Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις». Πριν δώσω τον λόγο στον κ. Σκανδαλίδη, που είναι ο πρώτος στον κατάλογο των ομιλητών για σήμερα, θα ήθελα να σας ενημερώσω ότι ολοκληρώθηκαν οι τρεις κύκλοι με τους ομιλητές που είχαν ορίσει τα κόμματα. Στον κατάλογο έχουμε φτάσει στον αριθμό πενήντα. Υπολείπονται για να ολοκληρωθεί περίπου ογδόντα ομιλητές. Δεύτερον, βλέπω εδώ τη λίστα των Υπουργών. Είναι να μιλήσουν επτά Υπουργοί. Αυτό σημαίνει ότι θα μιλούν τουλάχιστον πέντε Βουλευτές και ένας Υπουργός, για να μπορέσουμε να προχωρήσουμε τον κατάλογο των συναδέλφων. Μακάρι να τον εξαντλήσουμε, αλλά με αυτόν τον ρυθμό θα μιλήσουν αρκετοί συνάδελφοι. Σας προτείνω - αναφέρομαι κυρίως στους συναδέλφους, όχι στους Κοινοβουλευτικούς Εκπροσώπους, όσοι είναι μέσα - εάν θέλουμε να μιλήσουν όσο το δυνατόν περισσότεροι συνάδελφοι, τα επτά λεπτά να γίνουν πέντε, με μία σχετική, βέβαια, ανοχή. [[Θόρυβος στην Αίθουσα]] Θα υπάρχει μία ανοχή. Αυτό το προτείνω, για να μιλήσουν όσο το δυνατόν περισσότεροι συνάδελφοι. Θέλω να σας ενημερώσω ότι έχει υποβληθεί αίτηση ονομαστικής ψηφοφορίας για ενενήντα άρθρα του νομοσχεδίου από τη Χρυσή Αυγή. Θα ήθελα, λοιπόν, να παρακαλέσω τα υπόλοιπα κόμματα, εφόσον θέλουν και αυτά να καταθέσουν αίτηση ονομαστικής ψηφοφορίας, μέχρι τις 12.00΄ το μεσημέρι να έχει υποβληθεί το αίτημα και επί ποίων άρθρων, για να διευκολυνθούν οι υπηρεσίες της Βουλής, ώστε να ετοιμάσουν τον κατάλογο επί του οποίου θα γίνει η ονομαστική ψηφοφορία αργά το απόγευμα.
Κύριε Πρόεδρε, έχει οριστεί το τι ώρα περίπου θα ξεκινήσει η ψηφοφορία;
Εκφώνησα χθες την απόφαση - κατά πλειοψηφία, βεβαίως - της Διάσκεψης των Προέδρων, σύμφωνα με την οποία γύρω στις 18.00΄ το απόγευμα θα τελειώσουν οι ομιλητές και θα ξεκινήσουμε την ονομαστική ψηφοφορία. Η παράκληση, λοιπόν, είναι, όσα κόμματα θέλουν να καταθέσουν αίτηση ονομαστικής ψηφοφορίας, να μας έχουν υποβάλει το αίτημα μέχρι τις 12.00΄ το μεσημέρι και επί ποίων άρθρων, ώστε αν συμπίπτουν άρθρα, η υπηρεσία να μη γράφει διαφορετικούς καταλόγους, να βγάλει έναν ενιαίο, γιατί αντιλαμβάνεστε ότι η ονομαστική ψηφοφορία για ενενήντα άρθρα, είναι από μόνη της προβληματική. Θα πρέπει, λοιπόν, να κάνουμε όσο το δυνατόν καλύτερα τη δουλειά μας. Οι Υπουργοί που είναι γραμμένοι για σήμερα, θα μιλήσουν από επτά λεπτά και, όπως είπα, θα ομιλούν πέντε συνάδελφοι και κατόπιν ένας Υπουργός για να μη χαλάσουμε τη σειρά. Ο κ. Σκανδαλίδης έχει τον λόγο.
Κύριε Πρόεδρε, θα ήθελα τον λόγο.
Ορίστε, κύριε συνάδελφε.
Ευχαριστώ, κύριε Πρόεδρε. Τέθηκε χθες θέμα ότι σε μία τροπολογία, αυτή που αφορά το «πάγωμα» των ωριμάνσεων στους ενστόλους και αφορά περικοπή ύψους 118 εκατομμυρίων, δεν υπάρχουν οι υπογραφές των συναρμοδίων Υπουργών, δηλαδή του κ. Καμμένου, του κ. Τόσκα κ.ο.κ. . Επειδή πληροφορήθηκα από διαρροές ότι ο κ. Τσίπρας κάλεσε τους συναρμόδιους Υπουργούς να βρουν ισοδύναμα, θέλω να ρωτήσω τον παριστάμενο Υπουργό το εξής: Θα αποσυρθεί αυτή η τροπολογία και θα μας έλθουν άλλοι φόροι, μέχρι να έλθει η ώρα της ψηφοφορίας; Αυτό έχει και έναν τυπικό και έναν ουσιαστικό χαρακτήρα, γιατί θα πρέπει να μας δώσετε τον λόγο, τουλάχιστον για δευτερολογία, για να τοποθετηθούμε επί των νεοεισαχθεισών διατάξεων. Αυτό ήθελα να πω, κύριε Πρόεδρε.
Κύριε Κουτσκούκο, κατ' αρχάς να υπενθυμίσω ότι η τροπολογία έχει ψηφιστεί στην επιτροπή και είναι ενσωματωμένη στην έκθεση της επιτροπής. Επομένως η όποια αλλαγή γίνει από την Κυβέρνηση, θα γίνει επί του άρθρου που έχει ενσωματωθεί στην έκθεση της επιτροπής. Είναι λάθος αυτό που άκουγα και εγώ στα ραδιόφωνα σήμερα το πρωί ότι δεν έχει ψηφιστεί η τροπολογία. Η τροπολογία έχει ψηφιστεί. Επί της ουσίας όμως, ο κ. Τσακαλώτος, ο οποίος είναι εδώ, κάποια στιγμή φαντάζομαι ότι θα μας ενημερώσει αν θα τροποποιηθεί, αν θα αποσυρθεί το άρθρο ή όχι. Έχετε δίκιο, δηλαδή, αλλά να μη λέμε ότι δεν έχει ψηφιστεί η τροπολογία. Ψηφίστηκε από τα δύο κόμματα η τροπολογία. Κύριε Σκανδαλίδη, έχετε τον λόγο. Αφού ανοίγετε και τη συνεδρίαση, γιορτάζατε χθες, είστε και παλιός συνάδελφος, θα σας δώσω πέντε λεπτά αλλά θα σας αφήσω επτά. [[Θόρυβος στην Αίθουσα]] Είναι και φιλίες ετών. Το λέω, όμως, φανερά, οπότε η μισή αμαρτία έφυγε. Ορίστε, κύριε Σκανδαλίδη, έχετε τον λόγο.
Δεν έχω μεσολαβήσει εγώ, πάντως.
Όχι, οφείλω να το πω.
Κυρίες και κύριοι συνάδελφοι, όπως θα έχετε αντιληφθεί, δεν παίρνω συχνά τον λόγο σε αυτήν τη Βουλή. Θέλω να πιστέψετε ότι το κάνω με πλήρη συναίσθηση του χρέους και της ευθύνης μου ως εθνικού αντιπροσώπου. Ούτε με θέλγει και πολύ περισσότερο δεν με εμπνέει ο τρόπος που υπηρετούμε την πολιτική στην κρισιμότερη ίσως στιγμή της μεταπολιτευτικής διαδρομής που βρίσκεται σήμερα η χώρα. Δεν αντιλαμβάνομαι τον φανατισμό, τη σκιαμαχία για τα παρελθόντα, τη διελκυστίνδα για τα παρόντα, την άγνοια για τα μελλούμενα. Δεν αντιλαμβάνομαι τον ενθουσιασμό μιας ευκαιριακής Πλειοψηφίας, που διαβάζει την πραγματικότητα μέσα από σπασμένο και παραμορφωμένο καθρέφτη, που βαπτίζει το κρέας, ψάρι και πορεύεται αμέριμνη. Ξέρετε ότι σε συμφωνίες πολύ λιγότερο οδυνηρές αυτή η παράταξη που εκπροσωπώ, που σήμερα λοιδορείται, ψήφιζε με πλήρη συναίσθηση της αδυναμίας της να χαράξει άλλο δρόμο από αυτόν των μνημονίων. Δεν ξεχνώ τη δικαιολογημένη έκρηξη του Προέδρου της παράταξής μου, όταν δήλωνε σε αυτήν την Αίθουσα ότι: «Για μια ακόμη φορά νιώθω να παίρνετε τη ψήφο μου δι' υφαρπαγής». Αυτό το κλίμα σήμερα δεν το βλέπω. Είναι άγνοια; Είναι μοιρολατρία; Είναι παραίτηση από κάθε χαράκωμα αντίστασης; Ό,τι και να είναι, δεν προμηνύει καλά για τον τόπο. Θα με ρωτήσετε - και πολύ δικαιολογημένα - γιατί παίρνω σήμερα τον λόγο. Σήμερα παίρνω τον λόγο, γιατί η νέα συμφωνία ξεπερνάει τα εσκαμμένα. Δεν είναι μια απλή συνέχεια των μνημονίων, δεν είναι ένα ακόμη βήμα εκχώρησης τμήματος της εθνικής κυριαρχίας. Είναι συνθήκη παραίτησης της χώρας από το αναφαίρετο δικαίωμα της να αυτοπροσδιορίζεται. Κάτω από άλλες συνθήκες ολοκληρώνεται καθεστώς εξάρτησης για πρώτη φορά μετά την Μεταπολίτευση όχι πια σε πολιτικοστρατιωτικό επίπεδο αλλά σε οικονομικό. Γιατί, κυρίες και κύριοι συνάδελφοι, τι άλλο από συνθήκη παραίτησης της χώρας, συνιστά η εκχώρηση ολόκληρης της δημόσιας περιουσίας σε ένα ταμείο, που λειτουργεί μόνο με τη σύμφωνη γνώμη των δανειστών, διαχειρίζεται, αποφασίζει, παρακάμπτει και κρίνει; Γιατί τι άλλο από συνθήκη παραίτησης της χώρας, συνιστά η αποδοχή ότι θα ζει από εδώ και πέρα και για πολλά χρόνια υπό το καθεστώς μόνιμου μνημονίου, όταν τη δημοσιονομική και την εισοδηματική πολιτική θα υπερπροσδιορίζει ο κόφτης; Γιατί τι άλλο από συνθήκη παραίτησης της χώρας, συνιστά η αφαίρεση από την Κυβέρνηση της αρμοδιότητας για την είσπραξη δημοσίων εσόδων και η απόδοσή της σε ανεξάρτητη και ελεγχόμενη αρχή, παραδίδοντας έτσι τον σκληρό πυρήνα της κρατικής διαχείρισης; Με τη συνθήκη παραίτησης περνάμε από το στάδιο της επιτήρησης και της κατά τομέα επιτροπείας, στο στάδιο της αίρεσης των δανειστών. Οι δανειστές δεν θα παρακολουθούν τις ιδιωτικοποιήσεις. Θα τις ελέγχουν. Δεν θα συζητούν τα όρια της μείωσης των μισθών και των συντάξεων. Θα τα αποφασίζουν. Δεν θα επιβάλουν όρους και πλαίσια στη διαχείριση της δημόσιας περιουσίας αλλά θα τη σχεδιάζουν και θα την εκτελούν. Η μαγική φράση είναι μια φράση παμπάλαια: «Με τη σύμφωνη γνώμη». Εμείς μεν θα κυβερνούμε με τη σύμφωνη γνώμη τους, αυτοί δε θα κυβερνούν με τη σύμφωνη γνώμη μας. Αυτό ακριβώς είναι το πολιτικό περιεχόμενο αυτής της συμφωνίας. Θέλω να απευθύνω στους συναδέλφους της Πλειοψηφίας ένα ερώτημα: Επαίρεστε για τις επικές διαπραγματεύσεις που οι προηγούμενες κυβερνήσεις δεν έκαναν και απλώς αποδεχόντουσαν τις εντολές. Μια διαπραγμάτευση σκληρή, πολύμηνη, ηρωική κρίνεται πάντοτε εκ του αποτελέσματος, τι απέτρεψε, τι κέρδισε. Δεν σας προβληματίζει και πολύ περισσότερο δεν σας ενοχλεί, ότι καταλήξατε να φέρετε προς ψήφιση στη Βουλή ολόκληρη τη διαχρονική ατζέντα των δανειστών και μάλιστα στην πιο σκληρή μορφή της; Τα μη συνταγογραφούμενα, το γάλα, την κατάργηση του ΕΚΑΣ, το ΦΠΑ στα νησιά, τη διπλή αύξηση του ΦΠΑ, τη νέα μείωση των συντάξεων, τη φοροεπιδρομή. Ένα προς ένα τα μέτρα που καταγγέλλατε στην πιο ελαφριά εκδοχή τους, τώρα κάποιος σας καταράστηκε να τα εφαρμόσετε όλα και επιπλέον να εγκαταλείψετε και κάθε χαράκωμα που με νύχια και δόντια κρατούσαμε. Το χειρότερο απ' όλα είναι η προσπάθεια, αυτή η πολιτική να ενδυθεί το ιδεολογικό περιτύλιγμα μιας αριστερής διακυβέρνησης. Ασφαλώς θα καταλάβατε την απόσταση που χωρίζει μια αριστερή συνθηματολογία που δεν πατά στα πόδια της πραγματικότητας, από μια πραγματικά κυβερνώσα Αριστερά. Έχετε υποστεί κατά κάποιο τρόπο έναν διχασμό προσωπικότητας, εμφανή στον τρόπο που υποστηρίζετε τις κυβερνητικές επιλογές. Ανεξάρτητα από τα μαθήματα πολιτικής οικονομίας που ακούγαμε από εχθές περί μαρξισμού, περί των πρώτων μαθημάτων Πούλιτζερ και όλα αυτά που αναλύατε εδώ ανάμεσα στο ΚΚΕ, την Κυβέρνηση και τον κ. Τσακαλώτο, ο οποίος με αξιέπαινη προσπάθεια προσπαθούσε να επιχειρηματολογήσει μαρξιστικά, η αμείλικτη πραγματικότητα λέει ότι η συνθήκη παραίτησης συμπαρασύρει εκτός από την εθνική κυριαρχία, τους θεσμούς αντιπροσώπευσης. Η Βουλή απεκδύεται κάθε δικαιώματος ελέγχου στην οικονομική πολιτική. Οι κρατικοί προϋπολογισμοί όχι μόνο υπόκεινται σε έλεγχο αλλά σε βασικές γραμμές σχεδιάζονται εκτός των συνταγματικών επιταγών. Οι αποφάσεις αντί να μεταφέρονται στα παρακάτω επίπεδα, συγκεντρώνονται σε μη ελεγχόμενα δημοκρατικά κέντρα. Υπάρχει, λοιπόν, και μείζον πρόβλημα δημοκρατίας. Υπάρχει άλλος δρόμος; Κάθε φορά νιώθω ότι γίνεται και πιο στενή η στενωπός. Κάθε φορά που εμείς εδώ συγκρουόμαστε αλόγιστα, νιώθω ότι περιορίζονται οι δυνατότητες να δείξουμε κάτι καινούργιο, να δώσουμε μια ελπίδα που να έχει μια χειροπιαστή δυνατότητα στον λαό και να νιώσει εμπιστοσύνη ότι κάτι θα αλλάξει στη ζωή του. Θέλω να θυμίσω αυτό που πάλι έχω πει στη Βουλή, τη ρήση του Αννίβα όταν δεν μπορούσαν να βρουν τον δρόμο για τη Ρώμη: «Όταν δεν μπορούμε να βρούμε τον δρόμο, θα τον δημιουργήσουμε». Θέλω, λοιπόν, τελειώνοντας - και ευχαριστώ, κύριε Πρόεδρε, για την καλοσύνη σας - να κάνω μια προσωπική έκκληση στον Πρωθυπουργό, του οποίου τα βήματα παρακολουθώ από τότε που ξεκίνησε τη δημόσια διαδρομή του με πολύ ενδιαφέρον ομολογώ. Αγαπητέ Πρωθυπουργέ, τώρα που κλείνεις όπως όπως και με τεράστιο κόστος για τη χώρα μια δραματική και εθνικά επιζήμια αξιολόγηση, έχεις ένα προσωπικό χρέος. Πίστεψε επιτέλους στη μόνο αλήθεια που μπορεί να ανοίξει έναν δρόμο ελπίδας. Ένας λαός ενωμένος μπορεί να απαιτεί και να κερδίζει. Ένας λαός, όμως, διχασμένος μπορεί μόνο να επαιτεί και να χάνει. Ξεπέρασε την εμβέλεια ενός αμήχανου κόμματος, που εξάλλου καμμιά σχέση δεν έχει μ' αυτό που ξέραμε. Ξεπέρασε ακόμα και τη χρονική διάρκεια μιας γενιάς. Έστω και τώρα μάζεψε τα κομμάτια και τα θρύψαλα της χώρας. Ένωσε τον πολιτικό κόσμο που πιστεύει στην Ευρώπη και αγωνίζεται για την Ελλάδα γύρω από τον εθνικό στόχο, να βρει η χώρα πυξίδα και δρόμο που θα την οδηγήσει στο ξέφωτο. Αλλιώς, πολύ φοβάμαι ότι η μεν ιστορία θα αποβεί αμείλικτη μαζί σου - και αυτό ίσως λίγο ενδιαφέρει - η δε χώρα θα οδηγηθεί σε μια ακόμα τραγωδία, που θα την πληρώσουν πανάκριβα για πολλά - πολλά χρόνια οι επόμενες γενιές.
Ευχαριστώ, κύριε Σκανδαλίδη. Επειδή ο κ. Θεοχαρόπουλος που έπεται είναι από το ίδιο κόμμα, θα βάλω στη θέση του τον κ. Κατσίκη που δεν μίλησε εχθές, καθώς είχε ζητήσει να μην εκφωνηθεί. Μετά τον κ. Κατσίκη, θα μιλήσουν με τη σειρά ο κ. Θεοχαρόπουλος, ο κ. Χαρακόπουλος, ο κ. Αρβανιτίδης, ο κ. Κωνσταντόπουλος ο οποίος πρόλαβε και ήρθε και ο κ. Μαυρωτάς. Θα μιλήσει η κ. Φωτίου και μετά οι επόμενοι συνάδελφοι - για να ξέρουν και τον χρόνο τους - είναι ο κ. Ανδριανός, ο κ. Βλάχος, ο κ. Κεγκέρογλου, ο κ. Γάκης, ο κ. Γιόγακας και ο κ. Γρέγος. Κύριε Κατσίκη, ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ως νέος Βουλευτής απ' αυτό το Βήμα και μέσα σ' αυτήν την Αίθουσα δανείζομαι τη σοφία σας και την εμπειρία σας και προσπαθώ να παράξω όσο το δυνατόν καλύτερο πολιτικό λόγο, σαφέστερο, αντικειμενικότερο και ειλικρινέστατο. Πλην όμως, παρατηρώ ότι γίνεται μία προσπάθεια διαστρέβλωσης της αλήθειας και κακοποίησης της πραγματικότητας, έτσι όπως παρουσιάζεται μέσα από ομιλίες συναδέλφων, οι οποίοι λένε πως σήμερα αντιμετωπίζουμε μία κατάσταση φοροεπιδρομής και φορολαίλαπας, όταν η σημερινή Ελλάδα, η φτωχή Ελλάδα, η σκελετωμένη και αναιμική Ελλάδα, έχει μία θέση στο εσωτερικό και στο εξωτερικό μέσα από ανάλγητες πολιτικές του παρελθόντος, μέσα από πραγματικές φοροεπιδρομές τις οποίες έζησε και βίωσε. Κυρίες και κύριοι συνάδελφοι, θα αναφερθώ σε χρονικές περιόδους όπου ξεκίνησαν οι αυξήσεις των φορολογικών συντελεστών όσον αφορά στα τρόφιμα και στα είδη παντοπωλείου. Ενδεικτικά αναφέρω ότι το 2009, ο συντελεστής ΦΠΑ ήταν 9% για τα τρόφιμα και 19% για τα λοιπά είδη παντοπωλείου, τον τέταρτο του 2010, ο συντελεστής ΦΠΑ για τα τρόφιμα αυξήθηκε από το 9% στο 10% και στα είδη παντοπωλείου από το 19% στο 20%. Τον έβδομο του 2010, ο συντελεστής ΦΠΑ για τα τρόφιμα αυξήθηκε από το 10% στο 11% και για τα είδη παντοπωλείου από το 20% στο 21%. Τον πρώτο του 2011, ο συντελεστής ΦΠΑ για τα τρόφιμα αυξήθηκε από το 11% στο 13% και για τα είδη παντοπωλείου από το 21% στο 23%. Όλα αυτά συμβαίνουν, ιδιαίτερα όταν παραλαμβάνουμε μία οικονομία η οποία δημιουργεί ένα χρέος των 500.000.000.000 ευρώ περίπου. Όλα τα οικονομικά «κανάλια» των ασφαλιστικών ταμείων δημιουργούν το σημερινό χρέος, το οποίο δεν γίνεται να αντιμετωπιστεί ως διά μαγείας από εμάς. Από την άλλη πλευρά δίδετε την εντύπωση ότι εκτιμάτε πάρα πολύ τη θεϊκή ενδεχομένως ή μαγική δύναμη την οποία μπορούμε να έχουμε, για να επιλύσουμε αυτό το τεράστιο θέμα του οικονομικού χρέους, παρά το γεγονός ότι η καθυστέρηση της διαπραγμάτευσης οφείλεται σε φιλότιμες προσπάθειες, ώστε αυτή η διαπραγμάτευση να φέρει το καλύτερο αποτέλεσμα για την αντιμετώπιση του ελληνικού χρέους. Κυρίες και κύριοι συνάδελφοι, γίνεται επίμαχο το θέμα του μηχανισμού της δημοσιονομικής προσαρμογής, του ονομαζόμενου προς χάριν συντομίας ως κόφτη. Βέβαια εδώ θέλω να επισημάνω ότι κατά την προσωπική μου άποψη, αυτό εξυπηρετεί την εξέλιξη των πραγμάτων ως προς το ότι η σημερινή Κυβέρνηση ΣΥΡΙΖΑ - ΑΝΕΛ, αναλαμβάνει την ευθύνη να προσέχει και να επιτυγχάνει αλλά και να μειώνει τους δημοσιονομικούς στόχους, έτσι ώστε να μη χρειάζεται εκ των υστέρων να παίρνουμε μέτρα τα οποία μας τα επιβάλλουν, γιατί έχουμε ξεφύγει απ' αυτούς. Αυτό γινόταν στο παρελθόν μέσα από μεγάλη άνεση συμφωνίας, χωρίς ιδιαίτερη διαπραγμάτευση. Τότε αντιμετώπιζε ο ελληνικός λαός εκείνα τα δυσβάσταχτα μέτρα, τα οποία κάποιοι σήμερα τα αποκαλούν «φορολαίλαπα» και «φοροεπιδρομή». Τελειώνοντας, κύριε Πρόεδρε και σεβόμενος τον χρόνο - ευχαριστώ, μάλιστα, για τη σειρά που μου δώσατε - θα περιοριστώ σε λίγες γενικές επισημάνσεις. Το σημερινό νομοσχέδιο παρά το γεγονός ότι πολλά ειπώθηκαν εδώ μέσα και λίγο - πολύ συγκλίνουμε ή αποκλίνουμε αλλά αναφερόμαστε στα ίδια πράγματα, είναι ένα νομοσχέδιο μέτρων τα οποία συμφωνήθηκαν από πέρυσι με την πλειοψηφία της Αντιπολίτευσης. Αυτά τα μέτρα για να υποστηριχθούν, σαφώς απαιτούν οικονομικές αναδιαρθρώσεις και μεταρρυθμίσεις είτε αυτές αφορούν έμμεσους φόρους είτε τομές για να γίνει βιώσιμο το ασφαλιστικό. Σε κάθε περίπτωση, τα επιβαλλόμενα μέτρα δεν πλήττουν φτωχές και μεσαίες τάξεις, που είναι η πλειοψηφία του λαού - δεν πλήττουν φτωχές και μεσαίες τάξεις, το επαναλαμβάνω - παρά μόνο ένα πολύ μικρό ποσοστό. Αντίθετα οι έχοντες και οι κατέχοντες μπορούν να συμβάλλουν στην κάλυψη αυτών των μέτρων. Να καταστήσω, δε, σαφές ότι το 87% των μισθωτών δεν πλήττεται, όπως και το 90% των αυτοαπασχολούμενων, αλλά και το 99% των αγροτών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό την ανοχή σας, κύριε Πρόεδρε. Είναι χαρακτηριστικό της υπερφορολόγησης που ήρθε με το μνημόνιο, ότι ενώ την πενταετία 1999-2004 το σύνολο των φόρων που πληρώθηκαν ήταν 170 δισεκατομμύρια ευρώ, την πενταετία των μνημονίων 2010-2014, το σύνολο των φόρων έφτασε τα 237 δισεκατομμύρια ευρώ. Επαναλαμβάνω, 237 δισεκατομμύρια ευρώ! Και σήμερα μιλάμε για 1.800.000 ευρώ, το οποίο καλούμεθα να λάβουμε και σε σύνολο, 5.400.000.000 σε βάθος τριετίας, όχι για 10 δισεκατομμύρια κατ' έτος που ελάμβαναν οι κυβερνήσεις των παρελθόντων ετών, προ Κυβερνήσεως ΣΥΡΙΖΑ - ΑΝΕΛ. Ειδικότερα θα ήθελα να σταθώ στη σύσταση του νέου Ταμείου Αποκρατικοποιήσεων για το οποίο μίλησα και του οποίου τα περιουσιακά στοιχεία θα είναι προς αξιοποίηση και όχι προς ξεπούλημα, κυρίες και κύριοι συνάδελφοι. Από την λειτουργία του νέου ταμείου θα προκύψουν έσοδα τα οποία θα αποδοθούν για πρώτη φορά κατά 50% στο χρέος και κατά 50% στην ανάπτυξη και στις επενδύσεις. Θα ήθελα, επίσης, να κάνω ορισμένες παρατηρήσεις….
Κλείστε, κύριε Κατσίκη. Δεν θα σας αφήσω άλλο. Σας παρακαλώ, ολοκληρώστε.
Θα ήθελα, λοιπόν, να αναφερθώ στο θέμα του ΕΣΠΑ και στην απορρόφησή του. Είναι σημαντικό και θα κλείσω με αυτό, παρακάμπτοντας και άλλα που ήθελα να πω, κύριε Πρόεδρε, και ευχαριστώ για την ανοχή σας.
Να είστε καλά.
Ένα θέμα, λοιπόν, στο οποίο έχουμε δεχθεί σκληρές κριτικές, είναι το θέμα του ΕΣΠΑ. Προβλέπατε, λοιπόν, τη μη απορρόφηση του ΕΣΠΑ 2007-2013 και διαψευστήκατε, καθώς η Ελλάδα αναδείχθηκε πρώτη στην απορρόφηση ανάμεσα στα είκοσι οκτώ κράτη - μέλη της Ευρωπαϊκής Ένωσης, εκτελώντας πλήρως το Πρόγραμμα Δημοσίων Επενδύσεων το 2015, ρίχνοντας στην πραγματική οικονομία 6,4 δισεκατομμύρια ευρώ.
Σας παρακαλώ, κύριε Κατσίκη!
Τελειώνοντας, λοιπόν, μιας και για πολλοστή φορά μου κάνετε την παρατήρηση να κλείσω, κύριε Πρόεδρε, παρακάμπτω τον λόγο μου. Κυρίες και κύριοι συνάδελφοι, και ένας καλοπροαίρετος μελετητής θα παρατηρούσε όλα όσα τα μέσα μαζικής ενημέρωσης της διαπλοκής δεν ανέδειξαν για τις προσπάθειες και τις επιτυχίες της συγκυβέρνησης ΣΥΡΙΖΑ - ΑΝΕΛ, όπως σταχυολογικά μπορώ να αναφέρω. Την έναρξη της συζήτησης από την πλευρά των θεσμών για την ελάφρυνση του χρέους…
Κύριε Κατσίκη, σας παρακαλώ, τελειώστε αυτήν τη στιγμή.
Τελειώνω. …τη θεσμοθέτηση της εθνικής σύνταξης για όλους τους Έλληνες …
Μη με κάνετε να μετανιώνω που σας πρόταξα. Τελειώστε!
…την προστασία της πρώτης κατοικίας και τον έλεγχο των πλειστηριασμών. Τελειώνοντας, κύριε Πρόεδρε,…
Το έχετε πει πέντε φορές μέχρι στιγμής.
Δεν το έχω πει πέντε φορές. Πρώτη φορά λέω πράγματα, τα οποία δεν μπορώ να ολοκληρώσω λόγω της πίεσης του πολύ λίγου χρόνου. Ευχαριστώ. Νομίζω ότι πρέπει να τηρήσουμε μια κοινή πατριωτική γραμμή συμπόρευσης και σύμπλευσης, κύριοι συνάδελφοι, διότι …
Κλείστε, κύριε Κατσίκη, σας παρακαλώ πάρα πολύ, αυτήν την στιγμή!
…είναι θέμα εθνικό. Ευχαριστώ, κύριε Πρόεδρε.
Τι να το κάνω το «ευχαριστώ» όταν παίρνει ο καθένας δυόμισι λεπτά παραπάνω; Δεν θα μιλήσουν οι άλλοι συνάδελφοι. Κύριοι συνάδελφοι, θέλω να σας ενημερώσω ότι πρώτον, παραδώσαμε - το λέω για τους συναδέλφους που έχουν καταθέσει τροπολογίες - τον κατάλογο με τις βουλευτικές τροπολογίες στον κ. Τσακαλώτο, για να δει ποιες θα γίνουν αποδεκτές, εάν γίνουν κάποιες, να ενημερώσει το Σώμα για να ξέρουν οι συνάδελφοι. Πριν δώσω τον λόγο στον κ. Θεοχαρόπουλο - σας ζητώ συγγνώμη - θα δώσω τον λόγο για ένα λεπτό στον κ. Βερναρδάκη, για να κάνει μια νομοτεχνική βελτίωση, να την καταθέσει στα Πρακτικά και να διανεμηθεί. Στην συνέχεια θα δώσω τον λόγο για ένα λεπτό και στον κ. Αποστόλου, για να κάνει, επίσης, κάποια νομοτεχνική βελτίωση. Ορίστε, κύριε Βερναρδάκη, έχετε τον λόγο.
Ευχαριστώ, κύριε Πρόεδρε. Θα χρειαστώ λιγότερο από ένα λεπτό. Δύο νομοτεχνικές βελτιώσεις θα ήθελα να κάνω. Η μια αφορά φραστικές περισσότερο αποκαταστάσεις στη σύσταση των θέσεων για τη Γενική Γραμματεία Ψηφιακής Πολιτικής και η δεύτερη, το Εθνικό Συμβούλιο Επιλογής Διοικήσεων όπου αξιολογεί και προτείνει στον Υπουργό σε σχέση με τον ορισμό των θέσεων των γενικών γραμματέων, τρεις επικρατέστερους υποψήφιους από τους οποίους ο Υπουργός επιλέγει. Αυτές οι δύο νομοτεχνικές βελτιώσεις είναι. Τις καταθέτω στα Πρακτικά για να τις δείτε και αργότερα θα τις συζητήσουμε.
Ορίστε, κύριε Αποστόλου, έχετε τον λόγο για ένα λεπτό και εσείς.
Θα καταθέσω μία νομοτεχνική βελτίωση. Αναφέρεται στο άρθρο 65, που καθορίζει τις προϋποθέσεις για τον ορισμό του επαγγελματία αγρότη. Παρακαλώ να μοιραστεί στους συναδέλφους για να τη δουν.
Τον λόγο έχει ο κ. Αθανάσιος Θεοχαρόπουλος.
Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί, στις 10 Μαΐου, μετά το προηγούμενο Eurogroup, ο κ. Τσίπρας τόνισε ότι ο κόφτης, ο μηχανισμός δημοσιονομικής διόρθωσης, είναι πρόταση της Κυβέρνησης. Το ίδιο δηλώσατε κι εσείς, κύριε Υπουργέ, κύριε Κατρούγκαλε, σε δική σας συνέντευξη ότι είναι δική σας πρόταση μάλιστα. Χθες, ο αρμόδιος Υπουργός Οικονομικών διέψευσε και τον κ. Τσίπρα και τον κ. Κατρούγκαλο. «Δεν είναι ο μηχανισμός επιλογή μας», είπε. Αγαπητά μέλη της Κυβέρνησης, συνεννοηθείτε να λέτε τουλάχιστον τα ίδια. Εκτίθεστε! Κλειστείτε σε ένα δωμάτιο, συνεννοηθείτε και πείτε τα ίδια ψέματα αυτή τη στιγμή στον ελληνικό λαό. Από τη στιγμή, λοιπόν, που σύμφωνα με τον Πρωθυπουργό ο κόφτης είναι πρόταση της Κυβέρνησης, τα οριζόντια μέτρα και η οριζόντια μείωση δαπανών, μεταξύ των οποίων και μισθών, συντάξεων, θα έχουν πλέον ονοματεπώνυμο: ΣΥΡΙΖΑ - ΑΝΕΛ. Μου κάνει εντύπωση, βέβαια, το γεγονός ότι ο εταίρος, ο συγκυβερνήτης σας, για το μόνο για το οποίο ενδιαφέρεται απ' όλη αυτήν την κατάσταση, απ' όλα αυτά τα μέτρα υπερφορολόγησης, είναι τα ειδικά μισθολόγια. Βέβαια εσείς το πρωί χαρακτηρίσατε «μπεσαλήδες» το κόμμα των Ανεξαρτήτων Ελλήνων. Φαίνεται ότι αυτή η περίεργη συγκυβέρνηση με τον εθνικολαϊκισμό έχει στέρεη βάση. Τις θριαμβολογίες, λοιπόν, για την «υπερήφανη» διαπραγμάτευση της Κυβέρνησης, ακολούθησαν στη συνέχεια οι δηλώσεις του Πρωθυπουργού ότι η ελληνική οικονομία είναι σαν το συμπιεσμένο ελατήριο. Υπάρχει, πλέον, αγαπητοί συνάδελφοι, το σοβαρό ενδεχόμενο, όχι μόνο να μην εκτοξευθεί αυτό το ελατήριο αλλά να σπάσει από την πίεση που του ασκεί σήμερα η Κυβέρνηση με επώδυνες συνέπειες για την ελληνική οικονομία. Καταλαβαίνετε, κύριοι της Κυβέρνησης, τι κάνετε με το νομοσχέδιο αυτό; Καταλαβαίνετε τι, πραγματικά, σημαίνει για τη χώρα και τον πολίτη; Έχετε, άραγε, αναλογιστεί τις συνέπειες, που φέρνει η νέα φορολογική καταιγίδα για τα νοικοκυριά, τους επαγγελματίες και τις επιχειρήσεις; Φόροι παντού, επιβαρύνσεις παντού. Χωρίς κανένα σχέδιο. Δεν μπαίνω στις λεπτομέρειες, να αναλύσω και τους φόρους, γιατί δεν έχω τον χρόνο αυτήν τη στιγμή, όπως και αυτά τα οποία κάνετε και στον ΕΝΦΙΑ, στον συμπληρωματικό ΕΝΦΙΑ. Όπως λέτε - κι όπως λέγατε - μάλιστα, χθες - παραμένουν 2,65 δισεκατομμύρια τα έσοδα, όταν λέγατε ότι θα καταργήσατε τον ΕΝΦΙΑ κι ότι δεν είναι αναγκαίος. Την ίδια ακριβώς στιγμή που η Κυβέρνηση ΣΥΡΙΖΑ - ΑΝΕΛ ευαγγελίζεται διαρκώς την ανάπτυξη, ανεβάζει τη φορολογία σε κάθε προϊόν και υπηρεσία, διαλύοντας κάθε οικογενειακό προϋπολογισμό. Από πότε η ανάπτυξη που επιδιώκετε - όπως εσείς λέτε - βασίζεται στη φοροεπιδρομή; Κυρίες και κύριοι Βουλευτές, να μιλήσουμε με ειλικρίνεια. Για ποια ανάπτυξη μιλάμε; Πώς φαντάζεται η Κυβέρνηση ότι θα έρθει η ανάπτυξη; Με εξαθλιωμένους πολίτες από την ανάλγητη υπερφορολόγηση; Με υποψήφιους επενδυτές, που αν υπάρξουν, δεν θα έχουν αγορά για να πουλήσουν; Για ποια ανάπτυξη μιλάμε, όταν η μικρομεσαία επιχειρηματικότητα είναι λεηλατημένη αυτή τη στιγμή από άμεσους και έμμεσους φόρους; Ο Υπουργός Ανάπτυξης, βέβαια, ο κ. Σταθάκης, μάλλον έχει άλλη άποψη, ιδεολογική, καθώς δήλωσε ότι οι χώρες με την υψηλότερη φορολογία έχουν και τις υψηλότερες επενδύσεις. Έγινε πλέον κατανοητό με αυτή τη δήλωση, ότι η οριζόντια υπερφορολόγηση, είναι στρατηγική της Κυβέρνησης ΣΥΡΙΖΑ - ΑΝΕΛ και για να μη συγχέουμε πράγματα, δεν μιλάμε για τη φορολογία σε χώρες όπου πηγαίνουν οι φόροι στην κοινωνική πολιτική, στην παιδεία και στην υγεία, συγκεκριμένα και στοχευμένα. Μιλάμε γι' αυτή την κατάσταση εδώ στην χώρα μας, τώρα. Εκχωρείτε τη δημόσια περιουσία για ενενήντα εννέα χρόνια. Τόσο καιρό δεν καταλαβαίναμε, για να είμαι ειλικρινής, γιατί αργεί αυτό το περίφημο υπερταμείο αποκρατικοποιήσεων. Τώρα το καταλάβαμε, κυρίες και κύριοι. Σ' αυτή την εταιρεία που δεν θα ανήκει στο δημόσιο ή στον ευρύτερο δημόσιο τομέα, εκχωρείτε κάθε δημόσιο περιουσιακό στοιχείο. Επιχειρήσατε να εντάξετε ακόμα και την ύδρευση και την ενέργεια και μπορεί μεν στη συνέχεια να εξαιρέθηκαν από την εκχώρηση κατόπιν των αντιδράσεων αλλά είναι βέβαιο ότι θα επανέλθουν ως συνέχεια μιας αποτυχημένης διαπραγμάτευσης. Μα και το νερό; Επιχειρήσατε να εντάξετε και το νερό, με ό,τι συνεπάγεται αυτό και με ό,τι έχουμε συζητήσει τα προηγούμενα χρόνια για το συγκεκριμένο θέμα; Σύμφωνα με τις αναλογίες, δε, των μελών στο εποπτικό συμβούλιο, τίποτα δεν θα γίνεται χωρίς τη σύμφωνη γνώμη των υποδεικνυόμενων από τους εταίρους. Αυτό δεν υπάρχει ούτε στα όνειρα του πιο ακραίου νεοφιλελεύθερου. Αυτή είναι η πραγματικότητα. Ο ρόλος του δημοσίου και ο ρόλος ο δικός μας εδώ στη Βουλή θα είναι πλέον ανύπαρκτος. Εάν αυτό δεν αγγίζει ζητήματα δημοκρατίας και δεν λέγεται ακραία εκχώρηση δικαιωμάτων, τότε τι είναι; Ερωτώ. Αυτά συμφωνήσατε, κύριε Τσίπρα, στη διαπραγμάτευση των δεκαεπτά ωρών; Γιατί σας ακούσαμε, κύριοι της Κυβέρνησης, να μιλάτε για τις δεκαεπτά ώρες. Εάν είναι έτσι, μην καθίσετε την Τρίτη στο Eurogroup, κύριε Τσακαλώτε, είκοσι τέσσερις ώρες στη διαπραγμάτευση, γιατί θα χάσουμε τα πάντα σε αυτήν! Χρειάζεται, λοιπόν, σοβαρότητα και συναίσθηση της ευθύνης. Επίσης θεσπίζετε τον κόφτη, έναν μηχανισμό που θα αφορά, κύριε Κατρούγκαλε, εφόσον δεν εξαιρούνται συντάξεις, μισθοί και παροχές κοινωνικής ασφάλισης, και αυτά τα στοιχεία, τις συντάξεις και τους μισθούς. Σας άκουσα σήμερα να λέτε το εξής. Δεν εξαιρούνται οι συντάξεις και οι μισθοί, αλλά γι' αυτό πρέπει να είμαστε σε αυτήν την Κυβέρνηση, γιατί στη δική μας δικαιοδοσία δεν θα το κάνουμε. Μιλάτε σοβαρά; Μήπως και σε σχέση με το υπερταμείο θέλετε να κυβερνήσετε ενενήντα εννέα χρόνια για να μη δίνει; Εδώ κυβερνάτε και θεσπίζουμε νόμους σήμερα και θα πείτε σε οποιαδήποτε κυβέρνηση υπάρχει, που θα εφαρμόζει νόμους που εσείς ψηφίσατε, «εμείς δεν θα το κάναμε ή εμείς δεν το θέλαμε»; Είναι δυνατόν; Απαιτείται σοβαρότητα! Μέσα σε όλα αυτά, σπέρνετε και ένα κλίμα αισιοδοξίας για το δημόσιο χρέος. Εδώ θέλω να είμαι ξεκάθαρος. Προσπαθήστε να διασφαλίσετε τουλάχιστον την απόφαση του Νοεμβρίου του 2012, η οποία μιλάει ξεκάθαρα για την αναδιάρθρωση του χρέους με χρονική μετακύληση ομολόγων και μείωση επιτοκίων. Τότε διαφωνούσατε και μιλούσατε για διαγραφή. Αυταπάτη ήταν αυτό ή ψέμα; Για να το ξέρουμε και να το ξεκαθαρίσουμε στον ελληνικό λαό. Τι έχετε να πείτε σήμερα; Η ηρωική διαπραγμάτευση το μόνο που κατάφερε, είναι να οδηγήσει τη χώρα σε ένα νέο επώδυνο μνημόνιο - ο κ. Στουρνάρας ανέφερε για 86 δισεκατομμύρια και αυτά είναι τα στοιχεία - και να επαναδιατυπωθεί στη συμφωνία του καλοκαιριού, τη δική σας συμφωνία, που υπογράψατε εσείς και φέρατε τον Αύγουστο, ότι στο δημόσιο χρέος θα ακολουθηθεί η απόφαση του Νοεμβρίου του 2012. Στο πρόσφατο Eurogroup πήγαμε ακόμα πιο πίσω από αυτή την απόφαση. Δεν αναφέρεται πλέον με βάση αυτή την απόφαση του Νοεμβρίου και βέβαια θα μπορούσα να αναφερθώ και στο τι γράφεται για τα επιτόκια και για την επιστροφή κερδών από την Ευρωπαϊκή Κεντρική Τράπεζα, θέματα τα οποία έτσι όπως αναφέρονται είναι πίσω και από εκείνη την απόφαση. Θα πρόκειται, λοιπόν, για απόλυτη ήττα, εάν δεν πετύχετε να προασπίσετε τουλάχιστον αυτή την απόφαση και να εφαρμοστεί άμεσα για το θέμα του δημοσίου χρέους. Ολοκληρώνω, αγαπητοί συνάδελφοι, λέγοντας ότι η χώρα μας βρίσκεται σε συνθήκες ασφυξίας και η στασιμότητα και η υστέρηση εντείνονται. Με αυτό το νομοθέτημα η Ελλάδα δεν γυρίζει σελίδα και προφανώς δεν βλέπει το φως της ανάπτυξης. Αυτό το οποίο γίνεται, είναι ότι σέρνεται στο σκοτάδι δίχως τέλος. Αυτή είναι η πραγματικότητα και εμείς δεν θα επιτρέψουμε να συμβεί αυτό. Ανασυγκροτούμε τη μεγάλη προοδευτική παράταξη, τη σύγχρονη κεντροαριστερά των λύσεων, η οποία θα δώσει λύσεις μακριά από ιδεοληψίες, μακριά από αυταπάτες, οι οποίες έχουν ταλαιπωρήσει και δυστυχώς ταλαιπωρούν και σήμερα τη χώρα μας. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί συνοδοί τους από το 50ο Δημοτικό Σχολείο Θεσσαλονίκης και το 3ο Δημοτικό Σχολείο Άργους Ορεστικού Καστοριάς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης σε συνεννόηση με τον Πρόεδρο της Βουλής, αφού έχει προχωρήσει κάπως ο κατάλογος, θα δοθεί στους εισηγητές και τους ειδικούς αγορητές ολιγόλεπτη δευτερολογία, εφόσον επιθυμούν να τοποθετηθούν. Τον λόγο έχει τώρα ο συνάδελφος κ. Μάξιμος Χαρακόπουλος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, αυτό που συμβαίνει σήμερα στην πολιτική σκηνή της χώρας, είναι ένα πρωτοφανές «θέατρο του παραλόγου». Από την ώρα που ο ΣΥΡΙΖΑ βρέθηκε στην εξουσία, κάθε φορά νομίζουμε ότι τα έχουμε δει όλα και πάντα διαψευδόμαστε, γιατί κάθε φορά μας επιφυλάσσει εκπλήξεις και πάντοτε δυσάρεστες. Οι άνθρωποι που με ασυγχώρητη ελαφρότητα έσπερναν τα ζιζάνια του διχασμού, κατηγορώντας κάθε αντίπαλό τους ως «γερμανοτσολιά», σήμερα δίνουν γη και ύδωρ στους δανειστές. Βεβαίως μας λένε ότι το κάνουν με πόνο ψυχής. Η αλήθεια είναι ότι τέτοιος κυνισμός δεν υπήρξε ποτέ σε κανένα από τα προηγούμενα μνημόνια. Σε μέτρα ηπιότερα σε σχέση με αυτά που φέρατε, υπήρξαν διαμαρτυρίες Βουλευτών και πιέσεις για αλλαγές, υπήρξαν παραιτήσεις Υπουργών και διαγραφές Βουλευτών. Σήμερα δεν ιδρώνει το αυτί κανενός. Μόνη σας έγνοια είναι η εξουσία. Άκουσα χθες τον παριστάμενο Υπουργό Αγροτικής Ανάπτυξης, να καμαρώνει για το κοστούμι των φορολογικών και ασφαλιστικών μέτρων που έραψε για τους αγρότες, λέγοντας ότι δεν θίγεται απ' αυτά το 95% του αγροτικού κόσμου. Σιμά, κοντά είναι τα Γιάννενα, κύριε Υπουργέ. Σε λίγους μήνες όταν οι αγρότες και οι κτηνοτρόφοι κληθούν να πληρώσουν αυξημένες ασφαλιστικές εισφορές, όταν δουν να φορολογούνται από το πρώτο ευρώ οι επιδοτήσεις, όταν πληρώσουν αυξημένο ΕΝΦΙΑ για τα αγροτεμάχια και τα οικόπεδα, όταν δεν ξαναδούν επιστροφή φόρου για το αγροτικό πετρέλαιο, όταν πληρώνουν ΦΠΑ 24% για εφόδια, και όσοι ακόμη σας πιστεύουν, θα προσγειωθούν στην σκληρή πραγματικότητα. Κυρίες και κύριοι συνάδελφοι, πιο άδικοι φόροι από τους έμμεσους δεν υπάρχουν, διότι πλήττουν πρωτίστως τους αδύναμους. Βεβαίως από το «πόσος κόσμος τρώει μακαρόνια» του κ. Φίλη, όταν πέρυσι αυξήσατε τον ΦΠΑ από το 13% στο 23%, φτάσαμε να θεωρείται σπάνιο, οι Έλληνες να πίνουν καφέ ή μπύρα και να καπνίζουν. Το ακούσαμε και αυτό από Βουλευτή του ΣΥΡΙΖΑ, που προσπαθούσε να μας πείσει ότι οι αυξήσεις στους έμμεσους φόρους δεν πλήττουν την πλειοψηφία του κόσμου. Δεν φορολογείτε μόνο το τσιγάρο τιμωρώντας όσους καπνίζουν αλλά και το ηλεκτρονικό τσιγάρο σε όσους προσπαθούν να το κόψουν. Αναρωτιέμαι ποιο είναι το επόμενο βήμα. Θα φορολογήσετε και τον αέρα που αναπνέουμε; Αποδείξατε ότι δεν είχατε κανένα πρόγραμμα. Τώρα μετά το πολύμηνο σήριαλ της διαπραγμάτευσης έρχεστε με μια συμφωνία κόλαφο. Αυξάνει τον ΕΝΦΙΑ τον οποίο ορκιζόσασταν ότι θα καταργήσετε. Αυξάνει τον ΦΠΑ στο 24%, κάνοντας την Ελλάδα πρωταθλήτρια στην Ευρώπη. Αυξάνει τον φόρο στη βενζίνη - προφανώς ξεχάσατε τι λέγατε για τα μαγκάλια - και στο πετρέλαιο θέρμανσης. Παγώνει τα ειδικά μισθολόγια, αυξάνει το κόστος διαμονής στα ξενοδοχεία. Τιμωρεί όσους έχουν σταθερό τηλέφωνο με ίντερνετ ή συνδρομητική τηλεόραση. Αντιμετωπίζει ως πλουσίους όσους έχουν αυτοκίνητο. Καταργεί το ΕΚΑΣ και μάλιστα αναδρομικά, γιατί, όπως μας είπε Βουλευτής του ΣΥΡΙΖΑ, «όσοι το ελάμβαναν ήταν φοροφυγάδες». Και κοντά σε αυτά παραδίδετε τη δημόσια περιουσία της χώρας για έναν αιώνα παρά ένα έτος. Εσείς οι υπέρμαχοι της εθνικής αξιοπρέπειας! Μας κατηγορούσατε ότι πωλούμε τα ασημικά. Ποια ασημικά; Σήμερα χωρίς αιδώ, χωρίς αναστολές, εσείς οι ίδιοι κρεμάτε την ταμπέλα «ξεπουλάμε», με ένα ταμείο που δεν δίνει λόγο στο Κοινοβούλιο και λογαριασμό σε κανέναν. Εσείς που βάζατε φωτιά στα τόπια κάθε φορά που προσπαθούσαμε να πετύχουμε μια επένδυση, μια αποκρατικοποίηση. Φέρνετε μια συμφωνία που δεν είναι ένα ακόμη μνημόνιο αλλά ένα υπερμνημόνιο - όπως εύστοχα χαρακτηρίστηκε στον κυριακάτικο Τύπο - ένα μνημόνιο διαρκείας. Γιατί αυτό είναι ο περίφημος κόφτης. Πλέον τα μέτρα δεν θα χρειάζεται να τα συζητούμε στη Βουλή. Οι μισθοί και οι συντάξεις θα πηγαίνουν κατευθείαν στο κρεβάτι του Προκρούστη. Ο κόφτης είναι το βαρύ τίμημα της αναξιοπιστίας της Κυβέρνησης ΣΥΡΙΖΑ - ΑΝΕΛ. Ό,τι περιτύλιγμα και να βάλετε στα συμφωνηθέντα, ο λογαριασμός για τον τόπο είναι ασήκωτος. Όπως ασήκωτα είναι και τα φορολογικά βάρη που χτυπούν τους πάντες και ιδιαιτέρως όσους εξακολουθούν ακόμη να παράγουν, δηλαδή τις μικρομεσαίες επιχειρήσεις, τους ελεύθερους επαγγελματίες και τους αγρότες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, λέγοντας ότι καλό είναι να σταματήσει η Κυβέρνηση την καραμέλα ότι για τα μέτρα αυτά συμφώνησε και η Νέα Δημοκρατία, ψηφίζοντας το τρίτο μνημόνιο. Εμείς ψηφίσαμε στόχους. Το πώς θα πετύχετε τους στόχους, εάν θα βάλετε φόρους ή θα μειώσετε δαπάνες, είναι δική σας επιλογή. Εσείς το αποφασίζετε. Το είπε ξεκάθαρα ο Αντιπρόεδρος της Κομισιόν κ. Ντομπρόβσκις στη συνέντευξή του στην «ΚΑΘΗΜΕΡΙΝΗ». Δική σας είναι η καταστροφική συνταγή των αυξημένων φόρων. Το καταθέτω στα Πρακτικά. [[Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, μην έχετε άλλες αυταπάτες. Τα νέα μέτρα του κόφτη δεν θα βγάλουν τη χώρα από την κρίση. Αντιθέτως θα την οδηγήσουν σε ακόμη μεγαλύτερη ύφεση, γι' αυτό και τα καταψηφίζουμε. Σας ευχαριστώ.
Ευχαριστούμε.
Κύριε Πρόεδρε, ζητώ τον λόγο για ένα λεπτό.
Τι θέλετε;
Σήμερα συμπληρώνονται πενήντα τρία χρόνια από τον θάνατο του Λαμπράκη, του αγωνιστή της ΕΔΑ. Πρέπει όλη η Βουλή σήμερα να έχει μια δήλωση, να αποτίσει φόρο τιμής στην σημερινή επέτειο της δολοφονίας
Νομίζω ότι δεν υπάρχει αντίρρηση από κανέναν. Είχα ενημερωθεί από το πρωί, αλλά κρίνω ότι ίσως θα είναι καλύτερα να γίνει κατά τις τρεις το μεσημέρι, με περισσότερο κόσμο και τις ηγεσίες των κομμάτων. Το λέω σαν πρόταση. Νομίζω είναι καλύτερα.
Πολύ ωραία. Σας ευχαριστώ.
Τον λόγο έχει ο επόμενος συνάδελφος, ο κ. Γεώργιος Αρβανιτίδης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην πολιτική αν πορεύεσαι χωρίς σχέδιο, θα πας εκεί που σε πάει το κύμα και συνήθως το κύμα σε πάει ή σε ξέρα ή σε βράχια. Ποιο ήταν το αφήγημα της Κυβέρνησης στην αρχή; Περήφανη διαπραγμάτευση, σκίσιμο των μνημονίων. Πού καταλήξαμε; Στο βραβείο της χειρότερης διαπραγμάτευσης από το Harvard, το τρίτο αχρείαστο και πιο βαρύ μνημόνιο και έναν λογαριασμό, που, σύμφωνα με τον διοικητή της Τράπεζας της Ελλάδος, φτάνει στα 86 δισεκατομμύρια με πρώτα τα 12,5 δισεκατομμύρια που έχουν ήδη φτάσει με τη μορφή φόρων και περικοπών. Τον λογαριασμό αυτόν καλείται να πληρώσει ο ελληνικός λαός. Είναι ένας λογαριασμός βαρύς και ασήκωτος. Πέσατε, λοιπόν, σε ξέρα, κύριοι συνάδελφοι της Συμπολίτευσης, και τώρα προσπαθείτε να ξεκολλήσετε το καράβι. Ας πούμε, όμως, ότι τα καταφέρνετε και βάζετε πλώρη για το νέο δικό σας αφήγημα, που έχει να κάνει με την περίφημη εκτόξευση της ελληνικής οικονομίας. Με ποιον τρόπο θα το κάνετε; Ιστορικά κανείς δεν κατάφερε να φέρει ανάπτυξη με φόρους και περικοπές. Εσείς τι κάνετε, λοιπόν; Φορολογείτε άγρια ό,τι κινείται: 1,8 δισεκατομμύρια άμεσοι και έμμεσοι φόροι μόνο στο παρόν νομοσχέδιο, 24% ΦΠΑ, κατάργηση του ειδικού καθεστώτος στα νησιά, επιβολή τέλους διανυκτέρευσης στα ξενοδοχεία, αύξηση των συντελεστών του ΕΝΦΙΑ για οικόπεδα, σπίτια και επαγγελματικά ακίνητα, μια αύξηση που θα την πληρώσει κυρίως η ελληνική περιφέρεια, γιατί εκεί οι αντικειμενικές αξίες δεν έχουν πέσει, αύξηση του φόρου στα καύσιμα, αλλαγή του φόρου ταξινόμησης στα ΙΧ, φόρος στη μπύρα, στο κρασί, στον καφέ, στα τσιγάρα, στον καπνό, επιβολή φόρου στη σταθερή τηλεφωνία, επιβολή φόρου ακόμη και στο internet - μια παγκόσμια πρωτοτυπία που δεν έχει συμβεί πουθενά στον κόσμο. Φαίνεται ότι είστε ιδιαίτερα εφευρετικοί, όταν πρόκειται για φόρους, αλλά δυστυχώς δεν έχετε τίποτα να πείτε στην αγορά η οποία ρημάζεται, δεν έχετε τίποτα να πείτε στη νέα γενιά, που είναι με το ένα πόδι έξω από τη χώρα, δεν έχετε να πείτε τίποτα στην παραγωγική Ελλάδα, στους αγρότες, στους επιχειρηματίες, στους ελεύθερους επαγγελματίες, τους οποίους δυστυχώς έχετε στοχοποιήσει προκλητικά. Στη βόρεια Ελλάδα η Ειδομένη είναι δυο μήνες κλειστή και εσείς παρακολουθείτε αμέτοχοι τις επιχειρήσεις να καταστρέφονται. Ήδη από τον περασμένο μήνα το κόστος της κλειστής σιδηροδρομικής γραμμής έχει φτάσει τα 4 εκατομμύρια ευρώ και αδυνατώ να φανταστώ πού βρίσκεται σήμερα. Με τις πολιτικές σας πράξεις και παραλείψεις δυσκολεύετε αντί να διευκολύνετε την ιδιωτική πρωτοβουλία. Αντί για ένα συγκεκριμένο, έστω βραχυπρόθεσμο, κολοβό πλάνο για την επανεκκίνηση της οικονομίας, φέρνετε προς ψήφιση δύο ακόμη δικές σας πατέντες, οι οποίες αποδεικνύουν με τον πιο ξεκάθαρο τρόπο ότι η αξιοπιστία της ελληνικής Κυβέρνησης είναι δυστυχώς είδος υπό εξαφάνιση. Κανείς εντός και εκτός συνόρων δεν πιστεύει ότι μπορείτε να αντεπεξέλθετε έστω και στα βασικά. Γι' αυτό παραχωρείτε αρμοδιότητες του πιο σκληρού πυρήνα του κράτους, δηλαδή, την είσπραξη των δημοσίων εσόδων. Τις παραχωρείτε σε μια ανεξάρτητη αρχή, η οποία δεν υπόκειται σε κανέναν έλεγχο. Γι' αυτό παραδίδετε τα πάντα στους δανειστές με την «Ελληνική Εταιρεία Συμμετοχών και Περιουσίας Α.Ε.», το νέο υπερταμείο, με το οποίο θα σχεδιάσουν τα πάντα στα μέτρα τους, ένα υπερταμείο στο οποίο όλες οι αποφάσεις θα λαμβάνονται με τη σύμφωνη γνώμη των δανειστών και περιλαμβάνει κινητή και ακίνητη περιουσία του δημοσίου για ενενήντα εννιά χρόνια. Ένα ταμείο που δεν υπόκειται σε κανέναν έλεγχο και λογοδοσία και αν δεν δίναμε μάχη ως Δημοκρατική Συμπαράταξη με τον κ. Κουτσούκο στην επιτροπή, θα ζητούσατε από τους Βουλευτές να ψηφίσουν χωρίς καν να έχετε φέρει τον κατάλογο δημοσίων επιχειρήσεων και των συμμετοχών του δημοσίου που εκχωρούνται. Έρχομαι τώρα στον περίφημο κόφτη, το μόνιμο μνημόνιο. Για να μην υπάρχει καμμιά αμφιβολία ότι οι μελλοντικές περικοπές μπορεί να συναντήσουν την αντίσταση της Κοινοβουλευτικής σας Ομάδας, θεσπίζετε τον αυτόματο κόφτη μισθών και συντάξεων, με τον οποίο παρακάμπτετε την ελληνική Βουλή και τη μετατρέπετε σε συμβουλευτικό και διακοσμητικό όργανο. Μάλλον ξεχάσατε ότι υπάρχουν όργανα που θα μπορούσατε να τα αξιοποιήσετε, όπως το Γραφείο Προϋπολογισμού της Βουλής, το οποίο συντάσσει τις τρίμηνες εκθέσεις για την πορεία των δημοσιονομικών της χώρας. Οριζόντιες περικοπές, λοιπόν, σε όλους κάθε φορά που δεν τα καταφέρνετε. Άραγε θυμάται κανείς σ' αυτήν την Αίθουσα, έστω και μια φορά που να τα έχετε καταφέρει; Ακόμη και τη ρύθμιση για τις εκατό δόσεις την ξεψηφίσατε για το μεγαλύτερο μέρος των αρχικών δικαιούχων. Με τροπολογία παγώνετε τα ειδικά μισθολόγια. Με τροπολογία για το Μητρώο Επιτελικών Στελεχών, που πριν από ένα μήνα ψήφισε η Βουλή, δίνετε σήμερα τη δυνατότητα ένταξης και σε στελέχη του ιδιωτικού τομέα. Σας τα λέγαμε. Δεν συμφωνήσατε σε τίποτα. Κλείνω με τα δάνεια. Τα παραχωρείτε όλα, «κόκκινα», «πράσινα», επιχειρηματικά, όλα. Από το περίφημο «κανένα σπίτι στα χέρια τραπεζίτη» το μόνο που απέμεινε είναι η προστασία για ένα χρόνο στα στεγαστικά δάνεια πρώτης κατοικίας έως 140.000 ευρώ. Κλείνοντας, θα ήθελα να πω ότι ο μόνος πια δρόμος που μας έχει μείνει ως χώρα, είναι ο δρόμος της συνεννόησης, ο δρόμος της εθνικής ευθύνης. Έχουμε απαραίτητη ανάγκη μιας νέας κοινωνικής συμφωνίας και, κύριοι της Κυβέρνησης, ακολουθήστε τον πριν να είναι πολύ αργά. Ευχαριστώ.
Θα προηγηθεί τώρα ο κ. Μαυρωτάς και αμέσως μετά θα μιλήσει ο κ. Κωνσταντόπουλος. Κύριε Μαυρωτά, έχετε τον λόγο.
Ευχαριστώ, κύριε Πρόεδρε. Ας γυρίσουμε λίγο τον χρόνο πίσω. Υποθέστε ότι είμαστε στο 2014 και έφερναν αυτό το νομοσχέδιο η Νέα Δημοκρατία και το ΠΑΣΟΚ. Φαντάζεστε την αντίδραση των Βουλευτών της σημερινής Συμπολίτευσης; Θα είχαν ανέβει στα κάγκελα, φωνάζοντας για «πουλημένους και γερμανοτσολιάδες». Ποια είναι, λοιπόν, η διαφορά που μετατρέπει τους φλογερούς ρήτορες κατά του ξεπουλήματος της χώρας σε φανατικούς συνηγόρους του παρόντος νομοσχεδίου; Η διαφορά κρύβεται σε μια λέξη. Εξουσία. Τότε ήσασταν απ' έξω και αντιδρούσατε, τώρα είσαστε μέσα και υπερασπίζεστε και αυτό ισχύει και ανάποδα για όσους τότε υπερασπίζονταν και τώρα αντιδρούν. Ας δούμε τα του νομοσχεδίου ξεκινώντας από τον ΕΝΦΙΑ, «τον παράλογο αυτόν φόρο που δεν διορθώνεται, καταργείται», όπως έλεγε ο Πρωθυπουργός στα χρόνια της αυταπάτης του. Να είμαστε δίκαιοι. Δεν εφεύρατε εσείς τον ΕΝΦΙΑ. Εσείς, όμως, κερδίσατε τις εκλογές με σημαία την κατάργησή του. Θυμάστε; Η ελπίδα έρχεται. Δυστυχώς, εδώ η ελπίδα τράκαρε και στο θέμα του ΕΝΦΙΑ. Είπε ο κ. Χουλιαράκης ότι ο ΕΝΦΙΑ μένει ίδιος για έξι εκατομμύρια συμπολίτες μας και αυξάνει μόνο για πεντακόσιες χιλιάδες ανθρώπους. Είναι λίγοι οι πεντακόσιες χιλιάδες; Είναι μια Θεσσαλονίκη. Είναι όλοι αυτοί πάμπλουτοι; Τι σόι ηθικό πλεονέκτημα είναι, να τους τάζεις την κατάργηση του ΕΝΦΙΑ, να παίρνεις την ψήφο και να τους επιστρέφεις ένα φουσκωμένο εκκαθαριστικό; Είναι αυταπάτη ή εξαπάτηση του λαού που σας ψήφισε; Και τώρα θυμήθηκα τον Πρωθυπουργό που σε μια συνέντευξη έλεγε: «Σκέφτομαι να πρωτοτυπήσω και να τηρήσω τις δεσμεύσεις μου». Ας πάμε και στο περίφημο άρθρο 106. Κατασυκοφαντούσατε όλο το προηγούμενο διάστημα το Ποτάμι ως το κόμμα των εργολάβων και τώρα στο άρθρο 106 τους δίνετε ασυλία και ευνοϊκή μεταχείριση αδειάζοντας μεγαλοπρεπώς την Επιτροπή Ανταγωνισμού, που κατά σύμπτωση πριν από μερικές μόλις ημέρες εισηγήθηκε τη διερεύνηση καρτέλ εργολάβων στα δημόσια έργα. Δυστυχώς για εσάς, λοιπόν, οι πράξεις και όχι οι συκοφαντίες δείχνουν ποιο είναι το κόμμα των εργολάβων. Στο άρθρο 170, δημιουργείτε αθρόα θέσεις διοικητικών και αναπληρωτών διοικητικών γραμματέων κάτω από κάθε Υπουργό και Αναπληρωτή Υπουργό, καθώς επίσης και τομεακών και ειδικών τομεακών γραμματέων. Θα μπαίνεις σε Υπουργείο, θα φωνάζεις κύριε γραμματέα και θα γυρνούν όλοι και όλα αυτά με απροσδιόριστο κόστος με βάση το Γενικό Λογιστήριο του Κράτους. Γενικός γραμματέας ψηφιακής πολιτικής. Σωστό να υπάρχει μια τέτοια θέση. Όμως ελπίζουμε να μην επιλέξει ο Πρωθυπουργός κανέναν κομματικό φίλο που μπαινοβγαίνει στο Μαξίμου, αλλά κάποιον με ειδικευμένες γνώσεις στο θέμα και αποδεδειγμένη εμπειρία. Δεν καταλαβαίνουμε τι χρειάζεται το 1,6 εκατομμύριο τον χρόνο, όπως λέει η έκθεση του Γενικού Λογιστηρίου του Κράτους, όταν έχουμε άξιους δημοσίους υπαλλήλους που μπορούν να στελεχώσουν τη νέα υπηρεσία. Δασικοί χάρτες. Μια μπλεγμένη κατάσταση, όπου πρέπει να τραβήξουμε μια γραμμή ανάμεσα στην ομηρία πολιτών που είναι θύματα της διοικητικής ασυνεννοησίας και στην αυθαιρεσία κάποιων που κτίζουν, καταπατώντας δάση. Η κερκόπορτα, όμως, των καταπατήσεων πρέπει να κλείσει μια για πάντα. Αναμένουμε, λοιπόν, να δούμε πώς θα ορίζεται η περίφημη οικιστική πύκνωση, ελπίζοντας ότι δεν θα είναι αυτή η κερκόπορτα. Κυρίες και κύριοι της Συμπολίτευσης, αποφασίσατε να επιλέξετε μόνοι σας τη διαδρομή για την υλοποίηση της συμφωνίας του καλοκαιριού, αγνοώντας τις φωνές μας για συνεννόηση και σύνθεση. Τώρα, λοιπόν, μην παραξενεύεστε που καταψηφίζουμε, που δεν βάζουμε πλάτη. Όταν βάλαμε πλάτη το καλοκαίρι, αντί να πείτε και ένα ευχαριστώ, μας κατηγορήσατε κιόλας ως ενδοτικούς. Παρ' όλα αυτά αν πιστεύαμε ότι αυτά που φέρνετε είναι προς το καλό της χώρας, θα τα στηρίζαμε. Πώς να στηρίξουμε, όμως, το Ταμείο Αποκρατικοποιήσεων, που έχει αποικιακούς όρους, οι οποίοι είναι αποτέλεσμα καθαρά της δικής σας αναξιοπιστίας; Γιατί μας έχουν πάρει χαμπάρι. Ο ένας Υπουργός λέει δεν υπογράφω, ο άλλος κωλυσιεργεί, ο τρίτος πονάει, ο τέταρτος κλαίει, ο πέμπτος ματώνει. «Είναι, λοιπόν, η αναξιοπιστία ανόητε», για να παραφράσουμε μια ρήση της μόδας. Μια και μιλάμε για το Ταμείο Αποκρατικοποιήσεων, έχετε βάλει και το ΟΑΚΑ σε αυτό. Το ΟΑΚΑ είναι η κορωνίδα των αθλητικών μας εγκαταστάσεων και θα πρέπει να προστατευθεί η χρήση του. Ξέρετε, επίσης, ότι ιδιοκτησιακά ανήκει στην Ελληνική Ολυμπιακή Επιτροπή και δεν τους έχετε ρωτήσει γι' αυτό. Κλείνοντας, κυρίες και κύριοι συνάδελφοι, θέλουμε να είμαστε μια Αντιπολίτευση της πρότασης και όχι της στείρας άρνησης. Το έχουμε αποδείξει αυτό. Τη δική μας πρόταση για λιγότερες σπατάλες και λιγότερους φόρους την έχουμε κάνει με συγκεκριμένα νούμερα και στοιχεία. Η συνταγή νέοι φόροι και νέες προσλήψεις στο δημόσιο είναι για εμάς αδιέξοδη και αν κατηγορούσατε - και πολύ σωστά - τις προηγούμενες κυβερνήσεις ότι έχουν καταντήσει την Ελλάδα αποικία χρέους, εσείς την καταντάτε αποικία φόρων. Υπερφορολόγηση για να θρέψετε ένα πελατειακό σύστημα που διαβρώνει το κράτος και το καθιστά όλο και πιο αναποτελεσματικό. Το πολυνομοσχέδιο αυτό, λοιπόν, είναι η σφραγίδα παράτασης για την παραμονή σας στην εξουσία. Εκμεταλλευτείτε αυτή την παράταση, για να καταπολεμήσετε και όχι να συνεχίσετε, όπως κάνετε, τις παθογένειες του παρελθόντος που μας έφτασαν ως εδώ. Αυτό χρειάζεται μια νέα συμφωνία, που ξεπερνά τον καθένα από εμάς μεμονωμένα, γιατί προϋποθέτει ευρύτερες συναινέσεις και συνθέσεις. Να μάθουμε από το παρελθόν για να φτιάξουμε το μέλλον. Ελπίζουμε, πραγματικά, τα μαθήματα των τελευταίων δεκαεπτά μηνών να σας έχουν κάνει σοφότερους. Τους Έλληνες πάντως τους έχουν κάνει φτωχότερους. Ευχαριστώ πολύ.
Ο κ. Κωνσταντόπουλος έχει τον λόγο και μετά τον κ. Κωνσταντόπουλο, τον λόγο θα πάρει η Υπουργός κ. Φωτίου για επτά λεπτά. Ορίστε, έχετε τον λόγο.
Κυρίες και κύριοι συνάδελφοι, ημέρα προβληματισμού για όλους τους Έλληνες η σημερινή. Φέρνει η Κυβέρνηση ένα νομοσχέδιο το οποίο διαλύει την οικονομία, ξεπουλά τη δημόσια περιουσία και φτωχοποιεί τον ελληνικό λαό. Η χώρα αλυσοδένεται για εκατό παρά ένα χρόνια. Αυτό είναι το αποτέλεσμα της περήφανης διαπραγμάτευσης. Διαπραγμάτευση που χρεώνει τον ελληνικό λαό 86 δισεκατομμύρια. Κύριοι της Κυβέρνησης, είναι γεγονός ότι παραδίδετε τη χώρα άνευ όρων στους δανειστές. Δημιουργείτε ένα υπερταμείο, στο οποίο μεταβιβάζετε τη δημόσια περιουσία. Ιδιωτικοποιείτε τα πάντα. Ποιος; Εσείς, η Κυβέρνηση «πρώτη φορά Αριστερά». Χρεώνετε τέσσερις γενιές. Δίνετε για ενενήντα εννέα χρόνια τη δημόσια κινητή και ακίνητη περιουσία σε ένα ταμείο αρχόμενο από τους δανειστές. Ξεπουλάτε τα πάντα. Απορώ, αγαπητοί συνάδελφοι της Κυβέρνησης, αν είστε οι ίδιοι εσείς, που προεκλογικά λέγατε άλλα και μετεκλογικά κάνετε άλλα. Μιλάμε για εθνική υποτέλεια, εθνική κατάρρευση. Ο κόσμος σας πίστεψε και τώρα κάνατε την ελπίδα του τρόμο. Ενθυμούμαι, μιλούσαμε εμείς για τη «μικρή ΔΕΗ» και ήσασταν αντίθετοι. Τώρα υποχρεώνετε τη ΔΕΗ να μειώσει το πελατολόγιο και την παραγωγή της στο 50%. Υποχρεώνετε τους πολίτες, να στραφούν στους ιδιώτες. Πλησιάζει η ώρα να ιδιωτικοποιηθεί στο ακέραιο η ΔΕΗ. Αυτή είναι η συνέπειά σας. Ωστόσο λέτε ότι αυτά είναι τα τελευταία μέτρα. Εδώ θα συμφωνήσουμε φυσικά. Φυσικά και θα συμφωνήσουμε, γιατί εφηύρατε τον αυτόματο μηχανισμό της δημοσιονομικής προσαρμογής για τον προϋπολογισμό, τον επονομαζόμενο κόφτη. Από εδώ και πέρα θα επιβάλλονται με προεδρικό διάταγμα όλα τα μέτρα και αν δεν εκδοθεί μάλιστα εγκαίρως, θα επέρχεται αυτόματα βίαιη αναπροσαρμογή και θα επεμβαίνει ο κόφτης σε οποιαδήποτε απόκλιση των στόχων, κόβοντας φυσικά μισθούς και συντάξεις. Συγχαρητήρια! Δεν θα ξαναφέρετε μέτρα, κύριοι Υπουργοί! Βέβαια πλήρης απαξίωση της Βουλής και του κοινοβουλευτισμού. Αυτό, κύριοι της Κυβέρνησης, λέγεται εθνική ταπείνωση. Πολλές οι απορίες και τα ερωτήματα. Κύριε Υπουργέ, όταν δημιουργούσαμε εμείς την Γενική Γραμματεία Δημοσίων Εσόδων, εσείς ήσασταν απέναντι. Τώρα δημιουργείτε ανεξάρτητα αρχεία δημοσίων εσόδων. Ανεξάρτητη αρχή στον πιο σκληρό πυρήνα του κράτους δεν νοείται φυσικά. Ερχόμαστε στα φορολογικά, όπου κυριολεκτικά φορολογείτε τα πάντα. Άμεσοι και έμμεσοι φόροι πλήττουν την κάθε οικογένεια. Επιβάλλετε φόρο διαμονής στα ξενοδοχεία, στην μπύρα, στον καφέ, στα τσιγάρα, στα ποτά, στη σταθερή και κινητή τηλεφωνία, στη συνδρομητική τηλεόραση. Ακόμη επιβάλλετε φόρους και στο internet. Αυξάνετε τους φόρους ταξινόμησης στα ΙΧ, στα καύσιμα. Καταργείτε την έκπτωση του 50% του ειδικού φόρου κατανάλωσης στα νησιά. Υποσχεθήκατε στήριξη των συνταξιούχων και μάλιστα δέκατη τρίτη σύνταξη και τώρα τους κόβετε το ΕΚΑΣ και τους το ζητάτε πίσω φυσικά και αναδρομικά. Μιλούσατε, κύριοι Υπουργοί, για μείωση του ΦΠΑ. Τον παραλάβατε στο 13%, τον κάνατε 23% και σήμερα τον κάνετε 24%. Μιλούσατε για κατάργηση του ΕΝΦΙΑ και τον αυξάνετε και τώρα φυσικά μπαίνει ΕΝΦΙΑ και στα αγροτεμάχια, συμπληρωματικός φόρος στα παραγωγικά αγροτεμάχια και αύξηση του ποσοστού του κατ' επάγγελμα αγρότη από το 35% στο 50%. Επομένως 15% έως 20% λιγότεροι αγρότες. Ξεπουλάτε τα δάνεια σε ξένα funds, κόκκινα, ενήμερα, στεγαστικά, επιχειρηματικά και καταναλωτικά. Τα δάνεια πρώτης κατοικίας τα πουλάτε στα ξένα funds και μάλιστα επί πιστώσει. Eδώ, κύριοι Υπουργοί, θα ήθελα την προσοχή σας. Η πρότασή μας είναι η εξής: Δώστε τη δυνατότητα στους οφειλέτες, να αγοράσουν τα δάνειά τους στην τιμή που θα τα πουλούσατε στα ξένα funds. Τα δάνεια, λοιπόν, στους δανειολήπτες και όχι στα κοράκια. Μάλιστα τονίζετε, κύριοι Υπουργοί, ότι αναστέλλετε τους πλειστηριασμούς της κύριας κατοικίας ως το τέλος του 2017 για δάνεια μέχρι 140.000 ευρώ. Όμως για την επόμενη μέρα τίποτα. Άκρα του τάφου σιωπή. Κυρίες και κύριοι συνάδελφοι, τα προβλήματα της χώρας απαιτούν παρεμβάσεις στην οικονομία και στο κράτος με σχέδιο, με σταθερό φορολογικό σύστημα, κλίμα εμπιστοσύνης στους επενδυτές, κίνητρα για την ανάπτυξη που θα δώσουν ώθηση στην παραγωγική ανασυγκρότηση της χώρας. Καμμία πρόταση για επαναπροκήρυξη του «Εξοικονομώ κατ' Οίκον», όπου τριάντα χιλιάδες οικογένειες είναι στον αέρα. Εσείς το μόνο που φέρνετε είναι υφεσιακά μέτρα, κόφτης στους μισθούς, κόφτης στην παιδεία, κόφτης στην υγεία. Κύριοι της Κυβέρνησης, έχω την εντύπωση ότι είστε σε πλήρη σύγχυση. Βάζετε τον κόφτη να λειτουργεί ως ρελέ στο βραχυκύκλωμα της οικονομίας και έτσι προκαλείτε συνεχή ηλεκτρικά σοκ στους μισθωτούς, στους συνταξιούχους, στους ελεύθερους επαγγελματίες, στην αγορά και την κοινωνία. Μίλησε ο κ. Τσίπρας για αυταπάτη. Φοβάμαι ότι μας οδηγεί σε νέα αυταπάτη. Αυτά τα μέτρα και αυτή την αυταπάτη εμείς φυσικά, αγαπητοί συνάδελφοι, δεν θα την ψηφίσουμε. Όμως η αλήθεια είναι αμείλικτη. Η Κυβέρνηση απέτυχε παταγωδώς. Η λύση είναι μία και έχει εκφραστεί από την Πρόεδρό μας, την κ. Γεννηματά. Κυβέρνηση εθνικής ευθύνης από την παρούσα Βουλή για την αξιοπρέπεια του Έλληνα, που τονίζατε προεκλογικά και ξεχάσατε μετεκλογικά, για το μέλλον της νέας γενιάς, αυτή τη νέα γενιά που ουσιαστικά την πουλήσατε και τη διώχνετε στο εξωτερικό, για να υπάρξει και πάλι ελπίδα και προοπτική για τον τόπο, για να βγει η χώρα από το αδιέξοδο. Σας ευχαριστώ.
Τον λόγο έχει η Υπουργός, κ. Φωτίου. Μέχρι να έρθει στο Βήμα η κυρία Υπουργός, να σας ενημερώσω ότι οι υπόλοιποι συνάδελφοι που θα ακολουθήσουν, είναι ο κ. Ανδριανός, ο κ. Βλάχος, ο κ. Γάκης, ο κ. Γιόγιακας και ο κ. Γρέγος. Κυρία Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, η τακτική κατάληψης εξουσίας που επιχείρησε η Νέα Δημοκρατία, από κοντά το Ποτάμι και οι Κεντρώοι, με την πρόταση, προφανώς, για την οικουμενική, δηλαδή όλοι μαζί, επένδυσε στην αποτυχία της αξιολόγησης, ώστε να αναγκαστεί η Κυβέρνηση σε παραίτηση. Η τακτική κατέρρευσε και το ξέρετε καλά όλοι. Όμως το εγκληματικό της τρίπτυχο καλά κρατεί και φοβάμαι ότι θα κρατεί για καιρό και εννοώ την τριλογία «ανίκανοι - ψεύτες - καταστρέψατε τη χώρα». Λέω ότι θα κρατεί για καιρό, γιατί όταν δεν έχεις καμμία αντιπρόταση για τίποτα, το μόνο που σου μένει, είναι η παραποίηση των δεδομένων και η συκοφαντία. Συκοφάντηση που γίνεται καθημερινή προπαγάνδα από τα φιλικά σας μέσα μαζικής επικοινωνίας, γιατί εδώ, πράγματι, υπάρχει κάτι πρωτοφανές για τον τόπο. Έχουμε μια Κυβέρνηση, την Κυβέρνηση ΣΥΡΙΖΑ - ΑΝΕΛ, χωρίς κανένα ιδεολογικά φιλικό προς αυτήν συγκρότημα μέσων μαζικής επικοινωνίας. Δεν έχει ξαναγίνει ποτέ αυτό. Όμως το εξίσου εντυπωσιακό είναι ότι έφτασαν τρεις μήνες μόνο, ώστε ο νέος ηγέτης της Αξιωματικής Αντιπολίτευσης να απαρνηθεί το μεταρρυθμιστικό του προφίλ και να δέχεται πλέον καθοδήγηση από τον Σαμαρά, δηλαδή να ενστερνιστεί όλη του την αντιπολιτευτική τακτική.
Κοιμάστε, ξυπνάτε, με τον Σαμαρά είστε!
Μέσα σε αυτό κλίμα, όμως, θα επιμείνω για να αναδείξω τη σημασία της τροπολογίας που καταθέσαμε για τη βαθμιαία εφαρμογή του κοινωνικού εισοδήματος αλληλεγγύης (ΚΕΑ). Για την ακραία φτώχεια που χτύπησε τον τόπο μας, όχι σαν θεομηνία αλλά σαν αποτέλεσμα πολιτικών λιτότητας και μνημονίων, δεν είχατε σχεδιάσει επί πέντε χρόνια τίποτα μέχρι το τέλος το 2014, όπου τότε σπαταλήσατε 450 εκατομμύρια ευρώ προεκλογικά, δίνοντας εφάπαξ 500 ευρώ σε κάθε έναν, όχι μόνο σε όσους βρίσκονταν σε ακραία φτώχεια αλλά και σε άλλους. Επίσης λίγο πριν φύγετε από την εξουσία, αρχίσατε το πιλοτικό πρόγραμμα του εγγυημένου κοινωνικού εισοδήματος, όπως λέγατε, σε είκοσι χιλιάδες άτομα, που εμείς ολοκληρώσαμε. Εμείς, αντίθετα, εφαρμόσαμε από την πρώτη στιγμή το πρόγραμμα για την αντιμετώπιση της ανθρωπιστικής κρίσης. Τριακόσιες χιλιάδες άνθρωποι με κάρτα αλληλεγγύης από 70 έως 220 ευρώ μηνιαίως - όχι άπαξ και μετά τους ξεχνάμε, αλλά μηνιαίως - για τρόφιμα. Είναι ένα μέτρο ριζοσπαστικό, μοναδικό σε όλη την Ευρώπη, που καλούμαστε σήμερα να παρουσιάσουμε ως μέτρο καλής πρακτικής. Μοναδικό μέτρο σε όλη την Ευρώπη! Αντικατέστησε τις σακούλες, τα κουπόνια και προσέφερε στοιχειώδη αξιοπρέπεια. Είκοσι πέντε χιλιάδες οικογένειες με επιδότηση ενοικίου 70 έως 220 ευρώ μηνιαία - κάθε μήνα τονίζω. Επανασύνδεση του ηλεκτρικού σε όλους δωρεάν. 300 KW ηλεκτρικό ρεύμα κάθε μήνα για ενενήντα χιλιάδες οικογένειες. Και, βέβαια, σήμερα, δωρεάν φάρμακα μετά τον νόμο του Υπουργείου Υγείας για όλους αυτούς, με μηδέν συμμετοχή. Δωρεάν νερό από την ΕΥΔΑΠ. Δωρεάν τρόφιμα από όλους από το ΤΕΒΑ. Τα παρέχουμε στους ίδιους ανθρώπους. Η εμπειρία που αποκτήσαμε, καθώς και η αξιολόγηση του πιλοτικού προγράμματος του εγγυημένου κοινωνικού εισοδήματος σε δεκατρείς δήμους - του προηγουμένου - μας έκανε σοφότερους, για να σχεδιάσουμε το κοινωνικό εισόδημα αλληλεγγύης σε όλη την Ελλάδα, το οποίο θα αρχίσει από 1-1-2017. Προπομπός του είναι το σημερινό, αυτό που θα ψηφίσετε σε λίγο. Εκτιμάμε ότι από 1-1-2017 αυτό που θα υλοποιήσουμε θα αφορά επτακόσιες χιλιάδες συμπολίτες μας και θα στοιχίσει 800-900 εκατομμύρια ευρώ. Σήμερα, θα ψηφίσετε τη βαθμιαία εφαρμογή του σε τριάντα δήμους και σε εξήντα χιλιάδες ανθρώπους για έξι μήνες, μέχρι τις 31 Δεκεμβρίου, δηλαδή. Όσοι δήμοι δεν επιλεγούν - προσέξτε με, δεν αφήνουμε τους υπολοίπους τον αέρα - θα συνεχίσουν να εφαρμόζουν το πρόγραμμα για την αντιμετώπιση της ανθρωπιστικής κρίσης. Θα δείτε, λοιπόν, πώς πιάνουν τόπο τα λεφτά του πλεονάσματος μέχρι το τέλος του χρόνου. Πώς θα επιλεγούν οι τριάντα δήμοι; Με δύο βήματα. Το πρώτο: Σε κάθε περιφέρεια, ανάλογα με τον πληθυσμό της, αποφασίζεται ο αριθμός των δήμων που της αναλογούν ανάμεσα στους τριάντα. Δηλαδή, άλλο νούμερο δήμων θα έχει η Αττική, άλλο η Περιφέρεια Ιονίων κ.ο.κ., ανάλογα με τον πληθυσμό τους. Το δεύτερο βήμα. Αφού πούμε ότι θα είναι πέντε ή έξι δήμοι από τους τριάντα στην Αττική, ποιοι θα είναι οι δήμοι αυτοί; Αυτοί που έχουν τρία κριτήρια μαζί. Πρώτον, δείκτης ποσοστού ανεργίας, δεύτερον, ποσοστά στο πρόγραμμα της αντιμετώπισης της ανθρωπιστικής κρίσης και τρίτον, ποσοστά στο ΤΕΒΑ. Είναι αδιάσειστα τεκμήρια αυτά. Όπως είπα όμως και πριν, σε όλους τους άλλους δήμους θα συνεχίσουμε το πρόγραμμα για την αντιμετώπιση της ανθρωπιστικής κρίσης. Το δίχτυ προστασίας αυτής της ελάχιστης προστασίας που εγκαινιάσαμε δεν θα το εγκαταλείψουμε ούτε στιγμή. Αυτή είναι η διαφορά μας. Ταυτόχρονα θα εφαρμόσουμε σε όλα τα δημοτικά σχολεία σε όλη την Ελλάδα, στις περιοχές που έχουν χτυπηθεί περισσότερο από την κρίση, τα σχολικά γεύματα, τα οποία φέτος εφαρμόζουμε πιλοτικά σε τέσσερις χιλιάδες μαθητές της Αττικής. Ο θεσμός των ολοήμερων σχολείων, που διευρύνθηκαν σε όλη την Ελλάδα, μας διευκολύνει σε αυτό το σχέδιο γιατί θα αποδειχθεί πολύ σύντομα πως όχι μόνο δεν καταργούμε τα ολοήμερα σχολεία, αλλά τα διευρύνουμε. Σε όλα αυτά, λοιπόν, τα ολοήμερα σχολεία στο ποσοστό που είναι σε περιοχές με μεγάλη κρίση θα δώσουμε τα νέα σχολικά γεύματα. Τελειώνω με περισσότερες λεπτομέρειες για το ΚΕΑ. Πρώτον, η ηλεκτρονική πλατφόρμα εγγραφής θα ανοίξει τον Ιούλιο. Δεν θα κλείσει ξανά. Δεν κλείνει. Δηλαδή, όποτε μέσα σε ένα εξάμηνο ένα νοικοκυριό πέφτει σε συνθήκες ακραίας φτώχειας, μπορεί να κάνει… [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Θέλω τα δύο λεπτά, κύριε Πρόεδρε, δεν θα ξαναμιλήσω.
Δύο λεπτά δεν θα έχετε, αλλά συνεχίστε.
Σας ευχαριστώ. [[Χειροκροτήματα από την πτέρυγα του ΣΥΡΙΖΑ]] Όποτε ένα νοικοκυριό σε ένα εξάμηνο μέσα - σε εξάμηνο, προσέξτε το αυτό - πέφτει σε ακραία φτώχεια, μπορεί να κάνει αμέσως ηλεκτρονική αίτηση για να ενταχθεί στο εισόδημα. Η αίτηση θα γίνει με ηλεκτρονική πλατφόρμα με πρόσβαση από το σπίτι του ή από τους δήμους, αν δεν μπορεί, ή από τα ΚΕΠ. Θα εφαρμόζονται τρεις πυλώνες ταυτόχρονα: Ο πρώτος είναι οικονομική ενίσχυση. Το 50% θα παίρνει με τραπεζική κάρτα για όλα τα καταστήματα και το άλλο 50% θα είναι σε ρευστό. Ο δεύτερος πυλώνας θα είναι υπηρεσίες ενίσχυσης τροφής, όπως είπα, από το ΤΕΒΑ. Ενίσχυση σχολικών γευμάτων για τα παιδιά όσων είναι σε αυτό το πρόγραμμα. Ενισχύσεις εκπαιδευτικές από το ολοήμερο όσων είναι σε αυτό το πρόγραμμα. Ενίσχυση φαρμάκων δωρεάν από το Υπουργείο Υγείας. Ο τρίτος πυλώνας είναι η εργασία. Να βρούμε, δηλαδή, επιτέλους δουλειά σε όσους πέφτουν στην ακραία φτώχεια, σε όσους είναι πάνω από δεκαοχτώ και κάτω από εξήντα πέντε. Το 10% των ωφελούμενων θα ενταχθούν σε μέτρα ένταξης στην εργασία, άμεση εγγραφή στον ΟΑΕΔ, εξατομικευμένο πρόγραμμα στα Κέντρα Προώθησης Απασχόλησης. Όλες οι δράσεις μας πριμοδοτούν την κοινωνική οικονομία, τις κοινωνικές συνεταιριστικές επιχειρήσεις και ιδιαίτερα εκείνες που έχουν μέλη τους από ευάλωτες ομάδες, δηλαδή από φυλακισμένους, άτομα με νοητική στέρηση, δηλαδή τις ΚΟΙΝΣΕΠ.
Κυρία Υπουργέ, ολοκληρώστε, παρακαλώ.
Τελείωσα, κύριε Πρόεδρε. Τρεις ΚΟΙΝΣΕΠ σήμερα, για να καταλάβετε, μαγειρεύουν για τις τέσσερις χιλιάδες μαθητές της Αττικής. Έτσι θα συνεχίσουμε την κοινωνική προστασία, με σχέδιο, συντονισμένα και με αποκλειστικό στόχο την ένταξη στην εργασία και στην κοινωνία. Σας ευχαριστώ.
Επειδή οι συνάδελφοι, έχοντας δει τον ανηρτημένο κατάλογο, έχουν κανονίσει πότε θα έρθουν στην Αίθουσα για να μιλήσουν, φοβάμαι ότι με αυτήν την εναλλαγή που κάνουμε - και είναι εθιμικό δίκαιο - κάποιος δεν θα είναι παρών και θα διαγραφεί. Άρα, θα συνεχίσουμε όπως είναι γραμμένος ο κατάλογος, διότι βλέπω ότι μάλλον έχουν υπολογίσει την ώρα τους, όπως τον έχουν δει. Δεν φταίνε, αλλά τι να κάνουμε; Τον λόγο έχει ο κ. Ανδριανός.
Ευχαριστώ, κύριε Πρόεδρε. Με την ομιλία της η κυρία Υπουργός πριν από λίγο απέδειξε για άλλη μία φορά ότι η υποκρισία είναι κυρίαρχο στοιχείο της πολιτικής αυτής της Κυβέρνησης. Άλλοι κλαίνε, άλλοι θρηνούν για τα μέτρα που φέρνει η Αριστερά, άλλοι τα ψηφίζουν για να μην κάνουν το χατίρι στην Αντιπολίτευση. Σίγουρο πάντως, κύριε Πρόεδρε, κυρίες και κύριοι συνάδελφοι, είναι ότι θρηνούν γι' αυτή την πολιτική συμπεριφορά οι Έλληνες. Και γι' αυτό οφείλω να υπενθυμίσω ότι ενάμιση χρόνο πριν τα στελέχη της σημερινής κυβερνητικής πλειοψηφίας και τότε αντιπολίτευσης δεν δίσταζαν να χρησιμοποιήσουν ακόμη και τις πιο ακραίες ρητορικές υπερβολές για να διαβεβαιώσουν τους Έλληνες ότι δεν θα ψήφιζαν μνημόνια, δεν θα καταργούσαν το ΕΚΑΣ αλλά αντίθετα θα καταργούσαν τον ΕΝΦΙΑ. Πριν από λίγες ημέρες Υπουργοί της Κυβέρνησης διαβεβαίωναν ότι δεν θα αυξηθεί η τιμή πώλησης του πετρελαίου θέρμανσης και κίνησης, ότι θα επιστραφούν χρήματα στα στελέχη των Ενόπλων Δυνάμεων και των Σωμάτων Ασφαλείας. Σήμερα, οι ίδιοι άνθρωποι έρχονται να στηρίξουν και να ψηφίσουν στο Κοινοβούλιο ένα βαρύτατο πακέτο μέτρων που περιέχει αυξήσεις στις τιμές πετρελαίου, που σημαίνει αυξήσεις κόστους μεταφορών, κόστους παραγωγής, αυξήσεις στον ΕΝΦΙΑ ακόμα και για τα αγροτεμάχια και βεβαίως, κατά την προσφιλή σας πλέον τακτική, τροπολογίες τα μεσάνυχτα για πάγωμα μισθολογικών ωριμάνσεων στα ειδικά μισθολόγια των Ενόπλων Δυνάμεων και των Σωμάτων Ασφαλείας, των γιατρών του ΕΣΥ, των δικαστικών και των καθηγητών ΑΕΙ. Ακόμα και τον περίφημο κόφτη, για τον οποίο είστε σίγουροι ότι δεν θα χρειαστεί να τον χρησιμοποιήσετε, τον φέρατε με τροπολογία. Αφού, λοιπόν, είστε τόσο σίγουροι ότι δεν πρόκειται να εφαρμοστεί, γιατί τον φέρνετε; Με ποια αξιοπιστία, λοιπόν, διαβεβαιώνετε γι' αυτό; Κυρίες και κύριοι της Πλειοψηφίας, εσείς, οι πρώην διάπυροι αρνητές του ιδιωτικού τομέα, έρχεστε σήμερα να δώσετε τα πάντα μέσα από αυτό το υπερταμείο. Εσείς, που καλούσατε την προηγούμενη κυβέρνηση να μην υπογράψει τίποτα που να δεσμεύει την χώρα για τον επόμενο χρόνο, έρχεστε σήμερα να δώσετε τα πάντα για ενενήντα εννιά χρόνια. Φτάνετε να δίνετε ακόμα και το ΟΑΚΑ σε αυτό το υπερταμείο, αγνοώντας ότι η οικοπεδική έκταση ανήκει στην Ελληνική Ολυμπιακή Επιτροπή και ενώ εμείς σε συνεργασία με την Περιφέρεια, αρχικά με τον κ. Σγουρό και μετά με την κ. Δούρου, που ανήκει στον δικό σας χώρο, διασφαλίσαμε απαιτούμενους πόρους για τη συντήρηση των εγκαταστάσεων. Για εμάς, κυρίες και κύριοι συνάδελφοι, ο αθλητισμός είναι κοινωνικό αγαθό. Για σας, κύριοι της Αριστεράς, δεν είναι κοινωνικό αγαθό; Κυρίες και κύριοι της συμπολίτευσης, μιλάτε για κοινωνικό πρόσημο και ευαισθησία στην πολιτική σας. Η κατάργηση του ΕΚΑΣ με την αναδρομική επιστροφή από τους χαμηλοσυνταξιούχους, που κάποιοι από εσάς υπονοήσατε ότι είναι φοροφυγάδες, είναι πολιτική με ευαισθησία; Η αύξηση των έμμεσων φόρων, του ΦΠΑ στο 24%, η μείωση του αφορολόγητου, η παγκόσμια πρωτοτυπία του φόρου στο ίντερνετ, ο φόρος στη σταθερή τηλεφωνία, που χρησιμοποιούν σε μεγάλο βαθμό ηλικιωμένα άτομα, είναι πολιτική με θετικό κοινωνικό πρόσημο; Ακούμε τους Υπουργούς σας να μιλούν για οικονομική πολιτική αναδιανομής. Αποδεικνύεται ότι για εσάς αναδιανομή σημαίνει πολιτική της ισοπέδωσης και της φτωχοποίησης και όχι πολιτική της ανάπτυξης, της προόδου και της ευημερίας των χαμηλότερων κοινωνικών τάξεων. Εσείς, που θα στηρίζατε τους αδυνάτους, αυξάνετε τους έμμεσους φόρους, που πλήττουν κυρίως και άνισα τις πιο ευαίσθητες κοινωνικές ομάδες. Με τη μονοδιάστατη οικονομική πολιτική της φορολογικής επιδρομής δεν αφήνετε περιθώριο ανάσας ούτε για την κοινωνία, ούτε για τις επιχειρήσεις και ιδιαίτερα τις μικρομεσαίες, ούτε για τους επαγγελματίες, ούτε για τους νέους επιστήμονες, ούτε για τους αγρότες και τους κτηνοτρόφους. Δημιουργείτε ένα αρνητικό περιβάλλον για όλους τους κλάδους, όπως τον τουρισμό, με τις συνεχείς φορολογικές επιβαρύνσεις, έναν κλάδο με μεγάλη συμβολή στο ΑΕΠ της χώρας και την αντιμετώπιση της ανεργίας. Διαβεβαιώνατε τους φαρμακοποιούς ότι δεν θα επιτρέπατε την πώληση μη συνταγογραφούμενων φαρμάκων εκτός φαρμακείων και τώρα ψηφίζετε το αντίθετο. Οι πολίτες γνωρίζουν καλά πως, αν δεν είχε προηγηθεί η δική σας καταστροφική διακυβέρνηση και τα καμώματα του κ. Βαρουφάκη, που στοίχισαν 85 δισεκατομμύρια ευρώ, η πορεία προς την ανάκαμψη, προς την έξοδο από την κρίση και τα μνημόνια δεν θα είχε ανακοπεί και σήμερα δεν θα μιλούσαμε για αυτά τα βαθύτερα υφεσιακά μέτρα - που και εσείς οι ίδιοι παραδέχεστε - που φέρνετε τώρα προς ψήφιση, μέτρα υφεσιακά που το μόνο που κάνουν είναι να γονατίζουν ακόμα περισσότερο την κοινωνία και την πραγματική οικονομία και να υποχρεώνουν ακόμα περισσότερες επιχειρήσεις να μεταφέρουν την έδρα τους εκτός Ελλάδος. Οι πολίτες, όμως, γνωρίζουν πλέον κάτι ακόμα χειρότερο για εσάς, ότι ούτε πριν το 2015 είχατε ούτε σήμερα έχετε κάποιο αναπτυξιακό στρατηγικό σχέδιο για τη χώρα και την κοινωνία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Ζητώ μισό λεπτό, όπως δώσατε και στους υπολοίπους συναδέλφους. Ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, περισσότερο από ποτέ άλλοτε στα εφτά χρόνια της κρίσης οι Ελληνίδες και οι Έλληνες γνωρίζουν καλά ότι οι ιδεοληψίες και το ταξικό μίσος είναι το τελευταίο που χρειάζεται η χώρα. Γνωρίζουν ότι για τον μόνο δρόμο που οδηγεί στην ανάταξη ολόκληρης της κοινωνίας, την ανάπτυξη, τη δημιουργία νέων θέσεων εργασίας, την οικοδόμηση ενός αποτελεσματικού δικτύου κοινωνικής προστασίας και ενός κράτους εύρωστου, αποτελεσματικού, κοντά στον πολίτη, χρειάζεται ένας ιδιωτικός τομέας που δεν θα αντιμετωπίζεται ως εχθρός, ακριβώς δηλαδή το αντίθετο από το όσα εσείς πρεσβεύετε και πράττετε. Γι' αυτό και εμείς καταψηφίζουμε αυτό το προκρούστειο νομοσχέδιο, που φέρει διάπλατα τη δική σας υπογραφή και ακέραια τη δική σας ευθύνη. Ευχαριστώ πολύ.
Ο κ. Βλάχος έχει τον λόγο. Μετά ακολουθούν ο κ. Γάκης, ο κ. Γιόγιακας, ο κ. Γρέγος. Θέλω να ενημερώσω το Σώμα ότι ο κ. Γκιόκας από το Κομμουνιστικό Κόμμα, που είχε επιλεγεί να είναι στον τρίτο κύκλο εχθές, αλλά λόγω ανωτέρας βίας δεν μίλησε, θα ακολουθήσει τον κ. Γρέγο. Νομίζω ότι δεν μπορούμε να του στερήσουμε τον λόγο, γιατί ήταν στους επιλεγμένους του κύκλου. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, με το σημερινό νομοσχέδιο γίνεται πλέον σαφές ότι η συγκυβέρνηση ΣΥΡΙΖΑ - ΑΝΕΛ, προκειμένου να κλείσει πάση θυσία την αξιολόγηση που με δική της αποκλειστική ευθύνη καθυστέρησε για επτά ολόκληρους μήνες, ανεβάζοντας τον λογαριασμό, καταργεί για μια ακόμα φορά τις δικές της κόκκινες γραμμές. Διαψεύδει ακόμα και αυτά που έλεγε μέχρι πρόσφατα. Κύριοι Υπουργοί, κύριοι συνάδελφοι της κυβερνητικής πλειοψηφίας, τα δυο χρόνια που έχετε αναλάβει την τύχη της χώρας με το πρόσχημα της μείωσης του χρέους, έχετε κάνει τα πάντα. Έχετε κάνει στροφή εκατόν ογδόντα μοίρες σε όσα λέγατε και φυσικά έχετε εξαπατήσει τους πολίτες. Οι ατέρμονες διαπραγματεύσεις σας έχουν κοστίσει πάνω από 86 δισεκατομμύρια ευρώ, μας έχουν φέρει νέα μνημόνια, έκλεισαν τις τράπεζες, οδήγησαν σε περιορισμό κεφαλαίων. Αυτή είναι η αλήθεια. Αυτή είναι η πραγματικότητα. Αν όμως δεν ισχύουν οι δικοί μας φόβοι, όπως πιθανόν θα πείτε και ισχύει αυτό που εσείς λέτε και πιάσουμε τους στόχους, για ποιον λόγο πιστεύετε ότι οι θεσμοί θα σκεφτούν μια λύση για το χρέος, αφού πλέον θα μπορεί να εξυπηρετηθεί; Και αφού είστε σίγουροι για την πολιτική σας, για ποιον λόγο φέρνετε τον αυτόματο μηχανισμό δημοσιονομικής διόρθωσης από τον οποίο δεν εξαιρούνται ούτε μισθοί ούτε συντάξεις, που κατά τα άλλα ισχυρίζεστε ότι θέλετε να προστατεύσετε; Τα πράγματα είναι πολύ απλά. Ή οι στόχοι που έχουν τεθεί για τα πρωτογενή πλεονάσματα είναι εφικτοί - οπότε το πρόγραμμα βγαίνει και εξυπηρετείται το χρέος - ή οι στόχοι του προγράμματος είναι ανέφικτοι και ενεργοποιείται ο μηχανισμός δημοσιονομικής διόρθωσης με όποιες καταστροφικές τελικά συνέπειες θα έχει αυτό για την οικονομία. Τελικά, δυστυχώς, μονά - ζυγά χαμένοι. Αυτό είναι το πιο πιθανό σενάριο. Πριν λίγες μέρες εδώ στην ίδια Αίθουσα, στα ίδια έδρανα, σας είπαμε πολύ καθαρά ότι δεν έχετε κάποιο ολοκληρωμένο σχέδιο, ότι η πολιτική που ακολουθείτε είναι χωρίς προοπτική και οδηγείτε τη χώρα ακόμα πιο βαθιά στην ύφεση. Σας είπαμε ότι χρειάζεται αλλαγή μείγματος πολιτικής. Ακόμα και Ευρωπαίοι παράγοντες σας πρότειναν να μην αυξήσετε τους φόρους αλλά να εστιάσετε σε μειώσεις δαπανών. Σας τόνισαν ότι η μείωση δαπανών σε σχέση με τις αυξήσεις φόρων θα επηρέαζαν λιγότερο την ανάπτυξη. Ωστόσο, εσείς επιμένετε σ' αυτήν την πολιτική. Άρα, η επιλογή είναι αποκλειστικά δική σας και έχετε αποκλειστικά την ευθύνη αυτών των επιλογών. Και γνωρίζετε ότι ο ελληνικός λαός πια δεν μπορεί να σηκώσει άλλους φόρους. Η φοροδοτική του ικανότητα είναι πλέον πολύ, πολύ χαμηλά. Πριν λίγες μέρες αυξήσατε φορολογικούς συντελεστές του εισοδήματος, μειώσατε συντάξεις. Τώρα αυξάνετε τον ΦΠΑ επηρεάζοντας άμεσα το σύνολο των νοικοκυριών της χώρας. Από τη μια συρρικνώνετε εισοδήματα και από την άλλη αυξάνετε το κόστος διαβίωσης. Μιλούσατε για κατάργηση του ΕΝΦΙΑ. Όχι μόνο τον διατηρείτε αλλά τον αυξάνετε κιόλας. Αυξάνετε τον φόρο στο πετρέλαιο θέρμανσης, φέροντας μ' αυτόν τον τρόπο ένα ισχυρό πλήγμα στον πρωτογενή τομέα. Επαναφέρετε τον φόρο στο πετρέλαιο κίνησης ξανά στα επίπεδα του 2011. Βάζετε τέλη παντού και φορολογείτε τα πάντα. Και ό,τι γλιτώνει σήμερα με τη φόρα που έχετε πάρει, φοβούμαι ότι δεν θα γλιτώνει για πολύ καιρό. Μετά τον οινοποιητικό κλάδο, δίνετε τελειωτικό χτύπημα και στον κλάδο της ζυθοποιίας αυξάνοντας σχεδόν στο διπλάσιο τη φορολογία στην μπίρα. Ο κ. Τσακαλώτος μας έκανε μαθήματα για τη διαφορά μεταξύ ΤΑΙΠΕΔ και του νέου ταμείου. Μην κρύβεστε πίσω από τις λέξεις. Δεν αξιοποιείτε τη δημόσια περιουσία, αλλά την πουλάτε, την ξεπουλάτε θα έλεγα, χωρίς καν να γνωρίζετε τι, πόσο και σε ποιον την πουλάτε. Το μόνο που γνωρίζετε είναι ότι εκχωρείτε για ενενήντα εννέα χρόνια τη διαχείριση της δημόσιας περιουσίας σε μια εταιρεία που ελέγχεται από τους δανειστές. Ανοίγετε άρον - άρον την αγορά των κόκκινων δανείων, επιχειρηματικών και μη, βάζοντας σε κίνδυνο ακόμα και την προστασία της πρώτης κατοικίας. Όμως, δεν στέκεστε μόνο εκεί, αλλά πουλάτε και τα εξυπηρετούμενα δάνεια. Σήμερα, κύριε Υπουργέ, αν ένας δανειολήπτης προσέλθει στην τράπεζα και θελήσει να εξοφλήσει το σύνολο του υπολοίπου του δανείου του, η τράπεζα αρνείται και του αντιπροτείνει να εξοφλήσει το 50% και μετά αφού δώσει το 50%, να προσέλθει για να κάνουν νέο διακανονισμό για το άλλο 50%, που ουσιαστικά θα φτάσει εκεί που ήταν πριν δώσει το μισό. Αυτήν τη λογική θα πρέπει να την τελειώσετε αν θέλετε πράγματι να πάρετε γενναίες αποφάσεις, αν θέλετε να μην υπηρετείτε τις τράπεζες και αυτούς που τις στηρίζουν και θέλετε να βοηθήσετε τους δανειολήπτες. Κυρίες και κύριοι συνάδελφοι, η σημερινή Κυβέρνηση το 2014 απειλούσε τους πάντες για να μην κλείσει η αξιολόγηση τότε και ο μόνος στόχος τους ήταν τελικά το να έλθουν στην εξουσία. Σήμερα έχετε αναλάβει την διακυβέρνηση του τόπου και θα έλεγα ότι είναι φιλοδοξία θεμιτή το να θέλει κάποιος να αναλάβει την διακυβέρνηση του τόπου, αλλά δεν μπορεί να είναι αυτοσκοπός η διακυβέρνηση. Εσείς πράγματι σήμερα μας πείθετε ότι ο μόνος στόχος σας και η μόνη έννοια σας είναι να παραμείνετε στην εξουσία. Κύριε Πρόεδρε, τελειώνει ο χρόνος πολύ γρήγορα και κόβουμε και τις λίγες σκέψεις που είχαμε σκοπό να αναπτύξουμε. Καταλαβαίνετε το τι είναι να τοποθετούμαστε μέσα σε μερικά λεπτά για ένα νομοσχέδιο χιλιάδων σελίδων. Θέλω, όμως, να κάνω μια πολύ μικρή αναφορά στα άρθρα για τα δασικά. Εκεί πραγματικά γίνεται - και κρίνω ότι είναι θετικό αυτό - η εξαίρεση κάποιων περιοχών, αυτές που ονομάζονται «πολύγωνα» και χαρακτηρίζονται με το ιώδες χρώμα από την κατάρτιση των δασικών χαρτών. Αυτό βεβαίως γίνεται πολύ απλά για να τελειώσει το ξεμπλοκάρισμα και να υπάρξει προώθηση των δασικών χαρτών. Είναι μια αναγκαιότητα, κύριε Υπουργέ, και μέχρι εκεί συμφωνούμε. Από κει και πέρα, όμως, έρχεστε και μας λέτε για πυκνώσεις. Οι πυκνώσεις δεν λένε τίποτα. Είναι ένας καινούργιος όρος, τον έχετε εφεύρει εσείς και δεν τον έχετε εξηγήσει σε κανέναν. Μας λέτε ότι εντός ενός μηνός το Υπουργείο θα διευκρινίσει. Όταν διευκρινίσει το Υπουργείο, θα διευκρινίσουμε κι εμείς την τελική μας κρίση. Πώς ζητάτε σήμερα να ψηφίσουμε κάτι που κι εσείς δεν ξέρετε πώς ακριβώς θα το διευκρινίσετε; Θα έλεγα, λοιπόν, ότι κρατάμε την θετική εξαίρεση, την επιλογή των περιοχών αυτών, όμως έχουμε πολλά ερωτήματα και κρατάμε πολλές επιφυλάξεις για την εξέλιξη. Μακάρι οι διευκρινίσεις που θα δώσετε να μας πείσουν και να είναι σε θετική κατεύθυνση, όμως θα μας επιτρέψετε να έχουμε κάποιες αμφιβολίες μέχρι τότε. Σας ευχαριστώ πολύ.
Τον λόγο έχει η κ. Φωτίου για ένα λεπτό για μια νομοτεχνική παρέμβαση, την οποία μετά θα καταθέσει στα Πρακτικά.
Λιγότερο από ένα λεπτό, κύριε Πρόεδρε. Εκ παραδρομής μπήκαν δύο φράσεις όμοιες, εκ των οποίων η μία πρέπει να διαγραφεί, στην παράγραφο 1 του άρθρου 235. Διαγράφεται η φράση «έως τριάντα (30) δήμους» γιατί έχει μπει η φράση «σε τριάντα (30) δήμους».
Ο κ. Δημήτριος Γάκης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, για μια ακόμα φορά αυτές τις μέρες στο ελληνικό Κοινοβούλιο η ουσία θυσιάζεται στον βωμό της σκοπιμότητας, στον βωμό της επικοινωνίας, στον βωμό του φαίνεσθαι. Η αντιπολιτευτική στρατηγική επιστρατεύει το ψέμα, την παραπληροφόρηση και την καταστροφολογία με σκοπό να ικανοποιήσει την δικαιολογημένη, θα έλεγα, αγανάκτηση των πολιτών, αγανάκτηση που η ίδια η δική της πολιτική έχει δημιουργήσει. Αυτό, δυστυχώς, είναι το κυριότερο χαρακτηριστικό του κοινοβουλευτικού λόγου της Αντιπολίτευσης. Σαν όαση στην πολιτική έρημο της Αντιπολίτευσης μπορεί κάποιος να χαρακτηρίσει την ομιλία, αλλά και την τελική πρόταση του κ. Σκανδαλίδη. Εμείς επιμένουμε, κύριοι συνάδελφοι, στην ουσία. Θα επιμείνουμε στην αξιοπιστία, στην ανάπτυξη και στην κοινωνική συνοχή. Εξάλλου, αυτό είναι το τρίπτυχο που εκφράζει και τη λογική του νομοσχεδίου που σήμερα συζητάμε στη Βουλή. Πρόκειται για μια στέρεη, απόλυτα τεκμηριωμένη και ολοκληρωμένη νομοθετική παρέμβαση με επιχειρήματα. Η ψήφιση των προαπαιτούμενων, σε συνδυασμό με την υλοποίηση του σχεδιασμού του κυβερνητικού έργου και με σημαντικούς πόρους να διοχετεύονται στην πραγματική οικονομία, ανοίγουν μια προοπτική ανάπτυξης. Παράλληλα, χρειάζεται να προχωρήσουμε σε μεταρρυθμιστικά μέτρα που θα στοχεύουν στην προστασία των ασθενέστερων κοινωνικών ομάδων και την ενίσχυση του κοινωνικού κράτους. Κυρίες και κύριοι συνάδελφοι, καταλαβαίνουμε τις δυσκολίες και το σύνθετο πλαίσιο μέσα στο οποίο καλούμαστε να κυβερνήσουμε. Το βλέπουμε αυτό και σε αρκετές από τις διατάξεις του νομοσχεδίου που σήμερα συζητάμε. Υποστηρίζουμε, όμως, ότι ήδη έχουμε πετύχει πολλά. Τιμήσαμε τις δεσμεύσεις μας απέναντι στον ελληνικό λαό για την υλοποίηση της συμφωνίας του Αυγούστου, μια δύσκολη συμφωνία με πολιτικό κόστος, αλλά - πιστεύουμε - με κοινωνικό όφελος στο τέλος. Αποκαταστήσαμε την αξιοπιστία της χώρας διεθνώς. Διαμορφώσαμε με επιχειρήματα και αποφασιστικότητα έναν οδικό χάρτη για την απομείωση του χρέους. Βάζουμε τέρμα στα σενάρια της καταστροφολογίας. Όσοι ποντάρισαν στην αποτυχία της Κυβέρνησης και στην καταστροφή της χώρας έχασαν. Τους αφήνουμε στην πολιτική τους μιζέρια. Τώρα ολοκληρώνουμε τα προαπαιτούμενα της συμφωνίας και ετοιμάζουμε παράλληλα ένα συγκροτημένο πρόγραμμα με έμφαση στις επενδύσεις, στην εξωστρέφεια, στην ανάπτυξη, τη δημιουργία θέσεων εργασίας και την παραγωγή εισοδήματος με εκταμίευση πόρων που θα διασφαλίζουν την ανάκαμψη της οικονομίας. Αξιότιμοι κυρίες και κύριοι συνάδελφοι, θα μου επιτρέψετε να αναφερθώ σε δύο ειδικά θέματα επί των διατάξεων του νομοσχεδίου. Πρώτον, στο θέμα της κατάργησης των μειωμένων συντελεστών του ειδικού φόρου κατανάλωσης οινοπνευματωδών ποτών στα Δωδεκάνησα και του τέλους διανυκτέρευσης στα ξενοδοχεία, που προβλέπεται να ισχύσουν από 1-1-2018. Θετικές εξελίξεις είναι η παράταση μέχρι την εφαρμογή τους στις αρχές του 2018. Οι ειδικές, όμως, φορολογικές ρυθμίσεις που υπήρχαν θα πρέπει να επανεξεταστούν στο πλαίσιο των εξελίξεων με την ολοκλήρωση της αξιολόγησης με μια νέα προσέγγιση στην άσκηση νησιωτικής πολιτικής και την έγκυρη υιοθέτηση ρεαλιστικών, μεσοπρόθεσμων και στρατηγικών αναπτυξιακών επιλογών ισοδύναμων μέτρων, με στόχο την επίτευξη της οικονομικής, κοινωνικής και εδαφικής συνοχής για τα νησιά μας. Αυτή είναι η υπεύθυνη απάντηση σε όσους προσπάθησαν να εκμεταλλευτούν για μικροπολιτικές σκοπιμότητες ζητήματα νησιωτικής ευαισθησίας, όπως είναι η έμμεση φορολόγηση στη νησιωτική χώρα και η κατάργηση των μειωμένων συντελεστών ΦΠΑ. Η Αντιπολίτευση συνεχίζει χωρίς ντροπή - θα έλεγα - να προβοκάρει πάνω στην κατάργηση των μειωμένων συντελεστών ΦΠΑ στα Δωδεκάνησα. Κανείς μας δεν μπορεί να νιώθει άμοιρος ευθυνών. Θα μου επιτρέψετε να αναφερθώ σε δύο διατάξεις του ν.4336/2015, δηλαδή της συμφωνίας του Αυγούστου, για να βάλουμε τα πράγματα και τη στάση του καθενός μας στις πραγματικές διαστάσεις. Στην παράγραφο γ, σελίδα 1016 που αναφέρεται στις μεταρρυθμίσεις φορολογικής πολιτικής λέει ότι η Κυβέρνηση δεσμεύεται για τις παραπέρα μεταρρυθμίσεις ως ακολούθως: «Θα διευκρινίσουν ότι οι μειωμένοι συντελεστές ΦΠΑ για τα νησιά θα καταργηθούν πλήρως έως το τέλος του 2016 και θα καθορίσουν τις μεταβατικές διατάξεις». Στην υποπαράγραφο Δ2, «Ρυθμίσεις Κώδικα ΦΠΑ», στη σελίδα 962 προβλέπεται: «Οι προβλεπόμενες στην παράγραφο 4, 5 και 6 του άρθρου 21 του ν.2859/2002 μειώσεις των συντελεστών ΦΠΑ καταργούνται σταδιακά ως ακολούθως: από 1-10-2015 στην πρώτη ομάδα νησιών, από 1-6-2016 στη δεύτερη ομάδα νησιών και από 1-1-2017 στα υπόλοιπα νησιά». Ακούσαμε εδώ συναδέλφους που ψηφίσανε τα παραπάνω μέτρα να αναφέρονται με κάποιες εκφράσεις όπως «αντίο Κυκλάδες», «χαιρετίσματα Δωδεκάνησα». Και αναρωτιόμαστε, κύριοι συνάδελφοι, δεν καταλάβατε ότι όλοι μαζί τα ψηφίσαμε αυτά; Και η αιτιολογία ότι τα ψηφίσαμε για τη σωτηρία της χώρας είναι νομίζω μια άστοχη δικαιολογία. Ποιος τα ψήφισε όλα αυτά; Τα ψηφίσαμε οι συνάδελφοι της Νέας Δημοκρατίας, του ΠΑΣΟΚ, του Ποταμιού. Τα ψηφίσαμε και εμείς βέβαια. Εμείς δεν αποποιούμαστε των ευθυνών μας. Τα ψήφισε και ο κ. Βρούτσης που δεν είναι εδώ, αλλά είναι «στα κάγκελα» και «στα κεραμίδια» σήμερα. Αλήθεια, δεν καταλάβατε τι ψηφίσατε ή σήμερα αναζητάτε την Κολυμβήθρα του Σιλωάμ για την προσωπική και κομματική σας στάση; Αυτόματος μηχανισμός δημοσιονομικής προσαρμογής: Όπως τόνισε και ο Υπουργός Οικονομικών, πρόκειται για έναν αυτόματο μηχανισμό διόρθωσης. Δεν πρόκειται για λήψη μέτρων και αυτό είναι μια επιτυχία για εμάς. Είμαστε σίγουροι ότι οι ρεαλιστικοί στόχοι και η σωστή δημοσιονομική διαχείριση θα καταστίσουν απόλυτα μη αναγκαία την ενεργοποίηση του μηχανισμού διόρθωσης. Θα διαψεύσουμε όσους ποντάρισαν στην καταστροφολογία και την επικοινωνιακή εφήμερη ρητορική και τότε θα πρέπει να γυρίσουμε στο σήμερα και να κάνουμε ταμείο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιπλέον, νομίζω ότι όλοι είμαστε προβληματισμένοι όσον αφορά την αποτελεσματική λειτουργία του νέου ταμείου. θα ήθελα να μου δώσετε μισό λεπτό ακόμα, κύριε Πρόεδρε.
Ναι, μισό λεπτό μόνο, όμως, γιατί σας έχω δώσει ήδη, όπως σε όλους βέβαια.
Ειδικότερα για την Περιφέρειά μας αποτελεί πρόκληση και ταυτόχρονα είναι υποχρέωσή μας απέναντι στη δωδεκαννησιακή κοινωνία να επικεντρωθούμε στην ολοκλήρωση με τον πιο κατάλληλο και βιώσιμο τρόπο της επένδυσης του «Γκολφ Αφάντου», για το οποίο θα πω παρακάτω. Είναι ένα έργο υψίστης σημασίας για τον τουρισμό στην περιοχή μας. Επιμένουμε, όμως, να ακολουθούμε ένα σχέδιο που θα λαμβάνει υπ' όψιν το μέγεθος και τη συνθετότητα του έργου, θα σέβεται το φυσικό περιβάλλον και τον πολιτιστικό πλούτο του νησιού μας. Σε αυτήν την προσπάθεια έχουμε σύμμαχο και την τοπική κοινωνία. Διάφοροι μηχανισμοί δυστυχώς προσπάθησαν χρησιμοποιώντας ακόμα και αυτήν την επένδυση να πλήξουν την επενδυτική δυναμική που ακολουθεί μετά την πρώτη αξιολόγηση της συμφωνίας.
Κύριε συνάδελφε, μαζέψτε λίγο την ομιλία σας.
Μάλιστα, κύριε Πρόεδρε. Είναι τρεις γραμμές. Παλέψαμε και συνεχίζουμε να μαχόμαστε μέσα σε ένα δύσκολο ευρωπαϊκό περιβάλλον, κύριοι συνάδελφοι, που αμφισβητεί την Ευρώπη της αλληλεγγύης. Την ακυρώνει και στη θέση της προσπαθεί να επιβάλει τον κανόνα του ισχυρού, να επιβάλει τον Βορρά στον Νότο. Διεκδικούμε χώρο για την εφαρμογή δράσεων που θα μετριάσουν τις συνέπειες των μνημονίων στην κοινωνία. Θα προχωρήσουμε μπροστά με δύναμη και αποφασιστικότητα για την δημοκρατία, για την κοινωνική δικαιοσύνη και για την επιβίωση της χώρας. Ευχαριστώ πολύ, κύριε Πρόεδρε.
Ο κ. Σταθάκης θέλει νομοτεχνικές βελτιώσεις να καταθέσει κι όχι τροπολογίες, όπως μου είπε και γι' αυτό του είπα να περιμένει. Σας δίνω τον λόγο να τις αναπτύξετε και να τις καταθέσετε, για να διανεμηθούν στους συναδέλφους.
Πρόκειται για νομοτεχνικές βελτιώσεις οι οποίες είναι κυρίως φραστικές και αφορούν στην Γενική Γραμματεία Διαχείρισης του Ιδιωτικού Χρέους. Διορθώνουν παραγράφους ουσιαστικά και είναι παραπομπές σε παραγράφους με ακρίβεια. Είναι τριάντα έξι και όλες αναφέρονται σε γλωσσική επιμέλεια ουσιαστικά και παραπομπές ακρίβειας αναφορικά με τις παραγράφους, διότι κατά την εκτύπωση υπήρχαν κάποια προβλήματα. Αυτό είναι το πρώτο. Δεύτερον, προσθέτει μια λέξη στη διαδικασία του Πειθαρχικού Συμβουλίου της Επιτροπής Ανταγωνισμού. Προστίθεται η λέξη «εχεμύθεια» δίπλα στην «υποχρέωση εμπιστευτικότητας». Η τρίτη, την οποία θα παρουσιάσει ο κ. Παρασκευόπουλος, αφορά στο άρθρο 106, για το αξιόποινο. Φεύγει η λέξη «συρρέοντα» και επαναδιατυπώνεται με μεγαλύτερη σαφήνεια, με αντικατάσταση αυτής της λέξης την οποία θα την εξηγήσει καλύτερα ο κ. Παρασκευόπουλος, μιας και αφορά νομική διάσταση.
Κύριε Παρασκευόπουλε, έχετε τον λόγο για δυο λεπτά κι εσείς.
Ευχαριστώ, κύριε Πρόεδρε. Η ρύθμιση αφορά στον θεσμό της εξάλειψης του αξιοποίνου παραβάσεων του ελεύθερου ανταγωνισμού εφόσον έχει γίνει καταβολή των προστίμων. Είναι πολύ γνωστό ότι ο θεσμός εξάλειψης του αξιοποίνου δεν αποτελεί έναν νεοτερισμό, αλλά είναι ένας πανάρχαιος θεσμός, ο οποίος υπάρχει και στον Ποινικό Κώδικα ακόμα και στην κλοπή. Εδώ προβλέπεται ότι αν καταβληθεί ή τακτοποιηθεί πλήρως η διοικητική ευθύνη με πρόστιμο, τότε εξαλείφεται το αξιόποινο. Η προηγούμενη διατύπωση αναφερόταν σε εξάλειψη του αξιοποίνου και των συρρεόντων εγκλημάτων. Μπορούσε να δημιουργηθεί μια σύγχυση, γιατί ο όρος «συρροή» αναφέρεται τόσο στα εγκλήματα που τελούνται με μια πράξη - τελείται μια πράξη και ενδεχομένως σχετίζεται με πάνω από έναν νόμους - ή και στα εγκλήματα τα οποία έχουν τελεστεί με περισσότερες πράξεις και αποτελούν κάτι διαφορετικό και πρόσθετο. Προκειμένου να μην υπάρχει αυτή η σύγχυση, διότι οπωσδήποτε εδώ η εξάλειψη του αξιοποίνου αφορά μια και μόνο πράξη παραβίασης του ελεύθερου ανταγωνισμού, άλλαξε η διατύπωση και αναφέρει πλέον ότι εφόσον πληρωθεί το πρόστιμο ή λάβει χώρα η απαλλαγή απ' αυτό, εξαλείφεται το αξιόποινο των σχετικών εγκλημάτων που στοιχειοθετούνται με την ίδια παράβαση και επέρχεται πλήρης απαλλαγή. Αυτή είναι η νέα διατύπωση η οποία είναι απλή, είναι σαφής. Είναι σαφές ότι η εξάλειψη αναφέρεται στην ίδια παράβαση. Ευχαριστώ πολύ, κύριε Πρόεδρε.
Παρακαλώ να τα καταθέσετε και να φωτοτυπηθούν και να δοθούν στους συναδέλφους για να τις έχουν μπροστά τους. Ειδικώς την τρίτη ενδεχομένως να πρέπει να τη διαβάσουν με προσοχή, γιατί είναι το επίμαχο άρθρο 106.
Κατατέθηκαν ήδη, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Νέας Αλικαρνασσού Ηρακλείου Κρήτης. Καλώς ορίσατε στη Βουλή. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Γιόγιακας.
Κυρίες και κύριοι συνάδελφοι, πριν από μερικές ημέρες είδαμε την Κυβέρνηση να θριαμβολογεί, επειδή δρομολόγησε - υποτίθεται - το κλείσιμο της πρώτης αξιολόγησης. Θυμίζω ότι πρόκειται για μία αξιολόγηση η οποία καθυστέρησε τουλάχιστον επτά μήνες, στερώντας όλο αυτό το διάστημα την εθνική οικονομία από δανειακά κεφάλαια ύψους 20 δισεκατομμυρίων ευρώ. Φυσικά, η Κυβέρνηση πανηγυρίζει για να χρυσώσει το χάπι ενός φορολογικού μαραθωνίου που πραγματικά δεν έχει προηγούμενο στα χρόνια των μνημονίων. Πιστεύω ότι οι πολίτες που μας παρακολουθούν πρέπει να γνωρίζουν ορισμένες αλήθειες. Πρέπει να γνωρίζουν ότι η Κυβέρνηση συμφώνησε ένα ακόμα μνημόνιο, το δεύτερο δικό της, μέσα σε λιγότερο από εννέα μήνες. Είναι, μάλιστα, ένα μνημόνιο διαρκείας χάρη στο μόνιμο κόφτη που φέρνει την υπογραφή της. Πρέπει να γνωρίζουν ότι δεν υπάρχει συγκεκριμένη συμφωνία για το χρέος, αλλά μόνο γενικές αναφορές. Οι πολίτες οφείλουν να ξέρουν ότι η όποια ελάφρυνση του χρέους δεν ακυρώνει τις δραματικές επιπτώσεις των νέων μέτρων λιτότητας και θα πρέπει να τους πούμε ότι αυτή η φοροεπιδρομή είναι πολιτική επιλογή της συγκυβέρνησης ΣΥΡΙΖΑ - ΑΝΕΛ. Αυτή διάλεξε να βάλει περισσότερους φόρους, αντί να κόψει τις δαπάνες. Το είπε και πρόσφατα ο Αντιπρόεδρος της Κομισιόν. Ποιο είναι, λοιπόν, το αποτέλεσμα; Μία κυβέρνηση, υποτίθεται αριστερού προσήμου, ακριβαίνει τη ζωή όλων και κυρίως των οικονομικά αδυνάτων. Αυτό είναι το βαρύ τίμημα της έμμεσης φορολόγησης με την αύξηση του ΦΠΑ σε πολλά τρόφιμα που μπαίνουν καθημερινά σε ένα νοικοκυριό αλλά και σε βασικές υπηρεσίες, όπως μεταφορές, τηλεπικοινωνίες, με την αύξηση του ειδικού φόρου κατανάλωσης στα καύσιμα κίνησης, αλλά και στο πετρέλαιο θέρμανσης, με την επιβολή συμπληρωματικού ΕΝΦΙΑ στην ακίνητη περιουσία με συνολική αξία πάνω από 200.000 ευρώ και με την αύξηση των φορολογικών συντελεστών για τα οικόπεδα. Την ίδια στιγμή συνεχίζονται τα χτυπήματα στις επιχειρήσεις, στους ελεύθερους επαγγελματίες και στους αγρότες. Οι τελευταίοι βλέπουν όλες τις υποσχέσεις της Κυβέρνησης να εξανεμίζονται. Το αφορολόγητο όριο προβλέπεται μόνο για τους επαγγελματίες αγρότες. Επιβάλλεται συμπληρωματικός ΕΝΦΙΑ 1/οοο για την παραγωγική γη που ανήκει σε ατομικές επιχειρήσεις. Ακριβαίνουν τα αγροτικά εφόδια, αφού ο ΦΠΑ πήγε από το 13% στο 23% και τώρα στο 24%, αλλά και τα επαγγελματικά ΙΧ, αφού αυξάνονται τα τέλη ταξινόμησης. Όλα αυτά, μάλιστα, έρχονται να προστεθούν στα βαριά μέτρα που έφερε η Κυβέρνηση με το ασφαλιστικό και φορολογικό νομοσχέδιο για τους αγρότες. Είναι, λοιπόν, ξεκάθαρο, κυρίες και κύριοι συνάδελφοι, ότι αυτά τα μέτρα ξεπερνούν τις αντοχές της κοινωνίας και της οικονομίας. Χρειάζονται γενναίες αναπτυξιακές πολιτικές που θα λειτουργήσουν ως αντίβαρο στη βαθύτερη ύφεση που φέρνουν τα φοροεισπρακτικά μέτρα. Αυτό μπορεί να γίνει μόνο αν η Κυβέρνηση αποφασίσει επιτέλους να κυβερνήσει, να προχωρήσει σε εκείνες τις αλλαγές που θα φέρουν επενδύσεις, δουλειές και θα κινήσουν την αγορά. Κόβετε και ράβετε εδώ και μήνες έναν νέο αναπτυξιακό νόμο, για τον οποίο ακόμα αναρωτιόμαστε αν θα είναι λειτουργικός, αν θα στηρίζεται από αρκετούς πόρους ή αν θα αφήνει απ' έξω ολόκληρες περιοχές που έχουν ανάγκη από επενδύσεις, όπως θέλετε να κάνετε και στις τέσσερις δημοτικές ενότητες της ακριτικής Θεσπρωτίας, κύριε Υπουργέ. [[Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή]] Η παράταξή μας, η Νέα Δημοκρατία, θα στηρίξει εκείνες τις ελάχιστες μεταρρυθμίσεις του νομοσχεδίου που μπορούν να αρχίσουν ξανά να κινούν την οικονομία, να ανακουφίσουν την αγορά, να δώσουν την ευκαιρία σε επιχειρήσεις να σηκωθούν ξανά στα πόδια τους. Αυτήν τη λογική πρέπει να υπηρετεί η αναδιάρθρωση επιχειρηματικών δανείων. Όμως, η Νέα Δημοκρατία δεν θα συνυπογράψει λευκή επιταγή για το κόστος με το οποίο αυτή η Κυβέρνηση φόρτωσε τη χώρα λόγω των δικών της καθυστερήσεων και της δικής της ανεπάρκειας, γιατί αυτό το κόστος είναι όλο της δικής σας Κυβέρνησης. Σας ευχαριστώ.
Εγώ να δείτε πόσο σας ευχαριστώ που μιλήσατε και λιγότερο χρόνο. Τον λόγο έχει από τη Χρυσή Αυγή ο κ. Αντώνιος Γρέγος.
Ευχαριστώ, κύριε Πρόεδρε. Άκουσα εχθές τον Κοινοβουλευτικό Εκπρόσωπο του ΣΥΡΙΖΑ να μιλάει για λαϊκή εντολή - μα, είναι δυνατόν να μιλάτε ακόμα για λαϊκή εντολή; - και ότι θα βρεθούμε ξανά στον δρόμο της ανάπτυξης. Λέτε τα ίδια ψέματα που έλεγε και η Νέα Δημοκρατία. Αν κάνετε το λάθος, όμως, να βρεθείτε στον δρόμο, ξέρετε πάρα πολύ καλά την αντιμετώπιση που έχετε. Είδα και μερικά σχόλια στα κανάλια της διαπλοκής όπου όταν αναφερόντουσαν στην Χρυσή Αυγή και στους ομιλητές της, έλεγαν, «προκλητικοί», «άθλια σόου». Λοιπόν, κύριοι «δημοσιογράφοι» - σε πολλά, μάλιστα, εισαγωγικά - των καναλιών της διαπλοκής, άθλια είναι τα σόου που παρουσιάζετε στον ελληνικό λαό και όχι οι ομιλίες της Χρυσής Αυγής. Διότι ο ελληνικός λαός αυτό περιμένει, περιμένει να ακούσει τις ομιλίες των Βουλευτών της Χρυσής Αυγής για να μάθει πραγματικά την αλήθεια. Και η πλήρης επιβεβαίωση είναι ότι η Χρυσή Αυγή βγαίνει συνεχόμενα τρίτη δύναμη στο ελληνικό Κοινοβούλιο. Θα ήθελα να ευχηθώ και από το Βήμα της Βουλής καλή επιτυχία στους συναγωνιστές της Κύπρου που δίνουν έναν μεγάλο και άνισο αγώνα. Μιλήσατε για την Ειδομένη. Συνεχίζεται αυτή η τραγική κατάσταση στην Ειδομένη, όπως και στον Πειραιά, όπως και στο Ελληνικό. Σας έχουμε πει - έχουμε καταθέσει και σχετικές ερωτήσεις - το εξής: Εφαρμόστε, επιτέλους, τον νόμο και προχωρήστε σε μαζικές συλλήψεις και απελάσεις. Σήμερα, εκατόν πενήντα τρεις Βουλευτές του ΣΥΡΙΖΑ και των ΑΝΕΛ ψηφίζουν και υπογράφουν ένα διαρκές μνημόνιο, όπως και οι προκάτοχοι της Νέας Δημοκρατίας και του ΠΑΣΟΚ. Συνεπώς όλοι μαζί χρεώνεστε όλα τα μνημόνια. Θα σταθώ σε μερικά σημεία. Λέγατε ότι οι άνθρωποι είναι πάνω από τους αριθμούς. Μόνο που με την διακυβέρνησή σας, με αυτό το νομοσχέδιο και με τα υπόλοιπα, θα εξοντωθούν οικονομικά αλλά και βιολογικά χιλιάδες Έλληνες πολίτες. Πρώτον, αναστέλλεται από 1-1-2017 μέχρι 31-12-2018 κάθε μισθολογική ωρίμανση και μισθολογική προαγωγή των λειτουργών και υπαλλήλων που αμείβονται με ειδικά μισθολόγια - αυτά τα αναφέρει η τροπολογία - με τους επισπεύδοντες Υπουργούς να αιτιολογούν σε συνοδευτικό τους σημείωμα την επίμαχη απόφαση. Η διάταξη κρίνεται αναγκαία για λόγους δημοσιονομικής προσαρμογής και είναι ανάλογη με την διετή -2016, 2017- αναστολή της μισθολογικής ωρίμανσης για τους υπαλλήλους του δημοσίου και του ευρύτερου δημόσιου τομέα. Στην έκθεση του Γενικού Λογιστηρίου του Κράτους σημειώνεται πως από την προτεινόμενη ρύθμιση επέρχεται εξοικονόμηση δαπάνης για τον κρατικό προϋπολογισμό ύψους 118 εκατομμυρίων ευρώ για τα έτη 2017-2018. Δεύτερον, σε άλλη τροπολογία, που επίσης κατατέθηκε μεταξύ άλλων, προβλέπονται και οι διαδικασίες για την επιστροφή του ΕΚΑΣ ως αχρεωστήτως καταβληθέντος από συνταξιούχους. Σύμφωνα με τη σχετική ρύθμιση η επιστροφή αυτή γίνεται με συμψηφιστικό επανυπολογισμό της σύνταξης του δικαιούχου σε δώδεκα μηνιαίες δόσεις. Σε περίπτωση που το ποσό της μηνιαίας δόσης υπερβαίνει τα 30 ευρώ, το υπερβάλλον ποσό επιστρέφεται συμψηφιζόμενο με την σύνταξη σε ισόποσες μηνιαίες δόσεις μέχρι τον Δεκέμβριο του 2018. Ακούστε, κύριοι, το ΕΚΑΣ το έχουν πληρώσει οι συνταξιούχοι. Είναι δικά τους λεφτά και εσείς τους τα κλέβετε. Ντροπή! Πραγματικά ντροπή! Επίσης, όταν μειώνετε τις επικουρικές συντάξεις, μειώνετε συνολικά το εισόδημα των συνταξιούχων. Ο συνταξιούχος όταν πηγαίνει στην τράπεζα, δεν βλέπει από πού είναι η σύνταξή του. Δεν τον ενδιαφέρει τόσο πολύ από πού είναι η σύνταξή του, αν είναι από επικουρική ή αν είναι από κύρια. Στην τσέπη του μπαίνει ένα συγκεκριμένο ποσό και αυτό το ποσό θα μειωθεί. Ακόμα, πλήττεται καίρια ο κλάδος του τουρισμού. Θα πληγεί καίρια και με αυτά τα μέτρα, με τον περιβόητο συμπληρωματικό ΕΝΦΙΑ. Πρόκειται για διάταξη - χαριστική βολή που θα φέρει πιο κοντά στην καταστροφή τις μικρομεσαίες αλλά και τις μεγαλύτερες ξενοδοχειακές επιχειρήσεις και βάζει θηλιά στο λαιμό του ξενοδοχειακού επιχειρείν. Υπάρχουν και δύο έγγραφα που μας έχουν στείλει. Τα καταθέτω για τα Πρακτικά. [[Στο σημείο αυτό ο Βουλευτής κ. Αντώνιος Γρέγος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα πληγούν και οι υπόλοιποι εργαζόμενοι. Και μιλάμε για προμηθευτές, διαφημιστές, εργαζόμενους, λογιστές, κ.λπ.. Δημοτικά τέλη: Στερεί από την τοπική αυτοδιοίκηση τα δημοτικά τέλη και τους φόρους, απαλλάσσοντας την εταιρεία από την υποχρέωση πληρωμής για τις Υπηρεσίες Κοινής Ωφέλειας την ίδια στιγμή που λοιποί ιδιώτες και επιχειρηματίες πληρώνουν στο ακέραιο για αποχέτευση, δημοτικό φωτισμό, βιολογικούς καθαρισμούς κ.λπ.. Ακόμα και αν ο παραχωρησιούχος μεριμνά για την περισυλλογή και αποκομιδή των σκουπιδιών, θα απαλλάσσεται από φόρους και τέλη για τα δίκτυα αποχέτευσης και τις δημοτικές υποδομές που θα χρησιμοποιεί. Στην σελίδα 164 προβλέπεται ότι για υπεργολαβίες που θα γίνουν από την θυγατρική της «FRAPORT» δεν χρειάζεται συναίνεση του δημοσίου. Προμήθειες και εξοπλισμοί: Είναι χαρακτηριστική η ρήτρα κατά την οποία η εταιρεία δύναται να αγοράσει για λογαριασμό της αεροναυτιλίας αναβαθμισμένους εξοπλισμούς κι εν συνεχεία να αφαιρεί το κόστος από την οφειλόμενη εισφορά προς το δημόσιο. Απαλλοτριώσεις: Μιλήσαμε για τα αεροδρόμια, για το αεροδρόμιο «ΜΑΚΕΔΟΝΙΑ». Δηλαδή, υπάρχει περίπτωση το αεροδρόμιο της Θεσσαλονίκης, που ονομάζεται «ΜΑΚΕΔΟΝΙΑ», να αλλάξει και αυτό όνομα αν το επιθυμούν οι ξένοι; Για τα κόκκινα δάνεια τι να πούμε; Τα έχουν πει και οι προηγούμενοι ομιλητές. Δυστυχώς, ο χρόνος είναι πάρα πολύ λίγος. Θα τελειώσω με το εξής: Είναι πάρα πολύ επικίνδυνο και τραγικό να θεωρεί ο ελληνικός λαός ότι η Νέα Δημοκρατία, το ΠΑΣΟΚ και ο ΣΥΡΙΖΑ είναι κάτι το διαφορετικό. Ας μην κάνουν οι Έλληνες αυτό το τραγικό λάθος. Είναι το ίδιο ουσιαστικά κόμμα. Έχουν τις ίδιες ιδεολογίες, τους ίδιους στόχους, το ίδιο ψευτοπρόγραμμα, ίδια συμφέροντα, ίδια πολιτική. Είναι κόμματα που έχουν τα ίδια αφεντικά, κόμματα βουτηγμένα μέχρι το λαιμό στη διαφθορά και τη διαπλοκή, κόμματα που παίρνουν εντολές στο εσωτερικό από τους καναλάρχες, Μπόμπολα κ.λπ., και στο εξωτερικό από τους τοκογλύφους - και όχι θεσμούς - τον Σόιμπλε, τη Λαγκάρντ. Είστε υπηρέτες και εντολοδόχοι των τοκογλύφων και ο λαός το γνωρίζει πάρα πολύ καλά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Πολλές φορές σας αποκαλούμε προδότες. Το λέω, κυρίως, κατά Θουκυδίδη, για να μην προσβληθεί κανείς. Δυστυχώς, έχω να πω πάρα πολλά, αλλά δεν προλαβαίνω. Αυτήν τη στιγμή οι Τούρκοι συνεχίζουν να κυκλοφορούν οπλισμένοι στο Αιγαίο. Και δυστυχώς, ο κ. Τσίπρας θα πάει αύριο να συνομιλήσει με τον εχθρό της πατρίδας μας με τον Ερντογάν. Αυτά τα σχέδια δεν θα περάσουν! Η Χρυσή Αυγή θα σταθεί απέναντι με ξεκάθαρη λαϊκή εντολή που έχει λάβει. Ευχαριστώ.
Πριν δώσω τον λόγο στον κ. Γκιόκα, έχει ζητήσει να μιλήσει ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας για κάποιες νομοτεχνικές βελτιώσεις. Πείτε τις και καταθέστε τις αμέσως, κύριε Υπουργέ.
Ευχαριστώ, κύριε Πρόεδρε. Καταθέτω μια σειρά από νομοτεχνικές βελτιώσεις ήσσονος σημασίας. Τρεις - τέσσερις απ' αυτές αποτελούν διορθώσεις, με βάση τις παρατηρήσεις της Επιστημονικής Υπηρεσίας της Βουλής.
Αν δεν είναι ουσίας, πείτε ότι τις καταθέτετε στα Πρακτικά. Μη χάνουμε χρόνο.
Θα τις καταθέσω στα Πρακτικά.
Αν είναι κάποια ουσίας, εξηγήστε την.
Είναι προσαρμογή στην ισχύουσα νομοθεσία και στο άρθρο 103 του σημερινού σχεδίου νόμου, όπως το εισαγάγει το Υπουργείο Οικονομικών, ώστε να είναι συμβατές οι ρυθμίσεις και να μην υπάρχουν αντιφάσεις. Ευχαριστώ.
Καταθέστε τις στα Πρακτικά.
Τον λόγο έχει ο κ. Ιωάννης Γκιόκας.
Ευχαριστώ πολύ, κύριε Πρόεδρε. Κυρίες και κύριοι Βουλευτές, είναι πραγματικά προκλητική και εξοργιστική η προπαγάνδα που κάνουν όλες αυτές τις ημέρες αρκετοί Υπουργοί και Βουλευτές της Κυβέρνησης - όχι όλοι, για να είμαι ακριβής, ορισμένοι φυλάγονται, όμως οι περισσότεροι - οι οποίοι ούτε λίγο ούτε πολύ μας λένε ότι δεν τρέχει και τίποτα, ότι αυτά που λέγονται περί «φορολαίλαπας» είναι υπερβολή, ότι τα μέτρα είναι δίκαια, ότι δεν πλήττονται οι φτωχές και μεσαίες τάξεις. Όλη αυτή την προπαγάνδα την ακούσαμε και σήμερα. Πιο χαρακτηριστικό είναι αυτό που είπε ο κ. Χουλιαράκης ότι, «παίρνουμε πολλά από τους λίγους και λίγα από τους πολλούς». [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Σοβαρά μιλάτε; Τα 700 ευρώ τον χρόνο που θα πληρώσει μια τετραμελής οικογένεια από τους έμμεσους φόρους, είναι λίγα; Αυτά που θα πληρώσει από τον ΕΝΦΙΑ, οι αυξήσεις σε είδη πρώτης ανάγκης είναι λίγα; Συν ό,τι πληρώνει όλα αυτά τα χρόνια, συν αυτά που θα πληρώσει τα επόμενα χρόνια. Διότι πολλά από τα μέτρα που παίρνετε σήμερα, όπως για παράδειγμα οι ιδιωτικοποιήσεις από τα μέσα μεταφοράς μέχρι και το νερό, τις συνέπειές τους θα τις ζήσει ο λαός τα επόμενα χρόνια και όχι άμεσα. Και σε ποιους τα λέτε όλα αυτά; Σε μια λαϊκή πλειοψηφία, που όχι μόνο δεν της περισσεύουν 700 ευρώ αλλά της λείπουν πολύ περισσότερα για να μπορέσει να πληρώσει αυτά που τους έχουν φορτώσει οι προηγούμενες κυβερνήσεις, από τα οποία εσείς δεν καταργήσατε τίποτα, συν όλα αυτά που τους φορτώνετε εσείς το επόμενο διάστημα, συνεχίζοντας την ίδια ακριβώς πολιτική. Έλεος! Έλεος, κύριοι της Κυβέρνησης, με αυτήν την εξαπάτηση που κάνετε για να κρύψετε μια βάρβαρη, μια βαθιά ταξική πολιτική! Όπως, επίσης, είναι εξαπάτηση, είναι ψέμα αυτό που λέτε, ότι το κλείσιμο της αξιολόγησης, η επιστροφή σε κάποια ανάκαμψη θα οδηγήσει σε ανακούφιση, σε αποκατάσταση των απωλειών για τον λαό. Τίποτα από όλα αυτά δεν πρόκειται να γίνει. Κανένα απολύτως μέτρο από αυτά που έχουν ψηφιστεί όλα αυτά τα χρόνια και σήμερα, δεν πρόκειται να παρθεί πίσω. Γιατί όλα αυτά τα μέτρα είναι τα προαπαιτούμενα αυτού που ονομάζετε εσείς «ανάκαμψη». Στην καλύτερη των περιπτώσεων, να δώσετε κάποια ψίχουλα στην πιο ακραία φτώχεια, ελάχιστα σε σύγκριση με αυτά που θα τους έχετε κλέψει και μάλιστα αυτό να το βαφτίζετε και «αξιοπρέπεια». Εμείς θεωρούμε ότι αξιοπρέπεια είναι σήμερα ο λαός, οι εργαζόμενοι να μπορούν να ζουν με βάση τις σύγχρονες ανάγκες τους και όχι να εξαναγκάζονται νέες γενιές να ζουν χειρότερα, με λιγότερα δικαιώματα από τους γονείς τους και ίσως και από τους παππούδες τους. Και εδώ έρχεται και κολλάει και ο περιβόητος κόφτης, το μνημόνιο διαρκείας, μια δαμόκλειος σπάθη που θα εκβιάζει τον λαό στην απαρέγκλιτη εφαρμογή της αντιλαϊκής πολιτικής. Αυτή, λοιπόν, είναι η στάση της Κυβέρνησης απέναντι στους πολλούς, την εργατική τάξη και τα λαϊκά στρώματα. Πάμε τώρα στη στάση σας απέναντι στους λίγους, ξεκαθαρίζοντας το εξής: Όταν εμείς λέμε «λίγους», δεν εννοούμε το ίδιο πράγμα με αυτό που εννοείτε εσείς. Γιατί εσείς ως λίγους θεωρείτε αυτόν που παίρνει μια σύνταξη πάνω από 1.000 ευρώ, όποιον έχει ακίνητη περιουσία πάνω από 200.000 ευρώ, δηλαδή πάλι τα λαϊκά στρώματα. Την πραγματική ολιγαρχία του πλούτου, το κεφάλαιο, τους επιχειρηματικούς ομίλους, όχι απλά δεν τους ακουμπάτε, αλλά τους στηρίζετε κιόλας με διευκολύνσεις, προνόμια, φοροαπαλλαγές, για να κάνουν τις επενδύσεις τους και να φέρουν την ανάκαμψη, από το αφορολόγητο φυσικό αέριο στους βιομήχανους που ο λαός θα το χρυσοπληρώνει, μέχρι και την εξαίρεση των ποσών που θα αφορούν τις επενδύσεις, έως τον αυτόματο κόφτη, ο οποίος κατά τα άλλα θα κόβει μισθούς, συντάξεις και κοινωνικές παροχές. Επειδή ακριβώς τα κάνετε αυτά, έχετε και την ανάλογη στήριξη από τους εταίρους σας στην Ευρωπαϊκή Ένωση, μέχρι και από τον Σύνδεσμο Ελλήνων Βιομηχάνων, ο οποίος και στο ασφαλιστικό και τώρα στο πολυνομοσχέδιο είπε ότι τα μέτρα πρέπει να ψηφιστούν, δίνοντάς σας πολύτιμη χείρα βοηθείας. Αυτοί σας στηρίζουν, οι βιομήχανοι, οι εφοπλιστές, άσχετα από το εάν μια μερίδα τους σας κάνει και κριτική, κάποια παλιά τζάκια, που ίσως νιώθουν ότι απειλούνται από νέους ανταγωνιστές. Μετά από όλα αυτά, μετά από όλη αυτή την πολιτική που υλοποιείτε, είναι πολύ λογικό να βγαίνουν στα κεραμίδια η Νέα Δημοκρατία και το ΠΑΣΟΚ, να τρελαίνονται στην κυριολεξία που τους κλέβετε τα πνευματικά δικαιώματα. Κόμματα - και ιδιαίτερα η Νέα Δημοκρατία - που όλα αυτά τα χρόνια έχουν κάνει σημαία τους τις ιδιωτικοποιήσεις, τις επενδύσεις, τη στήριξη του κεφαλαίου, βλέπουν τώρα να τους ξεπερνάτε σε επιδόσεις, να υιοθετείτε την ίδια επιχειρηματολογία, να κόβετε κορδέλες ιδιωτικοποιήσεων και να παίρνετε τα εύσημα από τον ΣΕΒ. Είναι πραγματικά να τρελαίνεσαι! Αυτό, βέβαια, που δεν γνωρίζουν στη Νέα Δημοκρατία, κύριε Σταϊκούρα, είναι ότι ιστορικά, στις δύσκολες στιγμές για το σύστημα, πάντα ή σχεδόν πάντα - για να μην είμαι κατηγορηματικός - τη βρώμικη δουλειά την έβγαζε η σοσιαλδημοκρατία, τέτοια κόμματα που μπορούν πιο εύκολα να χειραγωγούν τον λαό και να δίνουν και τον χρόνο, εάν θέλετε, και τη δυνατότητα στα αυθεντικά κόμματα της αστικής τάξης να ξεπλένονται, όπως πάνε σήμερα να ξεπλυθούν η Νέα Δημοκρατία και το ΠΑΣΟΚ. Αυτό έκανε και ο ΣΥΡΙΖΑ: Εγκλώβισε τον λαό, καλλιέργησε αυταπάτες ότι χωρίς σύγκρουση με την εξουσία του κεφαλαίου και την Ευρωπαϊκή Ένωση μπορεί να υπάρχουν φιλολαϊκές λύσεις, οδηγώντας λαϊκό κόσμο, εργαζόμενους, στην ηττοπάθεια και τη μοιρολατρία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Ο κόσμος αυτός τώρα πρέπει να σταθεί στα πόδια του, να οργανώσει τον αγώνα του και κυρίως, να βγάλει συμπεράσματα για το ποιος πρέπει να είναι σήμερα ο στόχος αυτού του αγώνα. Ευχαριστώ.
Κι εγώ ευχαριστώ. Κύριε Κεγκέρογλου, έχετε τον λόγο.
Παρήλθε, λοιπόν, η δυνατότητα της σοσιαλδημοκρατίας στην Ευρώπη να βγάζει από τα δύσκολα τις καταστάσεις ή να κάνει τη βρώμικη δουλειά, που είπε ο συνάδελφος που κατέβηκε από το Βήμα και ανέλαβε η λεγόμενη «Ριζοσπαστική Αριστερά»
Σοσιαλδημοκρατία είναι και αυτή!
Κοιτάξτε, η Αριστερά του Μαδούρο δεν έχει καμμία σχέση με την σοσιαλδημοκρατία. Όμως, ας μην σταθούμε σε αυτά. Κύριε Γάκη, εάν είναι να νιώθετε καλά ψυχολογικά, έχοντας την αυταπάτη ή την εντύπωση ότι ψηφίζουν και άλλοι αυτά τα οποία υπέγραψε ο κ. Τσίπρας, ας την έχετε.
Όχι, όμως, και να το παίζετε επαναστάτες!
Εμείς, όμως, σε καμμία περίπτωση δεν ψηφίζουμε και δεν συναινούμε σε όλα αυτά τα εθνικά και κοινωνικά επιζήμια που υπέγραψε ο κ. Τσίπρας.
Τον ΦΠΑ τον ψηφίσατε.
Κύριε Γάκη, μην παρεμβαίνετε.
Κυρίες και κύριοι συνάδελφοι, η ιστορία της Ελλάδας, από τον απελευθερωτικό αγώνα μέχρι τις μέρες μας, είναι γεμάτη με αγώνα, ελπίδες, απογοητεύσεις, θυσίες, μικρές και μεγάλες νίκες, αλλά και ήττες και καταστροφές, με περιόδους δημιουργίας και ανάτασης, αλλά και στασιμότητας και οπισθοδρόμησης. Αυτές τις μέρες συμπληρώνονται εβδομήντα πέντε χρόνια από τη μάχη της Κρήτης. Το απαράμιλλο παράδειγμα αυτού του αγώνα για τα δίκαια και τα ιδανικά της ελευθερίας ενάντια στον ναζισμό, έγινε σύμβολο για όλους τους λαούς και ανέτρεψε τους συσχετισμούς δυνάμεων υπέρ των συμμάχων, καθορίζοντας την τελική έκβαση του Β' Παγκοσμίου Πολέμου. Το πιο σημαντικό, όμως, γνώρισμα αυτού του αγώνα είναι ότι μετά τη μάχη της Κρήτης, οι Κρήτες προχώρησαν ενωμένοι στην ενιαία και παλλαϊκή αντίσταση. Και στη συνέχεια, με εθνική ομοψυχία και συνεννόηση απέδειξαν ότι μπορούμε να προχωρήσουμε ενωμένοι και δεν ενεπλάκησαν στον ψυχοφθόρο, αλλά και επιζήμιο για την Ελλάδα, Εμφύλιο Πόλεμο. Κυρίες και κύριοι συνάδελφοι, όταν δεν είχαμε διχασμούς και εμφύλιους, όποτε οι επιλογές του λαού δεν έσφαλαν, όποτε επιδιώχθηκε το ελάχιστο πνεύμα συνεννόησης και ο ελάχιστος σχεδιασμός και στοχοθέτηση - μέσα βέβαια στην εκάστοτε διεθνή συγκυρία - όποτε αποφασίζαμε με πατριδογνωσία, η χώρα κατάφερνε και πήγαινε μπροστά. Σε αυτή τη διαδρομή της πατρίδας μας η ιστορία έχει καταγράψει τη συμβολή προσώπων, παραγόντων και παρατάξεων. Εμείς είμαστε υπερήφανοι για τη συμβολή της Δημοκρατικής Παράταξης σε ό,τι δημιουργήθηκε στη σύγχρονη Ελλάδα, στη δημιουργία της ίδιας της σύγχρονης Ελλάδας. Είμαστε, όμως, ιδιαίτερα περήφανοι για τη συμβολή μας - που τη ζήσαμε και οι περισσότεροι - στην Μεταπολίτευση, την καλύτερη περίοδο της ιστορίας για την χώρα και την κοινωνία. Το ΠΑΣΟΚ ολοκλήρωσε, αν θέλετε, τις προσπάθειες εθνικής συμφιλίωσης και έκλεισε οριστικά τις πληγές του Εμφυλίου και της μετεμφυλιακής περιόδου. Προχώρησε σε μεταρρυθμίσεις, δημιούργησε το κράτος πρόνοιας και κυρίως πέτυχε την ενεργοποίηση των παραγωγικών δυνάμεων που δημιούργησαν αγαθά για τους πολίτες και τη χώρα. Έτσι κατακτήθηκε το υψηλό βιοτικό επίπεδο. Είναι γεγονός ότι τα πέντε, έξι τελευταία χρόνια της κρίσης το βιοτικό επίπεδο των πολιτών, που είχε δημιουργηθεί στην μεταπολίτευση, κατέβηκε αισθητά. Κρατήθηκε, όμως, από την κατάρρευση. Εσείς του ΣΥΡΙΖΑ σήμερα αναπτύσσετε μια ισοπεδωτική ρητορική, με στόχο την διαστρέβλωση της πραγματικότητας, που, όμως, υπονομεύει το ίδιο το σήμερα για το οποίο έχετε την ευθύνη της διακυβέρνησης, και βέβαια ναρκοθετεί το αύριο του τόπου. Αναρωτηθήκατε εάν είχατε εσείς καμμία συμβολή σε όλα αυτά, που είναι δημιούργημα κυρίως της πολιτικής που άσκησε το ΠΑΣΟΚ τα τελευταία σαράντα χρόνια και τα οποία σήμερα κατακεραυνώνετε; Αναρωτηθήκατε; Αντίθετα, αποσιωπάτε, αποκρύπτετε ότι κορυφαία στελέχη σας φρόντιζαν να είναι πάντα στις παρυφές, αλλά και στο λουφέ των συστημάτων εξουσίας. Και δεν αναφέρομαι στους αποστάτες. Αναφέρομαι στους γνήσιους Αριστερούς, της Ριζοσπαστικής Αριστεράς, του ΣΥΡΙΖΑ, του Συνασπισμού ή όπως αλλιώς ονομαζόταν διαχρονικά. Κορυφαίος της Κυβέρνησης σήμερα ήταν επί σαράντα χρόνια σύμβουλος διοίκησης κρατικής τράπεζας. Δεν αρκείστε στην προπαγάνδα. Βάζετε στο στόχαστρο θεσμούς που συμβολίζουν τη δημιουργία του κοινωνικού κράτους από το ΠΑΣΟΚ, όπως το ΕΚΑΣ. Κυρίες και κύριοι, ο θεσμός του ΕΚΑΣ ήταν μια κορυφαία επιλογή μας για τη στήριξη περίπου τετρακόσιες χιλιάδες μικροσυνταξιούχων, στο πλαίσιο του κοινωνικού κράτους. Με τη διαπραγμάτευση του 2014 αντικρούσαμε τις απαιτήσεις των δανειστών και συμφωνήθηκε η αναγκαιότητα διατήρησής του. Με τη δική σας διαπραγμάτευση, δυστυχώς, συμφωνήσατε στην κατάργηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Σήμερα το καταργείτε και ζητάτε και πίσω αναδρομικά και κατηγορείτε και τους χαμηλοσυνταξιούχους για φοροφυγάδες. Κύριε Τσίπρα, δεν θα σας αφήσουμε να πάρετε πίσω ούτε το ΕΚΑΣ ούτε τα αναδρομικά. Και αν το καταφέρετε με τις ψήφους των εκατόν πενήντα τριών και δεν το ανακαλέσετε μέχρι το απόγευμα - περιμένουμε από την ομιλία σας να το ανακαλέσετε αυτό το «αναδρομικά» - θα το επαναφέρουμε όποτε έχουμε τη δυνατότητα ή θα επιμείνουμε για την επαναφορά του. Για τις ανακοινώσεις περί του νέου πιλοτικού προγράμματος για το ελάχιστο εγγυημένο εισόδημα έχω να ρωτήσω ένα μόνο πράγμα: Άραγε χρειάστηκαν δεκαέξι μήνες για να γίνει μια μετονομασία του προγράμματος από Εγγυημένο Κοινωνικό Εισόδημα, ΕΚΕ, σε Κοινωνικό Εισόδημα Αλληλεγγύης, ΚΕΑ; Δεκαέξι μήνες χρειαστήκατε για να κάνετε μια μετονομασία; Είναι και αυτό μέσα στα πλαίσια της απαξίωσης του ό,τι είχε γίνει το προηγούμενο διάστημα. Κλείνοντας, θέλω να ας πω ένα μόνο πράγμα για την πλήρη απαξίωση της Εθνικής Αντιπροσωπείας και την παράδοση της εθνικής κυριαρχίας. Οι ίδιοι οι Βουλευτές σας αποδείξαν ότι το υπερταμείο των ενενήντα εννιά χρόνων είναι παράδοση στους δανειστές. Θριαμβολόγησε ένας Βουλευτής του ΣΥΡΙΖΑ από τα Δωδεκάνησα ότι γλίτωσαν κάποια οικόπεδα στη Ρόδο το ξεπούλημα, μέσω του υπερταμείου, επειδή η προσπάθειά του απέδωσε - και δεν την αμφισβητούμε - και δεν μπήκαν στο υπερταμείο και το επανέλαβε και ο Κοινοβουλευτικός Εκπρόσωπος. Ποια άλλη απόδειξη χρειάζεται όταν οι ίδιοι οι Βουλευτές λένε «προς θεού μην μπει στο υπερταμείο γιατί πάει για ξεπούλημα ενενήντα εννέα ετών»; Θα σας ακολουθεί σε όλη σας τη ζωή αυτή η υπογραφή και αυτή η ψήφος! Ντροπή!
Κύριε Πρόεδρε, ζητώ τον λόγο, για να ρωτήσω κάτι για μια τροπολογία.
Έχετε τον λόγο για ένα λεπτό.
Πρόκειται για την υπουργική τροπολογία του κ. Σκουρλέτη με γενικό αριθμό 449 και ειδικό 93, για την κατάργηση των νέων χρήσεων γης και τους οικοδομικούς συντελεστές, που είχαν οριστεί με τον ν.4269, τον οποίο τώρα στην ουσία καταργείτε με αυτήν την τροπολογία. Απλώς, κύριε Υπουργέ, και στην αιτιολογική έκθεση της τροπολογίας, αλλά και εσείς όταν υποστηρίξατε εδώ την τροπολογία και την παρουσιάσατε μιλήσατε για εξορθολογισμό και επανασχεδιασμό. Δώστε μας περισσότερες πληροφορίες, για να καταλάβουμε για ποιο λόγο επιστρέφουμε στο καθεστώς της δεκαετίας του 1980 σε σχέση με αυτό. Σας ρωτώ διευκρινιστικά. Σας ευχαριστώ.
Κύριε Πρόεδρε, να απαντήσω; Να σας προτείνω κάτι άλλο. Δώστε μου τον λόγο τώρα για πέντε λεπτά, για να μην τον πάρω αργότερα, και απαντώ ταυτοχρόνως.
Τον λόγο έχει ο κύριος Υπουργός για πέντε λεπτά.
Ευχαριστώ, κύριε Πρόεδρε. Να απαντήσω σε αυτό που ρώτησε ο κ. Αμυράς. Κατ' αρχάς, πρόκειται ακριβώς για μια κατάργηση του κεφαλαίου Β΄ του συγκεκριμένου νόμου που είπατε, που αφορά τις χρήσεις γης. Τι θα ακολουθήσει μετά την κατάργηση; Σε ένα μεταβατικό διάστημα, μέχρι την έκδοση νέου προεδρικού διατάγματος, το οποίο πρέπει να γίνει άμεσα, αλλά πάντοτε σε διάλογο με τους φορείς της κοινωνίας, θα ισχύσει το διάταγμα του 1987. Άρα, δεν θα υπάρξει κανένα απολύτως κενό. Κατά τη γνώμη μας, το 1987 ήταν καλύτερο απ' αυτό το οποίο υπήρξε στο πλαίσιο του νόμου του 2014. Και βεβαίως, φαντάζομαι να έχουμε την ευκαιρία και με τις δικές σας προτάσεις, ακριβώς να απαντήσουμε σε ένα πρόβλημα, το θέμα των χρήσεων γης, το οποίο ταλανίζει την Ελλάδα τα τελευταία χρόνια και πάνω στο έδαφος του οποίου υπάρχει και μια σκληρή σύγκρουση συμφερόντων. Κυρίες και κύριοι συνάδελφοι, να περάσω στα άλλα ζητήματα. Καθώς ολοκληρώνεται η συζήτηση, νομίζω πλέον ότι μπορούμε να κάνουμε κάποιες επισημάνσεις και να βγάλουμε συμπεράσματα. Παρά τις κραυγές που υπήρξαν εκ μέρους της Αντιπολίτευσης, κάθε καλόπιστος παρατηρητής μπορεί πλέον να καταλάβει ότι το νέο ταμείο που ιδρύεται δεν είναι ΤΑΙΠΕΔ, ότι το νέο ταμείο που ιδρύεται δεν έχει σκοπό τις ιδιωτικοποιήσεις, ότι στο νέο ταμείο είναι καθοριστικός ο ρόλος του Υπουργού Οικονομικών, δηλαδή του πολιτικού παράγοντα, ότι τα έσοδα του νέου ταμείου δεν πηγαίνουν μόνο, όπως προβλεπόταν στην περίπτωση του ΤΑΙΠΕΔ, για την αποπληρωμή του χρέους. Πρόκειται για μια τομή στα ελληνικά πράγματα, η οποία δανείζεται μοντέλα άλλων χωρών, όπως αυτό της Γαλλίας, για να μπορέσουμε να έχουμε μια καλύτερη και πιο παραγωγική αξιοποίηση της περιουσίας της χώρας μας. Κυρίες και κύριοι συνάδελφοι, άκουσα πριν τον κ. Κεγκέρογλου, που αναφέρθηκε στο ΕΚΑΣ. Ειλικρινά, θέλει θράσος - δεν ξέρω πώς αλλιώς να το πω - άνθρωποι που είχαν δεσμευτεί για την κατάργηση του ΕΚΑΣ το 2015 να έρχονται και να μας εγκαλούν, διότι εμείς το υποκαθιστούμε με την εθνική σύνταξη.
Πού το γράφει αυτό;
Πού το γράφει; Δεν γνωρίζετε τα πεπραγμένα σας; Τι λέτε τώρα!
Ποια πεπραγμένα; Λέτε ότι δεσμευτήκαμε. Πού το γράφει αυτό;
Από κει και έπειτα, σε όλη τη διάρκεια αυτής της συζήτησης δεν άκουσα κυριολεκτικά ούτε μια συγκεκριμένη πρόταση. Κοιτάξτε, τα 5,4 δισεκατομμύρια ως στόχο τον γνωρίζατε όταν ψηφίζαμε από κοινού τη συμφωνία το καλοκαίρι. Ερχόμαστε, λοιπόν, τώρα να ψηφίσουμε τους εφαρμοστικούς νόμους, για να φθάσουμε σ' αυτόν τον κοινό μας στόχο. Υπήρξε κάποια πρόταση από μεριά σας για το ασφαλιστικό; Υπήρξε κάποια πρόταση από μεριά σας για το φορολογικό; Υπήρξε κάποια άλλη κατανομή για τους έμμεσους φόρους; Τίποτα. Κύριοι της Νέας Δημοκρατίας, ο νεοφιλελεύθερος αντικοινωνικός λαϊκισμός, που σας έχει καταλάβει πλέον σας οδηγεί σ' ένα στρατηγικό αδιέξοδο - και επιβεβαιώθηκε αυτό σ' αυτή τη συζήτηση - και δεν έχετε να παρουσιάσετε το οτιδήποτε συγκεκριμένο. Κυρίες και κύριοι, ιδιαίτερα στα θέματα της ενέργειας, αυτά που αφορούν τη μη ιδιωτικοποίηση - την ψηφισμένη από εσάς - κατά 66% του ΑΔΜΗΕ, μη εφαρμογή του νόμου για τη «μικρή» ΔΕΗ και την αντικατάστασή του με το νόμιμο μηχανισμό της δημοπρασίας, δεν άκουσα να γίνεται καμμία απολύτως αυτοκριτική. Το καταλαβαίνω. Τι να υπερασπιστείτε; Να υπερασπιστείτε τη βάρβαρη επίθεση στη δημόσια περιουσία και στη ΔΕΗ; Να υπερασπιστείτε ότι θέλατε να δώσετε τα δημόσια δίκτυα σε ιδιώτες; Παρ' όλα αυτά, λοιπόν, επειδή καταλαβαίνω ότι βρίσκεστε σε μια δύσκολη θέση, σας καλώ να δηλώσετε αυτή τη στιγμή ότι τουλάχιστον αυτά τα άρθρα, κάνοντας πραγματικά μια αυτοκριτική, βγάζοντας συμπεράσματα από τα λάθη του παρελθόντος, θα τα ψηφίσετε. Είναι μια πρώτης τάξεως ευκαιρία, για να δείξετε ότι μπορείτε να βγάζετε συμπεράσματα απ' αυτά τα οποία κάνατε το προηγούμενο διάστημα και έχετε βαρύτατες ευθύνες. Με τις συγκεκριμένες προτάσεις που κάνουμε, κατορθώνουμε και τη ΔΕΗ να αποζημιώνουμε, αλλά ταυτόχρονα να μπαίνουμε με τη συνολική μας ενεργειακή πολιτική, να κάνουμε ένα «μπάσιμο» κυριολεκτικά στην ευρύτερη ενεργειακή αγορά. Σήμερα, η Ελλάδα γίνεται πρωταγωνιστής στα Βαλκάνια, στη Νοτιοανατολική Ευρώπη, με τους αγωγούς που προωθεί, με τον ΤΑP που εγκαινιάσαμε προχθές, με τον ελληνο - βουλγαρικό IGB, με τον πλωτό σταθμό της Αλεξανδρούπολης, με τις συμφωνίες που κλείσαμε με το Ιράν, το Ισραήλ, την Κύπρο, με την Αίγυπτο. Σήμερα, λοιπόν, η Ελλάδα γίνεται ένας περιφερειακός παίκτης της ενεργειακής αγοράς, γίνεται ένα ενεργειακό σταυροδρόμι, ενώ ακολουθούν το νέο πλαίσιο για τις ανανεώσιμες πηγές ενέργειας, ο νέος νόμος για την εκμετάλλευση της γεωθερμίας, μεγάλες τομές οι οποίες χρόνιζαν τα τελευταία χρόνια στη χώρα μας. [[Στο σημείο αυτό κτυπάει το κουδούνι λήξεως του χρόνου του κυρίου Υπουργού]] Θα ολοκληρώσω, λέγοντας κάποιες γενικότερες σκέψεις. Μιλήσατε, κυρίες και κύριοι, για έλλειψη αξιοπιστίας της Κυβέρνησης. Αυτή κρίνεται από τον κόσμο, αλλά υπάρχουν και ορισμένα αντικειμενικά σημάδια, ορισμένες αντικειμενικές κινήσεις, διότι όλοι πλέον ή όλο και περισσότεροι συνομολογούν ότι με την ολοκλήρωση της αξιολόγησης μπαίνουμε σε μια νέα φάση. Σήμερα μεγάλες επενδυτικές τράπεζες ανοίγουν γραφεία στη χώρα μας, η IBRD, η «UNIT CREDIT», η Ευρωπαϊκή Τράπεζα Επενδύσεων. Είναι καινούργια σημάδια αυτά. Σήμερα, η συζήτηση για το χρέος δεν είναι γενικόλογη. Γίνονται συγκεκριμένα βήματα. Αλήθεια, κύριοι της Νέας Δημοκρατίας, τι λέτε για το χρέος; Ακόμη εμμένετε σ' αυτό που υποστήριζε ο κ. Σαμαράς, ο επανακάμψας τις τελευταίες ημέρες, περί βιωσιμότητάς του. Δεν ακούσαμε να λέτε τίποτα και σ' αυτό το θέμα. Όλοι μας θα κριθούμε από τα απτά αποτελέσματα της πολιτικής μας. Θα κριθούμε, λοιπόν, κατά πόσο θα μπορέσουμε να μειώσουμε την ανεργία και τη φτώχεια, θα κριθούμε κατά πόσο θα μπορέσουμε να ξαναφέρουμε την οικονομία σε τροχιά ανάπτυξης, πάνω σ' αυτά δηλαδή που κριθήκατε εσείς και αποτύχατε. Ευχαριστώ πολύ.
Κι εγώ ευχαριστώ. Η κ. Καραμανλή έχει το λόγο.
Κύριε Πρόεδρε, σας έχω ζητήσει το λόγο για ένα λεπτό..
Για ποιο λόγο, κύριε Λοβέρδο;
…κατά τα άρθρα 64 και 66 του Κανονισμού της Βουλής. Το προανήγγειλα από εχθές, ζητώντας από τους συναδέλφους που είναι και Υπουργοί να είναι λίγο φειδωλοί, για να μπορέσει να βγει η μέρα. Ο κ. Σκουρλέτης έκανε μια παρέμβαση, εντάξει - ωστόσο η ειδική αναφορά που έκανε στην παρέμβαση του κ. Αμυρά, μας αφορά όλους, γιατί θα ψηφίσουμε σε λίγες ώρες - που αφορά την τροπολογία υπ'αριθμ. 449/93. Έχει ένα πρόβλημα που του ζητούμε να κατανοήσει. Εγώ δέχομαι αυτό που είπε στο τέλος ότι όλα θα κριθούν από τη μείωση της ανεργίας, την ανάπτυξη κ.λπ. Σωστό είναι αυτό. Εδώ, όμως, κύριε Υπουργέ, είστε Υπουργός ενός πολύ νευραλγικού Υπουργείου για τα θέματα αυτά, για την ανάπτυξη και για τη μείωση της ανεργίας. Έχετε ένα πολύ - πολύ πρόσφατο ιστορικό, που πρέπει να σας δίνει ένα μήνυμα. Υπήρχε νόμος από το 1987 και προεδρικό διάταγμα με ασάφειες, γραφειοκρατικά δεδομένα και πάρα πολλά προβλήματα. Το ξεπεράσαμε. Προσπαθήσαμε με τη νομοθεσία που η Βουλή εψήφισε με πρωτοβουλία δική μας, του κ. Μανιάτη, να λύσουμε αυτό το πρόβλημα και να απαλλάξουμε τους επενδυτές από πολεοδομικές εμπλοκές.
Παρακαλώ!
Κύριε Πρόεδρε, με συγχωρείτε, βάσει αυτού, που έγινε η εκκίνηση μιας σειράς επενδύσεων, έχουμε ελπίσει κάτι να γίνει και έρχεται το Υπουργείο σήμερα και αποσύρει όλη τη θετική εξέλιξη των προσφάτων ετών. Πώς θα προχωρήσουμε έτσι, κύριε Πρόεδρε; Και με τροπολογία, χωρίς συζήτηση. Κύριε Πρόεδρε, πώς θα προχωρήσουμε έτσι; Έχουμε ένα τεράστιο σχέδιο νόμου σήμερα, έχουμε και απανωτές τροπολογίες, οι οποίες δημιουργούν προβλήματα, δεν λύνουν προβλήματα. Πρέπει να μας δώσετε την ευκαιρία, ακόμα και στη διάρκεια της ημέρας - τι να πω - προεκτείνοντας το χρόνο, αφού έρχονται τόσο μεγάλα θέματα με άλλη επιχειρηματολογία από την πραγματική ουσία, να καταλάβει η Βουλή τι ψηφίζει.
Η κ. Καραμανλή έχει το λόγο.
Σας ευχαριστώ, κύριε Πρόεδρε. Κύριε Σκουρλέτη, ο ΤΑΡ είναι έργο της δικής μας Κυβέρνησης. Τότε το πολεμούσατε και τώρα βλέπουμε ότι ζητωκραυγάζετε. Καλώς ήρθατε στην πραγματικότητα! Εμείς είμαστε υπέρ των ιδιωτικοποιήσεων, υπέρ της ελεύθερης οικονομίας, εσείς τα πολεμάτε όλα αυτά, δεν μας μιλήσατε για τον πόλεμο στις Σκουριές, γι' αυτόν τον πόλεμο που δώσατε επί σειρά μηνών. Η Κυβέρνηση, κυρίες και κύριοι συνάδελφοι, μετά το ασφαλιστικό φέρνει στη Βουλή άλλο ένα νομοσχέδιο, πρωτόγνωρης σκληρότητας, για να διαπιστώσουμε ακόμη μία φορά ότι η χώρα πληρώνει τους φτηνούς λαϊκισμούς της, με την αξιολόγηση να σέρνεται από τον Οκτώβριο και τους κυβερνώντες να ολιγωρούν και να παριστάνουν ότι υπερασπίζονται ανύπαρκτες κόκκινες γραμμές. Σε μια οικονομία, που τα λουκέτα των επιχειρήσεων έχουν πολλαπλασιαστεί τον τελευταίο ενάμιση χρόνο, που η μετακόμιση εταιρειών στο εξωτερικό για φορολογικούς λόγους είναι καθημερινό φαινόμενο, που οι ληξιπρόθεσμες οφειλές και τα κόκκινα δάνεια έχουν αυξηθεί, έρχεστε να επιβάλλετε μια νέα φοροεπιδρομή, όταν προηγουμένως με τους πειραματισμούς σας και το παγκόσμιο ανέκδοτο της διαπραγμάτευσης Βαρουφάκη, έχετε φορτώσει στη χώρα χρέος ύψους 86 δισεκατομμυρίων, σύμφωνα με τον Διοικητή της Τράπεζας της Ελλάδος. Ποιοι είναι, όμως, αυτοί που πλήττονται κυρίως από τις επιλογές σας; Είναι οι οικονομικά ασθενέστεροι συμπολίτες μας. Είναι οι μη προνομιούχοι, που τάχα εσείς θα προστατεύατε. Αυτούς θίγει κυρίως η αύξηση του ΦΠΑ στο 24%, η δεύτερη αύξηση συντελεστή ΦΠΑ της θητείας σας. Αυτούς θα πονέσουν οι αυξήσεις σε τρόφιμα και μέσα μεταφοράς. Αυτούς καθιστά φτωχότερους η αύξηση του φόρου από τον καφέ και τα τσιγάρα, μέχρι τη μπίρα και τη σταθερή τηλεφωνία, εκτός και αν η χρήση του τηλεφώνου εν έτει 2016 θεωρείται ταξική για την Αριστερά και πρέπει να φορολογηθεί. Αυξάνετε επίσης, τον φόρο στη βενζίνη και το πετρέλαιο θέρμανσης, που θα πυροδοτήσει νέο κύκλο ανατιμήσεων σε μια σειρά αγαθών. Θυμόμαστε όλοι τη σπέκουλα που κάνατε ως Αντιπολίτευση στο συγκεκριμένο θέμα. Θυμόμαστε να καταθέτετε τροπολογία για την κατάργηση όλων των φόρων στο πετρέλαιο, θυμόμαστε την τοποθέτησή σας σε τηλεοπτική εκπομπή. Αυταπάτες, θα μου πείτε, αλλά μας κοστίζουν πολύ ακριβά, κυρίες και κύριοι συνάδελφοι. Δεν μπορώ να μην αναφερθώ στον φόρο για τα ακίνητα, τον νέο ΕΝΦΙΑ, τον αριστερό, ο οποίος αποτελεί μνημείο πολιτικού εμπαιγμού. Ο Πρωθυπουργός κάποτε δήλωνε με στόμφο ότι ο ΕΝΦΙΑ δεν βελτιώνεται, μόνο καταργείται. Ο ΕΝΦΙΑ βεβαίως, ζει και βασιλεύει και οι εξαγγελίες του κ. Τσίπρα αποδείχθηκαν φούμαρα. Δεν ήταν οι πρώτες, άλλωστε. Ας όψονται οι αυταπάτες. Σήμερα, λοιπόν, μετά τη μείωση των αντικειμενικών αξιών, αυξάνετε τους συντελεστές, για να μη χάσετε τον εισπρακτικό σας στόχο. Η συντριπτική πλειοψηφία των ιδιοκτητών θα κληθεί να πληρώσει περισσότερα. Δεν υπάρχει καν η πρόβλεψη για τα κοινά ή μη ηλεκτροδοτούμενα ακίνητα, ενώ αυξάνεται η επιβάρυνση για οικόπεδα και αγροτεμάχια και πλήττονται τα ακίνητα επιχειρήσεων. Αλήθεια, πεντακόσιες χιλιάδες οικογένειες, κατά τα λεγόμενα του κ. Χουλιαράκη, που θα πληρώσουν περισσότερα, είναι λίγες; Σε μια κοινωνία που στενάζει και που η φοροδοτική της ικανότητα έχει προ πολλού εξαντληθεί, εσείς προσδοκάτε νέα έσοδα από τη φορολογία. Αυτή είναι συνειδητή πολιτική σας επιλογή. Κανένας κακός δανειστής δεν σας την επέβαλε. Το μόνο που θα καταφέρετε με την εμμονή σας στην καταστροφική συνταγή είναι να αυξηθούν οι ληξιπρόθεσμες οφειλές προς το δημόσιο και να ρίξετε νερό στον μύλο της ύφεσης. Δεν δίνετε καμμία προοπτική στη χώρα, καμμία ελπίδα ότι μπορεί να σταθεί στα πόδια της. Το μόνο που βλέπει ο πολίτης στον ορίζοντά του είναι ο περιβόητος δημοσιονομικός κόφτης, που είναι αποτέλεσμα της μηδενικής αξιοπιστίας της Κυβέρνησης και δένει τη χώρα χειροπόδαρα για τα επόμενα χρόνια. Σε ό,τι αφορά το υπερταμείο αποκρατικοποιήσεων: Πρώτα απ' όλα, εκφράζουμε την κατανόησή μας στον κ. Σπίρτζη, ο οποίος με πόνο υπέγραψε την παραχώρηση των περιφερειακών αεροδρομίων και ευχόταν βεβαίως, να μην καρποφορήσει ο διαγωνισμός, και βεβαίως,σε αρκετούς από τους «πονεμένους» συναδέλφους της Κυβέρνησης. Μέσω της νέας εταιρείας, εκχωρείτε το σύνολο του εθνικού πλούτου και της εθνικής περιουσίας για ενενήντα εννέα ολόκληρα χρόνια. Το γνωστό τσιτάτο του κ. Τσίπρα «κανένα σπίτι στα χέρια τραπεζίτη» ακούγεται ανέκδοτο μπροστά στην εκχώρηση μιας ολόκληρης χώρας και μάλιστα, μέσω μιας εταιρείας, την οποία δεν θα ελέγχει. Οι συνάδελφοι του ΣΥΡΙΖΑ, που κάποτε μιλούσαν για γερμανοτσολιάδες και δωσίλογους, είναι περήφανοι από αυτήν την ταπεινωτική και αποικιοκρατική συμπεριφορά; Συμπεριλάβατε ακόμη και το Ολυμπιακό Στάδιο. Πάλι καλά να λέμε, που σας ξέφυγαν το Καλλιμάρμαρο και η Ολυμπιακή Φλόγα. Αλήθεια, τι έχει να πει γι' αυτό ο κ. Κοντονής, αρμόδιος για θέματα αθλητισμού; Βεβαίως, γι' αυτόν θα μου πείτε ότι αθλητισμός είναι μόνο το ποδόσφαιρο. Όμως, και εκεί τα έκανε θάλασσα, με τις ευλογίες του κ. Τσίπρα. Κύριοι συνάδελφοι της Κυβέρνησης, κάποτε είχατε ως σύνθημα το «δεν πληρώνουμε τίποτα μέχρι να καταρρεύσουμε». Σήμερα, ζητάτε από τους πολίτες να ανταποκριθούν στα πρωτοφανή φορολογικά βάρη, που τους φορτώνετε. Κάποτε μιλούσατε για ξεπούλημα δημόσιας περιουσίας και είχατε κάνει τις δημόσιες επιχειρήσεις εκλογικά σας κέντρα, πουλώντας συμπαράσταση. Σήμερα, τις εκχωρείτε στον νέο φορέα άνευ όρων και μαζί εκχωρείτε και την εθνική μας αξιοπρέπεια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε. Η αναξιοπιστία και η ασυνέπειά σας είναι καταγεγραμμένη και έχει γίνει κοινή συνείδηση. Μία και μοναδική είναι η αρχή στην οποία παραμένετε συνεπείς και αταλάντευτοι, η παραμονή στην εξουσία με κάθε θυσία. Γι' αυτό και ψηφίζετε και θα ψηφίζετε με κλειστά μάτια νομοσχέδια που χειροτερεύουν δραματικά το βιοτικό επίπεδο των Ελλήνων και κυρίως, δεν προσφέρουν καμμία προοπτική για το μέλλον. Όμως, μην έχετε την αυταπάτη ότι οι Έλληνες πολίτες θα καταπιούν εύκολα την εξαπάτηση που τους σερβίρετε. Η αντίστροφη μέτρηση για πολιτικούς «Μαυρογιαλούρους» και γι' αυτούς που επένδυσαν στον λαϊκισμό έχει ήδη ξεκινήσει. Ευχαριστώ.
Ευχαριστούμε, κυρία συνάδελφε. Ο κ. Μπουκώρος, Βουλευτής της Νέας Δημοκρατίας, έχει τον λόγο.
Ευχαριστώ, κύριε Πρόεδρε. Με εντυπωσιάζει βαθύτατα το γεγονός ότι ορισμένοι Υπουργοί της Κυβέρνησης έρχονται σε αυτό το Βήμα και χωρίς ίχνος πολιτικής ντροπής και σοβαρότητας ζητούν συναίνεση από τη Νέα Δημοκρατία, εκλιπαρούν σχεδόν για την ψήφιση κάποιων άρθρων του νομοσχεδίου. Για δες ποιοι ζητούν συναίνεση! Εκείνοι που με τον δαυλό στο χέρι περίμεναν από την Κυβέρνηση της Νέας Δημοκρατίας να μαζέψει τη θημωνιά, για να την κάψουν, πράγμα και το οποίο έκαναν. Η Νέα Δημοκρατία, κύριοι Υπουργοί, τα ελάχιστα ψήγματα θετικών προβλέψεων του νομοσχεδίου θα τα ψηφίσει, όχι λόγω των δικών σας παροτρύνσεων, αλλά γιατί έχει πάντα οδηγό την ευθύνη, τη σοβαρότητα και το καλό της χώρας. Από εκεί και πέρα, ας περάσουμε επί της ουσίας και επιτρέψτε μου, κυρίες και κύριοι Βουλευτές, να ξεκινήσω από τα παραλειπόμενα του νομοσχεδίου. Ένα τέτοιο παραλειπόμενο είναι η τροπολογία για τα ειδικά μισθολόγια. Η τροπολογία ψηφίστηκε και στις επιτροπές από τους Βουλευτές του ΣΥΡΙΖΑ και των ΑΝΕΛ. Είτε παραμείνει είτε αποσυρθεί στο πλαίσιο ενός καθυστερημένου επικοινωνιακού σχεδιασμού, η ουσία παραμένει και οι προθέσεις σας προδίδονται. Αν μεν παραμείνει η τροπολογία αυτή, τότε στρατιωτικοί, αστυνομικοί, πυροσβέστες, λιμενικοί, πανεπιστημιακοί και δικαστικοί θα δουν τις περικοπές των μισθών τους άμεσα. Πρόκειται για περικοπή μισθού και μάλιστα σε ένα άσχετο νομοσχέδιο, που υποτίθεται ότι δεν θίγει κανέναν, αλλά τελικά θίγει τους πάντες, και θα εξηγήσω παρακάτω γιατί. Και το χειρότερο ποιο είναι για εσάς, κυρίες και κύριοι του ΣΥΡΙΖΑ; Ότι «παγώνετε» μια διάταξη, και το «πάγωμά» της οδηγεί σε περικοπή μισθών. Την διάταξη είχε ξεπαγώσει το 2012 η «κακή», κατά τα λεγόμενά σας, κυβέρνηση Σαμαρά. Ποια είναι λοιπόν η καλύτερη κυβέρνηση; Αυτή που «ξεπαγώνει» διατάξεις και δίνει την ωρίμανση ή αυτή που την «παγώνει» και κόβει μισθούς; Για να πάμε τώρα στο νομοσχέδιο, μετά την τριήμερη συζήτηση, και ο τελευταίος πολίτης, και ο πιο φανατικός Συριζαίος οπαδός έχει αντιληφθεί ότι πρόκειται για ένα νομοσχέδιο, που βασικά κάνει τρία πράγματα. Δεσμεύει και δημεύει το σύνολο της ιδιωτικής ενυπόθηκης περιουσίας, αλλά και το σύνολο της δημόσιας περιουσίας, το οποίο ουσιαστικά εκχωρείται στους δανειστές χωρίς καμμία δημοκρατική νομιμοποίηση. Γιατί αρνείστε πεισματικά, κυρίες και κύριοι του ΣΥΡΙΖΑ και των ΑΝΕΛ, μια και μόνο φράση, ότι οι παραχωρήσεις, οι ιδιωτικοποιήσεις, οι αξιοποιήσεις της δημόσιας περιουσίας θα τυγχάνουν της έγκρισης της πλειοψηφίας της Βουλής; Γιατί το αρνείστε; Δεν είναι εξαιρετικά ύποπτη αυτή σας η άρνηση; Επιπλέον, η κάθε κυβέρνηση με την πλειοψηφία της θα αποφασίζει, εφόσον ο Υπουργός έχει τη δυνατότητα, όπως λέτε. Τι άλλο κάνει αυτό το νομοσχέδιο; Θεσμοθετεί τον διαρκή κόφτη μισθών και συντάξεων. Ο κόφτης έρχεται με φόρα από το κοντινό μέλλον, κυρίες και κύριοι, ως άλλο δρεπανηφόρο όχημα. Και γιατί θα κοπούν μισθοί και συντάξεις από την επόμενη κιόλας χρονιά; Επειδή δεν κατορθώνετε να επιτύχετε κανέναν αναπτυξιακό και δημοσιονομικό σας στόχο. Ήδη, το πρώτο τρίμηνο του 2016, ολόκληρη η Ευρώπη προχώρησε με ανάπτυξη, ενώ η Ελλάδα προχώρησε με ύφεση. Οι αποδείξεις είναι εδώ. Τι άλλο κάνει αυτό το νομοσχέδιο; Φέρνει μια φοροκαταιγίδα, που δεν αφήνει κανέναν ανέπαφο. Είκοσι τέσσερις νέοι φόροι! Ούτε ένας ούτε δύο. Πέρα από αυτά τα βασικά συστατικά, τα δομικά στοιχεία του νομοσχεδίου, αυτό το νομοσχέδιο, επιτρέψτε μου να πω ότι είναι ένα νομοσχέδιο τροπολογιών για τους Υπουργούς και δικαιολογιών για τους Βουλευτές του ΣΥΡΙΖΑ. Τις τροπολογίες τις είδαμε, αλλά στο πλαίσιο του ψυχολογικού «μασάζ», προκειμένου να περάσουν οι Βουλευτές της πλειοψηφίας από το αντιμνημονιακό στο πιο ακραίο μνημονιακό νεοφιλελεύθερο στρατόπεδο, κατασκευάζονται ψέματα και βολικές δικαιολογίες. Άκουσα πολλούς συναδέλφους από αυτό το Βήμα να λένε, ναι, το τέλος διανυκτέρευσης για τα ξενοδοχεία μετατίθεται για το 2018. Παραβλέπουν, όμως, οι συνάδελφοι ότι ο συμπληρωματικός φόρος για τα ξενοδοχεία, τις βιοτεχνίες, τους αγρότες έρχεται ήδη από τον Ιούνιο. Σας άκουσα να λέτε, ναι, το υπερταμείο είναι μονομετοχικό και η ευθύνη θα είναι του Υπουργού Οικονομικών με μία μετοχή στη Γενική Συνέλευση. Παραβλέπετε, όμως, ότι οι εκτελεστικές αρμοδιότητες, τόσο του εποπτικού, όσο και του διοικητικού συμβουλίου είναι του απολύτου ελέγχου των δανειστών, εφόσον έχουν δικαίωμα σχεδόν αρνησικυρίας. Λέτε για τους φόρους. Τους μοιράσαμε, για να μοιραστεί το βάρος. Από το τάδε μέτρο δεν επηρεάζεται το 93% των αγροτών. Από τον ΕΝΦΙΑ δεν επηρεάζεται το 85% των ιδιοκτητών κ.ο.κ.. Παραβλέπετε, όμως, ότι αυτοί που επηρεάζονται δεν είναι οι ίδιοι σε κάθε περίπτωση και αθροιστικά επηρεάζεται το σύνολο των Ελλήνων. Και πώς θα μπορούσε να είναι διαφορετικά, κυρίες και κύριοι συνάδελφοι, με έναν νομοσχέδιο το οποίο θίγει το σύνολο της ενυπόθηκης ιδιωτικής περιουσίας, το σύνολο της δημόσιας περιουσίας και φέρνει αυτή τη φοροκαταιγίδα; Καταιγίδα τροπολογίας και δικαιολογίας είναι αυτό το νομοσχέδιο. Βεβαίως, αν δεν σας απασχολούν όλα αυτά, θέλω να σας πω ότι ο δρόμος για την κόλαση είναι στρωμένος με δικαιολογίες, κυρίες και κύριοι συνάδελφοι. Δεν σας απασχολεί ούτε ότι το ψεύδος γίνεται δομικό συστατικό της πολιτικής σας φυσιογνωμίας. Ψέματα τον Ιανουάριο του 2015, ψέματα τον Ιούλιο στο δημοψήφισμα, ψέματα για τη δεκαεπτάωρη διαπραγμάτευση - γιατί δεν διαπραγματευόταν, απ' ό,τι φαίνεται υπέγραφε και υπέγραφε και υπέγραφε ο κύριος Πρωθυπουργός - ψέματα τον Σεπτέμβριο, ψέματα και τώρα ότι θίγονται ελάχιστοι. Θίγονται οι πάντες. Καμμία συναίνεση, λοιπόν, σ' εσάς, καμμία συναίνεση μέχρι να φύγετε και να απαλλάξετε τον ελληνικό λαό από τη ζημιογόνο παρουσία σας. Σας ευχαριστώ.
Ο κ. Δρίτσας, Υπουργός Ναυτιλίας και Νησιωτικής Πολιτικής, έχει τον λόγο για μία νομοτεχνική βελτίωση - ρύθμιση.
Μία ακόμη νομοτεχνική βελτίωση, κύριε Πρόεδρε, αναγκαστικά μετά τη νομοτεχνική βελτίωση που ανήγγειλε πριν από λίγο ο κ. Σταθάκης, επειδή τα άρθρα 103 και 110 πρέπει να έχουν αρμονικές και συμβατές μεταξύ τους ρυθμίσεις. Μετά την αλλαγή που έκανε ο κ. Σταθάκης, αναπροσαρμόζουμε και εμείς, σε σχέση με τα ζητήματα των Αρχών Ανταγωνισμού από τη μία μεριά και της Ρυθμιστικής Αρχής Λιμένων από την άλλη, ώστε οι ρυθμίσεις να είναι απολύτως συμβατές και να μην υπάρχουν αντινομίες μεταξύ τους. Ευχαριστώ.
Τον λόγο έχει τώρα ο κ. Ανδρέας Κατσανιώτης.
Ευχαριστώ, κύριε Πρόεδρε. Κύριοι Υπουργοί, κύριοι συνάδελφοι, θα ήθελα στην αρχή να απευθυνθώ στους συναδέλφους του ΣΥΡΙΖΑ. Σήμερα είναι μια ημέρα που θα περίμενα, όσοι πρωτοστατούσαν σε διαδηλώσεις με μαύρες σημαίες εναντίον οποιασδήποτε ιδιωτικοποίησης, που ήταν στους δρόμους και διαμαρτύρονταν σε οποιαδήποτε αλλαγή προς το καλύτερο, που ήταν αυτοί που κατήγγειλαν και έλεγαν ότι πατριωτισμός είναι να παίζεις νταούλια και να χορεύουν οι αγορές, τουλάχιστον ένας από αυτούς να πει «δεν αντέχω το βάρος αυτού που κάνω σήμερα». Θα ήθελα, ένας από αυτούς να πει ότι αυτό που κάνει σήμερα είναι αυτό που έβριζε τόσα χρόνια. Ένας από αυτούς να πει ότι πλανήθηκε και ένας από αυτούς να πει ότι έλεγε ψέματα στους ψηφοφόρους του. Γιατί αυτό έκανε. Αυτό κάνατε, κύριοι συνάδελφοι. Και τώρα ήρθατε στην πραγματικότητα. Και τι χρησιμοποιείτε; Μια σοφιστεία. Είπατε στον κόσμο τον Σεπτέμβρη ότι θα εκχωρήσετε την ελληνική περιουσία για ενενήντα εννέα χρόνια; Το είπατε ποτέ; Αυτό ψήφισε ο κόσμος; Άρα, σοφιστείες για να δικαιολογήσετε αυτά που κάνετε σήμερα. Σε αυτά που οι δανειστές πίεζαν να συμβούν όλα αυτά τα χρόνια, η προηγούμενη κυβέρνηση αντιδρούσε και εσείς σήμερα τα υπογράφετε και με τα δύο χέρια. Και τα υπογράφετε, χαμογελώντας. Δεν έχετε καταλάβει τι κάνετε σήμερα. Το κάνετε, χαμογελώντας. Και μην νομίζετε ότι τελειώνει εδώ το φορτίο που παίρνετε στην πλάτη σας σήμερα. Όταν θα έρθουν και τα επόμενα - και θα είναι το φθινόπωρο - θα είστε εσείς εδώ που θα βρείτε μια άλλη σοφιστεία για να κόβετε μισθούς, για να κόβετε συντάξεις, για να αλλάξετε τις εργασιακές σχέσεις. Γιατί εσείς θα το κάνετε. Γιατί εσείς, για να κρατήσετε τη θέση σας, έχετε δώσει τα πάντα στους δανειστές. Να σας πω και κάτι; Ανήκω σε αυτούς που πιστεύουν ότι αυτό είναι η Αριστερά: οπορτουνιστές, για να κρατήσουν τις θέσεις. Έχουμε τον Λένιν και τον Βελουχιώτη στην πλάτη και κόβουμε και βάζουμε φόρους παντού. Αυτό είναι η Αριστερά. Να σας πω και κάτι ακόμη; Νομίζω ότι αυτό που κάνετε σήμερα είναι καλό για τον τόπο, γιατί ο τόπος θα καταλάβει ποιοι πραγματικά είστε, γιατί θα τελειώσουμε μια για πάντα και με την Αριστερά και με τον λαϊκισμό. Αυτό είναι το βασικό, αυτό είναι το σημαντικό, οπότε αυτό που μένει να δούμε από εδώ και πέρα είναι μέχρι πού θα φτάσετε, τι άλλο θα φέρετε, τι άλλο θα κόψετε. Αυτό είναι το μεγάλο πρόβλημα και αυτό δεν θα αντέξει ο ελληνικός λαός. Να ξέρετε ότι μπορεί στο κομμάτι του Ιανουαρίου με τον Σεπτέμβρη να λείπει ο αυτουργός, ο κ. Βαρουφάκης. Ο ηθικός αυτουργός είναι εδώ, είναι ο κ. Τσίπρας και θα σας στοιχειώνει για πάντα. Θα λογοδοτήσετε γι' αυτόν. Να είστε καλά!
Ευχαριστώ. Ο Αναπληρωτής Υπουργός Εσωτερικών και Διοικητικής Ανασυγκρότησης κ. Βερναρδάκης έχει τον λόγο.
Πριν ξεκινήσω, θα ήθελα να καταθέσω στο Προεδρείο μια νομοτεχνική βελτίωση στον νόμο για τη Γραμματεία Ψηφιακής Πολιτικής, με την οποία από το πεδίο εφαρμογής των αρμοδιοτήτων της εξαιρούνται τα διαβαθμισμένα συστήματα επικοινωνιών και πληροφορικής και τα συστήματα επικοινωνιών και πληροφορικής της Εθνικής Υπηρεσίας Πληροφοριών. Το καταθέτω, για να μοιραστεί στους κυρίους συναδέλφους.
Ξεκινώ με το πρώτο θέμα, τη σύσταση της Γενικής Γραμματείας Ψηφιακής Πολιτικής, άρθρο 159 του παρόντος πολυνομοσχεδίου. Αγαπητές συναδέλφισσες και συνάδελφοι, είμαστε σήμερα έτοιμοι για μια σημαντική, αλλά και κρίσιμη δομική μεταρρύθμιση στον χώρο του κράτους με τη σύσταση της Γενικής Γραμματείας Ψηφιακής Πολιτικής, μέσα από μεγάλη δημόσια διαβούλευση που προηγήθηκε το τελευταίο διάστημα. Ο νόμος για τη σύσταση της Γενικής Γραμματείας έρχεται να επιλύσει ένα πρόβλημα, που αντιμετωπίζει εδώ και πολλά χρόνια η ελληνική δημόσια διοίκηση και αφορά σε ένα ενιαίο πλαίσιο κατάρτισης, εφαρμογής, συντονισμού της Εθνικής Ψηφιακής Στρατηγικής και Πολιτικής. Το πρόβλημα στη χώρα συνίσταται, αφ' ενός μεν στην έλλειψη μιας ενιαίας στρατηγικής για την ψηφιακή πολιτική και την ηλεκτρονική διακυβέρνηση, αλλά ακόμα περισσότερο στη μεγάλη σύγχυση αρμοδιοτήτων μεταξύ Υπουργείων ή επιμέρους δομών Υπουργείων. Ακόμα μεγαλύτερο αποτυπώνεται το πρόβλημα στην επικαλυπτόμενη και αντιφατική νομοθεσία, η οποία, ακόμα και όταν είναι χρήσιμη και καλή, μένει ανενεργή λόγω των πολυαρμοδιοτήτων, αλλά και από τον τρόπο με τον οποίο πραγματοποιείται ο σχεδιασμός και η υλοποίηση των συγχρηματοδοτούμενων και άλλων αναπτυξιακών έργων του δημόσιου τομέα, σε σχέση με τις ψηφιακές τεχνολογίες. Τέλος, υπάρχει μεγάλη σύγχυση αρμοδιοτήτων σε σχέση με την εκπροσώπηση της χώρας σε διεθνή και ευρωπαϊκά φόρα, που αφορούν μεγάλες πρωτοβουλίες, όπως είναι ο Εθνικός Ψηφιακός Πρωταθλητής, το Ευρωπαϊκό Ψηφιακό Θεματολόγιο και η Ενιαία Ευρωπαϊκή Ψηφιακή Στρατηγική. Το αποτέλεσμα αυτής της κατάστασης είναι, η Ελλάδα να έχει τη χαμηλότερη χρήση ηλεκτρονικής διακυβέρνησης στην Ευρώπη, παρά το γεγονός ότι το ανθρώπινο δυναμικό της θεωρείται στον τομέα αυτό από τα σπουδαιότερα παγκοσμίως. Είχα την ευκαιρία να αναφέρω κατά τη συζήτηση προχθές στην αρμόδια επιτροπή ότι η κατάσταση αυτή οδήγησε στην κατασπατάληση ενός ποσού πάνω από 7 δισεκατομμύρια ευρώ μόνο από τα προγράμματα ΠΚΣ και ΕΣΠΑ τα τελευταία χρόνια. Και λέω μόνο, γιατί άλλα τόσα περίπου και λίγο περισσότερα έχουν δαπανηθεί από το ελληνικό δημόσιο από άλλους πόρους και πηγές με μηδενικό αποτέλεσμα για την ψηφιακή ανάπτυξη, τη διαλειτουργικότητα του δημόσιου τομέα, τις ηλεκτρονικές εφαρμογές στην εξυπηρέτηση των πολιτών. Δυστυχώς, η χώρα που παρέδωσε το προηγούμενο πολιτικό σύστημα είναι μια χώρα ψηφιακά καθυστερημένη, χωρίς ενιαίο σχέδιο και κυρίως, χωρίς διοικητικά εργαλεία. Για τον λόγο αυτόν, μια από τις κρισιμότερες αιρεσιμότητες του ΕΣΠΑ 2014-2020 ήταν η διαμόρφωση μιας κεντρικής διοικητικής δομής στο ανώτατο επίπεδο για τον σχεδιασμό και τον συντονισμό των έργων ψηφιακής πολιτικής. Προκαλεί, στο σημείο αυτό, ιδιαίτερη εντύπωση η στάση των δύο κομμάτων της παλιάς συγκυβέρνησης της Νέας Δημοκρατίας και του ΠΑΣΟΚ. Αλήθεια, πώς σκόπευαν να λύσουν αυτή την κρίσιμη αιρεσιμότητα σε σχέση με το ΕΣΠΑ; Γιατί δεν φρόντισαν να εξοπλίσουν τη χώρα με το βασικό εργαλείο προτεραιοποίησης των έργων ψηφιακής πολιτικής και ηλεκτρονικής διακυβέρνησης, ώστε να καταστεί εφικτή η απορρόφηση των χρημάτων; Γιατί άφησαν ορφανή τη χώρα από τη ρύθμιση αυτή, τη στιγμή που επιχείρησαν να φτιάξουν θεσμικό πλαίσιο για το νέο ΕΣΠΑ; Μήπως από άγνοια; Μήπως για να δυσκολέψουν ενδεχομένως μια επόμενη κυβέρνηση; Και το κυριότερο, δηλώνουν σήμερα, δια στόματος του αγαπητού κ. Σταϊκούρα ότι δεν θα ψηφίσουν τις διατάξεις για τη σύσταση της γραμματείας. Το αιτιολογικό είναι άγνωστο. Και εδώ θα πρέπει να τοποθετηθεί το κόμμα της Αξιωματικής Αντιπολίτευσης, διότι πρέπει να απαντήσει τι ακριβώς αντιλέγει στους δικούς τους συνομιλητές στην Ευρωπαϊκή Ένωση, που θεωρούν απαραίτητη αυτή τη νέα δομή, ώστε να εγκριθούν σχέδια του νέου ΕΣΠΑ. Τι θα απαντήσουν στο σύνολο σχεδόν των επιχειρήσεων του κλάδου της πληροφορικής και κυρίως των νεότερων, των πιο εξωστρεφών και των πιο καινοτόμων που χαιρετίζουν την ίδρυση της γραμματείας, ακριβώς γιατί προσβλέπουν σε μια δομή που θα αναδιατάξει τις υποδομές και τις πολιτικές του ελληνικού κράτους σε μια παραγωγική κατεύθυνση και όχι σε μια λογική κατασπατάλησης των πόρων σε συνθήκες και καταστάσεις διαπλοκής. Δεύτερο θέμα. Έρχομαι στο άρθρο 170, που αφορά την επέκταση της σύστασης των διοικητικών γραμματέων. Ο ν. 4369/2016 καθιέρωσε μια μείζονα μεταρρύθμιση στο ελληνικό διοικητικό σύστημα, τη σύσταση των διοικητικών γραμματέων στη θέση των παλιών γενικών γραμματέων, μέσα από διαδικασίες αξιοκρατικής και διαφανούς επιλογής δια μέσου του μητρώου επιτελικών στελεχών δημόσιας διοίκησης. Η διοικητική δομή με τις αρμοδιότητες που είχε, θα έχει πλέον, όπως είναι απολύτως λογικό, ως επικεφαλής κάποιον που θα προέρχεται από τις τάξεις των δημοσίων λειτουργών και των ανθρώπων υψηλών προσόντων του δημόσιου τομέα. Η επιλογή αυτή συνιστά μια μείζονα μεταρρύθμιση, αφού προχωρά σε ριζική τομή στη κομματοκρατούμενη παράδοση της ελληνικής δημόσιας διοίκησης, το να προΐσταται δηλαδή τυπικών διοικητικών λειτουργιών μετακλητός υπάλληλος ή πολιτικό πρόσωπο. Ο λόγος αυτής της πρακτικής των τελευταίων τριάντα, τριάντα πέντε χρόνων διοικητικής ιστορίας ήταν προφανής. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Κύριε Πρόεδρε, θα χρειαστώ δύο, τρία λεπτά ακόμα. Τα κόμματα εξουσίας χρησιμοποίησαν τη διοικητική δομή ως μηχανισμό αναδιανομής πολιτικών πόρων και πελατειακών σχέσεων. Η δική μας πολιτική ήταν και είναι στον αντίποδα αυτής της κατάστασης και πρακτικής. Η διοίκηση, για να είναι παραγωγική προς όφελος των πολιτών και του δημοσίου συμφέροντος, για να είναι λειτουργική, διαφανής και κοινωνικά υπεύθυνη, πρέπει να γυρίσει στο χώρο και τη βάση της. Την πολιτική αυτή εμείς την ονομάζουμε πολιτική της αποκομματικοποίησης. Και πράγματι, σε ορισμένα σημεία, συναντά την πολιτική της λεγόμενης αποπολιτικοποίησης, που χρησιμοποιούσαν οι λεγόμενες τεχνοκρατικές ή και εκσυγχρονιστικές δυνάμεις. Η αντινομία αυτή θεραπεύθηκε με το ν. 4369/2016. Και ενώ θα περίμενε κανείς από την πλευρά της Νέας Δημοκρατίας τουλάχιστον σ' αυτό το θέμα - και λέω της Νέας Δημοκρατίας, γιατί αποτελούσε μια από τις βασικές προτάσεις και θέσεις του κόμματος για τη συνταγματική αναθεώρηση - να τοποθετηθεί θετικά, είδαμε να τοποθετείται αρνητικά και να δηλώνει μάλιστα ότι, κατά την άποψή της, η τοποθέτηση των γραμματέων είναι πολιτική επιλογή και έτσι θα πρέπει να συνεχίσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Και αυτό, παρά το γεγονός ότι στη συμφωνία του Αυγούστου είχε ψηφίσει το σχετικό πλαίσιο που προέβλεπε αλλαγή του καθεστώτος των γενικών γραμματειών και των γενικών γραμματέων στη λεγόμενη αποπολιτικοποίηση της διοίκησης. Από μια άποψη, είναι λογικό, γιατί είναι άλλο να ευαγγελίζεσαι μεταρρυθμίσεις και άλλο να έρθει η ώρα να τις πραγματοποιήσεις. Όταν θα έρθει η ώρα να αμφισβητήσεις τον μηχανισμό που έφτιαξες και συντήρησες πολλά χρόνια, οι πιέσεις και οι ενστάσεις είναι τεράστιες. Και το κόστος για την αναπαραγωγή του μηχανισμού εξουσίας γίνεται απαγορευτικό. Επομένως, είναι ευκολότερο να βαφτίζεις ως «μεταρρυθμίσεις» τις απορρυθμίσεις του εργασιακού και μισθολογικού καθεστώτος του δημόσιου τομέα, παρά να παρεμβαίνεις στη ρίζα που γεννάει ανορθολογισμούς, αδικίες, μεγάλη διαπλοκή και μικρή διαφθορά. Σήμερα, με την τροπολογία που παρουσιάζουμε στον νόμο, διευρύνουμε τη σύσταση των διοικητικών γραμματέων σε όλο το πλήθος των γενικών και ειδικών γραμματειών που υπάρχουν στη διοίκηση. Δεν φτιάχνουμε καινούργιες θέσεις, γιατί κάποιοι επιμένουν να μην διαβάζουν και να μην καταλαβαίνουν, θέλω να πιστεύω καλόπιστα. Και δράττομαι της ευκαιρίας να υπογραμμίσω ότι πολλές από αυτές τις δομές θα πρέπει να αξιολογηθούν και σε ορισμένες περιπτώσεις να δούμε ξανά την αναγκαιότητα της αυτοτελούς τους ύπαρξης και λειτουργίας το πλαίσιο των νέων οργανογραμμάτων που φτιάχνονται σε όλη τη διοίκηση αυτή τη στιγμή. Και κάτι τελευταίο, σε σχέση με αυτό το θέμα. Είχα τονίσει και στο κλείσιμο της ομιλίας κατά την ψήφιση του ν. 4369/2016 ότι πρέπει να πάμε σε μια αλλαγή του νομοθετικού πλαισίου για τα κυβερνητικά όργανα. Εκεί πρέπει να δούμε ξανά τον τρόπο με τον οποίο η αποκομματικοποιημένη δημόσια διοίκηση θα συνδέεται με τις πολιτικές προτεραιότητες της Κυβέρνησης, ως οργανισμού και της πολιτικής ηγεσίας σε κάθε Υπουργείο. Αυτή η σύνδεση είναι απαραίτητη, γιατί η διοίκηση δεν μπορεί και δεν πρέπει να είναι αποπολιτικοποιημένη. Οι πολιτικές επιλογές διαμορφώνονται μέσα από το δημοκρατικό σύστημα νομιμοποίησης και έγκρισης και η διοίκηση οφείλει να ακολουθεί και να συμμορφώνεται. Επομένως, χρειάζεται στη νομοθεσία για τα κυβερνητικά όργανα να ξαναδούμε εκείνο το μέρος των αυστηρώς πολιτικών αρμοδιοτήτων του σημερινού γενικού γραμματέα, δηλαδή από ποιον και πώς πρέπει και μπορούν να ασκηθούν και αυτή η σύνδεση να περιγραφεί σ' ένα νέο και σύγχρονο οργανόγραμμα λειτουργίας των κυβερνητικών οργάνων και αυτό να το κάνουμε με νόμο και όχι με προεδρικό διάταγμα, γιατί πρέπει να αποτελέσει και ένα ζήτημα πρωτογενούς έκφρασης του κοινοβουλευτισμού, ακριβώς γιατί είναι σοβαρό ζήτημα λειτουργίας της δημοκρατίας και του κράτους. Θα τελειώσω σε μισό λεπτό. Το τρίτο θέμα που θέλω να αναφέρω επί τροχάδην είναι ότι το σημερινό πολυνομοσχέδιο, πρώτον, αλλάζει τον περιορισμό των προσλήψεων που ίσχυαν το 2010, το περίφημο ένα προς πέντε, και αυτό έγινε πράγματι με σκληρή διαπραγμάτευση, η οποία κατάφερε να μειώνει από δω και πέρα σταδιακά το ένα προς πέντε σε ένα προς τέσσερα, ένα προς τρία και ούτω καθεξής για τα επόμενα χρόνια. Δεύτερον, κατάφερε να απαλλάξει από τον περιορισμό του αριθμού των προσλήψεων τις δικαστικές αποφάσεις, ελληνικές και ευρωπαϊκές, και τρίτον, να διαμορφώσει ένα δημοσιονομικό «μαξιλάρι», έτσι ώστε να υπάρχει ευελιξία σε προσλήψεις στους τομείς της παιδείας και της υγείας.
Παρακαλώ, τελειώνετε, κύριε Υπουργέ.
Συνάδελφοι και συναδέλφισσες, τελειώνω με μια φράση. Δεν είναι μόνο το πρόγραμμα και οι συμφωνίες που έχουν σημασία. Το λέω αυτό, γιατί πράγματι υπάρχουν πολλά πράγματα που μια Κυβέρνηση της Αριστεράς πρέπει να διορθώσει και να αλλάξει μέσα και απ' αυτό το πολυνομοσχέδιο, όμως ιστορικά έχει αποδειχθεί ότι δεν έχει σημασία μόνο η συμφωνία, αλλά και ο εφαρμοστής της συμφωνίας. Αυτό έχει πολύ μεγάλη σημασία γιατί ο εφαρμοστής του προγράμματος θα διορθώσει, θα λειάνει, θα αναπτύξει πλευρές του προγράμματος, θα διασφαλίσει τα συμφέροντα της εργασίας και αυτό το γνωρίζει πολύ καλύτερα από μας το παλιό πολιτικό σύστημα του παλιού νεοφιλελεύθερου δικομματισμού. Γι' αυτό και η λυσσαλέα αντίδρασή του και η έκπληξή του γιατί κλείνει τελικά η συμφωνία και μαζί της κλείνει - και αυτός είναι ο πραγματικός φόβος - και ο ιστορικός κύκλος της ύστερης πολιτικοοικονομικής διαπλοκής στη χώρα μας.
Ευχαριστούμε. Ο Βουλευτής του ΣΥΡΙΖΑ κ. Καραγιαννίδης έχει τον λόγο.
Ευχαριστώ, κύριε Πρόεδρε. Θα ξεκινήσω με μια αναφορά που είναι ελαφρώς άσχετη με το νομοσχέδιο, αλλά για μένα - και νομίζω για όλη την Αριστερά συνολικά - είναι σημαντική. Πριν από δυο μέρες στην Πολωνία πέρασε ένας νόμος που απαγορεύει κάθε αναφορά σε οτιδήποτε διαδίδει τον κομμουνισμό. Δεν μπορούμε να μείνουμε σιωπηλοί στον εκφασισμό χωρών της ανατολικής Ευρώπης και πρέπει να απαντήσουν και η Κυβέρνηση, αλλά και τα κόμματα του δημοκρατικού τόξου εάν αποδέχονται αυτόν τον εκφασισμό. Εγώ, λοιπόν, σήμερα προτείνω στη Βουλή να γίνει μνεία στη μνήμη του Χαρίλαου Φλωράκη για τα έντεκα χρόνια από το θάνατό του, ως απάντηση σ' αυτόν τον εκφασισμό. Πάμε τώρα στο νομοσχέδιο. Επειδή δεν συζητάμε σε κενό χρόνο και επειδή το ελληνικό κράτος δεν δημιουργήθηκε το 2015 με την έναρξη της Κυβέρνησης του ΣΥΡΙΖΑ, πρέπει να δούμε συγκεκριμένα δεδομένα. Δεδομένο πρώτο: Υπάρχει ένα πάρτι εικοσαετίας που το 2009 ολοκληρώνεται με την οικονομική καταστροφή, δηλαδή βουλιάξατε, τερματίσατε το κοντέρ στην οικονομία. Το 2010 η κυβέρνηση του ΠΑΣΟΚ φέρνει το μνημόνιο και το ΔΝΤ και για πέντε χρόνια βουλιάζετε την κοινωνία και τη βιομηχανία με ρυθμούς που δεν είχαμε ούτε όταν βγήκαμε από την Κατοχή το 1944. Αυτό το δεδομένο δεν μπορείτε να το αμφισβητήσετε και αν το αμφισβητείτε, το κάνετε μόνο για μικροπολιτικούς λόγους και δεν στέκει στη λογική. Θα συζητήσουμε, λοιπόν, μ' αυτό το δεδομένο, γιατί οποιαδήποτε συμφωνία προκύπτει, έχει να κάνει με την οικονομική κατάσταση, για την οποία είστε οι απόλυτοι υπεύθυνοι. Βρεθήκαμε μ' αυτό το χρέος και μ' αυτό το χάσιμο του ΑΕΠ της τάξης του 25%, αλλά δεν ήταν η Κυβέρνηση του ΣΥΡΙΖΑ η οποία μας οδήγησε σ' αυτήν την κατάσταση. Αυτό, λοιπόν, το δεδομένο μάς οδηγεί σε συμβιβασμούς και αυτοί οι συμβιβασμοί είναι αυτοί που κι εσείς το περσινό καλοκαίρι αποδεχθήκατε. Μη μένετε, λοιπόν, έμπλεοι απογοήτευσης γιατί έχουμε αυτή τη συμφωνία σήμερα, γιατί σ' αυτήν τη συμφωνία οδηγηθήκαμε επειδή στη διαπραγμάτευση δεν έχουμε εμείς το πάνω χέρι, αλλά οι πιστωτές. Σε αυτήν τη συμφωνία οδηγούμαστε, γιατί εμείς πιστεύουμε - και μένει να αποδειχτεί - ότι υπάρχει αύριο, ότι υπάρχει διέξοδος από την κρίση. Ούτε τυμπανοκρουσίες ούτε γέλια ούτε μεγάλοι πανηγυρισμοί. Αλλά σε αυτήν τη συμφωνία εμείς πιστεύουμε ότι βαδίζουμε στον σωστό δρόμο. Μένει να αποδειχθεί. Δεύτερον, σε αυτό το νομοσχέδιο παίρνουμε πίσω τον ΑΔΜΗΕ και τη «μικρή» ΔΕΗ που εσείς, με νομοσχέδιο δικό σας θέλατε να εκποιήσετε. Ας αφήσουμε, λοιπόν, το παραμύθι ποιος εκποιεί τον δημόσιο πλούτο. Για να μην πάω πολύ πίσω στη χαρά του εκσυγχρονισμού όπου εκποίησε τον ΟΤΕ και ξεκίνησε μετά από εκεί το ξήλωμα της κάλτσας του τραπεζικού συστήματος και όλων των υπολοίπων. Μη σκίζετε, λοιπόν, τα ρούχα σας για το ταμείο. Επίσης, όσον αφορά τις υποστηρίξεις που ξαφνικά ανακαλύψατε, την Παρασκευή στην επιτροπή όπου ήρθαν κάποιοι θεσμικοί φορείς, σας είπαν τα εξής και θα φέρω δύο παραδείγματα: Ένα είναι το παράδειγμα από τους εκπροσώπους του φορέα της μπίρας. Τι σας είπε ο πρόεδρός τους; Ότι στην εξαετία 2009-2015 από τα 130 εκατομμύρια ευρώ χάθηκαν τα 100 εκατομμύρια ευρώ. Ε, μην εμφανίζεστε τώρα υποστηρικτές σε κάτι που εσείς το καταστρέψατε. Τι σας είπαν οι εκπρόσωποι των καπνικών προϊόντων; Ότι μέσα σε μια εξαετία βάλατε τόσους ειδικούς φόρους, που το συγκεκριμένο προϊόν εμπορικά έχει καταστραφεί. Μην εμφανίζεστε, λοιπόν, υποστηρικτές των πραγμάτων που εσείς καταστρέψατε. Δεν έχουμε μνήμη χρυσόψαρου ούτε και οι άνθρωποι τους οποίους καταστρέψατε έχουν μνήμη χρυσόψαρου. Θέλω να κλείσω με ένα προβληματικό άρθρο κατά την άποψή μου. Το άρθρο 56, που αφορά τον ηλεκτρονικό τζόγο, έχει πολλά προβλήματα, ένα εκ των οποίων - το σημαντικότερο - είναι ότι φορολογεί κλιμακωτά τον ΟΠΑΠ και τις είκοσι τέσσερις εταιρείες ηλεκτρονικού τζόγου, με αποτέλεσμα κατ'αρχήν να θεωρείται αθέμητος ανταγωνισμός. Κατά δεύτερον, επειδή ο ΟΠΑΠ δεν είναι χριστιανική εκκλησία, θα μετακυλήσει αυτό το κόστος στους πράκτορες. Αυτό σημαίνει ότι θα τους κόψει προμήθειες και θα πρέπει αυτοί οι άνθρωποι να ανταπεξέλθουν σε μια διαδικασία που ήδη είναι δύσκολη για αυτούς. Μάλιστα, όταν οι είκοσι τέσσερις εταιρείες του ηλεκτρονικού τζόγου το 2015 έχουν δηλώσει όλα και όλα 116 εκατομμύρια ευρώ, κάτι πρέπει να κάνουμε, γιατί και οι είκοσι τέσσερις έχουν έδρα στο εξωτερικό. Να ελεγχθούν, λοιπόν, αυτές οι εταιρείες, να κλείσουν όσες παρανομούν και να φορολογηθούν και αυτές στο 35%, για να έχουμε και μια άποψη δικαιοσύνης για το τι ακριβώς είναι η φορολόγηση των κερδών σε μεγάλες εταιρείες. Γιατί δεν μπορεί μια εταιρεία που είναι στα νησιά Κέυμάν, με έναν σέρβερ να βγάζει κέρδη, να μη φορολογείται καθόλου και την ίδια στιγμή οι πράκτορες οι οποίοι έχουν λειτουργικά κόστη, πληρώνουν την εφορία τους, δεν καταφεύγουν σε φοροδιαφυγή γιατί δεν μπορούν, να πληρώνουν διαφορετικά.
Παρακαλώ, ολοκληρώστε.
Κλείνω, κύριε Πρόεδρε. Με αυτήν την έννοια, το συγκεκριμένο άρθρο έχει πρόβλημα και πρέπει να λυθεί άμεσα.
Ευχαριστώ. Τον λόγο έχει ο κ. Σταμάτης, Βουλευτής της Νέας Δημοκρατίας.
Κύριε Πρόεδρε, θα προσπαθήσω να είμαι όσο το δυνατόν πιο σύντομος και περιεκτικός μέσα στον «αρκετό» χρόνο που έθεσε η ευαισθησία της Κυβέρνησης στους Βουλευτές για να συζητήσουν για το παρόν νομοσχέδιο. Είναι τόσο άνετος χρόνος όσο εμείς να μην προλάβουμε να πούμε τις απόψεις μας, τόσο άνετος χρόνος όσο εσείς - οι Βουλευτές του ΣΥΡΙΖΑ - να μην καταλάβετε τι ψηφίζετε και τόσο άνετος χρόνος μέσα στο Σαββατοκύριακο, ώστε να μην ασχοληθεί πολλές μέρες ο ελληνικός λαός με το υπό συζήτηση νομοσχέδιο. Ξεκινώ από ένα ψέμα και θα συνεχίσω με δύο αλήθειες. Ψέμα πρώτον: Ο κ. Τσίπρας, λίγες μέρες μετά τη Σύνοδο Κορυφής στις Βρυξέλλες στις 15-7-2015 στη συνέντευξη που έδωσε στην ΕΡΤ είπε επί λέξει, όσον αφορά στο Ταμείο: «Αυτό στο οποίο καταλήξαμε με σκληρή κόντρα, ως τις 9 το πρωί, ήταν τελικά να φτιαχτεί ένα ταμείο στην Ελλάδα, όπως το ΤΑΙΠΕΔ, με διοίκηση ελληνική». Αυτό ψηφίζατε, κύριοι συνάδελφοι; Είναι ελληνική η διοίκηση; Είναι το εποπτικό συμβούλιο ελληνικό;
Ασφαλώς.
Ασφαλώς λέτε, έτσι; Προφανώς στο μυαλό σας θα έχετε Έλληνες τύπου Πίου - Πίου για να το λέτε αυτό. Θα το καταθέσω στα Πρακτικά. Ποια είναι η διαφορά ανάμεσα στο ΤΑΙΠΕΔ και το υπερταμείο; Ότι τη διοίκηση του ΤΑΙΠΕΔ την ορίζαμε εμείς, η ελληνική πολιτική εξουσία και η Βουλή. Τους αλλάζαμε όποτε θέλαμε. Απολογούνταν σε εμάς. Υπήρχαν δύο παρατηρητές ξένοι μόνο. Τώρα έχουμε τρεις δικούς μας στο εποπτικό συμβούλιο, υποτίθεται, και θα συμφωνεί η τρόικα ποιοι θα είναι. Αυτό ψηφίζετε σήμερα. Επίσης, αυτοί θα αποφασίζουν με την γνωστή πλειοψηφία τέσσερις στους πέντε ποιος θα είναι ο πρόεδρος και ο διευθύνων σύμβουλος αυτού του ταμείου. Κύριε Τσακαλώτε, επειδή θα αναφερθώ σε εσάς, σας λέω προκαταβολικά αν θέλετε, να μείνετε. Αλήθεια πρώτη. Ο κ. Μοσκοβισί πριν από δεκαπέντε μέρες ανήρτησε στην προσωπική του ιστοσελίδα το εξής: «Μόνο με αυτή την Κυβέρνηση του κ. Τσίπρα θα περνούσαν αυτά τα μέτρα». Είναι αλήθεια, γιατί υπογράφετε ό,τι αρνηθήκαμε εμείς, όπως παραδείγματος χάριν, τη μείωση του ΦΠΑ στην εστίαση, την άρνησή μας να αποδεχθούμε την άρση του ειδικού καθεστώτος για τα νησιά, όπως τώρα και για το νέο ΤΑΙΠΕΔ, για το νέο υπερταμείο. Αυτή, λοιπόν, η φράση του κ. Μοσκοβισί, κύριοι συνάδελφοι του ΣΥΡΙΖΑ, ότι μόνο με τον κ. Τσίπρα μπορούσαν να περάσουν τα μέτρα, είναι έπαινος ή ψόγος; Εσείς θα το κρίνετε. Όμως, εμφανίζεσθε εδώ να ισχυρίζεσθε ότι τάχα αυτή η ρύθμιση είναι καινούρια, που προέκυψε κατά τη διάρκεια των διαπραγματεύσεων. Δεν είναι αλήθεια. Ο κ. Σκουρλέτης που είναι εδώ, σε μια συνέντευξη που έδωσε στις 30-8-2013 λέει: «Είναι δυνατόν να κάνει τέτοιο έγκλημα η Κυβέρνηση;». Το λέω επιγραμματικά. Θεωρούσε έγκλημα τη δημιουργία αυτού του υπερταμείου. Θα το καταθέσω και αυτό στα Πρακτικά. Ο δε κ. Τσακαλώτος το 2013 μαζί με την κ. Δούρου καταθέτουν μια ερώτηση στον Υπουργό Οικονομικών κ. Στουρνάρα, με τσαχπίνικο τρόπο. Κύριε Υπουργέ, συνηθίζετε να κάνετε κουτοπόνηρες ερωτήσεις, με τσαχπίνικο τρόπο.
Άλλο κουτοπόνηρες, άλλο τσαχπίνικες.
Και τα δύο τα έχει. Προσπαθεί να εκμαιεύσει από τον κ. Στουρνάρα αν θα προχωρήσουμε σ' αυτό το έγκλημα. Θα το καταθέσω στα Πρακτικά. Η απάντηση έρχεται από τον κ. Στουρνάρα δύο φορές. Μια με την απάντηση που δίνει στην ερώτησή σας και μια με απάντηση που δίνει στο «ΈΘΝΟΣ ΤΗΣ ΚΥΡΙΑΚΗΣ». Διαβάζω από την εφημερίδα «ΠΟΝΤΙΚΙ»: ΈΘΝΟΣ ΤΗΣ ΚΥΡΙΑΚΗΣ 1ης Σεπτεμβρίου 2013 με τη δήλωση «η αξιοποίηση της ακίνητης περιουσίας του δημοσίου γίνεται από το ΤΑΙΠΕΔ και την ελληνική Κυβέρνηση. Κι αυτό δεν πρόκειται να αλλάξει» Βγάζετε, κυρίες και κύριοι συνάδελφοι, κανένα συμπέρασμα, γιατί τραβήχτηκε το χαλί από τον Σαμαρά, γιατί στρώθηκε το χαλί στον κ. Τσίπρα και γιατί έπρεπε το ελληνικό δημόσιο, η Ελλάδα, να χρεωθεί επιπλέον 86 δισεκατομμύρια αχρείαστα; Για να βγάλετε συμπεράσματα. Επίσης, θέλω να προβώ σήμερα σε μια αποκάλυψη. Υποτίθεται ότι συζητάμε για πράγματα που δεν τα γνωρίζουμε. Ναι, κύριοι. Αυτό ήταν το αρχικό σχέδιο Σόιμπλε, που αρνηθήκαμε εμείς. Σήμερα έρχεται με μία τροποποίηση. Είναι σχέδιο Σόιμπλε - Μοσκοβισί, γιατί σ' αυτό το διάστημα...
Γιατί δεν το λέγατε τότε…
Διότι εμείς αρνιόμασταν. Δεν κάναμε αυτήν την υποτιθέμενη γενναία δική σας διαπραγμάτευση, για να υποχωρήσουμε την άλλη μέρα. Έχει μπει δάκτυλος, λοιπόν και του γαλλικού κράτους. Εγώ δεν χρειάζομαι κάποια άλλη μαρτυρία. Ο εισηγητής σας, εσείς, κύριε, που μιλάτε και διαμαρτύρεστε, ξέρετε τι είπατε στην επιτροπή της Βουλής; Είναι καταγεγραμμένο και θα το καταθέσω. Είπατε ότι κάνουμε τέτοιου είδους οργανισμούς, όπως, για παράδειγμα, η Γαλλία, με την οποία η ελληνική Κυβέρνηση συνεργάστηκε συστηματικά και στενά για το σχεδιασμό και τη δημιουργία του νέου ταμείου.
Βεβαίως.
Υπάρχει καμμία αμφιβολία για την ελληνικότητα αυτού του σχεδίου; [[Θόρυβος - Διαμαρτυρίες από την πτέρυγα του ΣΥΡΙΖΑ]] Σας ενοχλούμε, έτσι δεν είναι;
Παρακαλώ, κύριε Σταμάτη, ολοκληρώστε.
Ολοκληρώνω, κύριε Πρόεδρε. Εξάλλου, και ο κ. Βερναρδάκης που μίλησε πριν από λίγο, μίλησε για μία καινούργια γενική γραμματεία. Είναι σωστή, αλλά μπορώ να καταλάβω από το ύφος, από την όψη που λέμε - γιατί τα πέρασα στις διαπραγματεύσεις - τη συμβολή των Γάλλων συμβούλων στην τελική διατύπωση αυτού του νομοθετήματος. Κλείνω με την αναφορά στον κ. Τσακαλώτο. Κύριε Τσακαλώτο, κάνατε εχθές μία ακόμα αναφορά στον κ. Σαμαρά. Βέβαια, αυτό δεν είναι πρωτοτυπία. Κάθε μέρα ξυπνάτε και κοιμάστε με τον Σαμαρά, γιατί έχει βάλει πολύ ψηλά τον πήχη και δεν μπορείτε να τον φθάσετε. [[Θόρυβος - Διαμαρτυρίες από την πτέρυγα του ΣΥΡΙΖΑ]] Χοροπηδάτε και το θέαμα να χοροπηδάτε για να φθάσετε τον πήχη Σαμαρά είναι κωμικό και σας ενοχλεί.
Σας παρακαλώ, ολοκληρώστε.
Όμως, πέρα απ' αυτά, κάνατε μία αναφορά στον κ. Μητσοτάκη και του είπατε: «Μην ακούς αυτά που λέει ο κ. Σαμαράς, διότι δεν θα γίνεις Πρωθυπουργός». Τι είναι αυτό, κύριε Τσακαλώτο; Είναι συμβουλή ή απειλή; [[Στο σημείο αυτό κτυπά επανειλημμένα το κουδούνι λήξεως του χρόνου ομιλίας του κυρίου Βουλευτή]] Τις ελληνικές κυβερνήσεις, λοιπόν, σ' αυτόν τον τόπο ακόμα τις εκλέγει ο ελληνικός λαός, ακόμα και όταν κάνει λάθη, όπως με εσάς. Και ξέρετε πότε θα το ανατρέψει αυτό το λάθος;
Με τον Σαμαρά.
Την άνοιξη του 2017. Ο Μητσοτάκης θα γίνει Πρωθυπουργός, έξω και πέρα από τις απειλές, που πριν από λίγο αναφέρατε. [[Θόρυβος - Διαμαρτυρίες από την πτέρυγα του ΣΥΡΙΖΑ]] Έγινε αντιληπτό αυτό; Αυτήν την απειλή, λοιπόν, δεν την ακούμε. Καταθέτω για τα Πρακτικά τα προαναφερθέντα έγγραφα. [[Στο σημείο αυτό ο Βουλευτής κ. Δημήτριος Σταμάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ, κύριε Πρόεδρε.
Τον λόγο έχει ο κ. Μηταράκης, Βουλευτής της Νέας Δημοκρατίας. Παρακαλώ, κύριε Μηταράκη, να τηρούμε τον χρόνο, διότι δεν θα μιλήσουν πολλοί Βουλευτές. Δεν φταίτε εσείς. Απευθύνομαι σε όλους. Ορίστε, έχετε τον λόγο.
Κύριε Πρόεδρε, κυρίες και κύριοι συνάδελφοι, σήμερα πολλοί Βουλευτές του ΣΥΡΙΖΑ, στην προσπάθειά τους να δικαιολογήσουν αυτήν την τεράστια μεταστροφή απ' αυτά που έλεγαν προεκλογικά σ' αυτά που πράττουν μετεκλογικά, ακολουθούν το αφήγημα, τη ρητορική ότι είναι τα τελευταία μέτρα, ότι φθάσαμε στο τέλος και ότι η Ελλάδα από εδώ και πέρα θα πάει καλά. Ίσως έχουν δίκιο σε ένα πράγμα. Ίσως, κυρίες και κύριοι συνάδελφοι του ΣΥΡΙΖΑ, να έχετε δίκιο ότι αυτό είναι το τελευταίο μνημόνιο που καλείται να ψηφίσει η ελληνική Βουλή, διότι σήμερα παραδίδουμε σε διεθνή έλεγχο όλη τη δημόσια περιουσία. Κρατάμε το ΤΑΙΠΕΔ, κρατάμε αυτό για το οποίο εσείς αντιδράσατε στο παρελθόν, του οποίου το 100% των εσόδων θα συνεχίσουν να πηγαίνουν στο χρέος, φέρνετε στο ταμείο και ό,τι είχε μείνει απ' έξω και αυτό που ήταν όλο δικό μας, τώρα είναι 50% δικό μας, διότι το 50% θα πάει και αυτό στο χρέος. Άρα, στη Βουλή δεν θα συζητήσουμε ξανά για ιδιωτικοποιήσεις, όπως και για την ιδιωτική περιουσία των Ελλήνων, διότι όλα τα δάνεια, κόκκινα και πράσινα, πηγαίνουν σε ξένα «funds» με έδρα όχι στην Ελλάδα, όπως λέγατε αρχικά, αλλά ούτε και στην Ευρωπαϊκή Ένωση. Ναι, ξέρω ότι ο κ. Σταθάκης θα πει ότι για τα στεγαστικά πρώτης κατοικίας θα καθυστερήσουμε δεκαοκτώ μήνες. Πράγματι, τα funds χρειάζονται δεκαοκτώ μήνες μέχρι να οργανώσουν το γραφείο τους και να είναι έτοιμοι να πάρουν και αυτά τα δάνεια. Επίσης, αυτή η Βουλή δεν θα χρειαστεί να συζητήσει ξανά νέα δημοσιονομικά μέτρα, γιατί σήμερα δίνουμε στον Υπουργό Οικονομικών τη δυνατότητα να αποφασίζει μόνος του να κόβει μισθούς και συντάξεις, όπου κρίνει και να βάζει φόρους, όπου κρίνει αυτός. Με αυτήν την έννοια, ναι, ίσως είναι το τελευταίο μνημόνιο που ψηφίζει η Βουλή, αλλά είναι και ένα τεράστιο πλήγμα στο κοινοβουλευτικό μας πολίτευμα. Παραδίδουμε το δικαίωμα της χώρας να διαχειριστεί την περιουσία της, παραδίδουμε το δικαίωμα της Βουλής να νομοθετεί. Συζητάμε ένα νομοσχέδιο, το οποίο στηρίζεται στη βασική φιλοσοφία της Αριστεράς: Φόροι, φόροι, φόροι παντού για να συντηρούμε και να μεγαλώνουμε το κράτος. Θα κάνω μια ειδική αναφορά σε ένα θέμα που αφορά τα νησιά μας, τον μειωμένο συντελεστή ΦΠΑ, το οποίο είναι κατάκτηση ελληνική, είναι μέρος του κοινοτικού κεκτημένου για την Ελλάδα, απορρέει από το Σύνταγμα, από τη ρήτρα νησιωτικότητας. Και ο ίδιος ο Πρωθυπουργός, ο κ. Τσίπρας, στην πρότασή του προς τους θεσμούς τον Ιούνιο του 2015 έδωσε αυτό που οι προηγούμενες κυβερνήσεις αρνήθηκαν. Και έρχεστε σήμερα με το άρθρο 52 να εφαρμόσετε την κατάργηση του μειωμένου συντελεστή ΦΠΑ σε όλα τα νησιά, στα περισσότερα από 1-1-2017. Αυτή τη διάταξη, όπως είχαμε πει και το καλοκαίρι, η Νέα Δημοκρατία την καταψηφίζει. Μια, όμως, που μιλάμε για φόρους να πω κάτι; Δημιουργείτε και έναν νέο συντελεστή ΦΠΑ, στο 30% για το τηλέφωνο και στο 35%, ουσιαστικά, για τη συνδρομητική τηλεόραση. Αγνοείτε, όμως, τι γίνεται στην πραγματικότητα. Αγνοείτε πλέον ότι πολλά νοικοκυριά δεν έχουν πλέον σταθερό τηλέφωνο, γιατί στηρίζονται στην κινητή τηλεφωνία. Αγνοείτε ότι η αγορά αλλάζει και μέσω video streaming πολύς κόσμος πλέον δεν θέλει, δεν χρησιμοποιεί συνδρομητική τηλεόραση. Φορολογείτε, λοιπόν, αυτές τις αγορές που από μόνες τους αντιμετωπίζουν μεγάλα θέματα. Εν πάση περιπτώσει, όμως, θα μου πείτε πως αυτό είναι το λιγότερο. Αυτό, όμως, που βλέπουμε τελικά είναι πως η φοροκαταιγίδα είναι δικιά σας επιλογή, όπως είπε και ο Αντιπρόεδρος της Ευρωπαϊκής Επιτροπής σε μια ασυνήθιστη δήλωση, ότι, δηλαδή, είναι επιλογή της Κυβέρνησης να βάλει φόρους αντί να κόψει δαπάνες. Τον Αύγουστο λέγατε σε αυτήν την Αίθουσα ότι ψηφίζετε, γιατί αμέσως θα πάρετε κούρεμα του χρέους. Δυστυχώς, δεν υπάρχει πλέον κούρεμα του χρέους στη δικιά σας ρητορική. Τελικά, θα αποδειχθεί ότι το PSI και η εθελοντική επαναγορά του 2012 ήταν οι μόνες δύο ουσιαστικές μειώσεις στην ονομαστική αξία του χρέους. Πήγαμε τελικά από τα «perpetual bonds» του κ. Βαρουφάκη, στο «perpetual μνημόνιο» του κ. Τσακαλώτου, από τα ομόλογα στο διηνεκές στο μνημόνιο στο διηνεκές. Αλλά, κυρίες και κύριοι συνάδελφοι, για να μην έχουμε νέα μέτρα πρέπει κάτι θετικό να συμβεί στην ελληνική οικονομία, πρέπει να επιστρέψουμε σε θετικούς ρυθμούς ανάπτυξης σαν και αυτούς που κληρονομήσατε το 2014 και τους χάσατε. Και ερωτώ: Ποιο είναι το σχέδιο αυτής της Κυβέρνησης - έχουν περάσει δεκαοκτώ μήνες - για την ανάπτυξη της ελληνικής οικονομίας; Νέες επενδύσεις δεν φέρνετε. Σύμφωνα με το ΚΕΠΕ, την μελέτη του Μαΐου του 2014, η προηγούμενη διακυβέρνηση έφερε 37,6 δισεκατομμύρια νέες επενδύσεις στον τόπο, αυτές που σήμερα υλοποιείτε, όπως τον TAP που φέρει την υπογραφή του Αντώνη Σαμαρά, όπως τις επενδύσεις στα περιφερειακά αεροδρόμια. Όμως, νέες επενδύσεις δεν έχετε φέρει, μια καινούργια δεν έχετε φέρει.
Παρακαλώ ολοκληρώστε, κύριε συνάδελφε.
Τελειώνω σε λίγα δευτερόλεπτα, κύριε Πρόεδρε. Άρα το 2017, το 2018, το 2019 από πού θα έρθει η ανάπτυξη, κυρίες και κύριοι συνάδελφοι, σε μια χώρα που ακόμα δεν έχει αναπτυξιακό νόμο, σε μια χώρα που είναι φορολογικά μη ανταγωνιστική και σε μια χώρα που παραμένει φορολογικά ασταθής; Αυτό το νομοσχέδιο είναι ένα ακόμα βήμα στη λάθος κατεύθυνση και θα οδηγήσει αναγκαστικά, δυστυχώς, σε νέα μέτρα. Γι' αυτό το καταψηφίζουμε. Σας ευχαριστώ.
Σας ευχαριστώ και εγώ.
Κύριε Πρόεδρε, με συγχωρείτε, αλλά πρέπει να ρωτήσω κάτι τον Υπουργό Δικαιοσύνης, ο οποίος θα φύγει. Μπορώ να έχω τον λόγο για ένα λεπτό;
Ορίστε, έχετε τον λόγο.
Κύριε Πρόεδρε, κύριοι Υπουργοί, κατατέθηκε νομοτεχνική μεταβολή για το άρθρο 106 του νόμου - κατατέθηκε υπογεγραμμένη από τον κ. Σταθάκη και μας μοιράστηκε εδώ και λίγη ώρα - η οποία αφορά πλήρη επαναδιατύπωση στην πραγματικότητα της ποινικής διάταξης, η οποία είναι η διάταξη η οποία εξαλείφει το αξιόποινο του συνόλου του κλάδου που εμείς ή εν πάση περιπτώσει η ελληνική κοινωνία οριοθετεί ως διαπλοκή. Κατά τούτο, η διατύπωση της διάταξης, κύριε Υπουργέ της Δικαιοσύνης, έχει τεράστια σημασία. Αυτό που θα ήθελα να σας ρωτήσω - και γι' αυτό σας καθυστέρησα και ευχαριστώ πολύ - είναι ότι η νομοτεχνική μεταβολή, ενώ αφορά διάταξη ποινικού νόμου, δεν φέρει την υπογραφή σας. Άρα το πρώτο μου ερώτημα είναι αν την υπογράφετε. Το δεύτερό μου ερώτημα είναι εάν υπάρχει άποψη της Επιτροπής Ανταγωνισμού. Διότι αυτή η διάταξη εδώ, που είναι διάταξη ποινικού νόμου, αφορά αλλαγή του ν.3959/2011 για την οποία, κατά το κείμενο του νόμου, το οποίο δεν τροποποιήσατε, απαιτεί εισήγηση της ιδίας Επιτροπής Ανταγωνισμού, την οποία ούτως ή άλλως εσείς προ ολίγων ημερών έχετε ορίσει. Επί τη ευκαιρία, επειδή μιλάμε για τον ευρύτερο κύκλο που εσείς ονομάζετε διαπλοκή, ηθικό πλεονέκτημα και λοιπά και το οποίο αξιόποινο εδώ φαίνεστε να εξαλείφετε, ο κ. Σταϊκούρας στην επιτροπή - και το παρατήρησε και συνάδελφος της Πλειοψηφίας προηγουμένως με κομψότερη διατύπωση, κύριοι Υπουργοί - στο άρθρο 56 ζήτησε τον κατάλογο των εταιρειών τυχερών παιγνίων που ευνοούνται με αυτήν την διάταξη της κλιμακωτής φορολόγησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν έχετε την καλοσύνη, κύριε Υπουργέ, πριν από την ψήφιση, μήπως μπορούμε να έχουμε κι αυτόν τον κατάλογο;
Κύριε Πρόεδρε, παρακαλώ τον λόγο.
Κύριε Παρασκευόπουλε, θέλετε να απαντήσετε;
Μάλιστα, κύριε Πρόεδρε. Η διάταξη του άρθρου 106 βρίσκεται στο κύριο σώμα του νόμου. Ο επισπεύδων Υπουργός είναι ο κ. Σταθάκης και γι' αυτό υπογράφει. Προσωπικά δεν έχω καμμία αντίρρηση, κύριε Δένδια - όντως έχει ένα ποινικό περιεχόμενο - να προσθέσω τη δική μου υπογραφή αυτήν τη στιγμή στη σχετική νομοτεχνική βελτίωση. Η άποψη ήταν ότι όποιος συντάσσει τη διάταξη, το κύριο άρθρο, συντάσσει και τη νομοτεχνική βελτίωση.
Άρα θα την υπογράψετε κι εσείς;
Βεβαίως.
Ωραία. Αν μου επιτρέπετε, κύριε Υπουργέ...
Παρακαλώ.
Αν έχετε την καλοσύνη τότε, κύριε Υπουργέ, επειδή δεν έχει νόημα να ρωτήσω επ' αυτού τον κ. Σταθάκη, θα πρέπει να μας εξηγήσετε, αφού τη συνομολογείτε, το νόημά της σε σχέση με το νόημα της προηγούμενης. Διότι ενώ η προηγούμενη αφορά συρρέοντα…
Βεβαίως.
Κοιτάξτε, εδώ είναι - για να μιλήσουμε τη λαϊκή γλώσσα - οιονεί αμνηστία, εξάλειψη αξιοποίνου βαρυτάτων πράξεων πιθανόν και σε βαθμό κακουργήματος. Στην αρχική διάταξη υπάρχει η λέξη «συρροή». Εδώ πονηρά - θα μου επιτρέψετε να πω ότι αυτή η αλλαγή, κύριε Υπουργέ της Ανάπτυξης, εκ του πονηρού πιθανότατα σας έχει υποβληθεί, επειδή εσείς δεν είστε νομικός - αναφέρεται σε συναφή. Θεωρώ ότι αυτή είναι αδόκιμη προσπάθεια να διευρυνθεί ακόμα περισσότερο ο κύκλος εξάλειψης των αδικημάτων. Και γι' αυτό θα ήθελα να έχω την ερμηνευτική δήλωση του Υπουργού Δικαιοσύνης ως προς το ποια συγκεκριμένα αδικήματα αφορά η συγκεκριμένη εξάλειψη του αξιοποίνου ως εδώ διατυπώνεται. Κι επίσης, κύριε Υπουργέ της Δικαιοσύνης - αυτό, όμως, θα σας το ρωτήσουμε και με κοινοβουλευτικό έλεγχο - να μας πείτε ποιους αφορά αυτή η διάταξη. Και σας παρακαλώ θερμά, επίσης, κυρίες και κύριοι συνάδελφοι της Πλειοψηφίας, μαζί μας αναζητήστε και αυτό που ο κ. Σταϊκούρας ζήτησε στη διάταξη του άρθρου 56, δηλαδή το ποιες εταιρείες τυχερών παιγνίων ευνοούνται. Διότι μιλάτε επί δεκαοκτώ μήνες κατά της διαπλοκής. Αυτές τις διατάξεις κοιτάξτε τις. Θα σας συνοδεύουν πολλά χρόνια.
Ευχαριστώ.
Κύριε Πρόεδρε, θα ήθελα τον λόγο για να απαντήσω.
Ο Υπουργός Οικονομίας, Ανάπτυξης και Τουρισμού, κ. Γεώργιος Σταθάκης, ζήτησε να τοποθετηθεί επί των κόκκινων δανείων κι έχει τον λόγο.
Κύριε Πρόεδρε, θέλω να απαντήσω.
Θέλετε να απαντήσετε τώρα;
Μάλιστα, κύριε Πρόεδρε.
Συγγνώμη. Νόμιζα ότι δεν θέλατε να απαντήσετε τώρα. Ορίστε, κύριε Παρασκευόπουλε, έχετε τον λόγο.
Κύριε Δένδια, οι συλλογισμοί σας ξεκινούν με μια λανθασμένη βάση. Δεν πρόκειται για κρυπτοαμνηστία, δεν πρόκειται για παραγραφή υπό όρους. Εδώ η ρύθμιση αυτή δεν αφορά κάποιες πράξεις, οι οποίες έγιναν και πιθανώς φωτογραφικώς να αμνηστεύονται ή να χαρίζονται ή οτιδήποτε άλλο. Είναι μια ρύθμιση πάγια, η οποία ορίζει περί του μέλλοντος. Και ορίζει ότι οποιοσδήποτε πληρώσει τα πρόστιμα και εξοφλήσει αυτά τα οποία των βαραίνουν, θα μπορεί να ωφελείται με την εξάλειψη του αξιοποίνου.
Εννοείτε ότι δεν καλύπτει πράξεις που έχουν ήδη τελεστεί στο παρελθόν;
Θα καλύψει αορίστως και πάλι…
A! Εδώ είμαστε τώρα, λοιπόν.
Όχι «Α!». Παρακαλώ, πριν κάνετε το «Α!», ακούστε με. Κάθε διάταξη ποινική ασφαλώς όταν είναι επιεικέστερη καλύπτει και προηγούμενες πράξεις. Καμμία όμως συγκεκριμένη. Είναι ένας νόμος, ο οποίος ισχύει για το μέλλον και καλύπτει και προηγούμενες πράξεις, όπως καλύπτουν όλοι οι επιεικείς ποινικοί νόμοι, σύμφωνα με τις πάγιες ρυθμίσεις του Ποινικού Κώδικα, αν θυμάμαι καλά, το άρθρο 2. Τίποτα καινούργιο, λοιπόν. Ως προς το ερώτημά σας, δε, για το ποιους αφορά, η απάντησή μου σαφώς και καθαρά είναι…
Ποιες πράξεις κατ' αρχάς;
Τις πράξεις, τις οποίες περιγράφει η διάταξη.
Με τη λέξη «συναφείς»;
Κοιτάξτε, τις πράξεις τις περιγράφει η διάταξη. Η διάταξη, όμως, δεν περιγράφει πρόσωπα και δεν περιγράφει δράσεις με κανέναν απολύτως τρόπο. Διότι ο νόμος είναι απρόσωπος και ορίζει, βεβαίως, περί του μέλλοντος. Επαναλαμβάνω ότι η έννοια της διατάξεως εξ αρχής ήταν να εξαλείφει το αξιόποινο των παραβάσεων του ελεύθερου ανταγωνισμού. Στην περίπτωση που υπάρχει πραγματική συρροή και άλλων πράξεων με αυτή, δεν καλύπτεται. Και προκειμένου να γίνει πιο σαφές αυτό, έγινε η αναδιατύπωση, η οποία αναφέρεται ρητά πλέον στο αξιόποινο των σχετικών εγκλημάτων που στοιχειοθετούνται με την ίδια παράβαση. Εάν αυτό δεν σας φαίνεται σαφές, μπορεί ακόμα και αυτό να βελτιωθεί. Πάντως, είναι σαφές ότι η διάταξη αυτή αναφέρεται μόνο στις πράξεις παραβίασης του ελεύθερου ανταγωνισμού και όχι σε άλλες, οι οποίες κατά πραγματική συρροή, κατά σύμπτωση ή κατά ταυτόχρονη τέλεση μπορούν να συνυπάρχουν, όπως είναι πράξεις άσκησης βίας, εκβίασης ή οτιδήποτε άλλο. Καταθέτω τη σχετική τροπολογία.
Κύριε Υπουργέ, για την εισήγηση της Επιτροπής Ανταγωνισμού δεν μου απαντήσατε!
Πριν δώσω τον λόγο στον Υπουργό, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τέσσερις εκπαιδευτικοί συνοδοί τους από το 9ο Δημοτικό Σχολείο Ευόσμου Θεσσαλονίκης. Η Βουλή τούς καλωσορίζει.
Κύριε Πρόεδρε, θα ήθελα τον λόγο για ένα λεπτό.
Είχα δώσει προηγουμένως τον λόγο στον κ. Σταθάκη.
Η τοποθέτησή μου αφορά τη διάταξη στην οποία αναφέρθηκε ο εκπρόσωπος της Νέας Δημοκρατίας και απάντησε ο κύριος Υπουργός.
Θα σας δώσω τον λόγο αμέσως μετά τον κ. Σταθάκη. Κύριε Σταθάκη, έχετε τον λόγο.
Σχετικά με την γνωμοδότηση της Επιτροπής Ανταγωνισμού, ήθελα να σας πω ότι η γνωμοδότηση υπάρχει και είναι συμβατή για το προηγούμενο άρθρο, για το 105. Για το ποινικό σκέλος, όπως ξέρετε, δεν γνωμοδοτεί η Επιτροπή Ανταγωνισμού. Αφορά άλλη αρχή.
Δεν είναι έτσι.
Έτσι είναι!
Κύριε Κασιδιάρη, έχετε τον λόγο για ένα λεπτό.
Ευχαριστώ, κύριε Πρόεδρε. Η παρούσα διάταξη ασφαλώς και έχει προστεθεί στο παρόν νομοσχέδιο για να συγκαλύψει εγκλήματα. Αλλά δεν είναι η μόνη. Και στο άρθρο 193, παράγραφος 7, αναφέρεται επί λέξει: «Εις ό,τι αφορά στο Διοικητικό Συμβούλιο του Υπερταμείου Αποκρατικοποιήσεων…» - που θα διοικούν ασφαλώς ξένοι - «…τα μέλη του…» - δηλαδή οι ξένοι επικυρίαρχοι της χώρας - «…δεν έχουν αστική ευθύνη έναντι τρίτων για πράξεις ή παραλείψεις κατά την άσκηση των καθηκόντων τους, παρά μόνο για δόλο ή βαριά αμέλεια». Δηλαδή, έχουμε προκαταβολικά απόλυτη συγκάλυψη όποιου εγκλήματος θα κάνουν αυτοί οι άνθρωποι, οι οποίοι θα είναι ξένοι επικυρίαρχοι στην Ελλάδα, από την παρούσα Συγκυβέρνηση ΣΥΡΙΖΑ - ΑΝΕΛ. Όλο αυτό το νομοσχέδιο βρίθει αναλόγων διατάξεων, οι οποίες έχουν έναν και μόνο στόχο: Να συγκαλύψουν αυτούς, οι οποίοι έχουν μετατρέψει τη χώρα σε ένα άθλιο προτεκτοράτο ξένων δυνάμεων. Όμως να μην μιλάει για συγκάλυψη εγκληματιών η Νέα Δημοκρατία. Είναι γνωστά τα έργα και οι ημέρες του συγκεκριμένου κόμματος και γνωστή η τροπολογία που έφερε νύχτα για τη συγκάλυψη αναλόγων εγκλημάτων τραπεζιτών που έδωσαν θαλασσοδάνεια σε κόμματα. Επομένως, η Χρυσή Αυγή καταγγέλλει και τη Συγκυβέρνηση και τη δήθεν Αντιπολίτευση, διότι με τέτοιου είδους αισχρά νομοθετήματα έχουν στόχο να καλύψουν εγκληματικές πράξεις, βαρύτατα κακουργήματα σε βάρος Ελλήνων πολιτών. Στο ζήτημα αυτό θα επανέλθω και στη δευτερολογία μου αργότερα.
Ο κ. Συρμαλένιος, Βουλευτής του ΣΥΡΙΖΑ, έχει τον λόγο για πέντε λεπτά. Παρακαλώ, κύριε Συρμαλένιε, να τηρήσετε τον χρόνο για να μιλήσουν περισσότεροι Βουλευτές.
Ευχαριστώ, κύριε Πρόεδρε. Αγαπητοί συνάδελφοι, παρακολουθούμε σήμερα, που ουσιαστικά είναι η τρίτη ημέρα συζήτησης του πολυνομοσχεδίου μετά τις δύο συνεδριάσεις στις επιτροπές, μία συζήτηση που εγώ θα τη χαρακτηρίσω ως συνέχεια των συζητήσεων παλαιάς κοπής που γίνονταν σε αυτό το Κοινοβούλιο, καθώς επίσης και σε πολύ μεγάλο βαθμό συζήτηση εξακολούθησης του παραλόγου. Και το λέω αυτό, διότι πολλοί συνάδελφοι κυρίως από την Αξιωματική αλλά και τη λοιπή Αντιπολίτευση, μιλάνε σήμερα εδώ και καταλογίζουν ευθύνες στη δική μας Κυβέρνηση σαν να μην έχουν περάσει έξι, εφτά χρόνια επιτροπείας, σαν να μην έχουμε φτάσει σε κατάσταση χρεοκοπίας τη χώρα που την παραλάβαμε στον πάτο του βαρελιού και διαχειριζόμαστε κυριολεκτικά τη λάσπη αυτού του πάτου και σαν να μην έχουν ψηφίσει πέρυσι, εκείνη τη νύχτα στις 14 Αυγούστου, αυτά τα μέτρα τα οποία ολοκληρώνονται σήμερα. Προσπαθούν, δηλαδή, να αποσείσουν τις ευθύνες τους και να εμφανιστούν σήμερα από ευνοϊκή θέση, βεβαίως, ότι καταψηφίζουν τα δημοσιονομικά μέτρα. Και ποια είναι αυτά; Είναι το 1% του Ακαθάριστου Εθνικού Προϊόντος, δηλαδή το 1,8 δισεκατομμύριο, τα οποία συμπληρώνουν τα μέτρα των 5,4 δισεκατομμυρίων και στα οποία έχουμε συμφωνήσει και συνομολογήσει. Επομένως, γιατί όλη αυτή η ιστορία; Για να φανούμε αρεστοί στους ψηφοφόρους μας και να καταλογίσουμε ευθύνες προς τους άλλους; Αυτό ισχύει για όλες τις διατάξεις. Και για τη διάταξη για τα νησιά που εμένα με καίει, προφανώς ισχύει. Πέρυσι όλοι οι συνάδελφοι από ΣΥΡΙΖΑ, ΑΝΕΛ, Νέα Δημοκρατία ΠΑΣΟΚ, Ποτάμι, ψηφίσαμε την κατάργηση του μειωμένου συντελεστή ΦΠΑ στο Αιγαίο. Και αυτή με τρεις κατηγορίες νησιών, όπως ανέφερε προηγουμένως και ο συνάδελφος κ. Γάκης. Σήμερα έρχονται και μας κατακεραυνώνουν ότι δήθεν εμείς ξεπουλάμε τα νησιά, ενώ αυτοί τα υπερασπίζονται. Εγώ, λοιπόν, θεωρώ ότι πράγματι είναι λάθος αυτό το άρθρο. Καλώ την Κυβέρνηση και τους Υπουργούς μέχρι το τέλος του χρόνου να έχουμε ψηφίσει αντισταθμιστικά μέτρα, τα οποία ξέρω ότι είναι υπό επεξεργασία. Έχουμε συμβάλλει και εμείς σε αυτήν την επεξεργασία. Και θα συμβάλλουμε ακόμη περισσότερο, έτσι ώστε μέχρι τέλος του χρόνου πραγματικά να υπάρχουν αντισταθμιστικά μέτρα σε όφελος των μόνιμων κατοίκων. Θέλω να αναφέρω δύο μικρά ζητήματα για τη νησιωτικότητα. Πρώτον, υπάρχει στις διατάξεις του Υπουργείου Ναυτιλίας - και είναι θετικό αυτό - ότι ενώ μέχρι τώρα το 0,2% των εσόδων των Δημοτικών Λιμενικών Νησιωτικών Ταμείων πήγαιναν απευθείας στη ΡΑΛ, τώρα με κοινή υπουργική απόφαση θα καθοριστεί ποια δημοτικά λιμενικά νησιωτικά ταμεία θα συμμετέχουν σε αυτούς τους πόρους που θα πηγαίνουν στην Ρυθμιστική Αρχή Λιμένων. Δηλαδή, θα εξαιρεθούν πολλά νησιά, έτσι ώστε να μην επιβαρυνθούν ακόμα περισσότερο με αυτούς τους πόρους. Και δεύτερον, έντεκα Βουλευτές έχουμε καταθέσει μία τροπολογία για να καταργηθεί ο ΕΝΦΙΑ για τους κατοίκους των μικρών νησιών με πληθυσμό λιγότερο των τριακοσίων ατόμων. Θα παρακαλέσω την πολιτική ηγεσία να την κάνει αποδεκτή και από εκεί και πέρα να προχωρήσουμε. Έρχομαι τώρα να πω δύο πραγματάκια για τις διατάξεις του Υπουργείου Ναυτιλίας. Κατ' αρχάς, θεωρώ ότι και η Ρυθμιστική Αρχή Λιμένων - με τη νέα της μορφή που θεσμοθετείται - αλλά και η Δημόσια Αρχή Λιμένων, μαζί με τη Γενική Γραμματεία του Υπουργείου, ρυθμίζουν και εποπτεύουν τη συνολική λιμενική πολιτική της χώρας. Θεωρώ ότι η Ρυθμιστική Αρχή Λιμένων επανατοποθετείται σε σωστές βάσεις. Είχε θεσμοθετηθεί το 2013. Παρέμεινε υποστελεχωμένη και αδύναμη. Ουσιαστικά δεν άσκησε τον ρόλο της. Σήμερα, όμως, μπορεί να τον ασκήσει στα πλαίσια της ρύθμισης του ανταγωνισμού. [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, μισό λεπτό. Τρίτον, θεωρώ κατάκτηση τη Δημόσια Αρχή Λιμένων, η οποία αντανακλά την ευρωπαϊκή λιμενική πολιτική. Είναι ένα ευρωπαϊκό κεκτημένο που θέλει να υπάρχουν σε όλα τα λιμάνια τα port authorities. Και αυτή η Δημόσια Αρχή Λιμένων εναρμονίζει την λιμενική πολιτική με το ευρωπαϊκό λιμενικό σύστημα. Η Δημόσια Αρχή Λιμένων, ως ανεξάρτητη υπηρεσία στα πλαίσια του Υπουργείου, ενσαρκώνει αυτό που γίνεται σε όλα τα ευρωπαϊκά λιμάνια. Εποπτεύει, ελέγχει και εφαρμόζει τις συμβάσεις παραχώρησης των ιδιωτικοποιημένων λιμένων, υπερασπίζοντας ουσιαστικά τα συμφέροντα του δημοσίου. Αγαπητοί συνάδελφοι, τελειώνω. Δεν έχω χρόνο. Εκείνο που θέλω να πω είναι ότι αυτά τα μέτρα που ψηφίζουμε σήμερα, γνωρίζετε πολύ καλά ότι είναι τα τελευταία σκληρά δημοσιονομικά μέτρα. Ελπίζω ότι από την Τρίτη το βράδυ θα ξεκινήσει μια νέα εποχή για τη χώρα μας, για τον ελληνικό λαό. Και σε αυτήν τη νέα εποχή η Αριστερά θα είναι πρωταγωνιστής, όπως γίνεται πρωταγωνιστής και σε πολλές άλλες χώρες, τουλάχιστον του ευρωπαϊκού Νότου. Σας καλούμε, λοιπόν, να μην μείνετε ουραγοί. Σας καλούμε, λοιπόν, όλοι μαζί, για το καλό της χώρας, για το καλό του ελληνικού λαού από την Τετάρτη το πρωί να είμαστε πρωταγωνιστές σε μια νέα πορεία της χώρας, που θα φέρει ανακούφιση και σε αυτά τα βαριά μέτρα που μέχρι σήμερα, επί επτά, οκτώ χρόνια κυρίως, έχουν ψηφιστεί σε βάρος του ελληνικού λαού. Ευχαριστώ.
Τον λόγο έχει ο κ. Χατζησάββας, Βουλευτής της Χρυσής Αυγής.
Ευχαριστώ, κύριε Πρόεδρε. Κόψαμε τρεις φορές τις ομιλίες μας, κάναμε μειώσεις στην ομιλία στα πέντε λεπτά, για να προλάβουμε, είμαστε σε κάποιες επιτροπές, υπάρχουν θέματα που θέλαμε να αναφέρουμε, όπως για τους δασικούς χάρτες και τις νομιμοποιήσεις. Θα το καταψηφίσουμε, εννοείται, και αυτό, αλλά δεν προλαβαίνουμε να εξηγήσουμε τους λόγους, το γιατί. Ο εισηγητής του ΣΥΡΙΖΑ βγήκε και είπε ότι θα περίμενε ιδεολογική διαπάλη σε αυτό εδώ το νομοσχέδιο. Πώς να παλέψεις ιδεολογικά έναν φορέα που η ιδεολογία κάνει στροφή εκατόν ογδόντα μοιρών, κάνει κυβιστήσεις ολυμπιακών διαστάσεων, από αντιμνημόνιο πάει σε μνημόνιο μέσα σε μία νύκτα. Κάντε πρώτα ιδεολογική διαπάλη αναμεταξύ σας, για να αποφασίσετε τι ιδεολογία έχετε, και μετά ελάτε να κάνετε και με εμάς. Βέβαια, σοσιαλδημοκράτες είσαστε και μετριοπαθείς κιόλας. Τεχνάσματα παλιά, φοροδοτικά που μπερδεύουν κόσμο. Δίνετε ΕΚΑΣ με πανηγύρια και τα παίρνετε πίσω μετά με δόσεις. Αυτό το ενενήντα εννιά χρόνια και τριακόσιες εξήντα τέσσερις ημέρες τι είναι; Για να μην γράψει εκατό; Σαν ταμπελάκι προσφορών στο σούπερ μάρκετ. Γενικότερα η διακυβέρνηση του ΣΥΡΙΖΑ θυμίζει marketing «LIDL». Η υποκρισία των τεσσεράμισι χιλιάδων σελίδων που διαβάστηκαν από κάποιους από εσάς - ή επτάμισι, που λένε κάποιοι άλλοι - τι είναι; Το ακούνε μαθητές που δίνουν πανελλαδικές εξετάσεις και τους δημιουργούμε κόμπλεξ. Θα λένε: «Καλά τι φοβεροί είναι αυτοί οι άνθρωποι εκεί πέρα; Σε σαράντα οκτώ ώρες τα μάθανε απ' έξω αυτά, τα διάβασαν, τα κατανόησαν, θα τα ψηφίσουν και θα μας τα χρεώσουν για έναν αιώνα». Άντε να μην το διαβάσω όλο εγώ ή οι συνάδελφοι μου της Χρυσής Αυγής, που στο κάτω - κάτω δεν θα το ψηφίσουμε, δεν χρεώνουμε τίποτα και σε κανέναν. Εσείς που θα ψηφίσετε «ναι», όμως, και θα χρεώσετε και αυτήν τη γενιά και τις επόμενες, θέλετε να μας πείτε ότι το διαβάσατε; Κανένας δεν το διάβασε. Μεγάλη κατάντια, λοιπόν, ιδεολογική. Ακούω εδώ πέρα μέσα τα επιχειρήματά σας. Τα ακούω καμμία φορά και στον κόσμο έξω πως προσπαθούν οι σοσιαλδημοκράτες - ούτε καν κομμουνιστές δεν είναι - του ΣΥΡΙΖΑ να υπερασπιστούν τα μνημόνια. Θα ήθελα να ξέρω, όμως, ακαδημαϊκά - καρφί δεν μου καίγεται - τι δικαιολογία λέτε στον εαυτό σας το βράδυ πριν κοιμηθείτε για την υπεράσπιση των μνημονίων. Ή που θα γράφετε χιλιάδες σελίδες στα ημερολόγιά σας ή που θα σταμάτησε η τελευταία σας εγγραφή τη νύχτα του δημοψηφίσματος. Ακόμα μεγαλύτερο δράμα περνάνε, όμως, οι Βουλευτές της Νέας δημοκρατίας και ειδικότερα αυτοί της επαρχίας οι οποίοι ζούνε τα προβλήματα του κόσμου εκεί. Έχετε τελειώσει τους αγρότες, τους ελεύθερους επαγγελματίες, θα κλείσουν τώρα και τα καφενεία και δεν θα υπάρχει τίποτα στα χωριά. Έχουμε και τους λαθρομετανάστες εκεί. Και αναγκάζεται τώρα ο επαρχιακός Βουλευτής της Νέας Δημοκρατίας να πάρει την ατζέντα της Χρυσής Αυγής, να την αντιγράψει και να βγαίνει έξω στα χωριά και να λέει τα ίδια με εμάς. Το δράμα είναι, όμως, ότι η ηγεσία του δεν συμφωνεί, δεν βρίσκει ανταπόκριση στα λεγόμενα του κ. Μητσοτάκη όταν ανεβαίνει πάνω στο Βήμα. Διατυμπανίζει παντού η ηγεσία της Νέας Δημοκρατίας, λοιπόν, μία στροφή στο κέντρο. Δεν χρειάζεται να κάνετε καμμία στροφή, κύριοι της Νέας Δημοκρατίας. Στο κέντρο ήσασταν μια ζωή. Ένα κέντρο στην Ελλάδα που δεν έχει χώρο όχι για Δεξιούς και πατριώτες, αλλά ούτε καν για κεντροδεξιούς, μόνο για Αριστερούς και ακροαριστερούς. Πάντα εκεί ήσασταν, πάντα πουλούσατε τη λαϊκή, πατριωτική δεξιά βάση για να χαϊδεύετε τους Αριστερούς. Όταν μιλούσε, βέβαια, ο εισηγητής της Νέας Δημοκρατίας και κατήγγειλε, υποτίθεται, ότι ενενήντα εννιά χρόνια θα κάνει ό,τι θέλει ο Υπουργός Οικονομικών, πετάχτηκε ένας Βουλευτής από κάτω και είπε, συμπληρώνοντας ειρωνικά, «Δηλαδή, εσύ», δείχνοντας τον δικό του. Αυτό είναι μία άμεση παραδοχή της συνέχειας των μνημονιακών κυβερνήσεων. Όπως ήταν η Νέα Δημοκρατία και το ΠΑΣΟΚ, τώρα είναι ΣΥΡΙΖΑ και ΑΝΕΛ και η επόμενη που θα έρθει μετά, πάλι η ίδια θα είναι γιατί τις ίδιες εντολές θα εκτελεί. Βέβαια, η συνεργασία υπήρχε από το καλοκαίρι, όταν ήρθαν τα προαπαιτούμενα και λέγατε «φέρτε ό,τι να 'ναι». Τα ψήφισε τότε η Νέα Δημοκρατία. Ψηφίζατε νόμους τότε, στα προαπαιτούμενα, που έλεγαν ότι οι στόχοι είναι αυτοί, θα τους πετύχουμε και έγραφε ο νόμος «και ό,τι άλλο χρειαστεί». Ε, λοιπόν, κύριοι της Νέας Δημοκρατίας, αυτά που έρχονται τώρα είναι το «ό,τι άλλο χρειαστεί» και λέτε ότι δεν τα ψηφίζετε; Βέβαια, κάποια τα ψηφίζετε ακόμη και τώρα, δεν μπορείτε να πείτε όχι. Φωνάζουν όλοι για τη γραμμή του ΟΣΕ στην Ειδομένη, γιατί χάνονται λεφτά από κάποιες εταιρείες. Για τους κατοίκους που ζουν εκεί και δεν μπορούν να πάνε στα σχολεία τα παιδιά τους δεν λέει κανείς τίποτα. Γιατί; Γιατί παίχθηκε ένα πολύ ωραίο παιχνίδι πριν από το Πάσχα. Βγήκαν οι της Νέας Δημοκρατίας, έκαναν ερώτηση, τους είπε ο Μουζάλας ότι το Πάσχα αδειάζει η Ειδομένη, βγήκαν μετά οι Νεοδημοκράτες και πανηγύριζαν, «μπράβο, τα καταφέραμε, πετύχαμε». Δεν έγινε τίποτα και δεν μιλάει κανείς για το γεγονός ότι αυξήθηκε ο αριθμός των λαθρομεταναστών στην Ειδομένη και ο κόσμος πιστεύει ότι λύθηκε και αυτό εδώ το θέμα. Επιχειρείται «κινεζοποίηση» της Βορείου Ελλάδος. Δεν είναι τυχαίο το Κιλκίς, που δεν έγινε Σέρρες παραδείγματος χάρη. Από το λιμάνι θα παίρνουν τις πρώτες ύλες, στο Σταυροχώρι και στο Χέρσο, στην Ελεύθερη Οικονομική Ζώνη, με μισθούς Κίνας θα παρασκευάζονται φθηνά προϊόντα και μέσω της βαλκανικής οδού θα πηγαίνουν στην Κεντρική και στη Βόρεια Ευρώπη. Τελειώνοντας, έχετε πέσει και εσείς, οι νέοι κυβερνώντες, σ' έναν ατέρμονο βρόγχο, ένας βρόγχος που συνεχώς κάνει τα ίδια λάθη ξανά και ξανά, στην ίδια συνέχεια, ένας βρόγχος που πνίγει τον ελληνικό λαό και το έθνος. Δεν μπορεί να διορθωθεί αυτή η παθογένεια, παρά μόνον να συνθλιβεί. Μια εθνική κυβέρνηση της Χρυσής Αυγής που θα έρθει θα τα αλλάξει ριζικά όλα, για να σωθούν και ο λαός και το έθνος. Τώρα, που ανεβαίνει κάθε ομιλητής πάνω και κολλά αντιχρυσαυγίτικα ένσημα, λέγοντας ότι δεν φοβόταν τα τανκς, ότι έκανε αντίσταση, σας λέω ότι εάν η αντίσταση στα τανκς, που δεν φοβόσασταν, ήταν ίδια με την αντίσταση στα μνημόνια εξηγείται πάρα πολύ εύκολα το γιατί επτά χρόνια έκαναν βόλτες τα τανκς εδώ έξω ανενόχλητα.
Τον λόγο έχει ο κ. Κεφαλογιάννης, Βουλευτής της Νέας Δημοκρατίας, για πέντε λεπτά.
Ευχαριστώ, κύριε Πρόεδρε. Κυρίες και κύριοι της Συμπολίτευσης, δεν θα αναφερθώ σε όσα δεν κάνατε, ενώ είχατε υποσχεθεί στον ελληνικό λαό τόσο τον Ιανουάριο όσο και τον Σεπτέμβριο, γιατί νομίζω ότι θα κάνω διάρρηξη με ανοιχτές θύρες. Αρχικά, όμως, μπήκα στον πειρασμό να αναφερθώ σε όσα κάνατε αυτούς τους δεκαπέντε μήνες, δηλαδή σε όλους τους νέους φόρους που επιβάλλατε, αλλά και πάλι εάν ανέφερα έναν προς έναν συγκεκριμένα τους φόρους τους οποίους επιβάλλατε, ίσως δεν θα μου έφθαναν τα πέντε λεπτά. Γι' αυτό μπαίνω κατευθείαν στο νομοσχέδιο, το οποίο πιστεύω ότι στην ουσία είναι η απόδειξη ότι το εσωτερικό δράμα του ΣΥΡΙΖΑ σχετικά με το ευρώ, την Ευρώπη και τον καπιταλισμό, οδηγείται σε ένα τέλος. Είναι προφανές - και αυτό σας το αναγνωρίζουμε, κυρίες και κύριοι της Κυβέρνησης - ότι αποφασίσατε να μείνετε και στα τρία. Είναι σαφές, επίσης, ότι δεν υπάρχει κάποιο εναλλακτικό σχέδιο και επειδή ο φόβος του καινού φυλάει τα έρημα αποφασίσατε αυτό το οποίο κάνετε με το συγκεκριμένο νομοσχέδιο. Βέβαια, ο καλύτερος χαρακτηρισμός ο οποίος μπορώ να βρω για να περιγράψω, είναι ο εξής. Είναι μία αναγκαστική συμβίωση σχετικά με την οικονομία της ελεύθερης αγοράς. Μία φτωχή και μίζερη οικονομία της ελεύθερης αγοράς, χωρίς τη δημιουργική δυναμική της, με πολλούς φόρους, τιμωρία στο ανθρώπινο κεφάλαιο, ποινές στους επενδυτές και αβεβαιότητα στους κανόνες. Μία οικονομία της ελεύθερης αγοράς με μπόλικη αριστεροφροσύνη, αντιελιτισμό και ταξική αντιπαράθεση και που, πριν καν ψηφιστεί αυτό το νομοσχέδιο, περισσεύει όχι μόνο από νέες αυταπάτες, από νέα ψέματα, από απάτες, αλλά κυρίως από υποκρισία. Όπως είπε και ο κ. Σκουρλέτης, είναι αποτέλεσμα άγριου εκβιασμού, φέρνοντας ξανά στις μνήμες μας εκείνες τις ηρωικές ημέρες του περασμένου καλοκαιριού ή όπως είπε ο κ. Τσακαλώτος, είναι το τίμημα μιας καλής συμφωνίας για το χρέος. Βέβαια, υπάρχει και μία πιο θρασεία εκδοχή του συγκεκριμένου. Είναι από αυτούς που λένε ότι τον Δεκέμβριο του 2014 η προηγούμενη κυβέρνηση σας κληρονόμησε όλα αυτά τα μέτρα, τα οποία περνάτε εσείς σήμερα. Να θυμίσω ότι τότε ο Υπουργός Οικονομικών, ο κ. Βαρουφάκης, έλεγε ότι αυτά τα 86 δισεκατομμύρια μέτρα στην ουσία είναι αποτέλεσμα της προηγούμενης κυβέρνησης. Και επειδή οι παλιές αγάπες, κυρίες και κύριοι συνάδελφοι, δεν ξεχνιούνται, το επιχείρημα τόσο του κ. Βαρουφάκη όσο και του κ. Θεοχαράκη ακούστηκε αρκετές φορές αυτές τις ημέρες. Διαβάζοντας βέβαια κανείς το δελτίο του Υπουργείου Οικονομικών, το οποίο εκδόθηκε - προσέξτε! - από την Κυβέρνηση ΣΥΡΙΖΑ τον Φεβρουάριο του 2015, θα δει κανείς ότι το σύνολο των αναγκών αναχρηματοδότησης του χρέους τότε, δηλαδή για την περίοδο 2015-2018, ήταν 41 δισεκατομμύρια. Άρα πραγματικά σε ποιον ήρωα αυτής της διαπραγμάτευσης θα πρέπει ο ελληνικός λαός να χρεώσει τα επιπλέον 45 δισεκατομμύρια που υπολείπονται για να φτάσουμε τα 86 δισεκατομμύρια αυτού του τρίτου μνημονίου; Και να ήταν μόνο αυτό! Για να γίνει αυτή η αγωνιστική και ηρωική διαπραγμάτευση αυξήθηκε ο βραχυπρόθεσμος δανεισμός, τα έντοκα γραμμάτια, τα ρέπος κατά 3 δισεκατομμύρια. Επίσης, οι ληξιπρόθεσμες οφειλές του δημοσίου αυξήθηκαν επιπλέον 3 δισεκατομμύρια. Κάπου λοιπόν 6 δισεκατομμύρια είναι ο λογαριασμός, τα οποία δεν μπορείτε να επιστρέψετε χωρίς τη χρηματοδότηση των θεσμών. Να αναφερθώ επίσης στα 12,7 δισεκατομμύρια ευρώ της συμμετοχής του δημοσίου στις τράπεζες, η οποία εκμηδενίστηκε με την τελευταία ανακεφαλαιοποίηση του Νοεμβρίου μετατρέποντας ένα προσωρινό χρέος σε μόνιμο; Να αναφερθώ στα 600 εκατομμύρια ευρώ, τα οποία τραβήξατε από τους λογαριασμούς της συμμετοχής μας στο Διεθνές Νομισματικό Ταμείο - το οποίο σας το υπέδειξε ο κ. Στουρνάρας, παρεμπιπτόντως - για να συνεχίσετε να κάνετε αυτήν την ηρωική και περήφανη διαπραγμάτευση και τα οποία επίσης δεν έχετε επιστρέψει; Ή μήπως στα 10,5 δισεκατομμύρια ευρώ από την επιστροφή κερδών από την Ευρωπαϊκή Κεντρική Τράπεζα μέχρι το 2018, που ηρωικά η Κυβέρνηση και ο κ. Βαρουφάκης απεμπόλησαν τον περασμένο Μάρτιο; Δυστυχώς, κυρίες και κύριοι συνάδελφοι της Συμπολίτευσης, αυτόν το λογαριασμό κληροδοτείτε στην Κυβέρνηση και στην ελληνική κοινωνία από πέρσι και αυτόν ακριβώς το λογαριασμό αποτυπώνει το παρόν σχέδιο νόμου. Αλλά δυστυχώς δεν είναι μόνο αυτός. Η δημιουργία του περίφημου υπερταμείου είναι αυτός ο οποίος πραγματικά μας βγάζει έξω από τα ρούχα μας. Ισχυρίστηκε ο Υπουργός Οικονομικών, ο κ. Τσακαλώτος, την Παρασκευή κάτι πολύ απλό, για να υπερασπιστεί την πολιτική του αυτή. Δηλαδή ότι οποιαδήποτε ιδιωτικοποίηση θέσει το διοικητικό συμβούλιο του ταμείου πρέπει να εγκριθεί από τη γενική συνέλευση, κοινώς από το Υπουργείο Οικονομικών. Και πράγματι, στις κανονικές ανώνυμες εταιρείες αυτό ισχύει. Η γενική συνέλευση επιλέγει το διοικητικό συμβούλιο, το οποίο στην ουσία αποτυπώνει και τη βούληση της γενικής συνέλευσης. Αυτό όμως το οποίο δεν είπε ο κ. Τσακαλώτος, είναι ότι στην περίπτωση του υπερταμείου το διοικητικό συμβούλιο επιλέγεται από το εποπτικό συμβούλιο. Και σας ρωτώ: Είναι ή δεν είναι αλήθεια ότι το εποπτικό συμβούλιο δεν δεσμεύεται για την επιλογή του σχετικά με το διοικητικό συμβούλιο; Είναι αλήθεια ότι το εποπτικό συμβούλιο έχει την αρμοδιότητα να ανακαλέσει τους διορισμούς των μελών του διοικητικού συμβουλίου; Είναι αλήθεια ή όχι, κυρίες και κύριοι συνάδελφοι του ΣΥΡΙΖΑ, ότι το εποπτικό συμβούλιο και όχι η γενική συνέλευση έχει τις πιο σημαντικές και βασικές αρμοδιότητες που θα είχαν οι μέτοχοι σε μια συνηθισμένη ανώνυμη εταιρεία; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Και βεβαίως, το πώς συγκροτείται το εποπτικό συμβούλιο νομίζω το γνωρίζετε όλοι ότι τον πρώτο λόγο τον έχουν οι δανειστές και νομίζω ότι δεν μπορείτε να το αμφισβητήσετε. Θα προσπαθήσω να είμαι ακριβής και δίκαιος απέναντί σας. Σήμερα δεν προχωράτε σε ξεπούλημα με την έννοια της πώλησης ενός περιουσιακού στοιχείου σε μια χαμηλή τιμή και δεν πωλείται η δημόσια περιουσία με αυτό το πολυνομοσχέδιο. Κάνετε κάτι πολύ χειρότερο. Η περιουσία αυτή παύει πλέον να ανήκει στο ελληνικό κράτος, στο βαθμό που τις αποφάσεις για τη διαχείριση και τη διάθεσή της δεν τις παίρνει πλέον ως θεσμός της Ελληνικής Δημοκρατίας. Ανήκει σε έναν φορέα που ελέγχεται ευθέως από τρίτους, από τους πιστωτές της χώρας μας. Κι αυτό, κυρίες και κύριοι της Κυβέρνησης και αγαπητοί συνάδελφοι της Συμπολίτευσης, είτε σας αρέσει είτε όχι, λέγεται παραχώρηση της εθνικής μας κυριαρχίας. Κλείνοντας, θα ήθελα να αναφερθώ λίγο στο κωμικοτραγικό θέατρο που παίζεται στο Κοινοβούλιο τις τελευταίες ημέρες.
…(δεν ακούστηκε)
Δεν σας αρέσουν αυτά που λέω, αλλά μη με διακόπτετε, θέλω ακόμη δέκα δευτερόλεπτα.
Ολοκληρώστε, κύριε συνάδελφε.
Από τον ΣΥΡΙΖΑ και τους Ανεξάρτητους Έλληνες - αν και από τους Ανεξάρτητους δεν βλέπω κανένα Βουλευτή, λείπουν, φαίνεται ότι δεν μπορούν να υπερασπιστούν το νομοσχέδιο - κάποιοι λέτε ότι θρηνείτε, άλλοι ότι κλαίτε, άλλοι ότι σπαράζετε, αλλά στο τέλος θα ψηφίσετε. Πραγματικά, ρωτώ: Προς τι αυτός ο θεατρινισμός; Διότι νομίζω ότι υπάρχει και ένας άλλος δρόμος, ο οποίος είναι και έτοιμος και είναι η παραίτηση. Έτσι, δεν θα φέρνατε σε διακινδύνευση την Κυβέρνηση, αλλά θα στηρίζατε και τη δήθεν αριστερή σας συνείδηση. Ευχαριστώ πολύ.
Και εγώ ευχαριστώ. Η κ. Κεφαλίδου, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ έχει τον λόγο.
Κύριοι Υπουργοί, κυρίες και κύριοι συνάδελφοι. Νόμο επτάμισι χιλιάδων σελίδων καλούμαστε να ψηφίσουμε μετά από «ενδελεχή μελέτη» δύο ημερών! Υπάρχει Βουλευτής με ελάχιστη σοβαρότητα που να θεωρεί ότι επιτελεί στοιχειωδώς το καθήκον του ή που μπορεί να ισχυριστεί ότι αυτό που κάνουμε σήμερα εδώ δεν είναι θέατρο παραλόγου; Τραγική φάρσα του κοινοβουλευτισμού; Η συντριπτική πλειοψηφία των μελών του Κοινοβουλίου δεν γνωρίζει τι ακριβώς ψηφίζει. Και το κυριότερο, είναι αδύνατον να καταλάβει τι κρύβεται πίσω από ιδιαίτερες διατάξεις. Συνεπώς σήμερα για μια ακόμη φορά, δεν ξέρουμε τι ακριβώς καλούμαστε να ψηφίσουμε. Ήρθαμε στις πανελλαδικές εξετάσεις για την αυριανή ύπαρξη της χώρας με μερικά από τα sos και κάποια σκονάκια και οι της Κυβέρνησης ήρθαν με τον αέρα και τη σιγουριά της επιτυχίας! Στην πραγματικότητα δεν είμαι βέβαιη αν υπάρχει γνώση και συνείδηση των επιπτώσεων και των κοινωνικών συνεπειών αυτού του τερατουργήματος που έρχεται προς ψήφιση. Αναφέρομαι στους Έλληνες πολιτικούς. Για την ποιότητα των πολιτικών της Ευρωπαϊκής Ένωσης, που η ενότητά της έχει γίνει το πιο σύντομο ανέκδοτο και παρακολουθεί και εγκρίνει αυτές τις πρακτικές, δεν είναι η ώρα να μιλήσουμε. Όμως από Δευτέρα αυτός ο νόμος θα αλλάξει δραματικά τις ζωές εκατομμυρίων ανθρώπων. Ο Πρωθυπουργός που έσκιζε τα μνημόνια αγέρωχος υπερηφανεύτηκε ότι έκανε πράξεις τις υποσχέσεις του και ότι προστατεύει τον μόχθο και τον ιδρώτα του κάθε Έλληνα πολίτη. Η Κυβέρνησή του κάνι λέει τομές και ριζοσπαστικές μεταρρυθμίσεις και όλα αυτά επειδή μόνοι τους πάλεψαν σκληρά, αγνόησαν τις σειρήνες και την υποταγή στα ξένα συμφέροντα. Και επειδή από το πρωί ακούω πάρα πολλούς Υπουργούς να προσπαθούν να δημιουργήσουν κλίμα αισιοδοξίας, ότι θα υπάρξουν βαρυσήμαντες δηλώσεις στην ομιλία του Πρωθυπουργού το απόγευμα, θέλω να σας θυμίσω ότι αυτό το κόλπο πάλιωσε πια, συνάδελφοι. Το έργο το έχουμε ξαναδεί. Το γεγονός ότι εδώ και μήνες όλες οι παραγωγικές τάξεις είναι στα κάγκελα, ότι έχει νεκρώσει όλη η Ελλάδα και για τον Πρωθυπουργό και την Κυβέρνησή του δεν λέει τίποτα, αυτό πρέπει να σας προβληματίσει. Το αυτί τους δεν ιδρώνει πια, μόλις κάθισαν στην θαλπωρή της κυβερνητικής καρέκλας και επειδή είναι διψασμένοι για εξουσία παραβλέπουν ότι ενίοτε αυτές οι καρέκλες είναι και ηλεκτρικές. Μετά τις θεατρικές παραστάσεις της περήφανης διαπραγμάτευσης, που έκανε τον γύρο του κόσμου και που έσπασε ταμεία, έρχεται η ώρα του λογαριασμού. Τώρα τι θα κάνετε; Προφανώς θα κάνετε τα πάντα για να μείνετε στην εξουσία. Κυρίες και κύριοι συνάδελφοι, η ευθύνη του ΣΥΡΙΖΑ για την διαλυτική ακινησία και την παραλυτική στασιμότητα της χώρας τον τελευταίο ενάμιση χρόνο, μόνο για να κάνει το καπρίτσιο της αριστερής ιδεοληψίας του, στοιχίζει στη χώρα. Η πραγματική οικονομία επέστρεψε στην ύφεση. Οι επιχειρηματικές προσδοκίες εξανεμίζονται. Η καταναλωτική εμπιστοσύνη υποχώρησε στο χαμηλότερο σημείο από τον Νοέμβριο του 2012. Οι ληξιπρόθεσμες οφειλές ιδιωτών και κράτους διογκώθηκαν. Οι εξαγωγές αγαθών και υπηρεσιών συρρικνώνονται, όπως και ο κύκλος εργασιών. Τα λουκέτα στην αγορά πολλαπλασιάζονται. Οι τραπεζικές καταθέσεις το 2015 παρουσιάζουν τη μεγαλύτερη εκροή από την αρχή της κρίσης. Τα μη εξυπηρετούμενα δάνεια διογκώθηκαν. Η πιστωτική συρρίκνωση συνεχίστηκε. Ζαλίζει ο κατάλογος με τα χειροπιαστά επιτεύγματά σας. Κυρίες και κύριοι συνάδελφοι, το προηγούμενο Σαββατοκύριακο ξεκάνατε επιτυχώς και με συνοπτικές διαδικασίες μισθωτούς, συνταξιούχους, επαγγελματίες, επιστήμονες, αγρότες, επιχειρήσεις με την ψήφιση του ασφαλιστικού. Αυτό το Σαββατοκύριακο έρχεστε να αποτελειώσετε ό,τι τυχόν έμεινε όρθιο. Γιατί πρέπει να σας πω ότι έχουμε νέα ήθη πια σε αυτήν τη Βουλή. Τις καθημερινές υπολειτουργούμε και τα Σαββατοκύριακα φέρνουμε τα σοβαρά νομοσχέδια με διαδικασίες κατεπείγοντος. Αν έχετε την εντύπωση ότι ο κόσμος δεν μας παρακολουθεί, κάνετε λάθος. Με το παρόν νομοσχέδιο, δημόσιες υπηρεσίες και σχεδόν όλες οι ΔΕΚΟ μεταφέρονται στο νέο υπερ - ταμείο αποκρατικοποιήσεων και οδεύουν προς πώληση. ΟΑΣΑ, ΟΣΥ, ΣΤΑΣΥ, ΟΑΚΑ, ΕΛΤΑ, ΟΣΕ, ΜΕΤΡΟ, ΕΥΔΑΠ, ΕΥΑΘ, ΕΒΟ, ΔΕΗ, εταιρικές υποδομές, δεκαεννέα ακίνητα - φιλέτα, που εντάσσονται στο ΤΑΙΠΕΔ, ακόμη και η ανταλλάξιμη περιουσία που ουσιαστικά ανήκει σε Μικρασιάτες και Ποντίους είναι μερικά μόνο από τα περιουσιακά στοιχεία που θα προσφερθούν για μερική ή ολική εκποίηση. Όμως αξιοποίηση δεν είναι η δημιουργία μιας εταιρείας με ζωή ενενήντα εννέα ετών, που δεν θα λογοδοτεί στο Εθνικό Κοινοβούλιο και που θα ελέγχεται ουσιαστικά από ξένους. Κυρίες και κύριοι συνάδελφοι, δεν ψηφίζουμε αυτό το εξάμβλωμα. Γιατί; Γιατί δεν ξέρουμε και κανείς δεν ξέρει με ασφάλεια τι προβλέπει. Γιατί οι διατάξεις που φέρνετε, ουσιαστικά τα νέα μέτρα μαζί με τον κόφτη, είναι γύρω στα 9 δισεκατομμύρια, δηλαδή είναι όσο το δεύτερο μνημόνιο. Και τέλος γιατί οι διατάξεις αυτού του νομοσχεδίου περιέχουν λάθος μέτρα. Κόφτης και νέοι φόροι, αποδεδειγμένα αναποτελεσματικοί, κοινωνικά άδικοι, στραγγίζουν τον πολίτη, βάζουν ταφόπλακα στην ανάπτυξη και αποτελειώνουν τη μεσαία τάξη. Κυρίες και κύριοι συνάδελφοι, οι χειρισμοί της Κυβέρνησης δεν είναι πια ούτε άτσαλοι ούτε ιδεοληπτικοί. Είναι εγκληματικοί για τη χώρα, για τα μέλλον της, για τα παιδιά μας, για τα δισέγγονά μας. Τους ίδιους, προφανώς, δεν τους ενδιαφέρει. Σκοπός τους δεν είναι να δώσουν λύση, ούτε προοπτική ανάσας στη χώρα.
Παρακαλώ, ολοκληρώνετε.
Ένα δευτερόλεπτο, κύριε Πρόεδρε.
Το έχετε.
Σκοπός τους είναι να κλείσει η αξιολόγηση, να πάρουμε κανένα φράγκο και έχει ο Θεός. Στο πίσω μέρος του μυαλού τους κυριαρχεί η ενδόμυχη σκέψη ότι έτσι κι αλλιώς δεν πρόκειται να εφαρμοστούν όλα. Αλλά και να εφαρμοστούν ξέρουν τι θα κάνουν. Θα βγάλουν από το σακούλι των σκανδάλων κανένα που «θα πουλάει» ή θα εξαγγείλουν κανέναν μέτρο ανακούφισης των ευαίσθητων κοινωνικά ομάδων και βλέπουμε. Στο κάτω - κάτω όταν θα κληθεί ο κόσμος να πληρώσει το μάρμαρο όσων εξωφρενικών θα ψηφίσουν σήμερα - που δεν τα ξέρουν κιόλας - δεν θα είναι πια Κυβέρνηση. Θα έχουν περάσει στην περήφανη Αντιπολίτευσή τους και από την πλατεία Συντάγματος θα φωνάζουν αγανακτισμένοι για τα ανάλγητα μέτρα, που οι ίδιοι θα έχουν επιβάλει.
Παρακαλώ, κλείστε.
Και τότε κανείς δεν θα μπορεί να μιλά για αυταπάτες. Θα είναι ο λογαριασμός της μεγαλύτερης πολιτικής απάτης της σύγχρονης ιστορίας της Ευρώπης. Ευχαριστώ πολύ.
Ευχαριστώ. Ο κ. Παππάς, Υπουργός Επικρατείας, έχει τον λόγο. Πόσα λεπτά θέλετε κύριε Παππά; Επτά είναι κανονικά.
Πέντε με επτά λεπτά. Θα είμαι πολύ σύντομος.
Παρακαλώ, έχετε τον λόγο.
Κυρίες και κύριοι Βουλευτές, η προκήρυξη του διαγωνισμού για τις τηλεοπτικές άδειες δημοσιεύθηκε και μέσα στο καλοκαίρι θα διεξαχθεί η δημοπρασία. Η Ελλάδα έπαψε να κατέχει την ντροπιαστική αποκλειστικότητα της μοναδικής ευρωπαϊκής χώρας που ποτέ δεν έκανε διαγωνισμό για τους ιδιωτικούς τηλεοπτικούς σταθμούς. Με διεξοδική διαβούλευση και στο στάδιο κατάρτισης του νόμου, αλλά και στο στάδιο δημοσίευσης της προκήρυξης, παρά τις προβλέψεις και την επιθυμία, δυστυχώς, ορισμένων εδώ μέσα, είμαστε στο τελευταίο στάδιο. Ο διαγωνισμός διασφαλίζει τη διαφάνεια, τους ίσους όρους για τους συμμετέχοντες, την οικονομική βιωσιμότητα των σχημάτων, τις θέσεις εργασίας, την ποιότητα, τη μεγιστοποίηση του τιμήματος για το ελληνικό δημόσιο, ενώ λαμβάνει ιδιαίτερη μέριμνα, ώστε να είναι ξεκάθαρο το ιδιοκτησιακό καθεστώς. Τις επόμενες μέρες επικαιροποιείται και ο χάρτης συχνοτήτων. Οπότε, με τρόπο θωρακισμένο νομικά και συνταγματικά προχωρούμε στην ολοκλήρωση του διαγωνισμού με διαδικασίες που έχουν απολύτως αντικειμενικοποιηθεί. Υπάρχει ήδη έντονο ενδιαφέρον για τη συμμετοχή και θα ήθελα για άλλη μια φορά να καλέσω την Αξιωματική Αντιπολίτευση να συμβάλει έστω και τώρα, κατόπιν εορτής κατά το ήμισυ, ώστε η χώρα να αποκτήσει Εθνικό Συμβούλιο Ραδιοτηλεόρασης με νόμιμη σύνθεση. Κυρίες και κύριοι Βουλευτές, εάν κάτι μένει από τη συζήτηση επί του νόμου τον οποίο συζητάμε, είναι το απύθμενο θράσος της Αξιωματικής Αντιπολίτευσης. Αυτό νομίζω θα είναι το πολιτικό γεγονός που θα την χαρακτηρίζει. Διότι ορισμένοι νομίζουν ότι εμείς θα αφήσουμε να ξεχάσει ο ελληνικός λαός, όχι τις προθέσεις, τις δεσμεύσεις τους, τις υπογραφές τους, το τι είχαν δεσμευτεί στην πέμπτη αξιολόγηση, τα 20 δισεκατομμύρια ευρώ παραπάνω μέτρα. Έχουμε, λοιπόν, εδώ μια Αξιωματική Αντιπολίτευση, η οποία κινείται με την κληρονομιά του κ. Σαμαρά. Και δεν εννοώ την κληρονομιά της ακροδεξιάς, που ο ένας ανταλλάσσει ραβασάκια με τον κ. Πατακό και ο έτερος μας καλεί να μην χαρίσουμε τη μνήμη του δικτάτορα Μεταξά. Δεν εννοώ αυτά. Αυτά θα έχουμε την ευκαιρία να τα συζητάμε σε κάθε συζήτηση στη Βουλή και δεν θα τα χαρίσουμε. Εννοώ τη γραμμή του success story και της αριστερής παρένθεσης, η οποία αριστερή παρένθεση μάθαμε μόλις πριν από λίγο ότι ξεχείλωσε ακόμα περισσότερο και πάει λέει για τον Απρίλη του 2017. Κάθε βδομάδα θα τη μεταθέτουν. Και βγήκε ο κ. Σαμαράς να πει τι; Να πει - λέει - ότι οι Έλληνες πρέπει να θυμηθούν πώς ήταν τον Δεκέμβρη του 2014 και πώς είναι τώρα. Ο κ. Σαμαράς, ο οποίος το 2014 πήρε 10 δισεκατομμύρια ευρώ μέτρα και πάλι δεν έπιασε τον στόχο του πλεονάσματος, ζήτησε από ποιους να θυμηθούν; Από τους αγρότες, που πήραν τις ενισχύσεις και τις αποζημιώσεις πάνω από 2 δισεκατομμύρια ευρώ και με τον συνδυασμό φορολογικού και ασφαλιστικού η μέγιστη πλειοψηφία τους ευνοείται; Από τους μαγαζάτορες, που έζησαν το ρεκόρ λουκέτων το 2013; Από τους συνταξιούχους μήπως, των οποίων τις επικουρικές τις πήγαινε για σφαγιασμό με τη ρήτρα μηδενικού ελλείμματος, την οποία εμείς αποτρέψαμε; Να θυμηθούν οι Έλληνες που έχουν την πρώτη τους κατοικία προστατευμένη, ενώ εμείς κληρονομήσαμε ένα καθεστώς πλήρους απελευθέρωσης και μηδενικής προστασίας; Να το θυμηθούν μήπως οι δύο εκατομμύρια ανασφάλιστοι, που έχουν τώρα πρόσβαση στην υγειονομική περίθαλψη, οι δημόσιοι υπάλληλοι; Οι δεκαπέντε χιλιάδες δημόσιοι υπάλληλοι που δεν απολύθηκαν, όπως προέβλεπε η πέμπτη αξιολόγηση με τις υπογραφές Σαμαρά και Στουρνάρα; Να το θυμηθούν και αυτοί; Να το θυμηθούν και όλοι οι ιδιωτικοί υπάλληλοι για τις αρνητικές προβλέψεις της ίδιας πέμπτης αξιολόγησης για την αγορά εργασίας; Να το θυμηθούν όλοι οι Έλληνες και οι Ελληνίδες, κυρίες και κύριοι, καθώς παρακολουθούν τις οβιδιακές μεταμορφώσεις και το vertigo αντιπολιτευτικής τακτικής στο οποίο έχει πέσει η Νέα Δημοκρατία. Μία μας κατηγορείτε για τυφλή σύγκρουση και μία μας κατηγορείτε για άνευ όρων παράδοση. Μετά, βγαίνουν και τα στελέχη σας και ισχυρίζονται ότι οι Ευρωπαίοι παραδόθηκαν στις παράλογες απαιτήσεις του Τσίπρα. Θα περιμένουμε τον Αρχηγό της Αξιωματικής Αντιπολίτευσης να μεθερμηνεύσει αυτές τις δηλώσεις και να δούμε όλοι μαζί κατά πόσο είναι συμβατές με την ακραία ρητορική περί παράδοσης, η οποία ακούγεται και αστεία, όταν εκστομίζεται από χείλη ορισμένων οι οποίοι έχουν πάρα πολύ συγκεκριμένη θητεία, πρακτική και πεπραγμένα στις κυβερνητικές θέσεις. Συνοψίζοντας, η Αξιωματική Αντιπολίτευση νομίζω ότι από την προηγούμενη διακυβέρνηση κληρονόμησε τις εκλογικές ήττες, την ακροδεξιά, η οποία μετακόμισε από την προθήκη στη διοίκηση του κόμματός τους και τη λογική της αριστερής παρένθεσης, που κινδυνεύει να την κάψει στο ζέσταμα. Εμείς κληρονομήσαμε από τον κ. Σαμαρά τις δεσμεύσεις της πέμπτης αξιολόγησης και τις ξηλώνουμε, τις ανατρέπουμε. Κληρονομήσαμε τη λογική ότι το χρέος είναι βιώσιμο. Κληρονομήσαμε μια διαλυμένη κοινωνία και τη στηρίζουμε. Κληρονομήσαμε μια οικονομία σε περιδίνηση και τη σταθεροποιούμε. Ανοίγει, λοιπόν, μια καινούργια σελίδα για τη χώρα με το κλείσιμο της αξιολόγησης και τα μέτρα, όπως συμφωνήθηκαν και ψηφίστηκαν τον Ιούλιο, ανοίγει η ρύθμιση του χρέους, αποκαθιστούμε τη ρευστότητα στην οικονομία, ξεκλειδώνει το αναπτυξιακό πακέτο Γιούνγκερ και διαμορφώνεται μια καινούργια πραγματικότητα, στην οποία πραγματικά η Νέα Δημοκρατία θα κληθεί να βασανιστεί λίγο περισσότερο για να τοποθετηθεί ιστορικά. Αναρωτιέμαι: Όλα αυτά που κάναμε εμείς ζημίωσαν τη χώρα; Η διαπραγμάτευση που έκανε η Κυβέρνησή μας ζημίωσε τη χώρα; Συστήνουμε όχι για τελευταία φορά - είμαι βέβαιος ότι θα χρειαστεί να το κάνουμε ξανά - στην Αξιωματική Αντιπολίτευση να ξυπνήσει, να σοβαρευτεί και να συντονιστεί με την πραγματικότητα, διότι η παρένθεση την οποία ονειρεύεται, πάει για παρένθεση οκταετίας. Ευχαριστώ πάρα πολύ.
Εγώ ευχαριστώ.
Κύριε Πρόεδρε, θα ήθελα τον λόγο.
Κύριε Σταϊκούρα, μισό λεπτό.
Κύριε Πρόεδρε, ζητώ τον λόγο.
Κύριε Λοβέρδο, τον λόγο τον ζητάτε για ποιο λόγο;
Υπάρχει θέμα διαδικασίας που συμφωνήθηκε χθες το πρωί με τον κ. Κακλαμάνη.
Παρακαλώ, για ένα λεπτό έχετε τον λόγο.
Κύριε Πρόεδρε, το τηρήσαμε μέχρι αργά χθες το βράδυ, μέχρι μετά τις δωδεκάμισι περίπου ή λίγο πριν τη μία. Σήμερα πάει να αλλάξει, ενώ έχουμε και χρονικό περιορισμό. Είχαμε πει ότι όποιος Υπουργός δεν έχει σχέση με το σχέδιο νόμου και παίρνει τον λόγο για γενική πολιτική τοποθέτηση, αυτό θα συνεπάγεται άσκηση του δικαιώματος των Κοινοβουλευτικών Εκπροσώπων να παίρνουν τον λόγο βάσει του άρθρου 64 του Κανονισμού, απαντώντας επί δύο λεπτά στην παρέμβαση του Υπουργού. Σας ζητώ τον λόγο για το θέμα αυτό. Είναι απαράδεκτο να θέλετε να τελειώσετε τη διαδικασία στους χρόνους που έχουμε ορίσει και να δημιουργείτε ανισομέρεια ανάμεσα στο Σώμα και την Κυβέρνηση. Ο Υπουργός που έχει σχέση με το σχέδιο νόμου παίρνει τον λόγο. Ο άλλος παρεμβαίνει. Του δίνετε τον χρόνο κανονικής ομιλίας Υπουργού. Σας ζητώ τον λόγο, λοιπόν, για δυο λεπτά επ' αυτών που είπε. Δεν πρέπει να συνεχιστεί αυτό, κύριε Πρόεδρε. Να μη διαμαρτύρονται οι συνάδελφοι. Δεν είστε εκεί για να λέτε μόνο στους Βουλευτές και τους Κοινοβουλευτικούς Εκπροσώπους αν έχουν παραβιάσει το χρόνο τους. Είστε εκεί για να τηρήσετε και τη συνολική διαδικασία. Είναι λάθος αυτό που γίνεται και ας πάρει την ευθύνη πρώτη η Κυβέρνηση. Το κάνει ο κ. Παππάς, είναι ο πρώτος Υπουργός. Σας ζητώ τον λόγο, λοιπόν.
Κατ' αρχάς, κύριε Λοβέρδο, ο κ. Παππάς παρενέβη, όπως παρεμβαίνουν και οι άλλοι Υπουργοί που θα παρέμβουν, για πέντε λεπτά κατόπιν κοινής συμφωνίας.
Όχι, κύριε Πρόεδρε! Ο Υπουργός έκανε κανονική ομιλία. Ζητώ τον λόγο, κύριε Πρόεδρε!
Ακούστε με, όμως! Με το ίδιο σκεπτικό παρενέβη ο κ. Βερναρδάκης, ο κ. Ξανθός με συμφωνία με τον κ. Παππά…
Όχι! Έχει διατάξεις μέσα, κύριε Πρόεδρε!
Μισό λεπτό, κύριε Λοβέρδο! Ο κ. Χουλιαράκης και ο κ. Δρίτσας. Μίλησε και ο κ. Σκουρλέτης. Αυτό ήταν συμφωνία. Και η συμφωνία δεν έγινε με εμένα ως Προεδρεύοντα.
Με το Προεδρείο έγινε, κύριε Πρόεδρε!
Τι επιχείρημα είναι αυτό, κύριε Πρόεδρε;
Δεν έγινε με εμένα. Εγώ το βρήκα εδώ. Ήταν συμφωνία. Ο κ. Παππάς μιλούσε πέντε λεπτά και, όπως όλοι - και οι Βουλευτές - έκανε μια επέκταση του χρόνου του και μίλησε εξίμισι λεπτά. Ε, δεν είναι τραγικό αυτό.
Όχι, δεν ήταν στον κατάλογο, κύριε Πρόεδρε.
Δεν έγινε καμμία εξαίρεση, δηλαδή, για τον κ. Παππά. Δεν έγινε καμία εξαίρεση!
Κύριε Πρόεδρε, δικαιούμαι τον λόγο και δεν υπάρχει περίπτωση να μου τον αφαιρέσετε.
Ορίστε, κύριε Λοβέρδο.
Κύριε Πρόεδρε, όλοι οι Υπουργοί που αναφέρατε έχουν διατάξεις. Ειδικά ο κ. Σκουρλέτης έχει και τροπολογία. Είναι άλλο πράγμα αυτό και άλλο πράγμα αυτό που έκανε τώρα ο Υπουργός Επικρατείας. Και έρχομαι επί της ουσίας, κύριε Πρόεδρε. Πρώτον, είναι ζήτημα σοβαρότητας να μιλάει κανείς σε σχέση με τα μη εξυπηρετούμενα και τα εξυπηρετούμενα δάνεια σε σχέση μ' αυτό που ίσχυε και με αυτά τα οποία έχει σήμερα το σχέδιο νόμου εδώ. Είναι απαράδεκτο να είσαι τόσο ανακριβής. Το μεγαλύτερο ψέμα είναι η ανακρίβεια. Το να λες ότι παρέλαβες απροστάτευτη την πρώτη κατοικία είναι ψέμα και μάλιστα από τα μεγαλύτερα. Και δεύτερον, αντί να μιλάει για διαπλοκή σε σχέση με τα ΜΜΕ, να μας πει τι λέει το άρθρο 106 και ποιους θέλει να προστατεύσει. Και να μας πει απαντώντας σε Βουλευτή του, σε Βουλευτή της Πλειοψηφίας, ποιες εταιρείες στοιχημάτων καλύπτει ο κ. Παππάς σήμερα εδώ.
Κύριε Πρόεδρε, μπορώ να έχω τον λόγο;
Οι εισηγητές έχουν τον λόγο. Ο κ. Σταϊκούρας… Με συγχωρείτε, κύριε Σταϊκούρα, έχει έρθει ο κ. Κουτσούμπας και κατά τον Κανονισμό δικαιούται να μιλήσει. Τον λόγο, λοιπόν, έχει για δεκαπέντε λεπτά ο Γραμματέας του Κομμουνιστικού Κόμματος Ελλάδας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας. Ορίστε, κύριε Κουτσούμπα, έχετε τον λόγο.
Κυρίες και κύριοι της Κυβέρνησης, είστε άπαικτοι, υποκριτές, ψεύτες και θεομπαίχτες. Προβάλλετε στον λαό δεκαέξι ολόκληρους μήνες συνεχώς τα ίδια κινδυνολογικά, εκβιαστικά, κάλπικα διλήμματα - αρκετά από τα οποία είναι αντιγραφή καρμπόν από τις προηγούμενες κυβερνήσεις - για να τον πείσετε να αποδεχτεί, να σκύψει κι άλλο το κεφάλι και να συναινέσει, ώστε να συνεχιστούν τα επόμενα χρόνια όλα τα προγράμματα των αντιλαϊκών μέτρων, να παραμείνουν σε ισχύ οι εκατοντάδες μαύροι νόμοι της δυστυχίας και να προστεθούν και άλλοι. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Αυτά που σας λέγαμε σταδιακά και κλιμακωτά κάθε μήνα, κάθε εβδομάδα από αυτές που περνούσαν - ιδιαίτερα μετά τον Σεπτέμβρη, οπότε όλα έγιναν πιο ξεκάθαρα στον λαό για το ποια θα είναι η πορεία σας - , έρχονται και επιβεβαιώνονται, δυστυχώς, με τραγικό τρόπο. Προβάλλετε την αποδοχή των αντιλαϊκών κατευθύνσεων που εφαρμόζονται σε όλα τα κράτη - μέλη της Ευρωπαϊκής Ένωσης ως σκληρή διαπραγμάτευση για να αποφευχθεί η κρατική χρεωκοπία, η πιστωτική ασφυξία ή ακόμα και η έξοδος από την ευρωζώνη, όσο κι αν αυτό το επιχείρημά σας έχει χλομιάσει τελευταία. Η δήθεν σκληρή διαπραγμάτευση αφορά τους όρους σφαγής του λαού για να διασφαλιστεί μεγαλύτερη χρηματοδότηση των μονοπωλιακών ομίλων. Οι εποικοδομητικές συγκλίσεις σας με την Ευρωπαϊκή Ένωση, το Διεθνές Νομισματικό Ταμείο στην αξιολόγηση και τις διαπραγματεύσεις καταλήγουν στο γνωστό και μη εξαιρετέο δρόμο των αναδιαρθρώσεων που κατεδαφίζουν εισόδημα και δικαιώματα του λαού μας για να δοθεί κάποια ή οποιαδήποτε ώθηση στην καπιταλιστική κερδοφορία και ανάπτυξη. Αποδέχεστε τις αποκρατικοποιήσεις και τις βαφτίζετε αξιοποίηση της δημόσιας περιουσίας, όπως και τα πρωτογενή πλεονάσματα που θα πληρώνει πολύμορφα ο λαός με τους όρους και τους περιορισμούς των δαπανών κοινωνικής πολιτικής, αλλά ακόμα και εισοδήματος και συντάξεων - ανάλογα τους κωδικούς - με βάση και το νέο συμπληρωματικό μνημόνιο μέσω του περίφημου αυτόματου κόφτη. Δεσμεύεστε ουσιαστικά, ακόμα και σε περίπτωση που προκύψει κάποια μικρή ανάκαμψη, ότι δεν πρόκειται οι εργαζόμενοι να ανακτήσουν τις μεγάλες απώλειες που είχαν κατά την περίοδο της κρίσης. Έχετε μπόλικο θράσος να προβάλλετε ως ριζική διαφορά με τις προηγούμενες κυβερνήσεις της Νέας Δημοκρατίας και του ΠΑΣΟΚ την αντιυφεσιακή κατεύθυνση των μέτρων που εφαρμόζετε και αποδέχεστε. Η αλήθεια, όμως, είναι ότι όλοι σας υπηρετείτε τον ίδιο στόχο της καπιταλιστικής ανάκαμψης των κερδών των λίγων. Οι όποιες διαφορές σας, αφορούν τους τρόπους, τις μορφές, τα μείγματα, που όλα όμως καταλήγουν στο ίδιο τραγικό αποτέλεσμα: Σφαγή δικαιωμάτων, συνεχείς θυσίες μόνο από τους εργαζόμενους, από τα φτωχά λαϊκά στρώματα, ακριβώς γιατί όλα τα αφεντικά σας εντός και εκτός Ελλάδας απαιτούν φθηνή εργατική δύναμη, αύξηση του βαθμού εκμετάλλευσης, νέα πεδία κερδοφορίας του κεφαλαίου σε βάρος των λαών. Ειδικότερα, αυτές τις μέρες περίσσεψαν οι πανηγυρισμοί της Συγκυβέρνησης ΣΥΡΙΖΑ - ΑΝΕΛ για το κλείσιμο της αξιολόγησης και την αναδιάρθρωση του χρέους που συμφωνήσατε - υποτίθεται - στο Eurogroup της Δευτέρας, αλλά μαζί με τους πανηγυρισμούς περίσσεψαν και τα ψέματα και η υποκρισία, αφού μιλάτε για καλές ειδήσεις. Ως καλή είδηση θεωρείτε, για παράδειγμα, ότι κλείνει η αξιολόγηση μ' ένα ακόμα πολυνομοσχέδιο - «σκούπα». Πρέπει να σας το αναγνωρίσουμε. Τα μέτρα που φέρνετε και εσείς και οι προηγούμενοί σας δεν έχουν πάτο για τα εργατικά λαϊκά στρώματα. Εσείς, όμως, έχετε και ένα ιδιαίτερο χαρακτηριστικό. Είναι και το θράσος σας απύθμενο. Πώς αλλιώς μπορεί να σας χαρακτηρίσει κανείς όταν πανηγυρίζετε πως καταφέρατε και κλείσατε την διαπραγμάτευση χωρίς να ψηφίσετε - λέει - επιπλέον μέτρα και την ίδια στιγμή φέρνετε τον περιβόητο δημοσιονομικό κόφτη που στην ουσία προβλέπει αυτόματες αντιλαϊκές περικοπές στο σύνολο των δαπανών του προϋπολογισμού; Έχετε το θράσος να υποστηρίζετε ότι αποφεύγετε τα οριζόντια μέτρα, όταν εισάγετε ένα εργαλείο με το οποίο μπορεί να περικόπτονται όλες οι δαπάνες του προϋπολογισμού, μισθών, συντάξεων, επιδομάτων, δαπανών κοινωνικής προστασίας. Αναρωτιόμαστε ποιον νομίζετε πως κοροϊδεύετε όταν υποστηρίζετε ότι δεν πρόκειται για επιπλέον μέτρα. Βέβαια, δεν θα κόψετε όλες τις δαπάνες. Εδώ αποκαλύπτεται περίτρανα για μια ακόμα φορά ο χαρακτήρας σας. Είστε ο πιο επικίνδυνος υπηρέτης των ομίλων του κεφαλαίου, γιατί από τις περικοπές αυτές αποκλείετε το Πρόγραμμα Δημοσίων Επενδύσεων και γενικότερα τις δαπάνες από την εκτέλεση δημόσιων συμβάσεων, δηλαδή εξαιρείτε από τις περικοπές δαπανών τα πακέτα στήριξης για τα πολιτικά αφεντικά σας, τους ομίλους, τις κατασκευές, την ενέργεια, τις τηλεπικοινωνίες, τις δημόσιες συμβάσεις. Πώς απ' αυτό άραγε προκύπτει κοινωνική ευαισθησία και δικαιοσύνη; Είναι τουλάχιστον αστείο να εμφανίζετε ως νίκη το ότι δεν θα περικόψετε τα επιδόματα φτωχοκομείου, που δεν καλύπτουν στο ελάχιστο ούτε ένα μικρό τμήμα από τις ανάγκες επιβίωσης των φτωχών λαϊκών στρωμάτων. Από τις δαπάνες υγείας βέβαια τι άλλο να περικόψετε; Δεν έχετε αφήσει και κάτι. Οι κρατικές πληρωμές για τα αφεντικά σας, που αφήνετε εκτός του κόφτη, είναι σχεδόν δέκα δισεκατομμύρια ευρώ το χρόνο και αυτά είναι τα έξοδα του κράτους που θεωρείτε ιερά και που δεν μπορείτε να τα ακουμπήσετε. Ακόμα πιο θρασύ είναι το άλλο επιχείρημά σας πως μπορούμε να πανηγυρίσουμε προκαταβολικά, αφού ο κόφτης μπορεί να μην χρειαστεί, ότι θα πιάσουμε τους δημοσιονομικούς στόχους χωρίς την εφαρμογή του με τα μέτρα που έχουμε ήδη λάβει. Προσπαθείτε να ρίξετε στάχτη στα μάτια των εργαζομένων, να συγκαλύψετε πως αυτή η επιτυχία σας σημαίνει πέντε έως έξι δισεκατομμύρια ευρώ επιπλέον φορολογικά έσοδα από τα λαϊκά στρώματα. Αυτή είναι η επιτυχία σας, η συνέχιση, η κλιμάκωση της αφαίμαξης των εργατικών λαϊκών στρωμάτων για να τροφοδοτείτε τους ομίλους με φρέσκο χρήμα. Γι' αυτό άλλωστε τα πολιτικά αφεντικά και οι κονδυλοφόροι τους ζητωκραυγάζουν μαζί σας γι' αυτό. Φέρνετε επιπλέον τεράστιες αυξήσεις στους έμμεσους φόρους. Φορολογείτε χωρίς κανένα δισταγμό την εργατική λαϊκή οικογένεια. Σας ενδιαφέρει άραγε, κύριε Τσίπρα, κύριοι της Κυβέρνησης, από πού θα βρεθούν αυτοί οι νέοι φόροι; Η πολιτική σας σπρώχνει ακόμα πιο βαθιά στην ανέχεια εκατοντάδες χιλιάδες οικογένειες, που θα αναγκαστούν να σφίξουν και άλλο το ζωνάρι για να πληρώσουν τους κοινωνικά δίκαιους φόρους σας. Το θράσος σας δεν έχει όρια. Πρώτα μειώνετε τάχα τις αντικειμενικές αξίες των ακινήτων, ισχυριζόμενοι πως αποκαθιστάτε αδικίες. Τώρα έρχεστε και μειώνετε το αφορολόγητο όριο και αυξάνετε δραστικά τις κλίμακες του ΕΝΦΙΑ. Φορολογείτε με εξαντλητικούς συντελεστές ακόμα και τα αγροτεμάχια. Στοχεύετε να χαρατσώσετε ακόμα περισσότερα λαϊκά νοικοκυριά με ΕΝΦΙΑ. Δεν είστε αφελείς ούτε άσχετοι, όπως ορισμένοι εδώ μέσα υποστηρίζουν. Η πολιτική σας δεν είναι απλά πολιτική φοροαφαίμαξης. Στοχεύει στο να επιταχυνθεί η συγκέντρωση της γης και της ακίνητης ιδιοκτησίας λαϊκών οικογενειών στα χέρια μονοπωλιακών ομίλων που πληρώνουν ελάχιστο έως καθόλου φόρο κατοχής των ακινήτων. Για να ρίξετε στάχτη στα μάτια, βέβαια, καθιερώνετε και φορολόγηση των ξενοδοχειακών μονάδων. Στοχεύετε να υποχρεώσετε φορολογικά λαϊκές οικογένειες να πουλήσουν τα σπίτια τους και τα αγροτεμάχια που έχουν στα χωριά τους σε επενδυτικούς ομίλους. Οι δικοί σας φίλοι στην Ευρωπαϊκή Ένωση συνεχώς αναφέρουν τα υψηλά ποσοστά ιδιοκατοίκησης στην Ελλάδα ως πρόβλημα. Με το σύστημά σας, αυτό που υπηρετείτε, θέλετε ο εργάτης να μην έχει δεσμούς με τη γη, να μπορεί να μετακινείται όπου τον έχει ανάγκη το κεφάλαιο, για να είναι ευκολότερος στις διαπραγματεύσεις, αφού εάν στερηθεί τον μισθό του δεν θα έχει και πού να μείνει, για να αποδέχεται ευκολότερα τη νέα επιδείνωση που του ετοιμάζετε, μαζί με τους φίλους σας από το ΣΕΒ, οι οποίοι ξεκίνησαν την κουβέντα για νέες μειώσεις στους κλαδικούς μισθούς μέσα από την κατάργηση δώρων, επιδομάτων και λοιπά. Τον ίδιο στόχο εξυπηρετεί και η απελευθέρωση των κόκκινων δανείων στην οποία προχωράτε. Δίνετε βορά στα διάφορα επενδυτικά funds, σε αυτούς που όταν φοράγατε την κόκκινη προβιά σας για να εξαπατήσετε το λαό, τους αποκαλούσατε κοράκια των αγορών και σήμερα αποδεικνύονται βέβαια οι καλύτεροι φίλοι σας. Τους δίνετε βορά τα υποθηκευμένα σπίτια εκατοντάδων χιλιάδων ανθρώπων, που αδυνατούν να αποπληρώσουν τα υπέρογκα χρέη τους, χρέη που δεν έγιναν καθόλου τυχαία. Έγιναν καθ' υπόδειξη και κατ' επιλογή του ίδιου σάπιου συστήματος, το οποίο σήμερα υπηρετείτε με θρησκευτική ευλάβεια, για να μπορέσουν να βάλουν οι λαϊκές οικογένειες ένα κεραμίδι πάνω από το κεφάλι τους. Και τώρα οι φίλοι σας, οι τραπεζίτες και τα κοράκια των αγορών, θα επιλέξουν όσα υποθηκευμένα ακίνητα είναι εκμεταλλεύσιμα, τα ακίνητα φιλέτα θα τα πάρουν στην κατοχή τους με συνοπτικές διαδικασίες για να τα αξιοποιήσουν οι κατασκευαστικοί και οι τουριστικοί όμιλοι στην ανάπτυξη που σχεδιάζετε να φέρετε για αυτούς. Για τα υπόλοιπα, τα funds θα εκβιάζουν τα υπερχρεωμένα - βέβαια - λαϊκά στρώματα να καταβάλουν ό,τι έχουν και δεν έχουν, ώστε να μην χάσουν τα σπίτια τους. Στα χαρτιά θα ήταν εύκολο να φορολογήσετε τον πραγματικό πλούτο. Να ρίξετε τα βάρη της κρίσης στο μεγάλο κεφάλαιο με μια φορολόγηση του συνόλου των κερδών του κεφαλαίου, διανεμόμενων και μη διανεμόμενων, με την ονομαστικοποίηση του συνόλου των μετοχών όλων των επιχειρήσεων και τη φορολόγηση της αξίας κατοχής τους, με τη φορολόγηση εργοστασίων, πλοίων, με τη φορολόγηση του κεφαλαίου των μεγαλοκαταθετών. Αλλά αντί για φόρους για τους φίλους σας, τους μονοπωλιακούς ομίλους, τους μεγαλομετόχους τους, ετοιμάζετε νέες φοροαπαλλαγές, νέες παροχές, ακόμα περισσότερο ζεστό χρήμα. Κυρίες και κύριοι, τα δικά σας επιτελεία λένε πως το 2015 η παγκόσμια καπιταλιστική ανάπτυξη επιβραδύνθηκε, ενώ το 2016 ξεκίνησε με επικίνδυνα βήματα. Η ίδια η Ευρωπαϊκή Ένωση έχει προβλέψει τη θέσπιση των δημοσιονομικών συμβουλίων στην Ευρωπαϊκή Ένωση, την ευρωζώνη, τα οποία αποτελούν μέρος του σχεδίου για την παραπέρα εμβάθυνση της ΟΝΕ και της ενισχυμένης δημοσιονομικής εποπτείας για όλα τα κράτη - μέλη και μάλιστα με ειδικές ρήτρες για τις χώρες που βρίσκονται σε προγράμματα διάσωσης όπως η Ελλάδα. Η ίδια η Ευρωπαϊκή Ένωση έχει προβλέψει μνημόνια διαρκείας για όλα τα κράτη - μέλη της. Αυτά που θεσμοθετεί τώρα ο ΣΥΡΙΖΑ, τα έχουν αποφασίσει στην Ευρωπαϊκή Ένωση. Το δημοσιονομικό συμβούλιο και τον μηχανισμό αυτόματης περικοπής τον είχε νομοθετήσει από τον Ιούνιο του 2014 η Νέα Δημοκρατία και το ΠΑΣΟΚ και εσείς τότε τους καταγγέλλατε σε όλους τους τόνους. Είναι γραμμένα στα Πρακτικά τι λέγανε οι σημερινοί Υπουργοί σας που λένε άλλα και κάνουν τις κωλοτούμπες τώρα. Οι εργαζόμενοι λέμε εμείς πρέπει να έχουν τα μάτια τους δεκατέσσερα. Έχουν δικαίωμα και υποχρέωση να φιλτράρουν κάθε πληροφορία, κάθε δήλωση, κάθε ομιλία που ακούνε εδώ μέσα, να μην παραμυθιάζονται, να μην υποτάσσουν τη δράση τους ανάλογα με την πολιτική του ενός ή του άλλου, να μην βρίσκονται συνέχεια σε κατάσταση πότε κρύο, πότε ζέστη. Η θέση και η άποψη ότι δήθεν η ακραία λιτότητα δεν είναι ιδρυτικός κανόνας της Ευρωπαϊκής Ένωσης πρέπει να καταδικαστεί σαν στάχτη στα μάτια, σαν ένα πελώριο ψέμα συγκάλυψης του ίδιου του χαρακτήρα της Ευρωπαϊκής Ένωσης. Η στάση της Ευρωπαϊκής Ένωσης δεν μεταλλάχθηκε τα χρόνια αυτά της κρίσης. Ανέκαθεν ήταν μονόδρομος μόνο για τα συμφέροντα της πλουτοκρατίας. Τόσο σε συνθήκες ανάπτυξης όσο και συνθήκες κρίσης, η Ευρωπαϊκή Ένωση αποτελεί οργανισμό στον οποίον την εξουσία έχουν τα μονοπώλια. Είναι ο ευρωπαϊκός χωροφύλακας - για να το πούμε αλλιώς - των κερδών των μεγάλων επιχειρηματικών ομίλων. Η Ευρωπαϊκή Ένωση δεν άλλαξε στάση απέναντι και στον ελληνικό λαό, όπως κοροϊδεύει ο Πρωθυπουργός μ' αυτά που έλεγε στην προηγούμενη συνεδρίαση. Οι Ευρωπαίοι σύμμαχοι της ελληνικής Κυβέρνησης υλοποιούν στη χώρα τους τα ίδια αντιλαϊκά μέτρα. Πρώτος και καλύτερος ο Γάλλος φίλος της Κυβέρνησης σήμερα, ο Ολάντ, που έχει απέναντί του το σύνολο του γαλλικού λαού, που κινητοποιείται ενάντια στα νέα αντεργατικά μέτρα, που αφορούν βέβαια επόμενες γενιές, γιατί στόχο έχουν να εξασφαλίσουν ακόμα πιο ευέλικτο, φτηνό εργατικό δυναμικό για το μεγάλο κεφάλαιο. Οι εργαζόμενοι στη Γαλλία στρέφονται ενάντια στον νόμο της γαλλικής κυβέρνησης που διευκολύνει δραστικά τις απολύσεις, διευρύνει τα περιθώρια της μεγάλης εργοδοσίας να προσαρμόσει τα ωράρια εργασίας της στις εκάστοτε ανάγκες της, στη λογική της διευθέτησης ωρών εργασίας, όπως έχει γίνει και σε άλλες χώρες και στην Ελλάδα. Αναβαθμίζει τις επιχειρησιακές συμβάσεις εργασίας αχρηστεύοντας ουσιαστικά τις κλαδικές συλλογικές συμβάσεις εργασίας. Και αυτό το αντεργατικό έκτρωμα η Κυβέρνηση Ολάντ δεν θα το περάσει από τη Βουλή, αφού θα το νομοθετήσει με προεδρικά διατάγματα. «Μ' όποιον δάσκαλο καθίσεις, τέτοια γράμματα θα μάθεις», κύριε Τσίπρα. Γι' αυτό ο Ολάντ αλλά και οι υπόλοιποι στην Ευρωπαϊκή Ένωση, ο Σόιμπλε, το μεγάλο κεφάλαιο, δίνουν τα εύσημά τους τώρα στην Κυβέρνηση. Γι' αυτό σας στηρίζουν, αφού υλοποιείτε και ψηφίζετε όλα τα μέτρα που εισηγούνται αυτοί και από κοινού βέβαια στο Eurogroup μετά τα αποφασίζετε και εσείς. Κυρίες και κύριοι, προωθείτε το νέο ΤΑΙΠΕΔ, με το οποίο παραδίδετε στα ντόπια και ξένα μονοπώλια ακίνητα φιλέτα και κρατικές επιχειρήσεις. Στόχος σας είναι να δημιουργήσετε νέα πεδία κερδοφορίας για τα υπερσυσσωρευμένα κεφάλαιά τους. Νέες απώλειες θα έχουν μόνο τα φτωχά λαϊκά στρώματα, που θα πληρώνουν ακόμα πιο αυξημένο το νερό, τις μεταφορές, τις συγκοινωνίες. Αλήθεια, κύριοι της Κυβέρνησης, θα μειωθεί ή θα αυξηθεί το αεροπορικό εισιτήριο, για παράδειγμα, με την ιδιωτικοποίηση των αεροδρομίων στην οποία προχωρήσατε; Σε όλα αυτά μας απαντάτε πως έρχεται το νέο ΕΣΠΑ, πως θα πέσουν στην αγορά 2 δισεκατομμύρια ευρώ μέσα στο 2016 και πως εξασφαλίζετε 5 δισεκατομμύρια πρόσθετους πόρους από τους δανειστές για την αποπληρωμή των ληξιπρόθεσμων οφειλών. Ποιον κοροϊδεύετε άραγε; Η μερίδα του λέοντος του νέου ΕΣΠΑ αφορά τους φίλους σας, τους ομίλους, τους μεγαλομετόχους τους. Οι πόροι του ΕΣΠΑ πηγαίνουν σε μεγάλα έργα που τη μια τα βαφτίζετε υποδομές, την άλλη προστασία του περιβάλλοντος, την τρίτη επιχειρηματικότητα. Ισχυρίζεστε πως τα προβλήματα των εργαζομένων θα λυθούν από την καπιταλιστική ανάπτυξη. Κοροϊδεύετε διπλά. Από πουθενά δεν προκύπτει πως η οικονομία της Ελλάδας θα απογειωθεί γρήγορα την επόμενη περίοδο, ακόμα περισσότερο αν σκεφτεί κανείς τα αρνητικά σημάδια που φαίνονται στη διεθνή οικονομία και το πόσο ανοιχτή είναι η ελληνική καπιταλιστική οικονομία σε τέτοιες διεθνείς εξελίξεις. Όμως, ας κάνουμε τον δικηγόρο του διαβόλου. Ας υποθέσουμε ότι η περιβόητη ανάπτυξή σας έρχεται και, μάλιστα, ταχύτατα, όπως λέτε. Τι θα κερδίσουν οι εργαζόμενοι; Αυτό πρέπει να αφορά όλους. Θα πάρουν πίσω τις εργασιακές σχέσεις, τους μισθούς που έχασαν, την εξαντλητική φορολογία στην οποία τους υποβάλλετε; Οι φίλοι σας στον ΣΕΒ ζητούν διάλυση συλλογικών συμβάσεων εργασίας, μειώσεις μισθών, κατάργηση επιδομάτων. Η ανάπτυξή σας περνά μέσα από την αύξηση του βαθμού εκμετάλλευσης των εργαζομένων. Η υπόσχεση για προσέλκυση επενδύσεων που θα φέρουν δουλειές, είναι υποσχέσεις πως κανένας αντιλαϊκός νόμος απ' αυτούς που έχουν ψηφιστεί εδώ μέσα δεν θα καταργηθεί. Κυρίως είναι υποσχέσεις στο κεφάλαιο για την ολόπλευρη στήριξή του. Κυρίες και κύριοι, όσον αφορά τις περίφημες ιδιωτικοποιήσεις, σήμερα σε όλον τον καπιταλιστικό κόσμο, ανεξάρτητα από τη μορφή, είναι γενικό το χαρακτηριστικό της μείωσης της κρατικής συμμετοχής. Οι αποκρατικοποιήσεις έχουν έδαφός τους την απελευθέρωση στις αγορές, υπηρετούν τη συγκέντρωση και συγκεντροποίηση του κεφαλαίου, σε συνθήκες βέβαια εδώ της ευρωενωσιακής αγοράς. Ο κρατικός επιχειρηματικός τομέας δεν αποτελεί μόνιμη κατάσταση, αλλιώς θα αντιστρατευόταν και την καπιταλιστική παραγωγή. Προετοιμάζει το έδαφος της καπιταλιστικής συσσώρευσης εκεί όπου απαιτούνται μεγάλα κεφάλαια με πολύ μεγάλο κίνδυνο στο κέρδος, όπως στις υποδομές, στην ενέργεια και σε άλλους τομείς. Οι αποκρατικοποιήσεις δίνουν την ευκαιρία στους εργαζόμενους να κατανοήσουν καλύτερα πώς πρέπει να βλέπουν από τη δική τους σκοπιά των δικών τους συμφερόντων το ζήτημα της ανάγκης κοινωνικοποίησης σήμερα της παραγωγής, τον χαρακτήρα και τον ρόλο του σημερινού δημόσιου τομέα. Ακόμα και αν μία επιχείρηση μείνει στο κράτος ή επανέλθει στο κράτος για διάφορους λόγους, δεν πρόκειται για καμμία πραγματική λύση του προβλήματος και για δικαίωση των αγώνων τους, γιατί οι συνέπειες γι' αυτούς στο βαθμό εκμετάλλευσης και στην ανατροπή εργασιακών σχέσεων ή στην κοινωνική τους ασφάλιση, κ.λπ., θα εξακολουθούν να υπάρχουν και θα έρχονται, βέβαια και καινούργια μέτρα. Ακόμα, δηλαδή και αν κάποιες επιχειρήσεις μείνουν κρατικές, δεν είναι δυνατόν να ανατραπεί η γενική τάση, αφού αυτή αφορά όχι επιμέρους επιλογές της σημερινής Κυβέρνησης ή των προηγούμενων κυβερνήσεων, αλλά το ίδιο το καπιταλιστικό σύστημα. Η διαπλοκή με το ιδιωτικό κεφάλαιο, είτε ελληνικό, είτε ξένο, είναι δεδομένη, όπως δεδομένη είναι και η απελευθέρωση της αγοράς και άλλα. Όμως και η Νέα Δημοκρατία και τα άλλα κόμματα κινούνται ακριβώς στην ίδια κατεύθυνση. Αυτό το σύστημα και τις επιλογές της Ευρωπαϊκής Ένωσης υπηρετούν. Η κριτική είναι σε επιμέρους πλευρές. Γι' αυτό, πότε εστιάζουν στο τίμημα μόνο αυτών των αποκρατικοποιήσεων, πότε βρίσκουν ένα - δυο διεφθαρμένους, λαμόγια, για να συζητάμε εδώ μέσα ό,τι άλλο εκτός απ' αυτά τα ουσιαστικά, για τα οποία σηκώνουν το χέρι τους όλοι εδώ μέσα - οι Βουλευτές σας κυρίως σήμερα - και υπερψηφίζουν μέσα σ' αυτή τη Βουλή, για να ματώνει πάλι ο ελληνικός λαός, να υποφέρουν οι εργαζόμενοι, η φτωχολογιά. Κυρίες και κύριοι, στη Θεσσαλονίκη πριν από λίγες ημέρες έγιναν τα εγκαίνια της κατασκευής του Διαδριατικού Αγωγού φυσικού αερίου, του ΤΑΡ, παρουσία των αρχηγών των κρατών διέλευσης. Η παρουσία στα εγκαίνια των εκπροσώπων της Κομισιόν και των Ηνωμένων Πολιτειών της Αμερικής δείχνει πως η κατασκευή ενεργειακών υποδομών, εκείνων δηλαδή των αρτηριών της ενέργειας - όπως τις αποκαλούν - που είναι αναγκαίες για να κινηθούν και τα γρανάζια της καπιταλιστικής οικονομίας, συνδέεται με τη συνεχιζόμενη διαπάλη για το ποιος θα ελέγξει τα ενεργειακά αποθέματα, τους δρόμους μεταφοράς τους, τα μερίδια των αγορών. Αυτό δείχνει η παρουσία των εκπροσώπων αυτών των ιμπεριαλιστικών δυνάμεων στα εγκαίνια, όταν είναι γνωστό ότι οι ίδιες αυτές οι δυνάμεις έκαναν τα πάντα για να μπλοκάρουν τα ανάλογα ρωσικά ενεργειακά σχέδια στα Βαλκάνια για την απεξάρτηση, όπως ισχυρίζονται, της Ευρωπαϊκής Ένωσης από τη Ρωσία. Είναι γνωστό άλλωστε ότι οι Ηνωμένες Πολιτείες έχουν στόχο την μείωση της ενεργειακής εξάρτησης της Ευρώπης από τη Ρωσία, καθώς και την αποδυνάμωση της σχέσης Γερμανίας - Ρωσίας και μέσα από την κλιμάκωση της αντιπαράθεσης στην Ουκρανία. Μέρος, βέβαια, αυτού του ιμπεριαλιστικού σκυλοκαβγά εδώ που τα λέμε, είδαμε για μια ακόμα χρονιά και στην πρόσφατη φετινή ξεφτίλα της EUROVISION. Βέβαια, από την κατασκευή του TAP ωφελημένοι θα βγουν οι επιχειρηματικοί όμιλοι και όχι οι εργαζόμενοι. Έτσι συμβαίνει σε αυτό εδώ το σύστημα. Αυτό το αναγνωρίζουν όλοι, εκτός βέβαια από διάφορους καιροσκόπους οπορτουνιστές δεξιούς και αριστερούς, κατ' όνομα κομμουνιστές άλλους και αριστερούς, που βγάζουν φλύκταινες όταν ακούνε το ΚΚΕ να λέει καθαρά, ξάστερα ότι μόνον όταν ο λαός κατακτήσει πραγματικά την δική του εξουσία μπορεί να διασφαλίσει πλέρια και σε σωστή βάση την αμοιβαία επωφελή διακρατική συνεργασία στον ενεργειακό τομέα για την ικανοποίηση των λαϊκών αναγκών. Στην πραγματικότητα μόνο όταν έχεις χαράξει ένα ριζικά διαφορετικό δρόμο ανάπτυξης με κοινωνικοποίηση των εγχώριων πηγών ενέργειας και υποδομών, με την αποδέσμευση από Ευρωπαϊκή Ένωση και ΝΑΤΟ τέτοια έργα μπορούν να αξιοποιούνται με γνώμονα την λαϊκή ευημερία και όχι την κερδοφορία του κεφαλαίου και εκτός των άλλων να μην είναι και εστία ενδοϊμπεριαλιστικών αντιθέσεων και ανταγωνισμών. Τα εγκαίνια του TAP δείχνουν ακόμα το πόσο έωλες ήταν οι εκτιμήσεις εκείνων που υπόσχονταν πως τέτοια έργα θα γίνουν αντικειμενικά παράγοντες για τη σταθερότητα, την ασφάλεια, την ειρήνη των χωρών που εμπλέκονται σε αυτούς. Στο έργο εμπλέκονται Ελλάδα, Αλβανία, όμως αυτό δεν στάθηκε αιτία για να λυθούν τα προβλήματα στις ελληνοαλβανικές σχέσεις. Αναφέρομαι εδώ στα ζητήματα της ΑΟΖ. Αντίθετα, όλες οι ενδείξεις δείχνουν πως κινούμαστε το τελευταίο διάστημα στην αύξηση αμφισβητήσεων τέτοιου είδους. Στο έργο εμπλέκονται Ελλάδα και Τουρκία βέβαια. Όμως, αυτό δεν στάθηκε ικανό να επιλύσει προβλήματα στις ελληνοτουρκικές σχέσεις. Δεν στάθηκε ικανό να ανατρέψει την προκλητικότητα με την οποία η αστική τάξη της Τουρκίας υπό την ηγεσία του Ερντογάν εντείνει τις παραβιάσεις του ελληνικού εναέριου χώρου, τις αμφισβητήσεις κυριαρχικών δικαιωμάτων στο Αιγαίο. Κυρίες και κύριοι, τελευταία ο ΣΥΡΙΖΑ παραδίδει και μαθήματα αριστεροσύνης και ριζοσπαστισμού. Λέει πως στις σημερινές δύσκολες συνθήκες αριστερό και ριζοσπαστικό δεν είναι να φαντασιώνεσαι μια ιδεατή κοινωνία και άλλα τέτοια σχετικά που τα έχουμε ακούσει και εδώ μέσα και από τον κύριο Πρωθυπουργό. Φυσικά όλοι ξέρουν - και ο ελληνικός λαός που μας ακούει - ότι η διαφορά μας με τον ΣΥΡΙΖΑ δεν είναι ότι παλεύουμε για μια άλλη ιδεατή κοινωνία, έτσι όπως λέει ο ΣΥΡΙΖΑ, με διαφορετικό τρόπο το κάθε κόμμα. Η διαφορά μας είναι ότι το κόμμα του ΣΥΡΙΖΑ παλεύει, μπορεί και να ματώνει δεν αντιλέγουμε, για την καπιταλιστική κοινωνία, για αυτό εδώ το σύστημα που είναι σάπιο, που είναι εκμεταλλευτικό, που το μόνο που έχει να δώσει είναι φτώχια, ανεργία, πολέμους. Παλεύει για τα ίδια που παλεύουν και η Νέα Δημοκρατία και το ΠΑΣΟΚ και άλλα αστικά κόμματα. Ο κ. Τσίπρας παλεύει για να ξεπεράσει τις δυσκολίες του ο καπιταλισμός. Για αυτό διαχειρίζεται την κρίση του, για αυτό και λέει ότι η κοινωνία που παλεύει το ΚΚΕ δεν είναι εύκολο να έρθει, είναι ιδεατή, κ.λπ.. Και αφού δεν είναι εύκολο να έρθει, λέει στον εργάτη, στον άνεργο, στον αγρότη, στον αυτοαπασχολούμενο «μείνε εδώ στον καπιταλισμό, μάθε να ζεις, άλλος με λίγα, άλλος με το τίποτα, μην διαμαρτύρεσαι, μην παλεύεις έξω στους δρόμους», όπως σε λίγες ώρες κινητοποιούνται έξω εδώ από την Βουλή συνδικάτα, εργαζόμενοι της Αθήνας και σε άλλες πόλεις της χώρας για κάτι που δεν είναι τελοσπάντων και εύκολο να έρθει. Ο ΣΥΡΙΖΑ, όπως και τα άλλα κόμματα της αντιλαϊκής διαχείρισης σε τελευταία ανάλυση, παλεύει και μπορεί να ματώσει το ομολογούμε για να μην έρθει ποτέ η κοινωνία για την οποία παλεύει το ΚΚΕ. Όμως, το κοινωνικό σύστημα για το οποίο παλεύει το ΚΚΕ δεν είναι φαντασίωση, δεν είναι μια απλή ιδέα, ένα όραμα, είναι στόχος, λέμε εμείς, προς κατάκτηση. Από το 1917 άνοιξε αυτός ο δρόμος. Παρά τα ιστορικά προσωρινά πισωγυρίσματα, σήμερα, πλέον, μπορούμε, αξιοποιώντας όλη αυτήν την τεράστια πείρα, θετική και αρνητική, από την οικοδόμηση του σοσιαλισμού που γνωρίσαμε τον 20ο αιώνα, να πούμε καθαρά ότι η πρόταση του ΚΚΕ μπορεί να υλοποιηθεί, να πάρει σάρκα και οστά και στην Ελλάδα του σήμερα και σε άλλες χώρες. Και αυτή μπορεί να είναι η πραγματική νέα Ελλάδα, να είναι η νέα κοινωνία και στην Ελλάδα και στην Ευρώπη και σε ολάκερο τον κόσμο.
Ευχαριστούμε, κύριε Πρόεδρε. Κυρίες και κύριοι συνάδελφοι, πριν από πενήντα τρία χρόνια δολοφονήθηκε ο Γρηγόρης Λαμπράκης. Η δολοφονία του από ακροδεξιά στοιχεία και από το παρακράτος εκείνης της εποχής επανέρχεται στη μνήμη μας πιο επίκαιρη από ποτέ, καθιστώντας μας υπεύθυνους για την προάσπιση της δημοκρατίας και της ειρήνης απέναντι σε φωνές μίσους που έρχονται και πάλι από το σκοτάδι. Ο Γρηγόρης Λαμπράκης δικαίως έχει τη θέση που του ανήκει στις σελίδες της ιστορίας αυτού του τόπου. Θα παρακαλούσα πολύ να κρατήσουμε ενός λεπτού σιγή. [[Στο σημείο αυτό τηρείται στην Αίθουσα ενός λεπτού σιγή]] Αιωνία η μνήμη του. [[Χειροκροτήματα]] Κυρίες και κύριοι συνάδελφοι, έχουμε πει ότι στις 18.00΄ θα προχωρήσουμε στην ονομαστική ψηφοφορία, που θα αφορά σε εκατόν εβδομήντα άρθρα περίπου, αν έχω πληροφορηθεί σωστά, από το σύνολο των άρθρων, από διαφορετικές Κοινοβουλευτικές Ομάδες που έχουν κάνει τις σχετικές αιτήσεις. Για την οικονομία της συνεδρίασης θα ακολουθήσουμε την εξής διαδικασία, η οποία είχε κατατεθεί και το πρωί από τον Προεδρεύοντα κ. Κακλαμάνη, με συμφωνία του Προεδρείου: Τώρα μεν και για πέντε λεπτά έκαστος θα μιλήσουν οι εισηγητές και οι ειδικοί αγορητές, - παρ' ότι η διαδικασία ήταν ενιαία και επί της αρχής και επί των άρθρων, όπως είναι σήμερα - για να σχολιάσουν και να πουν απόψεις. Αυτό είναι από πέντε λεπτά. Αμέσως μετά, θα μιλήσουν οι πολιτικοί Αρχηγοί, εκτός αν θέλει κάποιος πολιτικός Αρχηγός να μιλήσει πριν, δεν υπάρχει αντίρρηση, αλλά να ακολουθήσουμε αυτήν τη διαδικασία. Είναι περίπου σαράντα λεπτά για τους γενικούς εισηγητές των κομμάτων. Να κλείσει αυτός ο κύκλος και ύστερα θα έχουμε πέντε από τους Κοινοβουλευτικούς Εκπροσώπους, οι οποίοι δεν είχαν πάρει τον χρόνο της δευτερολογίας χθες και οι οποίοι θα έχουν δικαίωμα επίσης, τοποθέτησης μέχρι οχτώ λεπτά, αν είναι δυνατόν και βεβαίως, οι πολιτικοί Αρχηγοί. Ενδιάμεσα, τουλάχιστον στον δεύτερο κύκλο, στους Κοινοβουλευτικούς Εκπροσώπους, θα μπουν τουλάχιστον άλλοι πέντε, έξι, επτά, όσοι Βουλευτές μπορέσουμε για να γίνει μεγαλύτερος αριθμός των Βουλευτών που θα μιλήσουν. Παρακαλώ πολύ να τηρηθεί αυτή η διαδικασία. Τον λόγο έχει ο κ. Χρήστος Σταϊκούρας εκ μέρους της Νέας Δημοκρατίας.
Κυρίες και κύριοι συνάδελφοι, ο Υπουργός Επικρατείας πριν από λίγο μίλησε για οβιδιακές μεταμορφώσεις της Αξιωματικής Αντιπολίτευσης. Αλήθεια γνωρίζει τι σημαίνει οβιδιακή μεταμόρφωση; Σημαίνει να υπόσχεσαι ότι θα σκίσεις τα μνημόνια και να φέρνεις με το σχέδιο νόμου μόνιμα μνημόνια. Σημαίνει να υπόσχεσαι ότι θα καταργήσεις τον ΕΝΦΙΑ και με το σχέδιο νόμου να διατηρείς και να αυξάνεις τον ΕΝΦΙΑ. Σημαίνει να υπόσχεσαι ότι δεν θα κόψεις συντάξεις και με το σχέδιο νόμου να καταργείς το ΕΚΑΣ. Σημαίνει να υπόσχεσαι ότι δεν θα κόψεις μισθούς και με το σχέδιο νόμου να κόβεις τα ειδικά μισθολόγια. Σημαίνει να υπόσχεσαι «κανένα σπίτι στα χέρια τραπεζίτη» και εσείς να μεταβιβάζετε τα πάντα στα funds. Σημαίνει να υπόσχεσαι ότι δεν θα γίνουν αποκρατικοποιήσεις, γιατί είναι ξεπούλημα περιουσίας και να ιδρύεις Ταμείο Αποκρατικοποιήσεων για έναν αιώνα. Αυτό δεν λέγεται καν αυταπάτη. Λέγεται πολιτικό θράσος! Στρεψοδικείτε, κύριοι, για να θριαμβολογήσετε. Ακούσαμε αυτές τις μέρες τέσσερα πράγματα από όλους τους συναδέλφους της Συμπολίτευσης. Ακούσαμε ότι τα μέτρα είναι 5,4 δισεκατομμύρια και ούτε ένα ευρώ παραπάνω. Πού τα βρήκατε και πού τα είδατε αυτά; Κυρίες κύριοι, 5,4 δισεκατομμύρια είναι αυτά που ψηφίσατε τον τελευταίο μήνα! Είναι οι άμεσοι φόροι, οι έμμεσοι φόροι και το καινούριο συνταξιοδοτικό νομοσχέδιο. Δεν είναι αυτά που ψηφίσατε πέρυσι. Τα ξεχάσατε αυτά; Δεν περιλαμβάνεται η αύξηση του ΦΠΑ από το 13% στο 23%. Αυτό δεν είναι στα 5,4 δισεκατομμύρια. Η αύξηση της προκαταβολής φόρου σε όλους τους πολίτες δεν είναι στα 5,4 δισεκατομμύρια. Η αύξηση και η επιβολή εισφορών υγείας για τις κύριες και επικουρικές συντάξεις δεν είναι στα 5,4 δισεκατομμύρια. Τα ψέματα έχουν κοντά ποδάρια και δυστυχώς την αλήθεια τη βιώνουν οι πολίτες. Ακούσαμε από όλους τους συναδέλφους της Συμπολίτευσης και από τον Υπουργό Επικρατείας να λένε: «Μειώσαμε τους δημοσιονομικούς στόχους και γλιτώσαμε 20 δισεκατομμύρια ευρώ». Από ό,τι βλέπω έχετε όλοι τον ίδιο αριθμό. Εδώ πραγματικά η οικονομική επιστήμη σηκώνει τα χέρια ψηλά. Αλήθεια, από πότε η επίτευξη δημοσιονομικών στόχων εξαρτάται μόνο από τους στόχους και όχι και από την πορεία και τη δυναμική της οικονομίας; Εάν ήταν έτσι θα έπρεπε σήμερα, από τη στιγμή που το 2015 και 2016 έχουμε χαμηλότερους δημοσιονομικούς στόχους, να αναφερόμαστε σε μειώσεις φόρων και σε αυξήσεις μισθών και συντάξεων. Αφού είναι χαμηλότεροι οι στόχοι, γιατί δεν φέρνετε νομοσχέδιο με μειώσεις φόρων και με αυξήσεις μισθών και συντάξεων; Για τον πολύ απλό λόγο ότι έχει γυρίσει η οικονομία και διατηρείται σε ύφεση. Έτσι σήμερα, αντίθετα μιλάμε για ένα τσουνάμι φόρων, μιλάμε για μειώσεις μισθών στα ειδικά μισθολόγια, μιλάμε για κατάργηση του ΕΚΑΣ. Με ευθύνη αυτής της ανερμάτιστης διακυβέρνησης, η χώρα επέστρεψε και παραμένει στην ύφεση.
Παρακαλώ πολύ, κάνετε ησυχία.
Και έχει χάσει, όπως είπε και ο Πρόεδρος της Νέας Δημοκρατίας, ο κ. Μητσοτάκης, 21 δισεκατομμύρια ευρώ τα χρόνια 2015 και 2016. Οι συγκρίσιμες μελέτες της Ευρωπαϊκής Επιτροπής, που τις καταθέτω στα Πρακτικά, το επιβεβαιώνουν. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τις προαναφερθείσες μελέτες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτο στοιχείο είναι ότι ακούσαμε από τους συναδέλφους της Πλειοψηφίας ότι η Κυβέρνηση επέτυχε τους στόχους το 2015. Κατ' αρχάς, εσείς οι ίδιοι δεν λοιδορούσατε τα πρωτογενή πλεονάσματα του παρελθόντος; Η αλήθεια είναι ότι το αποτέλεσμα του 2015 οφείλεται στην εσωτερική στάση πληρωμών. Οι ληξιπρόθεσμες οφειλές του δημοσίου αυξήθηκαν κατά 2,5 δισεκατομμύρια ευρώ το 2015. Επίσης, οφείλεται στη λήψη πρόσθετων μέτρων, όπως είναι η αύξηση του ΦΠΑ και η μείωση κύριων και επικουρικών συντάξεων ήδη από το 2015. Αντίθετα, τα δύο προηγούμενα χρόνια επιτυγχάνονταν πρωτογενή πλεονάσματα μειώνοντας φόρους, πληρώνοντας ληξιπρόθεσμες οφειλές και καταβάλλοντας τετραπλάσιο έναντι του 2015 κοινωνικό μέρισμα. Μόνο το πολιτικό θράσος του ΣΥΡΙΖΑ θα επέτρεπε να χαρακτηριστεί η σημερινή εξέλιξη ως επιτυχής. Τέλος, ακούσαμε από τους συναδέλφους της Πλειοψηφίας ότι η Κυβέρνηση για πρώτη φορά ανοίγει το θέμα της ρύθμισης του χρέους. Η Κυβέρνηση η οποία ευθύνεται για την επιβάρυνση της βιωσιμότητάς του, η Κυβέρνηση η οποία καλλιεργούσε ψευδαισθήσεις με τζάμπα παληκαριές για κούρεμα του χρέους, σήμερα θεωρεί ως επιτυχία την εφαρμογή ρυθμίσεων που συζητούνταν από το 2012. Και, φυσικά, αποσιωπά τη διπλή αναδιάρθρωση με κούρεμα, μάλιστα, του χρέους, την επιμήκυνση της λήξης των ομολόγων, τη μείωση των επιτοκίων, τη μείωση των τόκων που έγιναν τα προηγούμενα χρόνια.
Κύριε Σταϊκούρα, παρακαλώ, θα σας δώσω ένα λεπτό.
Ευχαριστώ πολύ. Και εάν την αμφισβητείτε, ο Πρωθυπουργός δεν την αμφισβητεί. Την υπέγραψε τον Ιούλιο και θα την καταθέσω για τα Πρακτικά. Υπέγραψε ότι οι ενέργειες που έγιναν τα προηγούμενα χρόνια βοήθησαν τη βιωσιμότητα του χρέους της χώρας και την πορεία εξυπηρέτησης αυτού. Το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι ανακρίβειες και τα ψεύδη αποτελούν δομικό στοιχείο της Αριστερής Κυβέρνησης. Κλείνοντας, η Νέα Δημοκρατία καταψηφίζει τις αυξήσεις φόρων, τον μόνιμο και αυτόματο μηχανισμό δημοσιονομικής διόρθωσης , τη σύσταση του νέου Ταμείου Αποκρατικοποιήσεων, την ίδρυση ασυνάρτητων διοικητικών δομών, τη μείωση μισθών με το πάγωμα των μισθολογικών προαγωγών στα ειδικά μισθολόγια. Έχουμε θέσει με τον Κοινοβουλευτικό μας Εκπρόσωπο, τον κ. Δένδια, συγκεκριμένες ερωτήσεις και θέλουμε συγκεκριμένες απαντήσεις για τα άρθρα 56 και 106. Και ζητάμε να κάνετε δεκτή την τροπολογία - προσθήκη που καταθέσαμε για την κατάργηση πρόσφατης διάταξης περί παραχώρησης χρήσης ακινήτων του Ολυμπιακού Πόλου Φαλήρου.
Ευχαριστούμε, κύριε Σταϊκούρα.
Κυρίες και κύριοι, το σχέδιο νόμου επιβεβαιώνει ότι ο ΣΥΡΙΖΑ από δήθεν σκληρός διαπραγματευτής κατάντησε πλήρως υποτακτικός. Ο ΣΥΡΙΖΑ από δήθεν πολέμιος των μνημονίων, χωρίς ηθικές αναστολές, χωρίς ιδεολογικές συντεταγμένες, ψηφίζει τα πάντα, ακόμα και μόνιμα μνημόνια, ακόμα και Ταμείο Αποκρατικοποιήσεων ενός αιώνα. Σας ευχαριστώ πολύ.
Ευχαριστούμε, κύριε συνάδελφε. Πριν δώσω τον λόγο στον κ. Σπαρτινό, τον λόγο έχει ζητήσει ο Υπουργός κ. Σταθάκης για να κάνει κάποιες νομοτεχνικές βελτιώσεις. Ορίστε, κύριε Υπουργέ, έχετε τον λόγο.
Πρόκειται για τρεις νομοτεχνικές βελτιώσεις στον νόμο για τα κόκκινα δάνεια. Η πρώτη αφορά εταιρείες οι οποίες θα αποκτούν τέτοιου τύπου δάνεια από χώρες όπως προβλέπεται στη διάταξη. Προστίθεται η φράση, «…που σύμφωνα με το καταστατικό τους μπορούν να προβαίνουν σε απόκτηση απαιτήσεων από δάνεια και πιστώσεις υπό την επιφύλαξη διατάξεων της νομοθεσίας της Ευρωπαϊκής Ένωσης». Προστίθεται το τελευταίο, προκειμένου να είναι πιο σαφές και πιο αυστηρό το πλαίσιο. Η δεύτερη διάταξη, που βελτιώνεται, διευκρινίζει ότι οι εταιρείες οι οποίες δραστηριοποιούνται και αδειοδοτούνται - εννοείται - από την Τράπεζα της Ελλάδος, η έκθεσή τους πρέπει να παρουσιάζει μεθόδους αναδιάρθρωσης οφειλών εναλλακτικές της αναγκαστικής εκτέλεσης στο πλαίσιο του κώδικα δεοντολογίας του νόμου του 2014 και της πράξης εκτελεστικής επιτροπής. Άρα, ουσιαστικά εισάγει την έννοια ότι δεν μπορεί να προβαίνουν σε αναγκαστικές εκτελέσεις πριν να έχουν εξαντλήσει όλα τα περιθώρια που προβλέπονται από τη νομοθεσία. Και η τρίτη βελτίωση αφορά στην τροποποίηση του νόμου του 2006 περί τιτλοποίησης, που προέβλεπε τα 100 ευρώ στα υποθηκοφυλακεία. Μετά από υπόδειξη και του Υπουργείου Δικαιοσύνης προτίθεται το ποσό αυτό που είναι για όλες τις μεταβιβάσεις, να αυξηθεί στα 2.500 ευρώ.
Ευχαριστώ, κύριε Υπουργέ. Παρακαλώ να κατατεθούν και να διανεμηθούν.
Μάλιστα, κύριε Πρόεδρε.
Τον λόγο έχει ο εισηγητής του ΣΥΡΙΖΑ κ. Σπαρτινός και ύστερα ο κ. Παναγιώταρος. Παρακαλώ να κρατηθούν οι χρόνοι, όπως συμφωνήσαμε προηγούμενα. Ορίστε, κύριε συνάδελφε, έχετε τον λόγο.
Κύριε Πρόεδρε, κυρίες και κύριοι συνάδελφοι, καθώς προχωράμε προς την ολοκλήρωση αυτής της τετραήμερης διαδικασίας, μαζί με τις επιτροπές, και πλησιάζει και η κορύφωση της διαδικασίας με τις τοποθετήσεις των πολιτικών Αρχηγών - που άρχισαν ήδη - θα ήθελα να κάνω δύο, τρία σχόλια. Ξεκίνησε η διαδικασία αυτή μέσα στις επιτροπές με έναν, θα έλεγα, ιδιότυπο διαγκωνισμό ανάμεσα σε δύο κόμματα, τα οποία ούτε το ένα ούτε το άλλο θέλει να ταυτίζονται μεταξύ τους, ανάμεσα στη Νέα Δημοκρατία και τη Χρυσή Αυγή για το ποιος θα πάρει τα σκήπτρα στο να υπερφαλαγγίσει και να ξεπεράσει τις αποδεκτές κοινοβουλευτικές πρακτικές για να μην ξεκινήσει, για να καθυστερήσει - δεν ξέρω ακριβώς για ποιο λόγο, αυτοί τον ξέρουν - αυτή η διαδικασία. Πρέπει να ομολογήσω ότι από χθες σταμάτησαν αυτά τα φαινόμενα ίσως, ελπίζω, γιατί η Νέα Δημοκρατία άρχισε να διαπιστώνει ότι ένας τέτοιος ανταγωνισμός δεν την ωφελούσε. Πιθανώς, όμως, αυτό το μπρα ντε φερ να οφείλεται και σε ένα άλλο μπρα ντε φερ που διαβάζαμε σε όλες τις εφημερίδες ότι παιζόταν αυτές τις ημέρες - και το είδαμε, κατά τη γνώμη μου, πριν από λίγο στο Βήμα με την τοποθέτηση του κ. Σταμάτη - ένα μπρα ντε φερ ανάμεσα στον κ. Μητσοτάκη και στον κ. Σαμαρά, το οποίο μπορεί να πυροδότησε και τον πρώτο διαγκωνισμό στον οποίο αναφέρθηκα. Και έτσι χάθηκε η ευκαιρία να ακούσουμε τοποθετήσεις και από την Αξιωματική Αντιπολίτευση και από άλλα κόμματα, τα οποία έχουν τελείως αντίθετη γνώμη από την Κυβέρνηση, να ακούσουμε προτάσεις συγκροτημένες, διαφορετικές, πολύ διαφορετικές, αντίθετες, οι οποίες θα βοηθούσαν αυτήν τη διαδικασία. Δεν έχω να πω τίποτα για τον εισηγητή της Νέας Δημοκρατίας, ο οποίος και χθες και σήμερα είχε ένα πραγματικά κοινοβουλευτικό ήθος στην εισήγησή του. Όμως, και αυτός, παρ' όλο που προκλήθηκε όχι μόνο από εμένα, αλλά απ' όλους τους ομιλητές και τους Υπουργούς του ΣΥΡΙΖΑ, δεν κατέληξε σε καμμία συγκεκριμένη και συνολική αντιπρόταση ως προς αυτό το 1% του ΑΕΠ, που πρέπει να καλύψουμε με βάση τη συμφωνία που υπογράψαμε και εμείς και αυτοί και άλλοι τον Αύγουστο του 2015. Η κοινωνία, αγαπητοί συνάδελφοι, ξέρει που ήταν η χώρα το καλοκαίρι του 2015 και ξέρει και ποιοι έχουν την κύρια ευθύνη για αυτήν την κατάσταση. Ξέρει, επίσης - το διαπιστώνει κανείς συζητώντας με οποιονδήποτε πολίτη - ότι σήμερα η κοινωνία βρίσκεται σε μια κρίσιμη καμπή. Είμαστε σε μια στιγμή κομβική όπου θα κριθεί πρώτα απ' όλα, βεβαιότατα, η Κυβέρνηση, αλλά θα κριθεί και η συμφωνία, αν θέλετε, που υπογράφηκε το καλοκαίρι του 2015 και θα κριθούν και εκείνοι που την υπέγραψαν μετά την Κυβέρνηση, μαζί με την Κυβέρνηση. Αλλά, όπως είπα και πριν, εναλλακτική πρόταση από τους συμψηφίσαντες δεν ακούσαμε και δεν ξέρω αν θα ακούσουμε στη συνέχεια από τον Αρχηγό της Νέας Δημοκρατίας. Κάνουν λάθος αν νομίζουν ότι μόνο και μόνο επειδή δεν είναι στην Κυβέρνηση, απαλλάσσονται από οποιαδήποτε ευθύνη. Έχουν βάλει και αυτοί τις υπογραφές τους. Και θα έλεγα ότι και εκείνοι που έδωσαν αρνητική ψήφο το καλοκαίρι σε αυτήν τη συμφωνία, κρίνονται και αυτοί για το εάν και κατά πόσο έχουν διατυπώσει μία πειστική εναλλακτική πρόταση, η οποία, κατά τη δική μας άποψη, πρέπει να ξεκινάει από το σήμερα, να πηγαίνει στο αύριο, και στο κοντινό και στο μακρινό, αλλά όχι ανάποδα. Πιστεύω, λοιπόν, ότι στο δύσκολο οικονομικό και δημοσιονομικό περιβάλλον που είμαστε σήμερα, στο δύσκολο περιβάλλον πολιτικών συσχετισμών δύναμης μέσα στην Ευρώπη, δεν υπάρχουν άριστες λύσεις. Υπάρχουν, όμως, βέλτιστες λύσεις, να μειώνεις, δηλαδή, να ελαχιστοποιείς, να αντιρροπείς τις αρνητικές επιπτώσεις και να μεγιστοποιείς, όσο μπορείς, τις θετικές. Πάνω σε αυτήν τη ρεαλιστική, αλλά και ελπιδοφόρα βάση μας εμπιστεύτηκε ο ελληνικός λαός και περιμένει τα αποτελέσματα για να κρίνει και εμάς και όλους τους άλλους. Ας μην το ξεχνάνε όλοι οι άλλοι αυτό. Και θέλω να τελειώσω, κύριε Πρόεδρε, με ένα σχόλιο. Άκουσα πάρα πολλούς συναδέλφους από την μεριά της αντιπολίτευσης, και κυρίως από τη μεριά των κομμάτων που κυβέρνησαν μέχρι τώρα, να ενδιαφέρονται πάρα πολύ αυτό το τετραήμερο για την ψυχή μας, τη συνείδησή μας και τη φήμη μας. Θα ήθελα να τους συμβουλέψω, επειδή η σωτηρία της ψυχής, όπως ξέρουμε όλοι, είναι πολύ μεγάλο πράγμα, να ασχοληθούν με τη σωτηρία της δικής τους ψυχής και να μην πάρουν και το βάρος της σωτηρίας των δικών μας ψυχών και των δικών μας συνειδήσεων. Για τη φήμη τους είναι γνωστό ότι ασχολούνται πάρα πολύ και θα συνεχίσουν ανελλιπώς να ασχολούνται. Γι' αυτό δεν υπάρχει καμμία αμφιβολία. Μας είπαν, όμως, κιόλας ότι ψηφίζουμε αυτά που ψηφίζουμε γιατί ενδιαφερόμαστε για τις καρέκλες μας. Ενδιαφερόμαστε για τις καρέκλες μας, μας είπαν πάρα πολλοί συνάδελφοι, από τους οποίους κάποιοι είναι είκοσι ή τριάντα χρόνια Βουλευτές και έχουν μακρές υπουργικές θητείες.
Και οι γονείς και οι παππούδες τους!
Θα έλεγα, λοιπόν, ότι όταν θα έρθει η επίσημη θεσμική συζήτηση για πιθανούς περιορισμούς θητειών Βουλευτών, Υπουργών, να συνηγορήσουν και να ψηφίσουν.
Μπράβο!
Και μάλιστα όσοι έχουν και μακρά διαδρομή σ' αυτά τα έδρανα να ψηφίσουν και για την αναδρομική εφαρμογή αυτών των κανόνων και να μη μας πουν ότι δεν επιτρέπεται συνταγματικά. Δεν ξέρω αν επιτρέπεται συνταγματικά ή όχι, δεν είμαι δικηγόρος…
Κύριε συνάδελφε, ολοκληρώστε.
Τελειώνω.
Τελειώσατε με αυτό το «περί ψυχής». Ήταν συνολικό.
Ας κοιτάξουν λίγο στον καθρέφτη της κοινωνίας τον εαυτό τους, για να δουν τι γνώμη έχει η κοινωνία και τι φήμη έχουν δημιουργήσει μέσα στην κοινωνία.
Ευχαριστούμε πολύ, κύριε συνάδελφε.
Γιατί κάποιοι απ' αυτούς, όταν μιλούσαν και τα έλεγαν αυτά και έκαναν αυτές τις επιθέσεις μου έφεραν στο νου…
Κύριε Σπαρτινέ, φίλε και συνάδελφε, ολοκληρώστε.
Ολοκληρώνω, κύριε Πρόεδρε. Μου έφεραν, λοιπόν, στο νου έναν στίχο από τον «Τελευταίο Σταθμό» του Γιώργου Σεφέρη που λέει: «Ψυχές μαραγκιασμένες από τις δημόσιες αμαρτίες». Όσο περισσότερο αυτός ο χαρακτηρισμός ταιριάζει σε κάποιους τόσο πιο επιθετική, τραγελαφική και εκτός πραγματικότητας ήταν και η επίθεση που έκαναν στην Κυβέρνηση.
Σας ευχαριστούμε. Σας άφησα περισσότερο χρόνο για τον Σεφέρη, επειδή ήρθαν και τα παιδιά που θα ανακοινώσουμε τώρα, για να θεωρούν ότι στη Βουλή συζητάμε με στίχους του Σεφέρη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και δέκα εκπαιδευτικοί συνοδοί από το 7ο Δημοτικό Σχολείο Ελευθερίου Κορδελιού Θεσσαλονίκης και από το 3ο Δημοτικό Σχολείο Κιλκίς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Παναγιώταρος εκ μέρους της Χρυσής Αυγής.
Ευχαριστώ, κύριε Πρόεδρε. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Ο εισηγητής του ΣΥΡΙΖΑ τελείωσε με Σεφέρη και εμείς θα απαγγείλουμε λίγο Σουρή, ο οποίος στα τέλη του 19ου αιώνα έγραφε πολύ ωραία ποιήματα. Πρέπει να ήταν και προφήτης, γιατί μάλλον θα είχε κατά νου την Κυβέρνηση, εσάς και τους προηγούμενους από εσάς. Διαβάζω από το «Ανθολόγιο της Οικονομίας»: «Ποιος είδε ένα κράτος λιγοστό, σ' όλη τη γη μοναδικό, εκατό να εξοδεύει και πενήντα να μαζεύει; Να 'χει κλητήρες για φρουρά και να σε κλέβουνε φανερά; Και ενώ αυτοί σε κλέβουνε, τον κλέφτη να γυρεύουνε; Κλέφτες, φτωχοί και άρχοντες, με άμαξες και άτια, κλέφτες χωρίς μια πήχη γη και κλέφτες με παλάτια. Ο ένας κλέβει όρνιθες και σκάφες για ψωμί, ο άλλος το έθνος σύσσωμο για πλούτη και τιμή. Δυστυχία σου, Ελλάς, με τα τέκνα που γεννάς! Ω, Ελλάς, ηρώων χώρα, τι γαϊδάρους βγάζεις τώρα!». Έχει γράψει και άλλα πολύ ενδιαφέροντα ποιήματα και ένα το οποίο το καταθέτω στα Πρακτικά, που μάλλον θα εξέφραζε τη γνώμη όλων των Ελλήνων γι' αυτό το σάπιο μεταπολιτευτικό σύστημα. Έχει τίτλο «Ένα μυρωδάτο ποίημα», το οποίο καταθέτω στα Πρακτικά. [[Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν ποίημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είσαστε όλοι συνυπεύθυνοι γι' αυτό το δράμα το οποίο συμβαίνει σ' αυτή τη χώρα, αυτό το δράμα εναντίον ενός ολόκληρου έθνους, για τη γενοκτονία που διαπράττετε εις βάρος του με την αλληλουχία των τεσσάρων μνημονίων. Διότι και αυτό που θα ψηφίσετε σήμερα είναι ένα ακόμη μνημόνιο, το τελευταίο, η ταφόπλακα που τα περιλαμβάνει όλα και δεν εξαιρεί τίποτα απολύτως. Και μια που μιλάμε για γενοκτονία, ας διαβάσουμε δυο αράδες από το τι είναι γενοκτονία. Είναι οποιαδήποτε από τις παρακάτω πράξεις με στόχο το μερικό ή ολικό αφανισμό μιας φυλετικής, εθνικής ή θρησκευτικής ομάδας, όπως: Πρώτον, θανάτωση των μελών της ομάδας. Αν σας θυμίζει τίποτα με όλα όσα συμβαίνουν στην πατρίδα μας, όπου οι συμπολίτες μας δολοφονούνται, ληστεύονται, σκοτώνονται, αυτοκτονούν. Δεύτερον, πρόκληση σοβαρής σωματικής ή ψυχικής βλάβης σε μέλη της ομάδας. Για πηγαίντε σε όλα τα τρελάδικα να δείτε που έχουν γεμίσει και είναι τα μόνα τα οποία αναπτύσσονται! Τρίτον, σκόπιμη επιβολή συνθηκών ζωής με στόχο το φυσικό αφανισμό, ολικό ή μερικό, μελών της ομάδας. Τέταρτον, επιβολή μέτρων που αποσκοπούν στην παρεμπόδιση γεννήσεων εντός της ομάδας. Έχουμε αρχίσει και έχουμε φθίνουσα πορεία στις γεννήσεις, με αποτέλεσμα το 2060 να είμαστε πιθανόν μειονότητα σ' αυτή τη χώρα. Πέμπτον, είναι η δια της βίας μεταφορά ανηλίκων μελών της ομάδας σε κάποια άλλη. Εάν αυτό σας λέει τίποτα, αν και μάλλον σε πολλούς δεν λέει τίποτα απολύτως. Απ' όπου περνούσε η Αριστερά, συνήθως άφηνε συντρίμμια. Εσείς βέβαια πρωτοτυπείτε, διότι για πρώτη φορά δεν θα αφήσετε τίποτα. Θα είσαστε μια καινοτομία σε ολόκληρη την υφήλιο. Όσο και αν προσπαθείτε να κοροϊδέψετε και τους εαυτούς σας - βέβαια κάποιοι από εσάς το παραδεχθήκατε ότι με πόνο ψυχής, είπατε «δυστυχώς, θα το ψηφίσουμε, δεν μπορούμε να κάνουμε αλλιώς» - μόνοι σας αποδεικνύετε ότι τα μέτρα τα οποία έχετε φέρει είναι μέτρα με τα οποία βγάζετε από τη δύσκολη θέση τους κυρίους και τις κυρίες της Νέας Δημοκρατίας, οι οποίοι με πολλή χαρά θα τα ψήφιζαν και όχι με πόνο ψυχής, αν ήταν κυβέρνηση. Και αυτό ίσως να ήταν το μεγάλο τρικ, έτσι ώστε όταν θα φύγετε από την εξουσία, αφού θα έχουν ψηφιστεί όλα αυτά και αυτοί επανέλθουν, όπως γίνεται συνήθως, εκτός και αν αλλάξει κάτι άλλο, οι κύριοι της λεγόμενης κεντροαριστεροδεξιάς - δεν ξέρουμε τι ακριβώς είναι - να έχουν τη δικαιολογία ότι «αφού τα ψήφισαν οι προηγούμενοι, εμείς δεν μπορούμε να τα πάρουμε πίσω». Όπως και εσείς, που ενώ λέγατε άλλα, ξεκινήσατε από τα όσα είχατε πει στη Θεσσαλονίκη, μετά πήγατε στο παράλληλο πρόγραμμα, τώρα έχετε μπει - κανείς δεν ξέρει - σε κάποιο άλλο πρόγραμμα αποκατάστασης - δεν ξέρουμε τι ακριβώς - και για όλα αυτά για τα οποία σας ψήφισε ο ελληνικός λαός, σας έβαλε στη Βουλή, σας έδωσε συγχωροχάρτι δεύτερη φορά και με το δημοψήφισμα ήθελε και έβαλε πλάτη για να γίνουν μέρος κάποιων εξ αυτών που είπατε, εσείς δεν πράξατε τίποτα απολύτως. Θα πρέπει να ξέρουν οι Έλληνες πολίτες ότι από σήμερα το βράδυ, αφού θα ψηφιστούν αυτά τα μέτρα, η ζωή τους θα είναι εντελώς διαφορετική. Θα το καταλαβαίνουν μέρα με την ημέρα, γιατί όλα αυτά τα μέτρα που θα ψηφιστούν, δεν θα εφαρμοστούν σε μία ημέρα και σε μία εβδομάδα, αλλά θα είναι μέτρα που θα ολοκληρωθούν μέσα στον επόμενο ένα με ενάμιση χρόνο. Να θυμούνται, λοιπόν, κάποιους οι οποίοι τους τα έλεγαν και όταν ήταν στο 0,27% και όταν ήταν στο 7% και όταν θα είναι στο 14% που, όπως έδειξε μία τελευταία δημοσκόπηση, βρίσκεται η Χρυσή Αυγή και θα τα λένε πάντα και δεν θα πάρουν πίσω απολύτως τίποτα. Η Χρυσή Αυγή θα είναι πάντοτε μπροστάρης στους αγώνες για την Ελλάδα, τον ελληνισμό, απέναντι σε όλους όσους απεργάζονται τη διάλυση αυτού του περήφανου ελληνικού έθνους, απέναντι στους τοκογλύφους εγχώριους, εισαγόμενους και στους παλιούς. Ευχαριστώ πολύ.
Ευχαριστούμε που τηρήσατε τον χρόνο σας. Ο κ. Κουτσούκος, εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα προσπαθήσω στη σύντομη δευτερολογία μου να συμπυκνώσω τα πολιτικά συμπεράσματα και να σταθώ σε τρία - τέσσερα συμπεράσματα, που προέκυψαν κατά τη διάρκεια της συζήτησης, καθώς, όπως έχετε αντιληφθεί, είμαστε σε μία δυναμική νομοθετική διαδικασία, που κατατίθενται συνεχώς καινούργιες και με ιδιαίτερη σημασία ρυθμίσεις. Σε ό,τι αφορά, λοιπόν, τα κεντρικά ζητήματα, εμείς, η Δημοκρατική Συμπαράταξη, πιστεύουμε ότι οι καταστατικού και δεσμευτικού χαρακτήρα ρυθμίσεις αυτού του νομοσχεδίου θίγουν τον πυρήνα των δημοκρατικών θεσμών, δηλαδή το Κοινοβούλιο και θίγουν και ζητήματα λαϊκής κυριαρχίας. Αυτά είναι εκείνα που αφορούν κυρίως το υπερταμείο, αλλά και το λεγόμενο κόφτη και τον «κομισάριο» στη Γενική Γραμματεία Δημοσίων Εσόδων. Θα έλεγα, δηλαδή, ότι για κάθε αριστερό, που ενδεχομένως μπορεί να είχε κάποια όνειρα, αυτά που θα ψηφίσουμε σήμερα θα μετατρέψουν τα όνειρα σε εφιάλτες. Και μακάρι, να ζήσει εκατό χρόνια - αν και δεν μπορεί να ζήσει κανείς μας άλλα εκατό χρόνια - αλλά για εκατό χρόνια θα κατατρέχουν την Αριστερά αυτές οι ρυθμίσεις. Κυρίες και κύριοι συνάδελφοι, θέλω να σημειώσω, διότι διέλαθε της προσοχής σας ότι καθ' όλη τη διαδικασία που συζητάμε μπαίνουν και βγαίνουν ακίνητα από την ΕΤΑΔ στο ΤΑΙΠΕΔ. Η ΕΤΑΔ, όπως αντιληφθήκατε, δεν διαχειρίζεται πλέον τα ακίνητα του δημοσίου, παίρνει όλη την περιουσία. Εκείνο που συνιστά και τεκμηριώνει την καταγγελία μας είναι ότι σ' αυτό το υπερταμείο πάει όλη η περιουσία του δημοσίου. Η δε Εταιρεία Συμμετοχών παίρνει όλα τα δικαιώματα του δημοσίου και προκάλεσα χθες τον αρμόδιο Υπουργό, παρουσιάζοντας τον πίνακα, το περιουσιολόγιο, θα έλεγα, των συμμετοχών, που είναι κοντά 79 δισεκατομμύρια, να μας πει αν όλο αυτό πάει στο καινούργιο υπερταμείο, αλλά απάντηση δεν πήραμε. Βεβαίως, μπαίνουν και κτήρια δημοσίου συμφέροντος, για να μη μας λέει ο κ. Κατρούγκαλος, που είναι και καθηγητής, ότι αυτά δεν μπορεί να εκποιηθούν. Ο κόφτης είναι ένα μόνιμο μνημόνιο. Το είπαμε. Όμως, εκείνο που έχει σημασία είναι ότι η Κυβέρνηση χαίρεται και λέει, «είναι έμπνευσή μας, γιατί αλλιώς μας ζητούσαν να κάνουμε τώρα περικοπές». Μα, εσείς, κυρίες και κύριοι συνάδελφοι, διαμορφώσατε μια πολιτική που σας οδήγησε να αποδεχθείτε 12,5 δισεκατομμύρια ευρώ μέτρα μέχρι το 2018. Δεν θα μας χρεώνετε εμάς αυτά που εσείς κάνατε. Είναι φανερό ότι σε αυτό το πακέτο των 12,5 δισεκατομμυρίων είναι το 1,8 δισεκατομμύρια που ψηφίζουμε σήμερα, τα οποία θα τα πληρώσουν απλοί άνθρωποι, η λαϊκή πλειοψηφία. Απόδειξη, δε, ότι έχει φθάσει στο όριο της φοροδοτικής ικανότητας ο απλός πολίτης, είναι η ραγδαία αύξηση των ληξιπροθέσμων. Δεν ξέρω τι λέει ο κ. Αλεξιάδης, αλλά οι πίνακες που έχει δώσει η Γενική Γραμματεία Δημοσίων Εσόδων στη δημοσιότητα αυτό δείχνουν, ότι οι πολίτες πλέον δεν μπορούν να ανταποκριθούν στις υποχρεώσεις τους και γι' αυτό αυτή η υπερφορολόγηση μέσα σε ένα υφεσιακό κλίμα είναι που θα αποτύχει και θα οδηγήσει την Κυβέρνηση στην ανάγκη καινούργιων μέτρων. Θα ήθελα να υπενθυμίσω στον αγαπητό συνάδελφο, τον κ. Βρούτση, ότι τον μειωμένο ΦΠΑ στα νησιά, αγαπητέ συνάδελφε, τον καθιέρωσε η Κυβέρνηση του ΠΑΣΟΚ.
Ε, όχι!
Παρακαλώ;
Όχι.
Τον καθιέρωσε η Κυβέρνηση του ΠΑΣΟΚ, που εφάρμοσε τον ΦΠΑ για πρώτη φορά στην Ελλάδα. Και επειδή ξέρω τι λέω, έχετε τη δυνατότητα να το ψάξετε και να το διευκρινίσουμε μεταξύ μας. Μια κουβέντα για τα δάνεια. Με τον τρόπο που νομοθετείτε, η υπόθεση των δανείων οδηγεί σε μια ανακατανομή πλούτου εντός Ελλάδας και εκτός Ελλάδας. Και επειδή κάποιος από αυτό το Βήμα είχε πει στο παρελθόν ότι θα μείνουν οι ζημιές στην Ελλάδα και τα κέρδη θα πάνε έξω, οι ζημιωμένοι θα είναι Έλληνες και οι κερδισμένοι θα είναι έξω. Και για να τελειώσω στον χρόνο, που μου μένει, κυρίες και κύριοι συνάδελφοι, πρέπει, πρώτον, να παρατηρήσω στον πρώτο Υπουργό της Κυβέρνησης, σε αυτόν που είναι υπεύθυνος για την κυβερνητική προπαγάνδα, ότι δεν μπορεί να λέει ψέματα από αυτό το Βήμα. Το ΠΑΣΟΚ είχε την προστασία της πρώτης κατοικίας στις 300.000 ευρώ, ο ΣΥΡΙΖΑ την πήγε με την προηγούμενη νομοθετική ρύθμιση στις 180.000 ευρώ, με αυτή τη ρύθμιση πηγαίνει στις 140.000 ευρώ και από 1-1-2017 μηδενίζεται. Αυτή είναι η αλήθεια με βάση το νομοσχέδιο. Υπάρχουν τρεις κρίσιμες τροπολογίες. Ο κ. Σκουρλέτης με μια τροπολογία καταργεί το ν.4269/2014 και μας γυρίζει σε ένα προεδρικό διάταγμα του 1987.
Κύριε συνάδελφε, ολοκληρώστε σε ένα λεπτό. Μοιράστε τις τρεις τροπολογίες στο λεπτό αυτό. Είστε πολύ έμπειρος και εξαιρετικός αγορητής.
Κύριε Πρόεδρε, θα κάνω αυτό που μου λέτε, αλλά πρέπει να ξέρετε ότι κατατέθηκαν εκπρόθεσμα, με την ανοχή του Προεδρείου, από τους τρεις Υπουργούς και έχω ένα λεπτό για να ολοκληρώσω.
Έχετε άλλα είκοσι δευτερόλεπτα επιπλέον γι' αυτό που είπατε. Προχωρήστε, κύριε συνάδελφε.
Λέω, λοιπόν, ότι με αυτήν την τροπολογία ο κ. Σκουρλέτης τιμωρεί όσους εμείς βοηθήσαμε με το νομοσχέδιο του κ. Μανιάτη να λύνουν προβλήματα όχι μεγάλων επενδύσεων μόνο αλλά και μικρών, όπως ενός φούρνου, ενός κομμωτηρίου, μέσα σε έναν οικιστικό ιστό. Τι θα πουν οι Βουλευτές της Συμπολίτευσης στον Πύργο σε έναν τέτοιο μικρό επαγγελματία; Η δεύτερη είναι του κ. Κατρούγκαλου. Ο κ. Κατρούγκαλος παίρνει πίσω τη μειωμένη εισφορά στους ελεύθερους επαγγελματίες. Καταλάβατε, κύριοι συνάδελφοι, τι ψηφίζετε; Τους κοροϊδέψατε ότι βάλετε μειωμένες εισφορές και τώρα το παίρνετε πίσω. Η τελευταία είναι της κ. Φωτίου. Έχω πει ότι έκανε ενάμιση χρόνο να αλλάξει ονομασία στο Ελάχιστο Εγγυημένο Εισόδημα. Θα την ψηφίσουμε. Αλλά να βγάλει τη διάταξη που παίρνει πίσω το ΕΚΑΣ, είναι παράνομη. Κυρίες και κύριοι συνάδελφοι - και, κύριε Πρόεδρε, σας ευχαριστώ για την ανοχή - έχουν ακουστεί σοβαρές καταγγελίες από αυτό το Βήμα για χαριστικές ρυθμίσεις σε μεγάλα συμφέροντα και πρέπει να απαντήσει η Κυβέρνηση πάρα πολύ συγκεκριμένα. Ευχαριστώ, κύριε Πρόεδρε.
Ευχαριστώ πολύ. Ο κ. Αμυράς από το Ποτάμι έχει τον λόγο. Κυρίες και κύριοι συνάδελφοι, επειδή θα κρατηθεί όλη διαδικασία με μια συμφωνημένη σοβαρότητα και αυστηρότητα, σας ειδοποιώ ότι αμέσως μετά είναι ο κ. Καμμένος από τους ΑΝΕΛ και ο κ. Γεωργιάδης από την Ένωση Κεντρώων, για να κλείσουμε συντεταγμένα τον κύκλο των πενταλέπτων των εισηγητών. Αν δεν είναι εδώ οι κύριοι συνάδελφοι, δεν θα πάρουν αργότερα το λόγο. Θα πει ότι έχουν καλυφθεί. Περί αυτού πρόκειται. Δεν είναι θέμα τυπικό. Όμως, δεν θα αλλάξει αργότερα η διαδικασία. Κύριε Αμυρά, ορίστε έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, μετά από τέσσερις ημέρες έντονων και σχολαστικών συζητήσεων - σε κάποια θέματα μπήκαμε βαθιά, κάποια άλλα τα αντιμετωπίσαμε επιδερμικά, κάποια άλλα έμειναν εντελώς εκτός του οπτικού πεδίου του Σώματος - ήρθε η ώρα της κρίσιμης στιγμής. Ήρθε η ώρα που θα πρέπει όλοι να κάνουμε ένα βηματάκι πίσω από την ένταση και, βεβαίως, την τοποθέτηση του καθενός επί διαφόρων θεμάτων, και να αναλογιστούμε κάτι απλό: Εάν αυτό το νομοσχέδιο, το οποίο στην ουσία είναι η αποκρυστάλλωση, η κατάληξη της εννιάμηνης νέας διαπραγμάτευσης της Κυβέρνησης με τους θεσμούς, ως πεμπτουσία όλων όσων συνέβησαν και προηγήθηκαν τους προηγουμένους εννέα μήνες, είναι κάτι καλό ή κάτι κακό για τη χώρα. Πρέπει να αναλογιστούμε, δηλαδή, τι κερδίζουμε. Κερδίζουμε σε χρήμα; Κερδίζουμε σε αξιοπιστία, σε διεθνείς συμμάχους; Παίρνουμε κάτι χειροπιαστό για το χρέος, το οποίο μπορούμε να το δούμε να αντανακλάται σε κάποια διάταξη των διακοσίων τριάντα τριών άρθρων του παρόντος σχεδίου νόμου; Προς το παρόν, αυτό που σίγουρα ξέρουμε είναι τι χάνουμε. Όλοι οι Έλληνες θα φτωχύνουν. Από τον καφέ που θα πίνουν μέχρι το ίντερνετ που θα χρησιμοποιούν, θα φορολογούνται παραπάνω. Ωστόσο, χάνουμε και σε εθνικό κύρος ή, αν θέλετε, σε εθνική αυτοπεποίθηση. Απόδειξη είναι το γεγονός ότι θα έχουμε έναν δημοσιονομικό κόφτη πάνω από τα κεφάλια μας για είκοσι χρόνια. Είναι μια απόδειξη της αποτυχίας της ελληνικής κοινωνίας, του ελληνικού κράτους, διαχρονικώς, που μας έφτασε σε ένα τέτοιο σημείο ώστε μέσω Βρυξελλών να γίνεται η επιτήρηση του συμμαζέματος των δημοσιονομικών στοιχείων αυτής της χώρας. Την εθνική μας αυτοπεποίθηση, όμως, τη λαβώνουμε και με το υπερταμείο για ενενήντα εννέα έτη με μια διοίκηση που σαφέστατα θα ελέγχεται από τους ξένους, από τους δανειστές μας. Αυτά είναι σημάδια που μας οδηγούν στο συμπέρασμα ότι αυτή η λιτότητα στην οποία έχουμε μπει εδώ και πολλά χρόνια είναι αέναη. Και δεν είναι μόνο τα έξι χρόνια που μπήκαμε στην αέναη λιτότητα. Είναι και άλλα είκοσι πίσω, αυτά της πλαστής ευμάρειας. Διότι όταν έσκασε το μπαλόνι, το μπουγέλο κατέβρεξε όλους όσοι βρίσκονταν από κάτω. Και όσοι βρίσκονταν από κάτω, ήταν σχεδόν το σύνολο του ελληνικού πληθυσμού. Εμείς θεωρούμε, κυρίες και κύριοι συνάδελφοι, ότι τα άρθρα του νομοσχεδίου για τους φόρους είναι άδικα και θα τα καταψηφίσουμε. Θα καταψηφίσουμε τον κόφτη. Ωστόσο, δεν είμαστε αρνητικοί ή ιδεοληπτικοί, όπως υποστηρίζουμε ότι είναι αρκετοί από τους Υπουργούς σας. Θεωρούμε ότι η ίδρυση της Ανεξάρτητης Αρχής Δημοσίων Εσόδων πρέπει να γίνει. Το θεωρούμε θετικό βήμα. Ένα μέρος της αποφασιστικής αρμοδιότητας που θα ελέγχει, στην ουσία, τη δημοσιονομική και φορολογική ζωή της χώρας, πρέπει να λειτουργήσει διαφορετικά, με άλλους όρους και κανόνες. Διαφωνούμε, ωστόσο, στον τρόπο με τον οποίον ιδρύεται αυτή η Ανεξάρτητη Αρχή Δημοσίων Εσόδων. Βεβαίως, δεν είναι ανεξάρτητη. Ανεξάρτητη φαίνεται, αλλά δεν είναι. Ελέγχεται περισσότερο από τους ξένους. Γι' αυτό θα καταψηφίσουμε τα άρθρα για τη σύστασή της. Προβληματιστήκαμε πάρα πολύ, αγαπητέ Αναπληρωτή Υπουργέ, κ. Τσιρώνη, για τα δασικά. Θεωρούμε θετικό το βήμα ότι με αυτές τις ρυθμίσεις το 95% των δασικών περιοχών, επιτέλους, μπορεί να απελευθερωθεί ως προς την προστασία του, να αποσυνδεθεί, δηλαδή, από εκεί που υπάρχουν οι «γκρίζες ζώνες», τα αυθαίρετα και οι οικισμοί μέσα στα δάση. Ωστόσο, δεν έχουμε ακόμα πεισθεί για τον τρόπο που θα διαχειριστείτε τον όρο «οικιστική πύκνωση». Θέλουμε, αν πάρετε τον λόγο, ακόμα περισσότερες διευκρινήσεις επ' αυτού. Κυρίες και κύριοι συνάδελφοι, την κρίσιμη αυτή ώρα οι πολίτες απαιτούν, με τη βαρύτητα αυτού του ρήματος, από όλα τα κόμματα και τις πολιτικές δυνάμεις να συνεννοηθούν. Είμαστε διαρκώς με την πλάτη στον τοίχο, ως χώρα. Οι πολίτες απαιτούν συνεννοήσεις. Απαιτούν τη συναντίληψη του κοινού καλού. Για να ολοκληρώσω, κύριε Πρόεδρε, με την απαίτηση της ελληνικής κοινωνίας για συναντίληψη όλων των πολιτικών δυνάμεων τουλάχιστον σε πέντε βασικά, σε πέντε μίνιμουμ εθνικής υπεροχής, έχουμε τη ρήση - και με αυτή θα κλείσω - του Μπαράκ Ομπάμα: «Όσο περιφρονούμε τη λογική, όσο περιφρονούμε τους αριθμούς και την πραγματικότητα, τότε η αλήθεια θα επιστρέφει διαρκώς και διαρκώς, αλλά ως άλλος εκδικητής». Ευχαριστώ πολύ.
Ευχαριστούμε πολύ, κύριε συνάδελφε. Τον λόγο έχει ο κ. Τσακαλώτος, για να διευκρινίσει κάτι. Κύριε Τσιρώνη, θέλετε και εσείς τον λόγο; Για νομοτεχνική πρόκειται; Διότι δεν έχει άλλες παρεμβάσεις επί της ουσίας, επί των λεγομένων.
Για κάτι που ειπώθηκε.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να πω ότι αποδέχομαι στο νομοσχέδιο τη βουλευτική τροπολογία με γενικό αριθμό 453 και ειδικό αριθμό 97, που έχει να κάνει με τη συνταξιοδότηση των εκπαιδευτικών πρωτοβάθμιας και δευτεροβάθμιας εκπαίδευσης. Πρέπει να πω, επίσης, ότι για την τροπολογία με γενικό αριθμό 442 και ειδικό αριθμό 86, για την απαλλαγή από τον ΕΝΦΙΑ μονίμων κατοίκων σε νησιά με πληθυσμό κάτω των τριακοσίων κατοίκων, το κοιτάμε πάρα πολύ θετικά και θα επανέλθει με στοχευμένες παρεμβάσεις η Κυβέρνηση πολύ σύντομα. Καταθέτω, επίσης, νομοτεχνικές βελτιώσεις. Στο άρθρο 16 αποφασίζεται η διαδικασία παύσης του Διοικητή της νέας Αρχής Εσόδων. Στο άρθρο 44 γίνεται διευκρίνιση για το ποιοι υπάγονται στο άρθρο 29 του νόμου για τη φορολογία εισοδήματος, αγρότες, αφορολόγητα δηλαδή. Στο άρθρο 56 διευκρινίζεται η διαδικασία εσόδων…
Παρακαλώ, κάντε ησυχία. Κύριε Καματερέ, μη μαλώνετε με τον κ. Λοβέρδο.
Κανένα θέμα, κύριε Πρόεδρε.
Στα υπόλοιπα γίνονται λεκτικές διορθώσεις. Επίσης, καταθέτω νομοτεχνικές επί της αιτιολογικής έκθεσης.
Στον κ. Τσιρώνη απευθύνθηκε μία ερώτηση. Μην ανοίξετε κύκλο σε καμμία περίπτωση. Δεν θα το επιτρέψω. Ορίστε, κύριε Τσιρώνη, έχετε τον λόγο.
Ευχαριστώ, κύριε Πρόεδρε. Χρωστούσα στον κ. Αμυρά αυτή τη διευκρίνιση από προχθές. Είναι καθαρό στη διατύπωση ότι το μόνο που κάνουμε στις ιώδεις περιοχές είναι να ζητούμε από τους δήμους να καταγράψουν στις δασικές εκτάσεις και στα σημερινά δάση τα οικήματα, τον δομημένο χώρο - τριακόσια, τετρακόσια - και να δημιουργήσουν κάποια πολύγωνα, ώστε στη συνέχεια, αντί να αντιμετωπιστούν από τη Δασική Υπηρεσία αποσπασματικά, να αντιμετωπιστούν συνολικά, ώστε να διευκρινίσουμε και να γνωρίζουμε μετά, τι από αυτά ήταν νομιμοποιημένο κάποτε, τι έχει εμπράγματα δικαιώματα, ποιος είναι ο χρόνος κτήσης. Μέχρι στιγμής δεν είχαμε ποτέ αυτή την εικόνα, αυτό και τίποτε περισσότερο. Η δασική νομοθεσία ισχύει απαρέγκλιτα.
Ευχαριστούμε, κύριε Υπουργέ. Το λόγο έχει ο Υπουργός, ο κ. Ξανθός. Αμέσως μετά ακολουθούν ένας ή δύο Βουλευτές και θα περάσουμε με τον κ. Λοβέρδο στους πέντε εκ των Κοινοβουλευτικών. Κύριε Υπουργέ, οκτώ λεπτά σας αρκούν;
Ναι, είναι εντάξει. Κυρίες και κύριοι συνάδελφοι, θα ξεκινήσω από μια σύντομη αναφορά σε ένα άρθρο του πολυνομοσχεδίου, το άρθρο 68, που αφορά τη θεσμοθέτηση μιας ειδικής κατηγορίας φαρμάκων, τα γενικής διάθεσης φάρμακα. Αυτό είναι μια υποκατηγορία των μη συνταγογραφούμενων φαρμάκων και όπως αρκετοί από εσάς ξέρετε, υπήρχε η εκκρεμότητα από τη μνημονιακή Συμφωνία του καλοκαιριού να διευθετηθεί. Κάναμε μια σοβαρή προσπάθεια επιστημονικής τεκμηρίωσης. Υπήρξε μια επιτροπή εμπειρογνωμόνων από τον ΕΟΦ, με τη συμμετοχή και του Πανελλήνιου Φαρμακευτικού Συλλόγου, η οποία κατέληξε σε μία συγκεκριμένη πρόταση. Με αυτόν τον τρόπο μπορέσαμε να διασφαλίσουμε ότι περίπου το 87% των σημερινών μη συνταγογραφούμενων φαρμάκων θα έχουν ως αποκλειστικό χώρο διάθεσης τα φαρμακεία και μόνο ένα 12% με 13% θα μπορεί να διατίθεται και εκτός φαρμακείου. Αυτό το ποσοστό στην πλειονότητά του αφορά φάρμακα ασφαλούς χορήγησης και επιλογής από τον ασθενή, χωρίς την απαραίτητη συμβουλευτική του φαρμακοποιού. Μ' αυτόν τον τρόπο - όπως και με την προηγούμενη εκκρεμότητα, που υπήρχε με το ιδιοκτησιακό καθεστώς των φαρμακείων - πιστεύω ότι χωρίς να αναιρούμε τη βασική υποχρέωση απελευθέρωσης στο χώρο της αγοράς του φαρμάκου, βάζουμε ασφαλιστικές δικλείδες και ρήτρες, οι οποίες επιτρέπουν να μη δημιουργεί προβλήματα αυτό το νέο περιβάλλον στη δημόσια υγεία και να μην επηρεάζει αρνητικά τη βιωσιμότητα των φαρμακείων, τα οποία νομίζω πως όλοι αναγνωρίζουμε ότι παίζουν έναν πολύ σημαντικό κοινωνικό ρόλο με τη γεωγραφική τους διασπορά σε όλη τη χώρα. Νομίζω ότι κατ' αναλογίαν αυτό, που κάνει συνολικά η Κυβέρνηση - και αυτό αποτυπώνεται και στο παρόν πολυνομοσχέδιο - είναι να κάνει το ίδιο πράγμα. Αυτό σημαίνει πως με δεδομένες τις μνημονιακές δεσμεύσεις, με δεδομένη την υποχρέωση να τηρηθούν τα συμφωνηθέντα και με δεδομένα τα προαπαιτούμενα και όλες τις άλλες παρεμβάσεις και μέτρα, που πρέπει να ληφθούν εν όψει της αξιολόγησης, θα υπάρξουν μέριμνες οι οποίες θα διασφαλίζουν μια δικαιότερη κατανομή των βαρών, θα διασφαλίζουν το δημόσιο συμφέρον, βεβαίως, και την κοινωνική συνοχή, αλλά φυσικά και τη δημόσια περιουσία. Επίσης, θα έχουμε περιθώριο να υπάρξει ζωτικός χώρος, προκειμένου να υπάρξουν αντισταθμιστικές παρεμβάσεις με θετικό κοινωνικό πρόσημο, όπως αυτές που ήδη έχουμε αρχίσει να υλοποιούμε από τον ν. 4368, το γνωστό παράλληλο πρόγραμμα. Και αναφέρομαι στη γνωστή ρύθμιση για την καθολική κάλυψη των ανασφάλιστων πολιτών, για την δωρεάν πρόσβασή τους στις δημόσιες υπηρεσίες υγείας, η οποία έχει ήδη αρχίσει να λειτουργεί και να παράγει ανακουφιστικά αποτελέσματα για χιλιάδες πολίτες, οι οποίοι τα προηγούμενα χρόνια είχαν βρεθεί έκθετοι και ανοχύρωτοι την ώρα της αρρώστιας και επιβαρύνονταν οικονομικά με δυσβάσταχτα χρέη, όταν χρειαζόταν να νοσηλευτούν στα νοσοκομεία. Αυτές τις μέρες όντως διεξάγεται, κατά την άποψή μου, μια συζήτηση σε υψηλούς τόνους. Υπάρχει μια απίστευτη καταστροφολογία. Θυμίζω ότι αυτή την καταστροφολογία την ακούμε μονότονα εδώ και πάρα πολλούς μήνες χωρίς να επιβεβαιώνεται στην πράξη. Υπάρχουν υπερβολές, όπως και μια αβάσταχτη ρηχότητα, θα έλεγα, της πολιτικής αντιπαράθεσης. Αυτό, όμως, το οποίο πραγματικά προκαλεί είναι το να εγκαλούμαστε εμείς για λαϊκισμό και για δημαγωγία, τη στιγμή, που πραγματικά είναι ο ορισμός του λαϊκισμού και της δημαγωγίας το να καταψηφίζεις με φιλολαϊκές κορώνες παράγωγα μέτρα από μια συμφωνία, που υπερψήφισες, χωρίς να λες ποιες είναι οι διαφορετικές εναλλακτικές επιλογές, χωρίς να προτείνεις άλλα ισοδύναμα μέτρα, χωρίς να λες ποιες δαπάνες πρέπει να περικοπούν για να μην υπάρξουν νέες επιβαρύνσεις και χωρίς να λες με ποιον τρόπο θα υπάρξουν φορολογικά έσοδα για να στηριχθεί το κοινωνικό κράτος. Νομίζω, λοιπόν, ότι αυτό αναδεικνύει την εγγενή αναξιοπιστία ενός μεγάλου μέρους του πολιτικού συστήματος, αλλά και των μιντιακών του υποστυλωμάτων, που αναπαράγουν αυτή τη συζήτηση αυτές τις ημέρες. Εμείς, αγαπητοί συνάδελφοι, κάναμε μια κρίσιμη επιλογή. Και αυτήν την κρίσιμη επιλογή τη θέσαμε στην κρίση της πλειοψηφίας των πολιτών. Ξέρουμε πολύ καλά ότι στην κοινωνία υπάρχει και δυσφορία, υπάρχει και απογοήτευση, υπάρχει και θυμός, αλλά ξέρουμε επίσης ότι σ' αυτή την κοινωνία υπάρχει και κατανόηση των δυσκολιών, κατανόηση των περιορισμών, ανοχή και προσπάθεια και κατανόηση της ανάγκης να στηριχθεί μια προσπάθεια, που κάνει αυτή τη στιγμή η Κυβέρνηση για να βγούμε απ' αυτόν τον φαύλο κύκλο της λιτότητας. Νομίζω ότι αυτή η κατανόηση έχει την εξήγησή της. Η εξήγηση είναι, πρώτον, ότι η Κυβέρνηση έχει απέναντί της ένα αντιπολιτευτικό τόξο με δομική ανυποληψία, που κανείς δεν εμπιστεύεται, γιατί είναι πολύ γνωστά και καταγεγραμμένα ο βίος και η πολιτεία του, δεύτερον, γιατί η δική μας Κυβέρνηση, ο ΣΥΡΙΖΑ, η «πρώτη φορά αριστερά», όπως σας αρέσει να καγχάζετε, δεν έχει πραγματικά καμμία σχέση με την φαυλότητα του παλιού πολιτικού συστήματος, του οποίου εσείς είστε μέρος και το έχετε αναπαράξει κατά το παρελθόν, και ,βεβαίως, επειδή έχει καταλάβει ότι πραγματικά κάναμε ό,τι μπορούσαμε. Μπορεί να μην τα καταφέραμε, μπορεί να μην υπήρξαν τα επιθυμητά και τα αναγκαία αποτελέσματα, αλλά και σήμερα θα συνεχίσουμε, έστω και λαβωμένοι, να παλεύουμε μέχρι το τέλος για να υπάρξει μια διέξοδος βιώσιμη, με την κοινωνία όρθια, στο θέμα της κρίσης. Εμείς, λοιπόν, σ' αυτήν την Κυβέρνηση δεν επενδύουμε στην απελπισία, αλλά στην ελπίδα. Δεν επενδύουμε στη καταστροφή, αλλά στην ανάκαμψη. Κυρίως επενδύουμε στον συνεχή αγώνα για να αλλάζουν οι κοινωνικοί και πολιτικοί συσχετισμοί. Αυτή είναι η ουσία της Αριστεράς σ' όλο τον κόσμο. Επειδή, λοιπόν, δεν έχουμε σκοπό να μείνουμε στη βολική γωνία της επαναστατικής καθαρότητας, αλλά θα κάνουμε πραγματικά ό,τι περνάει από το χέρι μας για να στηρίξουμε μια κοινωνία, που χειμάζεται και επειδή, βέβαια, δεν υπάρχει μια σοβαρή εναλλακτική πολιτική διέξοδος, είμαστε σίγουροι ότι θα τα καταφέρουμε και μαζί μας θα τα καταφέρει και η κοινωνία και η χώρα
Ευχαριστούμε πολύ, κύριε Υπουργέ. Ο κ. Ανδρέας Λοβέρδος έχει τον λόγο. Ύστερα θα είναι ο κ. Δένδιας, μετά ο κ. Κασιδιάρης, ο κ. Δανέλλης, ο κ. Κόκκαλης, αλλά ενδιάμεσα θα είναι ένας, τουλάχιστον, Βουλευτής από τη λίστα. Άρα, να ετοιμάζεται η κ. Τελιγιορίδου και ύστερα οι κύριοι Γιαννάκης, Παυλίδης, Ηγουμενίδης. Είναι ζήτημα αν θα απορροφήσουμε άλλους δυο - τρεις μετά απ' αυτούς που ανέφερα. Σας το λέω ευθέως. Ορίστε, κύριε Λοβέρδο, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, θέλω να θυμίσω κάτι. Το έκαναν κι άλλοι συνάδελφοι. Μεθοδολογικά το χρησιμοποιώ, είναι καταγεγραμμένο στη συλλογική μας μνήμη. Θέλω να θυμίσω μια φράση του σημερινού Πρωθυπουργού και τότε Αρχηγού κόμματος της Αντιπολίτευσης. Την απηύθυνε ως ερώτημα - μομφή στον τότε Υπουργό Οικονομικών, τον κ. Παπακωνσταντίνου, για θέματα, που έχουν να κάνουν με την περιουσία του ελληνικού δημοσίου. Του έλεγε: «Είναι δυνατό να πάρετε στις πλάτες σας αποφάσεις, που αφορούν το μέλλον των επόμενων γενεών; Ο ελληνικός λαός δεν αντέχει». Του το έλεγε για κάτι, που ούτε ο Παπανδρέου δέχτηκε να κάνει, ούτε ο Παπαδήμος δέχτηκε να κάνει, ούτε ο Σαμαράς δέχτηκε να κάνει, ούτε ο ίδιος ο Πρωθυπουργός στα λόγια δέχθηκε να κάνει, όπως μας ανακοίνωσε το βράδυ της φοβερής διαπραγμάτευσης τον Ιούλιο του 2015. Να το σήμερα εδώ, κυρίες και κύριοι συνάδελφοι, το αιωνόβιο νομικό μόρφωμα του ξεπουλήματος. Ο λαός, κυρίες και κύριοι Βουλευτές, δεν άκουσε το ρητό, που ο ίδιος κάποιες φορές λέει: «Ψήφισε εκείνον, που υπόσχεται λιγότερα, γιατί έτσι θα απογοητευτείς λιγότερο». Έκανε πείραμα και έπαθε αυτό, που πάλι ο ίδιος λέει: «Ουρανό κοιτάς; Σε πηγάδι θα πέσεις». Τι θα λέτε, κυρίες και κύριοι Βουλευτές της Πλειοψηφίας, που άλλοι θλιμμένοι, άλλοι χαρούμενοι ψηφίζετε σήμερα εδώ; Θα τυπώσετε μπλουζάκια που θα αλλάζουν το «Greece is not for sale» και θα γράφουν το «πωλείται όπως είναι επιπλωμένο», που έλεγε προφητικά ο συνάδελφός σας κ. Παπαδημούλης σε παλιότερες εποχές; Να το καταθέσω για όποιον είναι περίεργος. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσο και αν προσποιείστε συνάδελφοι της πλειοψηφίας - ορισμένοι από εσάς τουλάχιστον - ότι στεναχωριέστε με όλα αυτά και αναστενάζετε, σαν αναστενάρηδες του Λαγκαδά, θέλω να σας πω ότι αυτά είναι βιώματα και εμπειρίες. Οι πολίτες είναι έξαλλοι μαζί σας και αρκετοί από αυτούς ζητούν συγγνώμη για όσα είπαν ή έκαναν εναντίον μας. Θα συμβούλευα με φιλική διάθεση να δείτε ένα βίντεο στο διαδίκτυο, που έχει δηλώσεις πολιτών μετά τις εκλογές του Ιανουαρίου 2015 και μετά το δημοψήφισμα, σε τι είχαν ελπίσει οι άνθρωποι. Εγώ αυτά τα λόγια δεν τα ακούω ως αστείο. Τα ακούω ως μια τραγωδία ανθρώπων, που έχουν εξαπατηθεί, αν κανείς δει τα λόγια τους με αυτά, που κάνετε και με αυτά που γίνονται σήμερα. Και τι θα λέτε στους πολίτες από αύριο Δευτέρα; Θα τους λέτε, πέρα από το ότι είστε στεναχωρημένοι, αυτό, που λένε κάποιοι Βουλευτές της Πλειοψηφίας ότι βρέχει δισεκατομμύρια; Πώς θα το πείτε αυτό; Χθες το βράδυ ένας συνάδελφος, ο κ. Μπαργιώτας από το Ποτάμι, είπε με μια δόση υπερβολής ότι η ανάπτυξη δεν είναι η αδερφή ή η ξαδέρφη του Καρανίκα να έρθει όταν θα τη φωνάξεις. Είναι μια βαριά διαδικασία, που προϋποθέτει τη δυνατότητά σου να μπορείς να διοικήσεις ένα πολύ δύσκολα διοικήσιμο ελληνικό κράτος. Δεν αρκεί να υπάρχουν τα χρήματα. Πρέπει να μπορείς και να τα πάρεις και αυτό απαιτεί δεξιότητες, τόλμη, κατάλληλο νομοθετικό πλαίσιο και συγκεκριμένες πράξεις. Τα λέω αυτά τα περί ανάπτυξης και βροχής δισεκατομμυρίων για να κάνω αναφορά σε συγκεκριμένη τροπολογία. Ο κ. Σκουρλέτης δεν είναι εδώ, είναι όμως ο κ. Τσιρώνης. Έκανε και ο κ. Κουτσούκος αναφορά. Δεν είχε πολύ χρόνο να την αναπτύξει. Θα το κάνω εγώ. Είναι η τροπολογία 449/93. Κύριε Υπουργέ, υπήρχαν πάρα πολλά προβλήματα που δημιουργούσε η γραφειοκρατία με τα πολεοδομικά στο αναπτυξιακό πεδίο. Η νομοθεσία, όπως ολοκληρώθηκε ο νόμος - διάταγμα το 1987, δημιουργούσε στους μικρούς, μεσαίους, μεγάλους επενδυτές πάρα μα πάρα πολλά προβλήματα. Πολλές φορές οι αρμόδιοι υπάλληλοι έλεγαν στους πολίτες, που πήγαιναν: «ο νόμος είναι αόριστος», «τι να κάνω», «έλα από Δευτέρα, μήπως βρούμε μια λύση» και τα χρόνια περνούσαν. Σε συνεργασία με το ΤΕΕ - και αν κάτι λέω καθ' υπερβολήν, μπορεί ο κ. Σπίρτζης να σας το εξηγήσει - ψηφίστηκε ο ν.4269/2014, βάσει του οποίου έγιναν ορισμένα μικρά, μεσαία, μεγάλα επενδυτικά σχέδια και κάποιες επενδύσεις έχουν ξεκινήσει. Αναφέρομαι και στην Αττική και στην Κέρκυρα. Ο κ. Κουτσούκος έκανε αναφορά στην Ηλεία και πολλοί συνάδελφοι μπορούν να πουν από τη δική τους εμπειρία. Γιατί το παίρνετε πίσω; Μην γελάτε. Γελάει αυτός, που δεν ξέρει ποιο Υπουργείο διοικεί, δεν ξέρει πόσες δυσκολίες μεγάλες μπαίνουν μπροστά στην καθημερινότητα. Και από αύριο το πρωί - γιατί από αύριο αρχίζετε να κυβερνάτε, γιατί μέχρι τώρα λέγατε διάφορα πράγματα, τα οποία όλα αποδείχθηκαν αναλήθειες και ψέματα - τα χαμόγελα θα σβήσουν, αγαπητέ Υπουργέ. Γιατί θα δείτε τι τραβούν οι πολίτες από γραφειοκρατικές καθυστερήσεις, που έρχεστε να τις πολλαπλασιάσετε δήθεν για να αναπτύξετε στρατηγικούς σχεδιασμούς. Πώς θα γίνει αυτό; Πώς θα γίνει ανάπτυξη, όταν δυσχεραίνετε το βίο της οικονομικής κοινωνίας, μικρής, μεσαίας, μεγάλης; Η δεύτερη τροπολογία στην επιτροπή, άρθρο 234 του σχεδίου νόμου σήμερα, πολύ σοβαρό και ως ειδικό θέμα και ως γενικό, κυρίες και κύριοι Βουλευτές, αφορά το αν είναι μέθοδος. Περάσατε ένα τραγικό ασφαλιστικό. Πήρατε λεφτά, αντί να κάνετε ασφαλιστική αλλαγή και χρυσώνατε και σε κάποια σημεία το χάπι. Το ζήτημα των εκπτώσεων στις αυξημένες εισφορές το είχατε παρουσιάσει ως χρύσωμα χαπιού για νέους κυρίως εργαζομένους στους κλάδους των ελευθέρων επαγγελματιών. Λέγατε ότι για τις κύριες συντάξεις, επιστροφές, για την ιατροφαρμακευτική όχι. Καταργείτε με το άρθρο 234 αυτή τη διάταξη, την οποία είχατε παρουσιάσει ως χάπι. Αναφέρθηκε και ο κ. Κουτσούκος. Είναι μέθοδος αυτό; Είναι μέθοδος; Ξεψηφίσατε κάτι, που ψηφίσατε πριν από δεκαπέντε μέρες. Όλα όσα μικρά ή λίγα πάτε να δώσετε, θα τα αλλάζετε εβδομάδα με την εβδομάδα, με κριτήριο τις δυσκολίες που θα προκύπτουν; Τρίτο θέμα. Τροπολογία δική μας αυτή τη φορά. Είναι ο κ. Τσιρώνης εδώ. Ρωτηθήκατε, κύριε Υπουργέ, για την παραχώρηση με τροπολογία, Βουλευτών υποτίθεται, ενώ υπουργική ήταν και καλυμμένη, για τα δικαστήρια στην παραλιακή; Έγινε μεγάλο θέμα. Παρουσιάστηκε τροπολογία, που δεν υπήρχε, γιατί δεν υπήρχε σχέδιο νόμου. Έγινε κοινοβουλευτικός έλεγχος. Κατατέθηκε νέα τροπολογία. Σήμερα έρχεται εδώ μια τροπολογία από το Ποτάμι, από την Ένωση Κεντρώων και από μας, τη Δημοκρατική Συμπαράταξη. Δεν ερωτηθήκατε, είναι προφανές. Θα την κάνετε δεκτή, την κατάργηση της παράνομης εκείνης αμαρτωλής τροπολογίας, αφ' ης ίσχυσε; Κι ας βρει ο κ. Παρασκευόπουλος με τον κ. Καμμένο ή με άλλο συνάδελφό του έναν άλλο χώρο. Έχετε σήμερα αυτή την ευκαιρία. Την επανακαταθέσαμε και περιμένουμε να τη δεχθείτε.
Κύριε Λοβέρδο, παρακαλώ.
Κλείνω χωρίς επιχείρημα. Κλείνω με τα λόγια ενός δικού σας Υπουργού: «Κυρίες και κύριοι, τα δύσκολα πέρασαν. Τώρα έρχονται τα χειρότερα». Ευχαριστώ πολύ.
Ευχαριστώ πολύ. Τον λόγο έχει η συνάδελφος κ. Ολυμπία Τελιγιορίδου. Μετά θα μιλήσει ο Κοινοβουλευτικός Εκπρόσωπος της Νέας Δημοκρατίας κ. Δένδιας.
Κύριε Πρόεδρε, σε τηλεφωνική επικοινωνία που είχα μου είπαν ότι θα μιλήσω εγώ μετά τον κ. Λοβέρδο. Το έχω ζητήσει από το μεσημέρι.
Εσείς είστε μετά τον κ. Δένδια.
Όχι. Είχα ζητήσει, σύμφωνα με τη σειρά κοινοβουλευτικής εκπροσώπησης των κομμάτων, να είμαι εγώ μετά τον κ. Λοβέρδο.
Δεν ακολουθήθηκε. Μπήκε πιο νωρίς ο κ. Λοβέρδος.
Άρα εφόσον έχω ζητήσει, να προηγηθώ εγώ, όπως έχουμε συνεννοηθεί από τις 11 το πρωί.
Σας παρακαλώ. Οι συνεννοήσεις αυτές είναι στο πλαίσιο μιας γενικής οικονομίας. Πού να δείτε σε σχέση με τους Αρχηγούς των κομμάτων.
Διεκδικώ τότε τη θέση μου με βάση τη σειρά…
Ο κ. Δένδιας είναι της Αξιωματικής Αντιπολίτευσης. Σας παρακαλώ.
Με τον κ. Κρεμαστινό…
Είμαστε συνεπείς όσο μπορούμε περισσότερο, για να βγαίνει η οικονομία της διαδικασίας. Και ασυνεπέστεροι προς το πλήθος των συναδέλφων Βουλευτών οι οποίοι σε τελευταία ανάλυση δεν θα μιλήσουν καθόλου.
Εγώ πάντα τηρώ τον χρόνο μου μέχρι δευτερολέπτου και θέλω να μιλήσω…
Δεν σας αντιδιαστέλλω, τουλάχιστον, γι' αυτό το ζήτημα, από κανέναν άλλο Βουλευτή. Αλίμονο. Κυρία Τελιγιορίδου, έχετε τον λόγο. Με συγχωρείτε για τη διακοπή.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, συζητάμε σήμερα αυτό το νομοσχέδιο και είναι, πράγματι, μια δύσκολη ημέρα για την Κυβέρνηση αλλά και για την κυβερνητική πλειοψηφία, γιατί αναγκαζόμαστε να πάρουμε μέτρα ύψους 1,8 δισεκατομμυρίου ευρώ. Αναρωτιέμαι, θα μπορούσαμε άραγε να μην τα πάρουμε αυτά τα μέτρα; Θα μπορούσαμε άραγε να βρούμε αλλού τα χρήματα που χρειάζονται; Η απάντηση είναι, ναι. Θα μπορούσαμε να μην πάρουμε αυτά τα μέτρα και μάλιστα του ποσού του ενός δισεκατομμυρίου ευρώ, αν για παράδειγμα τον Μάρτιο του 2014 δεν περνούσε τροπολογία και μάλιστα νύχτα σε νομοσχέδιο του Υπουργείου Διοικητικής Μεταρρύθμισης επί υπουργίας του σημερινού Αρχηγού της Αξιωματικής Αντιπολίτευσης, του κ. Μητσοτάκη, που χάριζε πρόστιμα και φορολογικές παραβάσεις σε δυο πετρελαϊκές εταιρείες για το διάστημα 2010-2011.
Τι λέτε τώρα;
Την καταθέτω στα Πρακτικά.
Είστε ψεύτες!
Σας παρακαλώ, κύριε Βρούτση.
Την καταθέτω στα Πρακτικά.
Ένα λεπτό, κυρία Τελιγιορίδου.
Καταλαβαίνετε τι λέει, κύριε Πρόεδρε;
Κύριε Βρούτση, έπεται ο Κοινοβουλευτικός Εκπρόσωπος του κόμματός σας και ο ίδιος ο Αρχηγός. Δεν χρειάζεται. Δεν λειτουργούμε με κραυγές εδώ μέσα.
Τι λέτε τώρα, κύριε Πρόεδρε;
Κατέθεσα την τροπολογία στα Πρακτικά.
Ενάμισι χρόνο σας το λέμε! Ενάμισι χρόνο κρύβεστε! Είστε ψεύτες!
Αυτή η τροπολογία είναι με υπογραφή Στουρνάρα …
Ένα λεπτό, κυρία Τελιγιορίδου. Κύριε Βρούτση, παρακαλώ πολύ να λαμβάνετε υπ' όψιν σας το Προεδρείο, όταν μάλιστα έπονται και ο Κοινοβουλευτικός Εκπρόσωπος και ο Αρχηγός του κόμματός σας, καθώς αν υπάρχει ένα πρόβλημα σαν αυτό στο οποίο αναφέρεστε, θα αναφερθούν. Παρακαλώ την ομιλήτρια να συνεχίσει.
…(δεν ακούστηκε)
Σας παρακαλώ, κύριε Παπαδόπουλε. Γίνατε και δικηγόρος.
Επειδή δεν μου αρέσει ούτε επικοινωνιακά τερτίπια να κάνω ούτε πυροτεχνήματα να ρίχνω σ' αυτήν την Αίθουσα, κατέθεσα για τα Πρακτικά τη συγκεκριμένη τροπολογία, που έχει την υπογραφή του κ. Στουρνάρα και του κ. Μητσοτάκη. Επειδή κάποιος συνάδελφος της Αξιωματικής Αντιπολίτευσης μας κάλεσε εχθές να φάμε τους λωτούς μας, για να ξεχάσουμε, προφανώς, τα πεπραγμένα σας, θα του πούμε, λοιπόν, ότι εμείς δεν θα γίνουμε λωτοφάγοι, όσο και αν μας προσφέρετε τους λωτούς. Μας κατηγορείτε σήμερα ότι φέρνουμε προς ψήφιση τη δημιουργία ενός ταμείου, το οποίο - λέει - θα κάνει ιδιωτικοποιήσεις, που ξεπουλάνε τη δημόσια περιουσία. Αναφέρεστε σε ένα ταμείο, που είναι με ελληνική διοίκηση, με ελληνική έδρα και με το ελληνικό δίκαιο, αν αυτά σας λένε κάτι. Προφανώς, όμως, έχετε δίκιο να αμφιβάλλετε για το πώς αυτό το ταμείο θα λειτουργήσει, γιατί υπάρχουν πεπραγμένα της δικής σας εποχής. Για παράδειγμα, θα ήθελα να θυμίσω την ιδιωτικοποίηση της περιουσίας της Τράπεζας της Ελλάδoς, με τα διακόσια σαράντα ένα ακίνητα που δώσατε στην «ΠΑΝΓΑΙΑ», με το δάνειο μέσω της Εθνικής Τράπεζας σε ιδιωτική εταιρεία για να τα αγοράσει και στη συνέχεια βάλατε την Εθνική Τράπεζα, αυτά τα ακίνητα να τα ενοικιάσει. Η ζημία ήταν 70 εκατομμύρια ευρώ μόνο για τα ενοίκια. Δεν έχω τον χρόνο να επεκταθώ περισσότερο. Ένα πράγμα μόνο θα σας πω. Για δεκαετίες, το παλαιό πολιτικό και οικονομικό κατεστημένο κατέστρεφε συνειδητά τη χώρα μέσα από ένα σύμπλεγμα κομματικών, επιχειρηματικών και μιντιακών συμφερόντων που παραπλανούσε και εξαπατούσε τον ελληνικό λαό.
Αφού δεν τρώει κουτόχορτο ο λαός!
Σας παρακαλώ, κύριε Τασούλα.
Κι εμείς, πράγματι, είχαμε αυταπάτες. Ξέρετε ποια ήταν η αυταπάτη μας; Η αυταπάτη μας ήταν ότι σας θεωρούσαμε ανίκανους να διαλύσετε τα πάντα και λέγαμε ότι κάτι έμεινε σ' αυτή τη χώρα για να διαχειριστούν οι επόμενοι. Ήσασταν ικανοί για όλα.
Εσείς είστε ανίκανοι για όλα!
Κύριε Τασούλα, σας παρακαλώ πολύ.
Ο ελληνικός λαός γνωρίζει εσάς, που σας έχει καταδικάσει τρεις φορές επανειλημμένα σε έναν χρόνο, αλλά γνωρίζει και εμάς και θέλει από εμάς κάτι διαφορετικό, γιατί αν εμείς συνεχίσουμε να διαιωνίζουμε το οικονομικό μοντέλο της Μεταπολίτευσης, τότε πράγματι θα είμαστε μία από τα ίδια. Όμως, δεν είμαστε ίδιοι, γιατί πιστεύουμε ότι αυτή η χώρα μπορεί να έχει μια προοπτική με τη διαπραγμάτευση του χρέους, με μια διαφορετική παραγωγική ανασυγκρότηση, με μια ριζική αναδιάρθρωση του πρωτογενή τομέα, με υγιή επιχειρηματικότητα. Επειδή, παρ' όλο που με διακόψατε και καταναλώσατε αρκετό χρόνο, καταλαβαίνω ότι ο χρόνος είναι πολύτιμος, θέλω να τελειώσω με το εξής: Όλα αυτά, που προσπαθείτε μέσα από έναν σκληρό αντιπολιτευτικό λόγο, που βάζει και θέμα εκλογών, αν και νομίζω ότι τελευταία η ρητορική του κ. Σαμαρά τις μεταθέτει για το 2017, εμάς δεν μας πτοούν. Δεν μας πτοούν, γιατί είμαστε κομμάτι του ελληνικού λαού, είμαστε η φωνή του και οι εκπρόσωποί του. Σας ευχαριστώ.
Επιτρέψτε μου, κυρίες και κύριοι συνάδελφοι, να σας ζητήσω να μην υπάρχουν αντιδράσεις στις ομιλίες. Εγώ τουλάχιστον, όπως και οι περισσότεροι από εσάς, έχουμε ακούσει επί τέσσερις μέρες μέσα σε αυτήν την πολύ πυκνή και δύσκολη διαδικασία, πταίσματα, πλημμελήματα και ολίγoν κακουργήματα από μικροφώνου. Θα πω και κάτι και δεν θέλω να θίξω συναδέλφους, που αντέδρασαν. Ιδιαίτερα όταν είναι γυναίκες συνάδελφοι, από όλες τις πτέρυγες της Βουλής, θα παρακαλούσα, πάρα πολύ, να υπάρχει μεγαλύτερη δυνατή ευαισθησία σε διακοπές. Και ο νοών νοείτω. Πάρτε το σαν προσωπικό σχόλιο.
Γιατί, κύριε Πρόεδρε, δεν μπορούν οι γυναίκες μόνες τους;
Για τον ίδιο λόγο αντιληφθήκατε…
Θέλουν εσάς συνήγορο;
Το ακριβώς αντίθετο.
…(δεν ακούστηκε)
Κυρία Ασημακοπούλου, τηρώντας αυτά, που μόλις είπα δεν σας απαντάω. Εντάξει; Ακούστηκε το σχόλιό σας. Να είστε καλά.
Ομοίως.
Τον λόγο έχει ο κ. Δένδιας.
Κύριε Πρόεδρε, θα είμαι σύντομος, διότι αντιλαμβάνομαι την κόπωση και την εξάντληση του Σώματος. Θα ήθελα να πω κατ' αρχάς ότι λυπάμαι, που δεν είναι στην Αίθουσα αυτήν την στιγμή ο Υπουργός Οικονομικών, ο κ. Τσακαλώτος. Για ποιον λόγο; Διότι κατέθεσε σειρά νομοτεχνικών βελτιώσεων. Οφείλω να σας πω, κυρίες και κύριοι συνάδελφοι, ότι κάνω άθροισμα κάθε φορά. Έχετε υπερβεί τις εκατόν εξήντα νομοτεχνικές βελτιώσεις σε αυτό το νομοθέτημα. Εν πάση περιπτώσει, η τελευταία νομοθετική βελτίωση, που κατέθεσε ο κύριος Υπουργός, αφορά σκέψη αιτιολογικής έκθεσης και θα τον παρακαλέσω όταν επιστρέψει να μας εξηγήσει περί τίνος πρόκειται. Επιφυλασσόμεθα για αυτό. Έρχομαι τώρα στα θέματα, τα οποία συζητήθηκαν. Κατ' αρχάς, υπήρξε μια προσπάθεια να δημιουργηθεί μια εντύπωση περί δήθεν χαριστικής τροπολογίας, η οποία φέρει την υπογραφή τριών Υπουργών της προηγούμενης κυβέρνησης, μεταξύ των οποίων και του νυν Διοικητή της Τράπεζας της Ελλάδος, του κ. Στουρνάρα και του Προέδρου της Νέας Δημοκρατίας, του κ. Κυριάκου Μητσοτάκη. Κυρίες και κύριοι συνάδελφοι, η τροπολογία είναι γνωστού περιεχομένου και είναι ορθή τροπολογία. Αλλά εν πάση περιπτώσει, επειδή προσπαθείτε να δημιουργήσετε εντυπώσεις, εξ ονόματος του Αρχηγού της Αξιωματικής Αντιπολίτευσης, του οποίου φέρει την υπογραφή η τροπολογία, σας εξουσιοδοτώ αμέσως τώρα να καταθέσετε άρση αυτής της τροπολογίας και να την ψηφίσει η Νέα Δημοκρατία. Αμέσως τώρα.
Μπράβο! Επιτέλους!
Για να τελειώνουμε με τις φαιδρότητες και τους λαϊκισμούς!
Το παραδέχεστε;
Παρακαλώ! Σας παρακαλώ πολύ, κύριε Γάκη, κυρία Αυλωνίτου!
Πάμε τώρα στα θέματα των φόρων που συζητήσαμε πριν.
Είναι συκοφάντες αυτοί!
Πάμε τώρα στα θέματα των φόρων. Μην ενοχλήστε, η εξουσιοδότηση, που σας δίνουμε είναι διαρκούς ισχύος όταν θέλετε και αν θέλετε να σας γράψω και σχέδιο να την καταθέσετε.
Επιτέλους, το παραδεχτήκατε!
Κυρία Αυλωνίτου, αναφέρομαι προσωπικά! Σας παρακαλώ!
Κυρίες και κύριοι συνάδελφοι της Πλειοψηφίας ΣΥΡΙΖΑ - ΑΝΕΛ, τα 5,4 δισεκατομμύρια είναι αυτά, που επιβάλλετε σήμερα, γιατί άκουσα αρκετούς να το λένε, δεν είναι το σύνολο των φόρων που έχετε επιβάλει. Θυμηθείτε πέρσι την αύξηση του ΦΠΑ από το 13% στο 23%. Θυμηθείτε πέρσι την αύξηση των εισφορών υγείας. Θυμηθείτε πέρσι την αύξηση των προκαταβολών φόρου μεταξύ των άλλων. Τα 5,4 δισεκατομμύρια είναι τα φετινά, να τα προσθέσετε στα περσινά. Κι επί τη ευκαιρία, ήρθε εδώ ο Υπουργός Επικρατείας και μας είπε ότι χάρις σε εσάς - και με συγχωρείτε, παρεμπιπτόντως, ξεχάσαμε να σας ευχαριστήσουμε, ίσως χρειαστεί να το πράξω τώρα - έχουμε γλιτώσει κάπου 20 δισεκατομμύρια. Μου λέτε γιατί, αφού είμαστε τόσο πλούσιοι και γλιτώσαμε 20 δισεκατομμύρια, μας έχετε βάλει σε μια σειρά νέων φόρων; Για να καταλάβω δηλαδή.
Γιατί ήσασταν κυβέρνηση εσείς και καταστρέψατε την Ελλάδα.
Κύριε Φάμελλε, ρητορικές ερωτήσεις είναι.
Και μάλιστα, όχι μόνο μας βάζετε νέους φόρους αλλά κόβετε και τα ειδικά μισθολόγια. Αυτά για τον πλούτο, τον οποίο δημιουργείτε μετά από δεκαοχτώ μήνες. Κυρίες και κύριοι συνάδελφοι, επίσης, θα πω δυο κουβέντες για το ταμείο, αυτό το περίεργο ταμείο για το οποίο έγινε μεγάλη συζήτηση εδώ, την «Ελληνική Εταιρεία Συμμετοχών και Περιουσίας Α.Ε.» και άλλες διατάξεις. Σας είπα κατ' αρχάς στην τοποθέτησή μου χθες, ότι αυτό εδώ είναι νομικά όχι απλώς έωλο, αλλά παράφρον. Όταν το πρωτοείδα, το χαρακτήρισα σαν τη συνάντηση του ημιφρενούς πολιτικού με τον ημιμεθή νομικό. Αυτά τα πράγματα, που κάνετε εδώ, κατ' αρχάς είναι νομικώς αστεία. Όμως, ας αφήσουμε το νομικό κομμάτι του πράγματος, περί της μη συναλλάξιμης μετοχής κ.λπ.. Καταλαβαίνετε, πράγματι, τι κάνετε; Αντιλαμβάνεστε αυτό το οποίο κάνετε; Ότι τέσσερις γενιές Ελλήνων μετά θα έχουν υποθηκευμένο το σύνολο της εθνικής περιουσίας εξαιτίας της δικής σας σημερινής ψήφου; Εμείς θα σας υποχρεώσουμε, ο καθένας διά της ονομαστικής ψηφοφορίας να ψηφίσει και να είναι καταγεγραμμένο στα Πρακτικά. Έχετε τεράστια ευθύνη κι όχι μόνο ηθική ευθύνη. Έρχομαι στο αγαπημένο σας ζήτημα τώρα, τη διαπλοκή. Για να δούμε κι εδώ λίγο τι γίνεται.
Για να δούμε. Τα θυμάσαι;
Κυρίες και κύριοι συνάδελφοι, κατ' αρχάς ο κ. Σταθάκης μου απήντησε, προηγουμένως, στην ερώτησή μου για το άρθρο 106 του νόμου. Στην πραγματικότητα το άρθρο 105 χαρίζει πρόστιμα, το άρθρο 106 χαρίζει ποινές. Είπα, λοιπόν, στον κ. Σταθάκη δύο πράγματα: Πρώτον, ότι χρειάζεται την υπογραφή του Υπουργού Δικαιοσύνης. Ήρθε η υπογραφή του Υπουργείου Δικαιοσύνης, το οποίο σημαίνει ότι εκ του πονηρού έλειπε. Πάμε, όμως, πέρα απ' αυτό. Είπα ότι θέλουμε κατάλογο των αδικημάτων. Αυτό δεν ήρθε. Είπα ότι θέλουμε κατάλογο των προσώπων και των εταιρειών. Αυτό δεν ήρθε και δεν ήρθε ούτε για το άρθρο 56, για το οποίο ειδική μνεία έκανε πριν ο κ. Σταϊκούρας. Επίσης, ζήτησα από τον κ. Σταθάκη να μας φέρει τη θετική εισήγηση γι' αυτό της Επιτροπής Ανταγωνισμού. Και τι μου είπε ο κ. Σταθάκης, που είναι εδώ; Μου είπε ότι δεν χρειάζεται. Το κείμενο του νόμου, κυρίες και κύριοι συνάδελφοι, λέει επί λέξει: «Η Επιτροπή Ανταγωνισμού παρέχει τη γνώμη της επί προτάσεων τροποποίησης του παρόντος νόμου». Ο παρών νόμος είναι ο ν.3959/2011. Το άρθρο 106 ξεκινάει ως εξής: «Η παράγραφος 3 του άρθρου 44 του ν.3959 αντικαθίσταται». Είναι προφανές, λοιπόν, ότι δεν μπορείτε να προσκομίσετε γνώμη της επιτροπής. Και ξέρετε γιατί δεν μπορεί να προσκομίσετε γνώμη της επιτροπής; Γιατί έχετε αντίθετη γνώμη της επιτροπής. Πείτε μας τώρα αν έχετε την καλοσύνη: Χατίρια στη διαπλοκή ποιος κάνει εδώ πέρα; Για να καταλαβαινόμαστε λίγο και να μιλάμε ελληνικά. Πάμε σε άλλο θέμα. Ρουσφέτι. Το αγαπημένο σας.
Επιστήμονες είστε στο ρουσφέτι.
Νομοθέτημα χωρίς ρουσφέτι εδώ δεν έρχεται. Άρθρο 153- σας το είπα και πριν - «οικιστική» πύκνωση. Τι ωραίο που ακούγεται! «Οικιστική πύκνωση». Οι περιοχές με οικιστική πύκνωση δεν μπαίνουν στους δασικούς χάρτες, αλλά τηρείται η διάταξη της δασικής νομοθεσίας. Τώρα, με συγχωρείτε, δηλαδή, άλλη πλάκα έχετε να μας κάνετε γι' απόψε; Για να ξέρουμε να γελάσουμε κι άλλο. Διότι όλα αυτά τα απίστευτα, τα πρόδηλα, πρωτοφανή, ανεπανάληπτα, ανεξιχνίαστα, δεν είναι δυνατόν να γίνονται σε κοινοβούλιο Ευρωπαϊκής χώρας. Αν αυτά τα πράγματα - και με κάθε συγγνώμη στον Πρέσβη της σχετικής χώρας - έρχονταν στο Κοινοβούλιο της χώρας, της οποίας ηγέτης είναι ο κ. Μουγκάμπε, ούτε εκεί, στην μονοκρατορία, δεν θα δέχονταν οι υποδειχθέντες Βουλευτές να τα ψηφίσουν. Διότι εδώ δεν υποτιμάται μόνο η βούληση του ελληνικού λαού, αλλά και η κοινή νοημοσύνη του μέσου ανθρώπου. Κυρίες και κύριοι, έρχομαι σε κάτι τελευταίο, όχι όμως λιγότερο σημαντικό. Αναφέρθηκε πριν και ο κ. Λοβέρδος και έχει αναφερθεί σε αυτό και ο κ. Κυριάκος Μητσοτάκης στην προηγούμενη τοποθέτησή του στην Ολομέλεια. Περάσατε μια διάταξη, διά τροπολογίας, με την οποία μεταφέρετε χρήση ακινήτων του Ολυμπιακού Πόλου του Φαλήρου στο Υπουργείο Δικαιοσύνης. Σας είπαμε, ευθέως, ότι αυτό είναι για δεκαπέντε λόγους απαράδεκτο. Ελέχθη τότε ότι θα υπάρξει έλεγχος και προφανώς υπήρξε συναντίληψη ότι αυτό δεν είναι σωστό, καθώς και ότι θα υπάρξει αντικατάσταση των κτηρίων με κάποια άλλα κτήρια. Μέχρι τώρα που συζητάμε, δεκαπέντε ημέρες μετά, θεωρήσατε ότι το ξεχάσαμε και «αγρόν αγοράσατε». Έχουμε καταθέσει, λοιπόν, κατ' εντολήν του Προέδρου της Νέας Δημοκρατίας, σχετική τροπολογία. Την ψηφίζετε, για να ξέρουμε τι γίνεται; Γιατί εδώ αυτή η ιστορία του τύπου «λέμε τώρα εδώ αλλά μετά έξω κάνουμε ότι ξεχνάμε» δεν πρόκειται να συνεχιστεί. Καταλήγω λέγοντάς σας ότι ακόμα περιμένω από χθες, που προκάλεσα την τοποθέτηση του Υπουργού Άμυνας για τα ειδικά μισθολόγια. Μέχρι τώρα, που συζητάμε δεν έχω τοποθέτηση. Κυρίες και κύριοι συνάδελφοι, εμείς θα σας υποχρεώσουμε, γι' αυτά τα οποία θεωρούμε σημαντικά, να ψηφίσετε σε ονομαστική ψηφοφορία. Σας λέω ξεκάθαρα ότι έχετε υπερβεί τον Ρουβίκωνα, λέξη, που σας είναι οικεία παρεμπιπτόντως εξ άλλης αφορμής. Έχετε υπερβεί τον κοινοβουλευτικό Ρουβίκωνα και ψηφίζετε απίστευτα πράγματα. Η πορεία σας ως κοινοβουλευτικής πλειοψηφίας είναι προδιαγεγραμμένη. Σας το έχω πει επανειλημμένως ότι μετράτε ελάχιστο καιρό. Αυτό, που μπορείτε να κάνετε είναι να μην γελοιοποιηθείτε περαιτέρω. Σας ευχαριστώ πολύ.
Ευχαριστούμε, κύριε Δένδια. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μέλη του Συλλόγου Γονέων και Κηδεμόνων από το 1ο Δημοτικό Σχολείο Χρυσούπολης Καβάλας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για ένα λεπτό ο Υπουργός κ. Αλεξιάδης, για να διευκρινίσει αυτό, που ζητήθηκε να διευκρινιστεί για μια τροπολογία. Ύστερα θα λάβει τον λόγο ο Βουλευτής κ. Παυλίδης και ο κ. Κασιδιάρης από τους Κοινοβουλευτικούς Εκπροσώπους. Κύριε Αλεξιάδη, έχετε τον λόγο.
Κύριε Πρόεδρε, δεν έπρεπε να πάρω τον λόγο, διότι στο συγκεκριμένο θέμα απάντησα μέσα στη Βουλή με συγκεκριμένα στοιχεία. Όμως, δυστυχώς επανέρχεται το θέμα. Θέλω, λοιπόν, να διευκρινίσω ότι έγινε φορολογικός έλεγχος σε επιχειρήσεις, διαπιστώθηκε με βάση τη νομοθεσία ότι έπρεπε να πληρώσουν κάποιους φόρους, ήρθε αυτή η τροπολογία και με αυτήν μπόρεσαν οι επιχειρήσεις αυτές και πλήρωσαν λιγότερο φόρο. Η τροπολογία αυτή ψηφίστηκε μετά από τρεις προσπάθειες στο ελληνικό Κοινοβούλιο πριν από δύο χρόνια. Δεν νομίζω να υπάρχει καμμία επιχείρηση, η οποία περίμενε να έρθει η Κυβέρνηση ΣΥΡΙΖΑ ή να κρατάει σε εκκρεμότητα τα θέματα και να μην τα έχει λύσει. Δεν έχει νομικά κανένα αποτέλεσμα το να φέρουμε τώρα μια τροπολογία και να το καταργήσουμε αυτό, διότι το έγκλημα έγινε. Δυστυχώς, το δημόσιο έχασε εκατομμύρια ευρώ από αυτή την τροπολογία. Αυτή είναι η αλήθεια και η πολιτική ευθύνη είναι συγκεκριμένη.
Ευχαριστώ. Κύριε Σταθάκη, θέλετε να διευκρινίσετε κάτι επί του ιδίου θέματος;
Θα ήθελα να τοποθετηθώ επί των παρατηρήσεων του κ. Δένδια.
Όχι επί των παρατηρήσεων παρακαλώ! Υπάρχει κάτι, που να έχει μείνει προς διευκρίνιση;
Ναι, θα ήθελα να κάνω μια διευκρίνιση.
Όχι επί του «Ρουβίκωνα», εάν ήταν κοινοβουλευτικό ή όχι!
Τον έχει διαβεί προ πολλού η αντιπολίτευση. Μένω στις παρατηρήσεις σας, κύριε Δένδια. Για το άρθρο 105 έχω τη σύμφωνη γνώμη και έχω ενσωματώσει όλες τις παρατηρήσεις.
Δεν έχετε.
Για το άρθρο 106- ακούστε με - έχω συστηματική επαφή με την επιτροπή. Η επιτροπή δήλωσε αναρμόδια για το ποινικό σκέλος. Σας το επαναλαμβάνω για μια ακόμη φορά αυτό. Σας το εξήγησε ο κ. Παρασκευόπουλος και μπορείτε να κάνετε όση κριτική θέλετε.
Δεν είναι σωστό αυτό. Είναι πρωτοφανές!
Κύριε Αθανασίου, παρακαλώ μην παρεμβαίνετε καθόλου επί του σκεπτικού. Δεν είναι δικαστήριο εδώ! Είναι πολιτική η συζήτηση με τον κ. Δένδια.
Τρίτο και τελευταίο στοιχείο είναι ότι δεν νομοθετεί η επιτροπή. Εμείς νομοθετούμε και η επιτροπή εκφράζει γνώμη.
Ευχαριστούμε. Ο κ. Παυλίδης έχει τον λόγο για πέντε λεπτά.
Κυρίες και κύριοι συνάδελφοι, «αυτή η Κυβέρνηση συνεργασίας ΣΥΡΙΖΑ - ΑΝΕΛ και Οικολόγων Πράσινων είναι μια επικίνδυνη και ανεύθυνη Κυβέρνηση. Οι αθεόφοβοι κατάφεραν μόλις μέσα σε δεκαέξι μήνες διακυβέρνησής τους να φορτώσουν στον ελληνικό λαό και στη χώρα άλλα 85 δισεκατομμύρια ευρώ». Πάνω ακριβώς σε αυτήν τη γραμμή στηρίζει η Αξιωματική Αντιπολίτευση και τα άλλα κόμματα όλη την πολιτική της αντίληψη, σε αυτήν την αφήγηση ότι χρεώσαμε 85 δισεκατομμύρια ευρώ τη χώρα. Με αυτήν τη λογική λοιπόν και με αυτήν την αφήγηση το κόμμα της Νέας Δημοκρατίας ζητάει εκλογές εδώ και τώρα κάποιες φορές, κάποιες φορές όχι, κάποιες χωρίς να σκέπτεται, αναλόγως, δηλαδή, την πίεση στο εσωτερικό της και το εξωτερικό της, το ΠΑΣΟΚ ζητάει μια ευρεία κυβέρνηση με τη συμμετοχή της Νέας Δημοκρατίας, μια ευρεία πολιτική οικουμενική κυβέρνηση και ο κ. Λεβέντης, όπως πάντα σταθερός εδώ και πολλούς μήνες, μια κυβέρνηση τεχνοκρατών, σαν τους τραπεζίτες, που διοίκησαν το προηγούμενο διάστημα τη χώρα, με τα γνωστά αποτελέσματα. Επειδή, όμως, σας έχω πει ότι έχετε μια αλλεργία στη λογιστική και συνεχίζετε να επιμένετε στη θεωρία, που λέει αν τα μαθηματικά δεν συμφωνούν με την πολιτική μας, τόσο το χειρότερο για τα μαθηματικά, έψαξα και βρήκα μερικά νούμερα, που θα σας βοηθήσουν να υποστηρίξετε πολύ περισσότερο αυτήν τη λογική σας και μέσα στη χώρα και εκτός χώρας. Το '14 το χρέος της χώρας ήταν 320 δισεκατομμύρια, δηλαδή, 180% του ΑΕΠ. Αυτή η ανεύθυνη και απαράδεκτη Κυβέρνηση συνεργασίας ΣΥΡΙΖΑ - ΑΝΕΛ και Οικολόγων Πράσινων το '15 φόρτωσε άλλα 85 δισεκατομμύρια. Πήγε, δηλαδή, το χρέος, αφού είχαμε 320 και άλλα 85 δισεκατομμύρια, 405 δισεκατομμύρια ευρώ. Και επειδή έκανα κι έναν πρόχειρο υπολογισμό για να σας δώσω το νούμερο να μην κουράζεστε, εκτινάξαμε το χρέος λοιπόν από το 180% στο 227%. Είναι ένα καλό νούμερο να το πείτε στο εξωτερικό, να πάει η Νέα Δημοκρατία στο Ευρωπαϊκό Λαϊκό Κόμμα, να πάει το ΠΑΣΟΚ στους ευρωπαίους σοσιαλδημοκράτες και να το αναφέρει, για να γελάει και κάθε πικραμένος. Και για να είμαστε σοβαροί, όλη αυτή η επιχειρηματολογία είναι έωλη, είναι ανάπηρη, για τον πολύ απλό λόγο: Ήρθε η ΕΛΣΤΑΤ τέλος Μαρτίου και έφερε τα πραγματικά αποτελέσματα για την οικονομική διάσταση του χρέους το 2015, όπου - τι έκπληξη! - διαψεύδει όλα αυτά που είπα πριν. Το χρέος μειώθηκε κατά 8 δισεκατομμύρια το '15 σε σχέση με το '14. Και δεν είναι προβλέψεις, είναι βεβαίωση της ΕΛΣΤΑΤ για τη χρονιά του 2015 με τα πραγματικά νούμερα. Από τα 320 δισεκατομμύρια το χρέος πήγε στα 311,5 δισεκατομμύρια. Από το 180% του ΑΕΠ, έπεσε στο 176,9%. Αυτά τα 85 δισεκατομμύρια μάλλον κάπου έπεσαν στην πορεία της πολιτικής σας συζήτησης. Θα πω αναλυτικά: Η συμφωνία του καλοκαιριού είχε όντως μέτρα 85,5 δισεκατομμυρίων ευρώ. Τι ήταν αυτά; Ήταν η αναχρηματοδότηση του παλιού χρέους. Είχαμε και έχουμε 54 δισεκατομμύρια υποχρεώσεις για την τριετία 2015-2018, από τα οποία τα 50 δισεκατομμύρια είναι παλιά χρέη, δηλαδή δικά σας χρέη. Κάνουμε αυτό, που κάνει ο κάθε ένας καταναλωτής. Μαζεύει το καταναλωτικό του δάνειο, που είναι 18% επιτόκιο, το στεγαστικό του με 5%, ένα άλλο καταναλωτικό ή κάποιο άλλο δάνειο επαγγελματικό με 12% επιτόκιο, τα αποπληρώνει σε ένα ενιαίο νέο δάνειο, με ευνοϊκότερο επιτόκιο πολύ παρακάτω από αυτό, που έχουν και τα τρία δάνεια μαζί. Αυτό ακριβώς κάναμε, κερδίζοντας πολλά σοβαρά οικονομικά οφέλη. Άρα, λοιπόν, τα 54 δισεκατομμύρια είναι αυτό. Δεύτερον, ανακεφαλαιοποίηση των τραπεζών. Από τα 25 δισεκατομμύρια, που προβλέπαμε ότι θα χρειαστεί η ανακεφαλαιοποίηση των τραπεζών, η ολοκλήρωση της ανακεφαλαιοποίησης άντλησε μόλις 5,4 δισεκατομμύρια, άρα 20 δισεκατομμύρια ευρώ δεν αφορούν το χρέος και δεν προστέθηκαν στο χρέος. Τρίτον, η αποπληρωμή των ληξιπρόθεσμων οφειλών -5 με 7 δισεκατομμύρια περίπου - είναι ο προγραμματισμός, που οφείλουμε να αποπληρώσουμε και θα τα αποπληρώσουμε μέσα στο '16.
Παρακαλώ πολύ, κάντε ησυχία. Μιλάει συνάδελφος.
Άρα για να κάνω μια πρόσθεση, στα 85,5 δισεκατομμύρια τα παλιά χρέη, που αποπληρώθηκαν και αναδιαρθρώθηκαν, άρα δεν αυξήθηκαν - ίσα - ίσα μειώθηκαν - , είναι 54 δισεκατομμύρια, στις τράπεζες 5,5 δισεκατομμύρια, τα 20, που δεν χρειάστηκαν και 6 με 8 δισεκατομμύρια μένει ως νέο χρέος από το πακέτο των 85 δισεκατομμυρίων. Η επιστροφή, μάλιστα, από το Ταμείο Χρηματοπιστωτικής Σταθερότητας των 10,9 δισεκατομμυρίων ευρώ από τα ομόλογα του EFSF οδήγησε σε ισόποση μείωση του χρέους. Αθροιστικά, λοιπόν, συνάδελφοι - και το αναφέρει και το επιβεβαιώνει η ΕΛΣΤΑΤ ευτυχώς - , δεν υπήρξε καμμία νέα επιβάρυνση του χρέους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την καραμέλα, λοιπόν, που πιπιλάτε εδώ και πάρα πολύ καιρό και πάρα πολλούς μήνες για το χρέος, το νέο των 85 δισεκατομμυρίων ευρώ, πάνω στο οποίο ποντάρετε όλη σας την πολιτική γραμμή, μάλλον ήρθε η ώρα να την καταπιείτε, γιατί δεν μπορεί να πείσει κανέναν. Και μάλλον αυτό κάνετε. Ο πανικός σας και η απώλεια ψυχραιμίας που επιδεικνύεται τόσο καιρό αυτό δηλώνει. Ήθελα να πω κάτι για τον κόφτη, αλλά δεν θα το πω. Κρίμα, όμως, που ίσως κάποιες προβλέψεις του αυτόματου μηχανισμού προσαρμογής δεν υπήρχαν προ '12. Γιατί θέλω να αναφέρω - και τελειώνω με αυτό, κύριε Πρόεδρε, για να μην κουράζω - ότι στην παράγραφο 3 μετά το στοιχείο ε΄, αν έμπαινε και ένα άλλο στοιχείο, το στ΄, που έλεγε ότι οι κυβερνήσεις με έλλειμμα διψήφιο οφείλουν να επιστρέψουν τη λαϊκή εντολή στον λαό και με τα ελλείμματα, που διαμορφώνονται στο ύψος του 15%, ίσως η χώρα να είχε σωθεί από μια επικίνδυνη, καταστροφική και οικονομική πολιτική την τελευταία δεκαετία. Ευχαριστώ πολύ.
Ευχαριστούμε. Τον λόγο έχει τώρα ο κ. Κασιδιάρης. Για την οικονομία της συζήτησης, σας λέω ότι από Βουλευτές θα μιλήσουν ακόμα ο κ. Γιαννάκης και ο κ. Κόνσολας από τη Νέα Δημοκρατία και ο κ. Ηγουμενίδης από τον ΣΥΡΙΖΑ. Στην καλύτερη των περιπτώσεων. Όχι κατά σειρά, αλλά με τον τρόπο, που είδατε. Ύστερα είναι, επίσης, οι Υπουργοί κύριοι Χουλιαράκης, Δρίτσας και Κουρουμπλής και οι Αρχηγοί. Το «ύστερα» δεν έχει σχέση χρονικά. Μετά τον κ. Κασιδιάρη και τον κ. Χουλιαράκη τον λόγο θα πάρει ο Αρχηγός της Αξιωματικής Αντιπολίτευσης, αν δεν έχετε αντίρρηση. Ορίστε, κύριε Κασιδιάρη.
Οι στιγμές τις οποίες βιώνει ο ελληνικός λαός, τις ημέρες αυτές, είναι πολύ κρίσιμες και ιστορικές, διότι στην παρούσα Βουλή ψηφίζεται το τέταρτο και πιο καταστροφικό εγκληματικό μνημόνιο από την ημέρα, που επιβλήθηκε αυτή η επικυριαρχία ξένων τοκογλύφων στην Ελλάδα. Είχαμε προβλέψει την εξέλιξη αυτή, ότι με αριστερή κυβέρνηση η Ελλάς θα υποταχθεί οριστικά και αμετάκλητα σε ξένες δυνάμεις. Ήδη, πριν από τις πρώτες εκλογές που κέρδισε ο ΣΥΡΙΖΑ, ήδη, πριν από το δημοψήφισμα του περασμένου Ιουλίου είχα πει μέσα σε αυτήν την Αίθουσα ότι ο Τσίπρας είναι το πιο χρήσιμο πολυεργαλείο της διεθνούς τοκογλυφίας, που θα επιβάλει το επαχθέστερο και εγκληματικότερο μνημόνιο σε βάρος της Ελλάδας. Και θυμάμαι την ημέρα εκείνη, διότι είχα έρθει στη Βουλή μέσα από τη φυλακή. Για τη φυλάκισή μου, μάλιστα, ευθυνόταν, ως επί το πλείστον, η προηγούμενη κυβέρνηση, Σαμαρά - Βενιζέλου, με τη σύμπραξη του ΣΥΡΙΖΑ και των υπολοίπων συστημικών δυνάμεων. Και ήταν μάλιστα τότε ο προλαλήσας Κοινοβουλευτικός Εκπρόσωπος της Νέας Δημοκρατίας αυτός, που είχε στείλει στην οικία μου και στην οικία του Αρχηγού και λοιπών Βουλευτών της Χρυσής Αυγής τριάντα και πλέον κουκουλοφόρους της αντιτρομοκρατικής. Έτσι μας αντιμετώπισε το διεφθαρμένο σύστημα εξουσίας, έτσι συνεχίζει να μας αντιμετωπίζει και σήμερα. Θυμάμαι, λοιπόν, την ημέρα εκείνη, που είχαμε προβλέψει από αυτό εδώ το Βήμα ότι η χώρα θα υποταχθεί στα δεσμά της ξένης τοκογλυφίας από έναν άνθρωπο, από τον Πρωθυπουργό σας, ο οποίος έχει επιλεγεί από ξένες δυνάμεις, από τη γερμανική οικονομική ολιγαρχία, να φέρει σε πέρας μια αποστολή, μια εγκληματική και προδοτική αποστολή σε βάρος της Ελλάδας, που κανείς άλλος δεν θα μπορούσε να επιτελέσει. Αν ήταν άλλη κυβέρνηση στα πράγματα και επέβαλε αυτό το άθλιο μνημόνιο, με το νέο υπερταμείο αποκρατικοποιήσεων, που δεσμεύει όλον τον εθνικό πλούτο της Ελλάδας, θα είχανε πέσει τα τσιμέντα στην πλατεία Συντάγματος. Αντ' αυτού, σήμερα δεν γίνεται απολύτως τίποτα. Υπάρχει η σιωπηρή συναίνεση της Νέας Δημοκρατίας, κατ' εντολή της Μέρκελ και πάλι. Διότι, αυτό που είπε η Μέρκελ στον Μητσοτάκη στο Ευρωπαϊκό Λαϊκό Κόμμα είναι «κάνε κράτει, τους θέλουμε». Θέλουν την Αριστερή Κυβέρνηση, την Κυβέρνηση ΣΥΡΙΖΑ - ΑΝΕΛ, στα πράγματα διότι είναι η μόνη κυβέρνηση, που μπορεί να προδίδει τη χώρα τόσο άνετα, χωρίς να υπάρχουν εκτεταμένες λαϊκές αντιδράσεις. Εξυπηρετείτε ένα σχέδιο αφελληνισμού της Ελλάδας σε δύο τομείς. Ο πρώτος και κύριος τομέας αφορά την αθρόα είσοδο λαθρομεταναστών στη χώρα. Και για τον τομέα αυτό, βεβαίως, για το έγκλημα αυτό που συντελείται σε βάρος της πατρίδας μας, δεν υπάρχει καμμία άλλη αντιπολίτευση πλην της Χρυσής Αυγής. Τα μόνα που λένε οι της Αξιωματικής Αντιπολίτευσης είναι ότι δεν τους αρέσουν οι συνθήκες στην Ειδομένη, στις οποίες ζουν λαθρομετανάστες σε βάρος της Ελλάδας. Το Ελληνικό, το οποίο θα γινόταν επένδυση και θα έφερνε χρήματα και θα έφερνε χιλιάδες θέσεις εργασίας στην Ελλάδα, σήμερα έχει γίνει ένα τεράστιο, ένα τερατώδες, hot spot όπου πακιστανοί βιάζουν ανήλικα παιδάκια. Η τιμή του συγκεκριμένου χώρου έπεσε κατακόρυφα. Και έρχεται μια υπογραφή ενός Υπουργού και ξεπουλάει και τον συγκεκριμένο χώρο, από τον οποίο το δημόσιο θα μπορούσε να εξοικονομήσει εκατομμύρια, το ξεπουλάει χωρίς κανένα απολύτως αντίτιμο για την Ελλάδα. Αυτά είναι τα εγκλήματα. Σε πρώτη φάση, διαλύετε τη χώρα μέσω της λαθρομετανάστευσης και σε δεύτερη φάση, αποτελειώνετε τη χώρα μέσω του νέου, επαχθούς, καταστροφικού μνημονίου. Δεν είναι τυχαίο ότι πλέον δεν λέτε λέξη για το δημόσιο χρέος της χώρας. Επιτελείτε ένα τεράστιο έγκλημα κατά της Ελλάδος. Η Ελλάς θα έπρεπε άμεσα να προχωρήσει σε λογιστικό έλεγχο του δημοσίου χρέους με ειδικές ομάδες ελεγκτών με διεθνή επιτήρηση, για να δούμε επιτέλους - το έχει ξεχάσει αυτό, έχει προδώσει αυτό το δίκαιο ελληνικό αίτημα η Κυβέρνησή σας - τι είναι αυτά, που πληρώνουμε και σε ποιους. Πρέπει να αρνηθούμε να πληρώσουμε το παράνομο και επαχθές χρέος, τα δεσμά του οποίου πνίγουν ως αγχόνη τον ελληνικό λαό. Με το τέταρτο μνημόνιο, λοιπόν, δημιουργείται ένα υπερταμείο, όπως έχω πει επανειλημμένως τις τελευταίες ημέρες, στο οποίο υπερταμείο δεσμεύονται, δημεύονται τα πάντα, όλες οι παραγωγικές δομές της Ελλάδος, όλες οι πλουτοπαραγωγικές πηγές της χώρας, όλα τα αεροδρόμια της χώρας, που πρώτη ξεπούλησε η Νέα Δημοκρατία στη γερμανική «FRAPORT» και έρχεται σήμερα ο ΣΥΡΙΖΑ και με μία υπογραφή ολοκληρώνει αυτό το ξεπούλημα. Στο συγκεκριμένο υπερταμείο, μάλιστα, επειδή προκλητικά ακούσαμε κάποιους εκπροσώπους της Νέας Δημοκρατίας να μιλάνε για ασυλίες - εσείς πρώτοι καθιερώσατε την ασυλία, μέσω νομοθετημάτων, όταν δώσατε ασυλία σε τραπεζίτες για τα θαλασσοδάνεια, που δίνανε στα κόμματα - τι κάνει ο ΣΥΡΙΖΑ; Προχωράει ένα βήμα παραπάνω αυτό το έγκλημα. Γιατί είναι έγκλημα, είναι ποινικό αδίκημα, είναι υπόθαλψη εγκληματία. Τι λέει, λοιπόν, το άρθρο 193 παράγραφος 7 του συγκεκριμένου αντεθνικού νομοθετήματος. Λέει ότι τα μέλη του διοικητικού συμβουλίου του νέου υπερταμείου - μιλάμε για ξένα κέντρα εξουσίας - , αυτά τα μέλη που κάποιοι από το ΣΥΡΙΖΑ προηγουμένως λέγανε ότι θα είναι Έλληνες, θα διορίζονται: Ο Πρόεδρος και το ένα βασικό μέλος από την Κομισιόν. Τα υπόλοιπα τρία βασικά μέλη δεν θα μπορούν να διορισθούν, αν δεν έχουν και πάλι την υπογραφή της Κομισιόν και των ξένων τοκογλύφων. Αυτά έλεγε προηγουμένως, αυτές τις ψευδολογίες, μια Βουλευτής του ΣΥΡΙΖΑ, η οποία μας μπέρδεψε γιατί ήταν τρεις φορές υποψήφια με το ΠΑΣΟΚ και τσακωνόταν με τους Νεοδημοκράτες, οι οποίοι έκαναν συγκυβέρνηση με το ΠΑΣΟΚ, και η ίδια είναι τώρα στο ΣΥΡΙΖΑ, ενώ ήταν ειδική συνεργάτης του Άκη Τσοχατζόπουλου. Βλέπετε, λοιπόν, ότι το αντεθνικό σύστημα από το '74 μέχρι σήμερα στην Ελλάδα έχει συνέχεια. Τα ίδια πρόσωπα εναλλάσσονται στα ίδια και στα ίδια κόμματα εξουσίας με έναν κοινό τόπο και έναν κοινό στόχο, την καταστροφή της Ελλάδος. Πάμε να δούμε, λοιπόν, τι ψηφίζει η παρούσα αριστερή Κυβέρνηση για τους επικυρίαρχους της πατρίδας μας. Ψηφίζει απόλυτη ασυλία για όποιο έγκλημα και να κάνουν σε βάρος του ελληνικού λαού. Άρθρο 193 παράγραφος 7: Τα μέλη του διοικητικού συμβουλίου του υπερταμείου δεν έχουν αστική ευθύνη έναντι τρίτων για πράξεις ή παραλείψεις κατά την άσκηση των καθηκόντων τους. Εδώ να κάνω και μια αποκάλυψη. Το κόμμα ΑΝΕΛ, που συμμετέχει στη συγκυβέρνηση έχει καταθέσει μια τροπολογία, την υπ' αριθμόν 4/44. Σας προειδοποιώ εδώ ότι αν γίνει δεκτή αυτή τη τροπολογία, είναι αίτιο πολέμου, διότι είναι «καρμπόν» η τροπολογία, που είχε περάσει η Νέα Δημοκρατία για να απαλλάσσει από ποινικές ευθύνες τους τραπεζίτες. Και ζητούν, λοιπόν, οι ΑΝΕΛ, ο κυβερνητικός εταίρος του ΣΥΡΙΖΑ, την ίδια ασυλία για τους τραπεζίτες. Η τροπολογία των ΑΝΕΛ λέει: Αποφάσεις, που ελήφθησαν στο πλαίσιο αναδιαρθρώσεων ή δάνεια, που χορηγήθηκαν από στελέχη τραπεζών θεωρούνται νόμιμα, όσον αφορά την αστική και ποινική ευθύνη. Αυτό ζητάνε από τον Τσακαλώτο οι Βουλευτές των ΑΝΕΛ. Είναι η τροπολογία 4/44. Αν γίνει αυτό το αίσχος δεκτό, θα είναι αίτιο πολέμου. Μην διαμαρτύρεστε μετά γιατί η Χρυσή Αυγή κάνει μπάχαλο τη Βουλή. Έχουμε κάνει επανειλημμένως σε αυτή την Αίθουσα και έχουμε δημιουργήσει τέτοιες καταστάσεις, διότι γίνονται εγκλήματα σε βάρος της Ελλάδος, εγκλήματα, που δεν πρόκειται να ανεχθούμε.
Ο Φύσσας;
Έχουμε και άλλη πρόκληση, σ' ό,τι αφορά την Ανεξάρτητη Αρχή Δημοσίων Εσόδων. Γνωρίζει κανείς πόσο θα αμείβονται τα μέλη του διοικητικού συμβουλίου αυτής της ανεξάρτητης αρχής για κάθε μία συνεδρίαση, που θα πίνουν τον καφέ τους και θα ληστεύουν κυριολεκτικά τον ελληνικό λαό και θα του πίνουν το αίμα; Αυτός ο νόμος προβλέπει 300 ευρώ για κάθε συνεδρίαση του διοικητικού συμβουλίου της Ανεξάρτητης Αρχής Δημοσίων Εσόδων. Αυτά είναι εγκλήματα τα οποία έχουν μείνει στην αφάνεια. Η Χρυσή Αυγή τα αποκαλύπτει. Κλείνω, λέγοντας ότι η Χρυσή Αυγή είναι ένα κίνημα με πρόταση και με σχέδιο για έξοδο της Ελλάδος από αυτή την κρίση, που όλοι εσείς ενωμένοι δημιουργήσατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Καταθέσαμε δύο τροπολογίες και απαιτούμε να γίνουν δεκτές. Η πρώτη αφορά τη διάσωση του ΕΚΑΣ, τη διάσωση χιλιάδων συμπολιτών μας, που τους έχετε οδηγήσει στην εξαθλίωση. Η δεύτερη αφορά τη φορολόγηση των Βουλευτών από το πρώτο ευρώ, διότι, όπως αποδείξαμε με εμπεριστατωμένα στοιχεία, ο αγρότης, ο επιχειρηματίας, ο ελεύθερος επαγγελματίας πληρώνει φόρο 423% περισσότερο από ό,τι πληρώνει ένας Βουλευτής., και αυτό είναι ένα αίσχος. Αυτό το αίσχος το προωθεί μια αριστερή Κυβέρνηση. Ομοίως, η Χρυσή Αυγή έχει καταθέσει προτάσεις νόμου για ανακήρυξη της ελληνικής αποκλειστικής οικονομικής ζώνης και εκμετάλλευση του ελληνικού ορυκτού πλούτου, τον οποίο σήμερα δεσμεύετε με το υπερταμείο αποκρατικοποιήσεων και διεθνούς ελέγχου της εθνικής μας περιουσίας.
Κύριε συνάδελφε, ολοκληρώστε, παρακαλώ.
Κλείνω με αυτό. Έχουμε κάνει προτάσεις νόμου, για να καταργηθεί η χρηματοδότηση των κομμάτων και να αποδοθούν τα χρήματα αυτά, τα εκατομμύρια αυτά ανά χρόνο που σπαταλούνται στα κόμματα, στους νέους Έλληνες που γεννιούνται, στη νέα γενιά των Ελλήνων. Γιατί ο μείζων κίνδυνος αυτήν τη στιγμή για την πατρίδα μας δεν είναι η οικονομική άλωση από τους ξένους τοκογλύφους. Είναι ότι δεν θα υπάρχουν Έλληνες σε λίγες γενιές. Και εμείς θέλουμε να χτυπήσουμε στη ρίζα του αυτό τον κίνδυνο. Μόνο η Χρυσή Αυγή μπορεί να διασφαλίσει το μέλλον αυτής της πατρίδας.
Τον λόγο έχει ο Βουλευτής της Νέας Δημοκρατίας, κ. Γιαννάκης. Μετά θα μιλήσει ο Υπουργός κ. Χουλιαράκης και ο Πρόεδρος της Αξιωματικής Αντιπολίτευσης.
Κύριε Πρόεδρε, το 40% των νομοθετημάτων, που έφερε η Κυβέρνηση ΣΥΡΙΖΑ - ΑΝΕΛ το 2015 ήταν με πράξεις νομοθετικού περιεχομένου. Όλα τα νομοσχέδια ψηφίζονται με συνοπτικές διαδικασίες. Τα δύο σοβαρότερα νομοθετήματα για φέτος, η διάλυση της κοινωνικής ασφάλισης και η φορομπηχτική πολιτική σας, που ψηφίστηκε και αυτή Σαββατοκύριακο, αλλά και το σημερινό νομοσχέδιο έρχονται με τη διαδικασία του κατεπείγοντος. Υιοθετείτε στο πολλαπλάσιο πρακτικές, που όταν εφαρμόστηκαν στο παρελθόν τις καταγγείλατε, σαν κοινοβουλευτικά πραξικοπήματα. Χρειάζεται εμείς, σήμερα, να σας επιστρέψουμε τον χαρακτηρισμό. Δεν έχουμε καμμία αμφιβολία ότι και οι εκατόν πενήντα τρεις Βουλευτές, χωρίς δεύτερη σκέψη, μετά από λίγο θα ξαναπούν «ναι» σε όλα. Το έχετε εξ άλλου δηλώσει ότι θα τα ψηφίσετε όλα. Το κακό, όμως, είναι ότι αυτό το γνωρίζουν και οι δανειστές και ζητούν όλο και περισσότερα, αφού ξέρουν ότι θα τα περάσετε. Η ψήφιση αυτού, όμως, του νομοσχεδίου, αγαπητοί συνάδελφοι, θα αποτελεί μαύρη σελίδα για την κοινωνία μας και το έθνος μας. Διότι, δεν είναι μόνο το γεγονός ότι το μνημόνιο πλέον γίνεται μόνιμο με το περίφημο κόφτη. Δεν είναι μόνο το γεγονός ότι η λιτότητα σε μια στραγγαλισμένη, αποστεωμένη και ασθμαίνουσα κοινωνία γίνεται διαρκής και μόνιμη. Δεν είναι μόνο οι φόροι, που πέφτουν σε πλάτες δικαίων και αδίκων, για να καλυφθεί ο δημοσιονομικός εκτροχιασμός. Είναι κυρίως το γεγονός ότι δημιουργούνται ζητήματα, που άπτονται της εθνικής μας κυριαρχίας, της εθνικής μας ανεξαρτησίας, αλλά και της ίδιας της λειτουργίας της δημοκρατίας στη χώρα μας. Και εξηγούμαι: Με το υπό ίδρυση υπερταμείο, την «Ελληνική Εταιρία Συμμετοχών και Περιουσίας Α.Ε.», όπως επισήμως θα ονομάζεται, παραδίδετε ολόκληρη δημόσια περιουσία για ενενήντα εννέα χρόνια στους δανειστές, δηλαδή, για έναν αιώνα. Και ερωτώ: Ολόκληρη την εθνική μας περιουσία; Ακόμη και το σύνολο των ακινήτων του Υπουργείου Εθνικής Άμυνας; Τα στρατόπεδά μας; Ακόμα και αυτό το κτήριο, το κτήριο της Βουλής των Ελλήνων; Και γιατί ενενήντα εννέα χρόνια; Αφού θεωρητικά στα τριάντα τρία χρόνια η Ελλάδα θα είχε αποπληρώσει το χρέος, γιατί εκχωρείτε τη δημόσια περιουσία για έναν αιώνα; Πώς θα διοικείται, όμως, αυτό το ταμείο; Θα διοικείται από ξένο, ευρωπαίο πρόεδρο, με απόλυτο δικαίωμα βέτο και οι αποφάσεις θα λαμβάνονται με πλειοψηφία 4/5 του εποπτικού συμβουλίου. Πώς θα στελεχώνεται; Τρία από τα πέντε στελέχη θα τα ορίζει ο Υπουργός Οικονομικών, μετά όμως τη σύμφωνη γνώμη της Ευρωπαϊκής Επιτροπής και του Ευρωπαϊκού Μηχανισμού Σταθερότητας και τα ακόμη δύο στελέχη κατευθείαν από τους δανειστές μας. Τι σημαίνει αυτό; Σημαίνει ότι καμμία απόφαση δεν θα λαμβάνεται χωρίς τη σύμφωνη γνώμη των ξένων. Σας θυμίζουν τίποτα οι εκφράσεις «Κουίσλιγκ», «προδότες», «γερμανοτσολιάδες» κ.λπ. που λέγατε; Γιατί εμένα μου θυμίζουν. Κυρίες και κύριοι συνάδελφοι, έχω τη βεβαιότητα ότι η Κυβέρνηση ΣΥΡΙΖΑ - ΑΝΕΛ επιτίθεται στην κοινωνία. Πραγματοποιεί την πιο βίαιη επίθεση στην ιστορία του ελληνικού κράτους. Δεν εξασφαλίζει πλέον τίποτα και σε κανέναν. Κανείς Έλληνας και καμμία Ελληνίδα δεν ξέρει πια τι θα ξημερώσει. Να θυμηθούμε τι έχετε κάνει μέσα σε ένα χρόνο; Αυξήσατε δύο φορές τους συντελεστές του ΕΝΦΙΑ. Αυξήσατε τους συντελεστές φόρου εισοδήματος νομικών προσώπων. Αυξήσατε και μονιμοποιήσατε τους συντελεστές της εισφοράς αλληλεγγύης. Αυξήσατε τους συντελεστές φόρου ασφαλίστρων και τη φορολόγηση ενοικίων. Καταργήσατε τις εκπτώσεις εφάπαξ πληρωμής του φόρου εισοδήματος και πολλές απαλλαγές πληρωμής του ΕΝΦΙΑ. Τώρα, αυξάνετε το ΕΝΦΙΑ στα οικόπεδα, στα αγροτεμάχια, στις επιχειρήσεις. Αυξήσατε τις προκαταβολές φόρου παντού. Καταργήσατε την επιστροφή του φόρου κατανάλωσης στο πετρέλαιο για αγροτική χρήση. Αυξήσατε το φόρο εισοδήματος στους αγρότες, αλλά και τις ασφαλιστικές τους εισφορές. Τώρα, αυξάνετε τον ειδικό φόρο κατανάλωσης στη μπύρα και τον καφέ. Αυξάνετε το φόρο στην βενζίνη και το πετρέλαιο θέρμανσης. Επιβάλλετε ειδικό τέλος στην σταθερή τηλεφωνία και στην συνδρομητική τηλεόραση. Επιβάλλετε φόρο στα ηλεκτρονικά τσιγάρα και φόρο διαμονής στα ξενοδοχεία και στα ενοικιαζόμενα δωμάτια. Αυξάνετε το τέλος ταξινόμησης σε αυτοκίνητα και φορτηγά. Βέβαια, τι να πει κανείς για το αναδρομικό κόψιμο του ΕΚΑΣ από τους χαμηλοσυνταξιούχους; Και τους διαπομπεύετε κιόλας ως φοροφυγάδες. Είναι ντροπή, είναι όνειδος, κύριοι της Κυβέρνησης. Πάρτε το πίσω. Τελειώνω, κύριε Πρόεδρε, λέγοντας ότι υπερψηφίζοντας και τούτο το νομοσχέδιο η χώρα οδηγείται σε μεγαλύτερη κοινωνική απελπισία, βαθύτερη ύφεση και βεβαίως, σε νέα επώδυνα μέτρα σε λίγο, αφού η φοροδοτική ικανότητα του κόσμου έχει ήδη εξαντληθεί και οι στόχοι που βάζετε δεν πρόκειται να επιτευχθούν. Με μεγαλοστομίες και απροκάλυπτη πολιτική δημαγωγία παρασύρατε ένα μεγάλο ποσοστό της κοινωνίας να σας εμπιστευτεί. Όμως, η σχέση σας με την κοινωνία είναι ένα διαρκές «bras de fer». Και έτσι θα πορεύεστε από εδώ και πέρα. Σας ευχαριστώ πολύ.
Ευχαριστώ πολύ. Πολύ καλό αυτό το περί «bras de fer». Ο Αναπληρωτής Υπουργός κ. Χουλιαράκης έχει τον λόγο για οχτώ λεπτά.
Κύριε Πρόεδρε της Βουλής, θα ήθελα να καταθέσω στο Σώμα δύο νομοτεχνικές βελτιώσεις. Μια νομοτεχνική βελτίωση επί του άρθρου 233 για τον Αυτόματο Μηχανισμό Δημοσιονομικής Προσαρμογής του Προϋπολογισμού της Γενικής Κυβέρνησης. Και μια νομοτεχνική διόρθωση, που αφορά στο άρθρο 236 του σχεδίου νόμου για τα Ειδικά Μισθολόγια. Τα καταθέτω, κύριε Πρόεδρε, και ζητώ να διανεμηθούν στο Σώμα.
Πείτε μας τι είναι αυτό.
Τι είναι αυτά, κύριε Υπουργέ, μπορείτε να μας πείτε τι είναι;
Πείτε, σας παρακαλώ. Θα έχετε ένα λεπτό παραπάνω να πείτε στο Σώμα, επειδή είμαστε στην τελική διαδικασία.
Έχω ελάχιστο χρόνο. Οι νομοτεχνικές βελτιώσεις επί του άρθρου 233 είναι μικρές διορθώσεις που δεν αλλάζουν την ουσία του μηχανισμού. Είναι αρκετές, θα τις δείτε σε λίγο. Η νομοτεχνική διόρθωση στο άρθρο 236 για τα Ειδικά Μισθολόγια δίνει τη δυνατότητα στην Κυβέρνηση μέχρι την 31η Δεκεμβρίου 2016 να καταθέσει ισοδύναμα μέτρα επί του προϋπολογισμού, ώστε να μη γίνει το πάγωμα των Ειδικών Μισθολογίων.
Η απόλυτη ξεφτίλα είναι αυτό!
Κοίτα ποιος το λέει αυτό!
Σας παρακαλώ! Ούτε ενθουσιασμός ούτε αποδοκιμασίες, παρακαλώ! Παρακαλώ, κύριε Υπουργέ, συνεχίστε.
Χαίρομαι ιδιαίτερα για την ικανοποίηση της Αξιωματικής Αντιπολίτευσης….
Αυτό έπρεπε να το είχατε ήδη διανείμει.
Κύριε Τζαβάρα, σας παρακαλώ! Είστε από τους πιο παλιούς, ευπρεπείς και πολύ δημοκρατικά συμπεριφερόμενους Βουλευτές. Μη διακόπτετε καθόλου.
Είναι σαν τον κόφτη αυτό!
Κύριε Υπουργέ, έχετε τον λόγο για οκτώ λεπτά. Θα κρατήσουμε παραπάνω χρόνο.
Χαίρομαι, λοιπόν, ιδιαίτερα για την ικανοποίηση της Αξιωματικής Αντιπολίτευσης και την καλώ με δεδομένη την ικανοποίηση αυτή να στηρίξει σήμερα το σχέδιο νόμου.
Μπορείτε να επαναλάβετε το προηγούμενο;
Με την ψήφιση του σχεδίου νόμου σήμερα κλείνει ένας κύκλος κρίσιμος στην πορεία της ανάκαμψης της ελληνικής οικονομίας. Η αξιολόγηση…
Τι έχει συμβεί; Με συγχωρείτε, υπάρχει κάποιο πρόβλημα, κύριε Μαντά; Σας παρακαλώ.
Επαναλαμβάνω ότι με την ψήφιση του σχεδίου νόμου κλείνει ένας κρίσιμος κύκλος στην πορεία ανάκαμψης της ελληνικής οικονομίας. Η αξιολόγηση που ολοκληρώνεται σήμερα δεν είναι η τελευταία. Θα ακολουθήσουν και άλλες αξιολογήσεις με βάση τις προβλέψεις που έχει το πρόγραμμα δημοσιονομικής προσαρμογής. Είναι, όμως, αναμφίβολα η πιο δύσκολη και η πιο σημαντική αξιολόγηση. Είναι η πιο σημαντική αξιολόγηση για τρεις κυρίως λόγους: Πρώτα από όλα, κλείνει όλες τις δημοσιονομικές και χρηματοπιστωτικές δεσμεύσεις που έχει αναλάβει η Κυβέρνηση. Οι επόμενες αξιολογήσεις θα διαχειριστούν θέματα που αφορούν στη βελτίωση της ανταγωνιστικότητας των αγορών, στη βελτίωση της δημόσιας διοίκησης και στη μακροχρόνια οικονομική ανάκαμψη. Δεν θα περιλαμβάνουν, όμως, επιπλέον δημοσιονομικά μέτρα. Με τα δημοσιονομικά μέτρα που νομοθετούμε σήμερα, βεβαιώνουμε ότι πετυχαίνουμε τους δημοσιονομικούς στόχους του 2016, 2017 και 2018. Η αξιολόγηση αυτή, όμως, είναι ιδιαίτερα σημαντική διότι με την ολοκλήρωσή της δεν εκταμιεύεται απλώς το αναγκαίο ποσό για την εξόφληση των εξωτερικών υποχρεώσεων, αλλά εκταμιεύεται μαζί της και για τους επόμενους οκτώ μήνες ένα ποσό της τάξης των 750.000 ευρώ ανά μήνα για την εξόφληση ληξιπρόθεσμων υποχρεώσεων. Επιτρέπει στην Ευρωπαϊκή Κεντρική Τράπεζα να μειώσει το κόστος δανεισμού στις ελληνικές τράπεζες, επαναφέροντας το waiver. Και σύντομα οδηγεί στην ένταξη της χώρας στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας, που θα αποτελέσει τον προθάλαμο για την έξοδο της χώρας στις αγορές και την έξοδο από την επιτροπεία. Κυρίως, όμως, η ολοκλήρωση της αξιολόγησης οδηγεί στην πλήρωση των τριών κύριων προϋποθέσεων για την επιστροφή της οικονομίας στην ανάκαμψη. Πρώτη προϋπόθεση είναι η αποκατάσταση των συνθηκών ρευστότητας, που έχει ήδη ικανοποιηθεί με την επιτυχή ανακεφαλαιοποίηση των τραπεζών. Δεύτερη κρίσιμη προϋπόθεση είναι η αποκατάσταση του κλίματος σταθερότητας, δηλαδή, η επιστροφή της οικονομίας σε έναν ρυθμό κανονικό που παρά τις δυσκολίες θα επιτρέπει στα νοικοκυριά και στις επιχειρήσεις να προβλέπουν με ασφάλεια, να σχεδιάζουν μεσοπρόθεσμα και να επενδύουν.
Παρακαλώ, κάντε ησυχία.
Η τρίτη κρίσιμη προϋπόθεση είναι η ρύθμιση του δημόσιου χρέους, που θα οδηγήσει στη μείωση του ετήσιου κόστους εξυπηρέτησής του, ώστε αφ' ενός η δημοσιονομική πολιτική να αποκτήσει τις αναγκαίες ανάσες μεσοπρόθεσμα, αφ' ετέρου να εμπεδωθεί η εμπιστοσύνη στη δυνατότητα της χώρας να εξυπηρετεί το δημόσιο χρέος της, πράγμα που τελικά θα οδηγήσει στη σημαντική αποκλιμάκωση των επιτοκίων του ελληνικού χρέους. Η δεύτερη και η τρίτη από αυτές τις προϋποθέσεις ικανοποιούνται σε μεγάλο βαθμό με την ολοκλήρωση της αξιολόγησης, για αυτό έχει σημασία, ειδικά η Αξιωματική Αντιπολίτευση, που κόπτεται ότι την ενδιαφέρει η ευρωπαϊκή πορεία της χώρας, να στηρίξει σήμερα το σχέδιο νόμου. Δεν υπάρχει καμμία αμφιβολία πως τα δημοσιονομικά μέτρα πάνω στα οποία στηρίζεται η ολοκλήρωση της αξιολόγησης, είναι μέτρα που επιβαρύνουν το διαθέσιμο εισόδημα. Το είπα και πριν από λίγες ημέρες, δεν υπάρχει καλός φόρος. Όλοι οι φόροι, οι περισσότεροι φόροι αποτελούν στρεβλώσεις στη λειτουργία της αγοράς, δημιουργούν λάθος κίνητρα για τη συμπεριφορά επιχειρήσεων και νοικοκυριών και σε πολλές περιπτώσεις είναι εν δυνάμει υφεσιακοί. Πολύ περισσότερο στη χώρα μας, που το μερίδιο των έμμεσων φόρων είναι 2% πάνω από τον μέσο ευρωπαϊκό όρο, αν και το σύνολο των φορολογικών εσόδων παραμένει σημαντικά κάτω από τον μέσο ευρωπαϊκό όρο. Η Κυβέρνηση όμως έχει την υποχρέωση και την ευθύνη να διατηρήσει τη δημοσιονομική ισορροπία. Και έχει την υποχρέωση αυτή, για να ενισχύσει την αξιοπιστία της χώρας, την αξιοπιστία της δημοσιονομικής πολιτικής και να απαλλαγεί από την επιτροπεία μία ώρα νωρίτερα, την αξιοπιστία, που θα ήθελα να θυμίσω πως η χώρα απώλεσε, όταν για πολλά χρόνια οι προηγούμενες κυβερνήσεις δημιουργούσαν δημοσιονομικά ελλείμματα χωρίς να υπάρχει αύριο, στηρίζοντας έτσι ένα στρεβλό υπόδειγμα ανάπτυξης. Θα θυμίσω ενδεικτικά ότι το 2007 στόχος του προϋπολογισμού ήταν έλλειμμα 4,2 δισεκατομμύρια ευρώ και τελικά η εκτέλεση του προϋπολογισμού οδήγησε σε έλλειμμα 6,6 δισεκατομμυρίων ευρώ. Το 2008 στόχος του προϋπολογισμού ήταν έλλειμμα 3,5 δισεκατομμυρίων ευρώ και τελικά ο προϋπολογισμός έκλεισε με έλλειμμα 10 δισεκατομμυρίων ευρώ. Το 2009 όλοι γνωρίζουμε ότι ο προϋπολογισμός έκλεισε με έλλειμμα πάνω από το 15% του ακαθάριστου εγχώριου προϊόντος. Η Κυβέρνηση όμως έχει την υποχρέωση, επίσης, να κατανείμει το βάρος της δημοσιονομικής προσαρμογής με τρόπο κοινωνικά δίκαιο και ήπιο. Να θυμίσω εδώ πως η δημοσιονομική προσαρμογή θα ήταν πολύ μεγαλύτερη, αν η Κυβέρνηση δεν είχε επιτύχει τη σημαντική μείωση των δημοσιονομικών στόχων στη διαπραγμάτευση του Αυγούστου. Τα αναπόφευκτα δημοσιονομικά μέτρα που χρειάζεται να νομοθετήσουμε σήμερα επιμερίζονται με γνώμονα την αρχή «πολλά από τους λίγους και λίγα από τους πολλούς». Στη φορολογία εισοδήματος πριν από δύο εβδομάδες, μισθωτοί και συνταξιούχοι, τα χαμηλά και μεσαία εισοδήματα επιβαρύνονται ελάχιστα ή δεν επιβαρύνονται καθόλου, ενώ τα υψηλά εισοδήματα επιβαρύνονται σημαντικά. Στη φορολογία αγροτών, η μεγάλη μάζα των αγροτών, πάνω από το 80% από αυτούς, δεν πληρώνει φόρο. Στη φορολογία των ελεύθερων επαγγελματιών, η μεγάλη πλειονότητα αυτών, πληρώνει λιγότερο από ό,τι πλήρωνε μέχρι τώρα.
Παρακαλώ, σε μισό λεπτό να έχετε κλείσει, κύριε Υπουργέ.
Δώστε μου ένα λεπτό παραπάνω, σας παρακαλώ, κύριε Πρόεδρε.
Σας έχω δώσει.
Μισό λεπτό ακόμα, σας παρακαλώ.
Εντάξει, έχετε ένα λεπτό ακόμη. Συνεχίστε.
Στην έμμεση φορολογία που ψηφίζουμε σήμερα, αρχή μας ήταν η μεγάλη διασπορά, έτσι ώστε κάθε νοικοκυριό να επιμεριστεί με ένα μικρό κομμάτι φορολογικής επιβάρυνσης. Η Αξιωματική Αντιπολίτευση ισχυρίζεται πως αν ήταν κυβέρνηση θα προχωρούσε - ακούστε το αυτό - σε μείωση της φορολογίας. Δυστυχώς, κύριε Μητσοτάκη, η αριθμητική είναι αμείλικτη. Μείωση της φορολογίας σήμερα συνεπάγεται ένα από τα ακόλουθα δύο πράγματα: είτε θα επιστρέψετε τη χώρα στην πολιτική των δημοσιονομικών ελλειμμάτων, στην απώλεια της αξιοπιστίας και σε έναν νέο κύκλο κρίσης είτε θα προχωρήσετε σε μεγάλη μείωση των δαπανών, περαιτέρω αποδόμηση του κοινωνικού κράτους, του κράτους πρόνοιας και περαιτέρω αύξηση των ανισοτήτων. Η διολίσθησή σας σε έναν νεοφιλελεύθερο λαϊκισμό της δεκαετίας του '80 δεν βοηθάει ούτε τη δική σας παράταξη ούτε τη χώρα.
Πού τα είδες αυτά; Θα μας τρελάνεις;
Παρακαλώ, ησυχάστε.
Η Κυβέρνηση και η χώρα έχει ανάγκη από μια αξιόπιστη Αντιπολίτευση. Θα σας παρότρυνα να αναθεωρήσετε τη στρατηγική σας στην οικονομική πολιτική και να προχωρήσετε.
Εσείς μιλάτε για αξιοπιστία;
Παρακαλώ, ησυχία. Και, παρακαλώ, κλείνετε, κύριε Υπουργέ.
Κλείνω σε μισό λεπτό, λέγοντας ότι υπάρχουν περαιτέρω περιθώρια βελτίωσης του πλαισίου μακροοικονομικής πολιτικής. Και αυτό θα κάνουμε από την επόμενη ημέρα. Η μακροοικονομική πολιτική της Κυβέρνησης για την επόμενη διετία θα κινηθεί σε τρεις άξονες: Ο πρώτος άξονας είναι η διεύρυνση της φορολογικής βάσης με νομοθέτηση των ηλεκτρονικών συναλλαγών και της καταπολέμησης του λαθρεμπορίου στα καύσιμα και τον καπνό, η αναθεώρηση των δημοσίων δαπανών, ώστε να δημιουργηθεί δημοσιονομικός χώρος για τη μείωση της φορολογίας, αλλά με τρόπο ασφαλή και για την ενίσχυση του κοινωνικού κράτους σε χρόνο μακροπρόθεσμο. Το μόνο πειστικό αφήγημα στη χώρα είναι το αφήγημα της Κυβέρνησης της Αριστεράς. Ευχαριστώ πολύ.
Ευχαριστούμε πολύ, κύριε Υπουργέ. Τον λόγο έχει ο Κοινοβουλευτικός Εκπρόσωπος του Ποταμιού κ. Δανέλλης και μετά ο Πρόεδρος της Νέας Δημοκρατίας κ. Μητσοτάκης. Ορίστε, κύριε Δανέλλη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα χωρίς αμφιβολία είναι μία δύσκολη μέρα για τη χώρα και για το Κοινοβούλιο. Το πακέτο των μέτρων είναι βαρύ και αποδεικνύει πως οι αυταπάτες, όσο και οι λαϊκισμοί και οι δημαγωγίες πληρώνονται και κοστίζουν πολύ ακριβά. Φόροι και περικοπές ύψους 5,4 δισεκατομμυρίων σε δύο εβδομάδες πάει πολύ! Μιλούν πολλοί σήμερα, κυρίες και κύριοι συνάδελφοι, για εθνική ντροπή και την επικεντρώνουν στο πολυνομοσχέδιο που συζητάμε. Είναι υποκριτικό, κυρίες και κύριοι. Είναι υποκριτικό, γιατί ο καθένας εντοπίζει τους λόγους της ντροπής στον απέναντι. Γιατί για χρόνια αναβάλλαμε να τακτοποιήσουμε τα του οίκου μας. Και ήταν αναμενόμενο ότι θα ερχόταν η στιγμή που κάποιος τρίτος θα αναλάμβανε να τα τακτοποιήσει και εξυπακούεται ότι δεν θα το κάνει με τον πιο ευχάριστο για εμάς τρόπο. Ας είμαστε, λοιπόν, ειλικρινείς. Η εθνική ντροπή δεν προκύπτει από το σημερινό πολυνομοσχέδιο μόνο, αλλά και από την άφρονα κακοδιαχείριση δεκαετιών, στην οποία διέπρεψε σχεδόν το σύνολο του πολιτικού μας συστήματος. Αν η Κυβέρνηση εξαρχής, βεβαίως, είχε ένα σχέδιο και στόχους, όπως και συνειδητοποίηση της αναγκαιότητας ανάληψης της ιδιοκτησίας της συμφωνίας, πράγμα που μέχρι σήμερα όλοι αρνιόνται, οι σημερινές βαριές ρυθμίσεις θα μπορούσαν να έχουν διαμορφωθεί ως ένα θεσμικό ανάχωμα της πελατειακής βουλιμίας των μελλοντικών κυβερνήσεων, δίχως ρυθμίσεις που θέτουν βεβαίως ζητήματα δημοκρατικής νομιμοποίησης. Θα μπορούσε, δηλαδή, όλη αυτή η, επιτέλους, τακτοποίηση και απομάκρυνσή μας από τις σειρήνες του πελατειασμού και της λαφυραγώγησης του κράτους - που μας έφεραν μέχρι εδώ, στη χρεοκοπία - να αποφύγουμε να τις έχουμε στο μέλλον, αν είχαμε ένα σχεδιασμό και αν τις ρυθμίσεις αυτές ορθολογικά τις υιοθετούσαμε στο εθνικό μας δίκαιο. Τώρα σε σχέση με κάποιες συγκεκριμένες διατάξεις και τροπολογίες, θέλω να σταθώ στο απαράδεκτο άρθρο 106. Η αντικατάσταση του όρου «συρρέοντα» με «σχετικά εγκλήματα», που έγινε από τον Υπουργό λίγο πριν, νομίζω ότι δεν αλλάζει τίποτα. Το άρθρο προβλέπει ότι στην περίπτωση που μία επιχείρηση εξοφλήσει πρόστιμο που της έχει επιβληθεί από την Επιτροπή Ανταγωνισμού, εξαλείφεται το αξιόποινο των εγκλημάτων της όχι μόνο σε ό,τι αφορά παραβάσεις του δικαίου του ανταγωνισμού, αλλά και για οικονομικά εγκλήματα, ενώ παράλληλα απαλλάσσεται και από διοικητικές κυρώσεις. Για την ιστορία, μόλις δύο μέρες πριν - και μετά από πολυετείς έρευνες - η Επιτροπή Ανταγωνισμού διαπίστωσε ότι είκοσι επτά συναπτά έτη λειτουργούσε καρτέλ στον τομέα των δημοσίων έργων, καρτέλ το οποίο απομυζούσε τα λεφτά του Έλληνα φορολογούμενου, εφαρμόζοντας παράνομες πρακτικές, όπως η διαμόρφωση των τιμημάτων στις διαδικασίες και το μοίρασμα των συμβάσεων μεταξύ των εταιρειών που συμμετείχαν σε αυτό, καρτέλ που ήταν η βασική πηγή της διαπλοκής και της διαφθοράς του δημοσίου βίου για αρκετές δεκαετίες. Κυρίες και κύριοι της Κυβέρνησης, εκτίθεστε ανεπανόρθωτα χωρίς λόγο, σύμφωνα με τις αρχές σας και βεβαίως με τη ρητορική σας. Έχετε λόγο να επιμείνετε στο άρθρο αυτό; Νομίζω ότι δεν υπάρχει άλλη αποδεκτή οδός από το να αποσύρετε αυτό το άρθρο και βλέπετε ότι το ζητά μετ' επιτάσεως ένα κόμμα το οποίο έχει κατασυκοφαντηθεί…
Παρακαλώ πολύ γιατί κάνετε τόση φασαρία;
Γιατί έχουμε συγχυστεί.
Εντάξει, την απάντηση την πήρα, αλλά παρακαλώ να ακούμε με προσοχή. Έχουμε άλλες δύο ώρες περίπου διαδικασία και κλείνουμε. Κύριε Δανέλλη, συνεχίστε.
Επειδή, λοιπόν, το Ποτάμι έχει κατασυκοφαντηθεί όσο κανείς στο παρελθόν για δήθεν ειδικές σχέσεις με τον χώρο των μεγάλων εθνικών εργολάβων, νομίζω ότι η επιμονή μας έχει μία επιπλέον βαρύτητα. Δεν έχετε κανέναν λόγο να μην αποσύρετε αυτό το άρθρο, το οποίο είναι απαράδεκτο, ιδιαίτερα στις σημερινές συνθήκες, σε αυτήν τη συγκυρία, που ο ελληνικός λαός καλείται να υποβληθεί σε τέτοιες θυσίες. Στην τροπολογία 4437/81, στην οποία θέλω να αναφερθώ, καταργείται μία διάταξη, που ψηφίστηκε μόλις δέκα μέρες πριν, που έδινε ασφαλιστική και φορολογική ενημερότητα κατά παρέκκλιση στα Ελληνικά Αμυντικά Συστήματα. Τι συνέβη; Ξέρετε πολύ καλά ότι αν η εταιρεία στερηθεί της ασφαλιστικής και φορολογικής ενημερότητας, κλείνει ατάκτως. Τι θα γίνει με το προσωπικό; Τι θα γίνει με τη διοίκηση και τις ευθύνες της; Τι θα γίνει με τον κύκλο εργασιών, ο οποίος είναι χρήσιμος; Με ένα εξορθολογικοποιημένο σχεδιασμό τα ΕΑΣ μπορούν όχι μόνο να αυτοσυντηρηθούν, αλλά να γίνουν κερδοφόρα και πολλαπλώς χρήσιμα. Με την τροπολογία 449/93 καταργούνται οι νέες χρήσεις γης και οι οικοδομικοί συντελεστές που είχαν οριστεί με τον ν.4269/2014. Μετά την κατάργησή του, έτσι όπως προβλέπεται, επιστρέφουμε στο προηγούμενο νομοθετικό καθεστώς, δηλαδή στον καθορισμό των χρήσεων γης με προεδρικά διατάγματα, που αφήνει, βεβαίως, ανοικτό το πεδίο για επηρεασμούς και αντιμετώπιση κατά το δοκούν. Αυτή η τροπολογία δεν έχουμε καταλάβει, γιατί είναι αόριστη η αιτιολογία, γιατί υποβάλλεται και γιατί δικαιώνει μια αντίληψη χωροθέτησης χρήσεων, που είναι του παρελθόντος. Δεν ισχύει πουθενά στην υπόλοιπη Ευρώπη κάτι τέτοιο πλέον. Τέλος, σχετικά με τη σύμβαση παραχώρησης των αεροδρομίων στα άρθρα 215, 230, εμείς συμφωνούμε. Ωστόσο, θα πρέπει να υπάρξει προσθήκη, μια προσθήκη της παραγράφου 5 στο άρθρο 229 στις λοιπές διατάξεις, όπου να γίνεται σαφής και ρητή αναφορά στην Κρατική Αεροπορική Αρχή, γιατί ο καταγραφείς ορισμός της κρατικής αρχής στη σελίδα 39 της σύμβασης παραχώρησης είναι γενικόλογος και θα δημιουργήσει προβλήματα. Αναφέρονται οι εποπτικές αρχές και ιδιαίτερα η αεροναυτιλία, όχι όμως και η Αερολιμενική Αρχή. Η ύπαρξη και η λειτουργία αερολιμενικού ελέγχου ως κρατικής αρχής κατοχυρώνεται από τον ν.3913/2011, αλλά και από το Ευρωπαϊκό Δίκαιο και αφορά τη διόρθωση και λειτουργία της υπηρεσίας της Πολιτικής Αεροπορίας. Αυτό νομίζω ότι πρέπει να ληφθεί υπ' όψιν, γιατί θα δημιουργήσει ζητήματα παρουσίας του δημοσίου συμφέροντος στους αερολιμένες αυτούς. Σας ευχαριστώ.
Σας ευχαριστούμε πολύ, κύριε Δανέλλη. Τον λόγο έχει ο Πρόεδρος της Νέας Δημοκρατίας κ. Κυριάκος Μητσοτάκης.
Κυρίες και κύριοι Βουλευτές, στην προηγούμενή του ομιλία στη Βουλή ο κ. Τσίπρας μάς είπε ότι δεν πρέπει να τον κατηγορήσουμε γιατί μας είπε ψέματα, αλλά γιατί απλά είχε αυταπάτες. Μάλιστα! Δύσκολο το δίλλημα που μας θέσατε, κύριε Τσίπρα. Διότι δεν ξέρω πραγματικά τι είναι χειρότερο: ένας ψεύτης πρωθυπουργός, που έχει συνείδηση της πραγματικότητας και συνειδητά τη διαστρεβλώνει ή ένας αυταπατώμενος πρωθυπουργός, ο οποίος δεν αντιλαμβάνεται τι συμβαίνει γύρω του. Και στη μία και στην άλλη περίπτωση, όμως, ένα είναι βέβαιο: Είτε ψεύτης είτε αυταπατώμενος δεν αξίζετε να είστε Πρωθυπουργός αυτής της χώρας. [[Χειροκροτήματα από την πτέρυγα της Νέας Δημοκρατίας]] Πριν από λίγες ημέρες ο Πρόεδρος Ομπάμα έδωσε μία πολύ ενδιαφέρουσα ομιλία σε τελειόφοιτους φοιτητές σε ένα αμερικανικό πανεπιστήμιο. Ανέφερε ανάμεσα στα άλλα τα εξής και θέλω να σας τα διαβάσω. Έλεγε ο Πρόεδρος Ομπάμα: «Θέλω να ξεκαθαρίσω ένα πράγμα» - προσέξτε, έχει ενδιαφέρον - «η άγνοια δεν είναι προσόν. Δεν είναι μαγκιά να μην έχεις ιδέα για ποιο πράγμα μιλάς. Σημαίνει απλούστατα ότι δεν ξέρεις τι σου γίνεται.» Ο Πρόεδρος Ομπάμα τα είπε αυτά, έχοντας υπ' όψιν του κάποιον άλλον πολιτικό στις Ηνωμένες Πολιτείες. Σας διαβεβαιώνω, όμως, κύριε Τσίπρα, ότι δεν υπήρξε ούτε ένας Έλληνας ο οποίος άκουσε αυτήν την αποστροφή και το μυαλό του δεν πήγε κατευθείαν σε εσάς. [[Χειροκροτήματα από την πτέρυγα της Νέας Δημοκρατίας]] Διότι, είστε ακριβώς αυτό, ένας πολιτικός που την άγνοιά του την εμφάνισε ως αντισυμβατική μαγκιά, που επένδυσε σε ψέματα, ανέβηκε στην εξουσία πατώντας πάνω σε απίθανες θεωρίες συνομωσίας και δημαγωγικού λαϊκισμού. Και όταν έσπασε τα μούτρα του, πήρε μια ολόκληρη χώρα στον λαιμό του και τη φέσωσε με 86 δισεκατομμύρια ευρώ. Για να τελειώνουν, λοιπόν, τα ψέματα σε αυτήν την Αίθουσα: Αν εσείς θέλετε να επικαλείστε την άγνοιά σας και την ασχετοσύνη σας ως δικαιολογία, κάντε το. Οι Έλληνες, όμως, έχουν μεγαλύτερες απαιτήσεις από τον Πρωθυπουργό τους και για αυτό και μόνο εισπράττετε ήδη την άρνησή τους. Για εμάς τα πράγματα είναι ξεκάθαρα. Εκτός από αυταπάτη, υπήρχε, κυρίως, πολιτική απάτη, συνειδητή, οργανωμένη, μεθοδική, πολυετής, κυνική και αδίστακτη. [[Χειροκροτήματα από την πτέρυγα της Νέας Δημοκρατίας]] Είναι η χυδαιότερη επιχείρηση εξαπάτησης των Ελλήνων που έχει γίνει ποτέ. Και αυτό το ιστορικό στίγμα, κύριε Τσίπρα, θα το κουβαλάτε για πάντα. Και θα περίμενε κάποιος ότι η διάλυση της αυταπάτης, η βίαιη στροφή της κυβερνητικής πλειοψηφίας στη σκληρή μνημονιακή πραγματικότητα θα συνοδευόταν, τουλάχιστον, από σεμνότητα, από κάποιου είδους αυτογνωσία, από έστω ένα χαμηλωμένο βλέμμα, από στοιχειώδη αυτοκριτική. Συμβαίνει, όμως, το αντίθετο. Αντί να παλεύετε με τη συνείδησή σας, και σήμερα ακόμα, επενδύετε στην επιθετικότητα. Αντί να δηλώνετε με όλους τους τρόπους, στοιχειωδώς, τη μεταμέλειά σας, συνεχίζετε την ακραία πολωτική δημαγωγία. Και αντί - έστω και σήμερα - να ανακαλύψετε την ευθύνη της αλήθειας, συνεχίζετε και σήμερα ακόμα να ψεύδεστε και να παραποιείτε την πραγματικότητα. Και με αυτόν τον τρόπο ξέρετε τι κάνετε; Ρίχνετε, απλά, ακόμα περισσότερο νερό στον μύλο του πολιτικού κυνισμού. Κι ο πολιτικός κυνισμός της εξουσίας - να μου το θυμηθείτε αυτό που σας λέω - καταλήγει πάντα σε διαφθορά, διαπλοκή και σκάνδαλα.
Κάτι ξέρεις.
Παρακαλώ, κάντε ησυχία. Παρακαλώ, σταματήστε.
Η ετερόκλητη κυβερνητική συμμαχία, η οποία γεννήθηκε μέσα στο ψέμα και τις αυταπάτες, θα βουλιάξει σύντομα στη λάσπη της απαξίωσης και της περιφρόνησης. Και οι πληγές της σύντομης παραμονής στην εξουσία δεν θα επουλωθούν, δυστυχώς, εύκολα. Γιατί, το κόστος της «πρώτη φορά αριστερά» δεν είναι, δυστυχώς, κόστος μόνο οικονομικό. Διότι, η Ελλάδα σήμερα είναι μία χώρα πολιτικά, οικονομικά, στρατηγικά, γεωπολιτικά, σε καραντίνα. Βιώνει μία πρωτοφανή υποβάθμιση στην ευρωπαϊκή σκηνή. Κανείς δεν την εμπιστεύεται. Και αυτό το έλλειμμα εμπιστοσύνης αποτυπώνεται γλαφυρά στα μέτρα του τέταρτου μνημονίου, που η κυβερνητική πλειοψηφία, με έναν ενθουσιασμό πραγματικά ανεξήγητο, θα ψηφίσει σήμερα. Σήμερα, λοιπόν, κυρίες και κύριοι συνάδελφοι, ήρθε για όλους τους Έλληνες η ώρα του λογαριασμού. Γιατί τα ψέματα, οι αυταπάτες, η αβελτηρία, η ασχετοσύνη, η υποκρισία, έχουν μεγάλο κόστος, το οποίο θα καταβάλλουν όλοι οι Έλληνες πολίτες. Κυρίες και κύριοι Βουλευτές, σας το είπα και στην προηγούμενή μου ομιλία, σας το επαναλαμβάνω και σήμερα, για να το εμπεδώσετε και να το ακούσουν και πάλι οι Έλληνες πολίτες: Η ελληνική οικονομία το 2015 και το 2016 θα χάσει αθροιστικά 21 δισεκατομμύρια ευρώ από την επιστροφή στην ύφεση, 5 χιλιάδες ευρώ για το κάθε νοικοκυριό. Κι αν είχαμε τους ρυθμούς ανάπτυξης που όλοι, διεθνείς αναλυτές και διεθνείς οίκοι προέβλεπαν στο τέλος του 2014, δεν θα χρειαζόμασταν σημαντικά πρόσθετα μέτρα λιτότητας. Διότι, τη δουλειά της επίτευξης των πρωτογενών πλεονασμάτων θα την έκανε η μεγέθυνση της οικονομίας και όχι τα επιπλέον δημοσιονομικά μέτρα. Αντίθετα, η καθήλωση στην ύφεση - και δεν είδα τον, κατά τα άλλα, λαλίστατο Υπουργό Οικονομικών να σχολιάζει το γεγονός ότι είχαμε ύφεση στο πρώτο τρίμηνο του 2016, της τάξης του 1,2 % - οδηγεί ξανά στον φαύλο κύκλο των επιπλέον μέτρων που λειτουργούν υφεσιακά - ευτυχώς, κύριε Υπουργέ, τουλάχιστον αυτό το αναγνωρίσατε - , για να χάσουμε τους στόχους, φυσικά, και να αναγκαστείτε μετά να πάρετε κι άλλα, επιπλέον μέτρα. Και σαν τον Σίσυφο η ελληνική κοινωνία κουρασμένη και απογοητευμένη καλείται να ξανασπρώξει τον βράχο της δημοσιονομικής προσαρμογής. Μόνο που αυτήν τη φορά οι αντοχές εξαντλούνται πλήρως και τα βάρη, βέβαια, δεν επιμερίζονται με γνώμονα τι είναι καλό για την κοινωνία, αλλά τι βολεύει την εκλογική πελατεία του ΣΥΡΙΖΑ. Και τα μέτρα τα οποία θα ψηφίσετε σήμερα αποτυπώνουν όχι μόνο την ιδεοληψία σας, αλλά και την άγνοιά σας για τον τρόπο που δουλεύει η πραγματική οικονομία. Οι νέοι φόροι θα «στραγγαλίσουν» κάθε επιχειρηματική δράση και θα δυναμιτίσουν κάθε προοπτική δημιουργίας νέων θέσεων απασχόλησης. Θα οδηγήσουν νομοτελειακά οι φόροι και οι αυξήσεις στις εισφορές ολοένα και περισσότερους να κρυφτούν στην παραοικονομία και θα μειωθούν τα προσδοκώμενα έσοδα του κ. Κατρούγκαλου. Και φυσικά, οι έμμεσοι φόροι θα πλήξουν πρωτίστως τα ασθενέστερα κοινωνικά στρώματα, αυτά για τα οποία υποτίθεται ότι εσείς κόπτεσθε. Και με τα μέτρα τα οποία σήμερα νομοθετείτε στερείτε από τη χώρα τη δυνατότητα να ανακάμψει, να προοδεύσει, να αναπτυχθεί. Στερείτε από τους ενεργούς πολίτες το κίνητρο να εργαστούν. Για να πάμε, λοιπόν, να δούμε κάποια συγκεκριμένα παραδείγματα, τα οποία φαίνεται ότι χρειάζεται να τα επαναλαμβάνουμε και για να εμπεδώνονται και ως απάντηση στα ψέματα τα οποία ακόμα και σήμερα επιμένετε να λέτε. Πάρτε έναν ελεύθερο επαγγελματία με εισόδημα 24.000 ευρώ. Αναρωτιέμαι, κύριε Τσίπρα, αν θεωρείτε ότι αυτά είναι πολλά. Πάμε να δούμε, λοιπόν, τι θα πληρώσει αυτός: Θα πληρώσει 6.480 ευρώ σε εισφορές, φόρο εισοδήματος 3.857 ευρώ και άλλα τόσα σε προκαταβολή φόρου, τέλος επιτηδεύματος 650 ευρώ, εισφορά αλληλεγγύης 122 ευρώ. Τι μένει; Κάτι παραπάνω από 9.000 ευρώ. Γιατί να εργαστεί αυτός ο άνθρωπος, κύριε Τσίπρα; Για να πάρει σπίτι του 754 ευρώ, ενώ κανονικά βγάζει 2.000 ευρώ τον μήνα; Πάμε σε ένα ακόμα παράδειγμα, γιατί στερείτε και από τους συνταξιούχους μια αξιοπρεπή ζωή. Πάμε να γίνουμε πάλι συγκεκριμένοι και να μιλήσουμε με πραγματικά παραδείγματα. Συνταξιούχος με εισόδημα από συντάξεις 8.000 ευρώ, 494 ευρώ κύρια σύνταξη και 173 ευρώ ΕΚΑΣ χάνει κάτι παραπάνω από 2.000 ευρώ τον χρόνο, πάνω από το ¼ του εισοδήματός του και φυσικά, ολόκληρη την αξιοπρέπειά του. Και έχετε το θράσος ακόμα και σήμερα να έρχεστε σε αυτήν την Αίθουσα και να βαφτίζετε συλλήβδην όλους τους δικαιούχους του ΕΚΑΣ φοροφυγάδες και δεν το ανακαλέσατε καν! [[Χειροκροτήματα από την πτέρυγα της Νέας Δημοκρατίας]] Και για να σας δώσω ένα παράδειγμα ακόμα, γιατί στερείτε από τους νέους την ελπίδα και την προοπτική. Για πάρτε έναν νέο αγρότη έγγαμο που μεγαλώνει δύο παιδιά και έχει ετήσιο εισόδημα 9.000 ευρώ και θα πρέπει να ζήσει σήμερα με 6.530 ευρώ - γιατί; - διότι θα πληρώσει σε φόρους και σε εισφορές 342 ευρώ περισσότερα. Και βέβαια, ταυτόχρονα, επιδίδεστε στο αγαπημένο σας χόμπι, να «τσακίσετε» τη μεσαία τάξη, καθιστώντας την ιδιοκτησία των ακινήτων έναν εφιάλτη. Οι Έλληνες θα πληρώνουν πλέον ΕΝΦΙΑ για κενά και απρόσοδα ακίνητα, για αναξιοποίητα αγροτεμάχια, για οτιδήποτε έχουν στην κατοχή τους. Η εργασία τιμωρείται και φυσικά, η ιδιοκτησία διώκεται. Και εδώ ο πολιτικός σας σκοπός είναι ξεκάθαρος, η πληβειοποίηση της μεσαίας τάξης και βέβαια, η νοσηρή ικανοποίηση, την οποία προσφέρετε στα φτωχότερα στρώματα της ακόμα πιο κάτω συμπίεσης των ευπορότερων. Η Κυβέρνηση επενδύει σε έναν ακήρυχτο ταξικό πόλεμο. Η διάλυση, όμως, της μεσαίας τάξης καταστρέφει κάθε ελπίδα ανθρώπινης ζωής και για τους πιο αδύναμους, γιατί κανένας Έλληνας δεν θα μείνει ανεπηρέαστος από τον τυφώνα των έμμεσων φόρων που σήμερα ψηφίζετε. Εξοντώνετε τους πάντες, αλλά κυρίως τα φτωχότερα νοικοκυριά. Οι έμμεσοι φόροι είναι πιο άδικοι από τους άμεσους φόρους. Στερούν εισόδημα από αυτούς που το έχουν περισσότερο ανάγκη. Και θα σας επαναλάβω κάποιους από τους έμμεσους φόρους, τους οποίους αυξάνετε: ΦΠΑ στο 24% από το 23% - δεύτερη αύξηση μέσα σε λίγους μήνες - αύξηση στον ειδικό φόρο κατανάλωσης στο πετρέλαιο θέρμανσης κατά 22%. Αυξάνετε τον ειδικό φόρο κατανάλωσης στο πετρέλαιο κίνησης κατά 24%, τον ειδικό φόρο κατανάλωσης στη βενζίνη κατά 3,5%. Επιβάλλετε τέλος διαμονής στα ξενοδοχεία, στα ενοικιαζόμενα δωμάτια, τέλος στο τηλέφωνο, στο ίντερνετ, στην τηλεόραση και άλλα τόσα μέτρα αύξησης φόρων στα καύσιμα, στον καπνό, στην μπίρα, αύξηση στο τέλος ταξινόμησης των αυτοκινήτων. Και όλα αυτά, φυσικά, ναι, κύριε Τσίπρα, μειώνουν το διαθέσιμο εισόδημα, αλλά κάνουν και κάτι ακόμα: Αυξάνουν το μεταφορικό κόστος και τελικά τσακίζουν την ανταγωνιστικότητα της ελληνικής οικονομίας. Κυρίως, όμως, πλήττουν τα χαμηλότερα εισοδήματα. Σε αυτό το σημείο, επιτρέψτε μου να κάνω και μία αναφορά στο ζήτημα των ειδικών μισθολογίων και στο «πάγωμα» της μισθολογικής ωρίμανσης. Είχατε το θράσος, κύριε Υπουργέ, να καταθέσετε αυτήν τη νομοτεχνική διόρθωση, η οποία είναι μία νομοτεχνική διόρθωση υποθετικού χαρακτήρα. Τι λέτε; Να σας το διαβάσω, για να καταλάβετε τι νομοθετείτε. [[Χειροκροτήματα από την πτέρυγα της Νέας Δημοκρατίας]] Ακούστε, κύριοι συνάδελφοι, τι νομοθετείτε: «Η ως άνω διάταξη δεν εφαρμόζεται σε περίπτωση που επιτευχθεί από τα εμπλεκόμενα Υπουργεία ισοδύναμη δημοσιονομική εξοικονόμηση». [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποιον κοροϊδεύετε, κύριε Τσίπρα; Τι άλλο θα χρειαστεί ο κ. Καμμένος, ο οποίος απουσιάζει σήμερα, για να ψηφίσει το νομοσχέδιο; [[Χειροκροτήματα από την πτέρυγα της Νέας Δημοκρατίας]] Μιλήσατε για αυταπάτη. Εδώ νομοθετείτε την αυταπάτη, κυρίες και κύριοι συνάδελφοι. Ντροπή σας! Και ντροπή σε σας, που τα ψηφίζετε αυτά και κοροϊδεύετε τους ένστολους! Στα μούτρα τούς κοροϊδεύετε! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] [[Θόρυβος - διαμαρτυρίες από την πτέρυγα του ΣΥΡΙΖΑ]] Δεν ντρέπεστε λίγο; Καθίστε κάτω. Ηρεμήστε. Θα τα ακούσετε όσο και αν σας ενοχλούν.
Να μη μιλάτε, κύριοι! Κοροϊδεύετε τον κόσμο.
Κάντε ησυχία, παρακαλώ! Κύριε Δαβάκη, παρακαλώ. Τώρα θα αρχίσουμε ονομαστικές αναφορές; Δεν είναι σωστό. Με συγχωρείτε, κύριε Δαβάκη, που αναφέρθηκα προσωπικά. Ησυχία, παρακαλώ, στην Αίθουσα.
Και σαν να μην αρκεί η φοροκαταιγίδα, σήμερα εισηγείστε και την επιβολή ενός αυτόματου μηχανισμού περικοπής δαπανών, με πρόσθετα δημοσιονομικά μέτρα, τον περίφημο κόφτη. Και έρχεστε και καταθέτετε νομοτεχνικές βελτιώσεις της τελευταίας στιγμής, μία ώρα πριν ψηφιστεί το νομοσχέδιο, με χθεσινή ημερομηνία! Αυτά, κύριε Πρόεδρε, τα επισημαίνω, για να θυμόμαστε πόσο καλά νομοθετεί αυτή η Βουλή. Νομοθετείτε, βεβαίως, και κάτι ακόμα χειρότερο: την Ελληνική Εταιρεία Συμμετοχών και Περιουσίας, έναν μηχανισμό διαρκούς επιτροπείας στην περιουσία της χώρας, το περίφημο υπερταμείο, το οποίο θα εκτείνεται μέχρι το 2115. Αυτό δεν έχει προηγούμενο στην παγκόσμια ιστορία. Καμμία χώρα στον πλανήτη, σε καμμία ήπειρο, δεν βρέθηκε σε τόσο χαμηλό επίπεδο αξιοπιστίας, ώστε οι δανειστές της να καταφεύγουν στην εξευτελιστική για τη χώρα πρακτική της απαίτησης νομοθέτησης μέτρων περικοπής δαπανών εκ προοιμίου και ακόμα χειρότερα, στην επιβολή ενός μηχανισμού ελέγχου του συνόλου της δημόσιας περιουσίας της χώρας. Ο κόφτης είναι η ρήτρα της προσωπικής σας αναξιοπιστίας, κύριε Τσίπρα. Επειδή οι δανειστές γνωρίζουν πάρα πολύ καλά ότι τα μέτρα, τα οποία προτείνετε, δεν βγαίνουν, σας επιβάλλουν εκ των προτέρων συμπληρωματικά μέτρα. Έχουν καταλάβει οι δανειστές μας, εδώ και καιρό, ότι είστε αναξιόπιστος. Ξέρουν πολύ καλά ότι θα κάνετε τα πάντα για να μείνετε σε αυτήν την καρέκλα. Τα πάντα! Για αυτό και σας δεσμεύουν και σας δένουν πισθάγκωνα και δυστυχώς και τη χώρα μαζί. Σας εξευτελίζουν, κύριε Τσίπρα, με τον μηχανισμό περικοπής δαπανών. Και σας εξευτελίζουν στον υπερθετικό βαθμό, με το υπερταμείο έτσι όπως το προτείνετε. Εξαιτίας σας, όμως, προσβάλλουν βάναυσα και την αξιοπρέπεια του ελληνικού λαού. Η προσωπική σας αναξιοπιστία, δυστυχώς, επιμολύνει τη χώρα και δεσμεύει τις επόμενες γενιές. Σήμερα είναι ημέρα ντροπής για τη χώρα. Είναι μια ημέρα ντροπής για τη Βουλή των Ελλήνων. Δεν αρκεί που πληρώσαμε τις αυταπάτες σας ήδη πολύ ακριβά, τώρα πληρώνουμε τα πρόστιμα για τα ψέματά σας και προκαταβάλλουμε ρήτρες για την αναξιοπιστία σας. Γιατί σας επέβαλαν, κύριε Τσίπρα, την ελληνική Εταιρεία Συμμετοχών και Περιουσίας, έτσι όπως την προτείνατε; Απαντήστε μας, γιατί έχει ζωή μέχρι το 2115; Γιατί δεν υπάρχει κανένας ουσιαστικός έλεγχος από το ελληνικό Κοινοβούλιο; Γιατί δεν μπαίνει κανένας περιορισμός στα περιουσιακά στοιχεία τα οποία μεταβιβάζονται στο υπερταμείο; Και γιατί δεν αρκούσε επιτέλους το ΤΑΙΠΕΔ για να διαχειριστεί τις ιδιωτικοποιήσεις; Γιατί απλούστατα δεν σας εμπιστεύονται!
Σας παρακαλώ, κάντε ησυχία. Μην αντιδράτε, ακούμε με προσοχή.
Διότι την ώρα που εσείς κάνατε, διοργανώνατε φιέστες και υπογράφατε την ιδιωτικοποίηση του ΟΛΠ, οι συναρμόδιοι Υπουργοί σας σαμποτάριζαν τη σύμβαση και η ίδια παράσταση επαναλαμβάνεται στην Εγνατία, στην Αφάντου, στην «ΤΡΑΙΝΟΣΕ» και στα περιφερειακά αεροδρόμια. Το πρόβλημα δεν ήταν ποτέ η λειτουργία του ΤΑΙΠΕΔ, η δομή του και η οργάνωσή του, αλλά οι δικές σας συχνές παλινωδίες. Αναρωτιέμαι, κυρίες και κύριοι συνάδελφοι, ισχύει ακόμα η θέση του κόμματός σας για τις ιδιωτικοποιήσεις, έτσι όπως τουλάχιστον βρίσκεται σήμερα; Την τύπωσα σήμερα από την επίσημη ιστοσελίδα σας. Να διαβάσω τι λέτε στην επίσημη ιστοσελίδα σας; Αξίζει τον κόπο. Εκεί γράφει: «Ακυρώνουμε τις προβλεπόμενες ιδιωτικοποιήσεις και τη λεηλασία του δημόσιου πλούτου, επαναφέρουμε υπό δημόσιο έλεγχο και ταυτόχρονα ανασυγκροτούμε πλήρως τις επιχειρήσεις στρατηγικής σημασίας που έχουν ιδιωτικοποιηθεί ή βρίσκονται σε διαδικασία ιδιωτικοποίησης, ώστε να διαμορφώσουμε έναν ισχυρό, παραγωγικό, αποτελεσματικό, ανοιχτό σε συνεργασίες δημόσιο τομέα νέου τύπου». Αυτά τα λέτε και σήμερα ακόμα; Ποιον κοροϊδεύετε λοιπόν; [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Εξηγήστε μας επιτέλους, κύριε Τσίπρα, κύριε Σπίρτζη, κύριε Σκουρλέτη, είναι καλές ή δεν είναι καλές οι ιδιωτικοποιήσεις; Δεν το έχετε αποφασίσει ακόμα, για αυτό και σας ζητούν να υποθηκεύσετε όλη τη χώρα και να δεσμεύσετε όχι μόνο τις επόμενες κυβερνήσεις, αλλά και τις επόμενες γενιές. Και εσείς το κάνατε πρόθυμα για να μείνετε όλοι σας στην καρέκλα. Είναι ντροπή σας, κύριε Τσίπρα, αυτό το οποίο συμβαίνει! [[Χειροκροτήματα από την πτέρυγα της Νέας Δημοκρατίας]] Και σας το λέμε εμείς, που είμαστε σταθερά υπέρ των αποκρατικοποιήσεων και δεν κρύψαμε την προτίμησή μας. Εμείς πιστεύουμε στην απελευθέρωση της οικονομίας, αλλά ξέρετε; Τέτοιο υπερταμείο σε εμάς δεν τόλμησαν ποτέ οι δανειστές να ζητήσουν και δεν θα το κάνουν και στο μέλλον, όταν γίνουμε κυβέρνηση, διότι όταν λήξει αυτή η Κυβέρνηση Τσίπρα - Καμμένου, εμείς θα ανακτήσουμε τη χαμένη εθνική μας αξιοπρέπεια.
Μπράβο!
Διότι η μεγάλη μας διαφορά είναι ότι εμείς πιστεύουμε στις μεταρρυθμίσεις, πιστεύουμε στην αξιοποίηση της δημόσιας περιουσίας με αναπτυξιακό πρόσημο και επίσης πιστεύουμε στον περιορισμό του ρόλου του κράτους στις εποπτικές και ρυθμιστικές του αρμοδιότητες. Για αυτό και δεν είχαμε καμμία δυσκολία να στηρίξουμε σωστές μεταρρυθμίσεις που προωθούνται στο παρόν νομοσχέδιο, τη δημιουργία της Ανεξάρτητης Αρχής Δημοσίων Εσόδων, που ενισχύει την ανεξαρτησία της φορολογικής διοίκησης, την οποία θα ψηφίσουμε, την ενίσχυση του ανταγωνισμού, που προάγεται με την εργαλειοθήκη του ΟΟΣΑ την οποία τόσο λοιδορήσατε - για να μην ξεχνιόμαστε - σε αυτήν την Αίθουσα και έρχεστε τώρα και τη νομοθετείτε. [[Χειροκροτήματα από την πτέρυγα της Νέας Δημοκρατίας]] Επίσης, θα στηρίξουμε τη συγκράτηση των δαπανών μέσω της υιοθέτησης ενός κανόνα λιγότερων προσλήψεων για κάθε αποχώρηση από το Δημόσιο και φυσικά τις ίδιες τις αποκρατικοποιήσεις που κυρώνονται με το σημερινό νομοσχέδιο. Με αυτές τις μεταρρυθμίσεις συμφωνούμε και για αυτό τις υπερψηφίζουμε, αλλά πολύ αμφιβάλλω αν είστε σε θέση και αυτές τις μεταρρυθμίσεις να τις υλοποιήσετε, διότι εδώ ξέρετε είναι το μεγάλο πρόβλημα. Δεν γίνατε φιλελεύθερος, κύριε Τσίπρα, επειδή ψηφίσατε κάποιες φιλελεύθερες μεταρρυθμίσεις, διότι οι φιλελεύθερες πολιτικές, όπως αυτές που σας παρουσίασα, απαιτούν και φιλελεύθερους πολιτικούς για να τις υπηρετήσουν και όταν άνθρωποι υποχρεώνονται να εφαρμόσουν πολιτικές τις οποίες δεν πιστεύουν, είναι μαθηματικώς βέβαιο ότι θα γίνουμε μάρτυρες μιας νέας ιλαροτραγωδίας. Ο κ. Τσίπρας ισχυρίζεται ότι τώρα που θα κλείσει η αξιολόγηση, η οικονομία θα απογειωθεί. Είναι βαθιά νυχτωμένος. Δεν είναι κανονικότητα η καταστροφή της οικονομίας, της δημιουργικότητας, της ψυχολογίας ενός λαού. Οι περισσότεροι φόροι, κύριε Τσίπρα, αν δεν το γνωρίζετε, θα οδηγήσουν σε λιγότερες επενδύσεις και, ξέρετε, επένδυση δεν είναι μόνο η «COSCO», η «ELDORADO GOLD», αλλά και ο κάθε επαγγελματίας, ο οποίος χρηματοδοτεί από το υστέρημά του ένα επαγγελματικό ταξίδι, την ανακαίνιση στο μαγαζί του ή πολύ περισσότερο την πρόσληψη ενός νέου εργαζομένου ή την αγορά ενός νέου μηχανήματος για την παραγωγή του. Οι αυξημένες εισφορές - σας το έχουμε πει πολλές φορές, αλλά δεν το καταλαβαίνετε - τιμωρούν τελικά όσους μπορούν κι έχουν τη δυνατότητα να κερδίζουν λίγα περισσότερα χρήματα. Και φυσικά, δεν επιτρέπουν στους εργοδότες να προσλάβουν άξια στελέχη. Και βέβαια, η κλειστή παιδεία, για την οποία τόσο αγώνα δίνει ο Υπουργός σας, οδηγεί στον απόλυτο εξισωτισμό προς τα κάτω και στερεί από τα παιδιά μας την πρόσβαση σε δεξιότητες που τόσο απαραίτητες είναι σε έναν κόσμο που αλλάζει γρήγορα. Και ακούω τελευταία μία ενδιαφέρουσα θεωρία ότι σκοπεύετε να μετατραπείτε σε έναν όψιμο σοσιαλδημοκράτη. Να το ξεκαθαρίσουμε. Αυτές οι πολιτικές που εισηγείστε δεν παραπέμπουν στη Σουηδία. Στη Βενεζουέλα παραπέμπουν! [[Χειροκροτήματα από την πτέρυγα της Νέας Δημοκρατίας]] Και δεν το έχετε κρύψει εξάλλου. Θέλω να θυμίσω τι δηλώνατε - έχει μία αξία, ξέρετε - στο λατινοαμερικάνικο κανάλι «TELESUR». Ακούστε το: «Η Βενεζουέλα αποτελεί ένα μοντέλο που πρέπει να ακολουθούμε, ώστε να αφήσουμε πίσω το καπιταλιστικό μοντέλο που κυριαρχεί σήμερα στην Ευρώπη. Ο Ούγκο Τσάβες πέτυχε σημαντικά πράγματα για τη χώρα του με ειρηνικό τρόπο. Προχώρησε στην εθνικοποίηση των φυσικών παραγωγικών πόρων». «Αγαπητέ Πρόεδρε Νικολάς,» γράφατε σε συγχαρητήριο τηλεγράφημα προς τον νεοεκλεγέντα Πρόεδρο της Βενεζουέλας, «ο λαός της Βενεζουέλας αποφάσισε τον αμετάκλητο δημοκρατικό δρόμο των αντι - νεοφιλελεύθερων δομικών αλλαγών στη χώρα σου, με στόχο τον σοσιαλισμό του 21ου αιώνα». Τα καταθέτω στα Πρακτικά. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Η Βενεζουέλα έχει καταστραφεί από τον φίλο σας Νικολάς! Σήμερα η χώρα που διαθέτει τα μεγαλύτερα αποθέματα πετρελαίου - μεγαλύτερα και από τη Σαουδική Αραβία - έχει καταρρεύσει. Οι πολίτες δεν μπορούν πλέον ούτε να εξασφαλίσουν τα απαραίτητα για τη διαβίωσή τους! Ο λαός εξευτελίζεται και πεινάει! Ακόμα θαυμάζετε το μοντέλο της Βενεζουέλας; Και πώς εξηγείται, επιτέλους, άραγε αυτός ο θαυμασμός; Και πώς εξηγείται και η σπουδή σας να καλύψετε τον παρεκτρεπόμενο - για να μην χρησιμοποιήσω άλλη φράση - Πρέσβη της χώρας και με επιστολή μάλιστα;
Κάντε ησυχία! Παρακαλώ, κύριε Μπαλαούρα! Σας παρακαλώ! Ακούμε μόνο.
Σας καταλαβαίνω. Εκτός αν υπάρχει μία άλλη θεωρία, ότι οι δεσμοί σας με τη Βενεζουέλα είναι ακόμα βαθύτεροι και στενότεροι από ό,τι θα δικαιολογούσε μία ιδεολογική ταύτιση. Ομολογουμένως, όμως, έχετε πολλά κοινά με αυτούς που θαυμάζετε. Είστε λαϊκιστής, οπορτουνιστής και εξουσιολάγνος! Και δεν ενδιαφέρεστε καθόλου αν ο λαός υποφέρει. Για όλα, κύριοι του ΣΥΡΙΖΑ και των ΑΝΕΛ, φταίνε πάντα μόνο ο ξένοι! Και το μόνο που σας ενδιαφέρει είναι να μείνετε γαντζωμένοι στην εξουσία, αδιαφορώντας για το κόστος παραμονής. Για αυτό και το λέμε ξεκάθαρα. Η Κυβέρνηση ΣΥΡΙΖΑ - ΑΝΕΛ είναι το πρόβλημα και για αυτό πρέπει να φύγει το συντομότερο! Και για αυτό, το αίτημά μας για πρόωρες εκλογές παραμένει πιο επίκαιρο παρά ποτέ! Όσο πιο γρήγορα φύγετε τόσο καλύτερα για τη χώρα! [[Χειροκροτήματα από την πτέρυγα της Νέας Δημοκρατίας]] Γιατί η Ελλάδα χρειάζεται επιτακτικά μία πραγματικά μεταρρυθμιστική κυβέρνηση, μια κυβέρνηση η οποία θα κινητοποιεί τη σιωπηλή πλειοψηφία της κοινωνίας η οποία αναζητά την επιστροφή στην κανονικότητα, μία κυβέρνηση που θα οικοδομήσει μία πλατιά πολιτική πλειοψηφία υπέρ των τολμηρών και αναγκαίων μεταρρυθμίσεων. Εμείς θα είμαστε αυτή η κυβέρνηση! Και με το «εμείς» δεν αναφέρομαι μόνο στη σημερινή Νέα Δημοκρατία. Αναφέρομαι σε όλες τις μεταρρυθμιστικές δυνάμεις του τόπου, διότι το μεταρρυθμιστικό μέτωπο, είτε σας αρέσει είτε όχι, είναι σήμερα πλειοψηφικό και αποτελεί τη μόνη ελπίδα του ελληνικού λαού. Και θα εκφραστεί πολιτικά μέσα από τη Νέα Δημοκρατία. [[Χειροκροτήματα από την πτέρυγα της Νέας Δημοκρατίας]] [[Θόρυβος στην Αίθουσα]] Για αυτό και σήμερα, κύριε Πρόεδρε, θα αξιοποιήσω τον υπόλοιπο χρόνο μου, αφού επιβάλετε την τάξη στην Αίθουσα…
Παρακαλώ, να επιβληθεί η τάξη! Ήσυχα! Ήρεμα! Ακούμε με προσοχή. Το είπαμε εκατό φορές, προς θεού! Κύριε Πρόεδρε, συνεχίστε.
Για αυτό και σήμερα θα μιλήσω πρώτα από όλα στις Ελληνίδες και στους Έλληνες που αναρωτιούνται: «Υπάρχει τελικά άλλος δρόμος από αυτήν την καταστροφική κατηφόρα που σέρνετε τη χώρα;». Εμείς μπορούμε να κάνουμε κάτι διαφορετικό, κάτι άλλο, κάτι καλύτερο; Ας μιλήσουμε, λοιπόν, για τον διαφορετικό δρόμο, για την Ελλάδα της πενταετίας 2017-2021, για τις δυνατότητες της χώρας μας, για όλα όσα μπορούμε να πετύχουμε με τη δική μας πολιτική πρόταση, μέσα από μία συμφωνία αλήθειας με την κοινωνία, αλλά και με μία νέα συμφωνία αλήθειας με τους εταίρους μας. Κυρίες και κύριοι Βουλευτές, το σημείο αφετηρίας μίας νέας συμφωνίας αλήθειας πρέπει να είναι η διαπίστωση ότι η ελληνική οικονομία είναι αδύνατο να πετύχει πρωτογενή πλεονάσματα της τάξεως του 3,5% για τα επόμενα δεκαπέντε χρόνια. Τέτοια πλεονάσματα είναι εφικτά… [[Θόρυβος από την πτέρυγα του ΣΥΡΙΖΑ]] Παρακαλώ! Παρακαλώ!
Ήσυχα! Παρακαλώ, μην παρεμβαίνετε! Σας παρακαλώ!
Τέτοια πλεονάσματα είναι εφικτά για σύντομες περιόδους, αλλά είναι αδύνατο να διατηρηθούν μακροπρόθεσμα. Καμμία χώρα δεν το έχει πετύχει και είναι παράλογο να ζητείται κάτι τέτοιο από την Ελλάδα. Ο στόχος του πρωτογενούς πλεονάσματος πρέπει να αναθεωρηθεί στο 2% κι αυτό πρέπει να είναι εθνικός στόχος. Και οι συνθήκες είναι ώριμες για μια νέα μεγάλη συμφωνία με τους ευρωπαίους εταίρους μας. [[Θόρυβος από την πτέρυγα του ΣΥΡΙΖΑ]] Κύριε Πρόεδρε, παρακαλώ, να επιβάλετε την τάξη. Δεν καταλαβαίνω γιατί σας ενοχλούν τόσο πολύ αυτά τα οποία λέμε. Η συμφωνία, λοιπόν, αυτή με τους εταίρους μας είναι σαφής: Εμείς θα προσφέρουμε γενναίες μεταρρυθμίσεις και εσείς θα δεσμευτείτε σε λίγο χαμηλότερα πρωτογενή πλεονάσματα. Εμείς θα πετύχουμε ρυθμούς ανάπτυξης του 4% και εσείς θα μας δώσετε μία ρύθμιση χρέους που να εξασφαλίζει τη δυνατότητα αποπληρωμής του, χωρίς να στραγγαλίζει την ελληνική οικονομία. 2% συν 4% λοιπόν, αυτοί πρέπει να είναι οι στρατηγικοί στόχοι για τη χώρα, για να σπάσει οριστικά ο κύκλος της στασιμοχρεοκοπίας, για να υπάρξει πραγματική προοπτική εξόδου από την κρίση. Είναι εφικτός ο στόχος του 4%; Βεβαίως και είναι εφικτός, αλλά με ένα άλλο μείγμα πολιτικής από αυτό που ψηφίζουμε σήμερα. Και σίγουρα δεν είναι εφικτός με τη σημερινή Κυβέρνηση. Ενδεικτικά αναφέρω ότι η Ιρλανδία αναπτύχθηκε το 2015 με 7,8% και ότι θα αναπτυχθεί με σχεδόν 5% το 2016. Για τα επόμενα πέντε συνεχόμενα χρόνια το 4%, λοιπόν, σημαίνει ότι το ΑΕΠ της χώρας το 2021 θα φτάσει τα 213 δισεκατομμύρια ευρώ. Αυτό σημαίνει 1.900 ευρώ όφελος για κάθε νοικοκυριό, σημαίνει εκατόν είκοσι χιλιάδες νέες θέσεις εργασίας ανά έτος. Αυτές είναι οι πραγματικές δυνατότητες της ελληνικής οικονομίας και οτιδήποτε λιγότερο, ακόμα και στο μαύρο χάλι που έχετε φέρει σήμερα τη χώρα, υπονομεύει τις δυνατότητες της Ελλάδος και δεν μπορεί να θεωρηθεί επιτυχία. Αυτός, λοιπόν, πρέπει να είναι ο πήχης: 4% ανάπτυξη κάθε χρόνο, μέχρι τουλάχιστον το 2021 κι αυτό θα είμαστε εμείς έτοιμοι να υλοποιήσουμε ως κυβέρνηση. Απέναντι σε αυτόν τον στόχο θέλουμε να μετρηθούμε. Η Νέα Δημοκρατία θα οδηγήσει αυτήν τη χώρα σε ανάπτυξη, όχι μόνο γιατί πιστεύει στην επιχειρηματικότητα - στην οποία δεν πιστεύει ο ΣΥΡΙΖΑ - ούτε γιατί θα είναι πιο αποτελεσματική και πιο φερέγγυα. Θα αλλάξει τη χώρα, διότι εμείς δεν πρόκειται να ανεχθούμε άλλο την ηθική έκπτωση του κράτους σε συντεχνία, της χώρας μας σε επαίτη και των Ελλήνων σε άβουλα όντα με άδεια βλέμματα. Οι μεταρρυθμίσεις που εμείς θα δρομολογήσουμε πηγαίνουν πάνω και πέρα από τις δεσμεύσεις του υφιστάμενου προγράμματος. Ο πρώτος στόχος οποιασδήποτε μεταρρύθμισης πρέπει να είναι ένα κράτος το οποίο θα έχει ως κεντρικό στόχο να δίνει οξυγόνο στην επιχειρηματικότητα και στην ιδιωτική πρωτοβουλία, που δεν θα περιορίζει τη δημιουργική ικανότητα των Ελλήνων, που θα στέκεται αρωγός στην απελευθέρωση των παραγωγικών δυνάμεων και των καινοτόμων ιδεών, με ώριμους δημοκρατικούς θεσμούς και με θεσμούς αλληλεγγύης, ένα κράτος που εμπιστεύεται τους πολίτες και που το εμπιστεύονται οι πολίτες. Και στο πλαίσιο αυτό χρειάζονται μία σειρά από ριζικές αλλαγές, απόσυρση του κράτους από παιδεία που δεν δικαιολογείται επαρκώς η παρουσία του για λόγους υπέρτερου δημοσίου συμφέροντος, σταθερό επιχειρηματικό περιβάλλον με δραστική μείωση της γραφειοκρατίας και προώθηση της ηλεκτρονικής διακυβέρνησης, για την οποία απολύτως τίποτα δεν έχετε κάνει, ολοκλήρωση του ριζοσπαστικού μηχανισμού αδειοδότησης, ο οποίος είχε ξεκινήσει επί των δικών μας ημερών με τον νόμο - πλαίσιο του Υπουργείου Ανάπτυξης κι έχει παραμείνει ανενεργός με τη θωράκιση του ρόλου των ανεξάρτητων αρχών και ειδικά της Επιτροπής Ανταγωνισμού, ώστε να είναι ξεκάθαρο ότι σε αυτήν τη χώρα έχουν όλοι ίση πρόσβαση στην επιχειρηματικότητα και ότι η Ελλάδα είναι μία σύγχρονη αγορά και όχι μία πιάτσα μεσαζόντων, με σταθερό και απλοποιημένο φορολογικό περιβάλλον και βέβαια με βελτίωση στην ταχύτητα απονομής της δικαιοσύνης και με διαφάνεια παντού και στα πάντα. Ένα τέτοιο κράτος μπορεί να καταστήσει την Ελλάδα πραγματικά φιλική στις επενδύσεις. Και ο στόχος μας πρέπει να είναι συγκεκριμένος: Πρέπει να αυξήσουμε τις επενδύσεις από το 11% του ΑΕΠ, που είναι σήμερα, στο 20%, στον ευρωπαϊκό μέσο όρο, μέσα σε μία πενταετία. Και ο στόχος αυτός είναι εφικτός στόχος. Η ελληνική οικονομία διαθέτει σήμερα πολλούς κλάδους με πραγματικά συγκριτικά πλεονεκτήματα και υπάρχουν στο διεθνές χρηματοπιστωτικό σύστημα σημαντικά ανενεργά κεφάλαια που αναζητούν επενδυτικές ευκαιρίες. Και η αντιμετώπιση του προβλήματος των κόκκινων δανείων θα απελευθερώσει κεφάλαια που θα στραφούν στην πραγματική οικονομία και η αποκατάσταση της εμπιστοσύνης, της συνολικής εμπιστοσύνης, θα μπορεί να επιτρέψει και την επιστροφή καταθέσεων, ώστε να βελτιωθεί η ρευστότητα των τραπεζών. Και βέβαια ταυτόχρονα με αυτές τις μεταρρυθμίσεις, η απόλυτη προτεραιότητα όλων των παρεμβάσεων και όλων των εργαλείων που το κράτος διαθέτει, των αναπτυξιακών νόμων, των κοινοτικών προγραμμάτων, θα πρέπει να είναι η στήριξη των εξωστρεφών κλάδων της ελληνικής οικονομίας και να βάλουμε έναν στόχο ότι θα πρέπει να αυξάνουμε τις εξαγωγές μας, κατ' ελάχιστον, κατά 10% ετησίως, μεταρρυθμίσεις, λοιπόν, που φέρνουν επενδύσεις και εξωστρέφεια που ανοίγει αγορές και προοπτική. Όλα αυτά είναι εφικτά, αλλά αναγκαία προϋπόθεση, αναγκαία πολιτική προϋπόθεση, είναι μία συνεκτική καταρτισμένη και αποφασισμένη κυβέρνηση, ακριβώς το αντίθετο από τον «θίασο» που μας κυβερνά σήμερα. Για να επιτευχθούν αυτοί οι ρυθμοί ανάπτυξης, όμως, είναι σαφές ότι δεν αρκούν μόνο διαρθρωτικές μεταρρυθμίσεις. Χρειάζεται και ένα άλλο μείγμα δημοσιονομικής πολιτικής. Με απλά λόγια, στοχευμένες μειώσεις δαπανών και σταδιακή αποκλιμάκωση φορολογικών συντελεστών. Και είναι απαραίτητο σήμερα να υπάρξει μία πρόσθετη προσπάθεια περικοπής δαπανών. Αυτή είναι αναγκαία σήμερα περισσότερο παρά ποτέ, για να μπορέσει η χώρα και πάλι να ανακτήσει τη χαμένη αξιοπιστία. Η ετήσια κρατική επιδότηση στα ευγενή ταμεία είναι 1,2 δισεκατομμύριο ευρώ. Μπορεί να περιοριστεί. Μόνο το '15 επί δικών σας ημερών υπήρχε υπέρβαση στους φορείς της γενικής κυβέρνησης της τάξης των 500 εκατομμυρίων ευρώ. Δεν κάνατε απολύτως τίποτα για αυτό. Και μία ανάλυση των λειτουργικών δαπανών του δημοσίου, κωδικό προς κωδικό, μπορεί να εξοικονομήσει, τουλάχιστον, 400 εκατομμύρια. Όμως, κυρίως χρειαζόμαστε ένα συνολικό νέο δημόσιο, με αναδιάταξη υπηρεσιών, ώστε να μπορεί να προσφέρει περισσότερα με λιγότερα, λιγότερο προσωπικό όχι με απολύσεις, αλλά με αυστηρή τήρηση των σχέσεων προσλήψεων προς αποχωρήσεων και, φυσικά, με μικρότερες δαπάνες προμηθειών μέσω ηλεκτρονικής διακυβέρνησης, που ο δικός σας Υπουργός συστηματικά υπονομεύει, με λιγότερα χρήματα φορολογουμένων για τις ίδιες υπηρεσίες μέσω εξάλειψης παρασιτικών δομών, αυτές που πάλι πολλαπλασιάζετε με το δικό σας πολυνομοσχέδιο. Και βέβαια υπάρχουν σημαντικά περιθώρια για τον περιορισμό της φοροδιαφυγής αλλά και για την αύξηση της φορολογικής συμμόρφωσης, φόροι που βεβαιώνονται, εισπράττονται, όταν οι φορολογικοί συντελεστές είναι λογικοί. Θα το αντιληφθείτε αυτό, κύριε Τσίπρα, όταν θα διαπιστώσετε πόσο έξω θα πέσετε στις προβλέψεις σας και θα ενεργοποιηθεί ο κόφτης τον οποίο ξορκίζετε. Οι εξοντωτικοί φόροι κλείνουν το μάτι στη φοροδιαφυγή. Και βέβαια είναι πραγματικά άξιο απορίας γιατί μία Κυβέρνηση η οποία ομνύει στην πάταξη της φοροδιαφυγής δεν έχει κάνει τίποτα ακόμα, για να συνδέσει μικρές επιχειρήσεις με το Υπουργείο Οικονομικών και γιατί δεν εκμεταλλεύεται τα capital controls, για να μειώσει δραστικά τις συναλλαγές σε μετρητά. Βέβαια, εάν καταφέρουμε να πετύχουμε και να διαπραγματευτούμε έναν στόχο για δημοσιονομικό πρωτογενές πλεόνασμα της τάξης του 2%, η δημοσιονομική ελευθερία, που θα προκύψει, θα πρέπει να κατανεμηθεί τρία τέταρτα στη μείωση των φόρων και ένα τέταρτο στην αύξηση των δαπανών, με στοχευμένη αύξηση των κοινωνικών δαπανών, με πρώτο στόχο την αντιμετώπιση της ακραίας φτώχιας. Δηλαδή, δίκαιη και αποτελεσματική κατανομή δικαιωμάτων και βαρών, για να μπορεί να υπάρξει μία συμφωνία αλήθειας με την κοινωνία και να υπάρξει κοινωνική συνοχή. Έρχομαι τώρα στο αγαπημένο σας ζήτημα, το ζήτημα του χρέους. Σας το έχω πει πολλές φορές, σας το επαναλαμβάνω και σήμερα: το δημόσιο χρέος δεν είναι το πιο θεμελιώδες πρόβλημα της ελληνικής οικονομίας.
Ησυχία παρακαλώ!
Το πρόβλημα είναι το έλλειμμα μεταρρυθμίσεων, το έλλειμμα ανταγωνιστικότητας, το έλλειμμα επενδύσεων, η επίμονη ανεργία. Με άλλα λόγια, ο παρονομαστής είναι το πρόβλημα, το ΑΕΠ, πολύ περισσότερο από ό,τι είναι ο αριθμητής, το χρέος. Αφήστε που εδώ πέρα έχει ξεκινήσει - δεν ξέρω αν έχει υποπέσει στην προσοχή σας, κύριε Τσίπρα - μία πολύ ενδιαφέρουσα δημόσια συζήτηση για την ορθή απεικόνιση του δημοσίου χρέους με όρους παρούσης αξίας, μία συζήτηση η οποία θα δούλευε προς όφελος των ελληνικών συμφερόντων, μία συζήτηση η οποία φαίνεται, όμως, ότι σας αφήνει παγερά αδιάφορους. Εσείς, όμως, κάνατε το κούρεμα του χρέους σημαία σας. Αυταπατηθήκατε για άλλη μία φορά θεωρώντας ότι σε δύο μέρες θα λάβετε ως αντίδωρο για τα πρωτοφανή δημοσιονομικά μέτρα τα οποία παίρνετε έναν οδικό χάρτη διευθέτησης του χρέους. Αυτή η αυταπάτη σας δεν διήρκεσε πολύ. Τώρα το γνωρίζουμε ότι οι πιστωτές μας δεν συζητούν για κούρεμα χρέους, όπως εσείς τουλάχιστον του ζητούσατε, και δεν πρόκειται να συζητήσουν για ουσιαστική παρέμβαση στο ελληνικό χρέος πριν τη λήξη του προγράμματος, δηλαδή το 2018. Και δυστυχώς - λέω «δυστυχώς», γιατί μακάρι να ήταν το αντίθετο - η απαραίτητη μετατροπή των μικρών σήμερα κυμαινόμενων επιτοκίων σε σταθερά δεν φαίνεται να είναι ακόμα στο τραπέζι της συζήτησης. Μακάρι να κάνω λάθος. Με άλλο λόγια, δεν πετύχατε καν αυτό που εμείς είχαμε εξασφαλίσει το 2012, γιατί πολύ απλά κανείς δεν σας εμπιστεύεται, διότι όλοι ξέρουν ότι είναι αδύνατον πια να διαπραγματευτείτε τα συμφέροντα της Ελλάδος. Είχατε, πράγματι, μία μοναδική ευκαιρία ως νέα Κυβέρνηση να το κάνετε. Όμως, τη χάσατε, διότι οι πάντες σήμερα, δυστυχώς, σας θεωρούν παντελώς αναξιόπιστους. [[Χειροκροτήματα από την πτέρυγα της Νέας Δημοκρατίας]] Δυστυχώς για τη χώρα μας, την Τρίτη εσείς - όχι εσείς προσωπικά, ο κ. Τσακαλώτος - θα είστε στο Eurogroup, εκπροσωπώντας την Ελλάδα. Και το επώδυνο νομοσχέδιο που σήμερα εισηγείστε, πιστεύετε ότι θα είναι αρκετό για να περάσετε, με μεγάλη καθυστέρηση, την πρώτη αξιολόγηση του προγράμματος, που με δικιά σας ευθύνη, βέβαια, δεν έκλεισε από τον περασμένο Νοέμβριο, όπως είχατε δεσμευθεί. Το πιο πιθανό, πράγματι, είναι ότι αυτό θα συμβεί, θα κλείσει η πρώτη αξιολόγηση. Όμως, το κόστος που θα κληθεί να καταβάλει η χώρα θα είναι τεράστιο, διότι για πρώτη φορά - προσέξτε το αυτό - η χώρα αναλαμβάνει δεσμεύσεις που ξεπερνούν κατά πολύ τον χρονικό ορίζοντα του προγράμματος. Το τίμημα της δικιάς σας αναξιοπιστίας δεν θα το πληρώσουν μόνο οι επόμενες κυβερνήσεις, αλλά και οι επόμενες γενιές. Η εκχώρηση του συνόλου της δημόσιας περιουσίας στο υπερταμείο μέχρι το 2115 είναι το μεγαλύτερο τίμημα της εξαπάτησης του ελληνικού λαού και για αυτό είστε προσωπικά υπόλογος, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, κλείνω, λέγοντας ότι η Νέα Δημοκρατία έχει έναν σταθερό και ξεκάθαρο στόχο: Θα υπηρετήσει την πατρίδα, θα υπηρετήσει τους πολίτες με υπευθυνότητα, οδηγώντας την Ελλάδα στην ανάπτυξη και την οριστική έξοδο από τα μνημόνια, επιδιώκοντας ετήσιο ρυθμό ανάπτυξης 4%, εκατόν είκοσι χιλιάδες θέσεις εργασίας τον χρόνο για τα επόμενα πέντε χρόνια, αυξάνοντας το ΑΕΠ στα 213 δισεκατομμύρια ευρώ το 2021- αυτοί είναι οι συγκεκριμένοι μας στόχοι - και οδηγώντας την Ελλάδα στην κανονικότητα και στη σταθερότητα, στην πρόοδο, στην ευημερία πάντα στην καρδιά της Ευρώπης. Με αυτό το όραμα, με αυτήν την πολιτική πρόταση συντάσσεται πια η πλειοψηφία του ελληνικού λαού. Τα χρόνια της κρίσης ήταν, δυστυχώς, διδακτικά για όλους μας. Συνειδητοποιήσαμε προβλήματα. Αναλάβαμε ευθύνες. Αντιληφθήκαμε ποιες είναι οι πραγματικές μας επιλογές. Έχουμε πλέον καταλάβει όλοι ότι η πολιτική των τολμηρών μεταρρυθμίσεων είναι μονόδρομος. Για αυτό, γύρω μας συσπειρώνεται καθημερινά ένα μεγάλο μεταρρυθμιστικό μέτωπο, το οποίο διευρύνεται. Και για μένα δεν έχει σημασία σε ποιο κόμμα δραστηριοποιήθηκε ή εκφράστηκε ο κάθε Έλληνας πολίτης στο παρελθόν ή ακόμα και σήμερα, διότι όλοι οι μεταρρυθμιστές σήμερα - οι πραγματικοί μεταρρυθμιστές - είναι από την ίδια μεριά του λόφου. Αλλά αυτή η μεταρρυθμιστική επανάσταση έχει συμμάχους και έχει και αντιπάλους. Σύμμαχοί μας είναι η αλήθεια και οι δυνάμεις της κοινής λογικής, οι δυνάμεις της δημιουργίας, οι δυνάμεις της εξωστρέφειας, οι δυνάμεις της αξιοκρατίας, του φιλότιμου, της εργατικότητας. Είναι οι νέες γενιές, τις οποίες πρωτίστως εξαπατήσατε και οι οποίες θέλουν να δημιουργήσουν, και οι δυνάμεις του νέου πατριωτισμού, που πιστεύει ότι αυτή η χώρα αξίζει κάτι καλύτερο. Έχουμε, όμως, και αντιπάλους. Οι αντίπαλοί μας είναι ο λαϊκισμός, σε όλες του τις μορφές και ανεξάρτητα από το πολιτικό καμουφλάζ. Οι συντεχνίες, ο κομματισμός, ο κοινωνικός φθόνος, που ο ΣΥΡΙΖΑ και οι ΑΝΕΛ έσπειραν και πότισε την κοινωνία με το δηλητήριό του. Και βέβαια, το εμπόριο του ανθρωπισμού και ο σφετερισμός των αδυνάτων προς ίδιο όφελος. Αλλά, ο συσχετισμός των δυνάμεων έχει ήδη αλλάξει και κάθε μέρα περισσότεροι πολίτες ενώνονται μαζί μας σε αυτήν την πλατιά μεταρρυθμιστική συμμαχία. Μύθοι γκρεμίζονται, αυταπάτες διαλύονται και το εκκρεμές της ιστορίας έφυγε από το ακραίο σημείο του ψεύδους και του λαϊκισμού και ισορροπεί στην κανονικότητα, επιστρέφει στην αλήθεια. Αυτό στερείτε, κύριε Τσίπρα, στην Ελλάδα: Την ευκαιρία να ζήσει με βάση τις πραγματικές της δυνατότητες. Για αυτό θα φέρουμε εμείς οξυγόνο, ελπίδα, προοπτική, αξιοπρέπεια, όλα όσα εσείς μας στερήσατε και όλα όσα με σκληρή δουλειά εμείς και πάλι θα διεκδικήσουμε. Σας ευχαριστώ πολύ.
Ευχαριστούμε, κύριε Πρόεδρε. Τον λόγο έχει ο Υπουργός Ναυτιλίας και Νησιωτικής Πολιτικής, κ. Θεόδωρος Δρίτσας και μετά η κυρία Γεννηματά.
Είναι 17.30΄ η ώρα.
Παρακαλώ πολύ.
…(δεν ακούστηκε)
Στο τέλος θα μιλήσει ο Πρωθυπουργός και νωρίτερα ο Πρόεδρός σας. Τα έχουμε αναγγείλει στην Αίθουσα. Μη ρωτάτε.
Όπως θέλετε τα έχετε κανονίσει.
Τι «όπως θέλετε»; Μετά την κ. Γεννηματά, αμέσως είναι ο κ. Μιχαλολιάκος. Είναι στη σειρά. Μνήσθητί μου, Κύριε! Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, 46 μαθητές και μαθήτριες και 7 εκπαιδευτικοί συνοδοί τους από το Δημοτικό Σχολείο Σίφνου και το Πειραματικό Δημοτικό Σχολείο Σερρών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός, κ. Δρίτσας για οκτώ λεπτά.
Θα παρακαλέσω με μία σχετική ανοχή, κύριε Πρόεδρε. Ευχαριστώ. Κυρίες και κύριοι Βουλευτές, προφανώς στον κατελθόντα από το Βήμα Αρχηγό και Πρόεδρο της Νέας Δημοκρατίας, τον κ. Κυριάκο Μητσοτάκη, και στα όσα είπε θα απαντήσει ο Πρωθυπουργός σε λίγο. Επιτρέψτε μου, δεν μπορώ να μην καταθέσω τη θλίψη μου. Διότι, φαίνεται ότι στην Αίθουσα αυτή επικρατούν απόψεις ότι η ελληνική ιστορία άρχισε - έχει ως αφετηρία - το 2015, ότι η οικονομική κρίση, τα δεινά του ελληνικού λαού αρχίζουν το 2015 και ότι πριν από αυτό δεν υπήρχε τίποτα. Ακόμα χειρότερο, που μου γεννά θλίψη, είναι ότι αυτά που ακούσαμε ως προγραμματικές εξαγγελίες του κ. Μητσοτάκη, πιστέψτε με, θυμίζουν πάρα πολύ το Ζάππειο ΙΙ. Πάρα πολύ. Αυτό που είχε εξαγγείλει ο κ. Σαμαράς, δεν ξέρω αν η ομιλία αυτή ήταν του κ. Αντώνη Μητσοτάκη ή του Κυριάκου Σαμαρά…
Μπράβο φιλοσοφήματα!
… την οποία ειρήσθω εν παρόδω το βράδυ εκείνο των εκλογών που κέρδισε ο κ. Σαμαράς και η Νέα Δημοκρατία - αναζητείστε σας παρακαλώ τη δήλωσή του - ακύρωσε με τη δήλωσή του, αναλαμβάνοντας την Κυβέρνηση, το «Ζάππειο», γιατί είχε αποφασίσει και ήξερε ότι δεν θα πάει στις Βρυξέλλες να διαπραγματευθεί. Όμως, αυτό δεν το αποφάσισε η Κυβέρνηση του ΣΥΡΙΖΑ, αλλά την επομένη ημέρα που αναλάβαμε Κυβέρνηση μπήκαμε σε διαδικασία να διεκδικήσουμε τη διαπραγμάτευση, όπως μας είχε δώσει εντολή ο ελληνικός λαός. Ναι, χάσαμε. Ναι, συμβιβαστήκαμε. Ναι, δεν μπορέσαμε να πάμε την εντολή του ελληνικού λαού μέχρι τέλος, αλλά η διαφορά είναι προφανής και δεν μπορεί αυτήν τη διαφορά να την κρύβει κανείς. Γι' αυτό ο ελληνικός λαός τον Σεπτέμβριο είπε, παρά τον συμβιβασμό, «συνεχίστε». Ακόμα και τώρα, η μεγάλη πλειοψηφία του ελληνικού λαού, ακόμα και όταν αισθάνονται πιεσμένοι ή και απογοητευμένοι, μας δίνει μηνύματα «μην φύγετε». Διότι όλα αυτά δεν αποτελούν αυτή τη φθηνή ερμηνεία που θέλουν να δώσουν, την επιμονή του ΣΥΡΙΖΑ και των στελεχών του να μείνουν στις καρέκλες. Δεν είχαμε ποτέ καρέκλες και ούτε μας ενδιαφέρουν οι καρέκλες! [[Χειροκροτήματα από την πτέρυγα του ΣΥΡΙΖΑ]] Εκείνο που πραγματικά συμβαίνει είναι ότι ο ΣΥΡΙΖΑ και η Κυβέρνηση ΣΥΡΙΖΑ - ΑΝΕΛ - Οικολόγων δεν είναι πολιτική δύναμη χειραγώγησης της ελληνικής κοινωνίας, είναι πολιτική δύναμη που επιδιώκει να εκφράσει την ελληνική κοινωνία και να τη στηρίξει κάτω από συνθήκες πολύ πιεστικές και εξαιρετικά δύσκολες. Φυσικά, κρίνεται ο καθείς με τα δεδομένα που υπάρχουν κάθε φορά. Αυτά, λοιπόν, ακούσαμε από τον κ. Μητσοτάκη, το Ζάππειο II σε μία νέα βερσιόν. Προχωρώ, γιατί υπήρχε και ένας ορυμαγδός από την πλευρά της Νέας Δημοκρατίας, σχετικά με την τροπολογία για τη μισθολογική ωρίμανση. Ναι, κυρίες και κύριοι της Νέας Δημοκρατίας, βεβαίως αυτή η νέα βελτίωση, η νέα προσθήκη στην αρχική διατύπωση - που και αυτή είναι εξαναγκαστική σχετικά με το πάγωμα της ωρίμανσης για τα ειδικά μισθολόγια το 2017 και το 2018- έρχεται εδώ - μετά από διαβούλευση, μετά από προβληματισμό όλης της Κυβέρνησης και φυσικά κυρίως των συναρμοδίων Υπουργών - να κάνει τι; Να θέσει σε αίρεση την εφαρμογή μίας τέτοιας πρόβλεψης εξασφαλίζοντας άλλους όρους που δεν θα είναι σε βάρος των εργαζομένων στις Ένοπλες Δυνάμεις, στα Σώματα Ασφαλείας, στη Δικαιοσύνη, στις άλλες κατηγορίες, που αυτήν τη στιγμή εντάσσονται στα ειδικά μισθολόγια. Πού βρίσκετε το πρόβλημα επ' αυτού;
Είναι πρωτοφανές αυτό, κύριε Υπουργέ! Είστε σοβαρός άνθρωπος.
Αντίθετα αποδεικνύει ότι είναι μία Κυβέρνηση που ακριβώς επειδή σέβεται και αναγνωρίζει τον ρόλο όλων αυτών των δυνάμεων - και σε ό,τι αφορά εμένα, του Λιμενικού Σώματος, φυσικά με όλους τους άλλους - έχουμε ετοιμάσει σειρά πρωτοβουλιών, για να αντιμετωπίσουμε διάφορες προοπτικές που διαγράφονται. Φυσικά, τα πάγια αιτήματα των στελεχών του Λιμενικού Σώματος προωθούνται, όπως και στους άλλους κλάδους. Πρόσφατα με τον ασφαλιστικό νόμο ξεπάγωσε η καταβολή του εφάπαξ από το ΤΑΛΣ και βρίσκεται σε τελικό στάδιο η οριστικοποίηση νέου προεδρικού διατάγματος μεταθέσεων, που με τον εξορθολογισμό αυτό θα εξοικονομηθούν χρήματα και από τον οικογενειακό προϋπολογισμό των στελεχών του Λιμενικού Σώματος θα εξοικονομηθούν χρήματα. Είμαστε ακριβώς μέσα σε διαδικασίες ευρύτερων διαβουλεύσεων. Φυσικά, έχουμε μία σειρά από πρωτοβουλίες που θα ξεδιπλωθούν το επόμενο διάστημα. Ακριβώς σε αυτήν εδώ την τροπολογία θα είμαστε συνεπείς, χωρίς να χρειάζεται να φτάσουμε το 2017 και το 2018 στο πάγωμα των ωριμάνσεων. Πού βρίσκετε την αιτία για να ξεσηκωθείτε στο άκουσμα αυτής εδώ της προσθήκης στην τροπολογία; Αντίθετα, υποδηλώνει και αποτυπώνει την ευθύνη της Κυβέρνησής μας και όλων των συναρμόδιων Υπουργών στις πιέσεις και στους εξαναγκασμούς να βρίσκουμε λύσεις ισορροπίας και λύσεις, προφανώς, συστηματικής αντιμετώπισης. Προχωρώ, κύριε Πρόεδρε.
Τα ισοδύναμα θα βρεθούν από το Υπουργείο Άμυνας;
Κύριε Δαβάκη, παρακαλώ πολύ.
Κύριε Δαβάκη, δεν σας ακούω. Τρέχω γρήγορα…
Τα ισοδύναμα το Υπουργείο Άμυνας θα τα περάσει; Απαντήστε μας σε αυτό. Είστε σοβαρός άνθρωπος.
Δεν το συζητάμε τώρα αυτό. Δεν λέει για το Υπουργείο Άμυνας. Σας παρακαλώ, μην με αναγκάζετε και διευκρινίζω εγώ. Σας παρακαλώ πολύ. Κύριε Υπουργέ, συνεχίστε.
Προχωρώ γρήγορα στο θέμα για το οποίο οφείλω να μιλήσω ενώπιον της Ολομέλειας του Κοινοβουλίου, για τις ρυθμίσεις που προτείνει το Υπουργείο Ναυτιλίας και Νησιωτικής Πολιτικής στο Σώμα προς έγκριση. Ξεκινώ και θα δείτε. Ακριβώς για να αποτυπώσω την ουσία αυτής της πρότασης, καταθέτω για τα Πρακτικά την με ημερομηνία 25 Ιουλίου 2014 επιστολή του τότε Υπουργού Οικονομικών κ. Γκίκα Χαρδούβελη και του Υπουργού Ναυτιλίας κ. Μιλτιάδη Βαρβιτσιώτη προς τον τότε Πρόεδρο του ΟΛΠ. [[Στο σημείο αυτό ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ιούλιος 2014, σχετικά με την αρχινισμένη πορεία της ιδιωτικοποίησης. Απόσπασμα πρώτο από αυτήν την επιστολή: Όπως γνωρίζετε, λένε οι δύο Υπουργοί στον Πρόεδρο του ΟΛΠ, βρίσκεται σε εξέλιξη η διεθνής διαγωνιστική διαδικασία για την επιλογή ιδιώτη επενδυτή προς τον οποίο θα διατεθεί ποσοστό 67% των μετοχών. Κυρίες και κύριοι Βουλευτές, μετά τη συμφωνία του καλοκαιριού του 2015 και σε πολύ στενές συνθήκες, η Κυβέρνησή μας κατάφερε, αντί να δοθεί το 67% των μετοχών στον νέο παραχωρησιούχο, να δοθεί το 51% στη διαγωνιστική διαδικασία και το άλλο 16% κρατήθηκε, με αναβλητικές αιρέσεις, εάν και εφόσον υλοποιηθούν και εξασφαλιστούν μέσα σε αυτήν την πενταετία. Η ακτογραμμή των λιπασμάτων, μέσα σε αυτό το ασφυκτικό πλαίσιο και καθόλου εύκολα σας βεβαιώνω, εξαιρέθηκε. Εξαιρέθηκαν, επίσης: Η προστασία πολλών αρχαιολογικών χώρων και άλλων περιοχών παραλιμένιων δήμων. Η διασφάλιση της κρίσης κρίσιμων εγκαταστάσεων του Λιμενικού Σώματος και προβλητών μέσα στο λιμάνι του Πειραιά. Διαφορετικά δεν θα είχε λιμενική εγκατάσταση για να χρησιμοποιεί το Λιμενικό Σώμα, σύμφωνα με την προκήρυξη, που ήταν σε εξέλιξη και την αλλάξαμε σε πιεστικό χρόνο με κρατικιστικές δήθεν επιδιώξεις. Η εξασφάλιση αναπτυξιακών στόχων για την Προβλήτα 1. Το κόστος ασφάλειας του λιμένα από τον κώδικα ISPS και την εφαρμογή του, αντί εκεί που προβλεπόταν να το έχει το κράτος, το ανέλαβε ο επενδυτής. Η προστασία ακινήτων εκτός χερσαίας λιμενικής ζώνης. Η περιφρούρηση του δημόσιου χαρακτήρα και των δημοσίων συμφερόντων σε μια σειρά από ζητήματα. Τέλος, η κατοχύρωση, σε ένα πρώτο επίπεδο αλλά πολύ σημαντικό, και η αναφορά, που δεν υπήρχε στο σχέδιο μέχρι εκείνη τη στιγμή, των σταθερών και ασφαλών εργασιακών σχέσεων και για το λιμάνι του Πειραιά επί του προκειμένου και συνεχίζουμε για το λιμάνι της Θεσσαλονίκης. Δεν έχει τελειώσει αυτή η διαδικασία. Στις νέες συνθήκες των ιδιωτικοποιημένων λιμανιών, που προέκυψε και για τη δικιά μας Κυβέρνηση μέσα από τους γνωστούς τρόπους και τις γνωστές διαδικασίες, δεν σταματήσαμε και δεν θα σταματήσουμε οι εργασιακές σχέσεις και στον Πειραιά και στη Θεσσαλονίκη να είναι σχέσεις σταθερές και ασφαλείς και όχι σχέσεις επισφαλών κανόνων εργασίας.
Κύριε Υπουργέ, ένα λεπτό ακόμα.
Κύριε Πρόεδρε, θα αναφερθώ στη χθεσινή μου ομιλία κατόπιν τούτου, γιατί προέκυψαν όλα τα υπόλοιπα. Θα προσπαθήσω να καταθέσω σε πρώτη ευκαιρία τα υπόλοιπα. Σε κάθε περίπτωση, ξεκινώντας έναν νέο τρόπο διοίκησης των λιμένων και με βάση τις εξελίξεις στην ιδιωτικοποίηση των λιμανιών του Πειραιά και της Θεσσαλονίκης, διαμορφώνουμε ένα νέο λιμενικό μοντέλο και με τις νέες αρμοδιότητες και τον αυτοέλεγχο που αναθέτουμε στη Ρυθμιστική Αρχή Λιμένων, που παύει να είναι ένα φύλλο συκής, δήθεν ελέγχου και γίνεται ένα ουσιαστικό εργαλείο ελέγχου στα ζητήματα των κανόνων του ανταγωνισμού. Στη δε Δημόσια Αρχή Λιμένων, που ακριβώς ιδρύεται για πρώτη φορά και αποτελεί μία κατά αναλογία εφαρμογή του ευρωπαϊκού προτύπου και μοντέλου που υπάρχει σε όλα τα λιμάνια της Ευρώπης, αναθέτουμε όλες τις δημοσίου συμφέροντος αρμοδιότητες που είχε μέχρι τώρα ο Οργανισμός Λιμένα Πειραιά και ιδιωτικοποιούμενος δεν μπορεί πλέον να τις κρατήσει, κάτι που γίνεται αποδεκτό και από την ίδια τη σύμβαση παραχώρησης, με βάση την οποία έγινε ο διαγωνισμός. Δεν έχω άλλο χρόνο. Αυτό το νομοσχέδιο θα μπορούσε πραγματικά να αποτελέσει ξεχωριστό νομοσχέδιο κι εκεί θα είχαμε τη δυνατότητα…
Ολοκληρώστε, κύριε Υπουργέ.
Τελείωσα, κύριε Πρόεδρε. Καταθέτω στα Πρακτικά δύο ακόμα πίνακες που έχουν σημασία: Ποιες αρμοδιότητες κρατάει το Υπουργείο και η Γενική Γραμματεία Λιμένων, για να αποδειχθεί ότι δεν χάνει ούτε μία αρμοδιότητα το Υπουργείο και η Γενική Γραμματεία Λιμένων. Δεν πρέπει να ανησυχεί κανείς προς αυτήν την κατεύθυνση. Από την άλλη, καταθέτω ποιες αρμοδιότητες αναλαμβάνει η Δημόσια Αρχή Λιμένων, για να καταδειχθεί με σοβαρότητα, ότι όχι μόνο δεν είναι ένα πουκάμισο αδειανό και μια τρύπα στο νερό, αλλά είναι μια πολύ σοβαρή διαδικασία, που εφόσον στηριχθεί - και θα στηριχθεί - θα συντελέσει και στη διαφάνεια και στη νομιμότητα, αλλά και στην αναπτυξιακή προοπτική με στόχο το δημόσιο και το κοινωνικό συμφέρον από τη λειτουργία των ιδιωτικοποιημένων λιμανιών.
Ευχαριστώ πολύ. Τον λόγο έχει η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεννηματά.
Ευχαριστώ, κύριε Πρόεδρε. Κυρίες και κύριοι Βουλευτές, σήμερα γράφεται μία ταπεινωτική σελίδα της ελληνικής ιστορίας. Σήμερα, γνωρίζουμε, με ντοκουμέντα και όχι με εικασίες, πού οδήγησε ο λαϊκισμός και η δημαγωγία, τα ψέματα και η ανικανότητα, η πόλωση και ο διχασμός: η χώρα σε ταπεινωτική εποπτεία, η δημοκρατία σε περιορισμό, ο δημόσιος πλούτος στη διαχείριση των ξένων για έναν αιώνα και τα σπίτια των Ελλήνων στα «κοράκια» της αγοράς. Κι όλα αυτά γιατί; Για να πάρουν πίσω τα χρήματά τους οι δανειστές. Πολύ μεγάλη επιτυχία του κ. Σόιμπλε. Είναι συμφωνία με όρους συνθηκολόγησης ηττημένου. Αυτή είναι η συμφωνία που φέρνετε σήμερα στη Βουλή, κύριε Τσίπρα, κυρίες και κύριοι της Κυβέρνησης. Άξιος ο μισθός σας! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Ο άνθρωπος που θα καταργούσε τα μνημόνια με έναν νόμο κι ένα άρθρο φέρνει μνημόνια για πάντα. Ο άνθρωπος που ξεκινούσε τις ομιλίες του λέγοντας «είμαστε κάθε λέξη του Συντάγματος», σήμερα, υπονομεύει και παρακάμπτει τη Βουλή των Ελλήνων. Ο άνθρωπος που θα άλλαζε την Ευρώπη είναι ο πρόθυμος Πρωθυπουργός στην Ευρωπαϊκή Ένωση των πιο συντηρητικών κύκλων. Ο άνθρωπος που θα χόρευε τις αγορές με νταούλια και ζουρνάδες, σήμερα, στήνει χορό πλειστηριασμών. Ο άνθρωπος που θα έδινε αξιοπρέπεια στον ελληνικό λαό φορτώνει ασήκωτα βάρη στους πιο αδύναμους, διαλύει τη μεσαία τάξη και οδηγεί τη χώρα στη φτωχοποίηση. Αφήστε, λοιπόν, τα κλαψουρίσματα και τα ψέματα. Είναι η ώρα της αλήθειας. Το μόνο που σας νοιάζει και σας ενώνει είναι η καρέκλα της εξουσίας. Το συζητούμενο νομοσχέδιο αποτυπώνει το αποκρουστικό πρόσωπο των πολικών σας επιλογών. Έχετε μία πολιτική η οποία έφερε τη χώρα στο χείλος του γκρεμού, μας φόρτωσε το επαχθέστερο μνημόνιο, το τρίτο και το τέταρτο, έκλεισε τις τράπεζες, επέβαλε τα capital controls, κόστισε στην Ελλάδα πάνω από 86 δισεκατομμύρια, όπως λέει ο Διοικητής της Τράπεζας της Ελλάδας, 12,5 δισεκατομμύρια μέτρα για τον ελληνικό λαό, εκχώρηση του ελληνικού πλούτου και περιορισμό την εθνικής κυριαρχίας. Τα αποτελέσματα αυτού του νομοσχεδίου, κυρίες και κύριοι Βουλευτές, συνοψίζονται σε τέσσερα σημείο. Σημείο πρώτο: η χώρα σε ταπεινωτική εποπτεία. Με τον τρόπο που αποδεχθήκατε να θεσμοθετηθεί ο αυτόματος μηχανισμός δημοσιονομικής προσαρμογής, ο λεγόμενος κόφτης, βάζετε τη χώρα σε ένα στενό κορσέ διά βίου. Το όνειρο του κ. Σόιμπλε να έχει στο κρεβάτι του Προκρούστη τους προϋπολογισμούς της Ευρωζώνης παίρνει σάρκα και οστά - πού; - εδώ στην Ελλάδα, τη στιγμή μάλιστα που όλοι συζητούν στην Ευρώπη για τη χαλάρωση του Μάαστριχτ. Ναι, κύριε Τσίπρα, μπορείτε τώρα να ισχυριστείτε ότι μάλλον δεν θα μπορείτε να ψηφίσετε πια μνημόνιο ούτε μέτρα. Παραδόξως για πρώτη φορά θα λέτε αλήθεια, γιατί δεν θα χρειάζεται. Σήμερα ψηφίζετε μνημόνιο για πάντα, με μέτρα που δεν θα χρειάζεται να ψηφίσει η Βουλή, με συνοπτικές διαδικασίες, με προεδρικά διατάγματα, θα λύνονται όλα. Τα σκίσατε τα μνημόνια, κύριε Τσίπρα. Μπορείτε να πείτε ότι σε αυτά βάλατε μια τελεία. Θέλω να είμαι σαφής. Διαδικασίες διόρθωσης προβλέπονται και σήμερα και καλώς, με εισήγηση, όμως του δημοσιονομικού συμβουλίου, με επιλογές της Κυβέρνησης και τελικά διατάξεις νόμου, όπως γίνεται σε όλη της υπόλοιπη Ευρώπη, με στόχο να προλαβαίνουμε τα προβλήματα και όχι να παρεμβαίνουμε εκ των υστέρων τιμωρητικά. Στον κόφτη, όμως, που ακόνιζαν επί έξι χρόνια και βρήκαν σε εσάς τον πρόθυμο και μας τον φέρετε, προβλέπονται ειδικές και άμεσες παρεμβάσεις που θα επιβάλλονται απ' έξω, θα περιλαμβάνουν και μισθούς και συντάξεις οριζόντια. Αλλά και στη Γενική Γραμματεία Δημοσίων Εσόδων ο Υπουργός Οικονομικών θα παρακολουθεί ως απλός θεατής, αλλά ο εμπειρογνώμων επίτροπος της τρόικας θα είναι καθοριστικά παρών. Ναι, η Γενική Γραμματεία Δημοσίων Εσόδων πρέπει να λειτουργεί με αξιοπιστία και με διαφάνεια, ανεξάρτητα από την εκάστοτε κυβέρνηση, αυτό, όμως, δεν σημαίνει ότι πρέπει να είναι άμεσα εξαρτημένη από την τρόικα. Το δεύτερο σημείο: Ο δημόσιος πλούτος στη διαχείριση ξένων. Παραδίδετε το σύνολο της δημόσιας περιουσίας ουσιαστικά στον πλήρη έλεγχο των δανειστών με δικαίωμα βέτο της τρόικας. Δεν είναι μόνο ότι σε πλήρη αντίθεση με ό,τι διακηρύσσατε ως τώρα, εκχωρούνται για ενενήντα εννέα χρόνια προς πώληση όλες οι εταιρείες και οι συμμετοχές του δημοσίου. Είναι και το ότι η τρόικα μέσω του εποπτικού θα έχει καθοριστικό ρόλο σε θέματα διοίκησης και επενδύσεων των οργανισμών, αλλά το κακό δεν σταματά ούτε εδώ. Αποδεχθήκατε για πρώτη φορά στα έξι χρόνια και ότι ούτε ένα ευρώ από τα έσοδα των αποκρατικοποιήσεων δεν θα πηγαίνει στην ανάπτυξη και σε κοινωνικό μέρισμα, όπως, παραδείγματος χάριν το ασφαλιστικό, που εμείς προτείναμε και επιμένουμε σε αυτή μας τη θέση. Αλλά τι θα γίνεται; Θα πηγαίνει 50% στο χρέος και 50% για να γίνουν ελκυστικότερες, ώστε να πουληθούν καλύτερα, οι επόμενες επιχειρήσεις, το τίμημα από τις οποίες θα πάει κι αυτό για την αποπληρωμή του χρέους. Διαθέτοντας, όμως, κυρίες και κύριοι της Κυβέρνησης, τον εθνικό μας πλούτο στο σύνολό του για την αντιμετώπιση του χρέους, υπονομεύετε καθοριστικά οποιαδήποτε προοπτική ανάπτυξης σε αυτόν τον τόπο. Φυσικά, ούτε λόγος δεν γίνεται για έλεγχο από τη Βουλή των σχετικών ενεργειών. Η αντιμετώπιση αυτή, που γίνεται με την πλήρη αποδοχή της Κυβέρνησης, μας γυρίζει περίπου εκατόν είκοσι χρόνια πίσω. Μας γυρίζει στην εποχή του Διεθνούς Οικονομικού Ελέγχου και των ωμών παρεμβάσεών του, στην εποχή της εκχώρησης των εσόδων των κρατικών μονοπωλίων. Μπράβο σας! Μας γυρίζει, επίσης, στις εποχές των μεγάλων κινητοποιήσεων ενάντια στο ξεπούλημά των δημοσίων συγκοινωνιών από την Κυβέρνηση της Νέας Δημοκρατίας και τον κ. Μητσοτάκη τότε. Έχω πει ότι όσο περνάει καιρός, Νέα Δημοκρατία και ΣΥΡΙΖΑ ακούγονται όλο και περισσότερο ίδιοι και πριν αλέκτωρ φωνήσαι, ιδού! Πάρτε πίσω, κυρίες και κύριοι της Κυβέρνησης, τη διάταξη για τις αστικές συγκοινωνίες τώρα. Εμείς θα δώσουμε αγώνα για να προστατεύσουμε υγιείς επιχειρήσεις, ποιοτικές υπηρεσίες προς τους πολίτες, φθηνό εισιτήριο, τα δικαιώματά των εργαζομένων. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Όλα αυτά μπορούν να γίνουν μέσα από δημόσιες αστικές συγκοινωνίες. Κι εμείς αντιμετωπίσαμε αφόρητες πιέσεις της τρόικας σε δυσμενέστερες δημοσιονομικά συνθήκες. Το υπερταμείο της δημόσιας περιουσίας ήταν πάντα ένας κεντρικός τόπος των δανειστών. Θέλω να σας θυμίσω ότι κάτι παρόμοιο με αυτό που γίνεται σήμερα είχε προτείνει από τον Φεβρουάριο του 2011 ο κ. Ντερούς για τα 50 δισεκατομμύρια από την αξιοποίηση της δημόσιας περιουσίας. Η αντίδραση του ΠΑΣΟΚ τότε ήταν άμεσα, ακαριαία και αποτελεσματική και αντικαταστάθηκε ο κ. Ντερούς από μέλος της τρόικας. Δεν μείναμε εκεί. Με πρωτοβουλία του ΠΑΣΟΚ τον Νοέμβριο του 2012 ψηφίστηκε τροπολογία, σύμφωνα με την οποία η Βουλή έχει γνώση για κάθε μία αποκρατικοποίηση ξεχωριστά και στο τέλος επικυρώνει. Λέμε «ναι» σε συγκεκριμένες και επιλεγμένες αποκρατικοποιήσεις και στη συνέργεια κράτους και ιδιωτικού τομέα, συνδεδεμένες, όμως, με την ανάπτυξη, με διαφάνεια και συμβάσεις υπό τον έλεγχο της Βουλής, αυτά που εσείς τώρα απεμπολείτε. Κυρίες και κύριοι της Κυβέρνησης ΣΥΡΙΖΑ - ΑΝΕΛ, αυτά που εσείς δεχθήκατε και ψηφίζετε, ο ελληνικός λαός δεν τα αποδέχεται. Σημείο τρίτο. Τα σπίτια και οι επιχειρήσεις των Ελλήνων στα κοράκια των αγορών. Οι κυβερνήσεις του ΠΑΣΟΚ είχαν ολοκληρωμένη πολιτική αντιμετώπισης των κόκκινων στεγαστικών και καταναλωτικών δανείων μέσω της διαδικασίας του ν. 3869, μία πολιτική, η οποία δημιουργούσε όρους απομείωσης των οφειλών και καθολικής προστασίας της πρώτης κατοικίας. Η προστασία της πρώτης κατοικίας εδώ περιορίζεται και καταλήγουμε στην πλήρη απελευθέρωσή της με πλειστηριασμούς σε δεκαοκτώ μήνες. Υποχωρείτε και αποδεχθήκατε αυτό που εμείς δώσαμε πολύ μεγάλες μάχες για να κατοχυρώσουμε. Όμως, βέβαια, μένετε συνεπείς σε ένα σύνθημα που είχατε όλο το προηγούμενο διάστημα: «Κανένα σπίτι σε χέρια τραπεζίτη». Πράγματι, δεν θα τα δώσετε τα σπίτια στους τραπεζίτες, θα τα δώσετε στα πάσης φύσεως funds που κυκλοφορούν στην αγορά, αυτά που μέχρι χτες ονομάζατε «κοράκια». Για άλλη μία φορά, μπράβο σας, κυρίες και κύριοι της Κυβέρνησης! Σημείο τέταρτο. Φοροκαταιγίδα που θα πνίξει κάθε νοικοκυριό και επιχείρηση, αλλά τελικά και κάθε προοπτική ανάκαμψης της οικονομίας. Έρχομαι στη μεγάλη φοροκαταιγίδα. Θα υπάρξουν φόροι παντού για τους πάντες και τα πάντα. Βέβαια, κάποιοι Βουλευτές σας προσπαθούν να πνίξουν τις φωνές γύρω τους, ίσως και κάποιες φωνές μέσα τους, που τους θυμίζουν αυτό που λέμε: «Πού είσαι νιότη που 'λεγες πως θα γινόμουν άλλος;» Ευτελίζουν εαυτούς και θεσμούς με αναφορές ότι οι αυξήσεις φόρων είναι για τους ανθρώπους που πίνουν και καπνίζουν, οπότε συμβουλεύουν να κόψουν το κάπνισμα, τον καφέ, το ποτό και να ζήσουν πιο υγιεινά, για να μην πληρώνουν τους παραπάνω φόρους. Πρωτότυπη συνταγή! Μόνο που δεν διάβασαν καλά τον νόμο. Φαντάζομαι, τώρα θα συστήσουν και να μην μετακινούνται, να μην κοιμούνται, να μην θερμαίνουν τα σπίτια τους και να μην τηλεφωνούν, ίσως - θα πρόσθετα εγώ - και να μην θυμούνται. Γιατί έτσι, μπορεί και να ξεχάσουν τον ΕΝΦΙΑ, που όχι μόνο δεν καταργήθηκε, αλλά ζει και βασιλεύει και αυξάνεται εις βάρος των πολιτών, αλλά και εις βάρος των ελληνικών επιχειρήσεων. Ο κύριος Υπουργός, με το φυσικότερο ύφος, μας είπε «εντάξει, μόνο πεντακόσιες χιλιάδες, άντε εξακόσιες χιλιάδες νοικοκυριά θα πλήξει η συγκεκριμένη ρύθμιση». Δηλαδή, ενάμιση με δύο εκατομμύρια Έλληνες - ψιλοπράγματα - , μεταξύ των οποίων οι ιδιοκτήτες που έχουν ένα σπίτι με οικόπεδο εκτός σχεδίου πόλης ή και κλειστά, μη ηλεκτροδοτούμενα ακίνητα. Μεταξύ αυτών, φυσικά, είναι και οι αγρότες, που θα κληθούν να πληρώσουν για τα αγροτεμάχια αυξημένο φόρο 23%, κατά μέσο όρο. Σε ό,τι αφορά την επιπλέον φορολογία στο κρασί και στη μπύρα, φοβάμαι ότι αποτελεί τη χαριστική βολή και μάλιστα, σε έναν τομέα της ελληνικής παραγωγής που τα τελευταία χρόνια, μέσα στην κρίση, κατάφερε να σταθεί στα πόδια του, να δείξει εξωστρέφεια, καινοτομία. Είναι ακριβώς αυτά τα παραδείγματά που θα έπρεπε να στηρίξουμε και να μεταγγίσουμε σε όλους τους τομείς της ελληνικής οικονομίας. Έρχεστε, όμως, τώρα εσείς και τους τιμωρείτε πραγματικά. Αναλογιστείτε το τι καλείται να πληρώσει σήμερα ο Έλληνας πολίτης. Θέλω να επισημάνω ότι την ώρα που δεν εφαρμόζετε τις αποφάσεις του ΣτΕ για τους ένστολους, σπαταλάτε πόρους για να προσλάβετε και άλλους ημέτερους και να δημιουργήσετε νέες γενικές γραμματείες. Ακούστε. Κόψτε το δούλεμα και τουλάχιστον, υλοποιήστε την απόφαση του ΣτΕ. Αθροιστικά, οι φόροι, έμμεσοι και άμεσοι, του μνημονίου Τσίπρα - Καμμένου φτάνουν τα 6,8 δισεκατομμύρια ευρώ. «Βάζουμε φόρους», λέει ο Αναπληρωτής Υπουργός, «αλλά - όλα κι όλα - προφυλάσσουμε το κοινωνικό κράτος». Είμαι σίγουρη ότι θα γνωρίζει πάρα πολύ καλά ότι οι έμμεσοι φόροι πλήττουν, ακριβώς, τους πιο αδύναμους, όπως βεβαίως και η μείωση του αφορολόγητου που επιβάλατε. Γνωρίζετε πολύ καλά ότι υπονομεύουν και την απασχόληση και την ανάπτυξη και τις επενδύσεις. Αλλά, κύριε Υπουργέ, ποιο κοινωνικό κράτος προστατεύετε; Εδώ τα διαλύετε όλα. Οι ογδόντα χιλιάδες δικαιούχοι, σήμερα, και τετρακόσιες χιλιάδες, αύριο, του ΕΚΑΣ, δεν πρέπει να προστατευτούν ή εδώ δεν παίζει ρόλο ιδιαίτερο γιατί δεν διεκδικεί κάτι ο συνέταιρός σας, άρα δεν κινδυνεύετε να χάσετε την εξουσία και να πέσει η Κυβέρνησή σας; Μήπως είναι και αυτοί οι συνταξιούχοι των 650 ευρώ πλούσιοι Έλληνες ή μήπως φοροφυγάδες, όπως τους αποκάλεσαν Βουλευτές σας; Με την πίεση που ασκήσαμε όλο αυτό το διάστημα, φαίνεται ότι καταλάβατε πως δεν μπορείτε να πάρετε αναδρομικά αυτό το μέτρο. Αυτό, όμως, δεν φτάνει. Πάρτε πίσω τώρα τη διάταξη για το ΕΚΑΣ. [[Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ]] Δεν φταίνε, γενικώς, οι προηγούμενοι για όλα, κύριε Τσίπρα. Ο μόνος προηγούμενος που έχει ευθύνη γι' αυτόν τον λογαριασμό που καλείται να πληρώσει σήμερα ο ελληνικός λαός είναι ο κ. Βαρουφάκης. Σας θυμίζει τίποτα το όνομά του ή μήπως ήταν κι αυτό μια αυταπάτη; Κυρίες και κύριοι Βουλευτές, η ευφορία της Κυβέρνησης το μόνο που θα πετύχει είναι να καταφέρει να φέρει μερικές χιλιάδες ακόμα Έλληνες να γίνουν οφειλέτες της εφορίας. Η αξιολόγηση κι αν ακόμα ολοκληρωθεί, δεν δίνει από μόνη της βιώσιμη λύση για τη χώρα. Η νέα αυταπάτη είναι ότι το κλείσιμο της αξιολόγησης θα πυροδοτήσει την ανάπτυξη. Με ποια στοιχεία κάνει αυτές τις προβλέψεις ο κύριος Πρωθυπουργός; Αν ο κ. Τσίπρας, αντί να κλείνεται στο Μαξίμου με κάγκελα τριγύρω, έβλεπε τι γίνεται στην καθημερινότητα, θα διαπίστωνε ότι η ύφεση, σύμφωνα με την ΕΛΣΤΑΤ, το πρώτο τρίμηνο του 2016 φτάνει στο 1,3%. Οι συνεχείς φόροι που βάζετε υπονομεύουν την ανάπτυξη και απομακρύνουν τις επενδύσεις. Ο αναπτυξιακός νόμος δεν έχει ακόμα κατατεθεί. Το σχέδιο δε που δόθηκε για διαβούλευση με τόσους μήνες καθυστέρηση δεν λέει τίποτα για αυτές τις επενδύσεις που δειλά μέσα σε αυτό το κλίμα έχουν ήδη ξεκινήσει. Σχέδιο για τη στήριξη των μικρών και μεσαίων επιχειρήσεων δεν υπάρχει. Τα λουκέτα αυξάνονται και οι περισσότερες εταιρείες αυτού του είδους σκέφτονται να φύγουν από την Ελλάδα. Οι μεγάλες επενδύσεις στη χώρα μας υφίστανται ανελέητο κυνηγητό, χωρίς προσχήματα και χωρίς δικαιολογίες. Ευτυχώς που από το ΠΑΣΟΚ και τον Γιάννη Μανιάτη είχε σχεδιαστεί η κατασκευή του TAP, που εσείς πολεμήσατε λυσσαλέα τα προηγούμενα χρόνια και σήμερα με περισσό θράσος κόψατε και τις κορδέλες. Η ρευστότητα στην αγορά πολύ απλά δεν υπάρχει. Οι τράπεζες παρά την ανακεφαλαιοποίησή τους εξακολουθούν να μη χρηματοδοτούν ιδιαίτερα αυτούς που έχουν μεγαλύτερη ανάγκη, τις μικρομεσαίες επιχειρήσεις, που είναι το οξυγόνο για να πάρει μπροστά η ελληνική οικονομία. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Βέβαια, ανάπτυξη και έξοδος στις αγορές με capital controls πολύ απλά δεν γίνεται, κύριε Πρωθυπουργέ! Οι δε πόροι του πακέτου Γιούνκερ, 30 με 40 δισεκατομμύρια, απλά λιμνάζουν! Για ποια ανάπτυξη, λοιπόν, μας μιλάτε; Δεν πιστεύω σε καμμία περίπτωση ότι ο κ. Τσίπρας και η Κυβέρνησή του μπορούν να εκτινάξουν το ελατήριο της οικονομίας. Δεν το πιστεύουν, δεν ξέρουν, δεν μπορούν! Το αντίθετο κάνουν, συμπιέζουν το σπιράλ προς τα κάτω. Κυρίες και κύριοι Βουλευτές, λέει η Κυβέρνηση «θα πάρουμε, όμως, καλή συμφωνία για το χρέος». Δεν πιέζατε τους εταίρους όλο αυτό το διάστημα να υλοποιήσουν την απόφαση του Eurogroup του 2012. Και βέβαια, πώς να το κάνετε αυτό; Με ποια διαπραγμάτευση; Με την πλάτη στον τοίχο; Σήμερα είναι πια προφανής η ανάγκη για βελτίωση αυτής της συμφωνίας. Στο χρέος πάτε να πάρετε ό,τι δίνει η Ευρωπαϊκή Ένωση, που δεν θέλει να ακούσει για ονομαστική μείωση του χρέους και στους δημοσιονομικούς στόχους αυτά που ζητάει το Διεθνές Νομισματικό Ταμείο. Ακούστε: Εμείς θα βοηθήσουμε τη χώρα μας στο θέμα του χρέους, όπως έχουμε πράξει όλο αυτό το διάστημα και θα αξιοποιήσουμε όλες μας τις επαφές και τις σχέσεις μας με τους Ευρωπαίους σοσιαλδημοκράτες, για να το πετύχουμε αυτό. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κυρίες και κύριοι Βουλευτές, η Κυβέρνηση με την πολιτική που ακολούθησε τους τελευταίους δεκαέξι μήνες έχει πολλαπλασιάσει τα αδιέξοδα. Διαθέτει ισχνή, οριακή πλειοψηφία εκατόν πενήντα τριών Βουλευτών. Ο κ. Τσίπρας και η Κυβέρνησή του απομονώνονται όλο και περισσότερο τόσο πολιτικά όσο και κοινωνικά. Με την ψήφιση και κυρίως, κυρίες και κύριοι, με την υλοποίηση αυτών των μέτρων η λαϊκή κατακραυγή θα φουντώνει, η δυσαρέσκεια θα διογκώνεται και θα παίρνει τη μορφή έκρηξης. Η αμφισβήτηση κλιμακώνεται σε όλες τις κοινωνικές ομάδες, σε κάθε γωνιά της χώρας, σε κάθε περιφέρεια, σε κάθε νομό, σε κάθε πόλη, σε κάθε χωριό. Δεν μπορείτε να αντικρύσετε τους Έλληνες πολίτες στα μάτια, κυρίες και κύριοι του ΣΥΡΙΖΑ και των Ανεξαρτήτων Ελλήνων, ούτε τους αγρότες, ούτε τις γυναίκες, ούτε τους εργαζόμενους, ούτε τους επιστήμονες, ούτε τους επαγγελματίες, φυσικά ούτε τη νέα γενιά! Σήμερα όλοι αντιλαμβάνονται ότι η Κυβέρνηση ΣΥΡΙΖΑ - ΑΝΕΛ κατάφερε να μετατρέψει τις προσδοκίες και τις ελπίδες των Ελλήνων σε έναν καθημερινό εφιάλτη. Το θέατρο του παραλόγου με πρωταγωνιστή την Κυβέρνηση και τον Πρωθυπουργό θα τελειώσει σύντομα. Να είστε σίγουροι! Αυτή η κακή παράσταση έχει ημερομηνία λήξης, γιατί ξεμένει από θεατές, δεν κόβει εισιτήρια. Όμως, το ζήτημα είναι τα αδιέξοδα αυτής της Κυβέρνησης να μη γίνουν αδιέξοδα για τη χώρα. Το «φύγε εσύ, έλα εσύ» το ζήσαμε τέσσερις φορές από το 2012 μέχρι σήμερα και βρισκόμασταν πάντα σε χειρότερο σημείο από αυτό που ξεκινήσαμε. Επιτέλους, θα πρέπει σε αυτήν τη χώρα να πάρουμε αποφάσεις με βάση το εθνικό συμφέρον και όχι με το όνειρο καθενός να γίνει Πρωθυπουργός. Η χώρα χρειάζεται εθνική γραμμή και κυβέρνηση εθνικής συνεννόησης για να την υλοποιήσει.
Παρακαλώ, ησυχία!
Έχουμε αυτήν τη θέση από το 2012, και επιμένουμε. Έστω και αυτήν την ώρα ο ΣΥΡΙΖΑ και η Νέα Δημοκρατία θα πρέπει να αντιληφθούν ότι έχει χαθεί πολύτιμος χρόνος και σημαντικές ευκαιρίες. Κύριοι της Κυβέρνησης, εσείς γονατίσατε, αλλά δεν θα γονατίσετε και την Ελλάδα. Εμείς προχωράμε. Προχωράμε με μία μεγάλη προοδευτική συμμαχία, για να υλοποιήσουμε προοδευτικές μεταρρυθμίσεις. Γιατί οι μεταρρυθμίσεις δεν είναι μόδα ούτε άλλοθι για να συνεχίζεται η αφαίμαξη του ελληνικού λαού και οι πολιτικές λιτότητας. Έχουν πρόσημο. Προχωράμε με όπλο τις παραδόσεις της μεγάλης δημοκρατικής παράταξης και την αλήθεια. Τα ψέματα, τις απάτες και τις αυταπάτες σάς τις χαρίζουμε, κύριοι της Κυβέρνησης, κύριοι του ΣΥΡΙΖΑ και των Ανεξαρτήτων Ελλήνων. Ξεκινάμε μία μεγάλη πορεία προς τον ελληνικό λαό, με έναν ύψιστο πατριωτικό στόχο, να ενώσουμε τις δημιουργικές δυνάμεις των Ελλήνων γύρω από ένα ρεαλιστικό προοδευτικό σχέδιο εξόδου από την κρίση, αλλά και νέας προοπτικής και ιδιαίτερα για τη νέα γενιά. Σας ευχαριστώ.
Ευχαριστούμε, κυρία Πρόεδρε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και επτά εκπαιδευτικοί συνοδοί τους από το 21ο Δημοτικό Σχολείο Σερρών και από το 12ο Δημοτικό Σχολείο Κοζάνης. Η Βουλή σας καλωσορίζει. Να' στε καλά και ευχαριστούμε που είστε εδώ μαζί μας. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μιχαλολιάκος, Πρόεδρος του Λαϊκού Συνδέσμου - Χρυσή Αυγή.
Κύριε Πρόεδρε, κυρίες και κύριοι Βουλευτές, πριν αναφερθώ στο αντικείμενο της σημερινής συνεδριάσεως, να αναγγείλω ότι σύμφωνα με τα πρώτα exit poll που μεταδίδονται από τα κανάλια της κυπριακής τηλεοράσεως, για πρώτη φορά στην ιστορία της Κύπρου αποκτά το Κοινοβούλιο εθνικιστές Βουλευτές. Το Εθνικό Λαϊκό Μέτωπο είναι στη Βουλή της Κύπρου! [[Χειροκροτήματα από την πτέρυγα της Χρυσής Αυγής]] Μιλάμε σήμερα για ένα μνημονιακό νομοσχέδιο. Επειδή τα γραπτά μένουν, θα σας θυμίσω τι είχα πει στις 4.10΄ το πρωί - ώρα όχι κοινοβουλευτικής διαδικασίας, αλλά πραξικοπημάτων, όπως είχε τότε τονιστεί, όχι μόνο από εμένα, αλλά από πολλούς - στις 14 Αυγούστου. Αυτό δεν απευθύνεται αυτό μόνο στην Κυβέρνηση, αλλά και σε όλους αυτούς οι οποίοι ψήφισαν τότε τη συμφωνία του ΣΥΡΙΖΑ, δηλαδή το μνημόνιο της Αριστεράς. Είχα, λοιπόν, χαρακτηριστικά αναφέρει: «Κατεπείγον, λοιπόν, το ζήτημα του νέου μνημονίου. Τα μέτρα του νέου μνημονίου του ΣΥΡΙΖΑ είναι σκληρά και αυστηρά». Το ακούτε, κύριοι της σημερινής Αντιπολιτεύσεως, που θα ψηφίσετε «όχι»; Είναι σκληρά και αυστηρά. Λέγατε, όμως, «ναι στη συμφωνία και τα μέτρα είναι δική σας υπόθεση». Σήμερα που έρχονται τα μέτρα, τα καταψηφίζετε. Έχετε αυτό το δικαίωμα; Ναι, το έχετε. Εν ονόματι του πολιτικαντισμού, της ψηφοθηρίας, για να κάνετε σήμερα τους αντιμνημονιακούς - το μόνο που δεν ακούσαμε. Τόνιζα: «Δεν καλύπτεται με κανέναν τρόπο ούτε η Νέα Δημοκρατία ούτε το ΠΑΣΟΚ ούτε το Ποτάμι, που θα υπεψηφίσουν τη συμφωνία αυτή». Αλήθεια, σύμφωνα με αυτά που προτείνει το σχέδιο αυτό, η συμφωνία αυτή λέτε ότι δεν διέπεται από το αγγλικό δίκαιο - αυτό το λέγατε εσείς, κύριοι της Κυβερνήσεως. Μα, αφού αποδεχθήκατε το μνημόνιο Ι και ΙΙ, την υποθήκευση της Ελλάδος, τι σημασία έχει αν το μνημόνιο ΙΙΙ δεν διέπεται από το αγγλικό δίκαιο; Είναι σαν να έχεις υποθηκεύσει το σπίτι σου δύο φορές και να λες ότι είσαι υπερήφανος γιατί δεν το υποθηκεύεις τρίτη φορά. Πράγματι είναι γεγονός ότι αυτήν τη στιγμή από το νέο μνημόνιο του ΣΥΡΙΖΑ θα πληγούν όχι μόνο οι αγρότες και οι ελεύθεροι επαγγελματίες, αλλά και πολλοί άλλοι κλάδοι. Όμως, το χειρότερο από όλα είναι ότι δεν θα αποδώσουν τα μέτρα και θα οδηγηθούμε σε νέο αδιέξοδο, στο αδιέξοδο στο οποίο οδηγηθήκαμε πράγματι σήμερα, σ' ένα αδιέξοδο το οποίο βέβαια διανθίστηκε με διάφορες διαδικαστικές, πραγματικά εξωφρενικές πράξεις, όπως το νομοσχέδιο των επτάμισι χιλιάδων σελίδων. Αναρωτιέμαι αν υπάρχει έστω και ένας Βουλευτής, της Αντιπολιτεύσεως ή της Κυβερνήσεως, ο οποίος να διάβασε το νομοσχέδιο αυτό. Είναι σίγουρο ότι δεν υπάρχει κανένας, γιατί, αν υπήρχε, θα είχε γραφτεί το ρεκόρ του στο βιβλίο Γκίνες. Ζούμε όμως εδώ πραγματικά μια ιλαροτραγωδία. Σκηνή πρώτη: Κυβέρνηση Γεωργίου Παπανδρέου κατ' αρχάς, Παπαδήμου στη συνέχεια και έπειτα Σαμαρά - Βενιζέλου. Στην πρώτη σκηνή του έργου, μνημονιακοί είναι το ΠΑΣΟΚ και η Νέα Δημοκρατία και αντιμνημονιακός είναι ο ΣΥΡΙΖΑ, που φωνάζει για ξεπουλημένους, για προδότες, για γερμανοτσολιάδες κ.λπ.. Σκηνή δεύτερη, μετά τον Ιανουάριο του 2015: Κυβέρνηση ο ΣΥΡΙΖΑ και μετά από λίγους μήνες αναμονής, έχουμε πλέον τη Νέα Δημοκρατία να πιστεύει ότι αυτός ο λαός τρώει κουτόχορτο - και ίσως ένα μεγάλο μέρος του να τρώει - , ότι επικρατεί ο νόμος της λήθης και έτσι ξαφνικά βλέπουμε τη Νέα Δημοκρατία στον νέο αντιμνημονιακό της ρόλο. Μακάρι να είναι ειλικρινής, αλλά θα εξετάσουμε κατά πόσο αυτό έχει κάποια έννοια ή κατά πόσο είναι απλά μία μάχη εντυπώσεων. Αναφέρθηκε χθες ο συνάδελφος, ο κ. Κουτσούκος του ΠΑΣΟΚ στον διεθνή οικονομικό έλεγχο. Είπε ότι θυμάται από τα χρόνια της νεότητάς του ότι υπήρχε το περίφημο μονοπώλιο. Θυμίζω ότι ο διεθνής οικονομικός έλεγχος επεβλήθη στη χώρα μας, στην πατρίδα μας το 1898, μετά από έναν χαμένο πόλεμο, τον πόλεμο το 1897. Εδώ δεν είχαμε κανέναν χαμένο πόλεμο. Είχαμε τον χαμένο πόλεμο από τους νταβατζήδες, τους εργολάβους, τους εκμεταλλευτές του ελληνικού λαού, που πολεμάει με συνέπεια - και γι' αυτό την πολεμούν - μόνο η Χρυσή Αυγή. [[Χειροκροτήματα από την πτέρυγα της Χρυσής Αυγής]] Τότε λοιπόν, όπως ανέφερε, επαναλαμβάνω, ο κ. Κουτσούκος, υπήρχε το μονοπώλιο στο αλάτι, στον καπνό, στο φωτιστικό οινόπνευμα και σε κάποια ελάχιστα άλλα είδη. Σε σχέση με αυτά που υπογράφουμε τώρα, με τα μνημόνια, ήταν εξαιρετικά ανθρωπιστικός. Γιατί τότε έλεγαν όσο ο ελληνικός λαός από αυτό το είδος, θα πληρώσει αυτόν τον φόρο. Τώρα ζητάνε συγκεκριμένο ποσό, το οποίο, αν δεν εκπληρωθεί, έρχονται άλλα πράγματα και συγκεκριμένα αρχίζουμε με τον περίφημο κόφτη, ο οποίος είναι δέσμευση, την οποία θα ψηφίσει η Βουλή των Ελλήνων, για την περίπτωση που δεν αποδίδουν τα φοροεισπρακτικά μέτρα, τα οποία είναι βέβαιο ότι δεν θα αποδώσουν. Θυμίζω επί του θέματος ότι η Ελλάδα, το ελληνικό κράτος έχει να εισπράξει από τους πολίτες της 87 δισεκατομμύρια και δεν μπορεί να τα εισπράξει. Πώς εσείς ελπίζετε ότι θα τα εισπράξετε και δεν θα υπάρξει ο κόφτης, είναι ένα θαύμα. Αυτός ο κόφτης επί της ουσίας καταργεί την ελληνική Κυβέρνηση, αφού μεταθέτει την πολιτική εξουσία και την απόφαση σε ξένα κέντρα αποφάσεων και συγκεκριμένα στην περίφημη Κομισιόν και στους λοιπούς εταίρους δανειστές. Να μην αναφερθώ σε λεπτομέρειες για την πρόβλεψη για μείωση του προϋπολογισμού της Γενικής Κυβερνήσεως κατά 2% του ΑΕΠ στο 3,6% και να μιλήσω για τις εξαιρέσεις, διότι ο κόφτης αυτός έχει και εξαιρέσεις. Κάποια πράγματα δεν μπορούν να περικοπούν και ορίζονται σαφώς. Ορίζονται σαφώς οι κατηγορίες δαπανών που εξαιρούνται από την περικοπή για λόγους κοινωνικής προστασίας, προστασίας των δημοσίων επενδύσεων, αλλά και βασικής λειτουργίας των φορέων της Γενικής Κυβέρνησης. Εδώ έχουμε δύο εξειδικεύσεις. Σε δύο θα σταθώ. Η μία αναφέρεται σαφώς - το είπαν και οι συνάδελφοί μου από τη Χρυσή Αυγή - σε όσους σχετίζονται με αξιώσεις ιδιωτών από την εκτέλεση δημοσίων συμβάσεων. Πού παραπέμπει αυτό; Στην ευγενή τάξη των «νταβατζήδων», όπως την είχε αποκαλέσει ο πρώην Πρωθυπουργός, οι οποίοι συγχρόνως είναι εργολάβοι δημοσίων έργων, ιδιοκτήτες τηλεοπτικών σταθμών, εφημερίδων και ενίοτε και ποδοσφαιρικών ομάδων. Αλλά, για να είμαστε ειλικρινείς, γιατί να μας το επιβάλλει αυτό η Ευρωπαϊκή Ένωση; Γιατί η Ευρωπαϊκή Ένωση να ζητήσει την εξαίρεση αυτού του ευγενούς κλάδου, ο οποίος λυμαίνεται την πατρίδα μας; Για τον απλούστατο λόγο ότι όλοι αυτοί οι κύριοι έχουν συνεταίρους. Είναι κοινοπραξίες τεχνικών εταιρειών, όπου συμμετέχουν οι έντιμοι - έτσι μας λένε - Γερμανοί και Γάλλοι, όλοι αυτοί που μας πούλησαν τα οπλικά συστήματα σε τριπλάσια τιμή από όσο είχαν στην πραγματικότητα και που έχει αποδειχθεί ότι έδιναν μίζες. Υπάρχει, όμως, και μία άλλη εξαίρεση, που δεν επισημάνθηκε από κανέναν και η οποία μου έκανε μεγάλη εντύπωση. Υπάρχει, επίσης, ρήτρα εξαίρεσης για περιπτώσεις καταστροφών ή ανωτέρας βίας. Τι εννοούμε με τον όρο «ανωτέρα βία»; Είναι πολύ απλό. Εννοούμε την περίπτωση πολέμου. Σε αυτήν την περίπτωση, θα πρέπει να γίνει διαβούλευση με τους θεσμούς, όπως και σε περιπτώσεις μείωσης του πραγματικού ρυθμού ΑΕΠ κατά 0,5% από τον στόχο του μνημονίου. Δηλαδή τι μας λέει αυτό το πράγμα; Μας λέει ότι αν υπάρχουν λόγοι ανωτέρας βίας - και λόγος ανωτέρας βίας είναι ο πόλεμος - τότε θα πρέπει η Κομισιόν να μας δώσει το δικαίωμα να υπερασπιστούμε τα ελληνικά νησιά και την ελληνική πατρίδα. Αυτό είναι απαράδεκτο και θα έπρεπε τουλάχιστον να παραλειφθεί! Έρχομαι στους έμμεσους φόρους. Το είπε και ο κ. Μητσοτάκης, στην ομιλία του οποίου θα αναφερθώ, ότι οι φόροι αυτοί είναι εξαιρετικά άδικοι. Αλλά αφού είναι τόσο εξαιρετικά άδικοι οι έμμεσοι φόροι, γιατί πράγματι επί των ημερών της Κυβερνήσεως Νέας Δημοκρατίας - ΠΑΣΟΚ εφαρμόζονταν; Συνολικά, οι έμμεσοι φόροι θα έχουν ύψος 1,8 δισεκατομμύρια ευρώ. Πρόκειται περί ενός κεφαλικού φόρου ύψους 180 ευρώ, αν υπολογίσουμε ότι έχουμε δέκα με έντεκα εκατομμύρια πληθυσμό, τον οποίο θα πληρώσει, όμως - προσέξτε - και ο ανέστιος και ο πένητας και ο πάμπτωχος, αλλά και ο πολυεκατομμυριούχος. Αυτό λέγεται ισοπέδωση. Αυτό λέγεται αδικία. Αυτό λέγεται καπιταλισμός. Μέσα στους έμμεσους φόρους φυσικά υπάρχουν πολλά αντιλαϊκά μέτρα, όπως η αύξηση του ΦΠΑ, που είναι ο μεγαλύτερος της Ευρώπης, κι επίσης, η αύξηση των μειωμένων συντελεστών ΦΠΑ στα νησιά μας, στη Θάσο, την Άνδρο, την Τήνο, την Κάρπαθο, τη Μήλο, τη Σκύρο, την Αλόννησο, την Κέα, την Αντίπαρο και τη Σίφνο. Συνεχίζω σχετικά με το νομοθέτημα των ημερών. Φόροι και στα καπνά, φόροι και στα καύσιμα, παντού έμμεσοι φόροι. Θα ήθελα στο σημείο αυτό να σχολιάσω την ομιλία του Αρχηγού της Αξιωματικής Αντιπολιτεύσεως, του κ. Μητσοτάκη. Είπε σε ένα απόσπασμα της ομιλίας του, αναφερόμενος σε μειώσεις κάποιας κατηγορίας συνταξιούχων, ότι ο συνταξιούχος, χάνοντας 2.000 ευρώ, χάνει την αξιοπρέπειά του. Ε, όχι, κύριοι! Η αξιοπρέπεια του ανθρώπου δεν εξαρτάται από τα χρήματα. Αυτή είναι μία άκρως νεοφιλελεύθερη άποψη, την οποία θεωρώ απαράδεκτη. Ο ελληνικός λαός ήταν υπερήφανος ακόμη κι όταν ήταν φτωχός, αλλά είχε την εθνική του κυριαρχία. Ο κόφτης είναι το μέτρο της δικής σας αναξιοπιστίας, είπε απευθυνόμενος στον Πρωθυπουργό, τον κ. Τσίπρα. Συμφωνούμε απολύτως. Τι θα κάνει, όμως, αυτός για τον κόφτη, δεν μας είπε. Δεν δεσμεύτηκε. Ακόμη, τον πήρε το παράπονο, γιατί ο Τσίπρας κάνει φιλελεύθερη πολιτική και κάνει και ιδιωτικοποιήσεις. Πραγματικά, είναι άξιο συμπόνοιας το γεγονός ότι εάν τα ιδιωτικοποιήσει όλα ο Τσίπρας, τι θα απομείνει πλέον για να ιδιωτικοποιήσει ο κ. Μητσοτάκης και η κυβέρνησή του; Είπε ακόμη ότι ψηφίζουν «ναι» για κάποιες διατάξεις. Για ό,τι πρόλαβαν να το ξεπουλήσουν ψηφίζουν «ναι», όπως τα δεκατέσσερα αεροδρόμια. Για τα άλλα που δεν πρόλαβαν να ξεπουλήσουν, λένε «όχι», ενώ διέπονται κατ' ουσίαν από την ίδια φιλοσοφία αυτά τα μέτρα. Τόνισε ότι η Κυβέρνηση πρέπει να φύγει το συντομότερο και αναφέρθηκε στη νέα κυβέρνηση της πενταετίας 2017-2021. Γλώττα λανθάνουσα τ' αληθή λέγει; Ή ομολογία ότι ο κ. Μητσοτάκης, πράγμα το οποίο στην πραγματικότητα συμβαίνει, δεν θέλει εκλογές; Άκουσα προσεκτικά την ομιλία του. Καμμία δέσμευση για κατάργηση αυτών των οποίων θα ψηφιστούν σήμερα. Καμμία δέσμευση για όλα αυτά τα οποία προβλέπει το σημερινό νομοθέτημα, το οποίο είναι πραγματικά εθνικά απαράδεκτο και οδηγεί στο ξεπούλημα της χώρας. Μίλησε για μία νέα πολιτική, η οποία θα φέρει 4% ανάπτυξη. Ούτε λίγο ούτε πολύ μας είπε ότι θα γίνει η Ελλάδα Κίνα. Για να γίνει, όμως, η Ελλάδα Κίνα χρειάζεται ο πληθυσμός της να τρώει και αυτός από μία κούπα ρύζι την ημέρα και να είναι ικανοποιημένος. Εάν μετατρέψει σε τέτοιο βαθμό τον ελληνικό λαό, πράγματι ίσως έχουμε 4% ανάπτυξη. Έχουμε δύο κύρια θέματα - δυστυχώς ο χρόνος δεν φτάνει - , το θέμα των κόκκινων δανείων και της παραχώρησης των κόκκινων δανείων στα περίφημα funds. Κατ' αρχάς εδώ παίζεται μία κωμωδία. Σήμερα έρχεται να ψηφιστεί το νομοσχέδιο για τα κόκκινα funds, μία εβδομάδα πριν έκανε δήλωση ο Διοικητής της Τράπεζας της Ελλάδος, ο κ. Στουρνάρας ότι είναι καλά τα ξένα funds και δεν θα βλάψουν την εθνική οικονομία και ήδη τα ξένα funds έχουν νοικιάσει και γραφεία, έχουν κάνει και προσλήψεις υπαλλήλων. Φαίνεται ήταν σίγουροι. Εδώ τίθεται το ερώτημα: Όταν ένα στεγαστικό δάνειο θα πουληθεί για το 25% της αξίας του, δηλαδή ένα στεγαστικό δάνειο των 200.000 ευρώ πουληθεί για 50.000 ευρώ, γιατί η τράπεζα να μην το πουλήσει κατ' ευθείαν στον ιδιώτη; Διότι έχετε ένα μεγάλο πρόβλημα, πρόβλημα ρευστότητος. Λέτε πώς θα βγουν τα λεφτά από τα μπαούλα και από τα συρτάρια. Να πώς θα βγούνε, αν δώσετε τη δυνατότητα να αγοράσουν οι πολίτες τα κόκκινα δάνεια. Αυτό όμως δεν το θέλουν οι τράπεζες και δεν το θέλουν οι τράπεζες, γιατί έχουν κάνει συνεταιριστικά με ξένα κοράκια τα ξένα funds και είναι συμμέτοχες οι συστημικές τράπεζες, τις οποίες ανακεφαλαιοποίησε με τον ιδρώτα του ο ελληνικός λαός. Έρχομαι στο σημαντικότερο. Ιδρύεται μία ελληνική εταιρεία συμμετοχών περιουσίας, ανώνυμη εταιρεία. Μέσα σ' αυτή συμπεριλαμβάνονται εβδομήντα χιλιάδες ακίνητα του ελληνικού κράτους, μεταξύ των οποίων και πεντακόσια τριάντα εννέα νησιά. Κάνετε, όμως, μία εξαίρεση. Δεν πουλάτε τον αιγιαλό. Αφήνετε τις θάλασσες ελεύθερες, ίσως για να πάνε να πνιγούν οι Έλληνες, έτσι όπως κατάντησε την Ελλάδα η Νέα Δημοκρατία, το ΠΑΣΟΚ και ο ΣΥΡΙΖΑ. Δεν θα πω τα αυτονόητα. Ελέχθησαν εδώ δύο μέρες. Αυτή η ανώνυμη εταιρεία κατ' ουσίαν θα κατέχει την ελληνική πατρίδα και θα βρίσκεται στα χέρια ξένων. Θα ήθελα να τελειώσω λέγοντας δύο πράγματα. Να απευθυνθώ προς τους προηγούμενους κυβερνώντες, Νέα Δημοκρατία και ΠΑΣΟΚ, και προς τους σημερινούς κυβερνώντες του ΣΥΡΙΖΑ και να τους πω ότι παραλάβατε ως κράτος το κράτος του ελληνικού έθνους και το μετατρέπετε σε μια ανώνυμη εταιρεία. Εμείς, η Χρυσή Αυγή, δεν αναγνωρίζουμε αυτήν την ανώνυμη εταιρεία και θα την πολεμήσουμε μέχρι να ξαναγεννηθεί το κράτος του ελληνικού έθνους. [[Χειροκροτήματα από την πτέρυγα της Χρυσής Αυγής]] Εις ό,τι αφορά τον κ. Μητσοτάκη, ο οποίος ισχυρίζεται - και έχει δίκιο - ότι καταστρέφεται η χώρα, ότι είναι εξευτελιστικό να ενοικιάζεται η ελληνική πατρίδα για ενενήντα εννέα χρόνια, θα του πούμε το εξής: Τι είναι δύο μήνες μπροστά σε ενενήντα εννέα χρόνια; Ένα τίποτα. Στις 27 Σεπτεμβρίου του 2013 στο περιστύλιο της Βουλής έκανα μία δήλωση ότι θα προκαλέσω εκλογές σε διάφορες περιφέρειες με την παραίτηση των Βουλευτών της Χρυσής Αυγής. Την επόμενη μέρα συνελήφθην με διαδικασίες εξπρές, εγώ και άλλοι πέντε συνάδελφοί μου. Ιδού, λοιπόν, στάδιον δόξης λαμπρόν, κύριοι της Νέας Δημοκρατίας. Εάν θέλετε, μπορείτε να προκαλέσετε εκλογές στο 90% των εκλογικών περιφερειών της χώρας, να ρίξετε την Κυβέρνηση, αφού θα πάρετε την πλειοψηφία, όπως ισχυρίζεστε. Αλλιώς, όλα τα άλλα, είναι λόγια του αέρα. Δεν θα κάνετε τίποτα άλλο και με τη σημερινή συμφωνία απ' ό,τι έκανε ο Σαμαράς λίγες ημέρες μετά την ανάληψη της εξουσίας, όταν σε συνέντευξή του στον Πρετεντέρη είπε: «Θα τιμήσουμε την υπογραφή μας και υπάρχει συνέχεια του κράτους». Αυτό θα κάνετε κι εσείς, κύριοι της Νέας Δημοκρατίας. Θα τιμήσετε το μνημόνιο, θα τιμήσετε το ξεπούλημα της πατρίδας. Η Χρυσή Αυγή θα αντισταθεί.
Ευχαριστώ. Για ένα λεπτό έχει τον λόγο ο κ. Σταθάκης και ύστερα ο κ. Χουλιαράκης.
Εγώ, κύριε Πρόεδρε;
Ο κ. Τσακαλώτος ήθελα να πω. Είδατε; Στα ελληνικά μου εγώ έχω πρόβλημα.
Έτσι. Αντί να καλυτερεύω εγώ, χειροτερεύετε εσείς. Έχω μία νομοτεχνική προσθήκη, που είναι στο άρθρο 56 στην πρώτη παράγραφο. Καταργούμε τους κλιμακωτούς συντελεστές και θα έχουμε έναν συντελεστή 35% επί του μεικτού κέρδους. Σας ευχαριστώ πολύ.
Κατανοητό. Ο κ. Σταθάκης έχει τώρα τον λόγο.
Αφορά την…
…(δεν ακούστηκε)
Αυτόν τον νόμο τον… (δεν ακούστηκε).
Κύριοι συνάδελφοι, κύριε Τζαβάρα, που βρίσκετε όλη αυτήν τη διάθεση; Να είστε καλά!
Βελτίωσε τα ελληνικά στην Αίθουσα ραγδαία ο κ. Τσακαλώτος. Λοιπόν, αφορά το δικαίωμα των μελών στην Επιτροπή Ανταγωνισμού, σε περίπτωση που υπόκεινται σε πειθαρχική διαδικασία, να αποκτήσουν το δικαίωμα να προσφεύγουν και στο Συμβούλιο Επικρατείας.
Ευχαριστούμε.
Κύριε Πρόεδρε, με συγχωρείτε, αλλά έτσι όπως τα είπε ο κ. Σταθάκης, δεν τα καταλάβαμε.
Είναι η μήτηρ της μαθήσεως η επανάληψη.
Ωραία. Στο άρθρο 13 του 2011 στο τελευταίο εδάφιο υπάρχει μία πειθαρχική διαδικασία για τα μέλη της Επιτροπής Ανταγωνισμού. Εάν τεθεί κάποια ποινή, παύση δηλαδή, αυτοί είχαν δικαίωμα μέχρι τώρα να προσφεύγουν στον υπαλληλικό κώδικα, ως ίσχυε. Τώρα, ισχύουν τα του υπαλληλικού κώδικα, αλλά αποκτούν και το δικαίωμα αίτησης ακυρώσεως της απόφασης του Πειθαρχικού Συμβουλίου ενώπιον του Συμβουλίου της Επικρατείας. Αυτό το δικαίωμα δεν το είχαν μέχρι στιγμής.
Δεν κάνατε κάτι για να σας πούμε μπράβο. Μόνο ο κ. Τσακαλώτος …(δεν ακούστηκε)
Ωραία. Επίσης, κατανοητό. Παρακαλώ πολύ τον Υπουργό Εσωτερικών και Διοικητικής Ανασυγκρότησης, τον κ. Κουρουμπλή, να πάρει τον λόγο για οκτώ λεπτά.
Θα μιλήσω από εδώ, κύριε Πρόεδρε. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Κύριε Πρόεδρε, κυρίες και κύριοι συνάδελφοι, με μία διασαλπίζουσα έπαρση και με ρητορεύματα, ο Αρχηγός της Αξιωματικής Αντιπολίτευσης ήρθε στη Βουλή και μας μίλησε για τις περίφημες μεταρρυθμίσεις. Νομίζω ότι δεν υπάρχει πολίτης σε αυτήν τη χώρα που να αμφισβητεί την αναγκαιότητα των μεταρρυθμίσεων. Όμως, ο κ. Μητσοτάκης φαίνεται ότι θυμήθηκε πολύ αργά τις μεταρρυθμίσεις. Ξοδεύτηκαν 400 εκατομμύρια ευρώ στην περίοδο που ήταν Υπουργός για την περίφημη «διοικητική μεταρρύθμιση». Μπορεί να μας πει ένα έργο της περιόδου αυτής; Ή τα περισσότερα χρήματα δόθηκαν στις μελέτες; Οι μεταρρυθμίσεις πρέπει να αφορούν τους πολίτες, όχι τις εταιρείες. Οι μεταρρυθμίσεις πρέπει να γίνονται για τις υπηρεσίες που να υπηρετούν τους πολίτες. Γιατί, λοιπόν, κυρίες και κύριοι συνάδελφοι, αφού όλοι νοιαζόμαστε για την ανάπτυξη, δεν κάναμε μεταρρυθμίσεις που συνδέονται με την ανάπτυξη; Όσον αφορά την κωδικοποίηση της νομοθεσίας, την πολυνομία, τι έχουμε κάνει; Ξέρουμε πολύ καλά όλοι τι σημαίνει πολυνομία στην Ελλάδα. Είμαστε μία χώρα που μπορεί να μην έχουμε παραγωγή σε άλλους τομείς, αλλά είμαστε παραγωγικότατοι σε νόμους. Τι έχουν κάνει οι κυβερνήσεις για την περίφημη κωδικοποίηση της νομοθεσίας; Η σημερινή, λοιπόν, Κυβέρνηση ήδη ψήφισε τη σχετική διάταξη στον νόμο της αξιολόγησης, στο άρθρο 40, και συνιστά την Εθνική Επιτροπή για την κωδικοποίηση της νομοθεσίας. Μέσα, λοιπόν, σε δύο, το πολύ τρία χρόνια, όλο αυτό το τεράστιο έργο θα είναι μια νέα πραγματικότητα, γιατί θα δρομολογηθεί από αυτή την Κυβέρνηση. Θα αναφέρω το δεύτερο σημείο της ανάγκης για μεταρρύθμιση. Μπορεί να μας πει κάποιος από τους λαλίστατους εκπροσώπους, της Αξιωματικής Αντιπολίτευσης κυρίως, τι έγινε με τη διαλειτουργικότητα των βάσεων δεδομένων του δημοσίου; Τι έγινε μέχρι τώρα, κυρίες και κύριοι; Ξοδεύτηκαν αυτά τα δεκαπέντε τελευταία χρόνια 7 δισεκατομμύρια ευρώ. Τα χρήματα αυτά πήγαν στις εταιρείες κυρίως, για τη ρευστότητα των εταιρειών, γιατί στο δημόσιο ουσιαστικά δεν υπάρχει προστιθέμενη αξία από αυτά τα χρήματα, διότι δεν επικοινωνούν οι βάσεις δεδομένων. Τόσο πολύ μεγάλο ζήτημα ήταν να καταλάβουν ότι όταν δημιουργείς και προωθείς την ηλεκτρονική διακυβέρνηση πρέπει να επικοινωνούν οι μονάδες η μία με την άλλη; Ούτε αυτό, λοιπόν, έγινε στο πλαίσιο της περίφημης «μεταρρύθμισης». Ήδη, λοιπόν, ενημερώνω τη Βουλή ότι με επίπονη προσπάθεια η σημερινή Κυβέρνηση και η ηγεσία του Υπουργείου Εσωτερικών και του Υπουργείου Διοικητικής Μεταρρύθμισης εκκαθαρίσαμε το δημοτολόγιο και το ληξιαρχείο και μέχρι τον Οκτώβριο θα έχουμε ολοκληρωμένο το έργο του μητρώου πολιτών, με βάση το οποίο μέσα στο 2016, για να είμαστε συνεννοημένοι, θα επιχειρήσουμε να διαλειτουργήσουμε τις δεκαπέντε μεγαλύτερες βάσεις του δημοσίου, για να μπορέσουμε πραγματικά να δώσουμε λύση σε τεράστια προβλήματα, στη γάγγραινα της γραφειοκρατίας και της πολυνομίας, που είναι οι δύο σιαμαίες αδελφές που στραγγαλίζουν κάθε παραγωγική δραστηριότητα. Αυτές είναι μεταρρυθμίσεις. Γι' αυτές θα μας μιλήσετε; Ακούω, λοιπόν, κύριε Πρόεδρε, αυτές τις μέρες αυτήν τη διαμάχη για το περίφημο ταμείο. Προεξοφλούν οι καλοί συνάδελφοι, με ρητορεύματα, ότι θα δεσμεύσουμε τη χώρα για ενενήντα εννέα χρόνια, για εκατό χρόνια, για εκατόν δεκαπέντε χρόνια, για τόσα χρόνια. Μάλιστα! Δηλαδή δεν θα κριθεί αυτό το ταμείο εκ του αποτελέσματος του έργου που θα παράξει; Αφήστε, λοιπόν, να δούμε τι συμβάσεις θα κάνει αυτή η εταιρεία, ποιο θα είναι το περιεχόμενο, τι δεσμεύσεις θα υπάρχουν, τι προστιθέμενη αξία θα υπάρχει για τη χώρα, και τότε να έρθουμε να μιλήσουμε. Να μιλήσουμε και για κάτι που υπάρχει τώρα, αυτήν τη στιγμή, και αφορά το ΤΑΙΠΕΔ. Τι κάνατε, λοιπόν, στο συγκεκριμένο ταμείο, κυρίες και κύριοι συνάδελφοι, για να ξέρει ο ελληνικός λαός; Κλείσατε σχεδόν τη συμφωνία για να πωληθεί το συγκεκριμένο ξενοδοχείο στη Μύκονο με 5 εκατομμύρια ευρώ και δεν προλάβατε να βάλετε τις υπογραφές, ήρθε η διοίκηση Πιτσιόρλα και το έφτασε 17 εκατομμύρια ευρώ, πήρε δηλαδή 17 εκατομμύρια ευρώ. Πού θα πήγαιναν τα 12 εκατομμύρια ευρώ; Ο κ. Ντογιάκος τα ακούει αυτά; Σε ό,τι αφορά τον ΟΠΑΠ: Πόσο είχατε συμφωνήσει; Ένα ευρώ πάνω από τη χρηματιστηριακή αξία. Πόσο το πήγε η διαπραγμάτευση της νέας διοίκησης; Οκτώ ευρώ παραπάνω. Ούτε γι' αυτό θα μας μιλήσει κανείς; Το ίδιο θα επιχειρηθεί και στον ΟΛΠ. Θα μιλήσω και για ένα άλλο θέμα, κυρίες και κύριοι συνάδελφοι. Υπήρχαν είκοσι οκτώ ακίνητα, τα περισσότερα από τα οποία στέγαζαν δημόσιες υπηρεσίες. Τα πήρατε, λοιπόν, αυτά - για τα οποία οι υπηρεσίες δεν πλήρωναν 1 ευρώ - , τα δώσατε στο ΤΑΙΠΕΔ και τα πούλησε, κατά πάσα πιθανότητα, σε «ημετέρους». Από αυτά πάρθηκαν κάποια χρήματα. Αυτά τα χρήματα πήγαν στο χρέος και δεν λέτε στον ελληνικό λαό ότι όλα αυτά τα χρήματα πηγαίνουν στο χρέος. Ενώ από το νέο ταμείο το 50% θα πηγαίνει στο χρέος και το υπόλοιπο 50% θα πηγαίνει στην ανάπτυξη. Να, λοιπόν, μία μεγάλη διαφορά γι' αυτό που καταγγέλλετε. Αλλά κάτι περισσότερο, να μιλήσω για κάτι που ξέρω προσωπικά. Πήρατε, λοιπόν, ένα από αυτά τα κτήρια στην οδό Κηφισίας που ανήκε στο Υπουργείο Υγείας, το δώσατε στο ΤΑΙΠΕΔ και πουλήθηκε. Και πώς τα πουλούσατε, κυρίες και κύριοι συνάδελφοι, εσείς οι μεγάλοι πατριώτες που κλαίτε για τον τόπο που θα εκποιήσει ο ΣΥΡΙΖΑ; Λέγατε, λοιπόν - για να ξέρει ο ελληνικός λαός - στον αγοραστή «Θα στο πουλήσουμε, αλλά θα σου το νοικιάσουμε για είκοσι και τριάντα χρόνια». Αυτό κάνατε και με το συγκεκριμένο κτήριο. Ξέρετε πόσα λεφτά πληρώνει το Υπουργείο Υγείας σε ένα κτήριο που δεν κατοικείται αυτήν τη στιγμή; Τέσσερα εκατομμύρια τον χρόνο, παρακαλώ. Αυτές είναι οι συμβάσεις και το περιεχόμενο των συμβάσεων που υπογράψατε! Να πούμε και κάτι ακόμα, αφού θέλουν να μιλήσουμε οι κύριοι, διότι αυτήν την Αριστερά τη διακατέχει ακόμα η αθωότητα και δεν λέει τα πράγματα όπως πρέπει να τα πει, ώστε να καταλάβουν κάποιοι και τουλάχιστον να είναι προσεκτικοί όταν μιλούν. Το κτήριο αυτό παρελήφθη χωρίς πρωτόκολλο. Ξέρετε γιατί; Και αυτοί που το παρέλαβαν ήταν έγκριτοι νομικοί. Γιατί το παρέλαβαν, λοιπόν, χωρίς πρωτόκολλο παραλαβής; Γιατί το μισό από τα τριάντα χιλιάδες τετραγωνικά είναι ακατοίκητο, είναι γιαπί. Το παρέλαβε το Υπουργείο ως κτήριο που έπρεπε να λειτουργήσει και να στεγάσει υπηρεσίες. Τέσσερα εκατομμύρια τον χρόνο. Αυτά τα τέσσερα εκατομμύρια, συν τα υπόλοιπα των είκοσι οκτώ κτηρίων που δώσατε, πού πάνε; Όλα πάνε στο χρέος. Αυτές είναι οι συμβάσεις που κάνατε! Εδώ υπάρχει, λοιπόν, μία διαφορά αντίληψης όσον αφορά το πώς διαχειριστήκατε εσείς τη δημόσια περιουσία και πώς τη διαχειρίζεται η σημερινή Κυβέρνηση. Επειδή σας ακούω για τον χρόνο, εγώ θα σας έλεγα κάτι. Μην παίζετε με αυτά τα ζητήματα. Είναι αστεία. Ο χρόνος είναι καλός σύμβουλος. Ο πανικός, που σας διακατέχει, είναι κακός σύμβουλος και για την πατρίδα και για τον τόπο. Κυρίες και κύριοι συνάδελφοι, σας ακούω και δέχομαι ότι κι εσείς έχετε την ίδια αγωνία για την ανάπτυξη που πρέπει να φέρουμε στην πατρίδα. Σας ερωτώ λοιπόν: Εγώ δέχομαι ότι ούτε το χρέος είναι το μεγαλύτερο στοιχείο που συνδέεται με την ανάπτυξη. Ποιο είναι το μεγαλύτερο στοιχείο που συνδέεται με την ανάπτυξη; Η πολιτική σταθερότητα. Εσείς τι κάνετε; Τορπιλίζετε την πολιτική σταθερότητα της χώρας και με έναν ιταμό τρόπο λέτε στον ελληνικό λαό «κακώς διακόψατε το ιδανικό φαγοπότι που γινόταν» - αυτό λέτε στον ελληνικό λαό - «και φέρατε στην εξουσία την Κυβέρνηση του ΣΥΡΙΖΑ».
Κύριε Υπουργέ, παρακαλώ επειδή ο προγραμματισμός έχει εκτροχιαστεί, να ολοκληρώσετε.
Κλείνω. Κυρίες και κύριοι συνάδελφοι, είναι ανάγκη να κάνουμε μία υπέρβαση όλοι μαζί και να πάμε σε έναν δημοκρατικό πατριωτισμό που θα ενεργοποιήσουμε όλες τις δυνάμεις του τόπου. Να συστρατευθούν, λοιπόν, όλες οι υγιείς δυνάμεις γύρω από την προσπάθεια που συγκροτεί αυτή η Κυβέρνηση. Αυτό είναι το καθήκον καθενός. Με κριτική, με αυστηρή κριτική. Όχι, όμως, πετώντας χειροβομβίδες που σκορπίζονται σε όλον τον κόσμο και δημιουργούν ανασφάλεια και πλήττουν κάθε προσπάθεια που πρέπει να γίνει, ώστε να διαμορφώσουμε ένα επενδυτικό περιβάλλον στη χώρα. Αυτές είναι οι υποχρεώσεις σας ως Αντιπολίτευση και όταν θα έλθει η ώρα των εκλογών μετά από τέσσερα χρόνια, θα κρίνει κι εσάς ο ελληνικός λαός, θα κρίνει κι εμάς. Ευχαριστώ.
Ευχαριστούμε, κύριε Υπουργέ.
Κύριε Πρόεδρε, μπορώ να έχω τον λόγο;
Για ποιον λόγο, κύριε Λοβέρδο;
Θέλω να πω για ένα θέμα που αφορά την τροπολογία Χουλιαράκη και υπάρχουν νομοτεχνικά προβλήματα. Κατατέθηκε μετά τις αγορεύσεις μας. Εισαγωγικά να πω στον προλαλήσαντα Υπουργό ότι είναι σοβαρότερο το θέμα αυτό από αυτά που έλεγε η φωτογραφία του πελατειακού κράτους στην Ελλάδα. Είναι γνωστός.
Εντάξει. Διευκολύνετε την διαδικασία.
Κύριε Πρόεδρε, ο κ. Χουλιαράκης για το θέμα των ειδικών μισθολογίων έφερε μία τροπολογία με δυνητικό περιεχόμενο. Δεν θέλω να κάνω πολιτική κριτική. Αυτή είναι μία κριτική σε πολιτικό επίπεδο, δεν έχω να συνεισφέρω κάτι. Θα έπρεπε οι καταθέτοντες να έχουν και λίγο στοιχειώδη νομική επάρκεια και εάν όχι οι ίδιοι, οι συνεργάτες τους. Είναι μία διάταξη - κοροϊδία. Λέει στο πρώτο εδάφιο: «Η ως άνω διάταξη δεν εφαρμόζεται σε περίπτωση που επιτευχθεί από τα εμπλεκόμενα Υπουργεία ισοδύναμη δημοσιονομική εξοικονόμηση». Άλλως εφαρμόζεται. Το δεύτερο εδάφιο λέει: «Τα μέτρα που επιτυγχάνουν το ισοδύναμο δημοσιονομικό αποτέλεσμα διαπιστώνονται με πράξη του Υπουργείου Οικονομικών και εγγράφονται στον Προϋπολογισμό των ετών 2017 και 2018». Εάν πρόκειται περί αλλαγής κωδικού υπάρχει η δυνατότητα, αφού ο Υπουργός εξουσιοδοτείται, να το πράξει. Εάν δεν πρόκειται περί μεταβολής κωδικού, αλλά πρόκειται περί άλλου μέτρου - όπως λόγου χάρη αυτό που έχει να κάνει με το ειδικό μισθολόγιο και εισήχθη με τροπολογία - τότε αυτό χρειάζεται νόμο. Πάντως, η εξουσιοδότηση είναι ανεπαρκέστατη. Πριν την ψηφίσει η Πλειοψηφία, για να μην υπάρχουν νομικά προβλήματα και η κοροϊδία γίνει κατάσταση, να δούνε το νομοτεχνικό θέμα και να το διορθώσουν. Παρακαλώ ιδιαιτέρως. Ο Υπουργός ίσως να μην καταλαβαίνει τι λέω, ας ρωτήσει.
Παρακαλώ τον κ. Λεβέντη, Πρόεδρο της Ένωσης Κεντρώων, να λάβει τον λόγο. Ελάτε, κύριε Πρόεδρε. Θα παρακαλούσα να εξοικονομήσουμε και λίγο χρόνο, καλό θα είναι.
Ο χρόνος είναι δύσκολο να είναι λίγος, παραπάνω θα είναι. Καλησπέρα σας, κύριε Πρόεδρε, κυρίες και κύριοι Βουλευτές, κύριοι Υπουργοί, όσοι έχουν απομείνει στην Αίθουσα. Απ' ό,τι βλέπω λάμπει διά της απουσίας του ο κύριος Πρωθυπουργός. Λάμπει διά της απουσίας του, έχει πιο σοβαρότερα πράγματα να κάνει στο γραφείο του. Λάμπει, επίσης, διά της απουσίας του ο κ. Μητσοτάκης, ο οποίος και αυτός έχει πολύ σοβαρότερα πράγματα να κάνει. Είδα από την ομιλία του κ. Μητσοτάκη, ότι είπε πως θα έχει 2% συν 4% ανάπτυξη και έλυσε το πρόβλημα. Χάρηκα που λύθηκε το πρόβλημα της Ελλάδας από τον κ. Μητσοτάκη. Ειλικρινά, διαπίστωσα στην ομιλία του κάποια στιγμή ότι θα έχει 4% ρυθμούς ανάπτυξης συν 2%, οπότε ζήσε Μάη μου να φας τριφύλλι! Είναι και Μάιος. Έχω μία πληροφορία, κυρίες και κύριοι συνάδελφοι, την οποία οφείλω να την μεταφέρω στο Κοινοβούλιο, μία πληροφορία που με ανησυχεί πάρα πολύ, ότι όσον αφορά τον κόφτη και το υπερταμείο, συνέταξαν το ΔΝΤ και οι Ευρωπαίοι το κείμενο και η Ελλάδα δεν άλλαξε ούτε ένα «ν». Αυτό το ακούσατε; Ήθελα ειδικά σήμερα τον κύριο Πρωθυπουργό απαραιτήτως εδώ. Όσον αφορά τον κόφτη και το υπερταμείο ήρθε το κείμενο απέξω, η Ελλάδα δεν πρόσθεσε ούτε ένα «και», ούτε ένα «ν», ούτε ένα «σ», έγινε δεκτό το κείμενο όπως ήρθε. Αυτό αντιλαμβάνεστε τι σημαίνει. Σημαίνει ότι δόθηκε ένα κείμενο πίσω από την άποψη ότι υπάρχει αναξιοπιστία στην Ελλάδα και είπαν ότι όταν εκτροχιάζονται οι στόχοι θα κόβουμε από κάποιους κωδικούς χρήματα ή θα πουλάμε γη, τη δημόσια περιουσία, από την οποία δεν εξαιρέθηκαν ούτε τα κτήρια, ας πούμε, του Αρείου Πάγου. Το κτήριο του Αρείου Πάγου είναι μέσα στο υπερταμείο. Από το υπερταμείο αφαιρέθηκαν μόνο οι παραλίες, που είναι μόνο τα δεκαέξι μέτρα μέχρι εκεί που σκάει το χειμέριο κύμα, η ερυθρά γραμμή, οι περιοχές NATURA και οι δασικές εκτάσεις, δηλαδή πολύ συγκεκριμένα, και οι αρχαιολογικοί χώροι. Αυτά τα τρία. Άρα, το κτήριο του Μεγάρου της Αστυνομίας υπάγεται σε αυτά που μπορεί να κατάσχουν οι ξένοι. Εκτός, αν δεν το έχετε καταλάβει δηλαδή, γιατί ό,τι εξαιρείται αναφέρεται. Επομένως, ό,τι δεν αναφέρεται, δεν εξαιρείται. Το ότι ελληνική Κυβέρνηση απεδέχθη το κείμενο για τον κόφτη και το κείμενο για το υπερταμείο, χωρίς να αλλάξει ούτε ένα «ν» ούτε ένα «σ», αυτό είναι ντροπή για το Κοινοβούλιο. Και δεν συγχωρείται αυτό υπό τη λογική ότι έγινε για να πάρουμε τη δόση. Τα ίδια φαντάζομαι ότι έλεγε και ο Σαμαράς και ο Βενιζέλος. Για να πάρουν τη δόση κάθε φορά οδηγούσαν τη Βουλή σε εκβιαστική ψήφο. Αν δεν κάνω λάθος, την ίδια λογική είχαν, που την υιοθετήσατε κι εσείς. Για μένα, όμως, είναι εξαιρετικά τραγικό το ότι δεν εμπιστεύονται τη χώρα. Η χώρα στα έξι χρόνια δεν έχει κάνει καμμία μεταρρύθμιση και από εδώ και πέρα πια βάλαμε υποθήκη την περιουσία σας και τους μισθούς και τις συντάξεις των ανθρώπων σας, ώστε να είμαστε εντάξει με τους στόχους, για πλεόνασμα τόσο φέτος, τόσο του χρόνου, τόσο πιο πέρα. Αν έχετε καταλάβει τι σημαίνει αυτό, αυτή η Βουλή, μετά από μία - δυο ώρες όταν θα ψηφίσει, θα έχει εγκληματήσει. Θα έχει παραχωρήσει την εθνική περιουσία. Αυτό τουλάχιστον να το ξέρετε ότι σας το είπε ο ταπεινός Βασίλης Λεβέντης. Και αν το δέχεστε ως Βουλευτές, ψηφίστε το. Αν θεωρείτε ανώτερη τη δόση από το να υποθηκευθεί όλη η εθνική περιουσία, είναι στην κρίση σας. Είναι η συνείδηση του κάθε Βουλευτή. Σε κάποια τηλεοπτική εκπομπή, που ήταν και ένας Βουλευτής της Ένωσης Κεντρώων, πετάγεται ένας του ΚΚΕ, ο οποίος είπε: «όλοι τα είχατε ψηφίσει, τα είχε ψηφίσει και το ΠΑΣΟΚ, τα είχε ψηφίσει και η Νέα Δημοκρατία τον Σεπτέμβριο, τα είχε ψηφίσει και το Ποτάμι». «Και εσείς ακόμη της Ένωσης Κεντρώων μνημονιακοί είστε. Αν ήσασταν μέσα, θα τα είχατε ψηφίσει κι εσείς», λέει ο κύριος του ΚΚΕ. Θα πληροφορήσω, λοιπόν, το ΚΚΕ και τον ελληνικό λαό - γιατί τις ομιλίες εδώ τις κάνω εν μέρει για τους Βουλευτές, οι οποίοι όμως ξέρω ότι στο τέλος ψηφίζουν με κάποιον άλλο τρόπο, για να μην τους πουν κομματικούς προδότες, και τις ομιλίες εδώ τις κάνω κυρίως για την κοινωνία - θα ενημερώσω τους φίλους μου του ΚΚΕ ότι η Ένωση Κεντρώων δεν είναι μνημονιακό κόμμα. Η Ένωση Κεντρώων πρεσβεύει την άποψη ότι αν από το 2009 είχαμε ξεκινήσει τις μεταρρυθμίσεις και είχαμε αφαιρέσει τις παθογένειες - παθογένειες είναι τα ρουσφέτια του δημοσίου, οι διπλές και τριπλές συντάξεις, οι μισθοί των Βουλευτών, γιατί είναι κι αυτή μια παθογένεια, όταν ο άλλος τρώει από τον σκουπιδοτενεκέ και από τους μητροπολίτες - αν, λοιπόν, είχαμε κόψει τις παθογένειες, θα μπορούσαμε να είχαμε προλάβει το κακό. Να είχαμε κάνει δηλαδή ό,τι και η Ισπανία και η Ιταλία, στις οποίες χτύπησε το καμπανάκι και πρόλαβαν το κακό, δεν μπήκαν σε μνημόνια. Το «έγκλημα» το έκανε ο Κώστας Καραμανλής, όταν ήρθε ο Σουφλιάς από τις Βρυξέλλες και του είπε πως χτυπάει το καμπανάκι και εκείνος αντί να ενημερώσει αμέσως τη Βουλή και τον ελληνικό λαό για το τι συμβαίνει, προχώρησε σε εκλογές για να δραπετεύσει και να σκάσει η «βόμβα» στα χέρια του Γιώργου Παπανδρέου. Αυτό είναι αληθινό. Αυτό έγινε. Να ενημερωθεί, λοιπόν, και το ΚΚΕ ότι η άποψη της Ένωσης Κεντρώων είναι ότι αν αφαιρούσαμε τις παθογένειες και αν ακόμη και σήμερα αφαιρέσουμε τις παθογένειες, θα αποκατασταθεί η εμπιστοσύνη της χώρας στο εξωτερικό, η οποία σήμερα δεν υπάρχει και γι' αυτό άχθηκαν σε κόφτες και σε υπερταμεία, διότι μας θεωρούν παντελώς αναξιόπιστους και διεφθαρμένους. Αυτό μας θεωρούν. Πώς θα το λύσουμε αυτό το θέμα στο μέλλον; Μια άλλη Βουλή φαντάζομαι και μια άλλη κυβέρνηση θα το αντιμετωπίσει το θέμα αυτό. Δεν μπορεί να λέει το ΚΚΕ ότι είμαστε μνημονιακό κόμμα η Ένωση Κεντρώων, γιατί είμαστε ένα κόμμα που πιστεύει ότι τα τελευταία πενήντα χρόνια πτώχευσαν την Ελλάδα. Και στα τελευταία πενήντα χρόνια κυβερνούσε η Νέα Δημοκρατία με το ΠΑΣΟΚ. Αυτά τα δύο κόμματα κυβερνούσαν. Το ΠΑΣΟΚ τώρα δεν είναι εκεί που στεγάζονται οι λίγοι Βουλευτές, αλλά είναι εδώ, είναι μέσα. Μέσα στον ΣΥΡΙΖΑ εννοώ. Διότι όπου γυρίζω - στη Λάρισα, στο Καρπενήσι - και απευθύνομαι σε συριζαίους, βλέπω της νομαρχιακής ανθρώπους του ΠΑΣΟΚ, που τους γνώριζα παλιά, τέως Βουλευτές του ΠΑΣΟΚ, πολιτευτές, δημάρχους. Άρα, το ΠΑΣΟΚ δεν είναι εκεί. Το ΠΑΣΟΚ είστε εσείς. Και μη συνεχίζει να λέει ο κ. Τσίπρας ότι δύο κόμματα πτώχευσαν τη χώρα, το ΠΑΣΟΚ και η Νέα Δημοκρατία, ωσάν εσείς να είστε άλλο κόμμα. Οι ψήφοι και τα στελέχη είναι Πασοκτζήδες. Αφήνω τον λαό να κρίνει αν λέω αλήθεια.
Παρακαλώ, ησυχία.
Ψέματα λέω; Εντάξει. Εσείς παρουσιάζετε το άσπρο μαύρο. Ξέρετε, ο κομματικός πατριωτισμός είναι ένας πατριωτισμός που τυφλώνει τον άνθρωπο και τον κάνει να βλέπει το άσπρο για μαύρο. Ο κ. Καμπουράκης του MEGA είπε, απευθυνόμενος σε κάποιον Βουλευτή μου, «έχει μανία ο Πρόεδρός σας με τη λέξη «οικουμενική»». Εσείς γιατί νομίζετε ότι θέλω την οικουμενική; Από μανία; Τη θέλω για να υπάρχει μια Κυβέρνηση διακοσίων πενήντα εδρών, για να έρθουν επιτέλους οι επενδύσεις, να εμπιστευθεί τη χώρα και κάποιος και για να αντιληφθούν και οι ξένοι ότι είναι η ύστατη προσπάθεια να σωθεί η χώρα, για να αλλάξει η ψυχολογία και να υπάρξει εμπιστοσύνη προς τη χώρα. Αν πιστεύετε ότι θα τα καταφέρετε μόνοι σας, θα έχει πολύ κακό τέλος ο κ. Τσίπρας. Γιατί αυτήν τη στιγμή, την οικουμενική την εμποδίζουν έξι θερμοκέφαλοι στη Νέα Δημοκρατία, που λένε στον Μητσοτάκη, «άστους να καταρρεύσουν. Μας συμφέρει να καταρρεύσουν και να έρθουμε εμείς» και άλλοι έξι θερμοκέφαλοι στον ΣΥΡΙΖΑ που λένε «εξήντα χρόνια κάναμε να πάρουμε την κυβέρνηση. Τώρα θα την χάσουμε; Όσο πάει κι όπου βγει». Δεν υπολογίζετε όμως το κόστος για την κοινωνία. Ο κ. Κατρούγκαλος καταβάλλει φιλότιμες προσπάθειες να πείσει ότι δεν θα μειωθούν συντάξεις, πολύ φιλότιμες προσπάθειες λέγοντας ότι δεν θα μειωθεί τίποτα. Δεν το καταλαβαίνω αυτό. Αφαίρεσε 1,8 δισ. από το ασφαλιστικό, αλλά οι συντάξεις δεν θα μειωθούν! Αδέκαρο είναι το κράτος. Από πού θα βρει αυτά τα συμπληρωματικά που λέει, δεν το αντιλαμβάνομαι. Άνθρωπος δεν έρχεται. Έχω πει ότι η λύση του ελληνικού προβλήματος θα ανατείλει όταν επιστρέψουν οι καταθέσεις, πρώτον, κι όταν έρθουν επενδύσεις. Είδατε κάτι εκ των δύο; Όχι. Άρα, οδηγείτε τη χώρα, με μονομανία και εξουσιομανία, στην αυτοκαταστροφή της. Δεν το έχετε όμως αυτό το δικαίωμα, γιατί είστε κι εσείς πολίτες αυτής της χώρας. Έχετε συγγενείς. Έχετε παιδιά. Απέναντι σε αυτούς τους άλλους, των οποίων το μέλλον υποθηκεύετε, έχετε υποχρέωση να σκεφθείτε την ψήφο τη σημερινή. Διότι εγκληματείτε, αν τη δώσετε. Αυτή είναι η άποψή μου. Εγώ πιστεύω ότι όταν ζητάς από τον κόσμο να του κόψεις μισθούς, απολαβές, συντάξεις κ.λπ., πρέπει να κόβεις και από τον εαυτό σου και να δίνεις πρώτος το παράδειγμα. Αυτή είναι η πίστη μου. Διαφωνείτε; Ας αποφασίσει σήμερα αυτή η Βουλή, πριν ψηφίσει αυτόν τον νόμο, να μειώσει στο ήμισυ τον μισθό του Προέδρου της Δημοκρατίας, Πρωθυπουργού, Υπουργών, Βουλευτών, περιφερειαρχών, δημάρχων. Αυτό θα ήταν αντρίκιο, αν το έκανε αυτή η Βουλή. Δεν έχετε το δικαίωμα, όμως, να οδηγείτε μόνο τον λαό σε περικοπές. [[Θόρυβος στην Αίθουσα]] Δεν κάνετε το καλύτερο για να αγαπήσει ξανά, ιδιαίτερα η νεολαία, την πολιτική. Δεν κάνετε το καλύτερο!
Εσείς στο εξάμηνο θα αλλάζατε τους Βουλευτές!
Βέβαια, βλέπω χαμόγελα. Όμως, ξέρετε κάτι; Σας ξαναλέω για δεύτερη φορά: Τις ομιλίες αυτές λιγότερο τις κάνω σε αυτό το ακροατήριο των Βουλευτών, που γνωρίζω τι είναι και πώς θα ενεργήσουν και περισσότερο…
Κύριε Πρόεδρε…
Ενοχλείται ο κ. Τζαβάρας;
Μην κάνετε διάλογο, κύριε Πρόεδρε. Συνεχίστε.
Εγώ την άποψή μου λέω.
Συνεχίστε! Χάνουμε χρόνο.
Να μας ακούσει η κοινωνία. Για την κοινωνία μπήκε ο Λεβέντης στη Βουλή, δεν μπήκε για εσάς, κύριοι. Ακούστε κάτι. Η «Αυγή» και όλες οι εφημερίδες είχαν καλές αναφορές στο πρόσωπό μου, θεωρώντας ότι θα στηρίξω ΣΥΡΙΖΑ. Προ ημερών βλέπω ένα δημοσίευμα το οποίο θα καταθέσω εδώ, εις τα Πρακτικά, το οποίο λέει για τον κ. Κουρουμπλή. Εγώ με τον κ. Κουρουμπλή είμαι τριάντα χρόνια φίλος, πριν γίνετε φίλοι του εσείς και πριν γίνουν φίλοι οι πασοκτζήδες. Εγώ τον ξέρω από μικρό παιδί. Μπορείτε να τον ρωτήσετε. Μια μέρα που γινόταν η συζήτηση στον Σύλλογο «Ελπίδα» για τα παιδιά με καρκίνο, αφού είχα μιλήσει κι εγώ, έδωσαν τον λόγο στον κ. Κουρουμπλή και αστειευόμενος του λέω: «Τα χειρόγραφά σου». Και ξέρετε γιατί του το είπα; Όχι για να προσβάλω τον τυφλό. Να σας πω γιατί το είπα. Γιατί όταν είχα πει στη Βουλή ότι απαγορεύεται να χρησιμοποιούν οι Βουλευτές χειρόγραφο, με πιάνει ο Κουρουμπλής έξω και μου λέει: «Για όλους τους άλλους έχεις δίκιο, για μένα δεν έχεις δίκιο, κύριε Λεβέντη». Και ξεκίνησε μία φιλία με το θέμα του χειρογράφου. Ενοχλήθηκε ο κ. Τέρενς Κουίκ, ενοχλήθηκε η κ. Φωτίου και φώναξαν «Αίσχος!», ότι εγώ προσέβαλα τον Κουρουμπλή ως τυφλό. Και έγραψε η «Αυγή» κείμενο με τίτλο: «Αθλιότητα Λεβέντη». Και κατέληγε με τις φράσεις «Και μην ξεχάσεις να πάρεις τα χειρόγραφά σου. Μ' άλλα λόγια, τον ειρωνεύθηκε για την τυφλότητά του». Στέλνω απάντηση περιγράφοντας όλο το ιστορικό και δεν το έβαλαν. Αυτή είναι η απάντηση. Κοινοποιώ και το δημοσίευμα της «Αυγής». [[Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτοί οι δημοσιογράφοι δεν έπρεπε να πάρουν τηλέφωνο έστω τον Κουρουμπλή; Δηλαδή, χάθηκε η αίσθηση του χιούμορ στην Αίθουσα αυτή. Εγώ ο οποίος δίνω μάχη για τα άτομα με ειδικές ικανότητες, εγώ ειρωνεύτηκα τον Κουρουμπλή. Για τον οποίον, όμως, παρ' ότι είμεθα τριάντα πέντε χρόνια φίλοι, έχω να πω ότι έφυγε από το ΠΑΣΟΚ, για να μην ψηφίσει μνημόνια. Αυτό μόνο έχω να πω. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του Προέδρου της Ένωσης Κεντρώων]] Οι καραμούζες, παρακαλώ, κύριε Βαρεμένε, να σταματήσουν. Το ΚΚΕ μίλησε τριάντα πέντε λεπτά και δεν χτύπησε το κουδούνι.
Αν μπορείτε να διευκολύνετε τη διαδικασία. Μην χαλάσετε και τη φιλία σας με τον κ. Κουρουμπλή.
Η κ. Κασιμάτη, μία Βουλευτίνα του ΣΥΡΙΖΑ - γιατί πρέπει εδώ να λύνουμε τις διαφορές μας, εγώ δεν ήμουνα στην Αίθουσα - σηκώθηκε, λέει, μια μέρα εδώ και είπε ότι ό,τι λέει ο Λεβέντης για το όνομα των Σκοπίων, το λέει για να πάρει την ψήφο της Θεσσαλονίκης, την ψήφο των Μακεδόνων. Γιατί εγώ τι είχα πει εδώ, στη Βουλή; Ότι συνάντησα πρεσβευτή μεγάλου κράτους και του είπα: «Κάνατε έγκλημα που πήγατε και αναγνωρίσατε με το όνομα «Μακεδονία». Γιατί κάνατε έγκλημα; Γιατί απεθρασύνθησαν. Μετά πώς να υποχωρήσουν. Τους αποθρασύνατε κι έχετε χρέος να το διορθώστε, να τους υποχρεώσετε να αλλάξουν όνομα. Κι εμείς θα τους στηρίξουμε στην ενταξιακή τους πορεία στο ΝΑΤΟ, στην Ευρώπη, σε όλα». Και μου απάντησε, λοιπόν, ο πρέσβης: «Τι λέτε, κύριε Λεβέντη; Ο Σαμαράς, ο Τσίπρας, ο Γιώργος Παπανδρέου ήταν υπέρ του ονόματος «Macedonia». Είχαν δεχθεί». Και απάντησα: Γιατί, αν γίνει ένα δημοψήφισμα, αν το απεδέχθη ο Γιώργος Παπανδρέου ή ο Σαμαράς ή ο Τσίπρας, σημαίνει ότι το αποδέχεται η Ελλάδα; Δεν το είπα, λοιπόν, κυρία Κασιμάτη, που έχετε το επίθετο της μητέρας μου - γιατί λέγεται «Κασιμάτη» η μητέρα μου, που είναι από τα Κύθηρα, δεν ξέρω, βέβαια, ποια είναι η Κασιμάτη - δεν το είπα, για να πάρω την ψήφο της Θεσσαλονίκης. Το είπα για τη Θεσσαλονίκη την ίδια, γι' αυτήν το είπα. Όμως, εσείς, μαθημένοι μόνο για την ψήφο, κρίνετε εξ ιδίων! [[Χειροκροτήματα από την πτέρυγα της Ένωσης Κεντρώων]] Μου ανεφέρθη ότι στη «Fraport», που διοχετεύθηκαν, αγοράστηκαν τα αεροδρόμια της Κω και της Ρόδου, δεν συμπεριλαμβάνεται ο όρος «σε περίπτωση εκτάκτων συνθηκών να έχει ο ελληνικός στρατός τον έλεγχο». Αυτό το γνωρίζετε, ότι επωλήθησαν τα αεροδρόμια της Κω και της Ρόδου και εις τη σύμβαση δεν περιλαμβάνεται η υποχρέωση του αγοραστή να διευκολύνει τον ελληνικό στρατό σε περίπτωση ανάγκης; Αυτά τα δύο αεροδρόμια ανήκουν στα Δωδεκάνησα, όπου η Τουρκία τα θεωρεί αποστρατικοποιημένη ζώνη. Αντιλαμβάνεστε τι συμβάσεις υπογράφονται; Ο κ. Καμμένος κάνει τον πατριώτη, ότι τα παίρνει όλα υπ' όψιν του κ.λπ.. Παρακαλώ, λοιπόν, τον κ. Καμμένο να ελέγξει τη σύμβαση.
Θα μιλήσει μετά, κύριε Πρόεδρε.
Ελέγξατε τη σύμβαση και τα έχετε τακτοποιήσει όλα;
Δεν υπάρχει αυτό που λέτε. Μην αμφισβητείτε.
Εντάξει, κύριε. Καμμένε. Το ίδιο μου είπατε και στο Υπουργείο Αμύνης.
Θα μιλήσει μετά. Κύριε Πρόεδρε, διευκολύνετε τη διαδικασία. Σας παρακαλώ.
Όμως, εν πάση περιπτώσει, δεν θέλω τώρα να γίνω κακός, γιατί θα σας πω και κάτι άλλο, κύριε Καμμένε. Χθες που ήρθα στη συγκέντρωση των Ποντίων στους Στύλους του Ολυμπίου Διός - ήμουν ο μόνος πολιτικός Αρχηγός, εκτός, βέβαια, από εσάς, που ήσασταν ως Υπουργός εκεί - μιλούσαμε για τους Ποντίους, για το ότι έγινε η σφαγή, η γενοκτονία κ.λπ.. Όμως, με πλησίασαν εκπρόσωποι των Ποντίων και μου είπαν ότι «εκείνο που μας λυπεί είναι ότι ο κ. Φίλης προσέβαλε τους Πόντιους». Πώς δέχεστε, κύριε. Καμμένε, και συνυπάρχετε εις μια Κυβέρνηση που ο συνεταίρος σας προσβάλλει αυτούς που εχθές - υποτίθεται - τιμούσατε; Επίσης, στο όνομα της Μακεδονίας, στο όνομα των Σκοπίων, δηλαδή, εσείς έχετε νομίζω άποψη να μη χρησιμοποιηθεί. Ο κ. Τσίπρας, όπως μου είπε ο πρέσβης επισήμως…
…(δεν ακούστηκε)
Όχι; Θα απαντήσετε μετά, κύριε. Καμμένε. Μη στεναχωρήστε. Όμως, θέλω να ρωτήσω η θέση της Κυβέρνησης ποια είναι. Οι μεν συνεταίροι λένε Nova Macedonia, ο κ. Καμμένος… Όμως, θα που πείτε: Τι σοβαρό γίνεται στην Αίθουσα αυτή και τι σοβαρό συμβαίνει στη χώρα αυτή;
Κύριε Πρόεδρε, για να απαντήσει ο κ. Καμμένος, προϋπόθεση είναι να τελειώσετε εσείς.
Έχω φάει πέντε λεπτά, όπως είπε, ενώ οι άλλοι έχουν φάει πολύ περισσότερο. Εγώ θέλω να κάνω μια πρόβλεψη αυτήν την στιγμή, παρ' ότι δεν είμαι στις προβλέψεις τόσο καλός. Ο κόσμος θα κρίνει αν είμαι καλός. Εγώ βλέπω ότι επιμένοντας να μη γίνεται η Κυβέρνηση ευρέος πέλματος, των διακοσίων πενήντα εδρών, αυτή η Βουλή και από πλευράς ΣΥΡΙΖΑ και από πλευράς Νέας Δημοκρατίας θα μείνει με τα πιο μελανά χρώματα στην ιστορία, γιατί καθυστερείτε την ανάκαμψη της χώρας. Όσο, όμως, και να την καθυστερήσετε και ας έλθει και η Νέα Δημοκρατία να κάνει κι αυτήν την παρένθεσή της, τη χώρα θα τη σηκώσει όρθια μια οικουμενική κυβέρνηση. Είναι η αγωνία που με κάνει να επιμένω και όχι να διώξω τον Τσίπρα ή να φέρω τον Μητσοτάκη. Άλλωστε, προτείνω μια κυβέρνηση που να μην είναι κανένας τους και να είναι τεχνοκράτες. Άρα, δεν διαλέγω ούτε τους θεωρώ κακούς. Απλά πιστεύω ότι υπάρχει μέσα στα κόμματα του ΣΥΡΙΖΑ και της Νέας Δημοκρατίας μια ομάδα πολύ σκληρών ανθρώπων, που κάνουν πολύ μεγάλη ζημιά στη χώρα. Σας ευχαριστώ.
Κι εμείς ευχαριστούμε.
Συγγνώμη, κύριε Πρόεδρε. Κάτι ουσιώδες ξέχασα να πω.
Κύριε Πρόεδρε, πρέπει να τελειώσετε, πριν γίνει η οικουμενική.
Δευτερόλεπτα μόνο θα χρειαστώ, για να το καταθέσω στα Πρακτικά. Είχα στείλει τη νύχτα των εκλογών μια επιστολή στον κ. Τσίπρα. Αφού του έλεγα τα σημεία, να κόψει το ένα, να κόψει τις παθογένειες, κατέληγα - ακούστε πού κατέληγα - να αναζητήσουμε να συμφωνήσουν οι δανειστές μας τα ομόλογα και οι υποχρεώσεις της χώρας μας της προσεχούς πενταετίας, δεκαετίας, εικοσαετίας να μετατεθούν προς πληρωμή στο περαιτέρω μέλλον με μηδενικό επιτόκιο, ώστε με τα χρήματα αυτά να αναγεννηθεί η οικονομία μας και εξασφαλιζομένου ομαλού πολιτικού βίου να έλθουν οι ξένοι επενδυτές. Αυτή η επιστολή μου δόθηκε στον κ. Τσίπρα στις 22-9-2015 και την καταθέτω για τα Πρακτικά. Ευχαριστώ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, 33 μαθητές και μαθήτριες και 3 εκπαιδευτικοί συνοδοί τους από το 25ο Δημοτικό Σχολείο Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει τώρα ο Πρόεδρος του Κόμματος Το Ποτάμι, κ. Σταύρος Θεοδωράκης.
Ζούμε, λοιπόν, μια αντιστροφή ρόλων. Εσείς ξεπουλάτε και οι προηγούμενοι Υπουργοί αντιστέκονται. Και ο λαός κοιτάει αποσβολωμένος. Είστε έτοιμοι - το βλέπω - , μετά την ανακάλυψη της γοητείας της κ. Μέρκελ, στην επόμενη στροφή να ανακαλύψετε και τη γοητεία του κ. Σόιμπλε. Συνέχεια ο κ. Τσίπρας στήνει παγίδες στους κακούς και συνέχεια πέφτει ο ίδιος μέσα. Την άνοιξη του 2015- τα θυμάστε - σας λέγαμε «φέρτε μια συμφωνία, γιατί θα κλείσουν οι τράπεζες», αλλά εσείς θέλατε να το ζήσετε όλο: «Αγάπη μου, έκλεισα τις τράπεζες». Και τόσους μήνες, τώρα, φέτος, σας λέγαμε «τελειώστε με την αξιολόγηση, γιατί θα αναγκαστείτε να τα ξεπουλήσετε όλα, να τα υπογράψετε όλα». Σφυρίζατε αδιάφορα. Πότε θα το μάθετε; Ο χρόνος είναι το πραγματικό χρήμα στην πολιτική. Και οι καθυστερήσεις σας, οι παλινωδίες σας, σε συνδυασμό με την ανικανότητά σας, στοιχίζουν δισεκατομμύρια στον ελληνικό λαό. Η «λεβέντικη» διαπραγμάτευση κόστισε 86 δισεκατομμύρια και 45 δισεκατομμύρια σηκώθηκαν από τις τράπεζες, από τότε που αναλάβατε την Κυβέρνηση. Προσέξτε: «Το ότι η αξιολόγηση έπρεπε να είχε ολοκληρωθεί τον Νοέμβριο του 2015 και εκκρεμεί ακόμα, παγιώνει το κλίμα απαισιοδοξίας για την οικονομία και παρατείνει την ύφεση και μέσα στο 2016». Αυτά έλεγε το Γραφείο Προϋπολογισμού της Βουλής. Πάμε, λοιπόν, να δούμε τι πάτε να κάνετε με αυτό το νομοσχέδιο. Τον Αύγουστο του 2015 ψηφίστηκε ότι το Ταμείο Αποκρατικοποιήσεων θα βρίσκεται υπό τη διαχείριση του ελληνικού κράτους και την εποπτεία των θεσμών. Σήμερα, θα ψηφίσετε με χαρά, με αξιοπρέπεια, με θρήνο, την εκχώρηση της διαχείρισης της περιουσίας του κράτους για ενενήντα εννέα χρόνια στους πιστωτές. Τα ενενήντα εννέα χρόνια, που νομοθετείτε, θα κάνουν την Ελλάδα Αργεντινή. Δεν μας μένει τίποτα. Και θα έπρεπε να είχαμε την τόλμη να αποφασίζουμε εμείς τι δίνουμε και τι δεν δίνουμε. Δεν μπορούμε να πούμε ότι μπορούμε να πουλάμε τα δίκτυα, επί παραδείγματι, της ενέργειας. Είμαστε υπέρ των αποκρατικοποιήσεων, αλλά υπάρχουν υποδομές που πρέπει να μείνουν στο κράτος. Οι τελικές αποφάσεις πρέπει να μείνουν στο κράτος. Για να δανειστώ το λεξιλόγιό σας, είμαστε μπροστά στη δημιουργία μιας νέας αποικιοκρατίας. Ο όρος επιστρέφει στο 1898, τότε που οι Βρετανοί είχαν νοικιάσει για ενενήντα εννέα χρόνια το μισό Χονγκ Κονγκ από την αδύναμη, τότε, Κίνα. Το Ποτάμι θεωρεί ότι η αξιοποίηση της δημόσιας περιουσίας πρέπει να γίνει, γιατί δημιουργεί θέσεις εργασίας. Η μεταφορά, όμως, του συνόλου των περιουσιακών στοιχείων της χώρας σε μια εταιρεία που ουσιαστικά διοικείται από τους δανειστές, δεν εγγυάται το δημόσιο συμφέρον. Κύριοι του ΣΥΡΙΖΑ, κύριοι των ΑΝΕΛ, ήρθατε στην εξουσία διχάζοντας τον ελληνικό λαό. Λέγατε - θυμάστε τη φράση; - ότι κάποιοι Έλληνες δεν είναι και τόσο Έλληνες και τώρα η εθνικά υπερήφανη Κυβέρνησή σας με ένα άρθρο σε έναν νόμο εκχωρεί στην τρόικα αρμοδιότητες που έχει το Κοινοβούλιο και η ελληνική διοίκηση. Αν είχε τολμήσει κανείς άλλος να πράξει κάτι παρόμοιο, θα τον είχατε ρίξει στην πυρά σαν προδότη και θα στήνατε κάθε μέρα ειδικά δικαστήρια και κρεμάλες στο Σύνταγμα. Τι είναι, λοιπόν, ο ΣΥΡΙΖΑ; Πού το πάει; Τι ακόμα θα συμβεί; Πόσες τούμπες θα γίνουν και σε ποια θέματα; Αυτά είναι, δυστυχώς, μερικά από τα κρίσιμα ερωτήματα του σήμερα. Ο ΣΥΡΙΖΑ και οι ΑΝΕΛ προσθέτουν συνεχώς φόρους. Πιστεύουν στο μεγάλο κράτος. Αποστρέφονται τον ανταγωνισμό. Ακόμη και οι πολυμετοχικές εταιρείες βρίσκονται, όπως έγραψε σε άρθρο του ο Αρίστος Δοξιάδης, υπό διωγμό στην Ελλάδα, αφού οι μέτοχοι ευθύνονται με όλη την περιουσία τους, σε περίπτωση που η εταιρεία έχει χρέη στο ΙΚΑ ή την εφορία. Η Κυβέρνηση αυτή δεν πιστεύει αληθινά στην ιδιωτική πρωτοβουλία. Πιστεύει στο κόμμα και στις συντεχνίες. Και χρησιμοποιεί τη Δημοκρατία α λα καρτ με πρόσκαιρες και παράταιρες συμμαχίες, για να μπορεί να εξοντώνει ό,τι δεν ελέγχει. Η συνταγή είναι, βέβαια, γνωστή από παλιά. Την ακολούθησαν και αρκετοί άλλοι Υπουργοί των μνημονιακών κυβερνήσεων: Φόροι, περισσότεροι φόροι. Κάναμε εμείς στο Ποτάμι συγκεκριμένες παρεμβάσεις που μπορεί να εξοικονομήσουν στο ελληνικό κράτος 3 δισεκατομμύρια ευρώ, αλλά εσείς είστε ακόμα ανίκανοι να προωθήσετε τη διασύνδεση των οικονομικών υπηρεσιών και την καθολική εφαρμογή των ηλεκτρονικών τιμολογίων. Πού είναι τα έσοδα από την πάταξη του λαθρεμπορίου καπνού, καυσίμων, αλκοόλ; Πού είναι τα έσοδα από τις παντοειδείς λίστες των μεγάλων φοροφυγάδων; Τίποτα! Αντιθέτως, μετά από κάθε σκληρή διαπραγμάτευση ανεβάζετε τους φόρους. Έλεος! Μη διαπραγματεύεστε άλλο! Μετά το κρασί φορολογείτε και την μπίρα. Τιμωρείτε δηλαδή - και εδώ υπάρχει ίσως μία παρανόηση, μπορεί να μην το ξέρετε - τον Έλληνα παραγωγό, γιατί πρέπει να μάθετε ότι οι μπίρες που πίνουν οι Έλληνες - είτε είναι ετικέτες πολυεθνικών είτε είναι τοπικές ετικέτες, έργα δηλαδή μικρών ζυθοποιών - παρασκευάζονται εδώ στην Ελλάδα. Χτυπάτε, δηλαδή, ένα ελληνικό προϊόν και δεν δίνετε απάντηση σε ένα απλό ερώτημα: Γιατί την μπίρα και όχι τα σκληρά εισαγόμενα ποτά; Ένα μηνιάτικο χάνουν οι Έλληνες με τα νέα μέτρα αυτό το Σαββατοκύριακο, νέος ΕΝΦΙΑ, συμπληρωματικός φόρος ακόμη και για τα αγροτεμάχια και το όριο πλούτου κατεβαίνει από τις 300.000 ευρώ στις 200.000 ευρώ. Ασφυξία! Αυτό το αίσθημα κυριαρχεί παντού. Έχετε «παγώσει» τους πολίτες, έχετε ακινητοποιήσει τη ζωή. Ασφυξία στον φορολογούμενο που πληρώνει, αλλά δεν βλέπει αποτελέσματα, ασφυξία στον συνταξιούχο που εξανεμίζεται η σύνταξή του, ενώ η δημόσια περίθαλψη βρίσκεται σε κώμα. Πήγα στα Νοσοκομεία στο Λασίθι, στον Άγιο Νικόλαο, στην Ιεράπετρα, στη Σητεία. Ψάχνουν τους Βουλευτές του ΣΥΡΙΖΑ, αλλά και τους Υπουργούς Υγείας, αλλά δεν βγαίνουν ούτε στα τηλέφωνα. «Κατάρρευση» είναι, δυστυχώς, η λέξη που περιγράφει την κατάσταση στα περιφερειακά νοσοκομεία. Ασφυξία στον νέο επιστήμονα που απεγνωσμένα ψάχνει λύση στο εξωτερικό, ασφυξία στον μικρομεσαίο επιχειρηματία που βλέπει το ημερολόγιο σαν ταινία τρόμου, 22, 23, 24, 25 του μήνα. Πρόβα θανάτου κάθε τέλος του μήνα για κάθε επιχείρηση! Ασφυξία στην παιδεία και τον πολιτισμό. Μια μπουρδολογία και μια ισοπέδωση εκεί που πρέπει να επιζητάμε όλοι τη δημιουργία και την αριστεία. Και στα πανεπιστήμια ολοκληρώνετε τη μεγάλη επιστροφή στο χθες. Ασφυξία και στην ύπαιθρο. Αντί για ενίσχυση της ελληνικής παραγωγής, έχουμε συνεχώς και νέα εμπόδια. Αντί για ασφάλεια, βλέπουμε στην περιφέρεια παρατημένους στο έλεος κάθε είδους μαφίας πρόσφυγες. Και ασφυξία, βέβαια, στη δικαιοσύνη. Ενισχύεται το τσεκούρωμά της, το τσεκούρωμα της ανεξαρτησίας της. Ο λαϊκισμός σας, οι απάτες σας, που σήμερα βαφτίζονται αυταπάτες, επέφεραν καίριο πλήγμα στην αξιοπιστία της πολιτικής. Ο κόσμος φωνάζει - και αυτό είναι άσχημο για όλους - ότι «όλοι ίδιοι είναι, όλοι ψεύτες είναι». Οι πολίτες πιστεύουν ότι το κράτος είναι μια «μαύρη τρύπα», μια χώρα χωρίς πυξίδα. Και επειδή τίποτα από τα σημαντικά δεν μπορείτε να κάνετε καλά, κρύβεστε πίσω από τις εικόνες. Παίζετε με το θρησκευτικό συναίσθημα των Ελλήνων, μήπως και σας λυπηθούν. Όχι οι άγιοι, αλλά οι πιστοί. [[Χειροκροτήματα από την πτέρυγα του Ποταμιού]] Εμπλέκετε και τον στρατό σε αυτές τις επιδιώξεις σας, στην προσπάθειά σας, δηλαδή, να ξεχάσει ο κόσμος όσα του είχατε υποσχεθεί. Θα μου πείτε, όμως, ότι κάποτε τα αεροπλάνα ψέκαζαν, τώρα τα αεροπλάνα μεταφέρουν θρησκευτικά σύμβολα ως αρχηγούς κρατών. Είναι και αυτό μια πρόοδος! Αυτό εννοούμε εμείς εδώ στο Ποτάμι, όταν λέμε ότι η Κυβέρνησή σας είναι μία κυβέρνηση «ό,τι να ‘ναι». Παίζετε σε όλα τα ταμπλό, και της ανεξιθρησκείας του κ. Φίλη, και της θρησκοληψίας του κ. Καμμένου. Να επιστρέψω, όμως, τώρα στο νομοσχέδιο. Λέτε ότι δεν υπάρχει άλλος δρόμος από τους φόρους. Το λέτε παντού, στα κανάλια, στα ραδιόφωνα, στις εφημερίδες. Ακόμα, όμως, και οι συνομιλητές σας στην Ευρώπη σάς διαψεύδουν. Ο Αντιπρόεδρος της Κομισιόν είπε ότι εσείς, η Κυβέρνηση δηλαδή, επέλεξε την αύξηση των φόρων αντί για την περιστολή των δαπανών. Μιλάτε για επενδύσεις και για ανάπτυξη. Ποιος, όμως, θα επενδύσει με αυτούς τους φόρους; Μια επιχείρηση που έχει κέρδος 100 χιλιάδες ευρώ, θα πληρώσει 44 χιλιάδες ευρώ, εκτός από την εισφορά αλληλεγγύης! Στην Κύπρο θα πληρώσει 12 χιλιάδες ευρώ. Ποιος θα μείνει, λοιπόν, εδώ; Ο «εφιάλτης στον δρόμο με τους φόρους» είναι το δικό σας σενάριο! Η ανικανότητά σας θα φέρει και πέμπτο μνημόνιο, γιατί οι καθυστερήσεις μάς φέρνουν εδώ. Από το «όχι, δεν πουλάμε», κύριοι συνάδελφοι, που φωνάζατε στην πλατεία, περάσατε στο «πάρ' τα όλα και χάρη θα μας κάνεις». Με τους νέους φόρους οι ειλικρινείς φορολογούμενοι γίνονται φτωχότεροι και οι φοροφυγάδες περισσότεροι. Μια νέα έκρηξη φοροδιαφυγής και εισφοροδιαφυγής είναι προ των πυλών, γιατί δεν αρκεί - και ποτέ δεν αρκούσε - ο φόβος για να πληρώσει τον φόρο ο πολίτης. Θέλει και να το πιστεύει, θέλει και να ελπίζει, θέλει κατανόηση και θέλει και έσοδα. Στα κόκκινα δάνεια από το «κανένα σπίτι στα χέρια τραπεζίτη» πήγαμε στο άλλο άκρο. Εμείς ζητάμε - προσέξτε - κάτι συγκεκριμένο: Οι τράπεζες, προτού προβούν στις πωλήσεις δανείων, να δώσουν τη δυνατότητα σε όσους δανειολήπτες πληρούν κάποια κριτήρια, να τα αγοράσουν. Η Κύπρος το έκανε. Θεσμοθέτησε τη δυνατότητα του δανειολήπτη να υποβάλλει πρόταση στην τράπεζα για εξαγορά του δικού του δανείου. Θέλουμε, λοιπόν, πράξεις και όχι θεωρίες. Να συμφωνήσουμε - και θα έπρεπε ήδη να το είχαμε κάνει - στη δημιουργία ενός αποτελεσματικού μηχανισμού, με στόχο τη μείωση των δημοσίων δαπανών. Να το στήσουμε στα πρότυπα των ανεξάρτητων αρχών και με εντολή να εντοπίσει τις σπατάλες, με ένα σφιχτό χρονοδιάγραμμα. Μπορούμε να εξοικονομήσουμε δισεκατομμύρια, αν κινηθούμε αποφασιστικά και με σχέδιο. Όλοι ξέρουμε και το ανέκδοτο «Κεράνης». Το δημόσιο - αν έχουμε τον θεό μας! - πληρώνει 2,6 εκατομμύρια τον χρόνο για ένα έτοιμο κτήριο, που μένει άδειο. Και πληρώνει φέτος και πλήρωνε και πέρσι και πλήρωνε και πρόπερσι. Ο παραλογισμός σε όλο το μεγαλείο! Το κράτος, η πολιτεία υποχωρεί για να μην χάσουν κάποιοι τα ενοίκια που τους δίνει το δημόσιο και για να μην ξεβολευτούν κάποιες συντεχνίες, 2,6 εκατομμύρια το χρόνο. Προσέξτε, σήμερα η Κυβέρνηση έχει πενήντα πέντε γενικούς γραμματείς. Κάντε τις προσθέσεις. Έχει πενήντα πέντε γενικούς γραμματείς, δεκαπέντε ειδικούς γραμματείς και δεκαέξι διοικητικούς γραμματείς. Με τον νόμο που φέρνετε θα προστεθούν δεκαέξι αναπληρωτές διοικητικοί γραμματείς, πενήντα τομεακοί γραμματείς και εννιά ειδικοί τομεακοί γραμματείς. Οι μισθοί όλων αυτών είναι τα αναδρομικά του ΕΚΑΣ που ζητάτε πίσω από τους χαμηλοσυνταξιούχους. [[Χειροκροτήματα από την πτέρυγα του Ποταμιού]] Κυρίες και κύριοι συνάδελφοι, εμείς ως οι νεότεροι στο Κοινοβούλιο θέλουμε να σας πούμε ότι τα τζάμια στα δωμάτια της εξουσίας δεν είναι τζάμια, είναι καθρέφτες. Νομίζεις ότι κοιτάς τους άλλους, ενώ κοιτάς τον εαυτό σου. Αυτό ακριβώς έχει πάθει η Κυβέρνηση ΣΥΡΙΖΑ - ΑΝΕΛ. Μπερδεύει το συμφέρον της χώρας με το δικό της συμφέρον και για την παραμονή στην εξουσία υπογράφει τα πάντα. Δεν είναι βέβαια η πρώτη φορά που χρεωκοπεί, που πτωχεύει η χώρα, ούτε είναι η πρώτη φορά που ταπεινώνεται με διεθνή οικονομικό έλεγχο. Όμως, την προηγούμενη φορά που επιβλήθηκε διεθνής οικονομικός έλεγχος, πριν από έναν αιώνα, πριν από εκατόν είκοσι χρόνια συγκεκριμένα, παραχωρήθηκε ο έλεγχος συγκεκριμένων πηγών εσόδων του δημοσίου και όχι ο έλεγχος όλων των περιουσιακών στοιχείων του κράτους. Η μετατόπισή σας είναι άτσαλη και γι' αυτό κινδυνεύει το πλοίο να μπατάρει. Σύμφωνα δε με τα λαϊκίστικα αναγνώσματα των ανθρώπων σας στα ΜΜΕ και στα site, το ΔΝΤ πριν από ένα μήνα τρομοκρατήθηκε από τη διαρροή των συνομιλιών στελεχών του στην Αθήνα. Μπήκατε σε μια κόντρα. Τι πετύχατε; Μπορείτε έστω και τώρα να μας το πείτε; Αναγκάστηκε ο κ. Παππάς να πάει σαν βρεγμένη γάτα στις Ηνωμένες Πολιτείες και να ζητήσει συγγνώμη, λέγοντας «δεν βάλαμε εμείς θέμα για τη συμμετοχή του ΔΝΤ». Αυτό είπε ο Υπουργός Επικρατείας. Έστω και τώρα, λοιπόν, θα μας πείτε τι θέλετε από το ΔΝΤ; Να φύγει ή να μείνει; Στο ζήτημα του χρέους είμαστε με το Σόιμπλε ή με το ΔΝΤ; Μην μου πείτε καλύτερα να μην είμαστε με κανέναν, γιατί οι Έλληνες νικούν όταν καταφέρνουν να στήνουν συμμαχίες. Αυτό διδάσκει η ιστορία μας, αρκεί να είσαι με αυτούς που πάνε την ιστορία μπροστά, να μην είσαι με τους «Μαδούρους». Θα μου επιτρέψετε εδώ να ανοίξω μια μικρή παρένθεση. Υπήρξαν καταγγελίες των γυναικών για τον πρέσβη της Βενεζουέλας. Το Ποτάμι διαμέσου της μόνης γυναίκας Βουλευτού που διαθέτει, της κ. Μάρκου, πήρε την πρωτοβουλία για την κατάθεση ερώτησης προς τον Πρωθυπουργό, η οποία υπεγράφη από δεκάδες Βουλευτές τεσσάρων κομμάτων. Περιμένουμε σύντομα να απαντήσετε. Όμως, η μόνη κίνηση που μπορείτε να κάνετε είναι η υπεράσπιση των γυναικών, η υπεράσπιση του κράτους δικαίου, η υπεράσπιση και όχι η συγκάλυψη στο όνομα του τσαβισμού. Τι κάνουμε όμως, είναι το μεγάλο ερώτημα. Είναι αλήθεια - και το λένε πολλοί, σχεδόν από όλες τις πτέρυγες - ότι η χώρα δεν μπορεί να συνεχίσει έτσι. Το Ποτάμι λέει ότι χρειάζεται ένα νέο κοινωνικό συμβόλαιο. Χρειαζόμαστε μια δύναμη αλλαγής, μια απόφαση αλλαγής που θα συγκινεί τη συντριπτική πλειοψηφία των Ελλήνων. Μεταρρυθμίσεις και συναινέσεις είναι δύο προϋποθέσεις, οι σημαντικότερες, του δικού μας new deal, συγκεκριμένοι στόχοι και μια αποφασισμένη ηγεσία, αυτό δηλαδή που πάντα επιζητούσε από την ίδρυση του το Ποτάμι, ένα new deal για μια νέα αρχή. Διαφορετικά τα μνημόνια θα διαδέχονται το ένα το άλλο μέχρι να γονατίσει από τους φόρους και ο τελευταίος πολίτης. Να ακουστεί ξανά το «για την Ελλάδα, ρε γαμώτο» στη θέση του «για την εξουσία, ρε γαμώτο» που φωνάζουν συνεχώς όσοι αγωνιούν για τις καρέκλες τους. Κυρίες και κύριοι, τα μέτρα που ψηφίζονται σήμερα είναι δείγμα του ακραίου αμοραλισμού του ΣΥΡΙΖΑ. Ποιος μπορεί να συναινέσει σε αυτές τις πολιτικές; Κανείς, εκτός από το δίδυμο αδελφάκι σας στον αμοραλισμό, τους ΑΝΕΛ, που έγιναν, επίσης, επαγγελματίες της εξουσίας, της θεωρίας συνομωσιών και του λαϊκισμού. Επέλεξε ο κ. Τσίπρας να αποκοπεί από τη δημιουργική κοινωνία. Επέλεξε περιχαράκωση στα όρια του εθνικολαϊκισμού. Θα βαδίσετε, λοιπόν, μόνοι σας, γιατί το Ποτάμι δεν μπορεί να γίνει συνεργός στα πολιτικά σας εγκλήματα. Σας ευχαριστώ.
Ευχαριστούμε τον κ. Θεοδωράκη. Τον λόγο έχει ο Πρόεδρος των Ανεξαρτήτων Ελλήνων και Υπουργός Εθνικής Άμυνας κ. Καμμένος.
Κύριε Πρόεδρε, κυρίες και κύριοι συνάδελφοι, εάν κανείς δεν γνώριζε τι θα συνέβαινε την επόμενη εβδομάδα στην Ευρώπη, όπου θα κριθεί η τύχη και η έξοδος της χώρας από αυτή την περιπέτεια των πέντε ετών, και άκουγε τη σημερινή συζήτηση στο Κοινοβούλιο, πράγματι θα πίστευε ότι συζητείται εδώ ένα νομοσχέδιο που αφήνει τα περιθώρια για πολιτικό κουτσομπολιό. Κι αυτό ακριβώς είναι το μήνυμα το οποίο πρέπει να περάσουμε σήμερα προς τον ελληνικό λαό, ότι, δυστυχώς, η Αντιπολίτευση, αντί να στηρίζει την εθνική προσπάθεια που φθάνει στο τέλος της με τη λύτρωση του ελληνικού λαού, με μια απόφαση που θα αναφέρεται, επιτέλους ,στην αξιολόγηση και θα παίρνει θέση για το χρέος - δέσμευσή μας από την πρώτη στιγμή - ακούμε απίστευτα πράγματα. Άκουσα προηγουμένως τον κ. Θεοδωράκη, ο οποίος, αντί να αναφερθεί σε αυτό το νομοσχέδιο και στην απόφαση της Τρίτης, έκανε μια επίθεση στους προσκυνητές που πάνε να προσκυνήσουν την Παναγία Σουμελά, την οποία δεν μεταφέραμε. Ο σύλλογος της Παναγίας Σουμελά δέχθηκε το αίτημά μας και την μετέφεραν οι ίδιοι.
Μην αντιδράτε παρακαλώ. Ακούστε.
Μας βλέπει ο θεός!
Και θεωρεί ότι είναι θρησκόληπτος και εθνικοσοσιαλιστής ο ελληνικός λαός που πάει να προσκυνήσει. Από την άλλη μεριά, ασχολείται με τις σεξουαλικές περιπέτειες ενός πρέσβη. Βέβαια, δεν έφυγε μακριά από τους υπολοίπους αρχηγούς.
Παρακαλώ κάντε ησυχία!
Ακούσαμε με προσοχή αναφορές ακόμα και από τον πολύ συμπαθή κ. Λεβέντη, τον οποίο θα ήθελα να διαβεβαιώσω ότι η απόφαση των πολιτικών αρχηγών υπό τον Πρόεδρο της Δημοκρατίας Κωνσταντίνο Καραμανλή για το όνομα της «Μακεδονίας» δεν έχει αλλάξει και η Ελλάδα έχει μια εθνική θέση η οποία είναι αδιαπραγμάτευτη.
Τι λέει τώρα;
Έχει αλλάξει, κυρία Μπακογιάννη;
Ήσυχα, ήσυχα.
Βεβαίως, έχει αλλάξει.
Δηλαδή;
Και το ψηφίσατε, κύριε Καμμένε. Είναι ντροπή.
Κύριε Πρόεδρε, παρακαλώ μη ρωτάτε, διότι θα παίρνετε απαντήσεις και θα γίνει ειδικός κύκλος επί ενός λεπτού θέματος.
Νομίζω ότι είναι πολύ σημαντικό να ακούσουμε τι λέει η Νέα Δημοκρατία.
Παρακαλώ προχωρήστε.
Μισό λεπτό. Εγώ αναφέρομαι στην απόφαση υπό τον Πρόεδρο της Δημοκρατίας για τη μη χρήση του όρου «Μακεδονία» και ακούω την κ. Μπακογιάννη να λέει ότι η θέση της έχει αλλάξει.
Ψηφίσατε άλλη θέση προσωπικώς εσείς.
Προσωπικώς εγώ δεν έχω ψηφίσει τέτοια θέση.
Βεβαίως, και ως μέλος της Κυβέρνησης.
Θα σας θυμίσω, κυρία Μπακογιάννη, ότι στην κυβέρνηση, στην οποία ήσασταν Υπουργός Εξωτερικών, ο Πρωθυπουργός τότε Κώστας Καραμανλής άσκησε βέτο για τη μη συμμετοχή των Σκοπίων με τον όρο «Μακεδονία» στο ΝΑΤΟ.
Κύριε Πρόεδρε, ζητώ τον λόγο.
Σας παρακαλώ.
Κύριε Πρόεδρε, δεν μπορεί να λέει ό,τι θέλει.
Δεν είναι προσωπικό το ζήτημα. Κάποτε ήσασταν στο ίδιο κόμμα. Εντάξει, υπάρχει ένα θέμα. Δεν θα διευκρινιστεί εδώ. Σας παρακαλώ.
Ο ελληνικός λαός και νομίζω και οι Βουλευτές της Νέας Δημοκρατίας ακούν με ενδιαφέρον ότι η κ. Μπακογιάννη λέει ότι η θέση και απόφαση του Συμβουλίου των Πολιτικών Αρχηγών υπό τον Κωνσταντίνο Καραμανλή για το όρο «Μακεδονία» έχει αλλάξει και δεν είναι αυτή η θέση που εκπροσωπεί η Νέα Δημοκρατία. Νομίζω ότι είναι πολύ σημαντικό αυτό, να το ακούει ο κόσμος της Νέας Δημοκρατίας και βεβαίως, οι Βουλευτές και ιδίως, οι Μακεδόνες Βουλευτές.
Κύριε Πρόεδρε, θα ήθελα τον λόγο επί προσωπικού.
Έτσι δεν είπατε; Αν κάνω λάθος, να το διορθώσω. Είπατε ότι έχει αλλάξει η απόφαση από τον Πρόεδρο της Δημοκρατίας.
Θα απαντηθεί μετά.
Παρακαλώ, να απαντήσει τώρα. Στα ιστορικά θέματα δεν νομίζω ότι υπάρχουν περιθώρια.
Πάντως εντός της ύλης του νομοσχεδίου που συζητάμε, κύριε Πρόεδρε.
Εάν έχει αλλάξει η απόφαση που ελήφθη από τους πολιτικούς Αρχηγούς υπό τον Πρόεδρο της Δημοκρατίας Κωνσταντίνο Καραμανλή, εγώ πραγματικά παραχωρώ τον χρόνο μου στην κ. Μπακογιάννη να απαντήσει. Είναι πολύ σοβαρό θέμα.
Να απαντήσω;
Επιτρέψτε μου να σας πω, κύρια Μπακογιάννη, πριν απαντήσετε ότι ο κ. Καμμένος έθεσε ένα πολύ γενικό ζήτημα, εκτός της σημερινής ατζέντας και εκτός του σημερινού νομοσχεδίου, για το οποίο θα χρειαζόταν - δεν είναι προφανώς κανένα ενδοοικογενειακό ή ενδοκομματικό θέμα μίας πτέρυγας της Βουλής - να γίνει συζήτηση και μάλιστα με τους καθ' ύλην αρμοδίους Υπουργούς και άλλους, από όλες τις πτέρυγες της Βουλής. Δεν μπορούν αυτά τα θέματα να περνάνε έτσι. Απλώς το λέω. Πείτε τη δική σας άποψη βεβαίως, αφού προκληθήκατε επ' αυτού.
Αντιλαμβάνεστε, κύριε Πρόεδρε, ότι μία απάντηση χρειάζεται εδώ πέρα, διότι υπάρχει μια ιστορική πραγματικότητα και η ιστορική πραγματικότητα αυτή δεν διαψεύδεται. Πριν η Κυβέρνηση του Κώστα Καραμανλή πάει στο Βουκουρέστι, όλες οι πτέρυγες της Βουλής, με μοναδική εξαίρεση τότε τον κ. Καρατζαφέρη, είχαν συμφωνήσει σε μία εθνική θέση, η οποία ήταν «σύνθετη ονομασία με γεωγραφικό προσδιορισμό, erga omnes». Αυτή είναι η εθνική θέση, αυτήν υποστηρίξαμε στο Βουκουρέστι, με αυτήν κερδίσαμε το Βουκουρέστι και αυτή εξακολουθεί και είναι η θέση της χώρας. Εάν μονομερώς ο Υπουργός Εθνικής Άμυνας, σε αντίθεση με τον Υπουργό των Εξωτερικών, ακολουθεί διαφορετική πολιτική, νομίζω ότι το Κοινοβούλιο οφείλει να το ξέρει. Εκείνη την εποχή ο συνασπισμός, το σύνολο των κομμάτων συμφώνησαν σε αυτήν τη θέση, την οποία υποστήριξε ο τότε Πρωθυπουργός Κώστας Καραμανλής και εγώ στο Βουκουρέστι. Ο κ. Καμμένος τότε ήταν Υφυπουργός Εμπορικής Ναυτιλίας…
Αλλά δεν ψηφίσανε…
….και επειδή οι προγραμματικές δηλώσεις, οι προγραμματικές δηλώσεις του Κώστα Καραμανλή εμπεριείχαν αυτήν τη θέση, οφείλω να θυμίσω στον κ. Καμμένο, που ενδεχομένως να του διαφεύγει, ότι ψήφισε τις προγραμματικές δηλώσεις, ψήφισε δηλαδή τότε τη θέση την οποία εγώ λέω σήμερα.
Χειροκροτούν οι περισσότεροι συνάδελφοι της Νέας Δημοκρατίας. Νομίζω ότι πια η θέση της Νέας Δημοκρατίας είναι ότι έχει ανατραπεί η απόφαση υπό τον Πρόεδρο της Δημοκρατίας και η Νέα Δημοκρατία συμφωνεί με τη χρήση του όρου «Μακεδονία». Αυτό είναι ένα ξεκάθαρο πολιτικό χαρακτηριστικό, που θα φανεί τις επόμενες μέρες κατά πόσο θα συμφωνήσουμε.
Η θέση της Κυβέρνησης…
Κυρίες και κύριοι συνάδελφοι, όμως τα εθνικά θέματα δεν είναι αυτά τα οποία πρέπει όπως αναφέρθηκαν, να μη διευκρινίζονται. Διευκρινίζω, λοιπόν, στον κ. Λεβέντη ότι τα πολιτικά αεροδρόμια της Δωδεκανήσου, όπως κι όλης της Ελλάδας, μπορούν να χρησιμοποιούνται και χρησιμοποιούνται καθημερινώς από την Πολεμική μας Αεροπορία, ανεξαρτήτως κυβερνήσεων. Στη Ρόδο υπάρχει μόνιμα ιπτάμενο μέσο των Ελληνικών Ενόπλων Δυνάμεων και στην Κω το ίδιο. Και δεν θα πάρουμε άδεια από κανέναν, ούτε θα συμπεριλάβουμε το δικαίωμα των Ενόπλων Δυνάμεων να κάνουμε χρήση των πολιτικών αεροδρομίων, ούτε περιλαμβάνεται αυτό σε συμφωνίες ή σε έγγραφα τα οποία ανταλλάσσουμε με οποιονδήποτε συμφωνήσει να κάνει ένα έργο στη χώρα. Νομίζω ότι σήμερα ακόμα ακούστηκαν κι άλλα ενδιαφέροντα ζητήματα, αλλά δεν ακούσαμε τι λένε τα κόμματα, ιδίως της Αντιπολίτευσης, για τα θέματα που ερχόμαστε να αποφασίσουμε την Τρίτη, το θέμα του χρέους. Με προσοχή άκουσα τον Αρχηγό της Αξιωματικής Αντιπολιτεύσεως, ο οποίος είπε: «Το χρέος δεν είναι το μείζον. Το χρέος δεν είναι το μείζον. Το μείζον είναι οι μεταρρυθμίσεις». Τον άκουσα να λέει εξάλλου αργότερα ότι το ζητούμενο δεν είναι η αξιολόγηση, η οποία θα γίνει. Βεβαίως και θα γίνει. Και η αξιολόγηση είναι κάτι για το οποίο πάλεψαν οι Κυβερνήσεις του συνασπισμού του ΠΑΣΟΚ με τη Νέα Δημοκρατία και δεν την κατάφεραν. Αλλά το κατάφερε - και θα φανεί αυτό την Τρίτη - αυτή η Κυβέρνηση. Το δε θέμα του χρέους, όταν εμείς το θέσαμε - και οι Ανεξάρτητοι Έλληνες και ο ΣΥΡΙΖΑ - από την πρώτη στιγμή, μας έλεγαν ότι αυτό δεν είναι εφικτό. Και σήμερα στην Ευρώπη, ακόμα κι εκείνοι που πολέμησαν το θέμα της συζήτησης για το χρέος, αποδέχονται ότι πλέον το θέμα του χρέους αποτελεί μέρος της ατζέντας. Βλέπουμε τις Ηνωμένες Πολιτείες, με παρέμβαση του ίδιου του Προέδρου των Ηνωμένων Πολιτειών, να μιλάνε για την ανάγκη αναδιάρθρωσης του χρέους. Βλέπουμε ακόμα και τις δυνάμεις εκείνες στη Γερμανία που αντιδρούσαν, να μιλούν για επιμήκυνση. Αυτό είναι επιτυχία της Κυβέρνησης ΣΥΡΙΖΑ - Ανεξαρτήτων Ελλήνων, είναι επιτυχία του Πρωθυπουργού Αλέξη Τσίπρα και αυτήν την επιτυχία θα πρέπει μέσα στη Βουλή των Ελλήνων να την αναφέρουμε. [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Θα πρέπει, όμως, να αναλογιστεί και ο καθένας την ευθύνη των λεγομένων του και το πώς φτάσαμε ως εδώ. Ακούστηκαν κι άλλες αλήθειες. Με χαρά άκουσα τον Αρχηγό της Αξιωματικής Αντιπολιτεύσεως να λέει ότι σήμερα ζητείται πρωτογενές πλεόνασμα 2% για το 2018. Αυτή η θέση, ακριβώς, είναι η αντίθετη θέση από την οποία είχε πάρει ο Πρωθυπουργός τότε κ. Σαμαράς. Ο κ. Σαμαράς είχε δεσμευθεί για 4,5% πρωτογενές πλεόνασμα. Στο μάθημα «πρωτογενές πλεόνασμα», δηλαδή, κύριε Μητσοτάκη, οφείλω να σας το αναγνωρίσω, αφήσατε μετεξεταστέο τον κ. Σαμαρά και αυτή είναι μια πολύ σημαντική αλλαγή. Κυρίες και κύριοι συνάδελφοι, είναι αλήθεια ότι τα μέτρα τα οποία επιβάλλονται έχουν βαριά φορολογία, φορολογία που πολλές φορές είναι δυσβάσταχτη για τον ελληνικό λαό. Όμως, είναι το τελευταίο νομοθέτημα, το οποίο δεν αφορά μόνο μέτρα που παίρνονται άμεσα, αλλά μέτρα που αποτελούν την ασφαλιστική βαλβίδα σε περίπτωση που δεν θα βγουν αληθινές οι προβλέψεις των ίδιων των δανειστών. Δεν ψηφίζουμε σήμερα τα μέτρα του κόφτη. Σήμερα για τελευταία φορά η Βουλή των Ελλήνων, πριν την απόφαση της Τρίτης, παίρνει μια απόφαση η οποία θα δώσει τη δύναμη στους Υπουργούς Οικονομικών να πάνε στο Eurogroup την Τρίτη και να συνδυάσουν την πορεία της Ελλάδας - που δεν θέλουν ξανά να μπει σαν θέμα στο Eurogroup και σε κανένα Eurogroup - με το μέλλον της Ελλάδας και τη διαγραφή του χρέους, τη ρύθμιση του χρέους, την επιμήκυνση του χρέους. Αυτό σημαίνει, κυρίες και κύριοι συνάδελφοι, ότι θα έπρεπε σήμερα όλοι, εδώ, βεβαίως, και να σχεδιάσουν μια εθνική πολιτική που θα έχει σαν σκοπό τη μείωση της φορολογίας, τη δυνατότητα να υπάρχουν κινήσεις που θα βοηθήσουν την ανάπτυξη περαιτέρω. Και αυτό θα συμβεί μόλις αρχίσει να τακτοποιείται κατ' αρχάς η εικόνα της χώρας στο εξωτερικό, εικόνα την οποία συνδιαμορφώνουμε, κυρίες και κύριοι συνάδελφοι, και ο καθένας φέρει την ευθύνη του. Αντί, λοιπόν, να κατηγορείται η χώρα προς το εξωτερικό, είναι πολύ καλύτερο να συμπλεύσουμε όλοι μαζί σε μια εθνική γραμμή και μετά την απόφαση της Τρίτης να παλέψουμε όλοι μαζί, κατ' αρχάς, για την προστασία του ελληνικού λαού και ιδίως εκείνου του μέρους του ελληνικού λαού που υπέστη τις μεγαλύτερες πληγές από αυτήν την πολιτική των πέντε ετών. Να αγωνιστούμε για να υπάρξει, πράγματι, μείωση της φορολογίας, για να υπάρξουν επενδύσεις. Και θα ήταν πολύ χρησιμότερο σήμερα να μην αναφερόμαστε στη Νότια Αμερική. Άκουσα τη λέξη Βενεζουέλα πάρα πολλές φορές σήμερα. Και θέλω να θυμίσω στον Αρχηγό της Αξιωματικής Αντιπολιτεύσεως ότι λίγο βορειότερα της Βενεζουέλας υπάρχει μια χώρα που λέγεται Παναμάς. [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Και από τα χαρτιά του Παναμά προκύπτουν στοιχεία ότι κάποιοι συμπολίτες μας, επί πάρα πολλά χρόνια, όπως προκύπτει και από τις λίστες Λαγκάρντ και από την ιστορία της Siemens και από τις offshore εταιρείες που κυκλοφορούσαν, αντί να πληρώνουν φόρους στο ελληνικό κράτος, βγάζανε τα λεφτά τους στο εξωτερικό και δεν τιμωρήθηκε ποτέ κανείς, παρά μόνο από αυτήν την Κυβέρνηση που ξεκίνησε και άνοιξε τις λίστες Λαγκάρντ, τις λίστες της Ελβετίας. Και πιστεύω ακράδαντα ότι θα πρέπει πολύ σύντομα αυτή η Κυβέρνηση να στείλει μια ομάδα δικαστών και στον Παναμά για να μπορέσουμε να χρεώσουμε εκείνους που λήστεψαν τον ελληνικό λαό. Όμως, θα περίμενα, και περιμένω πάρα πολύ και από την Αξιωματική Αντιπολίτευση, όλους εκείνους που τύγχαναν της ασυλίας του κ. Σαμαρά να μη συνεχίσουν να τυγχάνουν της ασυλίας της Νέας Δημοκρατίας υπό τον Κυριάκο Μητσοτάκη. Δεν έχετε κανέναν λόγο να υπερασπίζετε τον κ. Παπασταύρου, δεν έχετε κανέναν λόγο τον κ. Σάφα, λόγω του κ. Βενιζέλου, να τον αφήνουμε στο απυρπόλητο. Αυτοί είναι στα 427 panama papers. Τα παρακλάδια των εταιρειών που παίρνανε μίζες από τα εξοπλιστικά και από τη SIEMENS. Και αυτούς πρέπει να αντιμετωπίσουμε. Και θα χαρώ πάρα πολύ εάν σε αυτή την προσπάθεια είμαστε τουλάχιστον μαζί.
Πες και για τον Ερυθρό Σταυρό.
Παρακαλώ ησυχία.
Κυρίες και κύριοι συνάδελφοι, θα ήθελα να σας πω και σχετικά με το θέμα των αποκρατικοποιήσεων. Εμείς οι Ανεξάρτητοι Έλληνες δεν είμαστε αντίθετοι στις αποκρατικοποιήσεις. Όμως, η πρώτη αποκρατικοποίηση που θα πρέπει να κάνουμε, κυρίες και κύριοι συνάδελφοι - και αναφέρομαι και στους συναδέλφους του ΣΥΡΙΖΑ - , είναι η αποκρατικοποίηση του κράτους από όλον αυτόν τον μηχανισμό που δούλεψε μέσα στη μεταπολίτευση, ευνοώντας συγκεκριμένα συμφέροντα διαπλεκόμενα: Το παρακράτος του ΚΕΦΟΜΕΠ που αποφασίζανε πολιτικές διώξεις επιχειρηματιών και πολιτικών αντιπάλων. Το παρακράτος του ΚΕΕΛΠΝΟ που έδινε διαφημίσεις σε ανύπαρκτα sites και σε εκβιαστές, σε κομματικούς υπαλλήλους. Το παρακράτος της ΕΥΔΑΠ που διαφήμιζε το νερό και συνεχίζει να διαφημίζει το νερό, μοναδικό προϊόν χωρίς ανταγωνιστή. Γιατί; Για να συντηρεί «ημετέρους». Το παρακράτος των τραπεζών με τις διαφημίσεις τις οποίες δίνανε. Έχουμε στα χέρια μας την εξεταστική επιτροπή. Εκεί θα δούμε τι ρόλο παίζανε τα media shop, τα media shop που παίρνανε 25% και 40% επιστροφές από τις εταιρείες μέσων ενημέρωσης. Και θα είναι πολύ χρήσιμο να δούμε αυτές τις επιστροφές που τις δίνανε, σε ποιους. Ιδιοκτήτης media shop που είναι στη λίστα του ΚΕΕΛΠΝΟ, της ΔΕΗ, της ΕΥΔΑΠ, των τραπεζών, κατά το άρθρο 6, δεν έχει ούτε φωτογραφία του στο διαδίκτυο και έχει διαχειριστεί δισεκατομμύρια ευρώ. Είναι η ώρα να ανοίξουν οι λογαριασμοί και στο Ντουμπάι. Είναι η ώρα να ανοίξουν οι λογαριασμοί και στην Ελβετία.
Εσείς τους ευνοείτε αυτούς.
Πάλι εσείς, κυρία Βούλτεψη;
Κάντε ησυχία.
Εσείς των media shop είστε;
Εσείς τους ευνοείτε αυτούς με την παράταση.
Κάντε ησυχία, κυρία Βούλτεψη, σας παρακαλώ. Όποτε μιλάει ο κ. Καμμένος παρεμβαίνετε. Δεν είναι σωστό.
Ε, κάτι θα έχει με κανένα media shop η κ. Βούλτεψη, προφανώς. Λοιπόν, είναι η ώρα, κυρίες και κύριοι συνάδελφοι, να προχωρήσουμε.
Τους ευνοείτε με την παράταση που τους δίνετε.
Θέλετε να συνεχίσετε;
Ρώτα τον κ. Παππά τι σημαίνει αυτό που είπες.
Κυρία Βούλτεψη, σας παρακαλώ πάρα πολύ.
Να ρωτήσω τον κ. Παππά τι σημαίνει; Ο κ. Παππάς μέχρι τώρα δεν έχει διαχειριστεί κρατικά κονδύλια σε media shop. Εσείς τα χειριζόσασταν ως ειδική δημοσιογράφος σε προεκλογικές καμπάνιες, κυρία Βούλτεψη.
Δίνετε παράταση...
Συνεχίζετε τώρα; Κυρία Βούλτεψη, να μη σας ανακαλέσω στην τάξη. Σας παρακαλώ.
Θα ανοίξουν όλα. Και μην προσπαθείτε να βρείτε. Αυτή η πλευρά δεν έχει κυβερνήσει. Ο κ. Παππάς δεν ήταν ποτέ Υπουργός για να μοιράζει στα media shop διαφήμιση και να παίρνει επιστροφές.
Στις επιστροφές δίνετε…
Μα, σας παρακαλώ! Σταματήστε!
Όμως, σας βλέπω και ανησυχείτε πολύ. Σας συστήνω να ανησυχείτε περισσότερο από εδώ και πέρα. [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Θέλω, κυρίες και κύριοι συνάδελφοι, να πω ότι σε αυτή τη συζήτηση είναι πολύ σημαντικό ότι λειτούργησε η συζήτηση στο Κοινοβούλιο και η δημοκρατία. Όταν κατατέθηκε η τροπολογία για τα ειδικά μισθολόγια, ήταν μια τροπολογία που πράγματι διέλυε ολόκληρους κλάδους που στηρίζουν αυτή τη στιγμή το κράτος. Οι Ένοπλες Δυνάμεις, τα Σώματα Ασφαλείας, το Λιμενικό Σώμα, οι Έλληνες δικαστές ανήκουν σε ειδικά μισθολόγια, διότι δεν κάνουν τη συνήθη εργασία άλλων εργαζομένων οι αστυνομικοί, οι οποίοι εργάζονται ιδίως τα τελευταία χρόνια για το θέμα της μεταναστεύσεως.
Θα ψηφίσεις σήμερα;
Αλήθεια, η σύμβαση του ΝΑΤΟ προχώρησε, κύριε Δένδια, και όπως είδατε, έχουμε μηδενικές ροές. Νομίζω ότι αυτό πρέπει να το παραδεχτείτε, γιατί την πολεμήσατε στην πρώτη ημέρα.
Είστε ευχαριστημένος;
Είμαι ευχαριστημένος που υπάρχουν μηδενικές ροές. Εσείς δεν είστε;
Είστε ευχαριστημένος; Πότε έφτασε πλοίο του ΝΑΤΟ σε λιμάνι στα ελληνικά νησιά;
Μη ρωτάτε, παρακαλώ.
Κύριε Δένδια, σας είπα ότι σταμάτησαν οι μεταναστευτικές ροές. Το θέμα είναι να πιάσει ο 6ος Στόλος τα λιμάνια ή να σταματήσουν οι ροές; Αυτό το πετύχαμε.
Ο 6ος Στόλος είναι, κύριε Καμμένε;
Ο 6ος Στόλος στα λιμάνια;
Κύριε Πρόεδρε, μη ρωτάτε, διότι θα δέχεστε απαντήσεις.
Ο κ. Δένδιας κρίνει τις θέσεις, κρίνει και τα αποτελέσματα.
Μήπως είναι ο 7ος , ο 8ος , ο 9ος και ο 10ος ;
Κύριε Δένδια, παρακαλώ.
Οι Ένοπλες Δυνάμεις, λοιπόν…
Εγώ δεν έκανα ποτέ προσωπικές αναφορές. Αλλά δεν ανέχομαι κιόλας αναφορές πέραν της αλήθειας.
Τι θα θέλατε; Δεν κατάλαβα.
Στον Πρόεδρο μιλάω, όχι σε σας.
Θέλετε να συνεχίσετε να μιλάτε;
Παρακαλώ.
Γιατί συνήθως διαψεύδει ο Αρχηγός μετά. Μιλάτε εσείς εναντίον του ΝΑΤΟ…
Κύριε Καμμένε, προχωρήστε στην αγόρευσή σας.
Συνεχίστε την καταμέτρηση στόλων.
Να τους καταμετρήσουμε, λοιπόν. Βλέπουμε, λοιπόν, ότι και αυτοί οι οποίοι πλήρωσαν όλη αυτήν τη βαριά δουλειά για τη μετανάστευση ήταν οι αστυνομικοί, οι λιμενικοί και οι Ένοπλες Δυνάμεις. Και βεβαίως, η κατάργηση των αυξήσεων στα ειδικά μισθολόγια ήταν κάτι που ξεκίνησα από την αρχή να πω ότι δεν μπορεί να γίνει αποδεκτό. Μετά από σκληρή διαβούλευση και παρέμβαση του ίδιου του Πρωθυπουργού και των Υπουργών που εκαλούντο σε αυτά τα ειδικά μισθολόγια να πάρουν θέση, προστέθηκε η τροπολογία, η οποία προβλέπει ξεκάθαρα, σε περίπτωση που ισοδύναμη δημοσιονομική εξοικονόμηση επιτευχθεί από τα εμπλεκόμενα Υπουργεία, να μην εφαρμοστεί το σχέδιο. Όσον αφορά, λοιπόν, το Υπουργείο Εθνικής Άμυνας, θέλω να ξεκαθαρίσω ότι τα 27,3 εκατομμύρια ευρώ του 2017 και τα 27,3 εκατομμύρια ευρώ του 2018 θα εξασφαλιστούν στο σύνολό τους από τον κωδικό 6.900, με τίτλο «Νέα προτεραιοποίηση για εξοπλιστικά προγράμματα». Προγράμματα, δηλαδή εξοπλιστικά, τα οποία δεν συνεχίζονται για πολλούς λόγους, θα καλύψουν τα 18,6 εκατομμύρια από τα 27…
Δεν επιτρέπεται αυτό που λέτε.
Τι δεν επιτρέπεται;
Σας παρακαλώ πολύ. Κρατείστε τις ενστάσεις σας.
Με συγχωρείτε, έχετε επικοινωνήσει με την τρόικα και σας είπε ότι δεν επιτρέπει να υπάρχει μεταγραφή από ισολογισμό;
Ο νόμος το λέει.
Όχι, κύριε Δαβάκη. Όχι, κύριε Δαβάκη!
Σας παρακαλώ, κύριε Δαβάκη.
Κύριε Δαβάκη, εσείς προτείνετε την περικοπή των ειδικών μισθολογίων στους στρατιωτικούς, δηλαδή;
Σας παρακαλώ.
Ξέρετε ποιος είναι ο κώδικας 6900;
Σας παρακαλώ.
Φέρε μια τροπολογία!
Για τους αστυνομικούς να μας πεις!
Σας παρακαλώ! Δεν είμαστε εκπρόσωποι ομάδων εδώ. Κι εσείς, κύριε Καμμένο, μην απευθύνεστε.
Κύριε Δαβάκη, σας ενημερώνω, ότι όπως κάνατε κι εσείς προς όφελος του ελληνικού Δημοσίου, όπου σαν Υφυπουργός Εθνικής Άμυνας μεταγράψατε σε ΧΕΠ παλαιές αμυντικές δαπάνες…
Δεν έπρεπε;
Βεβαίως και καλά κάνατε. Το ίδιο έκανε και ο κ. Αβραμόπουλος. Το ξέρετε ότι αυτήν τη στιγμή υπάρχουν 100 εκατομμύρια από ΧΕΠ του 2015 στο 2016, τα οποία είναι αδιάθετα; Για ποιο λόγο, λοιπόν, τα 27 αυτά εκατομμύρια να μην δοθούν από τα εξοπλιστικά στον κωδικό της πληρωμής των ένστολων, οι οποίοι έδωσαν την ψυχή τους για να λειτουργούν όπως οι αστυνομικοί και οι λιμενικοί για τη μετανάστευση;
Φέρε μια τροπολογία!
Για τα Σώματα Ασφαλείας να πεις. Μας λέει για κωδικούς του αέρα!
Τα Σώματα Ασφαλείας. Και τα Σώματα Ασφαλείας.
Κύριε Κυριαζίδη, θα σταματήσετε; Σας παρακαλώ! Δεν βρίσκεστε σε διαδικασία πολιτικής ανάκρισης. Σε διαδικασία πολιτικής ανάκρισης βρίσκεστε, νομίζετε; Σας παρακαλώ!
Κύριε Κυριαζίδη, γιατί στεναχωριέστε; Εσείς, θα έπρεπε να στεναχωριέστε, προκειμένου οι αστυνομικοί να μην έχουν περικοπές. Εσείς, στεναχωριέστε να έχουν περικοπές για να μην τους χάσετε από πελατεία.
Κι εσείς, κύριε Πρόεδρε, μην προχωράτε σε λεπτομέρειες μηχανισμού.
Θα τους χάσετε, τι να κάνουμε; Εμείς προστατεύουμε τις κατηγορίες αυτές των ειδικών μισθολογίων. [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Και τους προστατεύουμε, γιατί ξέρουμε τη δουλειά που κάνουν. Και αφήστε τα. Κυριακή κοντή γιορτή.
Κάντε ησυχία, παρακαλώ.
Προχωρώ λοιπόν, και λέω ότι ήδη κατατέθηκαν οι κωδικοί του Υπουργείου Εθνικής Άμυνας, που διασφαλίζουν το σύνολο του ποσού. Παράλληλα προχωράμε, κύριε Θεοδωράκη, στην αξιοποίηση της περιουσίας 34 δισεκατομμυρίων ευρώ του Υπουργείου Εθνικής Άμυνας, σε αξιοποίηση που έρχεται την άλλη εβδομάδα, με νόμο που είναι ήδη στη Διαύγεια, για τη δυνατότητα εκμίσθωσης, εγκαταστάσεων με τουλάχιστον 5% επί της αντικειμενικής αξίας τον χρόνο. Προχωράμε σε ρύθμιση που θα έλθει, ώστε η επιτροπή εξοπλισμών να μπορεί να πουλά παλιά υλικά μη χρήσιμα για τις Ένοπλες Δυνάμεις. Έχουμε ατέλειωτα στοκ από πυρομαχικά συγκεκριμένου διαμετρήματος για όπλα που δεν υπάρχουν πια. Έχουμε τη δυνατότητα να αξιοποιήσουμε υφιστάμενο υλικό. Ε, λοιπόν, αυτό, όλο το υλικό, δεν θα συνεχίσει να μένει στις αποθήκες. Και κυρίως…
Πού θα πάει;
Εδώ θα σας στενοχωρήσω. Έχουμε πλέον - μετά τις δικαστικές διερευνήσεις από εταιρείες που καταδικάστηκαν τελειωτικά και στην Ελλάδα και στο εξωτερικό για δωροδοκίες - τη δυνατότητα, με τη συγκρότηση επιτροπών που έχει γίνει, να μπορέσει να αποζημιωθεί το Υπουργείο Εθνικής Άμυνας και ο προϋπολογισμός του για υποθέσεις μιζών, που εσείς κλείσατε τα μάτια από την εποχή του ΠΑΣΟΚ. Η «Ραϊμένταλ» μόνο προσφέρει διά του δικηγόρου της γύρω στα 200 εκατομμύρια για τη δωροδοκία, η οποία τελεσίδικα αποφασίστηκε σε γερμανικό δικαστήριο. Δηλαδή, μου λέτε τώρα ότι αυτά τα χρήματα, μόνο αυτής της εταιρείας που ανέφερα αυτήν τη στιγμή, είναι ουσιαστικά ο προϋπολογισμός δύο ετών για όλα τα Υπουργεία.
Τα πήρατε;
Να τα πάρουμε ή να μην τα πάρουμε; Τι λέτε;
Τι λυσάμε;
Κύριε Πρόεδρε, μην απαντάτε.
Την άλλη εβδομάδα, λοιπόν, που θα είστε εισηγητής, πιστεύω να το ψηφίσετε. Κυρίες και κύριοι συνάδελφοι, …
Και ο Τσακαλώτος γελάει.
Κύριοι συνάδελφοι, παρακαλώ ησυχία. Σταματήστε.
Κυρίες και κύριοι συνάδελφοι, τελειώνω λέγοντας ότι υπήρξαν και αλλαγές στη δημοκρατική ….
Και ο Υπουργός Οικονομικών γελάει.
Κύριε Καμμένε, ένα, μισό λεπτό, με συγχωρείτε. Σας παρακαλώ πολύ! Εντάξει!
Μα, να στενοχωριούνται που θα πάρει λεφτά ο κόσμος; Δεν το έχω καταλάβει! Λοιπόν, κυρίες και κύριοι συνάδελφοι, υπήρξαν και αλλαγές σε άρθρα τα οποία ήρθαν, που δείχνουν όλη την καλή πρόθεση της Κυβέρνησης να κάνει δημοκρατικό διάλογο. Η εξίσωση του ποσοστού φορολογίας του ΟΠΑΠ με στοιχηματικές εταιρείες δίνει ευκαιρίες και στους δύο, στις μεν στοιχηματικές εταιρείες να σταματήσουν να λειτουργούν μέσω Μάλτας και Ντουμπάϊ και panama papers, να έρθουν εδώ να ανοίξουν στην Ελλάδα τις εταιρείες τους, να προσλάβουν Έλληνες εργαζόμενους και να πληρώνουν φορολογία, αλλά και στον ΟΠΑΠ να δώσει τέλος πλέον σε αυτή τη διαμάχη με το ελληνικό δημόσιο, να αποσύρει την αγωγή του ενός δισεκατομμυρίου ευρώ, πράγμα που θα διευκολύνει και τον ΟΠΑΠ να λειτουργήσει και τους εργαζόμενους του, αλλά και στοιχηματικές εταιρείες να μην περνούν μέσω φορολογικών παραδείσων, που καταλήγουν καμμιά φορά, όπως είδαμε από την πολιτική κρίση στην Μάλτα, ακόμα και σε πολιτικά πρόσωπα. Κυρίες και κύριοι συνάδελφοι, είμαι βέβαιος ότι πολλοί από την Αντιπολίτευση που μιλήσατε σήμερα, όταν θα βλέπετε την κασέτα της ομιλίας σας την Τρίτη το βράδυ ή την Τετάρτη το πρωί θα μετανιώσετε. Εμείς σας βεβαιώνουμε ότι δεν θα μετανιώσουμε.
Κύριε Πρόεδρε, θα παρακαλέσω να λάβω τον λόγο.
Δεν υπάρχει «κύριε Πρόεδρε». Μόνο εγώ ανέφερα το όνομά σας. Κανείς άλλος δεν το ανέφερε. Από εκεί πέρα εάν αισθάνεστε ότι όποιος μιλάει για την Αστυνομία πρέπει να …
Εδώ μας απάντησε προσωπικά. Δεν πρέπει να κάνω αναφορά;
Σας παρακαλώ πολύ! Ίσα - ίσα ο Υπουργός μπήκε και σε λεπτομέρειες, οι οποίες δεν ήταν της παρούσης.
Ποιες λεπτομέρειες;
Λοιπόν, ξέρει ο κύριος Υπουργός.
Είναι προσωπικό το ζήτημα.
Ο κύριος Πρωθυπουργός Αλέξης Τσίπρας έχει τον λόγο. [[Παρατεταμένα χειροκροτήματα από την πτέρυγα του ΣΥΡΙΖΑ]] [[Θόρυβος από την πτέρυγα της Νέας Δημοκρατίας]] Παρακαλώ! Με συγχωρείτε, από εκεί τον ενθουσιασμό τον καταλαβαίνω, από εδώ τι γίνεται; Τι συμβαίνει; Ηρεμήστε λίγο. Ορίστε, κύριε Πρωθυπουργέ, έχετε τον λόγο.
Κυρίες και κύριοι Βουλευτές, πριν από δύο εβδομάδες στη συζήτηση που διεξήχθη στη Βουλή για το ασφαλιστικό και φορολογικό νομοσχέδιο, ξεκίνησα την ομιλία μου αναφέροντας ότι εξαιτίας μιας λάθος εκτίμησης των κομμάτων που συμμετείχαν στο κίνημα «Μένουμε Ευρώπη», η Αντιπολίτευση σήμερα βρίσκεται σε ένα στρατηγικό αδιέξοδο. Και σήμερα νομίζω ότι η ομιλία του κ. Μητσοτάκη αλλά και όσα μεσολάβησαν αυτή την εβδομάδα αποδεικνύουν με τον πιο εύγλωττο τρόπο αυτό το στρατηγικό αδιέξοδο. Κατηγόρησα πριν από δυο εβδομάδες την Αξιωματική Αντιπολίτευση ότι από ένα κατ' εξοχήν κόμμα διακυβέρνησης έχει μετατραπεί σε ένα κόμμα διαμαρτυρίας. Κατηγόρησα και τον κ. Μητσοτάκη ότι βαυκαλίζεται ως μεταρρυθμιστής, αλλά επί της ουσίας δεν προτείνει καμμία ουσιαστική μεταρρύθμιση. Δεν τολμά να προτείνει κάποια ουσιαστική μεταρρύθμιση. Και βεβαίως κατηγόρησα τον κ. Μητσοτάκη ότι διαρκώς, με υβριστικό τρόπο, λέει όχι σε όλα όσα η παράταξή του ψήφισε τις κρίσιμες εκείνες ημέρες του Ιούλη και του Αυγούστου. Γιατί η συμφωνία την οποία εφαρμόζουμε σήμερα και κλείνει αυτός ο κύκλος - και ήταν επιλογή μας να είναι εμπροσθοβαρώς οι εφαρμοστικοί νόμοι της συγκεκριμένης συμφωνίας - είναι η συμφωνία που ψηφίσατε. Όμως, από το να βρίσκεται κανείς σε στρατηγικό αδιέξοδο μέχρι να οδηγείται και σε κινήσεις ακραίου πολιτικού σουρεαλισμού, υπάρχει μια διαφορά. Την προηγούμενη Τρίτη ξύπνησα το πρωί και διάβασα τις εφημερίδες. Και διάβασα την έγκριτη εφημερίδα «Η ΚΑΘΗΜΕΡΙΝΗ», μια εφημερίδα της συντηρητικής παράταξης, που δεν υποστηρίζει τον ΣΥΡΙΖΑ, που είχε τον τίτλο: «Δύο “όχι” και δύο “ναι” από τη Νέα Δημοκρατία». Και λέω τι ακριβώς θέλει να πει; Θα καταψηφίσει έμμεσους φόρους και κόφτη, θα υπερψηφίσει το νέο ταμείο και τα κόκκινα δάνεια η Νέα Δημοκρατία, έγραφε «Η ΚΑΘΗΜΕΡΙΝΗ».
Και επειδή το γράφει «Η ΚΑΘΗΜΕΡΙΝΗ»; Έπεσε έξω.
Την καταθέτω στα Πρακτικά.
Ήσυχα, παρακαλώ! Μην αντιδράτε καθόλου. Είμαστε ακόμα στην αρχή της ομιλίας.
Ακούσαμε τον κ. Μητσοτάκη με πολύ μεγάλη προσοχή. Θα σας παρακαλούσα να κάνετε κι εσείς το ίδιο. Είναι δείγμα πολιτικού πολιτισμού αυτό. Τι μεσολάβησε, κυρίες και κύριοι συνάδελφοι; Τι μεσολάβησε; Τι ακριβώς συνέβη; Μήπως η έγκριτη εφημερίδα δεν είχε σωστό ρεπορτάζ; Μήπως συνέβη αυτό; Την επόμενη ημέρα είδαμε μια δήλωση του πρώην Πρωθυπουργού, του κ. Σαμαρά, ο οποίος, μεταξύ άλλων και αφού κατηγόρησε εμένα προσωπικά και τον ΣΥΡΙΖΑ, επί της ουσίας χάραξε τη γραμμή. Διότι στη δήλωση αυτή - τα άλλα είναι γνωστά, τα όσα μας κατηγορεί - αναφέρθηκε στο εν λόγω ταμείο με όρους ιδιαίτερα απαξιωτικούς. Κατήγγειλε στην ουσία το νέο ταμείο, πράγμα που άφηνε πολύ λίγα περιθώρια στον κ. Μητσοτάκη να ακολουθήσει τις αρχικές σκέψεις, τις οποίες βεβαίως η έγκριτη εφημερίδα ορθώς στο ρεπορτάζ της ανέφερε την προηγούμενη Τρίτη. Κάποιοι μίλησαν για θράσος του κ. Σαμαρά. Αφού λεηλάτησε το ΑΕΠ της χώρας και έφερε μέτρα δεκάδων δισεκατομμυρίων ευρώ, σήμερα έρχεται να δώσει γραμμή στον κ. Μητσοτάκη για το τι θα κάνει σε σχέση με το τι θα ψηφίσει και τι δεν θα ψηφίσει. Κάποιοι άλλοι μίλησαν για δειλία του κ. Μητσοτάκη. Εγώ θα πω ότι συμβαίνει κάτι χειρότερο: είναι ο συνδυασμός θράσους και δειλίας. Και αυτό προκύπτει από τη σημερινή σας ομιλία, κύριε Μητσοτάκη. Αφιερώσατε το πρώτο μισό της ομιλίας σας, και λίγο παραπάνω, στις γνωστές ύβρεις. Και τι δεν είπατε σήμερα: «ψεύτης», «απατεώνας», «άσχετος», τα πάντα. Βεβαίως, πρέπει να πω ότι το κάνατε με πολύ μεγάλη επιτυχία, διότι ενθουσιάσατε το ακροατήριο της Αξιωματικής Αντιπολίτευσης. Ωστόσο, πρέπει να σας πω ότι στο άλλο μισό της ομιλίας σας, στο οποίο προσπαθήσατε να δώσετε ένα στίγμα αντιπρότασης, δεν είχατε καθόλου επιτυχία, διότι ούτε μια φορά δεν χειροκροτηθήκατε από τα έδρανα της Αντιπολίτευσης. Θέλω όμως να σας συγχαρώ, διότι σήμερα στο ελληνικό Κοινοβούλιο και στον ελληνικό λαό δώσατε τη μαγική λύση που όλοι περιμέναμε για την έξοδο από την κρίση. Και ποια είναι αυτή η μαγική λύση; Να έχουμε, λέει, για πέντε χρόνια 2% αντί για 3,5% πλεόνασμα και 4% ανάπτυξη. Πού ήσασταν τόσο καιρό, κύριε Μητσοτάκη, και δεν μας λέγατε ότι αυτή είναι η λύση, να μάθουμε κι εμείς ότι η λύση είναι χαμηλότερα πλεονάσματα και υψηλότερη ανάπτυξη; Εξαιρετική πρόταση. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πού σας είχαμε τόσον καιρό; Άραγε, γιατί οι Κυβερνήσεις σας, κύριε Μητσοτάκη, στις οποίες συμμετείχατε, δεν το κατάφεραν αυτό; Γιατί εσείς, αντί για 2%, είχατε υπογράψει και είχατε δεσμευτεί για 4,5% πλεονάσματα για πάρα πολλά χρόνια και αντί για ανάπτυξη…
Αντί για ανάπτυξη;
…φέρατε 25% ύφεση, 25% καταστροφή του εθνικού πλούτου και τολμάτε και μιλάτε. Ήταν 25%. Θέλετε να σας το θυμίσω εγώ; Το 2009- δεν ήσασταν εσείς, ήταν η κυβέρνηση Παπανδρέου - η ύφεση ήταν στο 4,4%. Το 2010, στο 5,4% η ύφεση. Το 2011, όταν έκανε τη στροφή ο κ. Σαμαράς και από αντιμνημονιακός έγινε μνημονιακός, στην κυβέρνηση Παπαδήμου, στο 8,9% η ύφεση. Το 2012, εκλογή της κυβέρνησης Νέας Δημοκρατίας - ΠΑΣΟΚ, στο 6,6% η ύφεση. Το 2013, στο 3,9% η ύφεση.
Παρακάτω;
Πού είναι η ανάπτυξη; Γιατί δεν τα φέρνατε τότε εσείς;
Παρακαλώ! Καθίστε ήσυχα! Κάντε ησυχία!
Σας ενοχλούν τα νούμερα, διότι τα νούμερα λένε την αλήθεια.
Εντάξει, θα απομακρυνθεί μόνος του ο κύριος. Εσείς είστε εδώ, όμως, και παρακαλώ μη διακόπτετε, κύριοι συνάδελφοι.
Μιλήσατε για το 2014-2015. Θα σας πω, λοιπόν, και για το 2014… Καλά, μην κοιτάτε πάνω. Δεν πειράζει. Συμβαίνουν αυτά. Δεν χρειάζεται να διακόψουμε τη συνεδρίαση. Έχει ξανασυμβεί.
Σταματήστε αυτή την ευφορία.
Άλλωστε, νομίζω ότι, όταν δεν αφήνετε έναν ομιλητή να μιλήσει, δίνετε το έναυσμα σε όσους μάς παρακολουθούν να κραυγάζουν. Μιλάτε λοιπόν για 4% ανάπτυξη, που θα φέρετε εσείς με μαγικό τρόπο, όταν όλα τα χρόνια που κυβερνήσατε συρρικνώσατε το Ακαθάριστο Εγχώριο Προϊόν της χώρας κατά είκοσι πέντε μονάδες. Και αναφέρεστε διαρκώς στο 2014, που καταφέρατε βεβαίως να υπάρξει ένας ισοσκελισμός. Και το 2015, όμως, που κατηγορείτε εμάς, ήταν-0,2%. Δεν υπήρξε ύφεση. Και το 2016 που διανύουμε τώρα, όλες οι προβλέψεις λένε ότι η χώρα έχει πολύ σημαντικές πιθανότητες να κλείσει το 2016- και θα φανεί αυτό τον ερχόμενο Απρίλιο από τα αποτελέσματα της EUROSTAT - με θετικούς ρυθμούς ανάπτυξης. Πάμε παρακάτω. Ανεργία. Όταν ξεκίνησε η υπαγωγή της χώρας στα μνημόνια, κύριε Μητσοτάκη - και θέλω πραγματικά εδώ να κάνω αυτή την επισήμανση, διότι κάποιοι από εσάς μιλήσατε για άρση εθνικής κυριαρχίας, μια βαριά λέξη - , ξεχνάτε ότι αυτή η άρση της κυριαρχίας επιβλήθηκε στη χώρα όταν αποφασίστηκε, και μάλιστα χωρίς να ερωτηθεί ο ελληνικός λαός, να υπαχθούμε στο πρώτο μνημόνιο και σε πολιτικές, οι οποίες ήταν πολιτικές λεηλασίας των μέσων στρωμάτων και διάλυσης της κοινωνικής συνοχής και πολιτικές που αύξησαν την ανεργία από 9,6% το 2009, στο 27,5% που παραλάβαμε εμείς το 2015. Πού ήσασταν, λοιπόν, εσείς, κύριε Μητσοτάκη, όλα αυτά τα χρόνια; Ποιος κυβερνούσε τον τόπο όλα αυτά τα χρόνια; Ποιον κοροϊδεύετε ότι έχετε μεταρρυθμιστικές προτάσεις κι ότι είστε ο μεταρρυθμιστής, που, ξαφνικά και με μαγικό τρόπο, όλα όσα δεν κάνατε όσο κυβερνούσατε, εφαρμόζοντας πιστά όλα όσα μάς έλεγαν οι δανειστές, παρ' όλο που ίδιοι παραδέχονταν τότε ότι ήταν λάθος, θα τα κάνετε τώρα; Τις είκοσι πέντε μονάδες ύφεση θα τις κάνετε τέσσερις μονάδες ανάπτυξη εσείς, με τις μεταρρυθμίσεις που έχετε. Και γιατί δεν μας τις λέτε κι εμάς αυτές τις μεταρρυθμίσεις; Μήπως είναι μεταρρυθμίσεις τύπου ΔΝΤ; Αλλά μας είπατε πάλι, για άλλη μια φορά, τη σταθερή θέση του κ. Σόιμπλε, ότι το πρόβλημα δεν είναι το χρέος. Το πρόβλημα με τη διαπραγμάτευση, κύριε Μητσοτάκη, κυρίες και κύριοι συνάδελφοι, είναι ότι δεν διαπραγματευόμαστε με έναν, αλλά με πολλούς και ότι σε αυτό το πλαίσιο, σε αυτό το μωσαϊκό, έχουμε από τη μια μεριά το Διεθνές Νομισματικό Ταμείο να ζητάει σκληρές, πολύ σκληρές, μεταρρυθμίσεις κι επιπλέον μέτρα, αλλά ταυτόχρονα να λέει ότι η Ελλάδα χρειάζεται διαγραφή χρέους και από την άλλη μεριά έχουμε τους Ευρωπαίους εταίρους να λένε ότι είναι υπερβολικά τα μέτρα που ζητάει το ΔΝΤ, χρειάζεται μεγαλύτερη ελαστικότητα, οι μεταρρυθμίσεις που έχουν γίνει στην Ελλάδα είναι επαρκείς, αλλά δεν μπορούμε να δώσουμε διαγραφή χρέους. Αυτό είναι το πρόβλημα με τη διαπραγμάτευση. Το πρόβλημα με εσάς ξέρετε ποιο είναι; Ότι ταυτίζεστε με τις χειρότερες των θέσεων των δανειστών. Θέλετε σκληρές μεταρρυθμίσεις, αλλά δεν θέλετε χρέος. Είστε με το ΔΝΤ στις σκληρές μεταρρυθμίσεις και με τον κ. Σόιμπλε στο ζήτημα του χρέους. Αλλά τουλάχιστον σε αυτή την ομιλία σας, κύριε Μητσοτάκη, μας είπατε ότι αυτές οι φοβερές ιδέες που έχετε, οι οποίες θα εκτινάξουν την οικονομία και θα πάνε στο 4% την ανάπτυξη, κι αυτές οι φοβερές ιδέες που έχετε να ανταλλάξετε με τους εταίρους, προκειμένου το πλεόνασμα από 3,5% -4,5% είχατε υπογράψει εσείς - να γίνει 2%, θα τις εφαρμόσετε στην πενταετία 2017-2021, δηλαδή από το 2017. Τι έγινε, κύριε Μητσοτάκη; Να μη φεύγουμε ακόμα; Να περιμένουμε ως το 2017; [[Χειροκροτήματα από την πτέρυγα του ΣΥΡΙΖΑ]] Άκουσα βέβαια πριν από εσάς τον κ. Σταμάτη από αυτό εδώ το Βήμα, τον στενό συνεργάτη του κ. Σαμαρά, να λέει ο άνθρωπος ότι την άνοιξη του 2017 θα γίνουν εκλογές. Το «Εκλογές τώρα. Φύγετε αμέσως» έγινε «άνοιξη του 2017». Σας ευχαριστούμε πολύ που μας δίνετε έναν ακόμη χρόνο, θα σας πω όμως, κάτι. Η αριστερή παρένθεση ξεχείλωσε πια και θα ξεχειλώσει κι άλλο. Εκλογές θα γίνουν τον Σεπτέμβρη του 2019, είτε το θέλετε είτε όχι. Και θα τις χάσετε κι αυτές, όσο επιμένετε σε μια πολιτική να άγεστε και να φέρεστε από τους ακραίους στο κόμμα σας και από τη διαπλοκή. [[Χειροκροτήματα από την πτέρυγα του ΣΥΡΙΖΑ]] Επιτρέψτε μου, όμως, σε αυτό το σημείο, κυρίες και κύριοι συνάδελφοι, να φρεσκάρω λίγο τη μνήμη κάποιων μέσα σε αυτήν εδώ την Αίθουσα, διότι πράγματι υπάρχει ένα ζήτημα μνήμης. Ξεχνούν όχι τι συνέβη τα τελευταία σαράντα χρόνια, αλλά μόλις πριν από λίγους μήνες ξεχνούν τι συνέβη. Θα σας θυμίσω, λοιπόν, κύριοι της Αντιπολίτευσης, δύο γεγονότα που επιμένετε να αφαιρείτε επιμελώς από τη μνήμη σας. Το πρώτο συνέβη τον Ιούλιο και τον Αύγουστο του 2015 σε αυτήν εδώ την Αίθουσα, σε δύσκολες στιγμές, ήταν η έγκριση της συμφωνίας που πετύχαμε με τους δανειστές, μιας συμφωνίας που ψηφίσατε και εσείς της Νέας Δημοκρατίας και του ΠΑΣΟΚ και από το Ποτάμι, μιας συμφωνίας που περιείχε συγκεκριμένες δεσμεύσεις, οι οποίες εξειδικεύονται σε μέτρα και σε εφαρμοστικούς νόμους. Αλλά την ίδια στιγμή έδινε και μια προοπτική και διαπραγμάτευσης, για να υπάρξουν πραγματικά μέτρα προστασίας των πιο ευάλωτων, αλλά και μια προοπτική στη χώρα να σταθεί στα πόδια της. Διότι για πρώτη φορά εμπεριείχε μια ρητή δέσμευση, που τώρα πάει να γίνει πραγματικότητα, μεθαύριο, και αφορά την απομείωση του χρέους. Και δώσαμε μάχη, για να δίνει προοπτική αυτή η συμφωνία, να μην είναι οτιδήποτε μας ζητήσουν οι δανειστές. Όμως τότε θυμάμαι επανειλημμένα μας λέγατε, τις δύσκολες ώρες εκείνες: «Φέρτε συμφωνία και ό,τι να είναι, αρκεί να μείνουμε στο ευρώ.». Αυτό μας λέγατε. Και μου κάνει εντύπωση η σημερινή σας στάση. Γιατί αυτά που θα ψηφίσουμε σήμερα είναι απολύτως στο πλαίσιο της συμφωνίας του περασμένου Ιουλίου. Όμως, μάλλον η επιλεκτική σας αμνησία είναι πιο βαθιά.
Βάλατε την Ελλάδα σε αναγκαστική διαχείριση.
Παρακαλώ, κάντε ησυχία.
Μπήκε η χώρα σε καθεστώς αναγκαστικής διαχείρισης.
Κύριε Τζαβάρα, σας παρακαλώ. Είναι ανεπίτρεπτο αυτό που κάνετε. Εδώ ήμασταν όλοι και τότε. Ήμασταν και τότε εδώ, κύριε Τζαβάρα. Παρακαλώ.
Είναι ζωντανός ο διάλογος. Πάντα με ευγενικό τρόπο γίνονται οι διακοπές.
Δεν πειράζει, κύριε Πρόεδρε. Η επιλεκτική σας αμνησία, λοιπόν, κύριε Τζαβάρα, είναι πιο βαθιά, αφού ξεχνάτε - και αυτό το κάνετε διαρκώς - και τον λόγο για τον οποίο μετά από αυτή τη συμφωνία βρεθήκατε ξανά στα έδρανα της Αντιπολίτευσης. Ξεχνάτε διαρκώς, μα διαρκώς, και θέλετε να διαγράψετε από τη μνήμη σας αυτό το γεγονός, ότι στον τόπο έγιναν εκλογές όχι μόνο τον Γενάρη του 2015, αλλά και τον Σεπτέμβριο του 2015, μετά τη συμφωνία του Ιούλη, που κι εσείς ψηφίσατε. Και πήγαμε σε εκλογές, διότι ήταν χρέος μας να θέσουμε στην κρίση του ελληνικού λαού την επιλογή μας να προχωρήσουμε στη βάση αυτής της συμφωνίας που καταλήξαμε με τους εταίρους. Και πήγαμε σε εκλογές, έχοντας τη συμφωνία στο τραπέζι ανοιχτά και ειλικρινά, για τη μάχη που δώσαμε, γι' αυτά που καταφέραμε να κερδίσουμε, αλλά και γι' αυτά στα οποία αναγκαστήκαμε να συμβιβαστούμε. Δεν καταφέραμε, πράγματι, να πετύχουμε όλα όσα θέλαμε, υπό το βάρος ενός δυσμενέστατου συσχετισμού στην Ευρώπη. Όμως, δεν ήταν και λίγα αυτά που πετύχαμε και ο ελληνικός λαός μάς εμπιστεύθηκε ξανά στις νέες συνθήκες. Το ξεχνάτε αυτό. Πασχίζετε διαρκώς να βγάλετε τον ελληνικό λαό αδαή, εξαπατημένο, ηλίθιο. Δεν χωρά στο μυαλό σας η ιδέα ότι ο λαός είπε τον Σεπτέμβρη που μας πέρασε «και δυσκολίες αντέχουμε, αρκεί να μη γυρίσουν πίσω αυτοί που κατέστρεψαν τη χώρα». Δεν χωρά αυτό στο μυαλό σας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και εγκαλείτε εμάς! Για τι ακριβώς μας εγκαλείτε; Που προχωράμε ακριβώς τον δρόμο που όρισε η συμφωνία του Σεπτέμβρη και δεν την ξεχνάμε ούτε στιγμή, σε αντίθεση μ' εσάς που δεν θέλετε να τη θυμάστε; Τα γεγονότα, κυρίες και κύριοι συνάδελφοι, είναι σαφή. Δεν χρήζουν ερμηνειών ούτε στρεβλώσεων. Είναι γεγονός ότι καταφέραμε να ακυρώσουμε πολλές από τις καταστρεπτικές δεσμεύσεις των κυβερνήσεων του κ. Σαμαρά και του κ. Βενιζέλου, που συγκροτούσαν το πλαίσιο της πέμπτης αξιολόγησης, που δεν έκλεισε ποτέ και η οποία βρέθηκε μπροστά μας όταν αναλάβαμε τη διακυβέρνηση του τόπου, τον Γενάρη του 2015. Και αυτές τις δεσμεύσεις φαίνεται να τις ξεχνάτε, τις μαζικές απολύσεις στον ιδιωτικό τομέα, το lockout, τις απολύσεις και τις μειώσεις μισθών στο δημόσιο, τη ρήτρα μηδενικού ελλείμματος για τις επικουρικές συντάξεις, που σήμαινε ότι θα εξαφανιζόντουσαν τελείως. Μήπως αυτές είναι οι μεταρρυθμίσεις που θέλετε να ανταλλάξετε, για να πάρουμε 2% πλεόνασμα;
Μια χαρά είναι.
Μια χαρά είναι αυτά. Α, εντάξει! Αν είναι μια χαρά αυτά, κύριε Μητσοτάκη, τι να πω; Νομίζω ότι θα μας κρίνει ο ελληνικός λαός. Όμως, πάνω απ' όλα, ξεχνάτε και τους στόχους του προηγούμενου προγράμματος, τους στόχους και τα πρωτογενή πλεονάσματα, μιας και αναφερθήκατε σε σταθερό 2%, πρωτογενή πλεονάσματα που καταδίκαζαν τη χώρα και τους πολίτες σε μια ανελέητη λιτότητα, στόχους που εμείς καταφέραμε να αναθεωρήσουμε στο πλαίσιο της νέας συμφωνίας. Και αυτό που καταφέραμε δεν είναι λόγια, είναι κάτι μετρήσιμο. Με τις προσπάθειές μας καταφέραμε να μείνουν στην πραγματική οικονομία και στις τσέπες των Ελλήνων φορολογουμένων 20 δισεκατομμύρια για την επόμενη τριετία. Πιστέψτε με. Δεν χρειάζεται κανείς να έχει άριστες οικονομικές γνώσεις, για να το πιστοποιήσει αυτό. Χρειάζεται μονάχα να συγκρίνει τα πραγματικά ποσά, μιας και γίνατε κι εσείς θιασώτης των χαμηλότερων πλεονασμάτων σήμερα, με εκείνα που αντιστοιχούν στους στόχους για πλεονάσματα πριν και μετά τον Ιούνιο του 2015. Θα σας τα θυμίσω, λοιπόν. Για το 2015 είχατε δεσμευθεί για πλεόνασμα 3,5%. Εμείς το κάναμε-0,25%. Καταφέραμε +0,7%. Η εξοικονόμηση από τους στόχους είναι 5,8 δισεκατομμύρια ευρώ για το 2015. Για το 2016 είχατε δεσμευθεί για πλεόνασμα 4,5%. Εμείς πήραμε 0,75%. Εξοικονόμηση 6,7 δισεκατομμύρια ευρώ. Για το 2017 είχατε δεσμευθεί για 4,5%. Εμείς για 1,75%. Εξοικονόμηση 5,4 δισεκατομμύρια. Και τέλος, για το 2018 είχατε δεσμευθεί για 4,2% και εμείς για 3,5%. Εξοικονόμηση 700 εκατομμύρια ευρώ. Φαίνεται, λοιπόν, ότι από μνήμη δεν πάτε καλά. Από θράσος, όμως, υπάρχει περίσσευμα. Λέτε ότι η Κυβέρνηση βάζει φόρους, αντί να περικόψει δαπάνες, υπονοώντας, δηλαδή, ότι μια κυβέρνηση της Νέας Δημοκρατίας θα επέλεγε αποκλειστικά το δεύτερο, να μη βάλει φόρους, αλλά να περικόψει δαπάνες. Για να δούμε, όμως, για να καταλάβουν κι όσοι μάς παρακολουθούν σήμερα, τι εννοείτε λέγοντας περικοπές δαπανών και ποιες δεσμεύσεις είχατε εσείς, τι μέτρα θα παίρνατε αν παραμένατε τον Γενάρη του 2015 στη διακυβέρνηση και δεν υπήρχε η πολιτική αλλαγή. Κατ' αρχάς, μόνο από την απόκλιση του στόχου του πλεονάσματος για το 2014, πέσατε έξω 2 δισεκατομμύρια ευρώ. Θα έπρεπε να καλύψετε αυτόν τον στόχο. Μέτρα ύψους, επίσης, 2 δισεκατομμυρίων ευρώ θα έπρεπε να πάρετε, επιπλέον, για να καλυφθεί ο στόχος του πλεονάσματος για το 2015 και άλλα 3,7 δισεκατομμύρια ευρώ για να πιάσετε τον στόχο του 2016. Σύνολο μέτρων 7,7 δισεκατομμύρια, μόνο για τη διετία - προσέξτε -2015-2016! Για πείτε μου, αλήθεια, πώς θα καλύπτατε αυτό το κενό; Προσέξτε τη διαφορά. Εμάς μας κατηγορείτε εδώ για φοροκαταιγίδα για το 1,8 δισεκατομμύριο ευρώ που επιβαρύνουμε, πράγματι, με φόρους. Είχατε στη διετία 7,7 δισεκατομμύρια. Πώς θα τα φέρνατε; Όχι με φόρους; Περικόπτοντας δαπάνες; Τι θα κάνατε ακριβώς, δηλαδή; Θα μειώνατε στο μισό τους μισθούς και τις συντάξεις του δημοσίου; Θα κλείνατε σχολεία και νοσοκομεία; Τι θα κάνατε; Δεν μας έχετε δώσει απαντήσεις. Φοβάμαι ότι οι μεταρρυθμίσεις με τις οποίες λέτε ότι θα τα αλλάξετε κι όταν επικεντρώνεστε διαρκώς στις δαπάνες, κάτι τέτοιο υπονοούν. Η αλήθεια, κυρίες και κύριοι συνάδελφοι, είναι ότι δεν θα περικόπτονταν μόνο δαπάνες. Και μισθοί και συντάξεις θα περικόπτονταν και απολύσεις θα κάνατε, αλλά και νέους φόρους θα επιβάλλατε. Γιατί, αλλιώς, τα 7,7 δισεκατομμύρια δεν βγαίνουν. Πρέπει, λοιπόν, να σταματήσει αυτή η συζήτηση διαρκώς περί μιας πρωτοφανούς φοροκαταιγίδας, που άλλη δεν είδε ο τόπος, όταν εφαρμόζουμε μια συμφωνία που κι εσείς ψηφίσατε και βρισκόμαστε στην τελική ευθεία για το 2016, 2017, 2018, για την τριετία 5,4 δισεκατομμύρια, εφαρμόζοντας 1% από το ασφαλιστικό, 1% από τη φορολογία εισοδήματος και άλλο 1% από φόρους, τη στιγμή που οι προηγούμενες κυβερνήσεις είχαν φέρει αθροιστικά μέτρα 93 δισεκατομμύρια.
Την άλλη φορά είχατε πει 63 δισεκατομμύρια.
Δεν με ακούτε με προσοχή, κύριε Σταϊκούρα. Πρέπει να είστε πιο προσεκτικός. Βγάλτε μολύβι και χαρτί και μετρήστε τα. Ακριβώς, λοιπόν, αυτό είναι το συμπέρασμα το οποίο μπορεί να κατανοήσει κανείς για τη στάση σας: και περικοπές δαπανών και φόροι. Και, δυστυχώς, αυτή είναι η τομή των πιο ακραίων θέσεων των δανειστών. Πριν από λίγες μέρες, κύριε Μητσοτάκη, σας άκουσα στη συνέντευξή σας στην ΕΡΤ, ούτε λίγο ούτε πολύ, να δηλώνετε ότι δεν είστε αντίθετος με τον μηχανισμό δημοσιονομικής διόρθωσης, διότι ήταν ένα μέτρο το οποίο υπήρχε από παλιά. Σήμερα, καταγράψατε την κάθετη αντίθεσή σας - δεν ξέρω, ίσως γιατί είστε γνώστης της διαπραγμάτευσης. Αυτό ήρθε εναλλακτικά στην απαίτηση του Διεθνούς Νομισματικού Ταμείου, την οποία είχατε πιστέψει ότι θα την επιβάλλει κι ότι δεν θα καταφέρουμε να πετύχουμε μια νίκη στη διαπραγμάτευση, επιπλέον μέτρων 2% του ΑΕΠ, δηλαδή 3,6 δισεκατομμύρια. Και πρέπει να στεναχωρηθήκατε πάρα πολύ που καταφέραμε και πετύχαμε αυτή τη νίκη, σε συμμαχία με τους Ευρωπαίους εταίρους, στη διαπραγμάτευση έναντι του Διεθνούς Νομισματικού Ταμείου. Δεν εξηγείται αλλιώς και η τοποθέτηση, την προηγούμενη εβδομάδα, της πρώην Εκπροσώπου Τύπου του κόμματός σας, της κ. Ασημακοπούλου, που μίλησε για σκανδαλώδη εύνοια των Ευρωπαίων απέναντι στην Κυβέρνηση ΣΥΡΙΖΑ - ΑΝΕΛ. Μόνο που θέλω να σας επισημάνω, κύριε Μητσοτάκη, ότι εδώ μιλάμε για την Ελλάδα και εσείς στενοχωριέστε που καταφέραμε να αποτρέψουμε τα επιπλέον μέτρα 3,6 δισεκατομμυρίων ευρώ! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Για να ξαναθυμηθούμε, όμως, κυρίες και κύριοι Βουλευτές, τι ακριβώς εντολή ζητήσαμε από τον ελληνικό λαό τον Σεπτέμβρη του 2015. Πήραμε εντολή να υλοποιήσουμε μια συμφωνία που προέβλεπε μια ήπια δημοσιονομική προσαρμογή, της τάξης του 3% του ΑΕΠ, ως το 2018. Πριν από λίγες μέρες ψηφίστηκαν μέτρα για ασφαλιστικό και φορολογικό, που ήταν το 2% του ΑΕΠ. Και μάλιστα ψηφίστηκαν, ενώ εκείνες τις μέρες η Αντιπολίτευση έλεγε ότι με αυτά που φέρνουμε στη Βουλή κάνουμε μονομερείς ενέργειες και τινάζουμε τη διαπραγμάτευση στον αέρα. Στο ασφαλιστικό προχωρήσαμε σε μια μεταρρύθμιση, με γνώμονα τη δίκαιη μοιρασιά των βαρών αλλά και τη βιωσιμότητα του συστήματος, ενός συστήματος που είχε βγει από τις ράγες. Στόχος μας να προστατεύσουμε τους αδύναμους, τους χαμηλοσυνταξιούχους και, βεβαίως, η βασική μας γραμμή, η κόκκινη γραμμή, η προστασία των κύριων συντάξεων, αφαιρώντας βάρη ταυτόχρονα εκεί όπου συσσωρεύονται πολλά, στους ελεύθερους επαγγελματίες, αφαιρώντας βάρη από τους νέους, που μπαίνουν τώρα στην επαγγελματική σταδιοδρομία. Διατηρήσαμε τις συντάξεις στην ονομαστική τους τιμή για το 92% των δικαιούχων, δηλαδή για δύο εκατομμύρια εκατό χιλιάδες συμπολίτες μας, που είδαν τα τελευταία χρόνια - όχι μία, όχι δύο, όχι τρεις - έντεκα φορές να μειώνονται οι συντάξεις τους. Στο φορολογικό, επίσης, κινηθήκαμε στην ίδια λογική, μικρές επιβαρύνσεις και ελαφρύνσεις στα χαμηλότερα εισοδήματα, μεγαλύτερες στα υψηλότερα. Δεν υπάρχει καμμία αμφιβολία, τα μέτρα που συζητάμε σήμερα - αυτό το επιπλέον 1% - δεν είναι ευχάριστα μέτρα, διότι οι πολίτες αυτής της χώρας έχουν ήδη δώσει πολλά. Όμως, είναι ίσως η πρώτη φορά που είναι τόσο ορατή η δυνατότητα αυτές οι θυσίες να είναι οι τελευταίες, που θα δώσουν μια άλλη προοπτική. Επιλέξαμε, λοιπόν, σε αυτό το πολυνομοσχέδιο να επιμερίσουμε το κόστος μέσα από ένα ευρύ πλέγμα φορολογικών παρεμβάσεων. Αξίζει, όμως, εδώ και μια αναφορά σε εναλλακτικές που κατατέθηκαν στο τραπέζι των διαπραγματεύσεων, διότι η αύξηση για 1% του ανώτατου συντελεστή του ΦΠΑ - από το 23% στο 24% - προφανώς είναι μία αρνητική εξέλιξη. Η αντιπρόταση από την πλευρά των εταίρων και των δανειστών, όμως, στο τραπέζι ήταν η αύξηση του συντελεστή για την ενέργεια, το ηλεκτρικό ρεύμα και το νερό, από το 13% στο 23%. Αντιλαμβάνεστε ότι αυτή θα ήταν μια πολύ οδυνηρή εξέλιξη, την οποία αποφύγαμε. Υπήρξε η απαίτηση για άρση της προστασίας της πρώτης κατοικίας για όσους έχουν κόκκινα δάνεια. Η διαπραγμάτευση, πράγματι, ήταν δύσκολη. Καταφέραμε να διατηρήσουμε την προστασία της πρώτης κατοικίας και να καταλήξουμε σε ένα σχέδιο αξιόπιστο για τη διαχείριση των μη εξυπηρετούμενων δανείων. Δημιουργήσαμε, μάλιστα, ένα ρυθμιστικό πλαίσιο της αγοράς κόκκινων δανείων, που είναι ίσως το αυστηρότερο στην Ευρώπη, και έτσι προστατεύουμε τους δανειολήπτες των χαμηλών και μεσαίων στρωμάτων. Υπήρξε, επίσης, η απαίτηση στη διαπραγμάτευση να πωληθεί ο ΑΔΜΗΕ. Καταφέραμε να το αποτρέψουμε. Ιεραρχήσαμε, λοιπόν, ψηλά στην ατζέντα των διαπραγματεύσεων ορισμένα κομβικά ζητήματα. Οι επιβαρύνσεις οι οποίες προκύπτουν είναι μικρότερου κόστους και κατανέμονται σε πολλές και διαφορετικές κατηγορίες από ό,τι οι αρχικές προτάσεις των δανειστών για μέτρα ίσης απόδοσης. Επομένως έχει μια σημασία - ενδεχομένως επικοινωνιακού χαρακτήρα - ότι σχεδόν οι περισσότεροι Βουλευτές της Νέας Δημοκρατίας που ανέβηκαν στο Βήμα απαρίθμησαν τις φορολογικές επιβαρύνσεις. Θα μπορούσαν να μην υπάρχουν, λοιπόν, αυτές οι επιβαρύνσεις και να υπάρχει μία επιβάρυνση, όπως κάνατε εσείς όλο το προηγούμενο διάστημα, να είναι η οριζόντια περικοπή συντάξεων ή μισθών. Ή να είναι ο ΕΝΦΙΑ. Να είναι 2,6 δισεκατομμύρια ο ΕΝΦΙΑ, όχι 1,8 δισεκατομμύριο. Μας κατηγορείτε, όμως, για τον ΕΝΦΙΑ ότι ερχόμαστε και τον αυξάνουμε. Ο ΕΝΦΙΑ ήταν 2,65 δισεκατομμύρια, 2,65 δισεκατομμύρια είναι και σήμερα. Πώς τον αυξάνουμε; Αυτό για το οποίο μας κατηγορείτε είναι διότι κάναμε μία προσπάθεια ανακατανομής των βαρών, προκειμένου να υπάρξει ωφέλεια για τους πιο αδύναμους. Το 92% των ιδιοκτητών θα κληθεί να αποδώσει το ίδιο και σε πολλές περιπτώσεις μικρότερο ποσό. Η αγωνία σας είναι για το 8%. Όλη η λογική μας είναι μια λογική τα βάρη να τα κατανείμουμε με τρόπο, ώστε να είναι δικαιότερη η κατανομή, περισσότερα σε αυτούς που μπορούν να αντέξουν, ελάφρυνση σε αυτούς που δεν αντέχουν πια. Την ίδια, όμως, εκστρατεία ψεύδους και παραπληροφόρησης έχετε εξαπολύσει και για το νέο ταμείο για την αξιοποίηση της δημόσιας περιουσίας. Και πάλι έχουν ακουστεί εδώ απίστευτα πράγματα. Επιτρέψτε μου να πω ορισμένα σημεία, για να βάλουμε τα πράγματα στη θέση τους. Σημείο πρώτο: Το ταμείο έχει έδρα την Ελλάδα και υπάγεται στο Ελληνικό Δίκαιο. Θα μου πείτε: «Αυτό έλειπε!». Γνωρίζετε, όμως, πάρα πολύ καλά ότι αυτή ήταν η απαίτηση των δανειστών, την κρίσιμη εκείνη ημέρα και νύχτα στις Βρυξέλλες, στις 14 Ιουλίου. Η απαίτηση ήταν να έχει έδρα το Λουξεμβούργο και να είναι υπό ξένη διοίκηση. Δεύτερον, τον έλεγχο του ταμείου έχει η εκάστοτε κυβέρνηση. Υπάρχει έλεγχος από τη Βουλή. Το στρατηγικό σχέδιο του ταμείου θα εγκρίνεται από τον Υπουργό των Οικονομικών. Τρίτον, επειδή εσείς, κύριοι της Αντιπολίτευσης, έχετε συνδέσει τον όρο «αξιοποίηση» με τον όρο «ξεπούλημα», δεν σημαίνει ότι ισχύει το ίδιο και για εμάς. Ούτε φυσικά αξιοποίηση σημαίνει αυτομάτως πώληση.
Ησυχία, παρακαλώ!
Υπάρχουν αρκετοί τρόποι για να αξιοποιηθούν τμήματα της δημόσιας περιουσίας και να δημιουργηθούν νέες αξίες, προς όφελος της ελληνικής οικονομίας. Τέταρτο σημείο: Από τα έσοδα του ταμείου το 50% θα πάει στις επενδύσεις και στην ανάπτυξη και το 50% στο χρέος. Προσέξτε όμως: Μόνο σε ό,τι αφορά το χρέος, που προκύπτει από τις υποχρεώσεις της τρέχουσας δανειακής σύμβασης, που υπογράφηκε το καλοκαίρι του 2015, όχι του συσσωρευμένου χρέους. Πέμπτο σημείο: Δεν πρόκειται να γίνουν απολύσεις στις ΔΕΚΟ που θα υπαχθούν στο ταμείο και φυσικά όλοι οι εργαζόμενοι διατηρούν το καθεστώς που έχουν έως σήμερα. Και το τελευταίο σχόλιο αφορά όσα ακούστηκαν χθες για πιθανή κατάσχεση της μετοχής του ταμείου, δηλαδή κατάσχεση της δημόσιας περιουσίας. Αν δεν πρόκειται για λάθος, πρόκειται για συνειδητό ψεύδος και συκοφαντία, καθώς ρητά ορίζεται στον νόμο ότι το ταμείο είναι ειδικού σκοπού και γι' αυτόν ακριβώς τον λόγο η μετοχή του τίθεται εκτός συναλλαγής. Είναι, δηλαδή, και αμεταβίβαστη και ακατάσχετη. Και έχοντας, αν θέλετε, ιδία εμπειρία από το πόσα κερδήθηκαν σε αυτή τη σκληρή μάχη, δεν θα σας επιτρέψω να μιλάτε εδώ με όρους τόσο βαρείς, περί προδοσίας, περί άρσης κυριαρχίας. Θα σας πω το εξής: Μακάρι να είχαμε τη δυνατότητα όλα όσα βρίσκονται αυτή τη στιγμή στο ΤΑΙΠΕΔ να περάσουν σε αυτό το ταμείο. Διότι αυτό το ταμείο δεν ξεπουλά - και μάλιστα σε χαμηλές τιμές - , αλλά έχει και τη δυνατότητα να παραγάγει αξίες σε βάθος χρόνου, να δημιουργήσει χρηματορροές, από τις οποίες οι μισές θα πάνε για το χρέος και οι άλλες μισές θα είναι επένδυση στην πραγματική οικονομία, σε αντίθεση με ό,τι συμβαίνει με το ΤΑΙΠΕΔ, που το 100% των εσόδων από τις ιδιωτικοποιήσεις πηγαίνει στη «μαύρη τρύπα» του χρέους. Αυτή ήταν η δική σας απόφαση. Νομίζω ότι και εδώ έχετε κοντή μνήμη, διότι εσείς είστε οι εμπνευστές του ΤΑΙΠΕΔ. Και, αν θυμάστε, είχατε επιχειρήσει - με πράξη νομοθετικού περιεχομένου, παρακαλώ! - να περάσετε στο ΤΑΙΠΕΔ το σύνολο των ΔΕΚΟ, τη ΔΕΗ, την ΕΥΔΑΠ, τις υποδομές, για να πουληθούν, όχι για να αξιοποιηθούν και ευτυχώς σας σταμάτησε τότε το Συμβούλιο της Επικρατείας. Ή μήπως έχετε ξεχάσει το σκάνδαλο των είκοσι οκτώ ακινήτων, κύριε Μητσοτάκη, των είκοσι οκτώ «φιλέτων» του δημοσίου, που τα πουλήσατε σε εξευτελιστικές τιμές, σκανδαλωδώς, κάτω από την εμπορική τους αξία; Αυτά δεν τα λέω εγώ, τα λέει το πόρισμα του εισαγγελέα που άσκησε ποινικές διώξεις και στο τότε διοικητικό συμβούλιο του ΤΑΙΠΕΔ και στο συμβούλιο εμπειρογνωμόνων. Και, για να ολοκληρωθεί αυτή η μεγάλη επένδυση, υποχρεώσατε το δημόσιο να μισθώσει για είκοσι χρόνια αυτά τα ακίνητα, τα οποία πούλησε σε εξευτελιστική τιμή, με υψηλότατο τίμημα και με το κόστος συντήρησης στο ελληνικό δημόσιο. Και μας μιλάτε εσείς τώρα για προδοσία και για άρση κυριαρχίας! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Στο τέλος της εικοσαετίας, ξέρετε πάρα πολύ καλά ότι θα αναγκαστούμε, θα υποχρεωθούμε να ξαναγοράσουμε τα ακίνητα αυτά στην τότε εμπορική τους αξία, που θα είναι πιο μεγάλη, διότι πρόκειται για ακίνητα από τα οποία εξαρτάται και η εθνική οικονομία και η εθνική ασφάλεια. Τολμάτε, λοιπόν, να μας εγκαλείτε εμάς για ξεπούλημα! Εγώ δεν θα πω τίποτε άλλο, αλλά θα ήθελα να θυμίσω κάποια πράγματα, γιατί, αν δεν κάνω λάθος, η κ. Μπακογιάννη χθες μίλησε με βαρύτατους χαρακτηρισμούς.
Βαρύτατους;
Βαρύτατους, μιλήσατε για άρση κυριαρχίας. Θα ήθελα, λοιπόν, να θυμίσω στην κ. Μπακογιάννη τι έλεγε το 2011 ως Πρόεδρος τότε της Δημοκρατικής Συμμαχίας σε συνέντευξή της στον «ΣΚΑΪ». Κατέθετε τρεις προτάσεις για την αξιοποίηση της δημόσιας περιουσίας. Πρώτη πρόταση, να δημιουργηθεί ανεξάρτητη υπηρεσία για τη διαχείριση της δημόσιας περιουσίας και των αποκρατικοποιήσεων. Δεύτερη πρόταση, να αποδοθεί στον φορέα το υπό αξιοποίηση μέρος της περιουσίας που θα προκύψει από την απογραφή της δημόσιας περιουσίας. Τρίτη πρόταση, από τα έσοδα, το 50% να πηγαίνει στην κάλυψη των δανείων της τρόικας και το υπόλοιπο 50% ισόποσα για την κάλυψη αναπτυξιακών αναγκών και την αποπληρωμή παλαιότερων δανείων.
Ήρθατε στα λόγια μου, δηλαδή!
Κυρία Μπακογιάννη, όταν τα προτείνατε εσείς ήταν προτάσεις σοβαρές. Τώρα, είναι άρση κυριαρχίας. Λυπάμαι πάρα πολύ για τη διπροσωπία σας, για το διπλό σας πρόσωπο.
Έλεγε πουθενά να τα δώσουμε στους ξένους;
Σας παρακαλώ, μην παρεμβαίνετε και μη διακόπτετε.
Κύριε Πρόεδρε, δεν έλεγα πουθενά να δοθούν στους ξένους.
Παρακαλώ, κάντε ησυχία.
Κυρίες και κύριοι Βουλευτές, σήμερα νομίζω ότι κλείνει ένας κύκλος, ένας κύκλος δύσκολος για τη χώρα. Κάνουμε ένα τελευταίο βήμα για την ολοκλήρωση της πρώτης αξιολόγησης, που θα σημαίνει μία νέα δημιουργική εποχή για την Ελλάδα, μία εποχή που θα έχει και αυτή τις δυσκολίες της, θα έχει όμως και προοπτική. Απόψε οι Ευρωπαίοι ηγέτες παίρνουν ένα μήνυμα, το μήνυμα ότι η Ελλάδα τηρεί τις υποσχέσεις της. Αναλαμβάνει την ευθύνη που της αναλογεί. Από αύριο μένει να αναληφθεί η ευθύνη και από την άλλη πλευρά, η ευθύνη που απορρέει από την κοινή συμφωνία. Και πιστεύω ότι θα γίνει αυτό, θα αναληφθεί αυτή η ευθύνη. Γιατί ήρθε πλέον ο καιρός η χώρα μας να γίνει πρωταγωνίστρια θετικών εξελίξεων, παραγωγός θετικών ειδήσεων. Είναι θετική είδηση ότι το ζήτημα του ελληνικού χρέους για πρώτη φορά συζητείται με τη δέουσα προσοχή στους ευρωπαϊκούς και διεθνείς θεσμούς, ένα θέμα για το οποίο καταθέτουμε προτάσεις, ακούμε προτάσεις, ανταλλάσσουμε απόψεις και πιστεύω ότι έφτασε η ώρα να ληφθούν και ουσιαστικές πολιτικές αποφάσεις. Ξέρετε όμως ότι, για να ληφθούν οι απαραίτητες αποφάσεις για τη διευθέτηση του χρέους, πρέπει να ισχύει πρωτίστως μία προϋπόθεση, η Ελλάδα να μην εθελοτυφλεί, να αντιλαμβάνεται, δηλαδή, η ελληνική πολιτεία την πραγματική διάσταση του προβλήματος και άρα να δίνει τη μάχη γι' αυτό το ύψιστης σημασίας ζήτημα. Και θέλω να εξηγηθώ. Πριν από λίγες ημέρες - νομίζω στη δευτερολογία σας στη συζήτηση για το ασφαλιστικό - κύριε Μητσοτάκη, είπατε κάτι πρωτάκουστο. Είπατε ότι την ευθύνη για την εκτίναξη του χρέους την έχει η σκληρή διαπραγμάτευση που έκαναν ο ΣΥΡΙΖΑ και οι ΑΝΕΛ. Το χρέος επί των ημερών σας ανέβηκε από 124% σε άνω του 170% και βγαίνετε και λέτε ότι εμείς ευθυνόμαστε για το χρέος! Όμως, ποια στοιχεία και ποιες εκτιμήσεις επικαλεστήκατε όλοι όσοι υποστηρίξατε δημόσια το προηγούμενο διάστημα ότι το χρέος της Ελλάδας είναι βιώσιμο; Θέλω να καταθέσω στα Πρακτικά την ανάλυση της βιωσιμότητας του ελληνικού χρέους του Διεθνούς Νομισματικού Ταμείου από το 2012. [[Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι λέει, λοιπόν, το Διεθνές Νομισματικό Ταμείο στην έκθεσή του το 2012, όταν ο κ. Σαμαράς και ο κ. Βενιζέλος έλεγαν ότι είναι βιώσιμο το χρέος; Το Διεθνές Νομισματικό Ταμείο έλεγε ότι, για να φθάσει το χρέος στα επίπεδα του 100% επί του ΑΕΠ το 2030, η ελληνική οικονομία θα έπρεπε να τηρεί έναν βασικό κανόνα: πρωτογενή πλεονάσματα ύψους 4,5% από το 2015 ως το 2030, που μετά το 2030 θα έπεφτε στο 3,5%, το οποίο κερδίσαμε εμείς από το 2018. Με βάση τέτοιες εκτιμήσεις, λέγατε τότε ότι είναι βιώσιμο το χρέος, γιατί για σχεδόν δύο δεκαετίες πίστευε ο κ. Σαμαράς ότι η Ελλάδα μπορεί να πετυχαίνει πρωτογενή πλεονάσματα 4,5%. Τώρα, βέβαια, ήρθατε και μας είπατε ότι αλλάξατε γνώμη. Και, αν δεν κάνω λάθος, μάλλον την αλλάξατε, επειδή βλέπετε ότι αλλάζει το κλίμα. Ήρθε προχθές και ο κ. Στουρνάρας, ο Διοικητής της Τράπεζας της Ελλάδος, και κατέθεσε δημόσια μια μελέτη και μας είπε ότι μπορούμε να διεκδικήσουμε όχι 4,5%, αλλά 2%. Και μας είπατε, βέβαια, ότι αυτό μπορούμε να το καταφέρουμε, εάν έχουμε ανάπτυξη 4%. Όμως, υποπέσατε ξανά στο ίδιο ατόπημα. Είπατε ότι δεν είναι το χρέος το πρόβλημα. Τι μπορεί να συμπεράνει ένας εταίρος, ένας αναλυτής σε διεθνή μέσα ενημέρωσης, δύο ημέρες πριν από το κρίσιμο Eurogroup, που συζητείται το θέμα του χρέους και που όλη η αντιπαράθεση είναι πόσο θα μειωθεί, όταν ακούει τη σημερινή συζήτηση και τον Αρχηγό της Αξιωματικής Αντιπολίτευσης να λέει ότι δεν είναι το πρόβλημα το χρέος; Κύριε Μητσοτάκη, ξέρετε κάτι; Δεν συνηθίζω να μιλάω αγενώς απέναντί σας, όμως στην ομιλία σας εσείς με κατηγορήσατε, μεταξύ άλλων πολλών, για άσχετο. Θέλω να σας το αντιγυρίσω. Αυτά που λέτε διεκδικούν βραβείο ασχετοσύνης και ανευθυνότητας, θα έλεγα, και λαϊκισμού, θα πρόσθετα, που τόσο πολύ δήθεν αντιμάχεστε. Διότι σήμερα τι μας είπατε; Μας είπατε ότι μπορούμε να διεκδικήσουμε ένα πλεόνασμα χαμηλότερο του 4,5%, αλλά το πρόβλημα δεν είναι το χρέος. Δηλαδή, με δυο λόγια, μας λέτε ότι μπορούμε να χαμηλώσουμε στο 2% το πλεόνασμα, χωρίς να έχουμε ελάφρυνση του χρέους. Κυρίες και κύριοι συνάδελφοι, εμείς σήμερα αγωνιζόμαστε για μια ουσιαστική και ρεαλιστική λύση για το χρέος, για μια ουσιαστική απομείωση, ώστε να αφαιρέσουμε τα βάρη από τους πολίτες, που θα πάρουν στις πλάτες τους το έργο της ανασυγκρότησης του τόπου τα επόμενα χρόνια. Και σε αυτόν τον αγώνα η Ελλάδα δεν είναι μόνη της. Ο ίδιος ο Πρόεδρος της Κομισιόν δήλωσε πριν από δύο ημέρες ότι από τους Έλληνες έχουμε πάρει πολλά και τους έχουμε δώσει λίγα. Και, κύριε Μητσοτάκη, δεν είναι σοσιαλιστής ο κ. Γιούνκερ. Διότι με κατηγορήσατε ότι θέλω να κάνω συμμαχίες μόνο με τους σοσιαλδημοκράτες. Ανήκει στο Ευρωπαϊκό Λαϊκό Κόμμα. Ούτε σοσιαλιστής ούτε αριστερός είναι. Παραδειγματιστείτε, λοιπόν, όπως είπε ο κ. Γιούνκερ. Ή μήπως κι αυτός είναι σκανδαλωδώς ανεκτικός στον ΣΥΡΙΖΑ; [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι Βουλευτές, τις επόμενες μέρες δεν θα κριθεί ούτε η παράταση για έναν χρόνο που μας έδωσε σήμερα ο κ. Σταμάτης ούτε το πόσο χρόνο θα μείνει ο ένας ή ο άλλος στη διακυβέρνηση του τόπου.
Σας άρεσε η παράταση.
Κύριε Σταμάτη, παρακαλώ, μην παρεμβαίνετε.
Τις επόμενες ημέρες αυτό που θα κριθεί είναι οι επόμενες πολλές δεκαετίες για την Ελλάδα. Θα περίμενα, λοιπόν, από την Αξιωματική Αντιπολίτευση μια πιο συνετή στάση στο κρίσιμο αυτό θέμα, τουλάχιστον να πηγαίναμε σε αυτή την κρίσιμη μάχη με μια εθνική γραμμή. Δεν το κάνετε. Θέλω, όμως, κυρίες και κύριοι Βουλευτές, να πω και δυο λόγια για το κρίσιμο θέμα, τη μεγάλη κουβέντα που έχει γίνει για τον περιβόητο «κόφτη», τον δημοσιονομικό ρυθμιστή, εν πάση περιπτώσει εκείνον τον μηχανισμό τον αυτόματο, που θα εξασφαλίζει ότι θα βρεθούμε μέσα στο πλαίσιο των πρωτογενών πλεονασμάτων που έχει δώσει η συμφωνία στην οποία καταλήξαμε. Είναι βέβαιο, σύμφωνα με τις εκτιμήσεις όλων των Ευρωπαίων αξιωματούχων, ότι αυτός ο κόφτης δεν θα τεθεί σε εφαρμογή. Εκτός από τον κόφτη που δεν θα εφαρμοστεί, η πραγματικότητα είναι ότι χρειαζόμαστε και κάτι που πρέπει άμεσα να εφαρμοστεί και δεν είναι κόφτης, αλλά είναι δότης. Καταφέραμε πρωτογενές πλεόνασμα 1% σχεδόν πάνω από τον στόχο το 2015. Αυτό δεν είναι ένας αριθμός. Πρωτογενές πλεόνασμα 1% σημαίνει περίπου 1,7 δισεκατομμύριο ευρώ. Με βάση τη συμφωνία του περασμένου Ιουλίου, για κάθε ευρώ πάνω από τον στόχο πρωτογενούς πλεονάσματος η ελληνική Κυβέρνηση έχει τη δυνατότητα να δίνει 30 σεντς στις ληξιπρόθεσμες οφειλές του δημοσίου, 30 σεντς στο χρέος και 40 ως κοινωνικό μέρισμα, να διατεθεί όπως εκείνη επιλέξει. Αυτό λέει η συμφωνία του περασμένου Ιουλίου. Με δυο λόγια, 1,7 δισεκατομμύριο πρωτογενές πλεόνασμα παραπάνω από τον στόχο το 2015 σημαίνει ότι θα δώσουμε 500 εκατομμύρια στο χρέος, 500 εκατομμύρια στις ληξιπρόθεσμες οφειλές και 700 εκατομμύρια μέσα στο 2016, όπου εμείς επιλέξουμε. Τι σημαίνει αυτό, κυρίες και κύριοι συνάδελφοι; Σημαίνει ότι έχουμε τη δυνατότητα να κλείσουμε πληγές και να αποκαταστήσουμε αδικίες. Αποφασίσαμε, λοιπόν, και αμέσως το επόμενο διάστημα θα θεσμοθετήσουμε ένα Ταμείο Κοινωνικής Αλληλεγγύης - εκτός από τον κόφτη, να υπάρχει και ο δότης - , πράγμα που σημαίνει ότι σε αυτό το ταμείο θα βάζουμε το πλεόνασμα πάνω απ' τον στόχο για κάθε χρονιά - φέτος άμεσα 700 εκατομμύρια - , αλλά και κάθε ευρώ που θα έρχεται επιπλέον από τα μέτρα τα οποία έχουν υπολογιστεί, για να φτάσουμε στον στόχο της συμφωνίας, για κάθε ευρώ που δεν έχει συνυπολογιστεί, για τα λεγόμενα «μη παραμετρικά μέτρα». Αυτό αφορά, βεβαίως, τα έσοδα που θα έχουμε το επόμενο διάστημα από τον διαγωνισμό για τις τηλεοπτικές άδειες. Δεν έχει προβλεφθεί στα μέτρα τα παραμετρικά και πιστεύω ότι θα είναι αρκετά εκατομμύρια. Αυτό αφορά τα έσοδα που θα έχουμε από το ξετίναγμα των λιστών της φοροδιαφυγής. Δεν έχει προβλεφθεί. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτό αφορά τα έσοδα που θα έχουμε από την πάταξη του λαθρεμπορίου καπνικών και καυσίμων - δεν έχουν προβλεφθεί - , αλλά και από το νομοσχέδιο που θα καταθέσουμε το αμέσως επόμενο διάστημα και αφορά τα αδήλωτα εισοδήματα, τα οποία έχουν μεταφερθεί στο εξωτερικό. Υπολογίζουμε, λοιπόν, ότι αυτό το κοινωνικό ταμείο που ξεκινά το '16 με 700 εκατομμύρια, μπορεί να έχει πολύ περισσότερα στην πορεία του χρόνου. Τι θα τα κάνουμε αυτά τα χρήματα; Δεν σκοπεύουμε να κάνουμε μια εφάπαξ παροχή. Θέλει μελέτη για το τι θα τα κάνουμε, για να έχουν πολλαπλάσιο αντίκτυπο οι δράσεις στις οποίες θα προχωρήσουμε. Σε πρώτη φάση, όμως, σκοπεύουμε να χρηματοδοτήσουμε την επέκταση του προγράμματος για το κατώτατο εγγυημένο εισόδημα, ώστε να πιάσει όσο το δυνατόν μεγαλύτερο μέρος του πληθυσμού. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σκοπεύουμε να ενισχύσουμε και να διατηρήσουμε το πρόγραμμα για την καταπολέμηση της ανθρωπιστικής κρίσης. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σκοπεύουμε να ενισχύσουμε τα προγράμματα κοινωνικής εργασίας και καταπολέμησης της ανεργίας, που ήδη υπάρχουν σε πολλούς δήμους της χώρας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Σκοπεύουμε, τέλος, να αποκαταστήσουμε και κάποιες αδικίες. Και, βεβαίως, μια αδικία είναι αυτή που αφορά τη γνωστή από τη συμφωνία μείωση των εισοδηματικών κριτηρίων, βάσει των οποίων δίδεται το ΕΚΑΣ. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ως γνωστόν, η καθυστέρηση της διαπραγμάτευσης, όχι με δική μας ευθύνη, είχε ως αποτέλεσμα να καθυστερήσουμε να ψηφίσουμε το ασφαλιστικό και καθυστέρησε να εφαρμοστεί αυτό το οποίο προέβλεπε η συμφωνία του Ιούλη, δηλαδή, η αλλαγή των εισοδηματικών κριτηρίων. Υπάρχει, πράγματι, ένα ποσό του ΕΚΑΣ, το οποίο έχει μειωθεί, που έχει δοθεί από την αρχή της χρονιάς. Και είναι μεγάλη αδικία, εμείς, που έχουμε δεσμευθεί ότι δεν θα μειώσουμε ούτε ευρώ τις κύριες συντάξεις, να ζητήσουμε από αυτούς τους ανθρώπους να μας φέρουν αναδρομικά πίσω από τις κύριες συντάξεις. Ε, δεν θα το κάνουμε, λοιπόν. Δεν θα το κάνουμε!
Παρακαλώ, κάντε ησυχία.
Και κλείνω, λέγοντας το εξής: Επίσης μεγάλη αδικία είναι, τη στιγμή που η χώρα περνάει μια πρωτοφανή προσφυγική κρίση και την έχει κρατήσει όρθια τη χώρα το γεγονός ότι άντρες και γυναίκες, από τον Στρατό, την Αστυνομία, το Λιμενικό, βρίσκονται είκοσι τέσσερις ώρες το εικοσιτετράωρο, επτά μέρες την εβδομάδα, να τους στερήσουμε το δικαίωμα να υπάρχει η δυνατότητα για τα ειδικά μισθολόγια, σε ό,τι αφορά την εξέλιξη του βαθμολογίου τους, που να αντιστοιχεί και στη μισθοδοσία τους. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ο κ. Καμμένος, ο Υπουργός Εθνικής Άμυνας, δεσμεύθηκε ότι μέχρι 1-1-17, που υπάρχει η πρόταση για πάγωμα των ειδικών μισθολογίων, θα βρεθούν κωδικοί από το Υπουργείο Άμυνας και μάλιστα είπε ποιοι κωδικοί.
Σταματήστε! Το ίδιο τώρα κάνουμε;
Σας λέω, λοιπόν, ότι στενοχωριέμαι, γιατί θεωρείτε αυτούς τους ανθρώπους δική σας πελατεία. Αφήστε, λοιπόν, την πελατεία. Δεν υπάρχει πελατεία. Υπάρχουν πολίτες που χρειάζονται προστασία και εμείς θα τους προστατέψουμε. Αφήστε τα πελατάκια σας! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Για τους υπόλοιπους κλάδους, που αφορούν τα άλλα Υπουργεία, Προστασίας του Πολίτη, για τους άνδρες και τις γυναίκες της Ακτοφυλακής, το Λιμενικό, για τους δικαστές και τους υπαλλήλους διπλωμάτες του Υπουργείου Εξωτερικών, τα χρήματα αυτά υπάρχουν στα 700 εκατομμύρια πλεόνασμα και δεν θα προχωρήσουμε σε αυτή την τροποποίηση, σε αυτή τη νομοθέτηση, στην υλοποίηση, μάλλον, του παγώματος του ειδικού μισθολογίου, διότι γνωρίζουμε ότι αυτοί οι άνθρωποι, σήμερα, δίνουν με το παραπάνω για να κρατιέται όρθια η χώρα και θα τους το ανταποδώσουμε, κυρίες και κύριοι συνάδελφοι.
Παρακαλώ! Κάντε ησυχία! Απαντήθηκαν θέματα που έμπαιναν επί τέσσερις ημέρες σε αυτή την Αίθουσα. Παρακαλώ, σημειώστε τα.
Ολοκληρώνω, κύριε Πρόεδρε. Η Ελλάδα, κυρίες και κύριοι Βουλευτές, την ερχόμενη εβδομάδα μπαίνει σε μια νέα εποχή. Οι αποφάσεις για το χρέος σηματοδοτούν την εκκίνηση μιας εποχής δημιουργίας και προκοπής για τον τόπο. Όλο το προηγούμενο διάστημα εργαστήκαμε σκληρά στο πεδίο της διαπραγμάτευσης. Θέλω αυτή την κρίσιμη στιγμή να μη μακρηγορήσω άλλο, αλλά να απευθυνθώ στους Βουλευτές της Πλειοψηφίας. Μόνοι μας καταφέραμε και σηκώσαμε έναν δύσκολο σταυρό. Σήμερα κλείνουμε έναν μεγάλο και δύσκολο κύκλο. Το επόμενο διάστημα θα είναι ένα διάστημα διαφορετικό, όχι μόνο για εμάς, αλλά και για τις Ελληνίδες και τους Έλληνες. Σήμερα παίρνουμε τις τελευταίες δύσκολες αποφάσεις. Μέχρι σήμερα αποδείξαμε ότι ξέρουμε να σηκώνουμε το βάρος, να τηρούμε τις κόκκινες γραμμές και να κατανέμουμε τα βάρη δίκαια. Αύριο τα πράγματα θα είναι πιο απαιτητικά, γιατί, πέρα από το να κατανέμουμε τα βάρη δίκαια, θα κληθούμε να κατανείμουμε δίκαια και τα όσα θα έχει τη δυνατότητα να προσφέρει μια ανάπτυξη με κοινωνικό πρόσημο στον τόπο. Δεν θα έρθει ανάπτυξη με μαγικά λόγια, με μαγικές υποσχέσεις και φαντασιώσεις. Όμως, η ανάπτυξη μέσα από πολύ συγκεκριμένες πρωτοβουλίες και προσπάθειες, τις οποίες έχουμε καταγάγει όλο το προηγούμενο διάστημα, είναι προ των πυλών. Δεν το λέμε εμείς, το λέει η EUROSTAT, το λένε οι Ευρωπαίοι εταίροι, το παραδέχεται και το Διεθνές Νομισματικό Ταμείο. Το δεύτερο εξάμηνο του 2016 μπαίνουμε σε θετικό πρόσημο. Το 2017 μπορεί να μη φτάσουμε το 4%, που υπόσχεται ο κ. Μητσοτάκης, θα έχουμε, όμως, 3% ανάπτυξη. Γυρίζουμε σελίδα. Η ιστορία έχει ήδη γυρίσει σελίδα. Οι άναρθρες κραυγές του παλιού πολιτικού συστήματος θα είναι μόνο ψίθυροι στα αυτιά της Ελλάδας του αύριο. Μπορεί η άνοιξη σε λίγες ημέρες να τελειώνει, όμως, η πραγματική άνοιξη της οικονομίας βρίσκεται μπροστά μας. Στο χέρι μας είναι να είναι και η πραγματική άνοιξη της πατρίδας μας.
Κύριε Πρόεδρε, θα ήθελα τον λόγο.
Κύριε Μητσοτάκη, αν θεωρείτε ότι για δύο λεπτά θέλετε κάτι να θέσετε, να σας δώσω τον λόγο.
Κύριε Πρόεδρε, μόνο για δύο λεπτά;
Παρακαλώ πολύ. Ένα λεπτό. Ηρεμήστε, σας παρακαλώ. Μη μου κάνετε υποδείξεις, σας παρακαλώ πολύ. Και ο κύριος Πρωθυπουργός και ο κύριος Πρόεδρος της Αξιωματικής Αντιπολίτευσης έχουν τυπικά εξαντλήσει τον χρόνο της πρωτομιλίας, της δευτερομιλίας, της τριτολογίας. Είναι προφανές, όμως, επειδή δεν κάνουμε τυπολατρία, ότι μπορεί ο κ. Μητσοτάκης για τρία λεπτά να θέσει κάποια θέματα και να απαντήσει ο κύριος Πρωθυπουργός. Παρακαλώ, κύριε Μητσοτάκη, έχετε τον λόγο.
Θα είμαι σύντομος, κύριε Πρόεδρε. Κύριε Τσίπρα, με κατηγορήσατε στην ομιλία σας ότι στην πρώτη μου τοποθέτηση σας αποκάλεσα «άσχετο και ψεύτη». Θυμάμαι πολύ καλά, όταν σηκωθήκατε να ανταπαντήσετε στη δευτερολογία σας, εκτός κειμένου, πριν από δεκαπέντε μέρες, και χρησιμοποιήσατε τη φράση περί «αυταπάτης». Και αναρωτιέμαι ένας Πρωθυπουργός, ο οποίος από αυτό το Βήμα αναγνωρίζει δημόσια ότι αυταπατήθηκε, τι είναι; Είναι καταρτισμένος, κύριε Τσίπρα; Να το καταλάβουμε!
Παρακαλώ πολύ, κάντε ησυχία!
Ως προς το ζήτημα των ψεμάτων, ένας Πρωθυπουργός, ο οποίος έταζε ότι θα σκίσει τα μνημόνια, ότι θα δώσει δέκατη τρίτη σύνταξη, τι είναι; Είναι ειλικρινής, κύριε Τσίπρα; [[Θόρυβος από την πτέρυγα του ΣΥΡΙΖΑ]] Η κοινωνία γνωρίζει πάρα πολύ καλά ότι είπατε ψέματα στους πολίτες, ότι τους παραπλανήσατε και ότι η διαρκής επίκληση - προσέξτε - της δεύτερης εκλογικής σας νίκης δεν σας δίνει άφεση αμαρτιών για τη ζημιά την οποία κάνατε το πρώτο εξάμηνο του 2015, διότι τότε, δυστυχώς, κύριε Τσίπρα, μπήκαν οι βάσεις για την οικονομική πορεία την οποία ακολουθούμε σήμερα. Αλήθεια, κύριε Πρόεδρε της Βουλής, τη συζήτηση για την Εξεταστική Επιτροπή για το τι έγινε το πρώτο εξάμηνο θα την προγραμματίσετε κάποια στιγμή; Για να μάθουμε ακριβώς τι έγινε και ποιο ήταν το μέγεθος της ζημιάς, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Αναγκάζομαι να επανέλθω σε πράγματα τα οποία σας τα έχω ξαναπεί. Πλην όμως, φαίνεται ότι έχετε κάποια εγγενή δυσκολία με τους αριθμούς. Έχω, λοιπόν, εδώ τις προβλέψεις της Ευρωπαϊκής Επιτροπής. Η Ευρωπαϊκή Επιτροπή στο τέλος του 2014 έλεγε: «Ανάπτυξη για το 2015 2,9% και 3,7%.». Και τι λέει σήμερα η Επιτροπή; «Ύφεση 0,2%, ύφεση 0,3%.». [[Χειροκροτήματα από την πτέρυγα της Νέας Δημοκρατίας]] Αυτό δεν αμφισβητείται, κύριε Τσίπρα. Όσο και αν δεν καταλαβαίνετε από αριθμούς, στοιχίσατε στην ελληνική οικονομία 21 δισεκατομμύρια ευρώ, σε απώλεια του ΑΕΠ, και αυτό είναι υπεράνω οποιασδήποτε αμφισβήτησης. Αναφέρεστε μονίμως στη συμφωνία, την οποία πράγματι ψηφίσαμε τον Αύγουστο του 2015 και είμαστε υπερήφανοι που εμείς κρατήσαμε, σε μια δύσκολη συγκυρία, τη χώρα στην Ευρώπη. Όμως, για πείτε μου, κύριε Τσίπρα: Πού ακριβώς στη συμφωνία αναφέρεται το υπερταμείο, με ζωή εκατό χρόνια, μέχρι το 2115; Τα δισέγγονά μας θα υπάρχουν και το υπερταμείο θα βρίσκεται και αυτό σε ζωή. [[Χειροκροτήματα από την πτέρυγα της Νέας Δημοκρατίας]] Πού ακριβώς αναφέρονται όλα αυτά; Πού ακριβώς στη συμφωνία αναφέρεται ότι δεν πρέπει να λογοδοτεί η Βουλή των Ελλήνων; Γιατί δεν υπάρχει άποψη της Βουλής, υπάρχει μόνο ενημέρωση. Και τις αποφάσεις τις γνωρίζετε πολύ καλά. Τις καθοριστικές αποφάσεις, οι οποίες παίρνονται με πλειοψηφία 4/5 δεν μπορεί να τις πάρει μόνη της η ελληνική Κυβέρνηση και οι εκπρόσωποι του ταμείου. Χρειάζεται και η σύμφωνη γνώμη των ξένων. Αναρωτιέμαι, λοιπόν, πού αναφέρονται όλα αυτά στη συμφωνία, την οποία ψηφίσαμε, ή μήπως η συμφωνία έχει αναφορά στον κόφτη; Για πείτε μου, κύριε Τσίπρα, πότε μπήκε ο κόφτης στον δημόσιο διάλογο; Μήπως έγινε τους τελευταίους δύο μήνες; Μήπως έγινε μετά τη διαρροή της υποκλαπείσας συνομιλίας με το Διεθνές Νομισματικό Ταμείο; Υπήρχε ζήτημα κόφτη πριν; Ο κόφτης είναι το τίμημα της προσωπικής σας αναξιοπιστίας! [[Χειροκροτήματα από την πτέρυγα της Νέας Δημοκρατίας]] Επειδή κανείς δεν πιστεύει ότι το πακέτο μέτρων, το οποίο φέρνετε, μπορεί να αποδώσει, γι' αυτό και σας τον επέβαλαν. Πράγματι, η οποιαδήποτε Κυβέρνηση χρειάζεται έναν μηχανισμό ελέγχου των δαπανών. Και υπήρχε τέτοιος μηχανισμός από το 2014. Γιατί δεν αρκούσε στους ξένους; Τον ψηφίσαμε εμείς. Έχετε απαντήσει επ' αυτού; Γιατί σας ζήτησαν ειδικό πρόσθετο κόφτη; Γιατί, πολύ απλά, κύριε Τσίπρα, δεν σας πιστεύει κανείς. Ούτε εντός Ελλάδος ούτε εκτός! [[Χειροκροτήματα από την πτέρυγα της Νέας Δημοκρατίας]] Αναφερθήκατε στην εκλεκτική σχέση, την οποία έχετε με το Διεθνές Νομισματικό Ταμείο. Εδώ, πράγματι, πρέπει να πω ότι μένω άφωνος. Διότι έχετε πετύχει κάτι μοναδικό. Τις προτάσεις του Ταμείου οι οποίες είναι ωφέλιμες για τα εθνικά συμφέροντα, δηλαδή μια πιο επιθετική παρέμβαση στο χρέος και χαμηλότερα πρωτογενή πλεονάσματα, να μην τις συζητάτε και να αποδέχεστε τον κόφτη. Πώς το καταφέρατε αυτό, κύριε Τσίπρα; Αλήθεια, για απαντήστε μου στη συνέχεια, εσείς θα επιδιώξετε στόχο 2% για πρωτογενή πλεονάσματα; Εμείς σας είπαμε τη δικιά μας θέση. Η δικιά σας θέση ποια είναι; Μπορείτε να το πετύχετε; Η απάντηση είναι ότι δεν μπορείτε να το πετύχετε, διότι, δυστυχώς, δεν είστε πια αξιόπιστος συνομιλητής. Και γι' αυτό, με την παρέμβαση την οποία δρομολογείτε για το χρέος, δεσμεύετε τη χώρα σε πρωτογενή πλεονάσματα για δεκαπέντε χρόνια, τα οποία εγώ σας λέω ότι απλά δεν είναι βιώσιμα.
Κύριε Πρόεδρε, παρακαλώ, συντομεύετε.
Παρακαλώ, κύριε Πρόεδρε. Ο κύριος Πρωθυπουργός μίλησε πενήντα πέντε λεπτά. Μια παρατήρηση πάλι επί των αριθμών και επί της κατανόησης του αντικειμένου της οικονομίας. Τι μας είπατε σήμερα; Ότι τα μέτρα, συνολικά, τα οποία πάρθηκαν από το 2000 έως το 2014 ήταν 90 δισεκατομμύρια. Μάλιστα. Τι λέει η δικιά σας έκθεση στον τελευταίο προϋπολογισμό τον οποίο καταθέσατε; «Την περίοδο 2000-2014 τα μέτρα του Προγράμματος Οικονομικής Προσαρμογής έφθασαν το 24,5% του ΑΕΠ.». Κάντε μια διαίρεση. Ξέρετε πόσο είναι αυτό; Είναι λίγο κάτω από 60 δισεκατομμύρια. Δεν τα πάτε καλά με τα δισεκατομμύρια, κύριε Τσίπρα! Σας το έχω πει πολλές φορές. [[Χειροκροτήματα από την πτέρυγα της Νέας Δημοκρατίας]] Επιτέλους, τι είναι τα δισεκατομμύρια; Στραγάλια, να μην ξέρετε πόσα είναι τα συνολικά μέτρα; Και κάτι ακόμα, σχετικά με το μείγμα της πολιτικής. Αλήθεια,…
Ησυχία, παρακαλώ. Κύριε Παπαδόπουλε, ησυχία.
…μιας και επιμένετε να σχολιάσετε τις δηλώσεις των Ευρωπαίων αξιωματούχων, για σχολιάστε μου, κύριε Τσίπρα…
Κύριε Παπαδόπουλε, σταματήστε. Ορίστε, κύριε Μητσοτάκη, συνεχίστε.
Σχολιάστε μου, λοιπόν, κύριε Τσίπρα, τη δήλωση του Αντιπροέδρου της Ευρωπαϊκής Επιτροπής του κ. Ντομπρόβσκις, ο οποίος είπε ξεκάθαρα ότι η επιλογή του μείγματος των φόρων ήταν η δικιά σας επιλογή. Για σχολιάστε το και αυτό, λοιπόν. [[Χειροκροτήματα από την πτέρυγα της Νέας Δημοκρατίας]] Βεβαίως δική σας επιλογή ήταν! Αυτό σας εξηγούμε τόσο καιρό. Δική σας επιλογή ήταν.
Παρακαλώ, κάντε ησυχία.
Και δική σας επιλογή ήταν να δώσετε αυξήσεις 150 εκατομμύρια στους δημοσίους υπαλλήλους, όταν δεν το αντέχει η οικονομία.
Κύριε Θεωνά, μην απαντάτε κατά μόνας.
Δικιά σας επιλογή είναι να δημιουργείτε συνέχεια πρόσθετες δομές στο δημόσιο. Δική σας επιλογή είναι να προσλαμβάνετε κολλητούς και «ημετέρους». Πράγματι, αυτό το μείγμα της πολιτικής είναι δικό σας, αλλά ξέρετε κάτι, κύριε Τσίπρα; Τους φόρους όλοι θα τους πληρώσουμε και ειδικά οι ασθενέστεροι. Και ακόμη η ελληνική κοινωνία δεν έχει αντιληφθεί την ένταση της φοροκαταιγίδας, η οποία ψηφίζεται σήμερα. Περιμένετε όμως, σε δύο τρεις μήνες, όταν θα έρθει ο Σεπτέμβριος, ο Οκτώβριος, τα πράγματα θα είναι πολύ διαφορετικά, πολύ χειρότερα για την Κυβέρνησή σας. Αλλά αυτό δεν με ενδιαφέρει τόσο πολύ, κύριε Τσίπρα. Θα είναι, δυστυχώς, πολύ χειρότερα τα πράγματα στην πραγματική οικονομία. Και μιας και αναφερθήκατε στις δικές μας πολιτικές και στη σχέση την οποία είχαμε με την τρόικα, εγώ θέλω να σας θυμίσω, κύριε Τσίπρα, ότι εμείς προβήκαμε σε μια σειρά φορολογικών μειώσεων, μειώσαμε 30% την εισφορά αλληλεγγύης, μειώσαμε τον ΦΠΑ στην εστίαση, μειώσαμε τον ειδικό φόρο κατανάλωσης στο πετρέλαιο. Όταν και εσείς πετύχετε τα ίδια, να έρθετε εδώ πέρα να μας το πείτε. Και το κάναμε χωρίς έγκριση της τρόικας. [[Χειροκροτήματα από την πτέρυγα της Νέας Δημοκρατίας]] Και κάτι τελευταίο, για τον κ. Καμμένο. Πού είναι; Α, είναι κρυμμένος εκεί. Έπρεπε να σας είχα δει. Αναφερθήκατε, κύριε Καμμένο, στην τελευταία σας αποστροφή στο πώς θα αισθάνονται, άραγε, οι Βουλευτές της Νέας Δημοκρατίας, όταν θα ξαναβλέπουν τα βίντεο από τις παρεμβάσεις τις οποίες έκαναν κατά τη διάρκεια της συζήτησης, όταν θα έχετε πετύχει μια καλή συμφωνία για τη χώρα. Εσείς πώς αισθάνεστε, όταν βλέπετε τα δικά σας βίντεο, που ζητούσατε να πέσουμε στα τέσσερα και λέγατε όλα αυτά τα απίστευτα πράγματα, κύριε Καμμένο, για τα οποία ουδέποτε ζητήσατε συγγνώμη;
Καλώς. Επί του τελευταίου δεν υπάρχει απάντηση, δεν εγείρεται θέμα. Ο κύριος Πρωθυπουργός έχει τον λόγο, για όσα λεπτά χρειαστεί. Και, δεύτερον, το ότι λέω και προς τους δύο να μαζεύουμε κάπως τον χρόνο είναι η ελάχιστη ευαισθησία διαδικαστική προς τους υπόλοιπους έξι πολιτικούς Αρχηγούς, οι οποίοι δεν έχουν λάβει τον λόγο, όχι μόνο σήμερα, αλλά και άλλες φορές μετά την ολοκλήρωση της διαδικασίας. Παρακαλώ, να το σεβόμαστε. Ορίστε, κύριε Πρωθυπουργέ, έχετε τον λόγο.
Θα είμαι πολύ σύντομος, κύριε Πρόεδρε. Φαίνεται ότι ο κ. Μητσοτάκης δεν πείστηκε από όλα αυτά που κατέθεσα πιο πριν, από τις δικές σας δηλώσεις, για το ποια εναλλακτική θα έπρεπε να υπάρχει για την αξιοποίηση των assets του δημοσίου, για το ότι εσείς, η κ. Μπακογιάννη είχε προτείνει για αυτό το ταμείο.
Κύριε Πρόεδρε, τώρα θα πρέπει να απαντήσω.
Εντάξει, κυρία Μπακογιάννη, θα απαντήσει ο αδερφός σας, εάν χρειάζεται. Οικογενειακή υπόθεση.
Δεν είναι οικογενειακός ο χρόνος, παρακαλώ!
Αφήστε με να ολοκληρώσω. Είπατε, λοιπόν, για άλλη μια φορά ότι υπάρχει μείζον ζήτημα, διότι λέτε είναι πολλά τα χρόνια. Αυτό το οποίο αποφασίσαμε εκείνο το βράδυ ήταν τα χρόνια ζωής αυτού του νέου ταμείου, που δεν θα εκποιεί, αλλά θα αξιοποιεί περιουσίες και θα έχει collateral στις χρηματοδοτικές ροές, όχι στα ακίνητα, ύψους 50 δισεκατομμυρίων, για να δώσει 25 δισεκατομμύρια στην πραγματική οικονομία και 25 δισεκατομμύρια στο χρέος. Αυτό το οποίο είχαμε συμφωνήσει εκείνο το βράδυ ήταν να έχει μεγάλο χρόνο ζωής όσο η διάρκεια του νέου δανεισμού, όχι του παλιού, τα καινούργια δάνεια της δανειακής σύμβασης του 2015. Στις εταιρικές συμβάσεις υπάρχει ως τυπικό νούμερο τα ενενήντα εννέα χρόνια, εξ όσων γνωρίζω. Αλλά, να σας πω κάτι, κύριε Μητσοτάκη. Το να έχει μεγάλο χρόνο ζωής αυτό το ταμείο είναι θετικό για το δημόσιο συμφέρον και θα σας εξηγήσω γιατί. Όταν είναι μικρός ο χρόνος, αυτό το οποίο προβλέπει η αγορά, δηλαδή η μεγιστοποίηση του κέρδους για το ταμείο είναι η εκποίηση, διότι ένα έσοδο σε βάθος χρόνου, το οποίο είναι πάγιο, η χρηματορροή από ένα πάγιο έσοδο σε βάθος χρόνου, υπολογίζεται πολλαπλασιαζόμενο επί τα χρόνια της πιθανής αξιοποίησης και όλοι συνειδητοποιούν ότι είναι επωφελέστερο να μείνει και να μην εκποιηθεί, από ό,τι να πωληθεί και μάλιστα κοψοχρονιά στην περίοδο της κρίσης. Όμως, δεν θέλω να μπω στις τεχνικές λεπτομέρειες. Θέλω να σας πω κάτι, το οποίο είναι πάρα πολύ ουσιαστικό. Λέτε εδώ ότι - και είναι πολύ σοβαρό όταν το λέτε στη Βουλή - η ελληνική πολιτεία, η Βουλή, η όποια κυβέρνηση θα είναι ουσιαστικά ένας παρατηρητής και θα παίρνουν ουσιαστικά αποφάσεις οι ξένοι για το μέλλον του ταμείου. Κύριε Μητσοτάκη, κοιτάχτε, αυτές οι τοποθετήσεις δημιουργούν άλλου είδους συνειρμούς, που τροφοδοτούν άλλους πολιτικούς χώρους, τους πολιτικούς εκείνους χώρους, που αναδύονται σήμερα στην Ευρώπη, τον λόγο της ακροδεξιάς. Μιλήσατε για άρση κυριαρχίας, μιλήσατε για προδοσίες. Είναι σοβαρά αυτά που λέτε. Σας λέω το εξής: Η ρήτρα τού ότι δεν πρόκειται να υπάρξει καμμία απόφαση χωρίς τη δική μας συναίνεση, έρχεται από το γεγονός ότι το ταμείο αυτό θα έχει μια πενταμελή διοίκηση. Στην πενταμελή αυτή διοίκηση τρία μέλη θα είναι επιλογής δικής μας και δύο μέλη επιλογής της άλλης πλευράς.
Σταματήστε, παρακαλώ.
Ναι, βεβαίως. Τα μέλη θα είναι…
Με σύμφωνη γνώμη;
Τι θέλετε να πείτε; Θέλετε να πείτε ότι τόσα χρόνια στο ΤΑΙΠΕΔ ξεπουλάγατε, επειδή εσείς θέλατε; Δεν είχατε τη σύμφωνη γνώμη των εταίρων για…
Το ΤΑΙΠΕΔ είχε ελληνική διοίκηση. Δεν τους ρωτάγαμε.
Κύριε Βορίδη, κύριε Τζαβάρα, παρακαλώ.
Καθίστε, κύριε Βορίδη. Δική σας είναι αυτή η γραμμή, η ακραία γραμμή, περί προδοσίας, και να ξέρετε ότι την προηγούμενη φορά που ακούστηκε σε αυτόν τον τόπο η μομφή της προδοσίας της Αριστεράς είχαμε άσχημα ξεμπερδέματα ως τόπος! Και επιβάλλετε αυτή τη γραμμή στον κ. Μητσοτάκη. Μη φωνάζετε, λοιπόν.
Μη διακόπτετε, παρακαλώ.
Δεν μπορεί κανένας να επιβάλει στην ελληνική πλευρά να κάνει κάτι το οποίο δεν επιθυμεί, έχοντας τους τρεις στους πέντε. Κανείς δεν μπορεί να επιβάλει στην ελληνική πλευρά να κάνει κάτι το οποίο δεν επιθυμεί. [[Θόρυβος - διαμαρτυρίες από την πτέρυγα της Νέας Δημοκρατίας]] Καλά, καλά.
Παρακαλώ! Κύριε Τζαβάρα, κύριε Κικίλια, σταματήστε να παρεμβαίνετε. Τέσσερις μέρες τα είπατε αναλυτικά. Τώρα, τα ακούτε συμπυκνωμένα. Παρακαλώ, σταματήστε!
Για να γίνει κάτι όπως το επιθυμούν οι δανειστές - και κλείνω για αυτό το θέμα, για να μη μακρηγορήσω - σε ό,τι αφορά το ζήτημα του ταμείου, θα πρέπει δύο εκ των τριών της ελληνικής πλευράς να συμφωνήσουν μαζί του, πράγμα το οποίο είναι θεωρία επιστημονικής φαντασίας. Όμως, το κρίσιμο σημείο, κυρίες και κύριοι συνάδελφοι, δεν είναι αυτό. Το κρίσιμο σημείο είναι ότι το ταμείο αυτό δεν θα εκποιεί, αλλά θα αξιοποιεί τις χρηματορροές. Εσείς εκποιήσατε και μάλιστα με τρόπο, ο οποίος είναι καταφανώς άδικος και βλαβερός προς το ελληνικό δημόσιο μέχρι τώρα, τα είκοσι οκτώ ακίνητα του ελληνικού δημοσίου από το ΤΑΙΠΕΔ. Εμείς αναγκαστήκαμε μέχρι σήμερα, διότι αυτό έλεγε η συμφωνία, να προχωρήσουμε σε όσα όριζε η συμφωνία και οι δεσμεύσεις που εσείς είχατε. Από εδώ και στο εξής, όμως, στο Ταμείο Αξιοποίησης - και όχι εκποίησης - της Περιουσίας, θα παράγουμε αξίες και χρηματορροές εκ των οποίων θα πηγαίνουν στην πραγματική οικονομία και όχι στον κουβά του χρέους. Έρχομαι τώρα στο δεύτερο ζήτημα το οποίο θέσατε. Κύριε Μητσοτάκη, είπατε ότι κάνω λάθος, διότι δεν είναι 93 δισεκατομμύρια ευρώ των μέτρων που φέρατε στην πενταετία - εξαετία, αλλά είναι 60 δισεκατομμύρια ευρώ. Θέλω να σας θυμίσω όσα δήλωσε από αυτό το Βήμα - δεν έχω το κείμενο μαζί μου, θα το ψάξουμε, είμαι απολύτως σίγουρος για αυτό - ο κ. Στουρνάρας. Μπερδεύετε την απόδοση των μέτρων με τα πραγματικά μέτρα λιτότητας που ψηφίστηκαν από τις κυβερνήσεις ΠΑΣΟΚ, στην αρχή, ΠΑΣΟΚ - Νέας Δημοκρατίας στη συνέχεια. Ενενήντα τρία δισεκατομμύρια ευρώ μέτρα, απόδοση εξήντα δισεκατομμύρια ευρώ, που ήταν μία από τις πιο σκληρές δημοσιονομικές προσαρμογές που έχουν επιβληθεί σε χώρα του αναπτυγμένου κόσμου. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Μιλήσατε για άλλη μια φορά για εξεταστική επιτροπή. Δεν έχετε καταλάβει ότι το παραμύθι σας πια δεν έχει δράκο; Δεν το έχετε καταλάβει αυτό; Θέλετε εξεταστική επιτροπή, διότι, λέει, καταστρέψαμε τη χώρα, διαπραγματευόμενοι σκληρά. Γιατί καταστράφηκε η χώρα; Μιλούσατε για ύφεση που θα είναι της τάξης του 7% και για πλήρη αστοχία όλων των στόχων. Μας λέγατε διαρκώς ότι είμαστε έξω στα έσοδα και ότι θα έχουμε μεγάλο έλλειμμα. Είχαμε-0,2% και όχι 7% ύφεση, σχεδόν, δηλαδή στασιμότητα. Και πιάσαμε και υπερκαλύψαμε τον στόχο πλεονάσματος τη χρονιά τη σκληρή και τη δύσκολη του 2015 κατά 1% πάνω του στόχου. Πιάσαμε πλεόνασμα 0,7%, όταν εσείς τη χρονιά του success story μάς είχατε φέρει πλεόνασμα 0,2%. Έτσι καταστρέψαμε την οικονομία, κύριε Μητσοτάκη; Και ποια ήταν η δική σας αντιπρόταση; Να υλοποιήσουμε τα μέτρα 7,7 δισεκατομμυρίων ευρώ για το 2015-2016 που προέβλεπε η πέμπτη αξιολόγηση που ποτέ δεν κλείσατε; Έρχεστε εδώ και συγκρίνετε όχι πραγματικά μεγέθη της ελληνικής οικονομίας, των αποδόσεών της, αλλά αυτά που θα γίνονταν, αν με κάποιο μαγικό τρόπο η χώρα έκλεινε την πέμπτη αξιολόγηση, δηλαδή, έφερνε αυτά τα 7,7 δισεκατομμύρια ευρώ μέτρα στη διετία, πράγμα, το οποίο είχατε τη δυνατότητα να το κάνετε και δεν το κάνατε, κύριε Μητσοτάκη. Γιατί δεν το κάνατε; Ποιος σας εμπόδισε να το κάνετε αυτό;
Εσείς που μας ρίξατε.
Α, σας εμποδίσαμε εμείς; Ξέρετε από πότε ήταν η πέμπτη αξιολόγηση; Ήταν από τον Ιούλιο. Κύριε Μητσοτάκη, νομίζω ότι απευθυνόμαστε σε ανθρώπους που έχουν λογική. Την πέμπτη αξιολόγηση δεν την κλείσατε.
Κυρίως μνήμη.
Ναι, και μνήμη, κυρία Μπακογιάννη. Την πέμπτη αξιολόγηση δεν την κλείσατε, διότι εμπεριείχε πάρα πολλά σκληρά μέτρα, πολύ πιο σκληρά μέτρα από αυτά τα οποία αναγκαστήκαμε να πάρουμε μετά τον συμβιβασμό, τα οποία δεν αντέχατε να φέρετε εδώ.
Ησυχία.
Νομίζατε ότι θα τη γλιτώσετε με ένα mail το οποίο αποστείλατε, το οποίο καμμία σχέση δεν είχε με αυτά που σας ζητούσαν οι δανειστές. Θα είχαμε λοιπόν ανάπτυξη. Τέλος, θέλω να αναφερθώ σε όσα είπατε για τον δημοσιονομικό διορθωτή. Πριν όμως από αυτό, θα απαντήσω σε κάτι ακόμη. Λέτε ότι ο Αντιπρόεδρος της Κομισιόν, ο Ντομπροβόσκις δήλωσε το εξής. [[Θόρυβος από την πτέρυγα της Νέας Δημοκρατίας]] Εντάξει, τώρα, με συγχωρείτε. Αυτό είναι το θέμα σας, ότι δεν θυμάμαι ακριβώς το όνομά του;
Παρακαλώ, γνωρίζουμε ότι ξέρετε άπταιστα λετονικά. Ησυχία!
Τέτοια κινητικότητα δεν έχω ξαναδεί στα έδρανα της Αντιπολίτευσης. Είπε λοιπόν ότι ήταν δική μας επιλογή οι φόροι. Πράγματι, κύριε Μητσοτάκη, το είπα στην ομιλία μου. Η πρόταση των δανειστών ήταν να πάμε τον φόρο προστιθέμενης αξίας, τον ΦΠΑ στην ενέργεια από το 13% στο 23% και το νερό από το 13% στο 23%, κάτι το οποίο θα δημιουργούσε μια πρωτοφανή επιβάρυνση σε κάθε νοικοκυριό. Αντ' αυτού, κάναμε τη δική μας επιλογή και είπαμε ότι δεν θα αυξηθεί από το 13% στο 23% ο ηλεκτρισμός, η ΔΕΗ, αλλά θα πάμε τον ΦΠΑ από το 23% στο 24%. Θέλω να κλείσω με τον δημοσιονομικό κόφτη, τον δημοσιονομικό διορθωτή. Καταλαβαίνω το γεγονός ότι είχατε βάλει όλα σας τα λεφτά σε μια ρουλέτα στο μαύρο, στην αποτυχία, στο ότι το Διεθνές Νομισματικό Ταμείο θα επιμείνει σε αυτά τα σκληρά μέτρα των 3,6 δισεκατομμυρίων ευρώ. Διότι όλοι γνωρίζουμε ότι η συμφωνία μίλαγε - και μιλάει και έχουμε υποχρέωση να την τηρήσουμε - για πλεόνασμα 3,5% πλεόνασμα το 2018. Και η διαφωνία ανάμεσα στους θεσμούς ήτο, αν με αυτά τα μέτρα, τα 5,4 δισεκατομμύρια, 1% συν 1% συν 1%, θα πιάσουμε το 3,5% πλεόνασμα το 2018. Το Διεθνές Νομισματικό Ταμείο έλεγε περίπου αυτά που λέγατε κι εσείς λίγο πιο πριν, ότι δεν θα τα πιάσουμε. Κι έλεγε ότι μπορούμε να πιάσουμε 1,5% με αυτά τα μέτρα και επέμενε μέχρι τελευταία στιγμή να φέρουμε προς ψήφιση όχι 3%, αλλά 5% μέτρα, δηλαδή να φέρουμε προς ψήφιση άλλα 3,6 δισεκατομμύρια ευρώ. Και βεβαίως είχατε συνηθίσει όσα συνέβαιναν την περίοδο τη δική σας, ότι, όταν κάτι το ζήταγε το ΔΝΤ, ήταν νόμος. Δεν προβλέψατε το γεγονός ότι αυτή τη φορά η Ελλάδα δεν θα είναι απομονωμένη. Δεν προβλέψατε το γεγονός ότι ισχυρότατες συμμαχίες σε όλη την Ευρώπη και όχι μόνο σοσιαλιστές, θα υπάρξουν για να στηρίξουν το δίκαιο αίτημα ότι ο ελληνικός λαός δεν πρέπει να επιβαρυνθεί άλλο. Είχατε πειστεί ότι θα μας τα επιβάλουν και είχατε αρχίσει μάλιστα να ετοιμάζετε φιέστες, να ράβετε κουστούμια. Κρατήστε τα, θα τα χρειαστείτε τα κουστούμια. Δεν θα πέσουμε. Δεν θα οδηγήσουμε τον λαό σε επιπλέον μέτρα. Δεν θα γίνουν εκλογές, όπως είχατε προβλέψει και όπως είχατε ζητήσει. Πολύ φοβάμαι, όμως, κύριε Μητσοτάκη, ότι θα διαψευσθείτε για άλλη μια φορά και σε ό,τι αφορά την επιθυμία σας να ενεργοποιηθεί ο δημοσιονομικός ρυθμιστής, ο μηχανισμός, ο κόφτης. Δεν θα ενεργοποιηθεί, κύριε Μητσοτάκη, ούτε το 2017, ούτε το 2018, ούτε το 2019, διότι το 2018 η χώρα θα έχει πολύ μεγάλη ανάπτυξη. Περνάμε σε μια άλλη εποχή. Βεβαίως, φαντάζομαι ότι ο άλλος «διορθωτής» που σας άλλαξε γραμμή και είπε και σήμερα «μη ζητάτε εκλογές, την άνοιξη του 2017 θα γίνουνε», πιστεύει ότι το 2017 θα ενεργοποιηθεί ο κόφτης, γι' αυτό το λέει. Λοιπόν, σας διαβεβαιώνω ότι δεν πρόκειται. Φτάσαμε σε πλεόνασμα 0,7% το 2015, όταν είχαμε δύο εκλογικές αναμετρήσεις και ένα δημοψήφισμα και capital controls. Το 2016 θα υπερβούμε πολύ πιο πάνω από το 0,5% και το 2017, όταν θα έχουμε ανάπτυξη 3%, πολύ πιο πάνω από το 1,75%. Και τότε φοβάμαι, κύριε Μητσοτάκη, ότι θα ενεργοποιηθούνε άλλοι κόφτες, πολιτικοί κόφτες, που θα αναγκάσουν και εσάς να λέτε όχι 2017-2021, αλλά 2018-2022, όχι 2018-2022, αλλά 2019-2023. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Περιμένετε, λοιπόν, μέχρι το 2019 και θα χάσετε ξανά τις εκλογές, αν συνεχίσετε με αυτή την τακτική.
Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» και η ψήφισή τους θα γίνει χωριστά. Κυρίες και κύριοι συνάδελφοι, έχει υποβληθεί αίτηση ονομαστικής ψηφοφορίας Βουλευτών της Νέας Δημοκρατίας επί της αρχής του νομοσχεδίου και επί των άρθρων 44, 45, 46, 47, 48, 49, 50, 51, 52, 53, 54, 55, 58, 59, 60, 184, 185, 186, 187, 188, 189, 190, 191, 192, 193, 194, 195, 196, 197, 198, 199, 200, 201, 202, 203, 204, 205, 206, 207, 208, 209, 210, 211, 212, 213, 214, 233, 234, 235, 236 καθώς και επί της τροπολογίας με γενικό αριθμό 449 και ειδικό 93, της οποίας το κείμενο έχει ως εξής: Αλλαγή σελίδας [[Να μπει η σελίδα 556α]] [[Να μπει η σελίδα 559α]] [[Να μπει η σελίδα 560α]] [[Να μπει η σελίδα 561α]] Αλλαγή σελίδας
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Χρήστος Σταϊκούρας. Παρών. Ο κ. Κώστας Τσιάρας. Παρών. Ο κ. Μάξιμος Χαρακόπουλος. Παρών. Ο κ. Δημήτρης Κυριαζίδης. Παρών. Ο κ. Γεώργιος Γεωργαντάς. Παρών. Ο κ. Δημήτρης Σταμάτης. Παρών. Ο κ. Γιαννάκης Στέργιος. Παρών. Ο κ. Χρήστος Μπουκώρος. Παρών. Ο κ. Αθανάσιος Μπούρας. Παρών. Ο κ. Βασίλης Γιόγιακας. Παρών. Η κ. Άννα Καραμανλή. Παρούσα. Ο κ. Μάνος Κόνσολας. Παρών. Ο κ. Απόστολος Βεζυρόπουλος. Παρών. Ο κ. Σάββας Αναστασιάδης. Παρών. Ο κ. Αναστάσιος Δημοσχάκης. Παρών. Ο κ. Κωνσταντίνος Τζαβάρας. Παρών. Ο κ. Θεόδωρος Καράογλου. Παρών. Ο κ. Γεώργιος Στύλιος. Παρών. Η κ. Άννα - Μισέλ Ασημακοπούλου. Παρούσα. Ο κ. Κωνσταντίνος Καραμανλής. Παρών. Ο κ. Χρήστος Κέλλας. Παρών. Η κ. Φωτεινή Αραμπατζή. Παρούσα. Η κ. Νίκη Κεραμέως. Παρούσα. Ο κ. Ανδρέας Κατσανιώτης. Παρών. Ο κ. Κωνσταντίνος Βλάσης. Παρών. Ο κ. Νότης Μηταράκης. Παρών. Η κ. Μαρία Αντωνίου. Παρούσα. Ο κ. Ιωάννης Κεφαλογιάννης. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας. Επίσης, έχει υποβληθεί αίτηση ονομαστικής ψηφοφορίας Βουλευτών της Χρυσής Αυγής επί των άρθρων 1 έως 43, 50, 52, 53, 54, 55, 58, 59, 60, 61, 65, 66, 70, 72, 80, 105, 106, 142, 153, 159, 184, 185, 186, 188, 191, 196, 197, 199, 200, 204, 205, 215 έως 230 και των τροπολογιών 435/79, 437/81 και 440/84, της οποίας το κείμενο έχει ως εξής: Αλλαγή σελίδας Αλλαγή σελίδας)
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Μιχαλολιάκος Νικόλαος. Παρών. Ο κ. Παππάς Χρήστος. Παρών. Η κ. Ζαρούλια Ελένη. Παρούσα. Ο κ. Λαγός Ιωάννης. Παρών. Η κ. Βλάχου Σωτηρία. Παρούσα. Ο κ. Ηλιόπουλος Παναγιώτης. Παρών. Ο κ. Κασιδιάρης Ηλίας. Παρών. Ο κ. Παναγιώταρος Ηλίας. Παρών. Ο κ. Χατζησάββας Χρήστος. Παρών. Ο κ. Γερμενής Γεώργιος. Παρών. Ο κ. Μίχος Νικόλαος. Παρών. Ο κ. Σαχινίδης Ιωάννης. Παρών. Ο κ. Αϊβατίδης Ιωάννης. Παρών. Ο κ. Γρέγος Αντώνιος. Παρών. Ο κ. Μπαρμπαρούσης Κωνσταντίνος. Παρών. Ο κ. Κούζηλος Νικόλαος. Παρών. Ο κ. Κουκούτσης Δημήτριος. Παρών. Ο κ. Καρακώστας Ευάγγελος. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Χρυσής Αυγής. Επίσης, έχει υποβληθεί αίτηση ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ επί της αρχής του νομοσχεδίου και επί των άρθρων 1, 44 έως 50, 52 έως 56, 58 έως 61, 63, 65, 70, 184 έως 205 και 233, της οποίας το κείμενο έχει ως εξής: Αλλαγή σελίδας Αλλαγή σελίδας)
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Η κ. Γεννηματά Φωτεινή. Παρούσα. Ο κ. Αρβανιτίδης Γεώργιος. Παρών. Ο κ. Βενιζέλος Ευάγγελος. Παρών. Ο κ. Θεοχαρόπουλος Αθανάσιος. Παρών. Ο κ. Κεγκέρογλου Βασίλειος. Παρών. Η κ. Κεφαλίδου Χαρούλα. Παρούσα. Ο κ. Κουτσούκος Ιωάννης. Παρών. Ο κ. Κρεμαστινός Δημήτριος. Παρών. Ο κ. Κωνσταντινόπουλος Οδυσσέας. Παρών. Ο κ. Κωνσταντόπουλος Δημήτριος. Παρών. Ο κ. Λοβέρδος Ανδρέας. Παρών. Ο κ. Μανιάτης Ιωάννης. Παρών. Ο κ. Παπαθεοδώρου Θεόδωρος. Παρών. Ο κ. Σκανδαλίδης Κωνσταντίνος. Παρών. Ο κ. Τζελέπης Μιχαήλ. Παρών. Η κ. Χριστοφιλοπούλου Παρασκευή. Παρούσα. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ. Επίσης, έχει υποβληθεί αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας επί της αρχής του νομοσχεδίου και επί των άρθρων 50, 52, 53, 55, 58, 59, 60, 61, 65, 70 έως 99, 106, 184 έως 214, 215 έως 230, 233 και 236, της οποίας το κείμενο έχει ως εξής; Αλλαγή σελίδας Αλλαγή σελίδας)
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Κουτσούμπας Δημήτριος. Παρών. Η κ. Παπαρήγα Αλεξάνδρα. Παρούσα. Ο κ. Βαρδαλής Αθανάσιος. Παρών. Ο κ. Γκιόκας Ιωάννης. Παρών. Ο κ. Δελής Ιωάννης. Παρών. Η κ. Κανέλλη Λιάνα. Παρούσα. Ο κ. Καραθανασόπουλος Νικόλαος. Παρών. Ο κ. Κατσώτης Χρήστος. Παρών. Ο κ. Λαμπρούλης Γεώργιος. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας. Δέχεστε να συμπτύξουμε τις κατατεθείσες ονομαστικές ψηφοφορίες σε μία;
Το Σώμα συμφώνησε. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα διεξαχθεί ονομαστική ψηφοφορία επί της αρχής και επί των άρθρων 1 έως 56, 58 έως 61, 63, 65, 66, 70 έως 99, 105, 106, 142, 153, 159, 184 έως 230, 233, 234, 236 και επί της τροπολογίας με γενικό αριθμό 449 και ειδικό 93, του σχεδίου νόμου του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις». Οι αποδεχόμενοι την αρχή, τα άρθρα και την τροπολογία λέγουν «ΝΑΙ». Οι μη αποδεχόμενοι την αρχή, τα άρθρα και την τροπολογία λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου η κ. Παναγιώτα Δριτσέλη από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής, των άρθρων και της τροπολογίας του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά. [[Οι προαναφερθείσες επιστολές έχουν ως εξής:]] Αλλαγή σελίδας [[Να μπουν οι σελίδες 565-568]] Αλλαγή σελίδας
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κυρίων Σπυρίδωνος - Αδώνιδος Γεωργιάδη και Γρηγορίου Ψαριανού, οι οποίοι μας γνωστοποιούν ότι απουσιάζουν από την ψηφοφορία και μας ενημερώνουν τι θα ψήφιζαν, εάν ήταν παρόντες. Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης αλλά δεν συνυπολογίζονται στην καταμέτρηση των ψήφων. [[Οι προαναφερθείσες επιστολές καταχωρίζονται στα Πρακτικά και έχουν ως εξής:]] Αλλαγή σελίδας [[Να μπουν οι σελίδες 570-571]] Αλλαγή σελίδας
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Εν τω μεταξύ, μέχρι να ολοκληρωθεί η καταμέτρηση των ψήφων και να εξαχθεί το αποτέλεσμα της ψηφοφορίας, θα προβούμε στην ψηφοφορία των υπολοίπων άρθρων και της τροπολογίας, για να κερδίσουμε χρόνο. Ερωτάται το Σώμα: Γίνεται δεκτό το άρθρο 57 ως έχει;
Κατά πλειοψηφία.
Συνεπώς το άρθρο 57 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 62 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 62 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 64 ως έχει;
Κατά πλειοψηφία.
Παρών.
Κατά πλειοψηφία.
Παρών.
Συνεπώς το άρθρο 64 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 67 ως έχει;
Κατά πλειοψηφία.
Παρών.
Κατά πλειοψηφία.
Παρών.
Συνεπώς το άρθρο 67 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 68 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 68 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 69 ως έχει;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 69 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 100 ως έχει;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 100 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 101 ως έχει;
Κατά πλειοψηφία.
Παρών.
Παρών.
Συνεπώς το άρθρο 101 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 102 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 102 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 103 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 103 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 104 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 104 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 107 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 107 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 108 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 108 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 109, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 109 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 110, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 110 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 111, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 111 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 112 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 112 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 113 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 113 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 114 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 114 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 115 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 115 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 116 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 116 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 117 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 117 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 118 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 118 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 119 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 119 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 120 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 120 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 121 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 121 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 122 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 122 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 123 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 123 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 124, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 124 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 125 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 125 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 126 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 126 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 127 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 127 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 128, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 128 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 129 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 129 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 130, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 130 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 131, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 131 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 132, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 132 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 133 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 133 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 134 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 134 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 135, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 135 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 136, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 136 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 137 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 137 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 138 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 138 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 139, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 139 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 140, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 140 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 141, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 141 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 143, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 143 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 144, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 144 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 145, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 145 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 146 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 146 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 147 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 147 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 148 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 148 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 149, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 149 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 150, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 150 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 151 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 151 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 152 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 152 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 154 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Συνεπώς το άρθρο 154 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 155 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Συνεπώς το άρθρο 155 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 156 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 156 έγινε δεκτό ως έχει, κατά πλειοψηφία. Ερωτάται το Σώμα: Γίνεται δεκτό το άρθρο 157 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Παρών.
Παρών.
Συνεπώς το άρθρο 157 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 158 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 158 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 160, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 160 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 161 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 161 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 162 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 162 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 163, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 163 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 164, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 164 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 165 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 165 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 166 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 166 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 167 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 167 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 168 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 168 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 169 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 169 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 170, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 170 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 171 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 171 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 172 ως έχει;
Κατά πλειοψηφία.
Κατά πλειοψηφία.
Συνεπώς το άρθρο 172 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 173 ως έχει;
Κατά πλειοψηφία.
Κατά πλειοψηφία.
Συνεπώς το άρθρο 173 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 174 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 174 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 175 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 175 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 176 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 176 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 177 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 177 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 178 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 178 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 179 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 179 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 180 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 180 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 181, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 181 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 182 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 182 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 183 ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 183 έγινε δεκτό ως έχει κατά πλειοψηφία. Τα άρθρα 184 έως και 230 έχουν τεθεί σε ονομαστική ψηφοφορία. Ερωτάται το Σώμα: Γίνεται δεκτό το άρθρο 231 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 231 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 232 ως έχει;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 232 έγινε δεκτό ως έχει κατά πλειοψηφία. Τα άρθρα 233 και 234 έχουν τεθεί σε ονομαστική ψηφοφορία. Ερωτάται το Σώμα: Γίνεται δεκτό το άρθρο 235, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 235 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Το άρθρο 236 έχει τεθεί σε ονομαστική ψηφοφορία. Ερωτάται το Σώμα: Γίνεται δεκτό το άρθρο 237 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 237 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 453 και ειδικό 213;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 453 και ειδικό 13 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ψηφοφορίας. Εψήφισαν συνολικά 298 Βουλευτές. Υπέρ της αρχής του νομοσχεδίου, δηλαδή «ΝΑΙ», εψήφισαν 153 Βουλευτές. Κατά της αρχής του νομοσχεδίου, δηλαδή «ΟΧΙ», εψήφισαν 145 Βουλευτές. Συνεπώς το σχέδιο νόμου του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» έγινε δεκτό επί της αρχής κατά πλειοψηφία. Επί του άρθρου 1 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 237 Βουλευτές. Κατά του άρθρου, δηλαδή «ΟΧΙ», εψήφισαν 61 Βουλευτές. Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 2 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 3 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 3 έγινε δεκτό ως έχει κατά πλειοψηφία. Επί του άρθρου 4 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 4 έγινε δεκτό ως έχει κατά πλειοψηφία. Επί του άρθρου 5 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 5 έγινε δεκτό ως έχει κατά πλειοψηφία. Επί του άρθρου 6 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 6 έγινε δεκτό ως έχει κατά πλειοψηφία. Επί του άρθρου 7 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 7 έγινε δεκτό ως έχει κατά πλειοψηφία. Επί του άρθρου 8 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 8 έγινε δεκτό ως έχει κατά πλειοψηφία. Επί του άρθρου 9 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 9 έγινε δεκτό ως έχει κατά πλειοψηφία. Επί του άρθρου 10 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 11 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 11 έγινε δεκτό ως έχει κατά πλειοψηφία. Επί του άρθρου 12 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 12 έγινε δεκτό ως έχει κατά πλειοψηφία. Επί του άρθρου 13 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 13 έγινε δεκτό ως έχει κατά πλειοψηφία. Επί του άρθρου 14 εψήφισαν συνολικά Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 15 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 15 έγινε δεκτό ως έχει κατά πλειοψηφία. Επί του άρθρου 16 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 17 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 17 έγινε δεκτό ως έχει κατά πλειοψηφία. Επί του άρθρου 18 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 18 έγινε δεκτό ως έχει κατά πλειοψηφία. Επί του άρθρου 19 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 19 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 20 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 20 έγινε δεκτό ως έχει κατά πλειοψηφία. Επί του άρθρου 21 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 21 έγινε δεκτό ως έχει κατά πλειοψηφία. Επί του άρθρου 22 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 22 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 23 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 23 έγινε δεκτό ως έχει κατά πλειοψηφία. Επί του άρθρου 24 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 24 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 25 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 26 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 27 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 27 έγινε δεκτό ως έχει κατά πλειοψηφία. Επί του άρθρου 28 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 28 έγινε δεκτό ως έχει κατά πλειοψηφία. Επί του άρθρου 29 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 29 έγινε δεκτό ως έχει κατά πλειοψηφία. Επί του άρθρου 30 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 30 έγινε δεκτό ως έχει κατά πλειοψηφία. Επί του άρθρου 31 εψήφισαν συνολικά 298 Βουλευτές Υπέρ του άρθρου, δηλαδή «ΝΑΙ», εψήφισαν 227 Βουλευτές. Κατά του άρθρου, δηλαδή «ΟΧΙ», εψήφισαν 71 Βουλευτές. Συνεπώς το άρθρο 31 έγινε δεκτό ως έχει κατά πλειοψηφία. Επί του άρθρου 32 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 32 έγινε δεκτό ως έχει κατά πλειοψηφία. Επί του άρθρου 33 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 33 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 34 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 34 έγινε δεκτό ως έχει κατά πλειοψηφία. Επί του άρθρου 35 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 35 έγινε δεκτό ως έχει κατά πλειοψηφία. Επί του άρθρου 36 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 36 έγινε δεκτό ως έχει κατά πλειοψηφία. Επί του άρθρου 37 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 37 έγινε δεκτό ως έχει κατά πλειοψηφία. Επί του άρθρου 38 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 38 έγινε δεκτό ως έχει κατά πλειοψηφία. Επί του άρθρου 39 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 39 έγινε δεκτό ως έχει κατά πλειοψηφία. Επί του άρθρου 40 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 40 έγινε δεκτό ως έχει κατά πλειοψηφία. Επί του άρθρου 41 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 41 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 42 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 42 έγινε δεκτό ως έχει κατά πλειοψηφία. Επί του άρθρου 43 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 228 Βουλευτές. Κατά του άρθρου, δηλαδή «ΟΧΙ», εψήφισαν 70 Βουλευτές. Συνεπώς το άρθρο 43 έγινε δεκτό ως έχει κατά πλειοψηφία. Επί του άρθρου 44 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 130 Βουλευτές. «ΠΑΡΩΝ» εψήφισαν 15 Βουλευτές. Συνεπώς το άρθρο 44 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 45 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 130 Βουλευτές. «ΠΑΡΩΝ» εψήφισαν 15 Βουλευτές. Συνεπώς το άρθρο 45 έγινε δεκτό ως έχει κατά πλειοψηφία. Επί του άρθρου 46 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 130 Βουλευτές. «ΠΑΡΩΝ» εψήφισαν 15 Βουλευτές. Συνεπώς το άρθρο 46 έγινε δεκτό ως έχει κατά πλειοψηφία. Επί του άρθρου 47 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 130 Βουλευτές. «ΠΑΡΩΝ» εψήφισαν 15 Βουλευτές. Συνεπώς το άρθρο 47 έγινε δεκτό ως έχει κατά πλειοψηφία. Επί του άρθρου 48 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 130 Βουλευτές. «ΠΑΡΩΝ» εψήφισαν 15 Βουλευτές. Συνεπώς το άρθρο 48 έγινε δεκτό ως έχει κατά πλειοψηφία. Επί του άρθρου 49 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 49 έγινε δεκτό ως έχει κατά πλειοψηφία. Επί του άρθρου 50 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 50 έγινε δεκτό ως έχει κατά πλειοψηφία. Επί του άρθρου 51 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 51 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 52 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 52 έγινε δεκτό ως έχει κατά πλειοψηφία. Επί του άρθρου 53 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 53 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 54 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 54 έγινε δεκτό ως έχει κατά πλειοψηφία. Επί του άρθρου 55 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 55 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 56 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 47 Βουλευτές. «ΠΑΡΩΝ» εψήφισαν 15 Βουλευτές. Συνεπώς το άρθρο 56 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 58 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 58 έγινε δεκτό ως έχει κατά πλειοψηφία. Επί του άρθρου 59 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 59 έγινε δεκτό ως έχει κατά πλειοψηφία. Επί του άρθρου 60 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 60 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 61 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 61 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 63 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 63 έγινε δεκτό ως έχει κατά πλειοψηφία. Επί του άρθρου 65 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 163 Βουλευτές. Κατά του άρθρου, δηλαδή «ΟΧΙ», εψήφισαν 135 Βουλευτές. Συνεπώς το άρθρο 65 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 66 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 52 Βουλευτές. «ΠΑΡΩΝ» εψήφισαν 10 Βουλευτές. Συνεπώς το άρθρο 66 έγινε δεκτό ως έχει κατά πλειοψηφία. Επί του άρθρου 70 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 70 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 71 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 71 έγινε δεκτό ως έχει κατά πλειοψηφία. Επί του άρθρου 72 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 72 έγινε δεκτό ως έχει κατά πλειοψηφία. Επί του άρθρου 73 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 73 έγινε δεκτό ως έχει κατά πλειοψηφία. Επί του άρθρου 74 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 74 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 75 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 75 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 76 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 76 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 77 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 77 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 78 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 78 έγινε δεκτό ως έχει κατά πλειοψηφία. Επί του άρθρου 79 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 79 έγινε δεκτό ως έχει κατά πλειοψηφία. Επί του άρθρου 80 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 80 έγινε δεκτό ως έχει κατά πλειοψηφία. Επί του άρθρου 81 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 81 έγινε δεκτό ως έχει κατά πλειοψηφία. Επί του άρθρου 82 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 82 έγινε δεκτό ως έχει κατά πλειοψηφία. Επί του άρθρου 83 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 83 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 84 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 84 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 85 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 85 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 86 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 86 έγινε δεκτό ως έχει κατά πλειοψηφία. Επί του άρθρου 87 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 87 έγινε δεκτό ως έχει κατά πλειοψηφία. Επί του άρθρου 88 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 88 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 89 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 89 έγινε δεκτό ως έχει κατά πλειοψηφία. Επί του άρθρου 90 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 90 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 91 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 91 έγινε δεκτό ως έχει κατά πλειοψηφία. Επί του άρθρου 92 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 92 έγινε δεκτό ως έχει κατά πλειοψηφία. Επί του άρθρου 93 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 93 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 94 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 94 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 95 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 95 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 96 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 96 έγινε δεκτό ως έχει κατά πλειοψηφία. Επί του άρθρου 97 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 97 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 98 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 98 έγινε δεκτό ως έχει κατά πλειοψηφία. Επί του άρθρου 99 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 99 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 105 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 162 Βουλευτές. Κατά του άρθρου, δηλαδή «ΟΧΙ», εψήφισαν 136 Βουλευτές. Συνεπώς το άρθρο 105 έγινε δεκτό ως έχει κατά πλειοψηφία. Επί του άρθρου 106 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 106 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 142 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 142 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 153 εψήφισαν συνολικά 289 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 136 Βουλευτές. «ΠΑΡΩΝ» εψήφισαν 9 Βουλευτές. Συνεπώς το άρθρο 153 έγινε δεκτό ως έχει κατά πλειοψηφία. Επί του άρθρου 159 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 159 έγινε δεκτό ως έχει κατά πλειοψηφία. Επί του άρθρου 184 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 184 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 185 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 185 έγινε δεκτό ως έχει κατά πλειοψηφία. Επί του άρθρου 186 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 186 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 187 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 187 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 188 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 188 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 189 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 189 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 190 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 190 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 191 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 191 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 192 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 192 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 193 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 193 έγινε δεκτό ως έχει κατά πλειοψηφία. Επί του άρθρου 194 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 194 έγινε δεκτό ως έχει κατά πλειοψηφία. Επί του άρθρου 195 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 195 έγινε δεκτό ως έχει κατά πλειοψηφία. Επί του άρθρου 196 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 196 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 197 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 197 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 198 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 198 έγινε δεκτό ως έχει κατά πλειοψηφία. Επί του άρθρου 199 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 199 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 200 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 200 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 201 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 201 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 202 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 202 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 203 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 203 έγινε δεκτό ως έχει κατά πλειοψηφία. Επί του άρθρου 204 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 204 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 205 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 205 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 206 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 206 έγινε δεκτό ως έχει κατά πλειοψηφία. Επί του άρθρου 207 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 207 έγινε δεκτό ως έχει κατά πλειοψηφία. Επί του άρθρου 208 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 208 έγινε δεκτό ως έχει κατά πλειοψηφία. Επί του άρθρου 209 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 209 έγινε δεκτό ως έχει κατά πλειοψηφία. Επί του άρθρου 210 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 210 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 211 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 211 έγινε δεκτό ως έχει κατά πλειοψηφία. Επί του άρθρου 212 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 212 έγινε δεκτό ως έχει κατά πλειοψηφία. Επί του άρθρου 213 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 213 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 214 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 214 έγινε δεκτό ως έχει κατά πλειοψηφία. Επί του άρθρου 215 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 251 Βουλευτές. Κατά του άρθρου, δηλαδή «ΟΧΙ», εψήφισαν 36 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 215 έγινε δεκτό ως έχει κατά πλειοψηφία. Επί του άρθρου 216 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 251 Βουλευτές. Κατά του άρθρου, δηλαδή «ΟΧΙ», εψήφισαν 36 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 216 έγινε δεκτό ως έχει κατά πλειοψηφία. Επί του άρθρου 217 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 217 έγινε δεκτό ως έχει κατά πλειοψηφία. Επί του άρθρου 218 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 218 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 219 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 219 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 220 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 220 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 221 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 221 έγινε δεκτό ως έχει κατά πλειοψηφία. Επί του άρθρου 222 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 222 έγινε δεκτό ως έχει κατά πλειοψηφία. Επί του άρθρου 223 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 223 έγινε δεκτό ως έχει κατά πλειοψηφία. Επί του άρθρου 224 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 224 έγινε δεκτό ως έχει κατά πλειοψηφία. Επί του άρθρου 225 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 225 έγινε δεκτό ως έχει κατά πλειοψηφία. Επί του άρθρου 226 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 226 έγινε δεκτό ως έχει κατά πλειοψηφία. Επί του άρθρου 227 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 227 έγινε δεκτό ως έχει κατά πλειοψηφία. Επί του άρθρου 228 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 228 έγινε δεκτό ως έχει κατά πλειοψηφία. Επί του άρθρου 229 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 229 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 230 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 236 Βουλευτές. Κατά του άρθρου, δηλαδή «ΟΧΙ», εψήφισαν 51 Βουλευτές. «ΠΑΡΩΝ» εψήφισαν 11 Βουλευτές. Συνεπώς το άρθρο 230 έγινε δεκτό ως έχει κατά πλειοψηφία. Επί του άρθρου 233 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 152 Βουλευτές. Κατά του άρθρου, δηλαδή «ΟΧΙ», εψήφισαν 146 Βουλευτές. Συνεπώς το άρθρο 233 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί του άρθρου 234 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 234 έγινε δεκτό ως έχει κατά πλειοψηφία. Επί του άρθρου 236 εψήφισαν συνολικά 298 Βουλευτές. Υπέρ του άρθρου, δηλαδή «ΝΑΙ», εψήφισαν 153 Βουλευτές. Κατά του άρθρου, δηλαδή «ΟΧΙ», εψήφισαν 145 Βουλευτές. Συνεπώς το άρθρο 236 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Επί της τροπολογίας με γενικό αριθμό 449 και ειδικό 93 εψήφισαν συνολικά 298 Βουλευτές. Υπέρ της τροπολογίας, δηλαδή «ΝΑΙ», εψήφισαν 153 Βουλευτές. Κατά της τροπολογίας, δηλαδή «ΟΧΙ», εψήφισαν 145 Βουλευτές. Συνεπώς η τροπολογία με γενικό αριθμό 449 και ειδικό 93 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιον άρθρο.
Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» έγινε δεκτό επί της αρχής και επί των άρθρων. Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;
Ερωτάται το Σώμα: Γίνεται δεκτό το νομοσχέδιο και στο σύνολο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.34΄ λύεται η συνεδρίαση για αύριο, ημέρα Δευτέρα 23 Μαΐου 2016 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.